
PROLOG 


24 august 2007 


Inga Dahlberg a încercat să-şi împingă gândurile spre altceva. 
Fie şi pentru câteva minute. Spre cerul de august fără nori sau 
spre muzica din căști. Spre faptul că nu se simţea deloc obosită, 
cu toate că era la a treia tură pe poteca albastră. Sau spre 
Ramlösa Brunnspark, în care vegetaţia era atât de bogată, încât 
nu puteai vedea mai mult de un metru şi ceva în nicio direcție. 

Dar, ca furnicile care, în mod inevitabil, ajung întotdeauna în 
bucătărie, gândurile sale se întorceau cu încăpățânare la planul 
pe care îl repetase în cea mai mare parte a timpului din ultimele 
săptămâni. Planul care, în mai puţin de trei ore, avea să fie pus 
în aplicare și avea să-i schimbe întreaga viaţă. 

De această dată nu trebuia să îngăduie vreunui lucru să 
meargă prost. Cel mai mic licăr de nesiguranţă din privire sau 
tremur al vocii, și totul se termina. După toți aceşti ani, îl 
cunoștea prea bine pe Reidar. Ar fi exploatat imediat orice fisură 
din faţada ei, ar fi reluat controlul și ar fi subjugat-o, până ce ar 
fi ascultat iar de el, ca un câine bine dresat. 

Dar, orice s-ar fi întâmplat și indiferent cum ar fi reacționat el, 
ştia cum să procedeze ca să-l facă să ia un stilou şi să semneze. 
Şi, de îndată ce se întâmpla asta, ea şi-ar fi înșfăcat geanta deja 
pregătită şi ar fi pornit spre uşă. 

Aproape că nu îndrăznea să creadă că în numai câteva ore 
vor pleca. Și vor fi în drum tocmai spre Paris. Cel mai romantic 
dintre orașe. În sfârșit, gata cu furișatul şi ascunsul. Cu toate 
mesajele codificate, cu îngrijorarea că în orice clipă poate fi 
prinsă asupra faptului. Ca să nu mai vorbim de stresul de a te 
duce la culcare în fiecare noapte cu bărbatul nepotrivit. 

În seara asta se vor putea mișca nestingheriți în lume. Dacă 


vor avea chef, vor putea să stea pe o bancă și să se îmbrăţişeze. 
Ea va putea să-și culce capul în poala lui şi să se uite în același 
timp la el și la stele. 

Ea și amantul său. 

A gustat cuvântul. Amantul. Îi plăcea. Suna și tandru, şi 
păcătos. Şi ce-au mai păcătuit! Atât la el acasă, cât și la ea, sub 
duș şi în mașină. Ca să nu mai vorbim de o bucată de plajă 
izolată de lângă râul Ră, unde au făcut lucruri pe care ea nici nu 
le crezuse posibile. 

Și acum, acel capitol se încheia. Curând, el avea să treacă de 
la amantul ei la iubitul ei. Aveau să lase în urmă aeroportul 
Copenhaga, să bea şampanie, să toasteze și să se bucure că, în 
cele din urmă, visul lor s-a împlinit. 

Dar n-a fost uşor. La început, el a şovăit şi n-a vrut, iar ea s-a 
simţit ca un ţânc smiorcăit. De-abia după ce i-a dat un 
ultimatum, amenințând că va dezvălui legătura lor tuturor 
părţilor interesate, i-a venit şi lui mintea la cap. 

În mod normal, amenințările și istericalele nu erau stilul ei, 
dar nu mai putea să trăiască la infinit o minciună. Şi acum, 
privind în urmă, era clar că şi el era în aceeași situație. Dintr- 
odată, el a intervenit și a preluat controlul, plănuind felul în care 
vor proceda. 

Ea a fost cea care a ales Parisul ca destinaţie, dar el a 
cumpărat biletele, ba chiar a cheltuit nebunește pentru clasa 
întâi, şi când se gândea că în numai câteva ore vor sta acolo, 
ținându-se de mână, bucurându-se de spaţiul mare în care să-şi 
întindă picioarele, trebuia să se ciupească pentru a fi sigură că 
nu visează. 

Dar mai rămânea câte ceva de făcut. De cum ajungea acasă, 
avea să facă duş şi să deretice. Deja spălase geamurile şi udase 
florile. Cearşafurile erau proaspăt spălate şi nu trebuia decât să 
fie călcate, apoi putea să facă patul. Boeuf bourguignon, felul 
preferat al lui Reidar, fierbea înăbuşit, așteptând să fie gustat și 
condimentat. 

De vreme ce era vineri, el avea să bea o halbă după serviciu și 
să ajungă acasă aproape de şapte, în hainele lui de lucru 
împuţite, pe care ea avea să le pună pentru ultima oară în coșul 


de rufe, în vreme ce el făcea duş. Apoi avea să aştearnă masa și 
să-l aştepte să se aşeze. 

Şi cam atunci, dacă totul mergea conform planului, el avea 
să-şi dea seama că e ceva diferit şi s-o întrebe de ce nu stă să 
mănânce cu el. Mai devreme sau mai târziu avea s-o tachineze 
în privinţa regimurilor ei de slăbire ratate, care întotdeauna o 
făceau să pară mai grasă, când adevărul era că slăbise 
treisprezece kilograme de când începuse să alerge. 

Însă de data asta n-avea să-l lase să-i dea înainte fără să-l 
întrerupă. Cu vocea sa cea mai calmă și stăpânită, avea să-i 
spună că îl părăseşte. 

Ce-i drept, ar fi fost mai uşor să-i lase pe masă un bilet, ca să-l 
găsească atunci când se întoarce acasă. Insă, dacă voia ca el să 
semneze actele, n-avea încotro, trebuia să-l privească drept în 
ochi şi să-l facă să priceapă că s-a hotărât și că nu vor mai cina 
niciodată împreună. 

În funcţie de cum fusese acea zi, exista riscul ca el să sară de 
pe scaun și să devină brutal. Nu i-ar face ei vreun rău. Nu în 
acel moment. Dar era în stare să azvârle cât colo farfuria și, 
poate, chiar să răstoarne masa. Totuși, un rezultat mai probabil 
era să lase furia să-i umfle venele de pe față, în vreme ce o 
întreba, la fel de calm ca o oală sub presiune, unde mama naibii 
are de gând să plece. Cum poate fi așa de naivă încât să creadă 
fie şi pentru o clipă că s-ar putea descurca fără el. 

Apoi avea să înrăutățească și mai tare lucrurile, amintindu-i 
de acordul prenupțţial şi întrebând-o dacă creierașul ei amărât a 
izbutit să uite că şi casa, şi mașina, și cea mai mare parte a 
mobilierului îi aparţin de facto lui. 

Reidar adora să spună de facto. Era ca şi cum ar fi simţit că îl 
face pe el mai înalt cu o jumătate de metru și afirmația lui, 
indiscutabil adevărată şi irevocabilă. În acel moment, în care el 
va fi cel mai fudul şi plin de adrenalină, ea avea să pună pe 
masă actele de divorţ. 

La început n-a înțeles de ce căștile, conectate la micul iPod, i- 
au fost smulse din urechi. Cu atât mai puţin ce era ceea ce i s-a 
înfipt, aproape tăind-o, în sâni şi în clipa următoare în clavicule 
şi gât. De-abia când s-a înclinat, neajutorată, pe spate a văzut 


firul de pescuit care licărea în soare. 


Cerul era minunat, la fel de albastru și fără nori cum fusese 
toată vara. Pe lângă propriul puls, auzea ciripitul miilor de 
păsărele care se pitulau pe undeva, unde nu le putea vedea. Dar 
stai așa, nu asculta muzică? Şi de ce zăcea pe spate în mijlocul 
potecii? 

Şi-a dus mâna la gâtul care o durea și s-a ridicat în capul 
oaselor. Ceafa îi zvâcnea. Probabil că nu și-a pierdut cunoştinţa 
mai mult de un minut sau două, aşa că încă are destul timp să 
pregătească totul înainte ca Reidar ajungă acasă. 

Tocmai își aduna puterile să se ridice în picioare când a auzit 
cum trosnesc crenguțe în spatele său. S-a răsucit și a văzut 
frunzișul des de lângă potecă legănându-se. 

— Hei? E cineva acolo? a strigat, cu toate că nu încăpea nicio 
îndoială. Tu ai pus firul acesta de pescuit? Hei! 

Acum era furioasă şi n-avea de gând să lase lucrurile așa, 
chiar dacă nu prea avea timp de asta. 

Însă, atunci când un bărbat s-a ivit din zidul de frunze, furia i 
s-a topit şi şi-a dat seama că ar trebui să se ridice imediat și s-o 
ia la goană. Dar nu putea. Era ca şi cum forța de gravitație era 
mult mai puternică în locul în care stătea ea. La fel şi cu privirea 
sa, care era atrasă fără putință de scăpare spre el, care păşise pe 
potecă ţinând în mână o lopată. 

În ciuda cerului de vară fără niciun nor, purta un 
impermeabil gri închis și cizme de cauciuc atât de înalte, încât îi 
treceau de genunchi, contopindu-se cu pantalonii. Sub gluga 
impermeabilului, trasă peste cap, avea o căciulă de schi care îi 
acoperea întreaga faţă, în afară de ochii care priveau ţintă. 

Ea a tras aer în plămâni ca să ţipe, dar n-a ajuns s-o facă, 
pentru că i-a zărit ceasul de la încheietură când el a ridicat 
lopata deasupra capului. Era un Omega Speedmaster, exact ca 
acela care o costase aproape tot salariul pe o lună. 


Nu vedea decât întuneric. Banda adezivă care îi acoperea 
gura era aşa de strâns lipită, încât se temea că i se vor sfâșia 
buzele dacă încearcă să ţipe, în vreme ce restul feţei părea lovit 


și umflat. Of, Doamne, probabil a lovit-o cu lopata. 

Încă nu-i venea să creadă că el era cel care pusese acea 
capcană din fire, a făcut-o să leşine cu o lovitură şi acum a 
despuiat-o. Dacă n-ar fi fost ceasul Omega. Ori să se fi înșelat? 
Poate că vânzătorul a minţit-o că acea serie anume de Apollo 
este așa de rară, ca să umfle prețul. Da, e clar că asta era. Sau 
trebuia să fie. 

Oricum, ce importanță avea? Oricine o fi fost el, ea zăcea 
acolo, încovrigată, goală, cu ochii și gura acoperite cu bandă 
adezivă, fără să ştie ce urmează. Sau s-a terminat deja? Şi-a făcut 
poftele cu ea și a lăsat-o acolo? 

Era încă afară, atâta putea să-şi dea seama. Dar nu era pe 
poteca de jogging din Brunnspark, iar prin banda care îi 
acoperea urechile auzea apă curgând. 

De fapt, nu era chiar culcată, ci stătea în genunchi, cu labele 
picioarelor întinse în spate, ca într-o postură de yoga, cu braţele 
întinse în față. Era o poziţie neplăcută, mai ales din pricina 
terenului dur, neregulat. 

A încercat să înțeleagă ce înseamnă toate astea. De ce a lăsat- 
o despuiată, în această poziție anume. 

Aproape că nu simţea durere. La față sau la trup. Era ca şi 
cum o parte din ea ar fi fost amorţită. Ca și cum trupul nu i-ar 
mai fi aparținut. Probabil că a drogat-o, nu exista altă explicație. 
Asta însemna că fusese inconștientă mult timp? Poate că ore 
întregi. 

În orice caz, acum trebuia să plece şi să ajungă acasă cât de 
repede cu putință, ca să facă duş și să pună totul în ordine 
înainte să se întoarcă Reidar. Spera că nu este prea departe de 
casă şi, cu un strop de noroc, vătămările feţei ar putea să nu 
arate prea rău. 

Evident, el o să vrea să afle ce s-a întâmplat. Dar n-avea 
importanţă. În ruptul capului n-avea să lase asta să-i strice 
planul. Primul pas era să încerce să-şi dea jos banda adezivă 
fără să-şi agraveze rănile. 

Însă, de îndată ce a încercat să ridice braţul, a înjunghiat-o 
durerea. O durere aşa de mare, că a ţipat în dosul benzii. Radia 
din dosul palmei, răspândindu-se ca un fulger prin degete și 


încheietură şi în sus pe braţ. De asemenea, mâna părea să fie 
înţepenită. Ce i-a făcut? A încercat să miște cealaltă mână, dar a 
fost la fel. A durut-o atât de tare, că i s-a întors pe dos stomacul. 
A încercat să-și mişte picioarele, însă durerea din pulpe a fost, 
poate, şi mai puternică. 

Era înțepenită. Cum reușise el... Nu putea nici măcar să 
asimileze gândul. Ce fel de monstru era ăsta? 

— Măi, să fie. S-a trezit, a zis dintr-odată o voce. Era şi 
timpul. 

Se întorsese. Sau a fost acolo tot timpul? Și nu suna ca vocea 
lui? 

— Haide. Ridică-te. În patru labe. 

Ea a înfruntat durerea şi a făcut ce i s-a spus. 

— Minunat. Vezi, poţi s-o faci dacă vrei. 

Suna ca vocea lui, zău că da. Însă nu putea fi el. Poate că era 
doar banda adezivă de pe urechi, care făcea ca amănuntele să fie 
greu de deslușit. 

Îi simţea mâna înmănuşată bătând-o uşor pe șold, de parcă ar 
fi fost un cal la târg. Apoi a început s-o mângâie pe şale şi între 
picioare. 

— Acum ai grijă să nu te prăbușești iar. Dacă o faci, s-a zis cu 
tine, de-a binelea. 

Era el. Nu mai încăpea nicio îndoială. 

Era Ingvar. Ingvar Molander. Bărbatul pe care îl iubea mai 
mult decât orice pe lume, care fusese de acord, în cele din urmă, 
s-o ducă la Paris peste câteva ore. 

Durerea a săgetat din mâini şi pulpe când chestia aceea pe 
care era înțepenită a început să se miște. A ţipat cât de tare a 
putut, dar n-a ieşit decât o bolboroseală. 

Peste o clipă, a început să se încline într-o parte și în cealaltă 
şi a trebuit să-și încordeze fiecare mușchi din trup ca să rămână 
în patru labe. Apoi a simţit apă rece spălându-i mâinile și, 
încetul cu încetul, a început să priceapă ce-i era sortit. 


Partea întâi 
13-16 IUNIE 2012 


Poţi să sapi oriunde, n-are importanță. 
Dacă ajungi destul de adânc, în cele din urmă o să dai de miros 
urât. 


1 


La început, Molly Wessman n-a prins decât o melodie abia 
desluşită. Dar, pe măsură ce creștea sunetul, a fost tot mai 
conștientă de acordurile dulci de harpă care însemnau că mai 
are cinci minute ca să se trezească și să-și conecteze creierul 
înainte să vină vremea să coboare din pat. Cinci minute în care 
putea să mai țină ochii închiși și să se întindă. 

Se simţea odihnită și nu se trezise deloc în timpul nopții, ceea 
ce era incredibil, având în vedere prezentarea pe care trebuia s-o 
facă în acea după-amiază în faţa conducerii firmei. În mod 
normal, s-ar fi zvârcolit toată noaptea și ar fi ajuns la serviciu 
terminată. Acum, dimpotrivă, era convinsă că aveau să-i aprobe 
propunerea şi să-i dea permisiunea să implementeze ultima 
serie de măsuri, absolut cruciale, de scădere a costurilor, 
necesare ca să redreseze situația. 

Și trebuia să-i mulțumească noii aplicaţii pentru somn. 
Înainte, nu dormise niciodată mai mult de patru ore pe noapte. 
Era tot timpul sleită de puteri și îşi lua concediu medical atât de 
des, încât până și colegii care aveau copii mici începuseră să se 
întrebe ce-o fi cu ea. 

În cele din urmă, directorul a chemat-o în biroul lui şi i-a 
spus ceea ce ea însăşi nu fusese în stare să vadă. Că se îndrepta 
direct spre epuizare. Apoi i-a dat numărul de telefon al unui 
terapeut și i-a spus de o aplicaţie care folosea sunete şi diferite 
feluri de zgomot de fond ca să ajute creierul să se relaxeze, 
îmbunătăţind astfel somnul. 

Avusese un efect extraordinar şi, mai mult, nu costa decât o 
mică parte din ceea ce plătise la terapeut pentru câteva 
conversații fără rost. Ba chiar îi dăduse destulă energie ca să 
meargă din nou la sală. 

A respirat adânc, umplându-şi plămânii așa cum învățase la 
cursul de yoga, și a întins mâna spre telefonul de pe noptieră. 
Dar când a oprit deșteptătorul a observat ceva ciudat în secunda 
dinainte ca ecranul să se întunece. 

De fapt, își interzicea să folosească telefonul când era în pat. 


Singura excepţie era când pornea și oprea deșteptătorul. În noua 
sa viață, patul era zona liberă de ecran, împreună cu baia și 
masa de cină. Şi totuşi, nu s-a putut abţine să tasteze PIN-ul şi 
deblocheze telefonul. 

S-a uitat din nou la ecran, fără să priceapă. 

Pentru cineva care nu ştia cum arată în mod normal ecranul, 
probabil că n-ar fi părut nici ciudat, nici neliniștitor. Însă ea știa 
şi, când s-a uitat la el, a simţit cum creşte panica. N-a trecut mult 
și apăsarea din piept a ajuns așa de mare, că nu mai putea să 
respire. 

Primul gând a fost că nu e telefonul ei. Însă ciobitura din 
colțul stâng de sus, de când l-a scăpat, era acolo, iar tasta de 
pornire dădea rateuri, aşa cum făcea în ultimele săptămâni. 

Totul era așa cum trebuie. 

Totul, în afară de imaginea de fundal. 

Ar fi trebuit să fie o poză cu Smilla, Boston-terrierul său 
cafeniu cu alb, care murise cu trei ani înainte de cardiomiopatie 
hipertrofică. Însă nu era o poză cu Smilla. 

Era o poză cu ea însăşi. 

O poză cu ea, dormind în patul său, cu exact același tricou pe 
care îl purta acum. Apărea până și pata de seara trecută, de la 
pasta de dinţi, ceea ce însemna că fotografia a fost făcută în 
ultimele opt ore. Prin urmare, cineva intrase prin efracție în 
apartamentul ei. 

Poate că nu era decât o eroare de funcţionare. Sau vreo nouă 
funcție a aparatului de fotografiat, pe care o activase ea din 
greşeală când s-a dus la culcare. Dar nu, fotografia era făcută de 
sus. Cineva trebuie să fi fost în dormitorul ei. 

Oare i se făcea o farsă? Era unul dintre mulţii musafiri de 
noapte pe care îi adusese acasă în ultimii ani, care făcuse o copie 
după cheile ei? Cu toate că n-avea habar cum s-ar fi putut 
întâmpla asta fără ca ea să observe. Sau era un avertisment de la 
cineva de la birou că se purtase prea necruţător? 

Întrebările țopăiau de colo colo ca nişte mingi de ping-pong. 
Cu siguranţă existau nemulțumiți în rândurile personalului, 
dar, oricât se trudea, nu-i venea în minte nimeni destul de 
pervers ca să facă așa ceva. 


Şi apoi a izbit-o un gând. 

Şi dacă el era încă în apartament? Și dacă stătea chiar în 
dreptul ușii dormitorului, așteptând ca ea să iasă? Sau dacă era 
în... 

A încercat să-şi vină în fire şi să se convingă că reacționează 
exagerat. Dar nu putea. Înainte de a îndrăzni să coboare din pat 
avea nevoie de ceva cu care să se apere. Altceva decât pernele și 
pilota. Poate lampa de pe perete. Cu toate că era departe de a fi 
arma ideală, era singurul lucru la îndemână care i-a venit în 
minte. 

De parcă ar fi avut vreo șansă să-i țină piept unui străin. Pe 
cine încerca să păcălească? Ea, care îngheţa când vedea un 
păianjen. Să calce în picioare oameni într-o ședință, folosind 
argumente concrete, era una. Violenţa fizică era cu totul altceva. 

Dar ce alternativă avea? Avea vreo alternativă? 

S-a răsucit cât de atent şi de silențios a putut, a prins cu 
amândouă mâinile lampa și a tras de ea. Cele două şuruburi s- 
au smuls din găuri, stârnind un praf alb de ipsos care a căzut pe 
faţa de pernă neagră. Apoi a scos-o din priză, și-a înfășurat 
cablul pe mâna stângă şi a prins cu dreapta suportul de pe 
perete, înainte să pună tălpile pe podea. 

Simţind cum îi bubuie inima, s-a lăsat pe vine și s-a uitat sub 
pat. În afară de cântar și de cutia pe rotile cu jucării sexuale nu 
era nimic acolo, şi nici nu se așteptase să fie. Pe de altă parte, 
încă nu-i venea să creadă că cineva chiar îi făcuse o fotografie cu 
propriul ei telefon. 

S-a ridicat, s-a dus la debaraua din stânga și a deschis ușa 
brusc. Dar nici acolo nu era nimeni. A înlocuit lampa cu tubul 
metalic al aspiratorului, apoi a căutat prin dulapuri. 

Oricine o fi fost, nu era în dormitorul ei, lucru care, cine știe 
de ce, a fost o ușurare. De parcă totul avea să fie în ordine, câtă 
vreme ea stătea acolo. 

Avea, ce-i drept, telefonul şi putea să sune pe cineva. Pe 
oricine. Gittan, care îi fusese cea mai bună prietenă, nu mai 
vorbise cu ea de la penultimul Crăciun, când Molly se săturase 
de veşnica ei pisălogeală să intre în rândul lumii și să-și 
găsească un bărbat cu care să trăiască. Nu avea nici la serviciu 


pe cineva în care să se încreadă. Ar fi luat drept semn de 
slăbiciune şi, în acest moment, slăbiciunea era ultimul lucru pe 
care își putea permite să-l arate. 

Desigur, putea să sune la poliţie. Însă probabil că ar întreba 
mai întâi dacă făptașul mai este sau nu în apartament. Așa că a 
împins un pic cu piciorul ușa dormitorului, care s-a deschis fără 
zgomot. 

De fapt, în întregul apartament era liniște. Neobișnuit de 
multă liniște, acum, că se gândea la asta. Era ca şi cum circulația 
de pe Jărnvăgsgatan, la distanță de câteva cvartale, se oprise, iar 
bătrânul din apartamentul de dedesubt își închisese pentru 
prima dată televizorul. Toate astea, ca să sublinieze gravitatea 
situației şi s-o agite și mai tare. 

A intrat în living și s-a uitat în jur. Canapeaua de colț de 
lângă fereastră nu părea să fi fost mutată. Nici fotoliul, sau 
biblioteca, sau masa din celălalt colț. Nu exista niciun loc în care 
să se poată ascunde cineva, ceea ce a făcut-o să-și ia inima în 
dinţi, să păşească pe hol şi de acolo în bucătărie. 

Şi acolo toate arătau exact așa cum le lăsase ea în seara 
trecută. Farfuriile de la cină erau pe scurgător şi sacul cu cutiile 
de plastic spălate stătea legat pe podea, așteptând să-l ducă la 
tomberon în drum spre mașină. N-a deschis ușa cămării decât 
ca să-și facă datoria până la capăt. 

Apoi a aprins lumina în baie şi a văzut chiloţii purtaţi ieri 
lepădaţi pe podea şi draperia dușului închisă. O lăsase ea așa 
sau pândea cineva în spatele ei? 

A ridicat tubul aspiratorului, s-a dus la duș și a smucit în 
lături draperia. 

Nu era nimeni acolo. 

Poate că își făcuse din greșeală un selfie în somn, la urma 
urmei. Cumva, n-ar fi de mirare. De când avea noul telefon, cu 
aparatul de fotografiat în partea din față, îşi făcuse atâtea selfie- 
uri, încât începuse să primească notificări că memoria e aproape 
plină. Trebuia să existe o explicaţie logică, și probabil că 
exagerase totul pentru că era agitată din pricina prezentării în 
faţa conducerii. 

În cele din urmă, pulsul i s-a calmat şi a putut, în sfârşit, să 


ofteze de uşurare și să lase din mână tubul aspiratorului, să-și 
scoată tricoul și să intre în cadă. Apoi a tras la loc draperia 
dușului, a deschis robinetul şi a aşteptat ca apa să treacă de la 
îngheţată la un pic prea fierbinte până să pornească dușul. 

Adora acea senzaţie de arsură pe piele şi a făcut apa să fie şi 
mai fierbinte. Ar fi putut să stea veşnic sub jetul acela, și în 
această dimineaţă avea nevoie de el mai mult decât oricând. 
Simţea cum fiecare strop de apă curăţă frica de pe ea. 

A oprit duşul şi s-a şters repede, după care a ieșit din cadă. 
Oglinda era aburită, ca de obicei, şi, cu toate că ştia că n-ar fi 
trebuit, a şters aburul cu prosopul. 

Dintr-odată s-a auzit un țipăt, atât de tare, că au durut-o 
urechile. I-a trebuit o clipă să priceapă că țipătul venea de la ea. 
Era instinctiv şi părea că n-o să se mai termine. În acelaşi timp, 
aburul revenea, făcându-i chipul din oglindă din ce în ce mai 
neclar. 

Chiar şi așa, vedea încă limpede că îi fusese tăiată o mare 
parte din breton. 


Totul e din vina ta... 

Sunetul glonţului, ca o săgeată şuierând prin aer. Un sunet ca 
o învolburare precedat nu de o bubuitură, ci mai degrabă de un 
gol care a fost umplut. Un șșșș nevinovat, de-abia auzit, ca 
atunci când deschizi o cutie nouă cu mingi de tenis. 

Totul... 

Matilda, fiica ei de numai treisprezece ani, și-a încleștat 
mâinile pe burtă și s-a uitat la pata de un roșu închis care i se tot 
lăţea pe bluză. Ochii ei care nu înțelegeau și mâinile tot mai 
năclăite, când s-a prăbușit pe covorul alb. 

Numai a ta... 

Totul s-a întâmplat îngrozitor de repede, și totuşi Fabian Risk 
putea încă să revadă cadru cu cadru întregul șir de evenimente. 

Mâinile sale, care au fost în stare în cele din urmă să apuce 
pistolul, să ţintească și să apese pe trăgaci. Sângele care a țâșnit 
prin gaura din fruntea răufăcătorului, alături de înţelegerea 
faptului că totul s-a terminat. Prea târziu. Şi, în sfârşit, vorbele 
propriului fiu, care aveau să-l urmărească pe vecie. 

Că totul a fost din vina lui. Numai a lui. 

Nimic n-ar fi putut să fie mai adevărat. 

Glonţul care a luat viața Matildei a fost cu totul surprinzător, 
în ciuda tuturor avertismentelor. El reușise să le rateze pe toate 
şi și-a văzut de ancheta legată de hoţii de identitate. 

Acum stătea aici, în faţă, cu Theodor de o parte și Sonja de 
cealaltă, îmbrăcat în costumul negru pe care nu l-a mai purtat 
de când o victimă daneză tânără, Mette Louise Risgaard, a fost 
înmormântată la biserica din Lellingen, cu doi ani înainte. De 
această dată, propria sa fiică era prinsă în capcană sub toate 
acele flori, în sicriul care părea prea scurt. 

Însă vinovăția era aceeași. 

A sa. 

Lângă el, Sonja plângea, iar în partea cealaltă îl auzea pe 
Theodor cum luptă cu lacrimile. În ceea ce-l privea, nu simţea 
nimic. Era ca și cum trenulețul din montagnes russes, al 


speranței și al disperării, în care fusese în ultimele patru 
săptămâni pe când stătea cu Sonja lângă patul Matildei, îl secase 
de sentimente. 

Fiica îi fusese ucisă sub ochii săi, însă tot ce putea să simtă era 
stresul că nu simte nimic. Nu putea nici măcar să audă ce zice 
preotul. Cuvintele se încăpățânau să țopăie împrejur, în ciuda 
microfonului şi difuzoarelor. 

— Ştii că e vina ta, nu-i aşa? 

Vocea era atât de scăzută, încât nu era cu putinţă să-și dea 
seama de unde venea. S-a răsucit spre Theodor. 

— Scuze, ce ai zis? 

— Eşti surd? Am zis că e vina ta! 

Theodor vorbea așa de tare, că preotul s-a poticnit. 

— Theodor, nu acum, a izbutit în cele din urmă să zică. 
Putem vorbi despre asta mai târziu. 

— Ce vrei să spui cu „mai târziu”? 

Era Sonja, şi acum întreaga adunare asculta. 

— E deja prea târziu. Nu pricepi? Fiica noastră nu mai există. 

Ea a izbucnit în lacrimi. 

— Sonja, te rog... 

Fabian a cuprins-o în braţe, dar ea l-a plesnit peste mâini, 
desprinzându-se. 

— Theo are dreptate. Totul e din vina ta! 

— Exact. Așa că nu încerca să dai vina pe noi, s-a auzit o voce 
din spate. 

S-a răsucit şi a văzut că este șefa, Astrid Tuvesson, care stătea 
alături de colegii lui, Ingvar Molander, Klippan și Irene Lilja. 
Tocmai se pregătea s-o întrebe de ce-și bagă nasul unde nu-i 
fierbe oala, dar a fost întrerupt de sunetul orgii care începea 
psalmul următor, făcând restul adunării să se ridice în picioare 
şi să înceapă să cânte. 

N-avea putere să facă nimic, doar să se lase într-o rână pe 
scaun și să-și plimbe privirea peste oamenii care cântau în jurul 
său. Toţi, în afară de Molander, care, cu toate că stătea în 
picioare și îşi mișca buzele, nu cânta. Mai degrabă părea că 
vorbeşte. Îi spunea oare ceva lui? 

Fabian a arătat cu degetul spre sine. Molander a dat din cap, 


s-a aplecat în faţă și i-a șoptit la ureche: 

— Las-o baltă. 

— Ce să las baltă? 

Fabian nu pricepea. 

— Oricum n-o să poţi dovedi niciodată. 

Molander a scos limba şi s-a prefăcut că se spânzură, apoi a 
dat drumul unui hohot de râs răguşit, care a fost înecat de 
țiuitul puternic al microfonului preotului. 

Sunetul  deșteptătorului pătrundea tot mai adânc în 
subconştientul lui Fabian. O notă precum ţiuitul din urechi care, 
în cele din urmă, l-a ademenit să deschidă ochii şi să-și dea 
seama că nici vorbă să fie în biserică, ci la spital, în camera în 
care, în ultima lună, el și Sonja o vegheau pe rând pe Matilda. 
Singurul lucru pe care nu l-a recunoscut a fost draperia de un 
alb murdar, trasă în jurul patului pe care zăcea ea. 

Auzea voci din cealaltă parte şi s-a ridicat de pe fotoliu, a dat 
deoparte draperia şi a văzut o asistentă care apăsa și răsucea 
butoanele mașinăriei care tiuia puternic. Alte două stăteau de-o 
parte şi de alta a patului, verificând pulsul şi ochii Matildei. 

— Ce s-a întâmplat? a întrebat, dar n-a primit niciun răspuns. 
Nu vă supăraţi, ar putea să-mi spună cineva ce mama naibii se 
petrece aici? 

Bipul strident a încetat, lăsând în urmă o tăcere apăsătoare. 
Cele trei asistente s-au uitat una la alta, şi Fabian a încercat să-și 
dea seama dacă ele țin sau nu lucrurile sub control. 

Apoi Matilda a tușit și a deschis ochii. Fetiţa lui scumpă, care 
fusese plecată de o veșnicie, s-a uitat în sfârşit prin cameră cu 
ochi întrebători. Și apoi lacrimile au început să se prelingă pe 
obrajii lui. Era ca și cum ar fi așteptat asta, nerăbdătoare să 
izbucnească. 

— Bună, Matilda. Cum te simţi? a zis una dintre asistente, cu 
un zâmbet cald. 

Matilda s-a uitat la ele fără să vorbească. 

— Matilda, te-ai trezit. 

Fabian şi-a făcut loc până lângă pat şi a luat-o de mână. 

— Ai revenit. Înţelegi? Ai supraviețuit. 

S-a răsucit spre una dintre asistente. 


— Aşa e? O să se facă bine, nu? 

— Fără îndoială a zis ea, iar celelalte două au încuviințat. 
Toate analizele ei arată bine. 

— Ai auzit, Matilda? Totul arată bine. 

A mângâiat-o pe obraz, dar ea şi-a întors faţa. 

— Matilda, ce e? N-ai auzit? O să te faci bine. 

Matilda şi-a scuturat capul și părea că e gata să izbucnească 


în plâns. 


3 


Detectivul Irene Lilja își simţea încă părţile de jos zvâcnind 
când și-a pus casca, a încălecat pe noul ei Ducati de serviciu şi a 
trecut în trombă peste încetinitoarele de pe strada periferică. 
Actul sexual de împăcare era singurul motiv pentru care nu se 
despărțise de Hampus cu mult timp în urmă. Niciodată nu era 
mai pătimaș şi mai aprig, dar, în acelaşi timp, mai tandru și mai 
atent, ca după o ceartă. 

Dar se certau prea des. Oricare ar fi fost subiectul, 
întotdeauna cearta mocnea aproape de suprafață. N-avea 
importanţă că, în adâncuri, erau în general pe aceeași poziţie, 
întotdeauna ajungeau pe poziţii opuse, cu toate că această 
înfruntare anume fusese despre ceva la care ea se tot gândea de 
ceva vreme. 

Nu că Hampus ar fi fost alcoolic, însă cu siguranţă bea mai 
mult în weekend și afurisitele alea de cutii de bere erau pe cale 
să devină o prelungire firească a brațului său drept ori de câte 
ori nu era la muncă. 

Se înţelege de la sine că, atunci când ea a pomenit de asta, lui 
i-a sărit imediat muştarul, și n-a trecut mult până ca şi ea să 
vadă roșu în faţa ochilor. Dar numai după ce ea s-a apucat să 
golească în chiuvetă cutiile de bere, una câte una, și-a dat el 
arama pe faţă. 

Nu dăduse niciodată în ea, însă aseară, pentru prima oară, i-a 
fost frică. Furia din ochii lui când l-a sfidat și a mai desfăcut o 
cutie a făcut-o să se gândească serios să-l părăsească de-a 
binelea. 

Apelul a venit tocmai când trecea de Kvidinge, în drum spre 
secția de poliție din Helsingborg. Așteptase cu nerăbdare să se 
bucure de zece minute neîntrerupte având ca tovarăşi doar 
vântul și Ducatiul. Dar când a reieșit că un băieţel sirian de 
unsprezece ani din Bjuv a dispărut fără urmă în drum spre 
școală, n-a avut de ales. 

Măcar dacă ar fi fost în locul lui un băiețel suedez, și-a zis, în 
vreme ce depășea un Prius care se încăpăţâna să rămână sub 


viteza legală. Atunci ar fi putut să lase agenţii în uniformă să se 
ocupe de caz, convinsă că băiatul pur și simplu chiulise de la 
ore ca să fumeze ascuns după tufe, împreună cu un prieten. 

Însă de la crima brutală din localitatea învecinată, Klippan, 
cu aproape douăzeci de ani în urmă, rasismul şi xenofobia erau 
în creştere. Atunci, neonazistul Pierre Ljunggren, afișând o 
banderolă cu zvastică şi având la el un briceag-fluture, îl zărise 
întâmplător pe Gerard Gbeyo, cu pielea întunecată, se luase 
după el și-l înjunghiase în mijlocul străzii, fără absolut nicio 
provocare. 

Evident, neonaziști şi extremiști de dreapta pot fi găsiți cam 
peste tot în ţară, dar sudul era, fără îndoială, cel mai afectat. 
Politicienii locali puteau să tot încerce să mușamalizeze 
reputaţia rasistă a regiunii şi să vorbească de ea ca de partea cea 
mai verde a Suediei. Sentimentul generală era că, mai degrabă, 
aceasta este partea cea mai cafenie. 

Ea era cu totul de acord și, când Hampus i-a făcut de ziua ei 
surpriza unui contract semnat de cumpărare a unei case, a văzut 
roșu în faţa ochilor. Mă rog, casa era în Perstorp, nu în Klippan, 
dar pentru ea diferenţa era neglijabilă. O călca zdravăn pe nervi 
simplul gând la mutarea într-un orășel în care oamenii umblă în 
șosete lungi, arborează drapelul provinciei Skåne şi li se pare că 
cea mai mare ameninţare la adresa securităţii naționale este 
creșterea imigrației. 

În plus, nu dorise niciodată să cumpere o casă, și faptul că 
Hampus încercase să transforme plata în cadou pentru ea nu 
făcuse decât s-o enerveze și mai tare. Lucrase pe la spatele ei și îi 
vârâse pe gât propriul vis despre o casă cu grădină. 

Acum, după un an, nu mai era aşa de potrivnică ideii, cu 
toate că acea casă roșie cu verandă era în continuare una dintre 
cele mai urâte case pe care le văzuse în viaţa sa. lar faptul că 
Hampus se dezlănțuise cu foarfecele de grădină, făcând fiecare 
tufă de ienupăr să arate ca o minge, o linie dreaptă sau, în 
câteva cazuri în care a eșuat lamentabil, un organ sexual 
masculin, n-a contribuit cu nimic la înfrumusețarea ei. 

Însă vecinii de pe strada lor erau chiar drăguţi, conform 
experienţei ei limitate, şi nu văzuse vreo șosetă lungă, nici nu 


fusese silită să asculte aberaţii xenofobe. Se părea că Perstorp 
era una dintre puţinele localități în care în ultimii ani se 
înregistra o scădere a activităţii extremiştilor de dreapta. Nu știa 
cum stau lucrurile în Bjuv, cu toate că, probabil, nu era mai rău 
decât în Sjöbo, Trelleborg sau Landskrona. 

Cu toate acestea, avea un nod în stomac când a virat pe 
Gunnarstorpsvăgen şi a parcat Ducatiul la colțul lui 
Vintergatan, peste drum de clădirea cu trei etaje. 

Domnea liniștea, în afara unui bărbat în pantaloni de trening 
și bluzon negru cu glugă, care stătea lângă un felinar și vorbea 
în arabă la telefon, așteptând până ce câinele pe care îl ţinea în 
lesă să facă ce avea de făcut. Mai departe pe stradă, un tip 
deșirat care își trăsese pantalonii mult prea sus a traversat pe 
zebră și a trecut grăbit pe lângă o mamă tânără care împingea 
un cărucior, probabil în drum spre Bjuv Mall, care ar fi câştigat 
fără niciun efort locul întâi la concursul celor mai deprimante 
locuri din Suedia. 

Casa scărilor era zugrăvită în alb și stropită cu diferite culori, 
ca și cum zugravul ar fi umblat de colo colo scuturând 
bidineaua spre pereți. Probabil ca s-o facă să arate un pic 
murdară chiar şi când era proaspăt zugrăvită. Pe lista locatarilor 
erau cam la fel de multe nume suedeze și străine. 

Moonif Ganem, cum îl chema pe băiat, locuia la etajul trei, 
împreună cu Aimar, Adena, Bassel, Jodee, Ranim, Rosarita şi 
Nizar. Cel puţin, asta spuneau mărgelele în multe culori de pe 
ușă. 

După ce câteva încercări de a suna au rămas fără rezultat, a 
deschis uşa și a intrat într-un hol plin de un talmeș-balmeș de 
încălțări şi haine. Dintr-o încăpere aflată mai departe răzbăteau 
voci agitate, amestecate cu suspine. 

Părinţii băiatului ședeau la masă în bucătăria ticsită cu de 
toate. Mama, îmbrăcată într-o rochie neagră lungă și cu un batic 
violet care-i acoperea tot, în afara feţei, plângea, cu toate că soțul 
se străduia din răsputeri s-o aline. Pe masă, printre brânză, unt, 
suc şi alte lucruri rămase de la micul dejun, erau câteva cărţi de 
tarot şi, pe o pătură aşternută pe podea, un bebeluș se juca cu 
câteva recipiente gradate. 


— Bună. Trebuie să fii de la poliţie. 

Irene s-a răsucit şi a văzut intrând în bucătărie o femeie de 
vreo șaizeci de ani, cu părul cărunt tuns scurt și ochii plini de 
vioiciune. 

— Sunt Ingrid Samuelsson. 

Femeia i-a întins mâna. 

— Eu sunt cea care a sunat. Locuiesc în apartamentul de 
vizavi. 

— Atunci poate că-mi puteți spune ce s-a întâmplat. 

Femeia a schimbat o privire cu mama, care a încuviințat. 

— Adena a venit la mine la opt şi jumătate, scoasă din minţi 
de îngrijorare. Profesorul lui Moonif tocmai sunase să întrebe de 
ce n-a venit la şcoală. 

— Şi de ce sunteţi aşa de sigure că s-a întâmplat ceva rău? 
Există vreun motiv să credeţi că nu chiulește, pur și simplu? 

— Chiuleşte? Eu nu înțelege, a zis mama băiatului, încercând 
să se calmeze. 

— Vrea să spună că Moonif poate că nu s-a ostenit să se ducă 
la şcoală. 

Mama arăta perplexă. 

— Moonif al meu niciodată... E foarte bun la școală. E 
preferata lui. 

Femeia a dat din cap şi s-a răsucit spre Irene. 

— Adena are dreptate. Ştiu, pentru că am fost profesoară și îl 
ajut uneori la lecţii. 

— Înţeleg. Dar nu-i decât puţin după unsprezece. Poate că e 
cu un prieten și a pierdut noțiunea timpului? 

— Cărţile zic altfel, a zis mama băiatului. 

— Ce cărți? 

— Cărţile de pe masă. 

Mama a arătat cu degetul cartea pe care era un schelet 
îmbrăcat într-o rasă de călugăr peticită. 

— Zice că s-a întâmplat ceva foarte rău. 

Și-a acoperit gura cu mâna, încercând să-și oprească 
suspinele. 

— Vreau să fiu sigură că am înţeles bine. Aţi sunat la poliție 
din pricină că acele cărți... 


— Scuze, pot să spun ceva? a întrerupt-o femeia mai în 
vârstă, pășind între Irene şi mama băiatului. Între noi două fie 
vorba, nici eu nu cred că s-a întâmplat ceva grav. Aşa cum 
spuneați, adesea merge la şcoală împreună cu Samira, o vecină. 
N-am nimic rău de spus despre ea, dar hai să zicem că e plină 
de idei care n-au nimic de-a face cu școala. 

— Şi totuşi, ați sunat la poliție. De parcă noi n-am avea nimic 
mai bun de făcut. 

— Ce puteam să fac? Era înnebunită. Adică, uitaţi-vă la ea. 

Femeia s-a răsucit spre mama băiatului, care continua să 
plângă încetişor. 

— Le oferim un acoperiş deasupra capului şi bani ca să se 
descurce. Dar cum o să-i facem vreodată să se simtă acasă dacă 
nu le oferim şi un pic de simpatie? Asta e tot ce speram. Să vină 
cineva de la poliție și să arate că ne pasă cu adevărat. 

Irene s-a simţit jenată. Nu din pricina femeii, ci de sine însăși. 
Pentru că se considerase mai bună decât restul lumii fiindcă 
votase partidul de stânga și dăduse bani în scopuri filantropice 
ori de câte ori apărea la ştiri ceva foarte grav. Dacă te uitai mai 
bine, era întocmai ca toţi ceilalți, prea blazată ca să-i pese. 

— Aveţi dreptate, a spus, dând din cap. Îmi pare rău. 

Apoi şi-a scos carnetul, s-a dus la părinţi şi s-a lăsat pe vine. 

— Numele meu este Irene Lilja. Lucrez la poliția din 
Helsingborg și o să fac tot ce-mi stă în puteri ca să mă asigur că 
Moonif se întoarce acasă nevătămat. 

— Mulţumesc tare mult, a zis mama băiatului, ştergându-şi 
lacrimile. Aimar nu-i prea bun la limba suedeză, dar și el se 
bucură că sunteţi aici. 

S-a uitat la tatăl băiatului și i-a zâmbit. 

— În primul rând, am nevoie de o fotografie a copilului. 

— Vă pot aduce eu una, a zis vecina și a ieşit din bucătărie. 

— Îmi puteţi spune ce purta când a plecat de acasă? 

— Avea pantalon roșu şi jachetă albastră cu nasturi cu Omul- 
Păianjen. 

— Aţi observat ceva diferit la el în această dimineaţă, când 
pleca? 

— Nu, totul era ca de obicei. Era așa de cuminte. 


Mama a făcut semn cu capul că nu. 

Tatăl a spus ceva în arabă. 

— Moonif n-a vrut să ducă jos sticlele, pentru reciclare. Dar 
fiecare trebuie să ajute, i-am spus. Toţi suedezii reciclează și 
trebuie s-o facem şi noi. Așa că le-a luat, chiar dacă nu voia. 

— Şi Samira asta, unde locuiește? 

— Casa de peste drum, la parter. 

Mama a arătat cu degetul. 

— Profesorul lui Moonif a spus dacă ea este sau nu la școală? 

— Nu ştiu. Eram foarte îngrijorată şi nu m-am gândit să 
întreb. 

Irene a dat din cap şi a pus mâna, alinător, pe brațul mamei, 
tocmai când vecina se întorcea cu o fotografie de la școală, în 
care băiatul, frumos pieptănat, purta cămașă albă, vestă și 
papion. 

— Mi-a spus că şi-a ales singur hainele și s-a îmbrăcat ca să-l 
placă Samira, i-a mărturisit femeia cu glas scăzut, în vreme ce 
mama băiatului aprindea beţișoare parfumate şi începea să 
amestece cărţile de tarot. Cred că sunt un pic îndrăgostiți. 


Irene a coborât repede scările. Avea nevoie să iasă și să tragă 
în piept aer curat. Ceva din mirosul beţişoarelor o îngreţoșa și, 
când mama băiatului a început să întrebe cărțile cum ar trebui 
să continue investigația, s-a hotărât să încheie vizita. 

Toate statisticile sugerau că băiatul avea să apară curând, de 
bunăvoie, şi că va exista o explicaţie nevinovată a dispariţiei 
sale. Dar promisese că o să ia legătura cu şcoala, cu Samira şi cu 
părinţii ei şi, dacă nu află nimic, o să ia legătura cu poliţia din 
Bjuv şi să le ceară să-l dea dispărut. 

Inscripţia a fost ceea ce a făcut-o să se răzgândească. În loc să 
iasă din clădire şi să-și umple plămânii cu aerul curat, a împins 
ușa de metal, întredeschisă, de lângă scările spre pivniţă. 

Camera de reciclare. 

După spusele mamei, Moonif cărase acolo sticlele, așa că ar 
putea exista vreun indiciu despre locul în care s-a dus. 

Lumina fluorescentă de pe tavan s-a aprins automat când a 
intrat, și s-a uitat în jur. În afară de câteva tomberoane pe roți 


înşirate pe peretele de ciment murdar, încăperea era pe cât de 
goală, pe atât de lipsită de zgomot. Nu era nimeni acolo. Totuşi, 
s-a hotărât să ridice pe rând capacele tomberoanelor și să 
scotocească printre cartoane, ziare şi cutii de plastic lipicioase. 

Dar n-a văzut nicio urmă a băiețelului dispărut. Nu, până ce 
a aprins lanterna telefonului şi s-a uitat sub unul dintre 
tomberoane. În acel moment, a devenit limpede că ea făcuse o 
mare greșeală și că mama băiatului și cărțile ei de tarot 
avuseseră dreptate de la bun început. 

Năsturelul cu eroul în roșu și albastru zăcea pe podea, la 
câțiva centimetri de marginea tomberonului cu sticlă 
transparentă. Se desprinsese singur, sau cineva l-a înşfăcat 
brutal pe băiat? Cineva care s-a nimerit să intre şi să profite de 
ocazie. Cineva care locuia în clădire. 

S-a întors pe scară și s-a dus la panoul din pâslă albastră cu 
numele locatarilor, în vreme ce își scotea telefonul și căuta 
numărul lui Sverker „Klippan”!!! Holm. 

— Salut. Ce mai faci? Am auzit că te-ai oprit prin adorabilul meu 
orășel natal. 

— Juriul încă n-a dat verdictul dacă e cu adevărat adorabil. 
Şi, în vreme ce așteptăm să se hotărască, am nevoie de ajutorul 
tău pentru o verificare rapidă a celor care locuiesc în această 
clădire. 

— Nicio problemă. Care e adresa? 

— Vintergatan nr. 2A. 

— Oho, este chiar vechiul meu cartier. Ştiai că am făcut primii paşi 
şovăielnici într-o grădină de pe Trumpetgatan nr. 8, la numai câteva 
minute de acolo? Evident, s-a schimbat mult, dar... 

— Klippan, nu acum, i-a tăiat vorba Irene, dându-și seama că 
ar fi fost mai bine s-o sune pe Astrid Tuvesson sau pe Ingvar 
Molander. 

— Bine, bine, dar nu trebuie decât să-mi spui dacă ai nevoie de un 
loc bun în care să iei prânzul. Dacă mă întrebi pe mine, va trebui să fie 
șnitel cu... 

— Klipan, firar să fie de treabă! 

Vocea ei a răsunat până în capul scărilor şi cu greu a reușit s- 
o coboare iarăși. 


— Cred că ar putea să fie încă în clădire, cu unul dintre 
vecini, şi nu ştiu ce gândești tu, dar, în ce mă privește, ultimul 
lucru pe care mi-l doresc este să ajung acolo prea târziu. 

— Ei bine, nu locuieşte acolo niciun pedofil condamnat, a zis 
Klippan, pe un ton care nu ascundea deloc faptul că se simte 
jignit. 

— În acest moment, și unul suspectat ar fi destul de bun, a zis 
Irene, pe un ton care nu ascundea deloc faptul că o doare în cot 
de ce simte el. 

— Nici vreunul din ăştia. Dar există cineva la etajul doi care 
lucrează ca educator la grădinița Floarea-soarelui, nu prea departe... 

— Ai un nume? Îmi trebuie un nume. 

— Da, dacă ai vrea să mă laşi să termin, îl cheamă Björn Richter, 
are treizeci şi doi de ani şi locuieşte singur cu toate... 

— Cu toate ce? 

Ochii lui Irene au fost atraşi de o pată mică, de un roşu 
ruginiu, de pe peretele scărilor dinspre pivniţă. 

— Păi, trebuie să verific dacă-i el. 

Nu că n-o observase înainte. Numai că a presupus că e unul 
dintre stropii ăia hidoşi. 

— Da, se confirmă. Ce mai ciudățenie... 

— Klippan, n-ai vrea să-mi spui și mie despre ce-i vorba? 

Însă această pată era un pic mai mare decât celelalte și era 
întinsă într-o parte, ceea ce arăta că a fost făcută mai târziu. 

— Da, trebuie doar să... 

Nu putea fi sigură, fireşte. Pentru asta, ar trebui să ia o probă 
și să-l lase pe Molander să facă analiza. Dar nu încăpea îndoială 
că arăta a sânge. Dacă era al băiatului, locul petei sugera că nu 
ieşiseră pe ușa clădirii, ci coborâseră spre pivniță, așa că a luat-o 
pe scări în jos şi și-a dat seama că tăcerea lui Klippan se datora 
faptului că apelul fusese întrerupt. 

La fel ca ușa camerei de reciclare, ușa pivniţei era crăpată, și 
simpla ei prezenţă a fost suficientă și aici ca să se aprindă 
pâlpâind tuburile fluorescente. 

Depozit, scria pe ușa cenușie de metal din stânga ei. Centrala 
electrică, scria pe cea din față. Amândouă erau închise și 
încuiate. La dreapta mai erau două uși, dintre care una era 


deschisă. 

În drum spre ea a trecut de un tabel pe care locatarii puteau 
să rezerve spălătoria, mutând o plăcuţă cu numele în spaţiile 
disponibile. Sigur că era spălătoria şi, judecând după sunet, 
maşinile funcționau. 

Lumina fluorescentă s-a aprins, și Irene a văzut imediat că 
spălătoria e aranjată exact ca aceea pe care ea şi Hampus o 
avuseseră la Helsingborg, înainte de a se muta în casa din 
Perstorp. Trei maşini de spălat una lângă alta, un uscător, un 
spaţiu de uscare și un storcător vechi, pe care nu-l mai folosea 
nimeni. 

Cea mai îndepărtată dintre mașinile de spălat era în 
funcţiune. Era mult mai mare decât celelalte două și ar fi 
încăput în ea cu ușurință un covor mare sau trei seturi de 
așternuturi deodată. Avuseseră una exact la fel la Helsingborg, 
și era în sine un motiv bun ca să se mute înapoi. 

Dar nu vedea vreo pată de sânge sau alte urme ale băiatului. 
Așa că s-a înapoiat pe coridor şi a urcat scările, după ce s-a 
hotărât să mai încerce o dată ușa care ducea la boxe. Şi părinţii 
băiatului, şi vecina lor ar trebui să aibă chei. 

Însă când a auzit că mașina de spălat își sporeşte turaţia şi 
începe ciclul de rotire, şi-a dat seama că ceva nu-i în regulă, aşa 
că s-a oprit şi s-a răsucit spre tabelul cu rezervările. Era 
miercuri, treisprezece iunie, dar nu exista nicio plăcuţă cu nume 
în niciunul dintre spaţiile de sub numărul treisprezece. 

Cu alte cuvinte, în acea zi nimeni nu rezervase spălătoria. 

Tăcerile dintre semnalele din căşti erau atât de prelungite, 
încât părea că cineva reprogramase dinadins ritmul ca să-l 
streseze pe el. La prima încercare, cu două minute mai devreme, 
fuseseră înlocuite în cele din urmă cu bipurile mult mai dese ale 
semnalului de ocupat. Dar nu şi de această dată. Acum tăcerile 
păreau nesfârşite, şi Fabian trebuia să umble încoace şi încolo pe 
coridorul din faţa camerei Matildei ca să rămână calm. 

— Bună. 

I-a trebuit un moment ca să-și dea seama că este chiar Sonja, 
nu alt bip. 

— Sonja, ghici ce s-a întâmplat. 

— Aăă, ce? 

— Şezi şi ascultă, pentru că asta e... 

— Fabian, nu te supăra, dar sunt ocupată acum. E important? 

— Se poate spune că da. Vezi tu... 

— Ei, am terminat sau nu? Chiar trebuie să plec, l-a auzit pe 
Theodor oftând în fundal. 

— Singurul lucru pe care trebuie să-l faci e să stai aici. 

— De ce mama naibii? Dacă tu şi tata aveți de gând doar să... 

— Theo, nu pleci nicăieri! 

— Sonja, ce s-a întâmplat? 

S-a auzit un oftat lung, obosit. 

— Păi, m-am dus în camera lui să iau hainele murdare şi să schimb 
patul, Dumnezeule mare, ar trebui să vezi în ce hal e. În fine, am găsit 
două... 

S-a întrerupt. 

— Uite ce-i, cred că e mai bine să vorbim despre asta mai târziu... 
Spune-mi ce e aşa de important. 

Mintea lui Fabian s-a golit de tot, dar şi-a amintit de ce 
sunase de îndată ce s-a răsucit şi s-a uitat în camera Matildei, 
unde personalul făcea de zor teste şi nota parametrii fiziologici. 

— S-a trezit. Matilda s-a trezit, în sfârșit. 

— Cum, Chiar aşa? Dar... Zău? Cum se simte? 

— Bine. Aşa cred. Cel puţin, dacă ne gândim la împrejurări. 


Asta mi se spune. Că parametrii ei fiziologici arată bine. Dar, 
dacă mă întrebi... 

A şovăit, încercând să găsească vorbele potrivite. 

— Ce, nu e bine? Fabian, despre ce vorbeşti? 

— Poate că e doar impresia mea, dar... 

— Vin imediat. 

Înainte ca Fabian să-și dea seama că Sonja a închis telefonul, 
una dintre cele trei asistente a venit la el. 

— O să vă lăsăm acum singuri. Dacă ai nevoie de noi, sună. 

Fabian a dat din cap și a aşteptat până ce a plecat toată lumea 
înainte să-şi pună telefonul în buzunar și să se întoarcă în 
cameră, unde Matilda, culcată în patul de spital, privea în gol. 
Şi-a dres glasul, dar ea n-a reacţionat. A încercat din nou, dar 
era ca şi cum ea nu-i observase prezenţa. Dacă fata n-ar fi clipit 
din când în când, el ar fi fost convins că s-a întâmplat ceva 
îngrozitor. 

A tras unul dintre scaune lângă pat şi s-a așezat. 

— Bună, Matilda, a zis, prinzându-i mâna cu toată atenţia 
posibilă, ca să nu deranjeze branula prinsă cu bandă adezivă pe 
dosul palmei. Cum te simţi? 

După o vreme, ea a întors capul, ca şi cum ar fi avut nevoie 
de un mare efort, şi s-a uitat la el întocmai așa cum o făcuse 
când s-a trezit. Ochii îi erau liniștiți şi serioși și în toate felurile 
diferiți de cei ai Matildei, plină de viaţă şi întrebătoare, pe care o 
ştia el. Și asta era ceea ce îl îngrijora. 

Nu încăpea îndoială că Matilda era cea care zăcea acolo, în 
pat. Problema era că nu părea să fie ea cea care se uita la el. 

— Nu știu dacă ştii ceva despre ceea ce ţi s-a întâmplat, a zis 
el, fără să aibă habar ce să zică mai departe. 

— Îmi amintesc, a zis ea, iar el și-a dat seama pe loc că 
amintirile ei despre acea seară erau la fel de amănunțite ca ale 
sale. 

Răufăcătorul probabil că a intrat prin efracţie în casă și le-a 
surprins, pe ea şi pe prietena ei, Esmaralda. Poate că erau în 
pivniţă, făcând una dintre şedinţele lor de spiritism. Apoi le-a 
silit să urce în living şi le-a așezat pe canapea, lângă Sonja, 
așteptând să ajungă el acasă. 


EI, propriul tată, care ar fi trebuit să fie stânca de care să se 
sprijine, dar care era atât de des absent, chiar și când era acasă. 
El, care, atunci când a apărut, în cele din urmă, n-a reacţionat de 
la primul avertisment, ci și-a dat seama cât de gravă e situaţia 
de-abia când era prea târziu. Când glonţul îi sfâşiase deja burta, 
făcând-o să se prăbușească, sângerând, pe covor. 

— Îmi pare rău, a zis el, şi a regretat pe dată. 

Cum ar fi putut ea vreodată să-l ierte? 

— Ai făcut tot ce ai putut, a zis ea, cu voce slabă. Cum ar 
putea cineva să facă mai mult de atât? 

A auzit bine? Asta chiar era Matilda? 

— Nu asta e problema, a continuat ea, părând pe cale să se 
piardă. 
— Nu? Atunci care e? Matilda, spune-mi, ca să te pot ajuta. 

— Nu poţi să faci nimic. La fel ca multe alte lucruri, nu 
depinde de tine. 

— Nu înţeleg. Despre ce e vorba? Eşti vie și, după spusele 
doctorilor, o să te vindeci deplin. 

A prins-o şi de cealaltă mână. 

— Faptul că stai culcată aici, vorbind cu mine, e uimitor. 

— Exact asta e. 

Fata a oftat din greu și a închis ochii. 

— Am supraviețuit. 

— Matilda, ascultă-mă. Doar nu crezi că eu... Eu şi mama, 
care, apropo, acum e în drum spre noi, te iubim mai mult decât 
orice pe lume. Sper că ştii asta. Nimic nu ne poate face mai 
fericiți decât faptul că eşti bine şi ești în continuare cu noi. 

Matilda a clătinat din cap. 

— Nu-i asta. 

— Bine. 

A încercat să-i prindă privirea, dar de data asta ea era prea 
slăbită. 

— Poţi să-mi spui ce este? 

— N-ai înțelege. 

— Cel puţin dă-mi o şansă. 

Oricât de mult ar fi dorit ca ea să aibă încredere în el, îi 
înţelegea tăcerea. El era cel care lăsase acel monstru să le calce 


pragul. 

— Greta. 

Cuvântul a fost șoptit atât de încet, încât Fabian nu era sigur 
că a auzit bine. 

— Greta? 

Matilda a înghiţit cu greu. 

— Apă... E pe aici apă? 

Fabian s-a dus repede la chiuvetă, a umplut un pahar de 
plastic cu apă de la robinet și a ajutat-o să bea. 

— Vreau să fiu sigur că înţeleg. Greta asta. E stafia cu care tu 
și Esmaralda vorbeaţi în pivniță? 

— Nu stafie. 

Matilda și-a scuturat capul. 

— Duh. A zis că cineva din familia noastră o să moară. 

Fabian îşi spusese de la început că jocurile acelea cu tabla 
Ouija nu sunt o idee bună, dar acum toată treaba devenise o 
obsesie atât de puternică, încât a fost primul lucru la care s-a 
gândit ea când s-a trezit. 

— Dar, scumpo, ai supraviețuit. 

— Dar, dacă nu sunt eu... Atunci unul dintre voi... 

— Matilda, ascultă-mă bine. Ceea ce ți s-a întâmplat n-ar fi 
trebuit să se întâmple niciodată. N-ar fi trebuit nici măcar să fie 
pe aproape de a se întâmpla. Dar s-a întâmplat şi nici tu, nici 
vreun duh care își zice Greta nu trebuie să fie învinovăţit pentru 
asta. Eu trebuie să fiu. Eu sunt cel care... 

— Nu-i vina nimănui, a şoptit Matilda. Numai că ea ştie ce o 
să se întâmple, asta-i tot. 

O lacrimă i s-a prelins pe obraz. 

Fabian a strâns-o în braţe. 

— Matilda, nu-i vorba că nu înţeleg că eşti îngrijorată. Ba 
dimpotrivă. E limpede că tu crezi în lucrurile astea. Însă 
încearcă să le consideri doar un vis. 

— Vis? Nu-i un vis. 

— Într-un fel, exact asta este. Problema este că tu nu vezi 
asta. Și cum ai putea? Cum ai putea să știi că, de fapt, ești doar 
adormită? 

Pleoapele ei coborau. Însă buzele i se mișcau şi, ca să audă ce 


spune, s-a aplecat spre ea. 
— Şi dacă tu eşti cel care doarme? 

Chiar şi cu lumina fluorescentă, blițul aparatului de 
fotografiat lumina încăperea destul de puternic încât umbra lui 
Irene să se deseneze clar pe peretele de ciment alb din spatele ei. 
În cei şase ani ca anchetator al delictelor violente, văzuse destule 
lucruri care să-i alunge somnul și celei mai călite persoane. 
Totul, de la cadavre care rămăseseră nedescoperite atât de mult 
timp încât medicul legist a trebuit să le râcâie de pe podea, până 
la trupuri care fuseseră torturate atât de crunt, încât te durea 
până şi gândul la ceea ce trebuiseră să îndure. 

Cadavre. 

lată cum se gândise întotdeauna la ele când era în biroul 
medicului legist sau, ca acum, la locul unei noi crime. Cadavre. 
Nu oameni cu vieți adevărate, visuri şi speranţe, ci trupuri 
lipsite de viață. Un conglomerat de atomi care, împreună, 
alcătuiesc o masă. Totul, ca să-și strunească sentimentele, să-și 
păstreze capul limpede și să gândească logic. 

Dar nu mai putea. Şocul își înfipsese ghearele în ea destul de 
adânc ca să nu poată decât să stea pe un taburet, holbându-se la 
perete. Desigur, peretele nu era cu totul neinteresant. În afară de 
propria umbră, care apărea din nou ori de câte ori asistenții lui 
Molander făceau o fotografie, erau scrijelite pe el câteva zvastici 
și sloganuri rasiste, cu toate că păreau prea vechi ca să aibă de-a 
face cu crima. 

Era prima dată când a constatat că nu poate să se uite la 
victima unui omor. Nici măcar pentru o secundă. 

Pentru că nu era doar un cadavru. Era un băiat de unsprezece 
ani, cu un nume frumos, o jachetă cu nasturi cu Omul-păianjen, 
prieteni şi o viață care aştepta să fie trăită. Un băiat căruia i se 
ceruse să ducă o pungă cu sticle goale în camera de reciclare, în 
drum spre şcoală. Dar n-a mai ajuns acolo. Cineva l-a atacat și l- 
a târât jos, în spălătorie. 

Încă îi era greu să asimileze amănuntele şirului de 
evenimente, cu toate că vorbele asistenţilor lui Molander erau 
destul de clare. 


— Ingvar, ascultă, nu știu. Am o presimţire rea în legătură cu 
asta. 

— Fredrik, dacă vrei să vorbeşti despre sentimentele tale, 
sună-ți terapeutul sau iubita, a zis Molander, la fel de sec și 
prozaic ca întotdeauna. Trebuie să ne concentrăm pe scoaterea 
cadavrului. Sau vrei să zici că ar trebui să-l lăsăm aici şi locatarii 
să-şi vadă mai departe de treburi? 

— Nu, dar, sincer, nu știu cum o s-o facem. Nu fără să-l 
deteriorăm și mai tare. 

— În regulă. Molander a oftat și genunchii i-au trosnit când s- 
a lăsat pe vine. Propunerea mea este să detașăm, pur și simplu, 
toată cuva şi s-o desfacem cu un polizor unghiular. Ce fel de 
sentimente ai în această privință? 

— Prin urmare, aici te ascundeai. 

Irene s-a răsucit, l-a văzut pe Klippan în ușă şi, dintr-odată, 
totul a părut să fie un pic mai bine. 

— Cum te descurci? a continuat el, în vreme ce asistenții lui 
Molander scoteau partea din spate a maşinii de spălat și 
mânuiau șurubelniţe electrice. 

— Din motive evidente, scoaterea lui e cam dificilă. Molander 
s-a ridicat în picioare şi s-a întins. Dar, dacă îţi pui mintea la 
contribuţie, reușești. 

— Ce vrei să spui? Există mai multe motive? a zis Irene, în 
primul rând ca să arate că și-a revenit. 

— Poţi s-o mai spui o dată. Mai exact, vreo mie cinci sute de 
rotații pe minut. 

— Afurisită treabă... 

Klippan a clătinat din cap. 

— E destul ca să te facă să începi să te întrebi încotro se 
îndreaptă lumea. 

— Să începi să te întrebi? Eu mă întreb asta de ani întregi, a 
zis Molander, în vreme ce ajuta la ridicarea cuvei cilindrice şi la 
aşezarea ei pe o pătură. Vă propun să tăiați asta, după care ar 
trebui să fie simplu de despărțit în două. Bine? 

Asistenţii au dat din cap, şi Molander s-a întors iar spre 
Klippan și Irene. 

— O să fie multă gălăgie, aşa că, dacă mai aveți ceva de spus, 


ați face bine s-o spuneți acum. 

— Ai găsit ceva interesant? 

— Nu prea. Câţiva stropi de sânge, probabil de la băiat. Şi 
amprente de la cel puţin cincizeci de persoane, unele în locuri 
ciudate, dacă nu faci aici altceva decât să speli rufe. 

— Doi agenţi în uniformă de la secţia locală vor merge din 
uşă în ușă, luând amprentele locatarilor, a zis Irene. Va trebui să 
aşteptăm să vedem dacă e vreo potrivire. 

— Aşadar, bănuieșşti că e unul dintre locatari, a zis Klippan. 

Irene a ridicat din umeri. 

— Mă gândesc doar că ar fi mai simplu pentru cineva care 
cunoaşte spaţiile comune, ştie că există aici o mașină de spălat 
de această mărime și are o cheie cu care să intre. 

— Ar fi putut la fel de bine să folosească cheia victimei, a zis 
Molander. Ar fi mai interesant dacă am găsi amprente care nu-i 
aparțin nici unuia dintre locatari. 

— Şi zvastica aceea. Klippan a arătat cu degetul peretele din 
spatele lui Irene. E veche de câţiva ani. 

— Asta nu înseamnă neapărat că motivul s-a schimbat, a zis 
Irene. 

— Fi bine, poate că ar trebui să nu ne repezim să tragem 
concluzii. 

Klippan s-a uitat în jur. 

— E adevărat, şi ar trebui să ținem deschise toate direcțiile de 
investigare şi tot aşa. Dar să îndeși un băiețel care a fugit din 
Siria într-o maşină de spălat, despre ce este vorba aici dacă nu 
despre rasism și... 

Sunetul ascuţit a înecat tot restul când polizorul unghiular a 
tăiat metalul cuvei, într-o ploaie de scântei, iar lui Irene și 
celorlalți nu le-a mai rămas decât să-și astupe urechile și să 
aştepte până când asistenții au terminat și au desfăcut cu grijă 
cuva. 

După ce nu putuse să se uite deloc, acum Irene nu-și putea 
smulge privirea de la băiat. Judecând doar după faţă, era ca și 
cum nu i s-ar fi întâmplat nimic. Ochii închiși de sub părul 
negru încâlcit îl făceau să arate mai degrabă adormit. 

Insă Moonif nu era adormit. 


Ca un făt supradezvoltat, era încovoiat de la gât în jos, șira 
spinării desenând un cerc aproape perfect. Și picioarele îi erau 
îndoite, dar în direcţia nefirească, întinse de-o parte și de 
cealaltă a capului, dincolo de umeri, unde tălpile erau apăsate 
pe trup. 

Priveliştea a trecut ca un cuţit prin toate straturile de 
experiență şi a făcut pe toată lumea din încăpere să 
încremenească. Până şi Molander părea uluit. Nimeni n-a rostit 
vreun cuvânt. Klippan, care până atunci rămăsese calm, stătea 
cu gura căscată, făcând ca ţipătul sfâşietor să pară că vine de la 
el. 

Dar nu era vocea lui Klippan, era cea a unei femei. 

Irene a fost prima care a reacționat. S-a repezit s-o oprească 
pe mama băiatului să se arunce peste fiul ei. Dar femeia s-a 
luptat cu ea de parcă ar fi fost pe viaţă și pe moarte, și de-abia 
când a intervenit Klippan au reușit s-o stăpânească și s-o scoată 
din spălătorie. 

— Potolește-te, a zbierat Irene. 

Însă mama băiatului continua să dea din picioare și să-şi 
fluture brațele, încercând să scape de Klippan, și n-a încetat 
decât după câteva minute. 

— Gata, gata, a zis Irene, în vreme ce Klippan îi dădea încet 
drumul din încleştare. 

Femeia a izbucnit în hohote de plâns, care după o vreme au 
devenit un fel de bocet. 

— Gata, gata, a zis iar Irene și a cuprins-o blând în braţe. 

— E în stare de şoc, are nevoie de un calmant, a zis Klippan, 
gâfâind şi ștergându-şi transpirația de pe frunte. Propun 
spitalul din Helsingborg. Putem să vorbim cu ea mai târziu, 
după şedinţă. 

Irene a dat din cap și a condus-o pe femeie pe coridorul 
pivniţei. 


Ce îi făcuse să se târască afară din bârloguri? Să fi fost aroma 
dulce a morţii ceea ce i-a atras aici? Sau banda alb cu albastru a 
poliţiei, fluturată de vânt, a fost destul ca să facă oamenii să se 
îngrămădească şi să se holbeze? 


Nu trecuse decât o oră și douăzeci și cinci de minute de când 
Irene ajunsese acolo. În acel moment, zona era aproape pustie. 
Acum se părea că sunt cel puțin patruzeci de oameni care 
urmăreau fiecare pas făcut de ea și Klippan, care o conduceau 
pe mama băiatului spre mașină. 

Din fericire, nu vedea teleobiective, ceea ce însemna că presa 
încă nu se repezise la atac. 

— Este mama victimei, Adena Ganem, i-a spus Irene unuia 
dintre cei doi poliţişti în uniformă, şi se pregătea să le spună s-o 
ducă pe femeie la spitalul din Helsingborg, când a zărit în 
mulțimea aflată de cealaltă parte a cordonului poliției un bărbat 
deşirat. 

Se uita la ei, însă nu asta a făcut-o să reacționeze și să-l pună 
pe Klippan să continue. Toată lumea se uita la ei. Nici faptul că 
l-a văzut traversând când a ajuns acolo, nici înfățișarea lui cam 
neobişnuită, cu blugii traşi mult în sus, adidași orbitor de albi şi 
o haină bej care avea pe piept logoul Democraților Suediei. 

A fost zâmbetul lui. 

Un zâmbet care îl făcea, spre deosebire de toți ceilalți, să 
strălucească, practic, de încântare. Era cu putinţă ca făptaşul să 
fie încă acolo? N-ar fi prima dată. Spre deosebire de ce ar putea 
să creadă lumea, nu era deloc neobișnuit ca un făptaș să rămână 
aproape de locul faptei sale ca să supravegheze munca poliției 
și, în primul rând, reacţiile altor persoane. 

A făcut câţiva paşi spre bărbat şi a observat că imediat i se 
schimbă expresia. Zâmbetul era încă acolo, dar îngrijorarea din 
ochi era nouă, ca și zvâcnirea de dedesubtul nării stângi. Peste o 
clipă, omul s-a topit în mulțime. 

N-avea să-i scape. În niciun caz n-avea să-l lase să dispară, şi- 
a repetat în gând în vreme ce trecea pe sub banda poliţiei și își 
croia drum prin gloata de curioși. 

Și iată-l. La vreo șaptezeci de metri în faţă, l-a văzut cum se 
zoreşte prin parcarea de lângă mall, uitându-se peste umăr să 
vadă dacă ea îl urmărește. Îl urmărea. Dar n-a reușit decât să-l 
vadă cum iese direct pe Norra Storgatan. 

Vechitura de Volvo portocaliu care venea din stânga n-a avut 
nicio şansă să oprească la timp. 


Ciocnirea în sine n-a însemnat decât două bufnituri, când 
omul a aterizat pe capotă și apoi s-a izbit de parbriz, după care 
s-a făcut nevăzut pe cealaltă parte a mașinii, care a frânat 
derapând și s-a oprit. 

Irene a traversat în goană parcarea și a văzut cum s-a deschis 
portiera din partea șoferului și a ieşit un bărbat mai vârstnic, 
care a făcut câțiva paşi, apoi s-a aplecat peste cel lovit, care 
probabil că zăcea lângă maşină. Irene nu putea decât să spere că 
supraviețuise. Nu era nimic mai rău decât criminalii care îşi 
pierdeau curajul și se apucau să moară înainte să poată fi făcuți 
să-și explice motivele. 

Acum nu părea să fie cazul, totuși, de vreme ce l-a văzut 
ridicându-se în picioare de cealaltă parte a geamurilor murdare 
ale mașinii. Aproape ajunsese acolo şi n-avea să-i fie greu să-l 
prindă. 

Dar, în loc să continue să traverseze strada pe jos, bărbatul s- 
a urcat la volan și a pornit mașina, lăsând-o în urmă pe Irene cu 
buzele umflate și un proprietar de mașină însângerat. 

Douăzeci şi cinci de zile, paisprezece ore şi patruzeci și două 
de minute. 

Astrid Tuvesson, şefa brigăzii omucideri din Helsingborg, şi- 
a desprins privirea de pe ceasul de la mână și a ieșit din birou. 
Încă optsprezece minute și avea să-și bată propriul record. Mă 
rog, de fapt nu era sigură în privința minutelor. Însă, după 
spusele doctorului, era bine să te concentrezi pe momentul exact 
în această fază de început, ca să poţi număra orele. De 
asemenea, afirmase că va fi mai ușor pe măsură ce trec zilele și 
că, în cele din urmă, nici măcar n-o să-i mai vină să numere. Dar 
cu asta n-o nimerise până acum. 

Adevărul era că se gândea la asta tot timpul. Fiecare zi, 
fiecare oră şi fiecare minut erau o bătălie. Setea, blestemata de 
sete. Cât de mult ura faptul că nu-i este îngăduit niciodată să şi- 
o astâmpere! Şi îndoiala, care era tot mai puternică pe zi ce 
trecea. Chiar merita efortul? Dar nu era un lucru pe care să-l 
poată spune cuiva, nici măcar garantului său. 

Când a ajuns în bucătărie, a turnat cafeaua proaspătă într-un 
termos. A scos din frigider laptele și s-a dus în sala de ședințe. 
Era a treia zi de când se întorsese la serviciu după ce aproape că 
a murit din cauza hipotermiei, cu o lună înainte, încuiată într-o 
ladă frigorifică de către același cuplu care a împușcat-o pe 
Matilda. De fapt, mai avea şase săptămâni de concediu medical 
și ar fi putut să stea acasă, citind una dintre nenumăratele cărți 
care îşi așteptau rândul, sau uitându-se, în sfârşit, la Cartelul 
crimelor, despre care lumea făcea atâta caz. 

Dar setea împreună cu singurătatea o făcuseră să se urce pe 
pereţi, şi era convinsă că ar fi recăzut în patima beţiei dacă mai 
stătea acasă. 

Aici, avea colegii care să-i abată atenţia și s-o supravegheze. 
Avea un rol de jucat şi lucruri de făcut, cu toate că, nu se sfia s-o 
recunoască, așteptase cu nerăbdare câteva săptămâni de lucru 
destul de liniștite, mai ales că încă nu-și reveniseră cu totul din 
ultimul lor caz, de departe cea mai grea anchetă criminalistică 


pe care o condusese ea vreodată. 

Dar se pare că sperase ceva imposibil. 

Nici măcar n-avuseseră timp să dea jos și să arhiveze 
fotografiile de la diferitele locuri ale faptei — victimele aliniate ca 
și cum ar fi fost un caz de crime împotriva umanităţii — înainte 
să vină vremea să pună alte fotografii. De această dată, dintr-o 
spălătorie din Bjuv, unde făptașul îşi îndesase victima într-o 
mașină de spălat căreia îi setase clătirea și centrifugarea. 

Şi, ca şi cum n-ar fi fost destul, sărea în ochi goliciunea 
biroului lui Fabian, care n-avea să fie umplut iarăşi decât în 
vară, când se întorcea din concediu. Era mult timp, şi simţea 
deja că o să ducă lipsa capacităţii lui de a gândi neconvențional. 

Pe moment, nu exista niciun indiciu că era altceva decât un 
act de nebunie izolat. Şi apoi, ucigașii în serie erau foarte rari în 
Suedia. Dar, în lumina faptului că în ultimii doi ani ţara fusese 
zguduită nu de unul, ci de două cazuri care implicau ucigași în 
serie, nu avea de gând să se repeadă la concluzii. Faptul că 
amândouă investigaţiile ajunseseră, în cele din urmă, pe biroul 
său făcea să fie și mai puţin probabil ca ea să judece pripit. 

A strâns fotografiile din cealaltă anchetă, le-a pus într-un 
dosar și tocmai începuse să șteargă însemnările de pe tablă când 
a venit Klippan cu laptopul. 

— Molander zice că o să trebuiască să începem fără el. E încă 
în Bjuv. 

— A găsit ceva? 

Klippan a ridicat din umeri. 

— Ştii că are gura încleştată când e într-una dintre 
dispoziţiile alea. 

Şi-a turnat cafea și s-a așezat. 

— Hei, unde-i Irene? 

— Sunt sigură că o să ajungă imediat. Cum a mers? Cum se 
simte mama? 

— Probabil la fel de bine ca tine sau ca mine dacă odrasla 
noastră ar fi fost centrifugată până la moarte într-o mașină de 
spălat. A clătinat din cap. Am vorbit cu cei de la spital. I-au dat 
un tranchilizant și, după părerea mea, n-o să putem vorbi cu ea 
prea curând. A tăcut o vreme, sorbind din cafea. În general nu 


mi-e greu să înțeleg de ce unii oameni fac ceea ce fac. Mi se pare 
că, de obicei, poţi înţelege chiar și fapta cea mai ticăloasă, dacă 
te străduieşști cu adevărat. Dar asta! Nu-i doar ceva dezgustător. 
E, la dracu, de neînțeles. 

— Atitudinea asta nu ne prea ajută. O ştii la fel de bine ca 
mine, a răspuns Astrid, tocmai când intra Irene, cu un dosar. 

— Scuze pentru întârziere. Ce am ratat? 

— Nimic. Tocmai începusem, dar cred că încercăm să 
înțelegem motivul. 

Klippan a dat din cap fără să spună nimic. 

— Ce vrei să zici cu „încercăm”? Dacă nu-i un caz clar de 
rasism şi xenofobie, atunci ce-i? 

Irene şi-a turnat cafea. 

— Și pe ce te bazezi, în afară de faptul că victima era din 
Siria? 

— Vorbim despre Bjuv. Nu-i suficient? 

— De fapt, nu-i, s-a răsucit Klippan spre Irene. Bjuv nu e 
deosebit de rasist, în comparaţie cu alte localități. 

— Klippan, n-am vrut să te jignesc. Ştiu că ai crescut acolo şi 
sunt convinsă că lucrurile stăteau altfel pe atunci. Oamenii 
urmăreau Rădăcini şi Linia maritimă Onedin, iar o îngheţată nu 
costa decât două coroane. În ziua de azi scrijelesc svastici pe 
ziduri şi în autobuz scuipă oamenii care au pielea de altă 
culoare. 

— Asta s-a întâmplat la Staffanstorp, nu la Bjuv. 

— Bun, dar ia ghiceşte de unde era jigodia aia. 

— Auziţi, nu cred c-o să ajungem prea departe cu asta pe 
moment. 

Astrid s-a dus la peretele cu tabla. 

— Hai mai bine să cădem de acord că xenofobia şi 
extremismul de dreapta reprezintă unul din câteva motive 
posibile. 

A scris asta pe tablă. 

— Care ar putea fi altele? 

— Irene, nu ziceai că se întâlnea cu una, Samira, sau cum o fi 
chemând-o? 

— Nu, am zis că era un pic amorezat. 


— Ce vrei să zici? a întrebat Astrid. 

— Mă întrebam doar dacă n-ar putea fi ceva legat de onoare. 

Irene se pregătea să soarbă din cafea, însă a lăsat cana din 
mână şi s-a răsucit spre Klippan. 

— Vrei să zici că familia Samirei a silit un băiat de unsprezece 
ani căruia i se aprinseseră un pic călcâiele să coboare în 
spălătorie şi l-a vârât într-o mașină de spălat? 

— Irene, chestia asta mi se pare îngrozitoare, la fel ca ţie. Dar, 
de ce nu? 

Klippan a ridicat din umeri. 

— Nu sunt expert când vine vorba de violențele legate de 
onoare. 

— Nu, dar păşești pe gheaţă foarte subțire, să ştii. 

Irene a clătinat din cap şi a băut cafea. 

— Mai bine decât să fiu orb. 

— Scuze, cine-i orb? 

— Irene... a încercat Astrid să intervină, dar n-a reușit să mai 
spună ceva. 

— Nu, vreau să ştiu ce vrea el să zică. Pentru că, dacă se 
dovedeşte că avem în echipă un rasist nedeclarat, vreau să se 
ţină cât mai departe posibil de această anchetă. 

— Cu siguranţă nu te sfiești să arunci în jur vorba „rasist”. 
Dacă nu-i făptaşul, sunt eu, a zis Klippan, arătându-se cu 
degetul. Însă, de vreme ce întrebi, nu sunt nici rasist, nici 
xenofob. Atâta doar că nu sunt la fel de isteric ca tine în privința 
corectitudinii politice, ceea ce înseamnă că pot să văd lucrurile 
aşa cum sunt ele. Chestie care s-ar putea să nu fie chiar așa de 
rea, dacă ne gândim la munca pe care o facem. 

— Cum ar fi? Ce anume vezi tu mai clar decât mine? 

— Faptele. Faptele care, chiar dacă dor, sunt în continuare 
afurisite de fapte. Cum ar fi că în zilele noastre refugiații au 
nevoie de o veșnicie ca să intre pe piaţa muncii. Că indivizii 
născuți în alte ţări sunt supra-reprezentaţi când vine vorba de 
atac şi de violenţă cauzatoare de moarte, ca să nu mai vorbim de 
viol şi tâlhărie. Că cele mai multe dintre rețelele crimei 
organizate din această ţară sunt bazate în principal pe 
apartenenţa etnică. Aș putea continua, dar te cunosc, deja nu 


mai asculți. 

— A, nu, am urechile ciulite, atâta doar că aştept în 
continuare o legătură cu Moonif Ganem şi familia lui. 

— Ca s-o vezi, nu trebuie decât să examinezi rapid cazierele 
și să hotărăști să nu închizi ochii. 

Klippan s-a răsucit spre laptop. 

— De exemplu, să luăm un fiu, Bassel Ganem. A fost 
reclamat pentru atac în trei rânduri și, mai de curând, pentru 
agresiune sexuală. Sau fratele mai mare, Nizar, care a fost 
condamnat atât pentru jaf, cât şi pentru posesie ilegală a unei 
arme. Mă rog, tatăl lor, Aimar, n-a fost niciodată reclamat sau 
acuzat de ceva, dar în două rânduri vecinii au chemat poliția, 
reclamând încăierări zgomotoase şi ţipete. Asta-i familia 
băiatului. Cum arată familia Samirei, nu știu. Și nu, nimic din 
toate astea nu constituie dovada că avem de-a face cu violență 
legată de onoare. Atâta doar că nu cred că putem neglija asta 
până ce nu cercetăm posibilitatea. 

— Sigur că o să cercetăm. 

Astrid a scris legat de onoare alături de xenofobie. 

— Klippan, te poţi ocupa tu de asta? 

— Fără îndoială, a zis Klippan, ferindu-se de privirea lui 
Irene. 

— Uite ce e. Astrid a lăsat din mână markerul și s-a răsucit 
spre ei. Având în vedere ce s-a întâmplat, nu-i de mirare că 
reacţiile noastre sunt un pic diferite. Dar, ca să putem lucra 
împreună, trebuie să fim politicoşi şi să considerăm că 
unghiurile noastre de vedere diferite sunt un avantaj. 

— Fără îndoială. Îmi pare rău, a zis Irene şi s-a întors spre 
Klippan, care a dat din cap. 

— Şi acum ceva complet diferit, a continuat Astrid. Cum se 
simte victima înjunghierii? 

— Ralf Njos. Păi, din ce mi s-a spus, se simte bine, în 
condiţiile date. N-a fost vătămat niciun organ intern. Se pare că 
rana n-a fost prea adâncă. 

— Şi mașina? Vreo urmă a ei? 

— Incă nu, a zis Klippan. Dar am dat în urmărire atât 
modelul, cât și numărul, așa că, dacă o conduce în continuare, 


n-o să treacă mult până să punem laba pe el. 

— Cred că ar trebui să cerem și ajutorul publicului. 

— Bine, şi-a notat Klippan. 

— A, da, mi-a ieșit cu totul din minte. 

Irene a scos un portret-robot al bărbatului pe care îl urmărise. 

— lată-l. 

— Când ai avut timp de asta? 

Astrid s-a uitat la portret. 

— Adineauri. De aceea am întârziat un pic. M-am gândit că e 
cel mai bine să terminăm cu asta până nu uit rânjetul ăla 
sinistru. 

— E făcut de Gudrun Scheele? 

— Fireşte că e de Gudrun Scheele, a zis Klippan, cercetând 
portretul. 

Gudrun Scheele era o fostă profesoară de desen pe jumătate 
oarbă, în fotoliu rulant, care se pensionase de aproape douăzeci 
de ani şi se nimerise să locuiască în același cămin de bătrâni ca 
mama lui Klippan. La una dintre vizite, el a observat colecţia ei 
de portrete și a întrebat-o dacă ar vrea să ajute poliţia, iar restul 
se ştie deja. 

Ca de obicei, folosise cărbune şi, cu ajutorul umbrelor iscusit 
aşternute şi liniilor mai subțiri sau mai apăsate, reuşise să 
deseneze un chip izbitor. Era un miracol, de fiecare dată. 

— Eram la spital, oricum, așa că n-a trebuit decât să mă abat 
pe la Bergalid pe drum încoace, a explicat Irene, care părea să se 
fi potolit. Şi mama ta îţi transmite salutări. Era destul de acră, ca 
să nu zic mai mult. Se pare că au trecut mai mult de două 
săptămâni de când i-ai promis că treci pe la ea să-i reglezi 
canalele televizorului. 

Klippan a clătinat din cap. 

— Am fost acolo ieri. 

— Ce, are Alzheimer? De ce n-ai zis nimic? a exclamat Astrid. 

— Pentru că nu asta e problema ei. Lucrul de care suferă este 
o pierdere selectivă a memoriei. Ori de câte ori îi convine. 

— Ce credeţi? Ar trebui să arătăm și asta publicului, pe lângă 
mașină? 

— Nu, hai să nu-l arătăm, să-l ținem deocamdată pentru noi. 


Şi să vedem ce are de spus procurorul. 

— E Stina Hogsell? 

Astrid a dat din cap tocmai când telefonul ei a început să 
sune. 

— Vorbești de lup... Bună, Stina. Aşteaptă-mă două secunde, 
tocmai termin aici. Klippan, ştii ce ai de făcut, și Irene, propun 
să începi să localizezi elementele rasiste din Bjuv. 

— Desigur. Aveam de gând să le fac o vizită Democraților 
Suediei. 

Irene a înghiţit restul de cafea și s-a ridicat în picioare, în 
vreme ce Astrid ieșea. 

— De ce Democraţii Suediei? a zis Klippan. 

— Pentru că sunt şi xenofobi, și rasiști. Și pentru că tipul 
purta o jachetă cu logoul lor. Alte întrebări la care pot să-ţi 
răspund? 

Irene a virat pe Blekingegatan şi și-a spus că strada asta, 
împreună cu Hallandsgatan şi Smålandsgatan, trebuie să fi fost 
planificate în vederea creării unei noi suburbii lângă Bjuv. Altă 
viziune politică grandioasă care a avut ca rezultat, în afară de 
câteva case împrăștiate pe acolo, nimic altceva decât o mare de 
parcele goale pe care iarba creştea acum în voie. 

Da, ce să zic, n-avem spaţiu ca să mai vină imigranți, şi-a zis, 
și a coborât cricul Ducatiului în faţa sediului Democraților 
Suediei, aflat într-una dintre casele răzlețe. 

Sievert Landertz, preşedintele filialei din Bjuv, reprezenta tot 
ce ura ea la Democraţii Suediei. O suprafață lustruită care 
ascundea un interior odios. Cravata lui elegantă, care îi dădea 
aerul unui bancher de încredere. Bărbuţa rară, tunsă perfect, ca 
să nu mai vorbim de zâmbetul lui prietenos, prefăcut. 

Landertz era unul dintre aşa-zișii reformatori pe care liderul 
naţional, Jimmie Åkesson, îi adunase în jurul său în încercarea 
de a normaliza situaţia şi de a face publicul să capete încredere 
în partid. De asemenea, se descotorosise de rasiștii cei mai 
turbațţi şi tăiase legăturile partidului cu nazismul, pretinzând că 
n-au existat niciodată. 

Fără discuție, strategia avusese succes. În ciuda scandalurilor 
care se țineau lanț, Democraţii Suediei erau pe cale să devină al 
treilea mare partid din ţară. 

Uşa a fost deschisă înainte ca degetul ei să se ridice de pe 
sonerie. Şi de către nimeni altcineva decât Landertz. 

— Bună ziua. Sunt Irene Lilja de la poliţia din Helsingborg. 

Şi-a ridicat la vedere legitimația. 

— Da? Landertz s-a uitat la legitimaţie. Despre ce este vorba? 

— După cum poate că aţi auzit la ştiri, anchetăm o crimă. 

— Da, am auzit de băiatul sirian. Pur și simplu, îngrozitor. 

Landertz a clătinat din cap, şi ea a trebuit să-și înfrâneze 
dorința puternică să-i tragă o palmă şi să-i dea de ştire că n-o 
păcăleşte prefăcătoria lui. 

— Dar nu văd cu ce vă pot ajuta. 


— Sunt convinsă că pot să vă explic. Însă cred că ar fi mai 
bine să discutăm înăuntru. 

— N-ar putea să mai aştepte discuţia? Sunt cam grăbit şi mă 
tem că nu am... 

— Să interpretez asta ca încercarea de a obstrucționa 
investigarea unei crime? 

— Nu, nici vorbă. Nici vorbă. Numai că... S-a întrerupt și a 
oftat. Putem face asta repede? Cum spuneam, nu am... 

— Cât de mult durează, depinde de dumneavoastră, a zis 
Irene, care deja îl dădea deoparte și intra. 

Arăta întocmai aşa cum se aşteptase. Câteva birouri şi o 
bucătărie în dreapta, unde era o masă, pe care o porție de kebab 
mâncat pe jumătate stătea alături de o Coca Cola Zero. 

— Să mergem în bucătărie, a strigat Landertz, în vreme ce 
încuia ușa. 

Dar pe Irene n-o interesa bucătăria. Voia să ajungă în biroul 
lui, aşa că a pornit în direcţia opusă, până ce a văzut o plăcuță 
cu numele lui pe peretele de lângă o uşă din stânga sa. 

— Sau am putea merge în sala de ședințe de la dreapta! 

Irene a deschis ușa şi s-a uitat la biroul lui Landeriz, care 
dădea spre stradă. Pereţii erau albi, mobilierul bej, iar prin 
cameră erau ghivece de plastic cu plante. 

— Aici e foarte bine, a zis, continuând să se uite în jur. 

Pe pereţi erau postere cu Jimmie Åkesson și peisaje suedeze 
cu steaguri albastru cu galben fluturând pe cerul senin, iar 
cărțile erau frumos rânduite în bibliotecă, după mărime. Printre 
ele erau Legea Suediei, câteva cărți despre integrare și vreo zece 
titluri istorice despre Primul şi al Doilea Război Mondial. 

Cele două fotolii de la Ikea, așezate lângă fereastră, păreau 
atât de noi, încât nu putea să nu se întrebe dacă stătuse vreodată 
cineva pe ele. La fel şi masa de lucru ordonată. Un monitor la 
mijloc. O mapă de birou și un suport de piele pentru pixuri, un 
cuțit pentru desfăcut scrisori şi un dosar, toate din aceeaşi piele. 

Cu alte cuvinte, nicio svastică la vedere. Nici măcar câteva 
simboluri naziste mâzgălite sub tăblia biroului, peste care să dea 
ea. 

Nici nu se așteptase să găsească, cu toate că, trebuia să 


recunoască, era un pic dezamăgită. Democraţii Suediei era un 

artid fondat de naziști, nu încăpea îndoială în această privinţă. 
Însă Åkesson și prietenii săi reușiseră atât de bine să-l plivească 
de extremiști, încât nu mai rămăseseră decât populiștii lustruiți 
precum Landertz. Într-un fel, asta era și mai rău. Înainte, cel 
puţin, era clar care le este poziţia. Acum, dintr-odată, oamenii 
credeau că votează pentru un partid convenţional. 

— Bine, deci, cu ce vă pot ajuta? a zis Landertz, care intrase în 
cameră. 

— Cum spuneam, este vorba despre uciderea lui Moonif 
Ganem. 

— Da, atât am reuşit să pricep. Sper că nu insinuaţi că eu sau 
vreunul dintre colegii mei a avut ceva de-a face cu asta. 

— Nici vorbă. Eu nu fac insinuări. Prin urmare, ca să fie clar, 
nimeni nu vă bănuieşte că l-aţi împins cu propriile mâini în 
maşina de spălat. 

— Bine. 

Landertz a aruncat o privire spre ceas. 

— Vedeţi, şi eu, şi partidul credem că are o importanţă 
fundamentală recunoaşterea faptului că toţi oamenii sunt egali, 
indiferent de culoarea pielii sau de fundalul etnic. 

— A, da? Păi, presupun că omul învaţă ceva nou în fiecare zi. 
Irene a subliniat asta cu un zâmbet exagerat. Asta trebuie să 
însemne, aşadar, că sunteţi la fel de nerăbdător ca mine să-l 
vedeţi prins pe ucigaș. 

— Fireşte că sunt nerăbdător. Numai că nu înţeleg ce pot 
eu... 

Irene i-a tăiat vorba. 

— Puteţi începe luând loc. 

A așteptat până ce el s-a conformat. 

— Să vă spun cum stau lucrurile. Bănuim că făptașul este 
unul dintre membrii partidului dumneavoastră. 

— Bine. 

Landertz s-a uitat din nou la ceas, apoi şi-a încrucișat mâinile 
și a început să-şi învârtă degetele mari. 

— Nu prea ştiu ce să spun despre asta. Evident, sper că vă 
înşelați. 


— Vă vine în minte vreun membru anume, aşa, pe loc? 

— Nu, cine ar putea să fie? 

— Nu ştiu. Însă întotdeauna există şi ticăloşi, ale căror 
concepții îi fac să iasă în evidenţă și care ar putea chiar să 
recurgă la violenţă ca să se facă auziți. 

— Sunt convins că există. Dar, din păcate, nu e ceva despre 
care să ştiu eu. Şi trebuie să spun că e dovadă de tupeu faptul că 
primul lucru pe care îl faceți atunci când reiese că victima este 
cineva venit din altă ţară este să veniţi aici și să aruncaţi cu 
defăimări asupra membrilor noștri. Vă pot spune că baza 
membrilor noştri este alcătuită în primul rând din cetăţeni 
obișnuiți, cinstiți, care își plătesc taxele, reciclează şi stau 
noaptea în casele lor, uitându-se la televizor! 

— Cu alte cuvinte, cetățeni model. Nu-i printre ei niciun 
rasist xenofob. 

— Nu, doar oameni care sunt îngrijoraţi din cauză că ţara la 
construirea căreia au pus umărul se clatină sub povara 
imigrației masive, care o să se agraveze. Bag mâna-n foc pentru 
asta. Asta e nimic față de ce ne așteaptă. 

— De vreme ce se pare că sunteți atât de presat de timp, 
poate că ar trebui să încercăm să nu ne îndepărtăm de subiect. 
Cu alte cuvinte, membrii dumneavoastră. Și, ca să câştigăm şi 
mai mult timp, propun să-mi daţi acces la listele 
dumneavoastră, ca să le pot parcurge în tihnă. 

Landertz părea că nu înţelege. 

— Dar nu-i cu putinţă. 

— Cine vrea, poate. 

Şi-a îngăduit să zâmbească iarăşi. 

— Dar trebuie să înțelegeţi. Ar fi o sinucidere politică să vă 
dau amănunte despre membrii noştri. 

— Presupunând că lumea află asta, ceea ce depinde cu totul 
de dumneavoastră. Fie mi le dați acum și rămâne între noi, fie 
mă duc la procuror și mă întorc cu un mandat de percheziţie și 
o haită de reporteri, care vor avea grijă să apară titluri mari 
despre faptul că un partid care se presupune că iubeşte legea și 
ordinea, în realitate obstrucționează o investigaţie a poliției și 
protejează un ucigaș. 


Landertz a dat din cap și a răsuflat adânc, apoi a privit-o în 
ochi. 

— Bine, atunci mergeţi să vorbiţi cu procurorul. 

După zâmbetul care i se lăţea pe față, nu numai că se prinsese 
că ea încearcă o cacealma, dar mai și savura asta. 

Și avea dreptate. Listele membrilor partidelor erau printre 
documentele la care era cel mai greu să ajungi și în acest caz nu 
aveau nici pe departe dovezile necesare. 

Landertz s-a ridicat în picioare, uitându-se la ceas. 

— Cum ziceam, nu prea am timp și trebuie să vă rog să... 

— Îl recunoaşteţi pe acest bărbat? 

Irene i-a arătat portretul-robot şi a observat o reacţie rapidă. 
Ochii lui au privit fix un pic prea mult înainte să se uite pe 
restul desenului. 

— Ştiţi cine este, nu-i aşa? 

De-abia atunci şi-a dat seama că nici măcar în vis nu visase ca 
el să ştie. 

— Nu, îmi pare rău. Nu l-am văzut niciodată. 

— Sunteţi sigur? Uitaţi-vă din nou. 

Landertz a oftat şi s-a prefăcut că se mai uită o dată. 

— Nu. 

A clătinat din cap şi i-a înapoiat portretul. 

— Îmi pare rău, dar nu ştiu cine este. 

— Totuşi, ceva v-a făcut să reacționaţi, nu-i așa? 

Dacă el nega din nou şi făcea semn cu capul că nu, putea să 
fie absolut sigură că minte, şi atunci avea să se asigure, la naiba, 
că vor fi titluri mari. 

Aproape că n-a observat sunetul când fereastra din spatele ei 
a fost spartă. De-abia atunci când Landeriz a strigat şi s-a 
aruncat la podea, şi-a dat seama că s-a întâmplat ceva grav. 
Când s-a răsucit, unul dintre fotoliile de la Ikea, o parte a 
covorului şi perdeaua erau în flăcări. 

Firar a naibii de treabă, a avut timp să-şi zică în vreme ce 
sărea peste Landertz, îndreptându-se spre ușă. 

— Ocupă-te de focul ăla, a strigat, repezindu-se afară. 

— Nu, stai! Stingătorul! Trebuie să aduci stingătorul! 

— Unde-i? 


— În bucătărie! Grăbește-te, până nu-i prea târziu! 

Irene s-a întors în bucătărie și a văzut imediat stingătorul 
roșu în mijlocul încăperii, aflat încă în ambalaj. L-a despachetat 
la iuţeală și a fugit înapoi în birou, unde Landertz se căznea să 
înăbușe flăcările tropăind pe covor și izbind cu haina în fotoliu 
și în perete, pe care se întinseseră flăcările. 

— Dă-te deoparte, a strigat Irene și a început să stropească cu 
spumă focul, care s-a stins în câteva secunde, lăsând în urmă un 
fum acru, unsuros. 

A lăsat stingătorul pe podea şi a constatat repede că pagubele 
materiale erau foarte limitate. Un pic de zugrăveală, un strop de 
vopsea, alt fotoliu şi o perdea, și totul va fi ca înainte. Şi totuşi, 
nu se putea şti limita gravităţii consecințelor. 

Flăcările muriseră, îngropate sub spumă. 

Pe de altă parte, focul probabil că avea să se întindă. 

Pentru prima dată după o lună, Fabian s-a dus la colecţia sa 
de înregistrări aflată în partea din spate a livingului şi şi-a lăsat 
ochii să rătăcească peste şirurile de CD-uri. Avea peste patru mii 
de albume, și asta după ce renunţase la un sfert dintre ele acum 
vreo doi ani, când plecase din Stockholm. 

O lună întreagă, tăcerea fusese singurul lucru pe care îl 
suporta. A fost cea mai lungă perioadă petrecută fără muzică 
din întreaga sa viață de adult. Cu o lună înainte, un nebun care 
se dădea drept colecționar de artă aproape că le-a distrus 
familia. A manipulat-o pe Sonja, devenind inspiratorul și iubitul 
ei, şi s-a strecurat în viaţa tuturor. Apoi a împuşcat-o pe Matilda 
chiar aici, în living. Fabian nici nu îndrăznea să se gândească la 
ce ar fi putut să se întâmple după aceea dacă n-ar fi reușit să 
pună și el mâna pe o armă. Și apoi, cu acele evenimente care i se 
învârteau la nesfârşit prin cap, era ca şi cum creierul său n-ar fi 
fost în stare să înțeleagă nimic altceva. Nici măcar avântata fugă 
de realitate a lui Brian Eno nu funcționase. Cea mai mică notă îi 
dădea pe loc dureri de cap. 

Însă acum îi revenise, în sfârșit, buna dispoziţie. Simţea că are 
chef din nou să facă ceva. Să se trezească dimineaţa și să sfideze 
ploaia, făcând jogging în pădurea Pålsjö. Să gătească ceva bun și 
să adune familia în jurul mesei la cină. 

Cu trezirea Matildei şi asigurările doctorilor ei că va putea să 
se întoarcă acasă până la sfârşitul săptămânii, putea, în sfârșit, 
să simtă că pășeşte pe teren sigur. E adevărat, ea se purtase cam 
ciudat și nici pe departe nu epuizaseră discuţia despre ce s-a 
întâmplat în realitate cu Theodor în seara aceea. Dar, cumva, era 
sigur că totul avea să fie bine. Că, dacă trăgeai linia, nu exista 
nimic care să-i împiedice să redevină o familie aşa cum trebuie. 

Singurul X din ecuaţie era Sonja. 

Până acum, nu existase loc sau timp pentru ea sau pentru el. 
Cu atât mai puţin pentru ei. Dacă măcar mai exista un ei. Nu de 
mult, Sonja îl anunţase că vrea să divorţeze. O idee cu care se 
jucase el însuși din când în când în ultimii ani, pe care acum și-o 


însuşise ea. 

Semnalele de avertizare existaseră tot timpul. Roșul care 
fulgeră, claxoanele care urlă la sfârşitul unui film prost despre 
un cataclism. Și totuşi, a fost luat prin surprindere când ea a 
fost, brusc, gata să meargă mai departe fără el, declarând dintr-o 
suflare că nu există nimic ce ar putea el să facă în această 
privință. 

Dar n-avea habar care era acum poziţia Sonjei, după ce 
iubitul ei se dovedise a fi un impostor. Nu știa prea bine nici 
măcar prin ce trecuse ea în orele dinaintea lucrurilor groaznice 
care s-au petrecut în livingul lor. 

Bănuia ce e mai rău, pe baza puţinului pe care îl știa. De 
exemplu, lucrarea ei exorbitantă, „Cutia atârnată”, fusese, nu se 
ştie de ce, confiscată de poliție ca probă. Apoi erau vânătăile de 
pe tot trupul ei, pe care le zărise la un moment dat, când a uitat 
să bată la ușă înainte de a intra în dormitorul lor. Și nu erau 
doar vânătăile. Ceea ce vedea el era o femeie cu inima frântă, 
care părea că şi-a pierdut toată încrederea în sine. 

Cel puţin când era vorba despre arta ei, dacă era s-o crezi pe 
cuvânt, se isprăvise. Oricum, nu era decât o impostoare lipsită 
de talent. Nu era un lucru despre care să discute amândoi, 
răzbătuse doar din vorbe aruncate ca din întâmplare, şi ori de 
câte ori aducea el vorba, ea îl făcea să tacă. La fel cum făcea ori 
de câte ori atingea el subiectul viitorului lor. 

Ultimele săptămâni fuseseră, ce-i drept, o lungă criză, își 
cheltuiseră toată energia șezând lângă patul Matildei, şi poate că 
totul se va schimba acum, că fata venea acasă. Poate că lucrurile 
vor reveni, în cele din urmă, la normal. 

A scos Gone to Earth al lui David Sylvian şi s-a uitat la 
copertă. Era al doilea CD pe care l-a cumpărat, după Sign o’ the 
Times al lui Prince, şi îşi amintea că l-a ascultat împreună cu 
Sonja în apartamentul în care tocmai se mutaseră împreună. 

Ei i-a plăcut atât de mult, încât a improvizat un dans, şi el a 
dat sonorul așa de tare, că în cele din urmă s-au pomenit cu 
vecinul sunând la ușă. Însă ei doar au îndesat vată în sonerie şi 
au destupat altă sticlă de vin. Ca şi cum nicio problemă nu avea 
să-i găsească, atâta vreme cât rămâneau uniți. 


A conectat difuzoarele din bucătărie, a dat sunetul mai tare şi 
a început să prepare cina pe muzica rafinată din „Taking the 
Veil” a vechilor membri ai formaţiei Japan, Steve Jansen şi Mick 
Karn. 

De vreme ce Sonja petrecea noaptea cu Matilda, nu erau 
decât el şi Theodor. Ceea ce însemna că va trebui să se 
mulțumească cu pastele rămase de seara trecută, prăjite în ulei 
de măsline până ajung crocante, cu usturoi tăiat în feliuțe 
subțiri, câteva roşii tăiate și măsline. 

Uşa camerei fiului său era închisă, ca de obicei, așa că a bătut 
uşor înainte s-o deschidă și să-l vadă pe Theodor cum tresare 
puternic pe scaunul de la birou și închide brusc laptopul. 

— Cina e gata. 

— Bine. Vin imediat. 

Fabian a încuviinţat şi s-a răsucit să iasă, dar s-a oprit la 
jumătatea mișcării. 

— De fapt, ce faci? 

— Nimic. Am zis că vin imediat. 

Fabian și-a amintit mult prea bine de propria adolescenţă. La 
fel ca Theodor, fusese înclinat să se închidă în camera sa, mânat 
de o nevoie copleșitoare să fie lăsat în pace, întotdeauna 
îngrijorat că în orice clipă ușa o să fie deschisă brusc de un 
părinte curios. 

Acum el era acel părinte enervant care se proțăpeşte în prag 
și nu mai termină cu întrebările. Deosebirea era că în acest caz 
nu era vorba despre un pachet de ţigări sau niște reviste 
pornografice foarte des răsfoite, ci despre pistolul pe care 
Theodor l-a adus acasă. Despre nasul lui spart, care, cu toate că 
operaţia a fost făcută cu câteva săptămâni în urmă, era încă 
umflat şi de culoare albastru gălbui. Despre ceea ce s-a 
întâmplat în realitate înainte să vină acasă, în urmă cu patru 
săptămâni. 

A încercat, însă eforturile sale n-au dus la nimic mai mult 
decât câteva întrebări stângace, la care răspunsul a fost 
explicația că, pe scurt, Theodor trecea, complet nevinovat, prin 
parcul Slottshagen să se întâlnească cu niște prieteni, când a fost 
atacat şi jefuit sub ameninţarea pistolului. Un bărbat a trecut pe 


acolo împreună cu câinele său din rasa pitbull și asta i-a făcut pe 
atacatori să arunce pistolul și să fugă. Theodor a hotărât să 
aducă acasă pistolul ca să i-l dea lui Fabian, singura parte din 
poveste care nu era clar o minciună sfruntată. 

— Părea că tu şi mama vă certaţi azi, a zis Fabian pe la 
jumătatea cinei. A zis că a găsit două... 

— Da, a găsit două pachete de ţigări, a oftat Theodor. De 
parcă asta ar merita să facă atâta caz. 

— Nu, presupun că nu, cu toate că ştii foarte bine ce credem, 
mama și cu mine, despre faptul că fumezi. Dar mai este ceva 
despre care trebuie să vorbim un pic mai mult, tu şi cu mine, și 
anume pistolul ăla al tău. 

— De ce? Ţi-am spus deja tot. 

— Chiar așa? 

— Ăăăă... da. M-ai întrebat de, așa, vreo mie de ori. 

— Atunci cum se face că am impresia că n-am primit 
răspuns? 

— De unde să ştiu eu? Nu mă-ntreba pe mine. 

Theodor a ridicat din umeri şi și-a umplut din nou farfuria. 

— De fapt, este exact ceea ce fac şi, să știi, n-am de gând să 
renunţ până nu-mi spui exact ce s-a întâmplat în seara aceea. 

— Dar am spus deja. Ce anume vrei să auzi? 

— Adevărul. Ce-ar fi să încerci? Cum ar fi, cine erau jefuitorii 
ăia şi de ce te-au ales tocmai pe tine. Dacă măcar erau jefuitori. 
Cu ce prieteni urma să te întâlneşti, tu, care susţii întotdeauna 
că n-ai prieteni. Și bărbatul acela cu câinele, nu poţi să-l descrii 
nici pe unul, nici pe celălalt. Era și el mascat? Şi de ce n-a 
reacționat când ai fugit cu un pistol în mână? Adevărul, 
Theodor. E tot ce-ţi cer. 

— Adevărul? 

Theodor s-a ridicat de pe scaun, roşu ca focul. 

— Vrei adevărul? Ha? Vrei? 

Vocea i se frângea. 

— Adevărul e că ar trebui să-i mulțumești afurisitului tău de 
noroc că am adus acasă pistolul în seara aia anume. Dacă nu era 
pistolul, ar fi trebuit să-i vezi pe cei din familia ta executaţi, unul 
după altul. Dar poate că așa ar fi fost mai bine, pentru că n-ar fi 


trebuit să rabd tot rahatul ăsta. 

Fabian trebuia să fie de acord. Chiar dacă vorbele lui Theodor 
îl străpungeau ca niște cuțite, fiecare dintre ele era, fără nicio 
îndoială, adevărată. 

Lăcătușşul a verificat dacă noile încuietori funcţionează corect, 
i-a înmânat cheile lui Molly Wessman și şi-a adunat sculele. 
După ce a dispărut pe scări în jos, ea a intrat, a închis ușa și a 
aşteptat în întuneric un minut înainte să încuie şi să pună lațul 
de siguranţă, pe care de obicei nu-l folosea. 

N-o făcea să se simtă niciun pic mai în siguranță. Iubitul său 
apartament din Norra Hamnen?), care costase o avere, devenise 
un loc în care nu simţea decât frică pură. Dar ce ar fi trebuit să 
facă? şi-a zis, şi a mers mai departe pe hol fără să aprindă 
luminile. 

Livingul arăta la fel, şi totuși nu. 

Nimic nu mai părea că este al ei. Televizorul, canapeaua, 
raftul cu toate lucrurile ei. Întregul apartament. Era ca și cum ar 
fi pătruns într-o ţară ciudată, după ce ignorase toate 
indicatoarele care îi spuneau să se întoarcă și să se ducă 
altundeva. 

Problema era că n-avea unde altundeva să se ducă. 

Să pretindă că muncește până târziu şi să doarmă pe 
canapeaua de la birou n-ar merge. Colegii și-ar da seama 
imediat că ceva nu e în ordine. 

Nici să stea pe la prieteni n-ar fi o soluție. După ce a citit 
întreaga listă a cunoscuțţilor, a fost silită să tragă concluzia că nu 
era acolo nici măcar o persoană de care să fie destul de 
apropiată ca să se înființeze, pur și simplu, la uşa ei. 

Nu s-a dat niciodată în vânt după prieteni. A preferat 
întotdeauna să fie singură. Mai ales în comparaţie cu a fi în 
cuplu. Nu vedea rostul de a-ţi mânca nervii cu aceeași persoană 
zi după zi, în vreme ce actul sexual e din ce în ce mai banal. Mai 
ales când ea ducea o viață sexuală pentru care cei mai mulți 
dintre oameni şi-ar tăia degetul mic ca s-o aibă. 

Cel puţin, asta avusese în acea viață dinainte, care s-a sfârșit 
în clipa în care s-a trezit în dimineaţa asta, o viaţă dinainte care 
părea din ce în ce mai mult să fie doar un vis. Ca un „înainte” și 
„după”, în care singurătatea o dobora la fel ca o otravă injectată. 


S-a dus în camera care fusese dormitorul și a văzut că arată 
exact ca atunci când a plecat. La birou a încercat să se poarte 
normal. Şi-a ascuns bretonul ciopârțit sub o bentiţă lată şi, după 
câteva minute de exersare în fața oglinzii din baie, a izbutit să 
stoarcă un zâmbet acceptabil de natural. 

Dar a fost ca şi cum ar fi mers printr-o bulă în care gândurile 
sale paranoice ţopăiau în toate părțile, înăbușind toate celelalte 
sunete. 

A văzut peste tot persoane vinovate. Janne de la IT, care fără 
îndoială știa cum să pirateze un telefon. Anders, care a fost 
concediat, însă mai avea o lună de preaviz. Ca să nu mai vorbim 
de toți cei care fuseseră deja daţi afară. La fiecare cotitură au 
întâmpinat-o zâmbete prefăcute, ochi scrutători şi întrebări 
insinuante despre cum se simte. 

Panica s-a furişat tot mai aproape și a culminat în toiul 
prezentării făcute în fața conducerii. Dintr-odată, n-a mai putut 
să scoată niciun cuvânt, a stat doar acolo, în tăcere, văzând 
privirile nedumerite ale tuturor. În acel moment, a fost convinsă 
că făptașul e acolo, în marea de costume și cravate. Cineva care, 
în ciuda tuturor reducerilor, era nemulțumit de cifre şi voia cu 
orice preţ ca ea să plece. 

Puteai tăia cu cuțitul tăcerea înainte ca ea să-și recapete, în 
sfârşit, glasul și să termine prezentarea. După aceea și-a anulat 
toate celelalte întâlniri, a plecat de la birou şi s-a dus drept la 
poliţie ca să depună o plângere. 

Din nefericire, ei n-au luat-o în serios. Dimpotrivă, au silit-o 
să dea o probă de urină şi au dat de înţeles că trebuie să fi fost 
sub influenţa alcoolului sau drogurilor și, pur şi simplu, a uitat 
că a adus pe cineva acasă. 

Dar ea a insistat şi le-a spus de oamenii de la serviciu care ar 
putea să-i poarte pică din cauza restructurării. Că unii dintre 
membrii comitetului director fuseseră întotdeauna împotriva ei. 
De bătrânul de la casa supermarketului din cartierul ei, care o 
dezbrăca întotdeauna cu privirea şi ţinea morțiş să-şi pună 
salteaua lângă a ei la orele de yoga. 

Însă ei n-au ascultat-o și, în cele din urmă, ea s-a ridicat de pe 
scaun şi a plecat de la secţia de poliție fără să mai spună nimic. 


Nici măcar nu ajunsese să le spună de toți oamenii pe care îi 
întâlnea în cluburile prin care îi plăcea să umble. 

Şi pe undeva, mergând spre ieşirea din secţia de poliție, i-a 
dat prin cap că a se caza la un hotel, a rămâne la birou sau a sili 
vreo cunoştinţă îndepărtată s-o primească acasă n-ar schimba 
nimic. Pentru că, indiferent cât de mult şi-ar dori, asta nu era 
ceva de care să poată fugi, de vreme ce făptașul ar putea să fie 
aproape oricine. 

Însoţit de cântecul avântat al lui Sylvian, „Sunlight Seen 
through Towering Trees”, Fabian a prins mânerul filtrului de 
cafea Pavoni, ridicând în același timp capacul ca să dea drumul 
aburului. Apoi l-a coborât la loc cu o mișcare înceată, lină, și 
curând stropii de espresso mult râvniţi au început să picure în 
ceașca sa. 

Discuţia sa cu Theodor era departe de a se fi încheiat. Toată 
chestia era atât de sensibilă, încât era imposibil s-o pui pe tapet 
fără să ducă la o ceartă zdravănă. În același timp, trebuia să 
recunoască, Theodor avea dreptate. Dacă n-ar fi avut pistolul 
vârât în betelia pantalonilor în seara în care a fost împuşcată 
Matilda, probabil ar fi fost omorâţi cu toții. 

Şi-a pus în cafea spumă de lapte şi a luat cu el ceașca în 
pivniță, unde a trecut de mașina de spălat, de stativul pentru 
uscarea rufelor şi de rafturile pentru depozitare, dincolo de 
draperia pe care o pusese ca despărțitură. 

În partea cealaltă domnea o atmosferă complet diferită, mai 
confortabilă. Lumina era mai blândă și podeaua era acoperită cu 
preşuri din resturi de ţesături. Într-un colţ, un fotoliu cu 
tapiţeria roasă era aşezat lângă un lampadar și o măsuţă, iar la 
peretele dinspre exterior era vechiul său birou cu sertarele de un 
verde avocado, de care, nu se ştie de ce, pur şi simplu nu se 
îndura să se despartă. Laptopul era conectat la un monitor mai 
mare, şi în conul de lumină de la lampadar se aflau un bloc de 
corespondenţă nefolosit, post-it-uri de diferite culori și un 
mănunchi de pixuri cumpărate de curând. 

Sonja îi oferise atelierul său din pod. Însă era convins că ea își 
va găsi, în cele din urmă, drumul înapoi spre artă, aşa că şi-a 
instalat biroul în partea din spate a pivniţei. Nu ca să plătească 
facturi, să navigheze pe internet și să comande mâncare. Nu, 
acesta era un spaţiu destinat unui scop unic. Investigarea 
propriului coleg, tehnicianul criminalist Ingvar Molander. Era o 
investigație pe care o începuse colegul lor decedat, Hugo Elvin, 
și la care lucrase în taină ani întregi. Acum responsabilitatea era 


a lui Fabian. 

Oare să nu fi fost, de fapt, sinucidere moartea neașteptată a 
lui Elvin, cu un pic mai mult de o lună înainte, ci consecința 
inevitabilă a faptului că ajunsese prea aproape de adevăr în 
privinţa lui Molander? Dacă era așa, Molander nu numai că-și 
omorâse colegul și pe cel mai bun prieten, dar înscenase 
minuţios o sinucidere la care i-ar fi dat ghes aşa-zisa frustrare de 
lungă durată legată de sexul său şi de dorința secretă de a 
deveni femeie. Nu numai că îl atârnase de cârligul lămpii, ci îl 
îmbrăcase în rochie şi îl dăduse cu ruj, pudră şi fard de pleoape. 

Dar toate astea nu se legau. Dacă era să-i dea crezare lui 
Elvin, cu doi ani înainte, într-o anchetă legată de uciderea 
câtorva vechi colegi de la şcoala Fredriksdal din Flelsingborg, 
Molander a drogat-o pe Ingela Ploghed, care fusese în aceeași 
clasă cu ei, i-a scos uterul ca să mimeze metoda criminalului și a 
lăsat-o să sângereze de moarte în Ramlösa Brunnpark. Ea a 
supraviețuit, dar după câteva săptămâni s-a aruncat de pe o 
clădire. 

Și asta nici măcar nu era tot. Cu trei ani înainte, se părea că 
tot Molander fusese în spatele numitei „crime din Ven”, în care 
o anume Inga Dahlberg a fost atacată pe când alerga, tot în 
Ramlösa Brunnpark, apoi violată și lăsată să plutească pe râul 
Ră, cu mâinile şi picioarele prinse cu şuruburi pe un paiet. 

Aceste crime, poate că și altele, se pare că Molander le-a 
comis pe când lucrau cu toții împreună. În vreme ce se invitau 
unii pe alții la cină, mergeau la locurile faptelor şi uneori 
petreceau mai mult timp cu echipa decât cu propriile familii. 

Cu toate acestea, nimeni în afară de Elvin nu l-a bănuit şi, dat 
fiind că metodele folosite se inspirau din anchetele în curs, 
bănuiala a căzut, firește, pe alţi făptaşi în loc de adevăratul 
criminal în serie, care stătea la aceeaşi masă de prânz cu ei și bea 
cafea din același termos. 

Era aproape prea mult de asimilat, şi cea mai convenabilă 
explicaţie era că Elvin, pur şi simplu, se înșelase. Cumva, toată 
treaba părea trasă de păr. În acelaşi timp, nu se putea gândi la 
nimeni mai potrivit decât Molander ca să creeze un loc al faptei 
cu indicii înșelătoare. 


Se gândise s-o implice pe Astrid, ca să aibă pe cineva cu care 
să examineze ideile, dar în cele din urmă a hotărât că problema 
ei cu alcoolul este un risc prea mare. Ce-i drept, izbutise să stea 
trează o lună, dar nimeni nu putea şti cât o să dureze asta. Dacă 
era să recadă în patima beţiei, mai devreme sau mai târziu 
Molander avea să afle. Și apoi, Fabian era cel care găsise cheia 
sertarului în care își ținea Elvin investigaţiile tainice. 

Trecuseră deja doi ani din ziua în care a luat cu împrumut 
biroul lui Elvin, în timpul anchetării „Crimelor de la 
Fredriksdal”. Faptul că a vărsat o cană cu cafea l-a făcut să se 
uite sub birou, unde a zărit o cheie lipită sub blat. O cheie care s- 
a dovedit că deschidea cel mai mare dintre cele trei sertare ale 
biroului. L-a descuiat din pură curiozitate și a constatat că era 
plin până sus cu dosare și plicuri groase. 

A închis la loc sertarul fără să-i cerceteze conţinutul și nu s-a 
mai gândit la asta până ce s-a întâlnit cu vechea sa colegă din 
Stockholm, tehniciană criminalistă Hillevi Stubbs. S-a nimerit ca 
ea să-i cunoască și pe Elvin, și pe Molander, pentru că toţi trei 
făcuseră împreună pregătirea profesională în poliţie. Ea a râs de 
afirmaţia că Elvin voia să-şi schimbe sexul, ceea ce a pus într-o 
nouă lumină întreaga teorie a sinuciderii. 

Fabian a lăsat din mână cana cu cafea și s-a dus la tablă, care 
era complet goală, așteptând să fie umplută cu fotografii, 
presupuneri, indicii şi teorii. Nu voia să pună pe ea nimic din 
presupunerile și indiciile lui Elvin, ci avea să umple tabla cu 
propriile concluzii şi cu fapte pe care le-a verificat el însuşi. 

De acum încolo, aceasta era investigația sa. Nu a lui Elvin. Și, 
ca pentru a sublinia acest fapt, a pus acolo una dintre 
fotografiile pe care i le făcuse fostului său coleg după ce l-au 
găsit atârnat de lustră, îmbrăcat cu o rochie înflorată, cu cercei și 
ruj de un roșu aprins. 

Primul pas era să examineze fiecare amănunt legat de 
moartea lui Elvin, ca să stabilească dacă exista cea mai mică 
posibilitate ca Molander să fie făptașul. Și-a scos telefonul, a 
găsit numărul lui Hillevi şi a așteptat, în vreme ce suna. 

Într-o lume ideală, ar ajunge la concluzia că Elvin și-a luat, 
într-adevăr, viaţa şi că totul nu era decât o mare neînțelegere. 


Atunci nu era nevoie să afle nimeni cu ce se ocupase în pivniță 
și puteau continua să lucreze împreună ca echipa eficientă, 
strâns unită, care erau. 

— Măi, să fie, e chiar Fabian Risk. 

Spre marea uşurare a lui Fabian, Hillevi părea aproape 
fericită. 

— Sper că nu-i un moment nepotrivit. 

Nu cunoștea pe nimeni care să deteste mai mult decât Hillevi 
să fie sunat. În timpul anilor petrecuţi împreună la Poliţia din 
Stockholm, ea fusese întotdeauna cea care suna, dacă voia ceva. 
Pentru el, ca şi pentru toți ceilalţi, de fapt, nici nu se punea 
vreodată problema s-o sune. 

— Sigur că e un moment nepotrivit. Există şi altfel de moment? a 
zis ea, fără umbră de ironie în glas. Dar aş minți dacă aş spune că 
sunt surprinsă, cu toate că am aşteptat telefonul tău imediat după 
înmormântare. Şi, că veni vorba, ce-ai pățit? Ai dispărut, pur şi 
simplu. 

— Nu ştiu dacă am avut timp să-ţi spun, dar fiica mea, 
Matilda, a fost rănită grav. De fapt, a fost atât de rău, încât n-am 
ştiut dacă o să scape cu viață. 

— Aşa e, n-ai pomenit nimic de asta. Şi cum se simte acum? 

— E bine, de fapt o să-i dea drumul din spital la sfârșitul 
săptămânii. 

— Slavă Domnului! Trebuie să fi fost groaznic. 

— Chiar așa. Și tu? Îţi place la Malmö? Sau duci dorul vieţii 
trepidante din Stockholm? 

— După cum ştii, aici lumea nu se prea sfieşte să apese pe trăgaci, 
așa că avem destul de lucru. Dar, spune-mi dacă greşesc. Nu m-ai 
sunat ca să ne dăm unul altuia ultimele veşti, nu-i aşa? 

— Poate că îţi aminteşti că am vorbit la înmormântare despre 
Hugo Elvin? 

— Da, ai pomenit faptul că era deprimat şi voia să-şi schimbe sexul. 

— Asta e explicaţia oficială, cu toate că trebuie să recunosc, în 
ceea ce mă priveşte, am tot mai multe îndoieli. 

— Pare o nebunie, dacă vrei să ştii părerea mea. Nu pricep de unde 
le-a venit ideea asta. A lăsat un bilet de adio? 

— Nu, dar erau destule lucruri femeiești în apartamentul lui. 


Chiloţi cu picior, sutiene, chestii de-astea. lar el era machiat și 
îmbrăcat cu o rochie când l-am găsit. Istoricul căutărilor pe 
internet era plin de diferite site-uri cu informaţii despre 
schimbarea sexului și... 

— Bun, ajunge, l-a întrerupt Hillevi. Faptul că Hugo era o femeie 
prizonieră în corpul unui bărbat e o absurditate. Sinucidere, poate. Îi 
roiau multe prin cap Chiar şi pe vremuri, când ne-am cunoscut, şi, 
dacă nu mă înşel, asta nu-i ceva care se ameliorează cu timpul. Dar 
chestia aia despre identitatea sexuală nu stă în picioare. E ca şi cum eu 
aş deveni vegetariană. 

— Dar cum poți fi aşa de sigură? 

— Hai să-ți explic limpede. Atât în timpul studenției, cât şi după, 
Elvin şi cu mine am fost mai mult decât prieteni şi, fără să intru în 
amănunte fără perdea, dă-mi voie, pur şi simplu, să te asigur că 
ultimul lucru de care se îndoia el în viață era propria bărbăție. 

Privită de sus, zona dintre Klippan și Kvidinge nu era altceva 
decât o rană deschisă într-un peisaj altminteri frumos. În loc de 
un mozaic armonios de câmpuri roditoare de diferite nuanțe de 
verde şi galbenul rapiței, zona arăta de parcă cineva ar fi 
încercat cu tot dinadinsul să distrugă acea imagine idilică. 

Din 1963, când Kvidinge Stenkross(?! a spart pământul acolo, 
compania a continuat să sape tot mai adânc în ceea ce acum era 
o zonă de mărimea a cincizeci de terenuri de fotbal. S-au înălțat 
voci ca să oprească distrugerea şi să pună altceva în locul 
carierei. Dar până acum niciunul dintre parcurile de distracții, 
festivalurile sau centrele comerciale nu primise aprobarea. 

Din acest motiv, Primăria din Kvidinge, în aşteptarea unei 
propuneri pe care s-o poată îmbrăţișa toată lumea, a deschis o 
tabără de refugiați provizorie într-una dintre multele gropi pe 
care le-au lăsat în urmă săpătorii. 

Tabăra, alcătuită din câteva barăci legate între ele, la ale căror 
etaje se ajungea pe scări exterioare, ocupa doar o parte din 
groapă. Totuşi, adăpostea o sută optsprezece azilanţi, cei mai 
mulți dintre ei fiind pe cale să meargă la culcare când camioneta 
a coborât încet în groapă, cu farurile stinse. 

Cei trei bărbaţi purtau haine închise la culoare, iar adidaşii 
moi nu scoteau niciun sunet pe pietriş. Era clar că ştiu exact ce 
fac când s-au despărțit şi au înconjurat tabăra, fiecare ducând o 
canistră. 

Ca şi cum ar fi fost conectaţi psihic, fiecare a deșurubat 
capacul canistrei şi au început aproape în același timp să 
stropească fațada de lemn care nu primise decât un strat de 
grund. Benzina care lucea a alunecat pe învelișul de lemn și fie a 
picurat pe pietriș, fie a fost absorbită de plintele de beton. 

Pervazurile au fost stropite din belşug şi, cu ajutorul 
pistoalelor cu cuie dotate cu amortizoare, ușile din față au fost 
fixate în cadru cu cuie de douăzeci de centimetri. Apoi fiecare 
dintre cei trei bărbaţi a scos o brichetă. 

Întreaga operaţiune n-a durat mai mult de trei minute. 


Restul era chimie. 

Avea mai mult de două sute de ani, cioplit din marmură albă 
în forma unui icosaedru cu suprafața alcătuită din douăzeci de 
triunghiuri echilaterale. Douăzeci de fețe, pe fiecare fiind gravat 
un număr, în afară de numărul zece, care apărea ca un X. 

Dat fiind că poleirea cifrelor dispăruse de mult, un străin 
trebuia să atingă șanțurile sau să ridice zarul la lumină ca să 
vadă rezultatul. El, în schimb, învățase demult să recunoască 
diferitele fețe după modelele marmurei. 

Era, de departe, cel mai preţios dintre zarurile sale şi, ca 
întotdeauna, când l-a ridicat din culcușul de vată s-a minunat 
cât de greu îl simte în palmă. Dar asta părea potrivit pentru 
zarul pe care îl folosea la prima aruncare, cea care punea în 
mișcare tot restul. Fără ea, nu era nimic. 

Şi-a făcut mâinile căuș în jurul lui și a început să-l scuture. 

Doi sau mai mult. Era tot ce-i trebuia ca să i se permită să ia o 
nouă misiune. Care dintre cele nouăsprezece feţe ajungea sus 
stabilea numărul zilelor, începând de astăzi. 

Singura cifră care nu trebuia să iasă era unu. Dacă, totuși, 
acea față ajungea sus, va trebui să renunţe și nu se va întâmpla 
nimic din ceea ce pregătise și aştepta cu nerăbdare. Distracţia 
avea să se termine înainte de a începe cu adevărat. 

Poliția încă nu găsise cadavrul misiunii sale din Klippan, 
prima din ceea ce spera să fie un şir minunat, lung, de misiuni. 

Trecuseră deja câteva săptămâni şi, până acum, nu apăruse 
vreun raport despre bătrânul mort. Se părea că nimeni nu-i 
simţea lipsa. Mai era și faptul că acel cadavru se afla într-un cort 
de plastic lung, închis ermetic, așa că nu împrăștia duhoarea 
morții. 

Cortul ca un cocon fusese soluţia sa la „cauza morții: 
asfixiere” aleasă de zar, și se dovedise o lucrare mai dificilă 
decât crezuse la început. După câteva încercări eșuate, s-a oprit 
la o construcție din două roţi de bicicletă fixate la capetele unei 
țevi de oțel lungi de aproape doi metri. Bărbatul care zăcea 
inconştient pe podeaua din living nu avea mai mult de un 


metru cincizeci şi cinci, așa că intra bine între roți, și i-a fixat 
gâtul, braţele și picioarele de ţeava de oţel cu diferite legături. 
Apoi a tras un sac mare de plastic transparent peste capul 
bărbatului şi altul peste picioare şi partea de jos a corpului. A 
lipit laolaltă gurile sacilor cu bandă adezivă. Roţile de bicicletă 
de la ambele capete au ținut plasticul rezonabil de întins şi, 
după trei straturi, a fost convins că e etanș. 

Mulţumit, s-a aşezat pe podea și a aşteptat. Nu era ceva ce îi 
poruncise zarul să facă. li îndeplinise cerințele, iar acum era mai 
mult curios să vadă cum o să reacționeze bărbatul când o să se 
trezească după lovitura din ceafă şi cât o să dureze până ce 
bioxidul de carbon o să-l facă să-şi piardă din nou cunoștința. 

Bătrânul s-a trezit mult mai curând decât se așteptase el şi, de 
îndată ce i-a trecut şocul, a încercat să se elibereze, până ce și-a 
dat seama că e imposibil. Apoi a început să se zvârcolească, 
încercând cu disperare să facă o gaură în coconul de plastic. 

Din fericire, avusese prevederea să-i astupe gura cu bandă 
adezivă, așa că nu putea să muşte, cu toate că, dacă era să fie 
sincer, scopul iniţial al benzii fusese, pur şi simplu, să-l 
scutească de a-i asculta zbieretele. Pentru că zbierase, aproape 
fără oprire, până ce a leșinat din nou, după trei ore și jumătate. 

Toată treaba a fost un succes enorm. A fost atât de ațâţat, 
încât a trebuit să facă o alergare de douăzeci de kilometri până 
să se poată destinde într-o baie fierbinte. 

În ziua următoare a scos icosaedrul, tropotind de nerăbdare 
să pornească în noua misiune cât de curând posibil. Dar, cine 
ştie de ce, a dat un optsprezece. Era al treilea dintre cele mai 
mari numere și însemna că trebuie să stea timp de optsprezece 
zile încheiate până să atace din nou. 

Dar acum venise, în sfârșit, iarăși vremea, şi scuturase 
icosaedrul atât de mult, că ajunsese la aceeași temperatură ca 
palmele sale. Era o etapă pe care nu-l deranja s-o prelungească. 
Era ca ultimele secunde dinaintea unui orgasm şi, după ce 
zarurile erau aruncate, nu mai era cale de întoarcere. 

A închis ochii, a desfăcut palmele şi a auzit cum zarul cade cu 
o mică bufnitură pe învelitoarea de pâslă a mesei, se 
rostogoleşte câţiva centimetri și se opreşte. 


Doi. 

A dat drumul aerului din piept şi pe dată a simţit cum îi 
încetinește pulsul. Din nou evitase să dea unu și să abandoneze 
toată treaba. Acum avea o nouă misiune deja sâmbătă, și a 
trebuit să clatine din cap pentru felul în care zarul ținea morțiş 
să-l provoace. Dar asta era tocmai ceea ce dorea şi, dacă ar fi 
putut pur și simplu să se concentreze pe prezent şi să lase 
deoparte orice altceva, probabil ar fi fost în stare să ducă 
lucrurile la bun sfârşit chiar și cu un termen atât de scurt. 

Următoarea aruncare era pentru a stabili victima ghinionistă. 
Pentru asta a scos colecţia de zaruri de precizie cu șase fețe, din 
aluminiu eloxat, și a scuturat în mâini unul dintre ele. 

Asta era o așa-zisă aruncare preliminară, ca să știe câte zaruri 
va folosi. În acest caz, opțiunea era unu sau două, ceea ce 
însemna că unu, doi şi trei reprezentau un zar, iar patru, cinci şi 
șase reprezentau două. 

Cinci. 

A mai luat un zar şi le-a scuturat mult timp înainte de a le da 
drumul pe pâslă. 

Doi de doi. 

S-a ridicat şi s-a dus la harta cu vestul provinciei Skâne care 
era prinsă pe perete. Harta forma un pătrat perfect care, la 
rândul lui, era împărţit în 144 de pătrăţele egale, numerotate. 
Douăsprezece pe orizontală și douăsprezece pe verticală. În 
colțul stâng de sus era Mölle, de unde obişnuia în copilărie să ia 
autobuzul ca să înoate în mare. 

În colțul drept de sus era Bjărnum, despre care era sigur că e 
la fel de neinteresant ca numele. În colțul stâng de jos era 
Copenhaga, care, în ciuda poziţiei periferice, reprezenta centrul 
firesc al regiunii. În colțul drept de jos era Sjöbo și, fără să ştie 
de ce, era în el ceva care dorea ca zarurile să-l ducă acolo. 

Dar nu de această dată, de vreme ce coloana a patra era mult 
mai la vest. A ales unul dintre zaruri ca să facă încă o aruncare 
preliminară. 

Trei. 

Cu alte cuvinte, numărul de pătrate de sus în jos avea să fie 
hotărât de un zar. A luat iar în mână zarul, l-a scuturat şi, în cele 


din urmă, l-a aruncat. 

Patru. 

A pus degetul pe pătrat şi a văzut imediat că e Hyllinge, iar 
când a mărit pe Google Maps acea zonă, şi-a dat seama că zarul 
alesese Hyllinge Mall. Era un loc lipsit complet de locuinţe, ceea 
ce însemna că va trebui să meargă acolo şi să lase zarul să-şi 
aleagă victima la faţa locului. 

Asta avea să fie o experiență nouă și i-ar fi plăcut să aibă ceva 
mai mult timp. Dar nu-și făcea griji. Dimpotrivă, abia aștepta. Şi 
apoi, avea deja o idee despre felul în care să facă alegerea. 

Douăzeci şi şase de zile, opt ore și douăsprezece minute. 

Astrid s-a scărpinat pe sub cureaua ceasului şi a așteptat ca 
Irene, Klippan şi Molander să se aşeze în jurul mesei de ședințe. 

— Bine, hai să-i dăm drumul, a zis, cu toate că termosul cu 
cafea de-abia începuse să treacă din mână în mână. De vreme ce 
avem toţi destul de lucru și mai avem și un om în minus, mă 
gândesc că am putea încerca să nu stăm mai mult de treizeci de 
minute. Așa că hai să nu ne lungim. De acord? 

Irene și Molander au dat din cap şi i-au aruncat o privire lui 
Klippan. 

— De ce se uită toată lumea la mine? a exclamat Klippan. Și, 
că vorbim de un om în minus, n-ar trebui să-l sunăm pe domnul 
Risk şi să-i spunem să vină? La urma urmei, e acasă de mai mult 
de o lună. 

— Aş prefera să n-o facem. 

— Şi, având în vedere prin ce au trecut el şi familia lui, cu 
siguranță are nevoie mai mult ca oricând de această pauză, a zis 
Irene, clătinând din cap. 

— Deci, când se presupune că se va întoarce? 

Klippan a sorbit din cafea. 

— Cândva după vară, pe la sfârşitul lui august, a zis Astrid. 
Va trebui, pur şi simplu, să ne descurcăm fără el. Şi, de vreme ce 
vorbim despre asta, aş vrea să vă reamintesc că mă internez în 
această după-amiază la Tolvmannagârden, ca să încep 
programul în doisprezece paşi. O să lipsesc cinci săptămâni. 

— Cinci săptămâni? 

Molander a schimbat priviri cu ceilalți. 

— Ştiu, e al naibii de mult timp, dar ce altă variantă am? 

— Şi dacă avem nevoie să luăm legătura cu tine? 

— Imi pare rău, nu puteți. 

— la stai un pic, a zis Irene. Ce vrei să zici cu „nu puteţi”? 
Suntem în mijlocul unei... 

— Uite care-i treaba. 

Astrid a ridicat mâinile, apărându-se. 


— Ştiu că s-a nimerit cum nu se poate mai prost. Credeți-mă, 
nu-mi doresc nimic mai mult decât să stau aici și să muncesc 
împreună cu voi. Dar trebuie să iau chestiunea în serios și să 
pun pe primul loc sănătatea mea. Sper că puteţi înțelege asta. 

— Desigur, a zis lrene, dând din cap la fel ca ceilalți. 

— Bine. Atunci cred că ar trebui să continuăm cu... 

— Încă ceva, a întrerupt-o Irene. Cine răspunde de anchetă 
cât eşti tu plecată? 

— Eu, desigur, a zis Klippan. Cine altcineva? 

— Nu ştiu, a ridicat Irene din umeri. Poate cineva care e un 
pic mai... 

— Klippan are dreptate, a intervenit Astrid. El o să conducă 
ancheta, și presupun că veţi avea grijă cu toţii să existe cât mai 
puţine frecușuri posibil. 

— Un pic mai cum? s-a răsucit Klippan spre Irene. 

— Nimic. Las-o moartă. O să fie grozav. 

— Foarte bine, hai să începem cu Volvoul dispărut. Vreo 
urmă a lui? 

— Din păcate, încă nimic, a zis Irene. 

— Eu pun pariu că a fost abandonat undeva lângă Bjuv, a zis 
Klippan. Dacă ar fi continuat să-l folosească, am fi pus deja 
mâna pe el. 

— Și înregistrările de la camerele de supraveghere? Aţi 
început să vă uitaţi la ele? 

— Încă nu. Mai așteptăm câteva casete, dar de îndată ce 
terminăm aici, sunt următorul punct de pe listă. Să sperăm că 
una dintre ele a prins Volvoul. 

Astrid a încuviințat și a întins mâna spre unul dintre 
termosurile cu cafea. 

— E gol. la-l pe ăsta. 

Klippan i-a întins unul dintre celelalte. 

— Apropo, este vreo informaţie nouă despre incendiul din 
tabăra de refugiați de lângă Kvidinge? 

Astrid a făcut semn cu capul că nu, în vreme ce își umplea 
ceașca. 

— În continuare, doar trei morți. Iar asta, în ciuda faptului că 
asta sună absurd, trebuie să fie considerată o veste bună, dacă 


ne gândim cât de rău ar fi putut să fie. Întrebarea este dacă 
putem să presupunem că asta este o reacţie directă la incendiul 
din birourile Democraților Suediei. Irene, tu ce crezi? Erai acolo 
când s-a întâmplat. 

— Trebuie să fie răzbunarea unui extremist de dreapta. 

— Ceea ce nu înseamnă neapărat că au fost implicaţi 
Democraţii Suediei, a intervenit Klippan, ridicând un deget. 

— Asta depinde de felul în care definești „implicaţi”. E sigur 
că ei au publicat pe pagina lor de Facebook adresele tuturor 
taberelor de refugiaţi. Şi, oricum, nu sunt sigură că aș numi 
focul din sediul lor un incendiu adevărat. Nici măcar n-a avut 
timp să se declanşeze alarma. 

— Un incendiu rămâne incendiu, indiferent cine ţine 
chibritul. 

— Nu-ţi fie cu supărare, dar ce mama naibii vrea să însemne 
asta? 

— Doar pentru că tu nu te împaci cu politica Democraților 
Suediei și incendiatorul ar putea să aparțină unei minorități 
musulmane, nu înseamnă că poţi să pretinzi că nu s-a întâmplat 
NIMIC. 

— Sigur că nu, şi nici nu pretind. 

— E exact ceea ce faci. Incerci să faci să pară un fleac, cu 
comentarii neserioase despre faptul că nu s-a declanșat alarma 
şi aşa mai departe. Dar un incendiu e un incendiu, indiferent de 
afilierea ta politică. 

— Sigur că este. Ce vreau să spun este că atenţia care i se dă 
incendiului în presă e foarte departe de a fi proporţională cu 
mărimea lui. Tipul ăla, Landertz, a fost pe prima pagină a 
tuturor publicaţiilor şi a avut parte de articole mult mai mari 
decât incendiul din tabără. 

Klippan a ridicat din umeri. 

— Indiferent ce-o avea asta de-a face cu ancheta noastră. 

— Scuze, dar nu mai suport asta. Irene s-a ridicat în picioare, 
ca şi cum ar fi fost prea supărată ca să mai stea. Aproape că pari 
tu însuţi unul dintre Democraţii Suediei, ceea ce, desigur, ai tot 
dreptul să fii. Însă, dacă e să lucrăm împreună la acest caz, 
trebuie să știu care naiba e poziţia ta. 


— Vederile mele politice n-au nimic de-a face cu asta. În 
schimb, ale tale par să-ţi pună piedică şi să te orbească în 
abordarea acestei investigaţii. 

— Cine-i orbul aici? Chiar continui să crezi de-a binelea că 
asta n-are nimic de-a face cu rasismul? 

— Irene, va trebui să te stăpâneșşti, a zis Astrid. Klippan are 
dreptate. Opțiunile noastre politice nu-și au locul în această 
încăpere. Dacă ai o problemă cu asta, va trebui să-ţi cer să pleci. 

Irene n-a zis nimic, doar s-a uitat la ei pe rând, ca și cum chiar 
ar fi chibzuit dacă să plece de la ședință. Dar apoi a făcut un 
semn scurt cu capul și s-a aşezat la loc. 

— Foarte bine, a continuat Astrid. Să revenim la subiect: 
incendiul de la sediul Democraților Suediei. 

— De caz se ocupă poliţia din Bjuv, a răspuns Irene. 

— Bine, vrei să iei legătura cu ei și să vezi ce au aflat? Sunt 
multe indicii că ar fi o reacție directă la moartea lui Moonif 
Ganem. 

Irene a dat din cap aproape imperceptibil şi şi-a notat ceva. 

— Apoi propun să ne ocupăm de spălătorie. Ingvar, cum 
merge? Ai găsit ceva? 

— Până acum nimic în afară de mai multe amprente, pete de 
sânge și mult păr. Nu-i cu totul neaşteptat într-o spălătorie. Dar 
întreabă-mă din nou după prânz, ar trebui să terminăm până 
atunci. 

— Bine, atunci să mergem mai departe. Klippan, ai avut timp 
să te uiţi mai bine la Samira și familia ei, ca să vezi dacă ar putea 
fi legat de onoare? 

— M-am uitat, şi nu există niciun cazier. Dimpotrivă, par să 
fie cetățeni-model. Și mama, şi tatăl lucrează în domeniul 
sănătăţii și vorbesc fluent suedeza, cu toate că nu sunt aici decât 
de trei ani. 

— Ca să vezi, a zis Irene, umplându-şi iar ceașca. Mai sunt şi 
imigranţi de soiul ăsta. 

— Acestea fiind spuse, eu tot nu sunt nici pe departe convins 
că motivul trebuie să fie rasismul. Klippan a ridicat mâna 
preventiv, ca s-o facă pe Irene să tacă. Şi înainte să-mi arunci în 
obraz cafeaua, ți-aş fi recunoscător să mă asculți până la capăt. 


— Nicio grijă. Prefer s-o beau. 

— Klippan, spune-ne. La ce motiv te gândeşti? a zis Astrid. 

— Pedofilie. 

Astrid a dat din cap, pe gânduri. 

— Câţi ani avea? 

— Unsprezece, a zis Irene, răsucindu-se spre Klippan. De ce 
pedofilie? Din câte știu eu, nu erau semne de agresiune sexuală. 

— Am primit până acum ceva de la Flătan? a întrebat 
Molander. 

— Da, chiar m-am văzut cu el ieri. Ceea ce îmi amintește că 
am uitat să vă arăt astea. Astrid le-a dat câteva fotografii în care 
Moonif zăcea pe o masă lucioasă de la morgă. Trebuie să spun 
că nu l-am văzut niciodată pe Flătan așa de zguduit. 

— Nici nu-i de mirare. 

Irene a luat o fotografie şi a cercetat-o. Băiatul slăbuț fusese 
îndreptat cât de mult posibil, dar tot mai era într-un fel de 
poziţie fetală inversată, cu picioarele îndoite invers. 

— Nici măcar nu-mi pot închipui cât de dureros a fost. 

— A stabilit cauza morţii? a întrebat Molander. 

Astrid a încuviinţat. 

— Hemoragie internă. Se pare că în nenumărate puncte. Ceea 
ce înrăutățește lucrurile. 

— În ce fel? 

— Înseamnă că rotirea a fost ceea ce l-a omorât, nu apa din 
ciclul de clătire, așa cum am fi presupus. Cu toate că avea și 
destulă apă în plămâni. 

— O, Dumnezeule mare... 

Irene a lăsat să cadă fotografia şi s-a apucat cu mâinile de cap. 

— Îmi pare rău, dar nu pricep, a zis Klippan. Desigur, e 
oribil. Dar de ce ar fi mult mai rău? 

— Ingvar. 

Astrid s-a răsucit spre Molander. 

— Programul pe care l-a folosit ucigașul. Cam cât durează 
până să înceapă ciclul de rotații? 

— Nu sunt absolut sigur, dar presupun că după 
cincisprezece-optsprezece minute. 

Molander a ridicat din umeri și a sorbit din cafea. 


— Vrei să zici că au trecut cincisprezece minute în cap până 
să... 
Lui Klippan i-a pierit vocea și a părut că dispare în el însuși. 
— Bun. Dar a găsit ceva interesant? a zis Molander, în cele 
din urmă. Cum ar fi semne de agresiune sexuală? 

— Nu, din câte știu eu. Dar ştiţi că Flătan are gura ferecată 
până nu termină. Aşadar, pedofilia ar putea foarte bine să fie un 
motiv. Ciudat că nu ne-am gândit la asta până acum. 

— Ai un suspect? a întrebat Irene. 

— Am, tipul ăsta. 

Klippan a pornit proiectorul de pe tavan și l-a conectat la 
laptopul său, făcând să apară pe perete fotografia unui bărbat 
cu trupul în formă de pară, păr lins, mustață şi ochelari. 

— Am găsit fotografiile astea pe pagina lui de Facebook. 

— Ce mai figură! Cine-i? 

— Björn Richter. Ştii tu, cel despre care ţi-am spus la telefon. 
Cel care locuiește la etaj în aceeași clădire şi lucrează ca 
educator la grădiniţa Floarea-soarelui. 

— A, da. Cel care ţi s-a părut ciudat, dar nu ştiai de ce. 

— Vorbeşti serios, chiar lucrează la o grădiniţă? a zis Astrid. 

— E întotdeauna lipsă de educatori. Presupun că unul ca el 
poate găsi un post oriunde, a zis Irene. 

— Păi, n-ar trebui să judecăm oamenii doar după cum arată, 
a zis Astrid. Dar nu-s sigură că aş fi liniştită știindu-mi copiii în 
grija lui. 

— Încă n-aţi văzut ce-i mai rău. 

Klippan a dat clic pe următoarea fotografie. 

ÎI arăta pe bărbat în ceea ce părea să fie livingul lui, aşezat pe 
o canapea acoperită cu folie de plastic, înconjurat de sute de 
păpuşi de porțelan. Şi în următoarea fotografie poza cu o 
mulțime de păpuși, dar aici era în dormitor, sub pilota roz a 
patului uriaş. 

Mirosul de aer stătut l-a izbit pe Fabian când a deschis uşa 
apartamentului lui Hugo Elvin, a aprins plafoniera cu lumină 
mult prea slabă și a poftit-o pe Hillevi Stubbs să intre. 

Peste o zi se împlinea o lună de când fusese aici cu Molander 
și l-a găsit pe Elvin mort, atârnând de cârligul lămpii, travestit 
complet. Nu existase o investigaţie ca la carte, din cauză că 
Flătan, medicul legist, trăsese concluzia că nu-i nimic altceva 
decât sinucidere. 

Era prima dacă când punea piciorul în apartament de atunci 
Şi, ca să se asigure că nimeni nu poate să intre şi să contamineze 
locul faptei, schimbase încuietorile și plătise el însuși chiria până 
în august. 

— Îmi dau seama de ce ar fi putut să fie deprimat. 

Hillevi s-a uitat în jur, la holul mohorât, cu tapetul în dungi 
bej şi fotografii înrămate ale orașului natal al lui Elvin, 
Simrishamn. Şi, la fel cum făcuse Fabian prima dată când a 
intrat în apartament, s-a oprit în fața uneia dintre fotografiile 
alb-negru, în care un băiat îmbrăcat în rochiţă îşi ajuta mama să 
pună rufele pe sfoară. 

— Şi eu aș fi, dacă ar trebui să trăiesc aşa, a continuat. 

El nu-i spusese decât că ar trebui să arunce o privire pe acolo, 
ca tehnician criminalist experimentat, şi să vadă dacă îi sare în 
ochi ceva. Nimic despre faptul că Molander era suspect şi niciun 
cuvinţel despre faptul că fac asta pe şest. 

După oarecare insistență, ea a fost de acord să vină, dar 
numai după ce a spus răspicat că își ia liber o jumătate de zi ca 
să viziteze un prieten din Harlösa şi, prin urmare, nu-i putea 
acorda decât o jumătate de oră. 

— Dar, sinceră să fiu, încă nu pricep ce crezi că aş putea să 
adaug eu când Molander a cercetat deja acest loc, a continuat, 
mergând pe hol. Poţi să zici orice despre omul ăsta, dar este, 
fără umbră de îndoială, unul dintre cei mai buni din Suedia. 

— Aşa cum spuneam la telefon, asta n-a fost o prioritate. 

Fabian a închis ușa de la intrare şi a urmat-o înăuntru. 


— Nu, desigur, dacă nu există bănuiala de crimă, aşa se 
procedează. 

— Aş zice că a avut mai degrabă de-a face cu cealaltă 
investigație de care ne ocupam atunci. Era destul de complicată 
ca să consume toate resursele. Şi, cu siguranţă, chiar și celor mai 
buni poate să le scape ceva. 

— Am spus unul dintre cei mai buni. 

Hillevi i-a întors spatele lui Fabian, a intrat în living şi s-a 
uitat în jur în tăcere. La farfuriile decorative albastre înșirate 
deasupra uşii și mergând în jos de ambele părți. La etajera 
String!!! cu bibelourile mititele, canapeaua acoperită cu catifea 
din faţa televizorului vechi și la măsuța de cafea cu plăcile de 
faianţă verzi şi un milieu. 

— Aşadar, nu era aici, a zis el, dar n-a primit niciun răspuns. 
Atârna în cealaltă cameră. Dacă vii după mine, pot să... 

— Fii bun şi taci, da? 

Fabian o cunoștea mult prea bine pe Hillevi ca să fie jignit. 
Purtarea nepoliticoasă nu era decât un semn că e concentrată. Să 
devii una cu scena crimei, aşa i-a spus odată, la Stockholm. 

După câteva minute s-a răsucit spre el și a dat din cap, iar el a 
condus-o pe hol până în dormitor, unde patul era aranjat la fel 
de frumos ca ultima dată când fusese aici. Laptopul stătea în 
continuare pe micul birou, lângă fereastra care dădea spre 
Hälsovägen"), care, în ciuda numelui, era strada cea mai 
carcinogenă din Helsingborg. 

— lată unele dintre hainele despre care ţi-am spus. 

Fabian a deschis unul dintre dulapuri, plin cu lenjerie intimă 
femeiască, peruci, rochii şi pantofi cu toc. 

— Şi la fereastră găsești computerul lui cu istoricul căutărilor. 
Vrei să-l pornesc? 

— Nu. 

Hillevi a trecut pe lângă draperia grea roșu-închis, care fusese 
trasă într-o parte. 

Fabian a urmat-o în încăperea cea mai îndepărtată de intrare, 
în care, într-un colț, era un divan în fața unui perete acoperit de 
cărţi. În afară de faptul că Elvin nu mai atârna din tavan, arăta la 
fel ca atunci când el și Molander au fost acolo ultima oară. 


A privit-o pe Hillevi cum merge prin cameră, absorbind 
atmosfera. Câteodată cu ochii deschişi, examinând un amănunt, 
dar la fel de des cu ochii închiși. De data asta el n-avea să spargă 
tăcerea, aşa că s-a dus la bibliotecă și s-a lăsat pe vine în fața 
șirului de albume fotografice de pe raftul cel mai de jos. 

Deja le răsfoise o dată, fără să găsească nimic interesant. Cu 
toate acestea, era atras de ele. 

Albumele aveau scrise pe ele anii. L-a scos pe primul, pe 
cotorul căruia scria 1962-1968. Întocmai așa cum îşi amintea, 
paginile erau pline cu fotografii din copilăria lui Elvin. În cele 
mai multe avea șapte ani și făcea de toate, mânuia un arc cu 
săgeți, juca fotbal și pescuia, până la cele în care purta un 
costum de cowboy şi se juca cu piesele de Meccano. 

În unele dintre fotografii era cu părinţii şi în altele, cu sora 
lui, care acum locuia în Elveţia. Dacă era să-l creadă pe 
Molander, Elvin se certase cu ea din pricina inventarului averii 
părinţilor şi, de vreme ce ea nu se deranjase să vină la 
înmormântare, poate că era ceva adevărat în asta. 

De pe una dintre file lipsea o fotografie, şi încă una de pe altă 
filă. Își amintea din vechile albume ale părinţilor săi că 
fotografiile tind să se dezlipească și să zacă pe undeva. Dar aici 
nu exista nicio fotografie desprinsă, nici în album şi nici în 
partea din spate a raftului. Dintr-odată, şi-a dat seama ce caută. 

— Bun, deci, ce vrei să-ți spun? a întrebat Hillevi. 

El a hotărât că acea căutare va trebui să aştepte până ce 
termină și a pus albumul la loc pe raft. 

— Orice, a zis, ridicându-se în picioare. Ceva ce îţi sare în 
ochi. 

— Fabian, dacă te aştepţi să găsesc ceva care să indice că a 
fost sinucidere sau crimă, mă tem că va trebui să te dezamăgesc. 

S-a uitat la ceas. 

— Şi, apoi, aproape că s-a scurs timpul. 

— Dar cu siguranţă există ceva aici care te pune pe gânduri... 

— Nu-s oarbă, l-a repezit Hillevi. Văd o mulțime de lucruri. 
Dar nimic care te-ar ajuta să lansezi o investigaţie importantă. 
Că despre asta-i vorba, nu? 

— ...Sau nu. 


Fabian s-a dus lângă ea. 

— Hai să ne închipuim, pentru câteva minute, că n-a fost 
sinucidere. 

Hillevi a oftat şi s-a uitat iar la ceas. 

— Bine... Dar dă-i zor. Putem începe cu fotografiile lui pe 
care mi le-ai trimis pe e-mail. Din câte îmi dau seama, părea să 
cântărească mai bine de 95 de kile. Din prima, ai o problemă. 
Simpla lui ridicare ar fi fost dificilă, ca să nu zic imposibilă. Şi 
apoi mai trebuie să-l și legi de cârligul lămpii. Adaugă la asta 
faptul că probabil s-ar fi împotrivit zdravăn şi ar fi luptat să-şi 
salveze viața, în afară de cazul în care îşi pierduse cunoştinţa. 
Că veni vorba, s-a făcut autopsia? 

Fabian a dat din cap. 

— Vreo vătămare a craniului care să indice violență? 

— Nu. 

— Şi raportul toxicologic? 

— Nimic ieşit din comun. 

— Prin urmare, nu era nici drogat, nici lăsat inconştient de o 
lovitură. Zău așa, îţi dai seama cum sună asta, nu? 

— Singurul lucru de care suntem siguri este că n-a fost 
drogat în momentul morţii, a zis Fabian. Dar asta nu înseamnă 
neapărat că n-ar fi putut să fie drogat când a fost săltat, doar ca 
să fie ținut în viață până... 

— la stai un pic, ce vrei să spui cu „săltat”? 

— Păi da, sau ridicat cu un soi de scripete, presupunând că 
avem de-a face cu un singur făptaş. 

Hillevi a râs şi a clătinat din cap. 

— Începe să sune ca o tâmpenie de poveste științifico- 
fantastică. 

— Dar cu siguranţă posibilă, nu-i aşa? 

— Presupun că orice e posibil în zilele noastre. Dar nu-i 
același lucru cu a spune că e probabil. 

— Desigur, însă ce zici de acest scenariu? Mai întâi e drogat și 
i se leagă mâinile la spate. Apoi e săltat. Poate cu un soi de ham, 
ca să nu se sufoce imediat. Apoi ucigașul poate să se ocupe în 
tihnă de laţ în vreme ce aşteaptă ca el să-şi revină. 

— Bine, şi după aceea? După ce își revine? 


— Păi, îl lasă să atârne acolo, poate chiar dându-i să bea apă 
până ce tranchilizantul este eliminat din organism. După aceea 
taie frânghiile hamului și lasă restul în seama gravitației. 

Hillevi a ridicat din umeri. 

— Încă îmi sună a film prost de la ora trei dimineaţa. Dar, 
bine, pot să urmăresc firul. Sigur, e posibil. Aproape la fel de 
posibil cum e să câştigi premiul cel mare loterie. 

— Şi totuşi, cineva câştigă în fiecare săptămână. 

— Desigur, dar nu asta am vrut să zic. 

— Înţeleg, şi ştiu ce zici. Dar hai să mergem până la capăt. 
Zici că vezi o mulțime de lucruri — mi-ar plăcea să le aud. Şi 
apoi, de fapt mai am șase minute până trebuie să pleci. 

— Întotdeauna ai fost așa de încăpățânat? 

Hillevi a oftat din greu, dar s-a uitat iarăși prin cameră. 

— Bine, bine, să luăm cărţile din bibliotecă. De ce titlurile 
sunt în ordine alfabetică, în afară de Man Alive, Redefining 
Realness şi Beyond Magenta? 

— Cum? Vrei să zici... 

— Nu vreau să zic nimic. Dar n-ar avea mai mult sens să-ți 
pui toate cărțile despre transsexualitate pe un singur raft, sau 
dacă nu, să le pui în ordine alfabetică printre celelalte cărți, nu 
puse la nimereală ca aici? Asta nu dovedeşte nimic nici într-un 
sens, nici în celălalt. Atâta doar că îmi pare ciudat. Şi, dacă tot 
suntem la acest subiect. Rochiile alea din dulap. Sunt cu cel 
puţin patru-cinci măsuri prea mici, dacă ideea era ca Elvin să le 
poarte. 

— Crezi că nu erau ale lui. Că le-a pus cineva acolo. 

— Asta ar fi teoria conspirației. Altă explicaţie ar putea fi că îi 
aparțineau într-adevăr lui Elvin, şi că avea de gând să slăbească 
înainte să facă, poate, operaţia, cu toate că mi-e greu să-mi 
imaginez asta. Și mai e ceva. Vino să vezi. 

Fabian a urmat-o pe Hillevi, care s-a dus la divanul din 
celălalt capăt al încăperii, s-a lăsat pe vine şi a luminat podeaua 
cu o lanternă mică. 

— Vezi urmele? 

A îndreptat lanterna spre una dintre urmele de pe podea. 

— Da, presupun că sunt de la o canapea sau așa ceva. 


— Exact. Asta se întâmplă cu trecerea anilor. Mai ales dacă 
nu e nimic care s-o împiedice. 

Fabian a încuviinţat, cu toate că n-avea habar unde vrea ea să 
ajungă. 

— Dar, lucru ciudat, nu există nici urme, nici rondele de 
protecţie sub divan. 

L-a săltat cu băgare de seamă, ca să demonstreze. 

— Poate că și-a luat mobilă nouă chiar înainte să se sinucidă, 
aşa încât locul să arate frumos când venim noi. 

— Sigur, poate că așa a făcut. Problema este că urmele de pe 
podea nu se potrivesc cu divanul sau cu altă mobilă din acest 
apartament. Ceea ce ar semnala că a înlocuit relativ de curând o 
altă mobilă cu asta, ca să întărească imaginea de transsexual. 
Ceea ce s-ar putea să nu fie un lucru cu care să cheltuiesc 
energie dacă sunt pe cale să mă sinucid. 

Hillevi şi Fabian s-au ridicat. 

— Aşa că, da, sunt aici câteva lucruri ciudate. Totuşi, nu prea 
cred că ar fi destul ca să începi o nouă investigaţie. În plus, îţi 
lipseşte componenta crucială: motivul. 

A desfăcut larg braţele. 

— De asemenea, cred că ceasul tău rămâne în urmă, pentru 
că, după al meu, am întârziat două minute şi chiar trebuie să 
plec. 

Dacă era un lucru pe care el îl avea, era motivul. Dar nu-i 
putea spune. Cel puţin, nu încă. Așa că a condus-o pe Hillevi la 
uşa apartamentului, i-a mulțumit pentru comentarii şi a promis 
că o s-o viziteze şi o să-i aducă prăjituri cu prima ocazie când 
ajunge în Malmö. 

De îndată ce a rămas singur, s-a întors în hol să se uite la 
fotografia înrămată a acelui băiat în rochiţă care își ajuta mama 
să pună rufele pe sfoară. Şi, desigur, era Elvin copil, cu mama 
lui. Ba chiar a recunoscut rochiţa din fotografiile surorii. 

Şi totuşi, era convins că e departe de întregul adevăr când a 
luat fotografia din cui, a adus albumul din care lipseau cele 
două fotografii şi a plecat din apartament. 

lrene stătea lângă una dintre insulele luminate din 
laboratorul de la subsol al lui Molander, cu ochii lipiți de cele 
patru ecrane pe care pasageri cu aerul hărțuit mișunau în sus și- 
n jos pe peronul din stația Bjuv. 

Patru casete de la camerele de supraveghere rulau simultan, 
arătând că până şi un orășel ca Bjuv are o oră de vârf plină de 
spinări şi feţe, cărucioare şi mergătoare pentru invalizi, care se 
îmbulzeau să coboare sau să urce înainte ca uşile să se închidă la 
loc și trenurile să plece. 

Era destul de greu să rămână concentrată urmărind o casetă. 
Să se uite la toate patru deodată fără să-i scape nimic important 
era, practic, imposibil, dar ar fi durat prea mult să se uite la ele 
pe rând. 

Cel puţin, știa ce caută. 

Pentru că undeva, în mulțimea pasagerilor, ar trebui să fie în 
stare să-l vadă pe bărbatul cu jachetă bej şi logoul Democraților 
Suediei. Dacă nu în acest tren, atunci în următorul, sau în cel de 
după. 

Omul reușise să fugă într-un Volvo 240 portocaliu chiar de 
sub nasul ei. După unsprezece minute, adică la 11:46, aceeași 
mașină portocalie apărea pe o cameră de supraveghere care 
aparţinea unei benzinării OKQ8 din Åstorp, un pic mai la nord 
de Bjuv, ceea ce a dus la presupunerea că făptaşul nu locuia în 
Bjuv, ci fie ajunsese cu maşina proprie, pe care, din motive 
evidente, fusese silit s-o abandoneze, fie cu trenul. 

Fuseseră în stare să elimine varianta maşinii cu ajutorul 
unuia dintre asistenții lui Molander care era încă la fața locului. 
Primise sarcina să umble pe acolo, notând numerele tuturor 
maşinilor parcate în apropiere. Apoi Molander a găsit adresa 
fiecărui proprietar, şi s-a dovedit că absolut toți erau înregistrați 
în Bjuv şi nu semănau deloc cu bărbatul zâmbitor din portretul- 
robot. 

S-a deschis uşa şi a intrat Klippan. 

— Am vorbit cu cei de la grădinița Floarea-soarelui și au 


confirmat că Björn Richter era la lucru la ora șapte în dimineața 
în care a murit Moonif. 

— E vecinul cu păpușile? a întrebat Molander. 

— Exact. De asemenea, am luat legătura și cu unii părinți, şi 
toți spun că era acolo când au fost ei. De asemenea, sunt în 
unanimitate de părere că el este cel mai bun lucru care s-a 
întâmplat la Floarea-soarelui de ani buni. După spusele lor, 
nimeni nu se pricepe mai bine să se poarte cu copiii decât Björn. 

— Asta înseamnă că renunțăm la teoria pedofiliei? a zis 
Molander. 

— Cel puţin pe moment. Cum merge aici? 

Irene spera că o să răspundă Molander, ca să-și poată vedea 
de lucru netulburată. Dar el n-a spus nimic, şi Klippan s-a 
apropiat şi s-a proțăpit în spatele ei ca un director de școală din 
vechime care se asigură că scrie corect. Mă rog, pe hârtie el era 
temporar însărcinat cu investigația, cât timp lipsea Astrid. Dar 
felul în care încercase să facă pe șeful cu ea toată dimineaţa era 
de-a dreptul penibil. 

— Irene? Hei? Ţi-am pus o întrebare. 

Chiar o bătea acum pe umăr, sau doar își închipuia ea? 
Dumnezeule, chiar făcea asta. Ce mai urma? S-o bată ușurel pe 
creştet și să-i ceară să-i aducă o cafea? A trebuit să facă un efort 
ca să nu se răsucească şi să-l plesnească. 

— Nu-ţi face griji, a zis, în schimb, fără să ridice privirea de la 
ecran, cu toate că nu era mare lucru de văzut în acel moment. 
Promit să-ți dau de ştire când îl găsesc. 

Cel mai bine era să nu-i pese, să ridice din umeri şi să-şi țină 
capul plecat. Orice ar fi spus el, şi indiferent cât de mult îi plăcea 
să se joace de-a marele mahăr, ea n-avea de gând să se dea 
bătută până ce îl găsea pe bărbatul care rânjea. 

Tocmai terminase cu trenul de 7:16 dinspre Åstorp și acum se 
concentra pe pasagerii care coborau din cel de 7:33 dinspre 
Helsingborg. 

— Pentru că se face târziu. 

— Da, ştiu să mă uit la ceas, în cazul în care te întrebi. 

Era clar că n-o să se dea dus de acolo. 

— Nu-i nevoie să fii așa de înțepată. Că îţi place sau nu, eu 


răspund de ce se petrece aici. Şi cred că e vremea să începi să te 
concentrezi și pe alte lucruri. 

— Ce vrei să spui cu „alte lucruri”? 

La naiba, acum chiar a trebuit să apese pe butonul de oprire 
şi să se răsucească spre el. 

— Întâmplător, mă uit după el și nu după „alte lucruri”. De 
ce n-o faci tu însuţi? 

— Ce crezi că fac eu? Şi Ingvar. 

Klippan a făcut semn cu capul spre Molander, care se uita și 
el la un ecran cu înregistrări ale camerelor de supraveghere a 
circulaţiei. 

— Dar, având în vedere cât de mult material video este, am 
nevoie să ne ajuţi şi tu. 

Nu erau decât câteva ore de când plecase Astrid, și deja îi 
simţea lipsa. Şi Fabian, de ce nu putea să fie aici? Cel puţin asta 
i-ar fi dat lui Klippan pe altcineva de care să se ia. 

— Klippan, a zis, simțind cum frustrarea îi subminează 
încercarea de zâmbet. O să vă ajut de îndată ce l-am găsit, am 
găsit trenul cu care a venit, am cerut imaginile din acel tren, am 
aflat în ce staţie a urcat, am aflat care este situația supravegherii 
din acea staţie şi, dacă totul merge ca pe roate, l-am prins în 
vizor destul de bine ca să efectuăm o arestare. Când am făcut 
toate astea, o să te ajut să cauţi „alte lucruri”. 

Klippan a oftat atât de puternic, încât ea a simţit mirosul 
cafelei pe care tocmai o băuse și al oului pe care probabil l-a 
mâncat la micul dejun. 

— Irene, sunt sigur că toate astea-s bune şi frumoase. Dar el 
nu e singura noastră pistă. 

— De fapt, asta-i exact ce este. În acest moment, el e de 
departe cea mai solidă pistă pe care o avem. 

— Poate. Însă asta nu înseamnă că-i vinovat. 

— Scuze, dar cine spui tu că-i vinovat atât de furtul mașinii, 
cât şi de încercarea de a-l ucide pe Ralf Hjos? 

— Da, bine. Dar eu vorbeam de... 

— În al doilea rând, i-a tăiat vorba Irene. Comportamentul lui 
miroase de la o poştă a vinovăţie. Gândeşte-te că a fugit. Dacă-i 
așa de nevinovat, de ce a luat-o la fugă? 


— Nu ştiu. 

Klippan a ridicat din umeri. 

— Mulţi oameni reacţionează ciudat când au de-a face cu 
poliţia. Uite, de exemplu, vecinii mei. Dacă stau la taclale pe 
stradă, şi eu ies să iau ziarul sau așa ceva, ei... 

— Ce fac? O rup la fugă și înjunghie oamenii și le fură 
mașinile? 

— Nu, dar... 

— Exact. În al treilea rând, e zâmbetul lui greţos de îngâmfat. 

— Şi de când punem noi semnul egalității între un zâmbet 
îngâmfat şi o pistă solidă? 

Klippan s-a uitat la Molander. 

— Ingvar, dă-mi o mână de ajutor, vrei? 

— Nu, mulțumesc, lămuriţi între voi orice aveţi de lămurit, a 
zis Molander, cu ochii lipiţi de ecran. 

— Sunt conștientă că nu putem clădi un întreg caz pe un 
zâmbet, a zis Irene. Dar să umbli pe acolo rânjind, având în 
vedere ceea ce tocmai se întâmplase... 

A clătinat din cap. 

— Poate că nu știa ce s-a întâmplat. 

— Klippan, vino să vezi asta, a zis Molander. 

Klippan s-a dus la Molander, dându-i lui Irene ocazia să 
apese pe buton și să revină la marea de oameni de pe ecrane. Şi 
aproape imediat ecranul din stânga, jos, i-a atras atenţia. Nu era 
neobișnuit să vadă din când în când ceva care să o facă să dea 
înapoi şi să revadă imaginea cadru cu cadru. Dar de această 
dată părea altfel. 

— Vezi Seatul acela roşu? a continuat Molander, arătând 
maşina roşie al cărei portbagaj abia dacă se zărea la marginea 
din stânga a ecranului său. 

— Da, ce-i cu el? 

— În primul rând nu e parcat între linii, dar uită-te aici. 

Dintr-odată, luminile de poziţie s-au aprins, apoi maşina a 
semnalizat și a ieşit din imagine. 

— După cum vezi, e 8:20, ceea ce se potriveşte cu momentul 
crimei. 

— Unde e camera? 


— La un bancomat de pe Norra Stationsgatan, la vreo 
șaptesprezece metri. 

Irene nu vedea fața bărbatului, deoarece coborâse din tren 
privind în jos. Și camera filma de sus. Însă adidaşii orbitor de 
albi, blugii traşi în sus şi jacheta bej erau suficiente ca să fie 
sigură. 

— Încearcă să dai înapoi şi să vezi dacă poți mări numerele, a 
zis Klippan. 

— Nu-i nevoie, a zis Molander. Am făcut-o deja. 

— Și? 

— HUT 786. E o maşină închiriată de la reprezentanța Herz 
de pe Gustav Adolfsgatan din Helsingborg. 

Klippan s-a răsucit spre Irene. 

— Nu ştiu ce crezi tu, dar, după părerea mea, acesta este 
exact genul de lucruri pe care merită să le cercetezi. Eu am deja 
o listă lungă, așa că dacă ai fi atât de bună să te ocupi de asta, ți- 
aş fi tare recunoscător. 

— Sigur, a răspuns Irene. Dar, în cazul în care te interesează, 
l-am găsit. 

— Chiar? 

Klippan s-a apropiat de ea şi s-a aplecat spre ecranul pe care 
imaginea era oprită, arătând din spate un bărbat în blugi și 
jachetă bej. 

— Nici măcar nu i se vede fața. 

— Bine, e el. Ştiu că e el. Uită-te aici. 

Cu câteva comenzi executate rapid a trecut la alt clip de pe 
ecranul de alături. 

— Asta e din mall, când îl urmăream. 

A dat timpul la 13.06.12, 11:42:53 şi a apăsat pe pornire. 

Secvența care se derula în fața lor arăta bărbatul pe care îl 
urmărise ieri intrând în fugă în imagine din dreapta şi ajungând 
în stradă, unde l-a lovit Volvoul portocaliu, care a frânat și s-a 
oprit, în vreme ce bărbatul ateriza pe capotă şi se izbea de 
parbriz, înainte de a se rostogoli la pământ. 

— Vezi? Exact aceleași haine. 

Klippan a dat din cap, în vreme ce şoferul, Ralf Hjos, a 
coborât din mașină şi s-a aplecat deasupra bărbatului care stătea 


întins pe asfalt, nemişcat. 

— Şi timpul se potriveşte perfect. Ajunge cu trenul de 7:33 de 
la Helsingborg și Moonif pleacă de acasă după douăzeci și cinci 
de minute. 

Înjunghierea s-a petrecut atât de repede, încât putea să-i 
scape dacă nu ştiai ce urmează. Braţul bărbatului culcat pe spate 
zvâcnind în sus şi Ralf Hjos, care s-a prăbușit imediat, iar 
bărbatul s-a ridicat în picioare, a urcat în maşină și a plecat. 
Peste câteva secunde a apărut Irene și s-a repezit la bărbatul 
care sângera. 

— Ai dreptate, probabil că el este, a admis, în cele din urmă, 
Klippan. Și, cum ziceai, acum putem să cerem înregistrările 
camerelor de supraveghere din acel tren și să vedem unde a 
urcat. Dar, cum spuneam, asta nu trebuie să ne împiedice să 
căutăm și alte lucruri. 

— Nu, sunt de acord cu tine, şi promit să mă uit iarăşi pe tot 
materialul ca să văd dacă găsesc altceva. 

— O să faci asta? 

Klippan părea sincer surprins. 

— Da, acum, că l-am găsit, sunt mult mai liniștită. Și apoi, 
sunt de acord cu tine că e prea devreme ca să închidem o 
mulțime de uşi. 

Klippan a răsuflat adânc, cu toate că privirea pe care i-a 
aruncat-o era plină de nesiguranță. 

— E bine. Câtă vreme nu părăsim cu totul cealaltă pistă. 

— Poate că atunci când isprăviţi, vă puteţi urni încoace să 
aruncaţi o privire? a zis Molander, făcându-le semn cu mâna. 

Clipul pe care li l-a arătat era din aceeași benzinărie din 
Åstorp în care Volvoul portocaliu se vedea trecând. Timpul 
arăta că era tot din ziua precedentă, dar mult mai târziu, și 
anume la 15:54:43. De această dată, în imagine era un Mercedes 
albastru bleumarin, și n-a trecut doar, ci a mers să alimenteze. 

Din el au coborât doi bărbaţi în jachete negre cu glugile trase 
pe cap şi keffyeh!s palestiniene care le acopereau feţele. Unul a 
introdus un card de credit în aparat și a tastat codul, iar celălalt 
a scos din portbagaj o canistră. 

— Ce scrie pe jachetele lor? a întrebat Irene, în vreme ce 


bărbații umpleau canistra cu benzină. 

— KMY, a răspuns Molander. 

— Tineretul Musulman din Klippan. 

Klippan a clătinat din cap. 

— Al naibii de isteți, să poarte tocmai jachetele alea când 
cumpără benzină ca să arunce o bombă incendiară în sediul 
Democraților Suediei din Bjuv. 

— Poate că voiau să li se afle apartenenţa, fără să-şi dezvăluie 
identitatea. 

— Eu n-aş pune prea mare preț pe jachetele alea, a zis 
Molander. Numărul mașinii e mult mai interesant. 

— Tocmai mă gândeam la asta, a zis Klippan. L-ai căutat? 

Molander i-a aruncat lui Klippan o privire fioroasă, dar n-a 
catadicsit să adauge un oftat. 

— Bine, scuze. 

— Şi iată-l pe proprietar. 

Molander a dat clic pe o fotografie care a umplut ecranul și s- 
a răsucit spre ceilalți. 

Cu toate că Irene l-a recunoscut și îl întâlnise nu mai departe 
decât ieri, i-au trebuit câteva secunde ca să-și dea seama că se 
holbează la preşedintele filialei locale a Democraților Suediei, 
Sievert Landertz. 

Reşedinţa oficială a lui Sievert Landertz era Akervăgen nr. 10, 
în Sondraby, la est de localitatea Klippan. Era o zonă care îi 
amintea lui Irene atât de mult de propriul cartier din Perstorp, 
încât a indispus-o pe dată. Desigur, era genul de loc în care ar 
locui un membru al Democraților Suediei. Era la fel de evident 
ca faptul că trebuia ca ea și Hampus să se mute cât mai curând 
posibil. N-avea importanță unde, câtă vreme o îndepărta de 
toate drapelele provinciei Skâne. 

Ca să nu mai vorbim de trambuline. Practic, fiecare grădină 
din jur găzduia una dintre monstruozităţile alea albastre. Dar 
nu se vedeau copii săltând. Probabil că erau culcuşiți în 
pătuţurile lor şi li se citea Mein Kampf, ca să adoarmă. 

— Aici este. 

Klippan a făcut semn cu capul spre casa de pe colţ, din fața 
lor, a tras la trotuar, a oprit motorul și şi-a desfăcut centura de 
siguranţă. 

În acest timp, Irene a scos un binoclu și a cercetat casa albă 
din lemn construită în mijlocul lotului, care avea și ea loc de 
trambulină. Erau acolo două catarge pe care fluturau drapelul 
provinciei Skâne și, respectiv, cel al Suediei. 

— Irene? Vii? 

— la-o mai încet. Se pare că ușa din față e pe cale să se 
deschidă. 

Într-adevăr, după câteva clipe au ieșit două persoane și s-au 
îndreptat spre garaj. 

— Vezi cine sunt? 

— Cel înalt e Landertz însuşi, în toată splendoarea sa. Nu-l 
recunosc pe celălalt, dar aş zice că-i fiul lui. 

— În regulă. Atunci am face bine să-i ridicăm acum, până nu- 
i prea târziu. 

Klippan a deschis portiera. 

— Sau poate că ar trebui să-i urmărim şi să vedem unde se 
duc? 

Klippan s-a oprit şi a chibzuit câteva secunde, apoi şi-a 


încleștat dinţii, a închis portiera şi şi-a prins la loc centura de 
siguranță. A aşteptat până ce Mercedesul bleumarin a ieşit cu 
spatele din garaj şi a luat-o spre est, pe Vedbyvăgen, şi abia apoi 
a răsucit cheia în contact și l-a urmat. Totul, fără să scoată o 
vorbă, lucru foarte neobișnuit pentru el. 

Irene înțelegea perfect că e supărat pe ea. Şi ea ar fi fost, dacă 
lucrurile ar fi stat invers. Dar adevărul era că nu avea încredere 
în el ca şef. Ca om al legii şi detectiv, da. Nu cunoștea pe nimeni 
mai meticulos şi mai hotărât decât Klippan. Dar nu era un 
conducător, şi toată lumea, poate că în afară de Klippan însuși, 
ştia asta. Încercând să spargă tăcerea, a deschis radioul. 

Trei morți şi aproximativ douăzeci de răniţi, dintre care câțiva sunt 
femei şi copii, fac ca incendiul de la tabăra de refugiați de lângă 
Kvidinge să fie unul dintre cele mai grave produse în Skåne în ultimii 
ani, zicea redactorul de știri. Poliția din Bjuv afirmă că există mai 
multe piste, dar niciun suspect până în prezent. Una dintre teorii este 
că ar putea să fie răzbunarea pentru atentatul cu bombă incendiară de 
la sediul Democraților Suediei. Urmează un extras din interviul luat 
în această după-amiază preşedintelui filialei locale, Sievert Lander. 

— Aţi publicat pe pagina de Facebook adresele câtorva tabere de 
refugiați. Asta nu înseamnă complicitate cu organizațiile naziste și 
xenofobe, în special în lumina celui mai recent incendiu? 

— Absolut deloc, a răspuns Landertz. Astea nu-s decât prostii de 
stânga tipice, în goană după titlurile din presă. 

— Dar tabăra din Kvidinge este una dintre cele a căror adresă a fost 
publicată. 

— Noi n-am făcut altceva decât să-i informăm pe cetățeni despre 
ceea ce se petrece. Asta se presupune că trebuie să faci într-o 
democrație. Pe de altă parte, primăriile se sustrag adesea de la 
îndatorirea de a oferi informații locuitorilor. Și ştiţi de ce? Ca 
locuitorii să nu aibă timp să protesteze. 

— Dar nu sunteți nici măcar un pic îngrijorat de posibilele 
consecințe? 

— Noi condamnăm toate formele de violenţă. Şi vă asigur că, dacă 
cineva și-a pus în gând să săvârşească violență împotriva unor 
persoane sau proprietăți, n-o să-i fie greu să găsească singur adresele. 
Nu-i mare scofală. 


— Nu, nu mai merge aşa, a exclamat Klippan, spărgând 
tăcerea a cărei durată bătuse recordul și închizând radioul. Se 
întunecă. Trebuie să mă apropii dacă vrem să avem o șansă de a 
vedea dacă o iau spre vest sau spre est, pe drumul 21. 

— Sigur. Tu eşti la comandă. 

— Ştiu. 

Klippan a accelerat. 

— Voiam doar să te informez şi să preîntâmpin orice 
ciorovăială inutilă. 

Irene a dat să întrebe cine se ciorovăia, însă a reușit să-și 
stoarcă un zâmbet și să dea din cap tocmai când Klippan a oprit 
în spatele mașinii lui Landertz, care aştepta la intersecția cu 
drumul 21 un gol în trafic şi semnala viraj la stânga. 

— Apropo, ai veşti despre Fabian? a zis Klippan după o 
vreme. 

— Nu. Tu? 

— Nu. 

După un moment de tăcere apăsătoare, mașina din fața lor a 
intrat pe autostradă. Klippan a urmat-o în direcția Perstorp, 
unde a cotit pe mult mai mica Gustavsborgsvăgen. După ce 
fuseseră înconjurați de traficul intens al serii, acum nu se mai 
vedeau decât Mercedesul din față și maşina lor. 

Erau atât de departe în zona rurală, încât n-au trecut pe lângă 
nicio casă în cele cinci minute până ce s-au aprins luminile de 
frână din faţa lor. 

— Tu ce crezi? 

Klippan a încetinit ca să se uite după Mercedes, care a virat la 
stânga și a mers mai departe pe un drum îngust, mărginit de 
copaci. 

— Drumul ăla nu arată cât se poate de privat? 

Irene a încuviințat. Pentru prima dată era de acord cu colegul 
său. Nu încăpea îndoială că acel drum duce la o fermă şi, dacă 
ar fi luat-o şi ei pe acolo, ar fi fost clar că urmăresc Mercedesul. 

Klippan a încetinit și mai mult, părând că așteaptă ca ea să 
preia conducerea. Era pe cale să-i spună să continue drept 
înainte, când a observat în oglinda laterală farurile altor două 
maşini care semnalizau la stânga. 


— Ţine-te după el. 

— Eşti sigură? 

— Nu, dar se pare că cele două maşini din spatele nostru și 
cea de dincolo merg și ele acolo, așa că n-avem mare lucru de 
pierdut. 

A făcut semn cu capul spre o maşină care se apropia din sens 
contrar și semnaliza la dreapta. 

Klippan a intrat pe drumul cu pietriș şi a mers câteva sute de 
metri. Se termina într-o zonă largă în care erau parcate vreo 
patruzeci de maşini şi motociclete. 

Sivert Landertz și fiul lui mergeau deja spre un mănunchi de 
torţe care ardeau mai departe, în întuneric. 

— Bine. Şi acum ce facem? a zis Klippan de îndată ce a găsit 
un loc de parcare. 

— Acum aflăm unde suntem. 

Irene cobora deja. 

— Dar, dacă vrei, poţi să aştepţi aici. 

A închis portiera înainte ca el să poată răspunde şi a pornit 
spre torţe. Nu era niciodată o idee bună să fii singur. Dar în 
acest moment ar fi preferat orice în afară de prezenţa lui 
Klippan. 

Din păcate, a auzit din spate cum se deschide o portieră și 
imediat se închide la loc, iar după câteva secunde i-a ajuns la 
urechi gâfâitul lui Klippan, care venea repede pe iarbă. 

— Ce faci? Ai înnebunit? 

Ea s-a oprit şi s-a răsucit spre el, oftând. 

— Bine, oftează, n-ai decât. Dar cu siguranţă nu ţi-ai închipuit 
nici măcar o secundă că o să te las să mergi singură. Dacă ți se 
întâmplă ceva? Cum ar arăta asta, şi cum... 

— Ajunge. Am priceput, a șuierat ea. 

A văzut doi bărbaţi cu haine de piele lungi coborând dintr-o 
mașină împreună cu o femeie blondă. 

— Bine. Şi de acum încolo vreau să te ţii deoparte și să mă 
lași să vorbesc eu. 

Klippan a pornit înainte, spre lumina care pâlpâia la intrare. 

Ea a dat să protesteze, dar era prea târziu. Klippan era deja la 
vreo zece metri în față, mergând spre bărbatul care stătea la 


intrare şi care era aşa de bine clădit, încât chiar și de departe 
părea o huidumă. A hotărât să facă aşa cum i s-a spus şi a 
încetinit pasul, ca să nu atragă atenţia. 

— Bună seara. Ce se întâmplă aici? i-a spus Klippan gorilei. 

— Cine ești? 

Klippan i-a arătat legitimaţia de poliţist. 

— Sverker Holm, de la poliţia din Helsingborg. 

Gorila a chicotit și a clătinat din cap. 

— Atunci ai greșit adresa. Acesta este un eveniment privat. 

— Pardon? 

— Am zis că în locul tău m-aş târî cât aş putea de repede 
înapoi în gaura din care am apărut. 

Klippan s-a răsucit, uitându-se după Irene, însă n-o vedea 
nicăieri. 

Între timp, gorila a salutat membrii altui grup şi i-a lăsat să 
intre, fără să-și dea seama că una dintre cele două femei nu 
făcea parte dintre ei. 

Grădina din spatele casei lui Fabian era, de fapt, mult prea 
mică pentru a i se spune grădină. Era mai degrabă o zonă de 
exterior cu o curticică, un petic de gazon, câteva tufe şi o 
magazie. Și, cu toate că era târziu, întreaga scenă se prezenta 
într-o lumină slabă. Era aproape solstițiul de vară, și în această 
perioadă a anului noaptea nu era niciodată cu totul întunecată. 

De cealaltă parte a perdelelor duble care acopereau fereastra 
murdară a pivniţei, Fabian şi-a pus o pereche de mănuși de 
cauciuc date cu talc și a scos fotografia înrămată a lui Hugo 
Elvin copil, îmbrăcat în rochiță, ajutându-și mama să pună 
rufele pe sfoară. A pus-o cu grijă pe blat, în lumina lămpii de 
birou, a luat pensula din păr de veveriță şi a presărat-o cu o 
pudră compusă din părţi egale de funingine și amidon. 

Vizita făcută împreună cu Hillevi în apartamentul lui Elvin în 
acea după-amiază îi dăduse motive să fie în același timp mai 
bănuitor şi mai puţin bănuitor față de Molander. Era, fără 
îndoială, trasă de păr teoria că a înscenat o întreagă criză de 
identitate sexuală. Ca să nu mai vorbim de manevrele aproape 
imposibile care ar fi fost necesare pentru ca spânzurarea să pară 
sinucidere. Şi totuși, nici măcar Hillevi nu fusese în stare să 
ignore toate lucrurile care semnalau că ceva nu e în ordine. 

Așa cum bănuise, pudra nu s-a lipit nicăieri de ramă, de sticlă 
sau de dosul fotografiei. Așadar, nu existau amprente. Acest 
lucru în sine era ciudat. Sticla, mai merge, însă rama și dosul? 
De ce să le cureți de amprente, în afară de cazul în care ai ceva 
de ascuns? 

A răsucit cadrul, a îndoit cele patru cleme de metal şi a scos 
dosul ramei. Fotografia nu avea pe spate semne sau ştampile, 
era doar albă, ceea ce făcea să fie greu de știut dacă hârtia este 
nouă sau nu. 

S-a dus la imprimanta din corpul de bibliotecă, a ridicat 
capacul scanerului încorporat şi a pus pe sticlă fotografia cu fața 
în jos. De îndată ce cablul imprimantei a fost conectat la laptop, 
un driver a intrat în funcțiune și a întrebat dacă vrea să scaneze 


un document. 

Surprins cât de uşor era, a dat clic pe „da”, a numit 
documentul „Elvin copil în rochie” şi a ales cea mai mare 
rezoluţie. Peste câteva minute, imaginea a apărut pe ecran. 

Era prima dată când analiza o fotografie şi îşi închipuise că 
trebuie să folosească Photoshop şi să treacă fotografia prin 
diferite filtre şi sisteme de accentuare a contrastului ca să obțină 
răspunsuri. Dar n-a fost nevoie decât de câteva comenzi, o 
mărire a capului lui Elvin, ca să constate ceea ce bănuia de 
câteva ore deja. 

Fotografia fusese modificată. 

Era capul lui Elvin, fără îndoială, dar lumina de pe faţa lui 
venea din stânga, nu din dreapta, ca în restul fotografiei. Mai 
mult, claritatea nu se potrivea cu claritatea imaginii rochiei, 
lucru care, la rândul lui, făcea mai uşor de observat contrastul 
din jurul părului și al gâtului, în ciuda numeroaselor încercări 
de a le egaliza. 

Elvin fusese introdus în imagine, probabil scanat de pe una 
dintre fotografiile care lipseau din album. Cealaltă era a surorii 
lui Elvin, îmbrăcată în rochie albă, ajutându-și mama să pună 
rufele pe sfoară. 

Cu alte cuvinte, supărarea lui Elvin cauzată de problema 
sexului era o făcătură. Probabil cu rostul de a oferi un motiv 
destul de șocant şi de complicat ca să umbrească orice altceva, 
de a se asigura că nimeni n-o să aibă nici cea mai mică bănuială 
că a fost omorât. 

A simţit cum pulsul i-o ia la galop şi un val de adrenalină îl 
cuprinde. Dintr-odată, a fost ca şi cum ar fi putut să privească în 
viitor, toate repercusiunile care aveau să decurgă dacă se 
dovedea că în spatele morţii lui Elvin a fost, într-adevăr, 
Molander, un membru al propriei lor echipe. Habar n-avea cât 
de mult se pricepea Molander la prelucrarea fotografiilor, însă, 
date fiind cunoștințele sale tehnice generale, nu l-ar fi surprins 
dacă ar fi fost cel puțin expert. 

Nu-i vorbă, făptașul ar fi putut să fie oricine, de la un vechi 
condamnat care şi-a executat pedeapsa și s-a întors însetat de 
răzbunare, până la, practic, orice om de pe lume. Însă, dacă 


bănuielile lui Elvin s-au adeverit și Molander și-a dat seama că a 
fost luat în vizor, nu numai că avea un motiv, ci şi priceperea 
necesară ca să comită o crimă într-un mod atât de convingător, 
încât nimeni în afara lui Elvin însuși să nu aibă vreo bănuială. 

Ceea ce îi lipsea era o probă solidă. 

Dar, aşa cum îi plăcea lui Hillevi să spună, nu conta cât de 
meticulos cureți în urma ta — undeva rămâne întotdeauna un 
firişor de praf. 

Să fie un fel de concert? 

Acesta a fost primul gând al lui Irene când s-a îndepărtat pe 
furiș de grupul căruia se prefăcuse că-i aparține şi a mers mai 
departe singură. Muzica metalică alimentată de adrenalină de 
pe ultimul album al lui Sabaton, Carolus Rex, urla din difuzoare 
umplând fiecare ungher al hambarului, care părea un spațiu 
pentru concerte, cu spoturile lui cuibărite printre grinzile de 
lemn ale tavanului și scena înălțată în partea din spate. 

Formaţia era una dintre preferatele absolute ale lui Hampus 
și, cu toate că își dădea seama perfect ce crede ea despre această 
muzică, ținea morţiş s-o asculte și să dea volumul tare, de parcă 
încerca să supună întreaga stradă unei torturi stil Guantânamo. 

A apreciat că sunt acolo vreo sută cincizeci de oameni, 
printre care şi membrii celei mai rele șleahte de motociclişti care 
făcea ravagii prin Skâne în acel moment. Dar nu era o adunare a 
unui club de motociclişti. Măcar atât era limpede, după 
costumele elegante şi hainele de piele lungi, ca să nu mai 
vorbim de brasardele cu svastică. 

A scos telefonul și l-a sunat pe Klippan, însă a fost 
redirecționată la mesageria vocală, unde i-a lăsat mesajul că e 
înăuntru. 

— Doresc să încep prin a vă spune tuturor bine aţi venit, s-a 
auzit din difuzoare o voce, la câteva clipe după ce muzica s-a 
stins și spectatorii au înaintat spre scenă, unde un bărbat scund, 
îmbrăcat în ceva ce semăna a uniformă de cercetași cafenie, 
stătea în picioare la o tribună. Mă bucur să văd aici atâta lume, 
şi acesta nu este decât începutul! Pentru că, după cum sunt sigur 
că aţi observat, oamenii încep în sfârșit să-şi dea seama că 
rezistența unificată şi violenţa sunt singura cale înainte! 

Câţiva din public au aplaudat şi au fluierat. 

Irene auzise zvonuri despre acest fel de adunări, întruniri 
secrete ale naziștilor organizate de Partidul Suedezilor, Naţional 
Democraţii sau Al Treilea Cuib al Mișcării de Rezistență 
Nordice, cum își spuneau în Skåne. Adesea închiriau sub nume 


fals un spaţiu, cum ar fi sala de festivități a unei şcoli, sau, ca în 
această seară, se adunau într-un hambar de pe coclauri. 

Ca să nu atragă atenţia asupra sa, Irene s-a strecurat cu grijă 
spre marginea mulțimii, unde putea să se furișeze în umbră, să 
urce pe un scaun și să filmeze cu telefonul toată întrunirea. 

— E un lucru de care musulmanii și-au dat seama deja, a 
continuat bărbatul de la tribună. Ei ne-au declarat război de 
multă vreme, și vă jur că, dacă nu facem ceva, curând vom avea 
Șaria şi ni se va cere să purtăm burka! în ţara asta. 

Pe ici, pe colo s-au auzit huiduieli. 

— Exact! Mulţi dintre noi am fost naivi, dar, de fapt, nu-i 
nimic rău să fii naiv, dacă pricepeți ce vreau să zic. 

Huiduielile s-au transformat în râsete. 

— Acum trebuie să luptăm, la rândul nostru! Curând, o să fie 
prea târziu! 

Aplauzele și strigătele au umplut aerul, şi curând toată 
încăperea era plină de oameni cu brațul drept ridicat. 

— Haideţi să-l aplaudăm pe primul vorbitor. Bărbatul care 
nu se fereşte niciodată de o dezbatere. Care știe mai bine decât 
oricine să-şi facă vocea auzită şi să deschidă uși politicilor 
noastre. Inconfundabilul Sievert Landertz! 

În aplauze şi urale, pe scenă a urcat Landertz, îmbrăcat cu 
jachetă de piele neagră, cămaşă şi cravată, a dat mâna cu 
bărbatul şi s-a dus la tribună. 

— Oamenii îmi spun tot timpul că nu poţi să judeci toți 
musulmanii după ceea ce fac unii dintre musulmani, a zis, de 
îndată ce publicul s-a potolit. Că numai cei mai fundamentaliști 
dintre musulmani şi islamişti reprezintă o problemă. După 
părerea mea, asta înseamnă să despici firul în patru și, dacă-i pe 
aşa, am putea la fel de bine să le zicem pe numele lor adevărat. 
Adică să zicem „şobolani” sau, de ce nu, „gândaci de 
bucătărie”? 

Alte râsete şi aplauze răzlețe. 

— Cu siguranţă nu sunt oameni! 

A clătinat din cap și a zâmbit, ca şi cum ar fi fost de la sine 
înțeles. 

— Nu ştiu cum gândiţi voi, dar eu le zic paraziți! 


Strigătele şi uralele s-au întețit. 

— Şi ce facem noi, în mod normal, cu paraziții? Aşa este! Îi 
exterminăm! 

S-a prefăcut că pulverizează în aer pesticid, şi încăperea s-a 
umplut de urale și brațe drepte înălțate atunci când a ridicat 
miza, dând la iveală o brasardă cu svastică. 

Irene n-a fost câtuşi de puţin surprinsă. Landertz nu era nici 
pe departe primul dintre Democraţii Suediei care s-a declarat pe 
față nazist. Cu toate acestea, se simţea îngrețoșată și ar fi vrut să 
se ducă la scenă, să-i smulgă microfonul şi să întrebe ce 
Dumnezeu îşi închipuie că fac acolo. 

— Pe un taler al balanței sunt oamenii sută la sută umani, ca 
toți cei de aici, a continuat Landertz. Pe celălalt taler sunt sută la 
sută mahomedani, şi chiar în clipa asta se revarsă peste hotarul 
nostru! Paraziţi gata să ne violeze femeile, să se uşureze în 
bisericile noastre şi să sugă ca lipitorile toate bogăţiile țării 
noastre! Nu trebuie decât să vă uitaţi la cifre, e incontestabil. 
Noi construim. Noi producem și creăm. Şi ei ce fac? Da, ei iau! 
Ne iau banii. Slujbele. Locurile noastre din universităţi. Casele. 
Porcii afurisiți au chiar tupeul să ocupe locurile din față din 
autobuz! 

În acest punct, publicul își urla, practic, frustrarea, în cele din 
urmă, Landertz a trebuit să le facă semn să se calmeze, ca să 
poată vorbi mai departe. 

— Dar, desigur, nu auzim asta la ştiri şi nu citim în ziare, 
ceea ce mă face să mă întreb dacă nu cumva e vremea să-i zicem 
şi presei pe numele ei, adică liigenpresse!s). 

Câţiva din public au râs. 

— Însă „groaznicul” incendiu de la tabăra de refugiaţi de 
lângă Kvidinge, despre asta au scris. Ce mai poveste la care să te 
smiorcăi! Habar n-am cine sunt făptaşii, dar, oricine ar fi, cred 
că merită aplauze! 

Lumea a fluierat şi a bătut din palme şi braţul drept al 
tuturor oamenilor a țâșnit în sus. 

— Am scăpat de trei șobolani! Trei gândaci de bucătărie 
scârboşi care nu se mai pot înmulți. Dacă avem noroc, o să ne 
mai descotorosim de câțiva paraziți înainte ca asta să se termine! 


Nu era greu să crezi că unul sau mai mulți dintre incendiatori 
sunt de faţă. Însă erau prea mulţi acolo ca ea să-i poată legitima. 
Şi nici nu putea suna să ceară întăriri şi locul să fie înconjurat, 
deoarece adunarea, oricât de respingătoare era, nu era ilegală în 
sine. 

Pe de altă parte, cu toţii veniseră cu mașina sau cu 
motocicleta și, chiar dacă nu erau proprietarii înregistraţi, ar fi 
trebuit să existe suficiente legături. 

Întrerupsese filmarea ca să-i scrie un mesaj lui Klippan, 
cerându-i să umble pe acolo şi să fotografieze toate plăcile de 
înmatriculare, când scaunul a zburat de sub ea. S-a întâmplat 
atât de repede, încât s-a izbit de podea, neputând să se 
redreseze la timp. Telefonul i-a alunecat din mână departe, unde 
nu-l putea ajunge. 

— la te uită, ce avem noi aici? 

Un bărbat îmbrăcat în piele, cu vestă de blugi, a făcut câțiva 
paşi spre ea, s-a lăsat pe vine și s-a aplecat atât de mult, încât 
putea să-i vadă fiecare amănunt al tatuajului cu Terminator care 
îi acoperea gâtul şi o parte din faţă. 

— E al tău? a zis altă voce, și telefonul a fost întins spre ea de 
o mână căreia îi lipsea degetul mijlociu. 

A încuviinţat, și şi-a văzut telefonul aruncat jos şi zdrobit de 
un bocanc. 

Acum în încăpere era tăcere deplină, în afară de gemetele pe 
care le scotea în vreme ce sfida durerea din șold şi se ridica în 
picioare. Măruntaiele îi erau răscolite şi inima bătea aşa de tare 
și repede, că o durea pieptul. 

Totuși, ca să ascundă felul în care se simţea cu adevărat, a 
făcut un spectacol din scuturarea murdăriei de pe jachetă, încet 
şi calm, cu o mână. De-abia când a terminat s-a răsucit spre 
bărbatul în uniformă de cercetaş, care pășise în față, alături de 
gorilă. 

— Mă numesc Irene Lilja, a zis, având grijă să-i privească în 
ochi pe toți trei. Lucrez la poliția din Helsingborg și în prezent 
investighez uciderea lui Moonif Ganem. 

S-a oprit şi s-a uitat la toți cei care erau acum întorși spre ea. 

— Avem un suspect şi vreau să știu dacă îl recunoaște cineva 


de aici. 

A desfăcut pe jumătate fermoarul jachetei şi a dus mâna spre 
buzunarul interior. 

Reacţia a fost instantanee: trei pistoale s-au aţintit spre ea. 

— Doar nu credeţi cu adevărat că o să vă împușc, nu? a 
reuşit, în cele din urmă, să zică și, spre propria surprindere, 
vocea îi era calmă. 

A adăugat un mic hohot de râs și a subliniat totul prin 
clătinarea capului, în vreme ce scotea din buzunarul interior 
portretul-robot. 

Spectacolul părea să dea roade. Ce-i drept, pistoalele erau 
încă aţintite spre ea, dar niciunul dintre bărbaţi nu-și putea 
ascunde nesiguranța din ochi când s-au uitat la ea, şi acea 
nesiguranță dezarma toate tatuajele, cerceii şi mușchii. Nu era 
ceea ce se așteptau şi, cu sau fără arme, acum mâna ei ţinea 
cârma. 

— Aşa arată, a continuat şi a întins portretul spre bărbatul cel 
scund în uniformă de cercetaș. 

Însă ticălosul n-a aruncat nici măcar o privire schiţei, ci se 
uita ţintă la mâna care o ţinea. Blestemata ei de mână care 
tremura. 

Şi, uite-așa, cârma i-a scăpat din mână și n-a putut face nimic 
când el a rupt portretul şi, zâmbind, a lăsat bucăţile să cadă pe 
podea. 

— Vrei să ştii cine-i acela? Chiar vrei să știi? 

A făcut un pas spre ea. 

— E un erou adevărat. Un bărbat care a făcut ceea ce era 
necesar pentru ţara noastră. Din păcate, nu ştiu cine e, aşa că 
nu-i pot mulțumi eu însumi. Dar pot să mă asigur că vestea 
despre fapta lui, care, să sperăm, n-a fost ultima, va ajunge până 
la cuibul de șobolani din care venea băiatul din maşina de 
spălat. Și apoi, puştiul ar trebui să fie recunoscător. Nu oricine e 
spălat atât de bine înainte să plece de pe lume. 

S-a răsucit spre bărbatul cu tatuajul Terminator. 

— Ai grijă să conduci oaspetele până la capăt. 

Bărbatul a dat din cap şi s-a răsucit spre ceilalți doi, care au 
înşfăcat-o de braţe și au mânat-o spre o ușă de lângă scenă. 


Până la capăt. 

Ar fi vrut să se împotrivească, dar n-a avut încotro, a trebuit 
să-i urmeze în culise. Ar fi vrut să se smulgă din strânsoare și să 
se folosească de confuzia care ar fi urmat ca să scoată pistolul pe 
care nu-l căutaseră. 

Până la capăt. 

Să însemne asta ce credea ea că înseamnă? 

S-a mai deschis o ușă și a fost dusă într-o curte în care era 
parcată o mașină. 

Nu doar afară, ci până la capăt. 

Aveau s-o ducă în pădure și să-i tragă un glonţ în cap? Ori 
aveau s-o închidă în portbagaj şi maşina să fie strivită până 
ajungea un cub mic în cel mai apropiat cimitir de maşini? N-ar fi 
fost primul poliţist care să dispară fără urmă. 

— Ajutor! s-a auzit țipând. Klippan, sunt aici. În partea 
cealaltă! 

Răspunsul a venit sub forma unui pumn în pomete. Cu câțiva 
centimetri mai jos, i-ar fi fost dislocată falca. Așa, doar și-a 
pierdut cunoştinţa şi n-a avut cum să ştie că a fost vârâtă în 
portbagajul maşinii parcate și dusă de acolo. 

Fabian a răsturnat punga cafenie pentru probe şi mănunchiul 
de chei a zăngănit pe biroul din pivniţă. Erau cu totul şapte chei. 
Şapte chei diferite, şi fiecare marcată cu bandă adezivă colorată. 
Dintre cele două albastre, una avea un cod din patru cifre, iar pe 
una dintre cele albe era scris un cod mai lung, din şase cifre. Pe 
cealaltă era desenat un pește. Cele trei verzi erau complet 
diferite între ele și aveau scris câte un semn de întrebare. 

S-a folosit de telefon ca să fotografieze pe rând cheile. Nu știa 
ce înseamnă marcajele, dar toate cheile se potriveau unor 
încuietori de pe undeva, şi n-avea de gând să se lase până nu 
afla rostul fiecăreia. 

Descoperirea fotografiei măsluite cu Elvin copil îmbrăcat în 
rochiţă l-a făcut să se apuce de-a binelea de investigarea lui 
Molander. Şi-a petrecut în pivniță toată seara și aproape 
jumătate de noapte deja, examinând conținutul sertarului 
încuiat al biroului lui Elvin și fotografiind unele lucruri. 

Deja răsfoise câteva calendare. Cu câteva excepţii, practic 
fiecare zi fusese marcată cu inițialele I.M., probabil Ingvar 
Molander, urmate de două momente ale zilei. Unul dimineața, 
când ajungea la secţie, şi unul după-amiaza târziu sau seara, 
când pleca de acolo. 

În unele locuri Elvin desenase o faţă care era fie fericită, fie 
morocănoasă, sau avea doar o linie în loc de gură, și pe unele 
pagini erau mai multe informaţii variate, de la schimbarea 
numărului de telefon al lui Molander şi anchetele la care lucra, 
până la faptul că îşi luase concediu sau doar se întâmplase să 
facă un comentariu ciudat la o ședință. Pe anumite pagini mai 
era notată a treia oră, care, din cât deslușea Fabian, arăta la ce 
oră ajunsese Molander acasă, ceea ce însemna că uneori Elvin 
mersese până la a-l urmări. 

Unul dintre plicuri conţinea o serie de fotografii alb-negru în 
care o femeie urca pe locul pasagerului dintr-o mașină sau 
cobora — era imposibil de stabilit. Din păcate, în niciuna dintre 
fotografii nu i se vedea fața. Când nu era cu spatele la aparatul 


de fotografiat nu se vedea din cauza părului, cât despre şofer, 
era prea întuneric ca să se vadă ceva în afară de faptul că era 
bărbat. 

Mașina arăta ca un Saab 9-3 gri cu cinci uşi. Însă numărul nu 
era vizibil în nicio fotografie. 

Şi apoi erau copiile unor anchete. Nu era prima dată când le 
parcurgea, însă era prima dată când scormonea cu adevărat 
amănuntele. A hotărât să înceapă cu cea mai veche. Era, de 
departe, cea despre care știa cel mai puţin. 

Victima, Einar Stenson, avea şaptezeci şi trei de ani când într- 
o sâmbătă, pe 21 aprilie 2007, a murit în locuinţa sa de vară din 
Ringjostrand, în Hörby. Hörby era în mijlocul provinciei Skåne, 
în districtul de poliție Götaland de Sud-Vest. Ca urmare, 
ancheta n-a fost efectuată de Astrid şi echipa ei, ci de un anume 
Ragnar Söderström din Eslöv, care a tras concluzia că a fost un 
accident tragic care, din mai multe motive, s-a dovedit a fi fatal. 

Conform anchetei, Einar Stenson era singur în locuința de 
vară când a alunecat pe podeaua bucătăriei, proaspăt ceruită. A 
căzut în față, peste coșul cu tacâmuri din maşina de spălat vase 
deschisă. În coş era, printre altele, un cuţit de bucătărie cu vârful 
în sus, care a pătruns în burta lui Stenson. O fractură a nasului 
şi o tăietură pe frunte sugerau că s-a lovit la cap și şi-a pierdut 
cunoștința, ceea ce explica de ce a sângerat până a murit. 

Era, fără îndoială, un accident foarte neobișnuit, dar, în 
acelaşi timp, cu totul plauzibil. O căutare rapidă pe internet a 
arătat că Stenson a fost singura victimă din Suedia a acestui gen 
de accident. Însă în Marea Britanie atât o femeie de treizeci și 
unu de ani, cât și un băiat de șase ani au murit în condiţii care ar 
putea fi descrise ca, practic, identice. 

Însă adnotările de pe margini arătau că Elvin a fost foarte 
sceptic. De exemplu, a subliniat întregul paragraf în care se 
spunea că podeaua bucătăriei era proaspăt ceruită şi, prin 
urmare, foarte alunecoasă, mai ales că victima purta, se pare, 
saboţi de lemn. Cuvintele proaspăt ceruită şi saboți erau încercuite 
şi aveau alături semne de întrebare. 

Însă, dacă era să se dea crezare investigaţiei tehnice, podeaua 
chiar fusese ceruită, iar într-una dintre fotografiile care înfățișau 


victima prăbuşită cu faţa în jos peste ușa mașinii de spălat vase, 
sabotul stâng era încă pe picior, în vreme ce dreptul căzuse în 
balta de sânge de pe podea. 

Era o fotografie tulburătoare din mai multe puncte de vedere. 
Nu din cauza cantității mari de sânge care se întinsese pe 
maşina de spălat vase şi pe podea, sau a vârfului cuţitului care 
ieşea din cămaşa în carouri a victimei ca o aripioară de rechin 
argintie. Nu, lucrul cu adevărat înfiorător era cât de puţin 
trebuie ca să se termine totul. Ca şi cum ar fi fost destul ca 
soarta să hotărască brusc să-ţi joace o festă, așa, de distracţie. 

Una dintre celelalte fotografii era făcută de la podea în sus, și 
din acel unghi era, într-un fel, şi mai îngrijorătoare, cu toate că 
victima fusese dusă de acolo. Arăta cuțitul însângerat aşezat cu 
vârful drept în sus în compartimentul pentru tacâmuri. Te durea 
doar când te uitai la el, ca și cum el însuși, Sonja şi, mai presus 
de toate, copiii fuseseră doar norocoșşi de fiecare dată când 
aşezaseră în acest fel un cuţit și nu muriseră. 

Însă Elvin avusese întrebări şi în această privință. Pusese un 
semn de întrebare lângă lungimea lamei. Nu era clar de ce. 
Simbolul scris cu carioca roșu părea mai degrabă ceva care îi 
venise în minte şi apoi trecuse mai departe. Poate că a urmărit 
ideea mai târziu. Poate că a uitat acel gând. 

Căutarea pe numele Einar Stenson l-a informat pe Fabian că 
şi-a petrecut cea mai mare parte din viața profesională ca 
fotograf în domeniul sportului la câteva ziare. Una dintre cele 
mai faimoase fotografii făcute de el era a lui Zlatan Ibrahimovic 
tânăr într-un duel pentru o lovitură de cap în timpul unuia 
dintre primii lui ani la Malmö FF. În 1952 Stenson s-a însurat cu 
Flora şi curând după aceea au avut două fete, la câţiva ani 
distanţă, Ulla și Gertrud Stenson. 

Gertrud... 

Fabian a recitit numele, ca să se asigure că a înţeles bine. 

Da, scria Gertrud. Dar să fi fost chiar ea, sau soarta îi juca o 
festă? 

A tastat codul numeric personal și, de îndată ce informaţiile 
au apărut pe ecran, a înţeles de ce Elvin fusese atât de interesat. 

Gertrud Stenson era născută în 1956 la spitalul din Ystad. La 


douăzeci şi doi de ani îşi schimbase numele, când s-a măritat în 
biserica din Horby, şi de atunci o chema Gertrud Molander. 
Asta îl făcea pe Einar Stenson socrul lui Ingvar Molander. 
Cu niciun chip nu putea fi o coincidenţă. 

Zorii zilelor de vară, chiar că nu există nimic mai frumos, şi-a 
zis lrene când a primit semnalul prin radio și a coborât din 
maşină, a traversat strada şi a intrat în grădina lui Landertz. 
Fuioare de ceață groase ca frișca se răsuceau puţin deasupra 
pământului, ascunzând toate maşinile urâte, mobilierul de 
grădină și trambulinele. 

Însă ea nu era în stare să aprecieze nimic. Nici măcar felul în 
care prima rază slabă a soarelui care răsărea făcea totul să 
scânteieze, cu toate că ziua de-abia începuse. În minte avea o 
întunecime care acoperea totul, iar în adâncuri, sub calmul 
autoimpus, clocotea de furie. 

Cu câteva ore mai devreme se trezise pe peluza din propria 
grădină, cu un obraz zvâcnind de durere. Hainele îi erau leoarcă 
și îi era atât de frig, încât avea impresia că n-o să se mai 
încălzească niciodată. 

A intrat în casă şi l-a găsit pe Hampus adormit pe canapea, 
cu televizorul deschis și o mână vârâtă în pantalonii scurți de 
trening şi, judecând după resturile de pe măsuţa de cafea, 
comandase pizza și dăduse pe gât prea multe beri. Dar n-a avut 
nici măcar puterea să simtă iritare, pur şi simplu a mers mai 
departe până în baie, ca să se vâre în apa fierbinte. 

Și acolo, învăluită în aburul fierbinte, realitatea a revenit 
încetul cu încetul. Faptul că fusese aruncată în propria grădină 
era un semnal limpede. Un avertisment să nu-și facă iluzia că e 
în siguranţă. 

Știm unde locuieşti. 

După ce s-a îmbrăcat în haine curate, l-a sunat pe Klippan de 
pe telefonul fix, convinsă că e treaz şi scos din minţi de 
îngrijorare. Însă n-a răspuns nimeni, așa că i-a povestit pe 
mesageria vocală cele întâmplate și l-a asigurat că e bine şi are 
de gând să-l ducă la secție pe Landertz ca să-l interogheze, de 
îndată ce își scoate frigul din oase. 

După cincizeci de minute s-a trezit şi a ascultat răspunsul lui 
scurt pe robot. Un mesaj căruia n-avea de gând să-i dea 


ascultare, să-i răspundă sau măcar să recunoască faptul că l-a 
auzit. 

N-am vreme de vorbă. Mă bucur să aud că eşti bine. Landeriz poate 
să aştepte. E mai bine să te odihneşti. Vorbim mai târziu. 

Soneria s-a auzit ca o jucărie dintre acelea de plastic enervant 
de viu colorate, al căror sunet nu-l poți da mai încet și ale căror 
baterii parcă nu se mai descarcă niciodată. După un minut, ușa 
a fost deschisă de o femeie cu părul încâlcit, cu papuci de casă în 
formă de ursuleți panda și capot. 

— Bună dimineaţa, a zis Irene, observând că holul arăta ca 
orice hol. Mă numesc Irene Lilja. Îl caut pe soțul 
dumneavoastră. 

— Ăăă... ce? 

— Soţul dumneavoastră. Este acasă? 

— Da, dar... 

Femeia a măsurat-o din cap până-n picioare. 

— Despre ce e vorba? Nu-i decât șase și jumătate. 

— 6:33, mai exact. 

— Hei, ce se întâmplă? 

Nu-l vedea, cu toate că nu se îndoia cui îi aparţine acea voce 
nazală. Când, după câteva clipe s-a ivit el, cu părul ud, îmbrăcat 
doar într-o cămașă descheiată, chiloţi și șosete, Irene a avut 
impresia că a intrat direct în dormitorul lor. 

— Așadar, ne întâlnim din nou. 

l-a aruncat un zâmbet, prefăcându-se că nu bagă în seamă 
durerea de la lovitura primită în pomete. 

— Stai aşa. Voi doi vă cunoașteţi? 

Femeia şi-a plimbat privirea de la Irene la Landertz și înapoi. 

— Sievert. Poţi să explici ce înseamnă... 

— Mai bine du-te înăuntru și pregăteşte micul dejun. 

— Sigur, dar... 

— Eu vreau un espresso dublu și un pahar de suc proaspăt 
stors, alături de iaurt. Şi nu uita să fii atentă cât lapte cu 
ciocolată bea William. 

Femeia a scrâșnit din dinţi și s-a întors în casă fără să-i mai 
arunce măcar o privire lui Irene. 

— Despre ce este vorba? a zis Landertz în vreme ce își încheia 


cămașa. Credeam că am terminat discuţia. 

— Îmi pare rău că te dezamăgesc. 

— Dacă crezi că m-am răzgândit în privinţa listei membrilor 
noștri, te înșeli. De fapt, m-am uitat ce zice legea despre asta. 
Lista noastră de membri este clasificată ca „informaţie 
confidențială”, ceea ce înseamnă, ca să-i spun simplu, că poţi să- 
i pui cruce ideii că mai scoţi de la mine măcar o silabă. 

— Nu te pot contrazice în privinţa asta, aşa că te înţeleg dacă 
nu te-ai răzgândit. Dar o vei face, şi asta curând. Apropo, te-ai 
distrat bine ieri? 

— leri? 

Landertz părea uluit. 

— Dacă te referi la incendiul din sediul nostru, nu pot să 
spun decât că a fost încă un semn limpede că țara noastră e 
incapabilă să mai primească refugiați. Exact asta se întâmplă 
când înghesui prea multe etnii într-un loc. Amplificarea 
conflictelor naște violență care, la rândul ei, naşte și mai multă 
violență. Aşa că, nu, de ce aş fi considerat ziua de ieri o zi 
plăcută? 

— Oho! 

Irene i-a oferit aplauze cu încetinitorul. 

— Impresionant. A fost un citat mai mult sau mai puțin mot 
à mot din interviul de ieri din Kvällsposten, şi încă nu-i nici șapte 
fără un sfert. De fapt, nu mă refeream la incendiul de alaltăieri. 
Vorbeam despre micul tău spectacol de aseară. 

— Spectacol? 

— Cum spuneai? Refugiații nu sunt altceva decât paraziți 
care trebuie să fie exterminați cu otravă? 

— Nu ştiu despre ce vorbeşti. 

— Nu? Ei bine, păreai să fii în formă. Şi, în cazul în care ai 
uitat, am totul pe film. Toate acele heil, brasarda cu svastică şi 
fiecare vorbuliță din minunatul tău discurs despre șobolani și 
gândaci de bucătărie. 

Landertz s-a schimbat la față când a priceput gravitatea 
situației. 

— Prin urmare, tu erai. 

Irene a încuviinţat. 


— Şi acum mingea e în terenul tău. Pot să trimit filmul la 
ziare, sau liigenpresse, cum îţi place să le numești. Sau îmi dai o 
copie a listei de membri, și ziarele vor rata această ştire-bombă. 

— Păi, sună ispititor, dar, din cât am înţeles, acel telefon 
mobil s-a stricat. 

— N-ai auzit niciodată de iCloud? 

Landertz s-a uitat în ochii lui Irene ca să vadă dacă nu cumva 
e o cacealma. 

— Putem sta aşa să ne fulgerăm cu privirea toată dimineaţa. 
Însă dacă nu mergi fuguța înăuntru să-mi aduci ce vreau, o să 
sune Jimmie. Și te asigur că n-o să fie fericit când o să afle cu ce 
te ocupi noaptea. 

Fără o vorbă, Landertz i-a întors spatele şi a dispărut în casă, 
de unde s-a întors peste câteva minute cu un stick de memorie. 

— Sper că eşti conştientă că acesta este șantaj pur. 

Irene a ripostat cu un zâmbet, a luat de la el stickul, l-a 
strecurat în buzunar și a scos radioul. 

— Am terminat aici. 

— Recepţionat, a zis o voce bărbătească la celălalt capăt, şi 
curând s-au materializat din ceaţă trei bărbaţi în uniforme de 
poliţişti. 

— Ce mama dracului e asta? Am avut o înțelegere. 

— Aşa e, şi nu trebuie să-ţi faci griji. Filmul rămâne la mine, 
cel puţin până la noi instrucțiuni. 

Le-a făcut semn cu capul polițiștilor să-l aresteze. 

— Dar, hei, nu, staţi aşa, potoliţi-vă dracului, a zis Landertz 
în vreme ce era înşfăcat şi împins la perete. N-am făcut nimic 
ilegal! Am făcut totul ca să-ți dau dracu’ dreptul să intri aici! 

— În ce mă priveşte, probabil că aş categorisi frumoasa ta 
cuvântare ca instigatoare la ură, ceea ce îți poate aduce până la 
doi ani după gratii. Dar ai dreptate. În realitate, nu-ţi va aduce 
nimic mai grav decât o amendă. Incitarea la incendiere, pe de 
altă parte — asta e, în mod destul de ciudat, un lucru privit în 
general cu dezaprobare, chiar dacă e vorba de propriul birou. 

Landertz, care tocmai fusese pus în cătușe, părea că nu 
înțelege nimic. 

— Nu trebuie să te prefaci surprins. Ştii la fel de bine ca mine 


că au fost fiul tău și unul din gaşca lui. Irene s-a răsucit spre 
unul dintre poliţişti. Apropo, probabil că ar trebui să intri în 
casă și să-l iei și pe el, înainte să bea prea mult lapte cu ciocolată. 


21 


Privind pe geamul autobuzului spre Hyllinge Mall, cu 
supermarketul ICA Maxi în prim-plan, a observat că cerul s-a 
înnorat și se simte în aer ploaia. Dar n-avea importanţă. Dat 
fiind ceea ce îl aştepta, această zi avea să fie excelentă, oricum. 

Nu-și mai amintea de când avusese aşteptări atât de mari de 
la o anumită zi. Nici măcar ziua în care a fugit de acasă cu toți 
banii săi, care îi ardeau buzunarul, nu se putea compara cu cea 
de azi. Nu avea decât şapte ani şi a ajuns până la Påarp, dincolo 
de strâmtoare, şi apoi la Copenhaga, în parcul de distracții 
Tivoli. 

Gândul că e cu totul liber să facă orice poftește l-a umplut cu 
o asemenea senzație de putere, încât parcă pășea pe nori, şi a 
stat acolo până ce şi-a cheltuit ultimul ban şi soarele apusese 
demult. 

Toate cele făcute de atunci încoace n-au fost decât încercarea 
de a trăi din nou aceeași senzație îmbătătoare. Fie și pentru 
ultima dată. A încercat să meargă iar în Tivoli, de mai multe ori. 
A încercat alcoolul și drogurile. A călătorit în jurul lumii și a 
trăit lucruri la care cei mai mulți oameni nici măcar nu visează. 
Dar nu s-a apropiat niciodată de acea senzaţie de extaz 
efervescent care aproape că l-a făcut să-și ia zborul. 

Până acum. 

Hyllinge Mall nu era doar prima sa oprire, era un parc de 
distracţii mai ațâțător decât toate parcurile de distracţii din 
lume luate la un loc. Mizele erau mult mai mari și, prin urmare, 
posibilele consecințe erau mai grave. Se putea întâmpla orice și 
nimic nu depindea de el. Mulțumită zarurilor, nu știa mai multe 
despre ceea ce avea să se întâmple în cursul următoarei ore 
decât prima dată când a urcat în montagnes russes și şi-a tras 
bara de metal peste picioare. 

Zarul. 

Lui trebuia să-i mulțumească pentru tot. Din cine ştie ce 
motiv, l-a adus tocmai aici, la Hyllinge Mall, şi acum avea să-l 
conducă direct în necunoscut și să-i aleagă victima. 


Autobuzul a tras la trotuar şi a oprit pe Astorpsvăgen. După 
ce a coborât, a ajutat o mamă să dea jos un cărucior, pe care l-a 
păzit până ce ea a izbutit să culeagă un ţânc de trei ani care se 
împotrivea și făcea tot ce-i stătea în puteri ca s-o zgârie pe ochi. 
Femeia urcase cu două staţii după el şi ţâncul a zbierat aproape 
tot timpul. Fiecare dintre încercările ei tot mai disperate de a-l 
potoli, sub forma unor sucuri colorate, a sfârşit fie pe podeaua 
autobuzului, fie pe hainele ei. 

Colac peste pupăză, a fost silit să stea lângă o grăsană în 
trening a cărei gură duhnea groaznic. Nu reușise niciodată să 
priceapă de ce unii oameni care era clar că nu fac sport ţin să 
umble în costume de trening strâmte din material sintetic şi în 
culori țipătoare. 

Dar era într-o dispoziţie mult prea bună ca să lase asta să-l 
pleoştească, deşi ar fi preferat ca zarul să fi ales maşina, Vespa 
sau chiar bicicleta în locul autobuzului. Mall-ul era construit 
pentru cei cu vehicule. Nu se deranjaseră să facă un drum ca 
lumea pentru mersul pe jos prin parcarea în care două treimi 
dintre spaţii erau deja ocupate, deşi nu era decât zece și 
douăzeci de minute. 

A aşteptat până ce a plecat mama cu căruciorul şi abia apoi s- 
a aşezat pe banca de lemn plină de graffiti din staţie şi a scos din 
sacoşa de pânză zarul de precizie cu şase fațete. L-a cântărit în 
mână și i-a frecat fiecare fațetă cu degetele, ca să-l încălzească. 

Hyllinge Mall era alcătuit din trei clădiri separate. ICA Maxi 
și magazinul de decoraţiuni interioare Bauhaus ocupau fiecare 
câte una, iar restul magazinelor se luptau pentru spațiu în cea 
de-a treia. Prima întrebare era pe care dintre cele trei trebuie s-o 
aleagă. ICA era reprezentată de unu sau doi, Bauhaus de trei 
sau patru, iar ultima clădire de cinci sau şase. 

Şi-a făcut palmele căuș în jurul zarului şi l-a scuturat până ce 
a fost sigur că zarul s-a hotărât. 

Doi. 

Începuse să burniţeze, așa că şi-a tras gluga pe cap, a plecat 
din stația de autobuz, a traversat parcarea, s-a furișat prin uşile 
automate ale supermarketului ICA Maxi și a luat unul dintre 
coșurile roşii pe rotile. 


Nu erau clienți în primul raion, care conţinea obiecte de 
bucătărie și chestii de plastic inutile, pe care nu le cumpăra 
nimeni. Așa că a mers mai departe spre raionul cu legume, care 
era de departe cel mai jos printre preferințele sale. De fapt, îl 
detesta atât de mult, încât începuse să evite de-a dreptul 
legumele. 

Nu numai că trebuia să-ți alegi singur legumele și să le pui în 
pungi, dar era un lucru din ce în ce mai obișnuit să li se ceară 
clienților să-şi cântărească singuri cumpărăturile şi să pună pe 
ele eticheta cu prețul. 

Şi apoi, erau ceilalți cumpărători. Ca baba aia care strângea în 
mână și adulmeca fructele de mango, de parcă ar fi fost un fel 
de câine. 

S-a dus la cartofii noi și a pus câte unul în pungă, în vreme ce 
o studia de departe pe babă. Era îmbrăcată complet în albastru. 
Haină de ploaie albastră, pantaloni scurți albaștri și cizme de 
cauciuc albastre. Până şi ramele ochelarilor, care îi spânzurau pe 
piept, erau de un albastru viu. 

Cu alte cuvinte, şansele erau de partea ei. 

Cinci din șase rezultate posibile erau în favoarea ei. Singurul 
lucru căruia nu i-ar supraviețui ar fi un cinci, de vreme ce cinci 
reprezenta albastrul. 

Ordinea culorilor și care număr trebuie să le reprezinte a fost 
un lucru la care a chibzuit multă vreme, până ce a hotărât că 
singura alegere logică este să urmeze ordinea curcubeului. 

Asta însemna că roșu era reprezentat de unu. Urmau 
portocaliu, galben, verde, albastru și, ultimul, violet, reprezentat 
de şase. Alb, negru, maro şi gri erau neutre și, prin urmare, nu 
erau relevante. 

Dar în acest caz totul depindea de cifra cinci. 

A mai luat un cartof, a legat punga şi a pus-o în coș. Apoi a 
băgat mâna în buzunar, a scos zarul şi a început să-l scuture în 
pumn, în vreme ce mergea spre lada cu ceapă roșie. Când a 
ajuns acolo, a desfăcut mâna şi s-a uitat. 

Trei. 

Zarul a spus galben şi, din cât vedea el, baba n-avea pe ea 
niciun strop de galben, ceea ce însemna că va trăi ca să-și 


mănânce acel mango, cu condiţia să reușească până la urmă să 
aleagă unul. 

Un bărbat care arăta cam de patruzeci de ani stătea lângă un 
munte de căpşune, scormonind de zor şi tot schimbând 
căpșunele în căutarea coşulețului perfect. Purta o cămașă polo 
violet şi pantaloni scurți albi. Din păcate, mocasinii erau maro. 
Însă puloverul ale cărui mâneci erau legate în jurul gâtului avea 
dungi albe și roşii, ceea ce îi dădea zarului cel puţin două culori 
cu care să se joace. Unu și șase. În comparaţie cu doamna cu 
mango, cu alte cuvinte, şansele lui erau înjumătăţite. 

Poate că de aceea şi-a încheiat brusc alegerea căpșunelor şi a 
pornit-o grăbit spre raionul de carne. Ca și cum asta l-ar fi 
salvat. 

S-a dus la frigiderul cu heringi, de unde îl vedea bine pe 
bărbat, care era clar că în seara asta va face grătar. A scuturat 
din nou zarul și a simţit vechiul fior de plăcere când și-a 
desfăcut mâna. 

Cinci. 

Într-un fel, era o uşurare. De fapt, era mai distractiv decât se 
așteptase. A devenit și mai distractiv când un puști de vreo zece 
ani s-a dus la tipul cu mocasini şi a pus în coş o revistă de jocuri 
învelită în plastic. 

— Tati, e în mall un magazin cu telefoane mobile. Te rog, 
putem merge acolo după ce terminăm aici? 

— Nu, ţi-am spus deja că nu capeţi un telefon nou. 

— De ce nu? Cum pot să... 

— Pentru că e al treilea pe care l-ai pierdut în două luni. 

— Dar, te rog... Jur că o să am mai multă grijă. 

— Rutger, ce ţi-am spus despre pisălogeală? 

— ÎI plătesc eu, dacă mi-ai putea împrumuta... 

Rutger. Numele însuși era o bogăţie. 

— Dacă mă mai bârâi la cap, va trebui să te duci să aștepți în 
mașină. 

Oh, Tati, nu-i nevoie să-ți ieși din fire. Dacă e să ne luăm 
după şanse, acea pisălogeală va fi în curând o vagă amintire. 

Era limpede că lui Rutger îi plac culorile. Pe lângă o şapcă de 
baseball verde, purta o haină de ploaie roșie cu glugă albastră și 


paspoal albastru la buzunare. Pantalonii gri ieșeau un pic din 
tipar, însă compensa cureaua violetă cu ţinte aurii. Poate că acea 
curea se asorta cu cămașa de sub jachetă, sau poate că Rutger 
era un piculeț pederast în mod rebel și își completase 
vestimentația cu un tricou roz cu sclipici? Sau poate nici măcar 
pederast - la urma urmei, clasele superioare au avut 
întotdeauna slăbiciune pentru roz, ceea ce avea la fel de mult 
sens ca a doua dintre culorile lor preferate, verde ca menta. 

Dar n-avea importanţă. Cu încălțările galbene care aveau sub 
călcâie role încorporate, erau reprezentate cinci dintre cele șase 
culori, şi bietul Rutger probabil că nu va mai avea vreo şansă să- 
și lase să înflorească orientarea sexuală. 

Dacă nu lipsea portocaliul, jocul ar fi fost deja încheiat pentru 
Rutger. Acum avea o şansă din șase. Avea nevoie de un doi ca 
să continue să respire. Nici mai mult, nici mai puţin. Asta să fie? 
A treia oară e cu noroc. 

A scos zarul și l-a scuturat în mână, lăsându-i un pic mai 
mult timp, cu toate că asta, evident, n-avea niciun efect asupra 
rezultatului. În ciuda credinței răspândite, zarul nu are memorie 
și fiecare aruncare este independentă de cele precedente și 
rezultatul este, pur și simplu, capriciul zarului. Ori, altfel spus, 
hazard pur. 

Acestea fiind spuse, hazardul era întotdeauna constrâns de 
șanse. Indiferent cât de mult voia hazardul să dea zece de șase 
la rând, nu era prea mare probabilitatea să reușească. Şi în acest 
moment nici hazardul, nici șansele nu erau de partea micului 
Rutger. 

— Cumpăraţi ceva sau ce faceți? 

A strâns în mână zarul și s-a răsucit spre bărbosul scund, dar 
musculos, în costum de motociclist. 

— Oh, vă cer scuze... 

— Nicio problemă. Dar vreţi, vă rog, să vă daţi deoparte? 

— Fireşte, sigur. 

S-a tras repede într-o parte şi a simţit cum pulsul începe să-i 
galopeze. Curând, aveau să-l treacă toate apele. De asemenea, 
nu luase nici măcar un borcan cu heringi marinaţi, cu toate că 
stătea acolo, blocând frigiderul, de câteva minute. Că tot voia să 


nu atragă atenţia. La naiba! 

S-a răsucit, descoperind că atât băiatul, cât și tatăl lui 
dispăruseră. La dracu’! S-a uitat în jur şi s-a abținut cu greu să 
nu se repeadă nebunește prin magazin. Camerele de 
supraveghere probabil că începuseră deja să se concentreze pe 
el. Toată treaba avea să se termine înainte ca el să se încălzească 
măcar. 

A avut grijă să continue să pună lucruri în coş în vreme ce 
mergea repede spre case. Cel puțin oamenii stresaţi care se 
grăbesc sunt o privelişte destul de obișnuită. 

Era în întregime vina bărbosului ăluia. Dacă nu era el, zarul 
şi-ar fi dat verdictul şi el s-ar fi putut concentra pe urmărirea lor 
până la mașină şi notarea numărului. Acum dispoziția îi era 
stricată şi, desigur, nici Rutger, nici tati al lui nu se vedeau pe 
nicăieri când a ajuns la casă. 

Unde dracu’ erau? Nu puteau să intre pur și simplu în 
pământ. Nimeni nu putea să scape de voinţa zarului. Nimeni. Şi 
el era cel care îl ţinea, ceea ce însemna că soarta băiatului e în 
mâinile lui. Aşa s-a hotărât și așa va fi. 

Apoi și-a dat seama unde sunt. Desigur. Cum de nu s-a 
gândit la asta? Cu cât un părinte e mai iritat de pisălogeala unui 
copil, cu atât sunt mai multe șanse să cedeze. O chestie de care e 
clar că micul Rutger şi-a dat seama demult. Şi, se pare, dacă 
ceva nu merge, altceva ar putea să meargă. 

Pentru că acolo erau, la una dintre gondolele din raionul de 
chestii din plastic inutile, luând de pe raft o cutie mare cu o 
chitară din plastic. A scos zarul, l-a scuturat, doar o clipă de 
această dată, şi a desfăcut mâna. 

Poate că n-a văzut bine. 

Erau cu adevărat două punctulețe diagonale şi nu trei? 

Poate că nu l-a scuturat destul. 

Nu, n-avea importanţă. Sau, cel puţin, n-ar fi trebuit să aibă. 
Dar dacă nu i-a dat şansei o șansă corectă? Pe de altă parte, îl 
scutura când l-a întrerupt bărbosul, aşa că, oricât de mult şi-ar fi 
dorit, n-avea vreo scuză să o ia de la capăt. Zarul primise tot 
timpul de care avea nevoie, şi a hotărât să fie cele două 
punctuleţe. Trebuia să se împace cu asta și să-i lase pe imbecilii 


ăia nerecunoscători să-și vadă de drum spre casa de marcat. 

Dezamăgirea l-a copleșit ca un talaz, cu toate că ştia cât de 
inutilă este. La urma urmei, exact ăsta era chichirezul. Să nu știe 
cine, când şi unde. Propria voinţă n-avea nimic de-a face cu asta. 
El nu era decât un pasager care s-a urcat în montagnes russes 
legat la ochi, pe cale să facă cea mai uluitoare călătorie din viața 
sa. 

Aşadar, de ce nu se simţea exaltat sau ațâţat? A stricat totul 
bărbosul sau au fost cele două puncte enervante de pe zar? Nu 
ştia. În orice caz, dispoziţia îi era departe de cea ideală, şi nu-și 
dorea decât să lase baltă coșul și să se ducă acasă. Dar nu putea. 
Cineva trebuia să-şi piardă viaţa mâine și el încă nu ştia cine. 

Poate că îi era doar foame. Trecuseră aproape trei ore de la 
ultima masă, şi o mică pauză nu încălca regulile, nu? Măcar ca 
să se adune un pic şi să-şi regăsească buna dispoziție. Un copan 
de pui la rotisor, o roşie şi o Ramlösa cu aromă de lămâie. 

Simţea cum îi revine buna dispoziţie în drum spre 
departamentul de carne. Când şi-a luat numărul de ordine și a 
observat că cele două persoane aflate la coadă în faţa lui erau 
îmbrăcate complet în gri şi, respectiv, negru, a simţit că i-a fost 
confirmată hotărârea să facă o pauză. 

Fata din spatele tejghelei, îmbrăcată în alb, a strigat numărul 
următor și a început să-l servească pe bărbatul îmbrăcat în blugi 
negru, tricou negru și jachetă neagră. Hainele erau atât curate, 
cât şi elegante, așa că, într-un fel, merita să trăiască. 

— Ce vă pot oferi? 

Nu-și dăduse seama că cifrele roşii de pe afişaj arătau 
numărul lui şi că, dintr-odată, era altcineva în spatele tejghelei. 
Lennart Andersson, conform ecusonului prins pe halatul de 
măcelar. Părea trecut bine de cincizeci de ani, cu toate că era 
limpede că se străduieşte din răsputeri să pară cu cel puţin zece 
ani mai tânăr. Era într-o formă neobişnuit de bună pentru vârsta 
lui și asta, alături de linia părului fără început de chelie și 
bronzul fals, conspirau la păcălirea ochiului. Era mai bine să te 
uiţi la mâinile persoanei. Acolo poţi să numeri anii. Nicio 
operaţie din lume nu poate să schimbe mâinile oamenilor. La fel 
cu colega lui, Lennart era îmbrăcat în alb, totuși cu o diferență 


mică, dar semnificativă. 

Cravata roşie. 

Desigur, nu se vedea decât nodul, dar era mai mult decât 
suficient. 

— Un copan de pui rotisat, a zis. 

A scos zarul şi a început să-l scuture în vreme ce bărbatul se 
ducea spre vitrina încălzită. 

Un unu. 

Un singur punct în mijloc. 

Era ceea ce îi trebuia ca să treacă la faza următoare. 

Zarul a sărit pe tejghea cu un pocnet ușor și s-a rostogolit 
spre coşul cu numerele de ordine folosite, unde s-a oprit în cele 
din urmă. 

— Altceva? 

Lennart a pus eticheta cu prețul pe punga cu copanul. 

Unu. 

Firar să fie, făcuse o aruncare al naibii de bună. 

Hotărârea venise greu, dar acum era luată şi, privind înapoi, 
părea cu totul nimerită. 

— Nu, mulțumesc, e minunat, Lennart. De-a dreptul 
minunat. 

Şi-a îngăduit să zâmbească, a strecurat zarul la loc în buzunar 
și a luat copanul. 

— Bine, atunci, să aveţi o zi frumoasă. 

— Şi tu, şi tu. Nu ştii niciodată cât durează vremurile bune, a 
zis şi s-a îndreptat spre casa de marcat. 

— Bun, asta e tot ce voiam să vă întreb. 

Irene s-a ridicat în picioare. 

— Ce, am terminat deja? a zis femeia care fusese surprinsă de 
camera de supraveghere traversând în viteză Norra 
Stationsgatan din Bjuv la câteva minute după ce cineva pornise 
ciclul de spălare dintr-o spălătorie aflată la câteva sute de metri. 

— Da, a zis Irene, conducând-o spre ușă. Însă, dacă o să mai 
avem întrebări, desigur că vă vom căuta din nou. 

Nu vedea niciun motiv ca să nu creadă spusele femeii, că s-a 
dus la cumpărături şi nu avea destui bani pe card, așa că a 
trebuit să fugă acasă să ia numerar. Ba chiar i-a arătat bonul pe 
care scria tranzacție anulată. 

Femeia era a treia persoană pe care putuse s-o şteargă de pe 
lista celor care le-au atras atenţia într-un fel sau altul când au 
privit casetele camerelor de supraveghere. Ca să fim sinceri, ele 
au atras mai ales atenţia lui Klippan. În ceea ce o privea pe ea, 
considera toată chestia asta o mare pierdere de timp. Dar 
promisese și, fiind căzută așa de tare în dizgraţia lui cum părea 
să fie după ce s-a strecurat în adunarea naziștilor fără el, n-avea 
de gând se ia la harţă şi pe tema asta. 

Era sigură că e ofticat. Așa de ofticat, că şi-a atârnat pe uşă un 
carton pe care scria de mână „ocupat” şi refuza să-i răspundă la 
telefon. A încercat de trei ori să-l sune după ce i-a adus la secţie 
pe Landertz şi pe fiul lui, şi de fiecare dată el n-a răspuns. 

Într-una dintre dăți i-a trimis un mesaj în care spunea că e 
ocupat şi va trebui să vorbească mai târziu. De parcă ar fi fost 
singurul om din lume care avea ceva de făcut. 

Dar n-avea de gând să-l lase s-o tragă în jos la nivelul lui şi să 
se arate și ea ofticată. Asta îl reprezenta pe el. Și apoi, nu mai 
avea de verificat decât bărbatul cu mașina închiriată înainte să 
se facă utilă cu adevărat, înfigându-și colții în lista de membri a 
Democraților Suediei. 

Acestea fiind spuse, nu se putuse abţine să nu-şi arunce iute 
ochii pe ea între interviuri. Mai mult ca să se asigure că stickul 


nu-i gol. Și cu siguranţă nu era. 

S-a dovedit că partidul avea vreo opt mii de membri în 
întreaga ţară. Vreo două mii cinci sute dintre ei trăiau în Skåne 
și, dacă restrângea zona mai mult, la Bjuv şi localităţile din jur, 
cifra ajungea la opt sute patruzeci și şapte de persoane, dintre 
care două sute erau femei. Dat fiind că lista includea codurile 
numerice personale, a putut să-i elimine pe toți cei sub douăzeci 
și cinci de ani și peste şaizeci de ani şi a rămas în cele din urmă 
cu o listă de trei sute opt nume, fiecare dintre ei putând să fie al 
bărbatului cu rânjetul pe care îl vedea ori de câte ori închidea 
ochii. 

Nu exista nicio garanţie că el este pe această listă de membri, 
dar cercetările arătaseră că până şi oamenii cu vederi mai 
pronunţate de extremă dreapta şi chiar naziste votau adesea 
pentru Democraţii Suedezi, partid din ce în ce mai convenţional, 
ca să-și asigure un cap de pod în parlament. 

În plus, era convinsă că Sievert Landertz îl recunoscuse pe 
bărbat în portretul-robot, chiar dacă el continuase să nege cu 
tărie în interviul preliminar din acea dimineaţă. De asemenea, 
ameninţase că îi va da în judecată dacă nu-l eliberează imediat, 
și va da în judecată nu numai poliția, ci şi pe ea personal pentru 
distrugerea deliberată a carierei lui politice. 

Nu încăpea îndoială că Landertz înscenase incendiul din 
propriul birou. Dar, chiar dacă aveau dovada că era implicată 
maşina lui, asta nu era suficient, după părerea Stinei Hogsell, ca 
să fie acuzat. Și, dat fiind că fiul a negat totul cu o încăpățânare 
la fel de mare ca a tatălui, fără îndoială oricine ar fi putut folosi 
maşina, pentru că, dacă era să-i creadă pe cuvânt, de obicei 
lăsau cheia în contact. 

Așadar, el rămânea după gratii până luni la ora 
douăsprezece. Simplul fapt o făcea să se mai înveselească un 
pic. Şi nu strica nici faptul că ziarele adulmecaseră deja faptul că 
e arestat. 

Mai avea câteva minute până la următorul interviu cu cel 
care conducea maşina închiriată, Pontus Holmwik, așa că a 
împins un pic mouse-ul ca să trezească ecranul, pe care apăreau 
numele tuturor Democraților Suediei de pe lista filtrată. Nu se 


ştie de ce, erau în ordine alfabetică inversă, cu nume ca Ostlund 
şi Zachrisson în capul listei. 

Tocmai derula lista în jos când telefonul a început să sune. Cu 
siguranță era Klippan. Acum voia să vorbească. Dar ea era 
ocupată, aşa că va trebui să aştepte. A respins apelul și s-a întors 
la numele de pe ecran. 

Primul gând a fost că n-a văzut bine. 

Al doilea a fost că e altcineva cu același nume. 

Al treilea n-a fost în stare să-l urmeze până la capăt. 

Wallson nu era un nume neobişnuit în sine. 

Dar nu exista decât un Hampus Zacharias Wallson. 

Hampus al ei era membru al Democraților Suediei. La dracu’! 
Îi venea să verse tot din ea peste ecran. 

— Bună ziua. Sunteţi Irene Lilja? 

A ridicat privirea şi a văzut în cadrul ușii un bărbat îmbrăcat 
cu o jachetă de piele neagră, strâmtă, şi blugi tot negri, care își 
desfăcea eșarfa de la gât. 

— Da, eu sunt. 

S-a ridicat să dea mâna. 

— Şi dumneavoastră trebuie să fiți Pontus Holmwick. Intraţi 
și luaţi loc. Vă pot oferi ceva de băut? 

Nu ştia dacă e şocată, supărată sau tristă. Probabil că toate 
astea la un loc. Conform informaţiilor de pe ecran, se înscrisese 
cu doi ani înainte, în conjunctura alegerilor din 2010. Și nu 
suflase o vorbă despre asta. Nici măcar o afurisită de vorbă. 

— Nu, mulţumesc, tocmai am băut ceva. 

Bărbatul a chicotit şi s-a aşezat pe scaunul pentru vizitatori. 

— Vreau să zic, apă, sau, de fapt, ceai. 

A râs din nou. 

— Scuze, sunt un pic agitat. N-am mai fost chemat niciodată 
la poliţie ca să fiu interogat. 

— N-aveţi de ce să vă faceţi griji. Trebuie doar să clarificăm 
niște lucruri. Să sperăm că ne veţi putea ajuta. 

Ea şi Hampus nu discutaseră aproape niciodată despre 
politică. Dar îşi amintea că el a spus în timpul uneia dintre 
dezbaterile electorale că o să voteze cu Democraţii Suediei. 

— Pot să vă întreb doar cât o să dureze? Pentru că am ceva 


important... 

— Cincisprezece, maximum douăzeci de minute, l-a întrerupt 
Irene şi a deschis carnetul la o pagină goală. Hai să trecem direct 
la chestiune, bine? 

Ticălosul o minţise de la obraz. 

— După informaţiile noastre, miercurea trecută aţi închiriat o 
maşină de la Hertz de pe Gustav Adolfsgatan de aici, din 
Helsingborg. E adevărat? 

— Da, a zis bărbatul, dând din cap. 

— Apoi v-aţi dus la Bjuv în acea dimineață și ați parcat 
maşina pe Norra Stationsgatan, lângă mall. 

— Nu ştiu cum se numește strada, dar sunt sigur că e 
adevărat. 

Bărbatul a zâmbit și a dat iar din cap. 

Nu însemna că trebuie să votezi același partid doar pentru că 
trăieşti cu cineva. 

— Mergeaţi în vizită la cineva? 

Dimpotrivă, ea simţea un uşor dispreț pentru perechile care 
votează întotdeauna același partid și sunt de acord unul cu altul 
în toate privințele doar ca să nu trebuiască să gândească cu 
mintea proprie. 

— Nu, nu cunosc pe nimeni în Bjuv. 

— Atunci ce făceaţi acolo? 

Dar Democraţii Suediei, asta era altceva. Aici punea piciorul 
în prag. 

— Presupun că n-aţi închiriat mașina doar ca să mergeţi la 
Bjuv Mall și să mâncaţi la Pizzeria Amore. 

Dacă vota cu ei, concepţia lui despre lume trebuia să fie atât 
de diferită de a ei, încât pur şi simplu nu vedea cum ar putea să 
rămână împreună. 

— Pizza? A, nu, m-aş face ca o balenă. 

Bărbatul a chicotit. 

— Căutam doar locuri. 

— Ce vreți să spuneţi cu „locuri”? 

N-avea de ales, trebuia să-l părăsească. De cum ajungea acasă 
avea să-și facă valiza şi să plece. 

Bărbatul a ridicat din umeri. 


— Tot ce ar putea fi bun ca fundal pentru fotografiile mele cu 
câini. 

— Fotografii cu câini? Scuze, mă tem că nu înţeleg, a zis Irene 
în vreme ce respingea alt apel de la Klippan. Asta e munca 
dumneavoastră? 

— Da, oamenii îmi trimit poze cu câinii sau pisicile lor. Eu le 
prelucrez cu fundaluri diferite. Cum ar fi munți, pajişti sau la 
volanul unei mașini. Totul depinde de client. Apoi filtrez 
imaginea și o aranjez un pic înainte să o printez şi să o înrămez. 

A zâmbit, de parcă ceea ce tocmai spusese ar fi fost cel mai 
firesc lucru din lume. 

— Şi aste e ceva pentru care oamenii plătesc? 

— Da. Se plăteşte chiar foarte bine. 

— Cum se numește firma dumneavoastră? 

— PetFrame!). Iniţial i-am zis BeautyPet, dar asta făcea toată 
lumea să creadă că e un salon de înfrumusețare pentru animale 
de companie, aşa că am preferat PetFrame, care spune exact 
despre ce este vorba. Nu? 

Ușa s-a deschis și, înainte ca Irene să poată reacționa, Klippan 
stătea în mijlocul încăperii. 

— Stina Hogsell tocmai mi-a spus că nu avem destul ca să-l 
reținem pe Landertz. Asta ca să fii de acord cu noi când îi dăm 
drumul. 

— Nu sunt de acord. Știm că a avut de-a face cu incendiul, şi 
sunt sigură că ştie cine l-a omorât pe Moonif. Aşa că Landertz 
rămâne aici. Şi apoi, acum am treabă. 

— Bine, vorbim mai multe mai târziu, a oftat Klippan. Nu de 
aceea sunt aici. 

— Bine. Dar, orice o fi, poate să aştepte până ce termin aici. 

— Ba nu poate, a zis Klippan și s-a dus până la biroul ei. 

Era conştientă că e obosită și că funcționase cu rezervorul gol 
în ultimele ore, și era conştientă că e pe cale să reacționeze 
complet exagerat. Dar se săturase până-n gât de poruncile lui. 
Era la comandă de douăzeci şi patru de ore prăpădite, dar deja 
umbla pe acolo de parcă ar fi fost proprietarul întregii clădiri 
afurisite. 

— Scuze, a zis bărbatul, am terminat sau mai aveţi întrebări? 


Irene a ridicat mâna spre el, într-un gest de scuză, şi s-a 
ridicat ca să-i tragă lui Klippan muştruluiala pe care de obicei i- 
o rezerva lui Hampus. Însă vederea fotografiei pe care el tocmai 
i-o pusese pe birou a făcut-o să se dezumfle. 

— Assar Skanăs, patruzeci și opt de ani, necăsătorit, fără 
copii. 

Klippan i-a prins privirea. 

— Nu-i cel pe care îl cauţi? 

Cum mama dracu' reușise chestia asta? A ridicat fotografia și 
s-a uitat la bărbatul zâmbitor cu a cărui căutare îşi petrecuse 
ultimele două zile. 

Prima piesă fusese alcătuită în principal din bătaia pe clapele 
pianului și voci prelucrate electronic. Însă de îndată ce au intrat 
tobele mari și refrenul angelic din cea de-a doua piesă, Fabian a 
ştiut că Apparaţjik este excepţia care confirmă regula. 

Asculta pentru prima oară discul de când îl cumpărase și, 
întrucât GPS-ul îl anunţase că mai are de mers nouă minute 
până la destinaţia lui din Ringsjostrand, a dat sonorul mai tare. 

De fapt, nu se dădea în vânt după așa-numitele super- 
grupuri. Păreau în mod intrinsec incapabile să ajungă la altceva 
decât un compromis diluat. Power Station, cu Robert Palmer şi 
membri ai Chic şi Duran Duran era, poate, unul dintre cele mai 
penibile exemple, cu toate că Travelling Willburys, cu giganţi ca 
George Harrison şi Bob Dylan, n-a fost, în realitate, mult mai 
bun. 

Însă Apparatjik părea că se abate de la acea tendință. Cu 
membri ai Mew, A-ha şi Coldplay, această constelație era mult 
mai interesantă decât părțile din care era alcătuită. 

A redus la loc volumul când a trebuit să meargă mai încet, ca 
să nu dea peste turiştii veniţi la plajă, care se îndopau cu 
îngheţată și care sfidaseră cerul înnorat şi vremea în multe 
privinţe tipică din iunie. După cincizeci de metri a trecut peste 
un pod mic, a parcat pe marginea drumului și a coborât, ca să 
străbată pe jos ultima porţiune. 

Nu era posibil să-ţi dai seama din însemnările răzlețe pe 
marginea anchetei dacă Hugo Elvin venise sau nu aici. 
Reacţionase, măcar atât era sigur. La ce anume, în afară de 
câteva amănunte fără mare importanţă, era greu de spus. Poate 
că a fost interesat pur și simplu din cauză că victima era socrul 
lui Molander, şi poate că în cele din urmă a tras concluzia că a 
fost cu adevărat un accident, oricât de neobişnuit ar fi fost. 

Casa văruită în alb se afla în mijlocul unei grădini de pe un 
deal, la mai puţin de o sută de metri de lacul Ringsj5. Era, fără 
îndoială, frumoasă, un colţișor de rai complet izolat. 

Aici socrul lui Molander, Einar Stenson, a fost înjunghiat de 


propriul cuţit de bucătărie, în locuința de vară a familiei. 
Văduva, Flora Stenson, locuia acum acolo tot timpul anului, şi 
când Fabian a dat colțul, a văzut-o în genunchi, plivind, în ciuda 
faptului că avea optzeci de ani. 

Pe jos, alături, era un radio vechi cu tranzistori, din care 
Jessika Gedin predica despre micul dejun perfect şi exact câți 
milimetri trebuie să aibă cojile din marmelada de portocale 
pentru a da cea mai mare satisfacţie. 

— Scuzaţi-mă, sunteți Flora? a strigat el de departe, ca să n-o 
sperie, dar tot a observat tresărirea ei înainte să închidă radioul. 

— Bună ziua, numele meu este John. 

Fabian i-a întins mâna femeii, care s-a ridicat şi şi-a şters 
mâinile pe şorţ înainte să i-o strângă. 

Nu era o minciună. Numele lui era John, sau, mai corect, 
John Fabian Gideon Risk. John era după bunicul său, care îşi 
schimbase numele din Johan în 1963, după ce a fost asasinat 
preşedintele american. N-avea habar de unde venea Gideon, și 
când i-a întrebat o dată pe părinţi, în adolescenţă, atmosfera a 
devenit atât de crispată, încât n-a mai pomenit vreodată de asta. 

— Da? a zis bătrâna, măsurându-l de sus până jos cu un aer 
bănuitor. 

Apoi a clătinat din cap. 

— Nu vreau să cumpăr nimic. 

Fabian a scos un mic hohot de râs. 

— Nicio grijă. N-am nimic de vânzare. 

— Voi, ăştia, întotdeauna aveţi. Dacă nu trebuie săpat un nou 
puț, trebuie să fie reparat acoperișul. Dar eu nu vreau nimic, și 
nu contează cu ce deducere de taxe încercați să mă momiți. 

A fluturat mâna ca şi cum ar fi alungat o muscă şi a dat să se 
întoarcă spre căpşuni. 

— Îmi pare foarte rău, dar nu e deloc motivul pentru care mă 
aflu aici. 

Se gândise mult timp dacă să meargă sau nu la 
Ringsjostrand. Poate că riscul ca ea s-o sune după aceea pe 
Gertrud şi să-i spună de vizita lui nu era mare. Mai ales 
deoarece Gertrud îi spusese la una dintre petrecerile lor că n-a 
mai ţinut legătura cu mama ei după moartea tatălui. 


Dar, cu toate acestea, nu putea să ignore faptul că, inevitabil, 
vizita lui implica un anumit nivel de risc. Dacă ar fi existat altă 
cale de a obţine o imagine mai limpede a motivului pentru care 
a murit soțul Florei, ar fi preferat-o. 

— A, nu? Şi atunci despre ce este vorba? Presupun că nu eşti 
aici ca să repari scurgerea chiuvetei, pentru care am sunat la 
Hjalmarssons Rör de cel puţin o sută de ori. 

— De fapt, da, s-a auzit zicând și imediat a observat o 
schimbare în atitudinea ei. 

— Scuze, lucrezi la ei sau mă iei peste picior? 

— Nici una, nici alta. Dar aș fi bucuros să încerc. 

— Şi cât ar costa asta? Să nu crezi că accept orice. 

— O ceașcă de cafea ar fi grozavă. 


Fabian a strâns colierul din jurul ţevii de sub chiuvetă şi a dat 
drumul la robinet ca să se asigure că nu e vreo fisură. 

— lată. Ar trebui să fie în ordine, a zis, în vreme ce se spăla 
pe mâini, apoi şi-a lăsat în jos mânecile suflecate şi s-a dus la 
măsuţa din bucătărie, unde Flora Stenson aştepta cu două cești 
de cafea și o farfurie cu biscuiţi. 

— Dacă ştiam că e aşa de simplu, o făceam eu însămi, a zis 
ea, luând unul dintre biscuiţii lunguieţi. Dar atunci n-ai fi avut 
ocazia să ajungi la adevăratul motiv pentru care ai venit. 

S-a uitat în ochii lui. 

— Oi fi eu bătrână. Dar proastă nu-s. Cel puţin, nu destul 
încât să cred că o cafea e tot ce vrei. 

— Sunt aici ca să pun nişte întrebări. 

Fabian a sorbit din cafea. 

— Eşti reporter? 

EI a clătinat din cap. 

— Sunt de la poliție. Dacă vreţi, vă pot arăta legitimația. 

— Ai ochi blânzi. Asta mi-e destul. Soţul meu zicea 
întotdeauna că sunt prea încrezătoare. Dar ce rost are totul dacă 
nu putem avea încredere unii în alții? 

— E o întrebare foarte bună, a zis Fabian, cu toate că nu-i 
putea spune nici măcar pe departe adevărul. Trec în revistă 
unele dintre cazurile noastre vechi și accidentul soțului 


dumneavoastră de acum cinci ani mi-a atras atenţia. 

— Mă gândeam eu. 

Flora a oftat şi a clătinat din cap. 

— Presupun că n-a fost destul cu toţi detectivii şi agenţii de 
poliție care au bântuit pe aici atunci. Ca să nu mai vorbim de 
reporteri. E adevărat, a fost un accident ciudat, ca să nu zic 
spectaculos, care a trebuit să fie investigat aşa cum se cuvine. 
Dar în acel moment nu-mi doream cu adevărat decât să fiu 
lăsată în pace. 

Fabian a dat din cap şi a hotărât să-și îngăduie să ia un 
biscuit. 

— Şi asta n-a fost tot. După vreun an a venit alt detectiv să 
adulmece pe aici şi a pus o droaie de întrebări, sugerând că 
poate n-a fost accident, la urma urmei, cu toate că n-a spus-o 
niciodată limpede. Și acum iată-te aici, bând cafea. Nici tu nu 
crezi că a fost accident? 

— Din păcate, nu pot să comentez în acest moment. 
Dumneavoastră ce gândiţi? 

— Nimic. Și ştii de ce? Pentru că nu contează ce gândeşti tu, 
sau eu, sau oricine. Einar nu mai este și nicio gândire din lume 
nu-l poate aduce înapoi. Bine, să-ți aud întrebările. Am și alte 
lucruri de făcut. 

— S-a întâmplat aici, în bucătărie, aşa e? 

Flora a dat din cap. 

— Cât de des dați cu ceară podeaua de aici? 

— Cearâ? 

A chicotit. 

— Exact asta a întrebat și celălalt, şi răspunsul este că n-am 
dat niciodată cu ceară podeaua asta. 

— Şi Einar? Se poate s-o fi făcut el? 

— Aş fi fost surprinsă dacă ar fi făcut-o. Pe de altă parte, 
Einar era o veșnică surpriză. Cu el, întotdeauna ceva neașteptat 
era pe cale să se întâmple. Cred că asta am iubit cel mai mult la 
el. Eşti însurat? 

Fabian a dat din cap. 

— Atunci ştii cât de greu poate să fie. 

El a dat din nou din cap. 


— Dar, în realitate, nu-i nevoie decât de două lucruri ca să 
meargă bine. Încredere și secrete. Fără aceste două lucruri, o 
căsnicie fie este măcinată pe dinăuntru de gelozie şi confruntări, 
fie devine atât de plictisitoare, încât ucide sufletul. 

— Şi ce secrete avea Einar? 

— Dacă le-aş fi ştiut, n-ar mai fi fost secrete. 

Femeia a râs un pic şi a mai luat un biscuit. 

— E aşa cum obişnuia să spună Ingvar, ginerele meu. Ceea ce 
nu ştii nu-ți poate face rău. 

— Că veni vorba de Ingvar, cum se înțelegeau el și Einar? 

— De ce întrebi asta? 

Ochii, starea de spirit, tonul ei. Totul se schimbase într-o 
clipă. 

Fabian a ridicat din umeri. 

— Fără motiv. Încerc doar să-mi formez o imagine mai bună 
despre Einar şi relaţiile lui apropiate. 

— Nu prea te pricepi la minţit, nu-i așa? 

S-a uitat, calmă, drept în ochii lui Fabian. 

— Dintre toţi cei mai apropiaţi şi mai dragi, începi cu Ingvar. 

— Îmi pare rău, s-a nimerit aşa. N-am avut intenţia să... 

— S-a nimerit? Eşti sigur? Pentru că lui Einar nu i-a plăcut 
niciodată Ingvar. Nici mie, dacă-i pe așa. 

— De ce nu? 

Flora a stat un pic până să răspundă, ca şi cum ar fi simţit 
nevoia să-şi cântărească cu grijă vorbele înainte de a le rosti. 
Tocmai dădea să răspundă când a sunat telefonul undeva, în 
casă. Un telefon vechi, cu sonerie mecanică. 

— Scuză-mă. Mai toarnă-ţi cafea şi ia nişte biscuiţi cât aştepţi. 

S-a ridicat şi a dispărut într-o cameră învecinată. 

Fabian a profitat de ocazie ca să se uite prin bucătărie şi s-o 
compare cu fotografiile din vechea anchetă. Din câte vedea, nu 
se schimbase nimic de la accident. Același frigider şi aceeași 
plită, aceleași dulapuri galbene, ba chiar şi prosopul de 
bucătărie atârnat într-un cui părea să fie același. Şi mașina de 
spălat vase era aceeaşi, o Husqvarna verde-avocado, care părea 
să-și fi supraviețuit sieşi de câteva ori. 

A deschis-o. Mirosul care l-a întâmpinat implora să 


pornească cineva un ciclu de spălare, chiar dacă nu era decât pe 
jumătate plină. Câteva furculiţe şi linguri din compartimentul 
pentru tacâmuri erau cu mânerul în jos, însă cuţitele stăteau 
toate cu mânerul în sus. 

După aceea nu și-a mai putut aminti dacă asta sau altceva a 
fost ceea ce i-a declanșat revelaţia. Şi n-avea importanţă. Ceea ce 
conta acum era faptul că știa la ce se poate să se fi referit 
însemnările lui Hugo Elvin. 

A tras afară ambele compartimente și a verificat, ca să se 
asigure că cel de sus nu poate fi coborât și înălțat. Apoi a 
încercat să scotocească prin sertare până a găsit ceea ce căuta. 

Cuţitul de bucătărie. 

A verificat dacă lungimea lamei și mânerul se potrivesc cu 
informaţiile din dosar. Apoi l-a pus în compartimentul pentru 
tacâmuri cu vârful în sus şi a împins la loc amândouă 
compartimente şi, da, cuțitul era, de fapt, atât de lung, încât 
bloca brațul rotitor care pulveriza apa. Era, cu alte cuvinte, 
foarte puţin probabil ca Einar Stenson să fi pus el însuși cuțitul 
în acel compartiment. 

Să fi fost acesta lucrul de care şi-a dat seama Hugo Elvin? Că 
Molander fusese, de fapt, cel care a dat cu ceară podeaua și a 
pus cuțitul în maşina de spălat vase? Toate astea ca să pară un 
accident tragic în loc de crimă. Era tras de păr din mai multe 
puncte de vedere, dar în niciun caz imposibil. 

Întrebarea era de ce? Ce anume făcuse Einar Stenson ca să 
trebuiască să moară? Care era motivul pentru care să-ți asumi 
riscul inevitabil asociat cu luarea vieţii altui om? Şi încă a unei 
rude apropiate. 

Era evident că lui Einar nu i-a plăcut niciodată ginerele său şi 
probabil că acest sentiment a fost reciproc. Dar să nu-ți placă 
cineva era foarte departe de ceea ce putea fi considerat motiv. 
Trebuie să fi fost altceva. Ceva care însemna o ameninţare 
concretă și l-a făcut pe Molander să simtă că n-are de ales. 

— Nu, nu mai am nevoie de ajutorul vostru, a auzit-o pe 
Flora strigând la telefon. Pentru că a venit deja altcineva și a 
reparat-o. 

Fabian a mers mai departe pe hol. 


— ÎI cheamă John şi nu lucrează la Hjalmarssons Rör. 

Fotografii înrămate de la diferite evenimente sportive atârnau 
pe pereţi. Nu-l interesase niciodată prea mult sportul, însă 
fotografiile l-au atras. Toate erau alb-negru și făcute de departe, 
cu toate că aveau o claritate impresionantă, şi arătau de toate, de 
la Zlatan Ibrahimovic tânăr, pe când juca încă la Malmö FF, 
până la Patrick Sjöberg când a trecut peste ştacheta ridicată la 
2,42 m şi a doborât recordul mondial pe stadionul din 
Stockholm. 

Fotografiile continuau în sus, pe scări, și de-abia când s-a 
oprit ca să se uite mai bine la imaginea clasică a lui Björn Borg 
în genunchi, sărutând trofeul de la Wimbledon, și-a dat seama 
că se află la etaj. 

În celălalt capăt al palierului era ușa unui balcon, iar la 
stânga un dormitor cu pat dublu, noptieră și dulapuri în perete. 
Imediat la dreapta era o baie cu cadă, WC şi chiuvetă în aceeași 
nuanţă de verde ca mașina de spălat vase. 

Lângă baie era o cameră cu un birou mare pe care se aflau, 
printre altele, o mașină de cusut și un pled din petice lucrat pe 
jumătate. Într-un colț era un fotoliu pe care se afla o grămadă de 
ţesături cu diferite modele, iar o bibliotecă întinsă pe un întreg 
perete era burdușită cu cărți despre arta fotografică, vechi 
reviste de fotografie și o colecţie bogată de bliţuri. 

Pe peretele opus era o vitrină plină cu obiective de toate 
mărimile posibile, de la cele superangulare mici până la 
teleobiective lungi de un metru. O colecţie de trepiede era 
îngrămădită în fața ușii acoperite cu tapet a unui dulap în 
perete. 

Poate că asta nu însemna nimic. Poate că erau, pur și simplu, 
altundeva în casă. Însă până atunci nu dăduse de niciun aparat 
de fotografiat. Era prea puţin probabil ca un fotograf 
profesionist de calibrul lui Einar Stenson să nu aibă niciun 
aparat de fotografiat. Ar fi trebuit să aibă nenumărate mărci. 

A presupus că a fost Molander. Că le-a eliminat şi că aici era 
ascunsă cheia motivului. Pe o bucată de film sau pe un card de 
memorie. 

Ca să se asigure că nu i-a scăpat nimic, a dat deoparte unul 


dintre trepiede şi a deschis uşa dulapului, descoperind că nu e 
dulap, ci o scară spre pod. 

Podul era la fel de ticsit și dezordonat cum te aşteptai să fie 
un pod după o viață lungă. Tavanul era jos, şi nu putea sta în 
picioare decât sub culmea acoperişului. 

În lumina care pătrundea printr-o fereastră murdară de pe 
partea scundă a casei vedea cutii pentru mutare puse una peste 
alta şi rafturi cumplit de încărcate, înghesuite printre grinzi. 
Două dulapuri neîncastrate în perete erau de o parte și de alta a 
unui birou cafeniu vechi care, la rândul lui, era plin de 
dispozitive de mărit, tăvițe de developare și sticle pline cu 
produse chimice. 

A tras afară sertarele de sus ale biroului și și-a dat seama că a 
găsit ceea ce căuta. 

Mâinile lui Irene Lilja tremurau aşa de tare, că a trebuit să 
ţină cana de cafea cu amândouă mâinile ca să n-o verse. Sigur, 
era obosită, epuizată după evenimentele din seara trecută. Dar 
nu de aceea îi tremurau mâinile. 

Era furie pură. 

Gândul că Hampus s-a înscris pe ascuns în Democraţii 
Suediei o înfuriase atât de tare încât, pentru prima dată după 
mulți ani, se umpluse de urticarie, o mâncau braţele rău de tot, 
îi venea să se scarpine până la sânge. Nici măcar nu fusese în 
stare să asimileze faptul că Klippan reuşise într-adevăr să-l 
identifice pe bărbatul din portretul-robot, avusese nevoie să facă 
o pauză de două ore doar ca să se calmeze. 

Succesul obţinut fusese parțial. O dată sau de două ori 
aproape că s-a urcat în mașină ca să se ducă să-l înfrunte pe 
Hampus la lucrările de pe drumul 111, lângă Laröd, unde știa că 
este el, dar până la urmă a izbutit să se stăpânească și în loc de 
asta i-a scris un e-mail lung, în care i-a explicat de ce îl 
părăseşte. Într-un post-scriptum l-a sfătuit, de asemenea - 
pentru propria lui siguranță —, să stea cât mai departe de casa 
lor în următoarele zile, ca ea să-şi poată împacheta lucrurile. 

Dar n-a expediat e-mail-ul. Tocmai când era pe cale să apese 
pe „Irimite”, şi-a dat seama că pedeapsa cea mai bună ar fi să-l 
părăsească fără nicio explicaţie. Să-și facă rost pe ascuns de o 
locuinţă și de un nou număr de telefon şi apoi, brusc, într-o zi să 
plece de tot. De vreme ce acționase pe la spatele ei, putea şi ea 
să acționeze pe la spatele lui. 

Trei bătăi rapide la uşă i-au întrerupt gândurile. Klippan şi-a 
vârât capul în cameră. 

— Ce zici? Eşti gata să te întorci la lucru? 

— Sigur. 

A pus jos cana de cafea. 

— Ce-ar fi să-mi spui întâi cum ai reuşit să-l identifici? 

A ridicat fotografia lui Assar Skanăs care zâmbea. 

— Nu-s prea multe de spus. Muncă de investigaţie de rutină, 


asezonată cu un dram de noroc. Klippan a închis ușa în urma 
lui. Aseară, după o vreme, mi-am dat seama că tu probabil ai 
reușit să te strecori înăuntru. Aşa că, în loc să stau cu braţele 
încrucișate, am folosit timpul ca să-mi notez numerele tuturor 
maşinilor și motocicletelor de afară. 

— Aşadar, de aceea n-ai răspuns când te-am sunat? 

— Nu, asta a fost dintr-o cauză complet diferită şi, fără să 
intru în detalii, nu pot spune decât că există şi lucruri mai bune 
de făcut când n-ai acces la hârtia igienică. A clătinat din cap şi s- 
a așezat în faţa ei, pe scaunul pentru vizitatori. În fine, după ce 
am notat toate plăcuțele de înmatriculare nu prea mai aveam 
mare lucru de făcut decât să te aştept pe tine. Dar nu te-ai întors. 
Toţi ceilalți au ieșit și au plecat, dar nu și tu, şi în cele din urmă 
am rămas acolo singur. Sincer, nu ştiam ce să fac. Am sunat de 
nu ştiu câte ori, dar eram trimis mereu la mesageria vocală. Ba 
chiar am intrat în acel hambar, dar era pustiu, nici urmă de tine. 

Klippan a clătinat din cap și a înghiţit în sec. 

— Şi ce s-a întâmplat după aceea? 

— M-am întors cu maşina aici şi când am văzut că suni de pe 
telefonul fix, am știut că ești bine. 

— Dar n-ai catadicsit să răspunzi sau să mă suni. 

— Eram la volan. Ştii ce periculos este? Nu ispiti soarta, apelul 
ăla poate să aştepte, după cum îi spun întotdeauna lui Berit. 

— Bine, şi apoi s-a dovedit că Assar Skanâs este unul dintre 
proprietarii mașinilor. 

— Exact. 

Klippan a scos din buzunarul hainei un baton Snickers. 

— A durat un pic, mai ales că a fost mai greu decât credeam 
să găsesc fotografii destul de bune ca să le compar cu portretul- 
robot. 

A desfăcut ambalajul ciocolatei și a mușcat din ea. 

— După câteva ore, toate nasurile, ochii și fălcile defilau prin 
faţa mea, chiar şi când închideam ochii. A, hei, vrei o bucată? 

A ridicat batonul Snickers pe jumătate mâncat. 

— Nu, mulțumesc. 

— Sigur? 

Irene a dat din cap. 


— Bine. 

Şi-a îndesat în gură restul batonului. 

— Mă rog, în cele din urmă l-am găsit şi, ceea ce e și mai bine, 
este proprietarul unui Renault 16 bine întreținut. Ţi le aminteşti? 
De fapt, am avut și eu unul în anii '80. Era verde şi a fost una 
dintre cele mai bune maşini pe care le-am avut. Ştii tu, motorul 
era longitudinal şi, dat fiind că fiecare roată avea suspensie 
separată, pe bare de torsiune, nici măcar nu trebuia să 
încetinești la viraje sau să-ți pese că drumul e... 

— E minunat, dar mai avem și altceva despre el? i-a tăiat 
vorba Irene, după ce a tras concluzia că Klippan este din nou în 
apele lui şi, prin urmare, e în ordine dacă dirijează ea 
conversaţia. Cum ar fi o adresă. 

— Da, ai avut dreptate, este înregistrat în Åstorp. 

Klippan s-a uitat la însemnările sale. 

— Fjăllvăgen nr. 29, mai exact. 

— E o casă? 

Klippan a încuviinţat. 

— E pe numele lui. Probabil a moșştenit-o de la părinți, 
deoarece e înregistrat acolo dintotdeauna. 

— Cu ce se ocupă? 

— Cu nimic. 

— Cum adică, nimic? 

— Nimic, a repetat Klippan. Și aici devine interesant. Vezi tu, 
susține că are handicap total şi nu a lucrat deloc în ultimii 
douăzeci de ani. 

— Ce problemă are? 

— Cine ştie? a ridicat Klippan din umeri. Avem nevoie de 
acces la dosarul lui medical și, ca să-l obţinem, trebuie s-o 
abordăm pe Stina Hogsell. Și, sincer să fiu, nu sunt sigur că 
avem destul ca ea să ne dea cale liberă. Dar am găsit două 
condamnări. Una din 1977, când a fost amendat pentru 
agresiune sexuală după ce a intrat în vestiarele femeilor de la 
piscina din Åstorp și s-a masturbat. 

Irene a clătinat din cap, cu toate că în adâncul său era 
bucuroasă că, în sfârșit, merg în aceeași direcţie şi știu încotro se 
îndreaptă. 


— Şi a doua? 

— E din 2007. Nu ştiu dacă îţi amintești, dar a fost în ziare. 

— Ce a făcut? 

— A atacat o vânzătoare dintr-un magazin de cartier. Se pare 
că a mers acolo cu fratele lui mai mare, a cumpărat un loz 
răzuibil şi, când a văzut că e necâştigător, şi-a ieşit din fire şi a 
bătut-o cu cititorul de carduri. 

— Şi vânzătoarea asta era venită din altă ţară? 

Klippan a dat din cap. 

— Ce-ai zice să mergem împreună să-l aducem aici? 

— Credeam că nu mai întrebi niciodată. 

— Hei? Nu te supăra, a strigat instructoarea de yoga când a 
observat că Molly Wessman începe să-şi ruleze salteaua. Nu te 
sfătuiesc să pleci în mijlocul ședinței. Dacă nu te simţi bine, e de 
preferat să șezi, pur și simplu, și să te concentrezi pe respirație. 

Erau 40 de grade în încăpere şi, în plus, incredibil de umed, 
dar nu de aceea Molly n-a băgat-o în seamă și a mers mai 
departe spre ușă. Nici vorbă să nu se simtă bine. Dimpotrivă, îi 
plăcea căldura, cu toate că principalul motiv pentru care se 
înscrisese la cursul de Bikram yoga fusese limpezirea minții. 

Din nefericire, imaginea chipului său adormit era mereu 
acolo, bântuind-o, şi oricât de mult a încercat să se concentreze 
pe respiraţie, n-a putut să nu se mai gândească la persoana care 
ar fi putut să facă fotografia, de ce a făcut-o și ce ar putea să 
urmeze. Dacă mai urma ceva? 

Trecuseră deja două zile și jumătate de când s-a trezit și şi-a 
văzut fotografia în telefon, şi puţin mai târziu a descoperit că i-a 
fost ciopârţit bretonul. De atunci nu mai fusese în stare să se 
gândească la nimic altceva. Cu toate că nu s-a mai întâmplat 
nimic. Absolut nimic. Singura schimbare era ea. 

Trecuse de la una dintre cele mai eficiente persoane din birou 
la sentimentul de a fi vlăguită de-a binelea, redusă la o 
nătăfleață împrăștiată care nu era în stare să facă trei paşi fără să 
se uite neliniștită peste umăr. 

Nu că dormea prost. Nu dormea deloc. 

Dacă o ţinea aşa, avea să se prăbuşească. Și doar dintr-un 
fleac de breton ciopârțit și o nenorocită de fotografie din 
telefonul său. Chiar era așa de slabă de înger? Sigur, cineva 
intrase nepoftit în apartamentul și în telefonul ei. Dar scenariul 
cel mai probabil, dacă era să fie sinceră cu sine, era că asta era 
tot. Că se terminase. Că, oricine o fi fost, s-a distrat destul şi de 
acum încolo avea s-o lase în pace. Și, oricum, încuietorile 
apartamentului fuseseră schimbate, aşa că acea persoană n-ar 
mai putea să intre, dacă ar vrea. 

Așadar, de ce nu lăsa totul în urmă, să-și vadă de viață? 


Ca la cursul de boxercise. Boxercise chiar dăduse rezultate mult 
mai bune decât Bikram yoga, în ciuda faptului că era 
înnebunitor de greu. Nu s-a gândit nici măcar o dată la 
blestemata aia de fotografie timp de o oră încheiată. De-abia la 
duș, după aceea, neliniștea s-a furișat înapoi, făcând-o să aibă 
impresia că o privește cineva. Ea, femeia care întotdeauna făcea 
duș la sala de sport şi n-o deranja să stea goală în faţa altora. 

Se părea că asta nu mai este posibil, şi iată de ce şi-a pus 
acum haina peste echipamentul de yoga transpirat și s-a grăbit 
să iasă. 

Erau oameni peste tot. Ca în fiecare vineri după-amiaza, când 
încearcă să plece pe furiș de la lucru mai devreme, ca să ajungă 
în magazine înainte să fie cozile prea lungi. Mişunau peste tot, 
traversau aiurea și se ciocneau unii de alții. Cu toţii tânjiseră 
după weekend și acum weekendul venise, în sfârşit. Acum 
aveau, în sfârșit, să bea paharele alea de după program şi să dea 
acele petreceri. Aveau să petreacă timp împreună și să rezolve 
problemele lumii la încă o sticlă de băutură. 

Nu-i plăcuseră niciodată weekendurile. Erau pierdere de 
timp, doar o lungă așteptare să vină iar lunea. Dacă voia să iasă 
și să se distreze, putea s-o facă în orice zi a săptămânii, și 
ultimul lucru pe care și-l dorea era să împartă ringul de dans cu 
prăpădiţii ăia care au venit şi ei în oraş. 

Dar în această vineri anume nu-şi dorea nimic mai mult decât 
să facă parte din mulțime. Acele lucruri normale pe care le 
disprețuise întotdeauna și făcuse totul ca să scape de ele. Acum 
stătea aici singură, neştiind cum să străbată eternitatea 
claustrofobică așternută în fața sa. 

Lăsase maşina acasă în acea dimineaţă, deoarece prefera să 
fie împreună cu navetiştii în Oresundstăg/!9, nu singură. Dar în 
loc să dispară în anonimat pe drumul spre muncă, avusese 
impresia că toată lumea se holbează la ea. Ca și cum oricare 
dintre ei putea fi făptașul. Un zâmbet fugar sau o ocheadă 
fuseseră destul ca s-o năpădească o sudoare rece. 

În lumina acelei experiențe, a hotărât acum să nu ia 
autobuzul până la gară şi s-a grăbit să treacă strada şi să urce pe 
bancheta din spate a unui taxi, cu toate că şoferul era absorbit 


de articolul din ziarul de seară despre acea crimă îngrozitoare 
din spălătoria din Bjuv. 

— Sunteţi liber? 

— Desigur. 

Bărbatul i-a aruncat un zâmbet în oglinda retrovizoare, a 
împăturit ziarul și a pornit mașina. 

— Merg pe Stuvaregatan nr. 7, în Helsingborg. Ştiţi unde 
este? 

— Nicio problemă. 

Bărbatul a demarat și din nou i-a prins privirea în oglinda 
retrovizoare, zâmbind. 

De ce zâmbea așa de mult? Numai pentru că îi picase o 
călătorie de la Landskrona tocmai la Helsingborg? Dar nu prea 
avea cum să fie prima dată când merge până acolo astăzi. Era 
măcar vorba despre asta? Era măcar un taxi? Avea o lampă de 
taxi pe acoperiș. Oare? Fusese atât de stresată şi nu voia decât să 
scape de toți oamenii ăia. Nu vedea aparatul de taxat. Şi iată iar 
blestematul ăla de zâmbet. 

Era el. Sigur că era el. Cine altcineva să fi fost? Căzuse drept 
în capcana lui. Era evident că o urmărise și stătuse afară, 
așteptând ca ea să iasă din sala de yoga. Dar ea ieșise mai 
devreme decât se aștepta, și de aceea era nepregătit, citind 
ziarul, când ea s-a așezat pe banchetă. 

De ce n-a luat pur şi simplu autobuzul, aşa cum avusese de 
gând? Era mai bine să fie înconjurată de oameni, chiar dacă se 
holbau la ea. S-a răsucit și a văzut autobuzul oprind la stop. 

— Vă rog, puteți opri? 

— Să opresc? De ce? Suntem încă în Landskrona. 

— M-am răzgândit. Vreau să iau autobuzul. 

— Nu puteţi cobori aici, a zis el, încetinind la stop. Şi apoi, 
aparatul de taxat e deja pornit şi... 

— Aparatul de taxat? Nu văd niciun aparat de taxat. 

A smucit portiera înainte chiar ca taxiul să oprească. 

— Hei, staţi, nu puteţi să... Hei, a strigat taximetristul după 
ea. 

Dar Molly tocmai evitase în ultima clipă ciocnirea cu o Vespa 
care trecea pe acolo. 


— Uită-te pe unde mergi, a zbierat bărbatul îmbrăcat în 
negru de pe Vespa după ce ea a trecut în fugă, făcând semne 
disperate ca să atragă atenţia șoferului autobuzului. 

Cu colţul ochiului a zărit o mașină care frâna brutal ca să nu 
dea peste ea, cu cauciucurile scrâşnind. Dar nu i-a păsat. Tot ce- 
şi dorea era să ajungă cât mai departe de taxi. 

După ce a urcat în autobuz a găsit un loc liber lângă o femeie 
care juca pe telefon Murder Snails) unul dintre puținii pasageri 
care nu se uitau la ea. Într-un fel, îi înțelegea. Apariţia sa nu 
fusese deloc discretă. 

Dar ce-i prea mult e prea mult. De fapt, ea nu era chiar atât 
de interesantă. Cu cât se gândea mai mult la asta, cu atât se 
simţea mai iritată. Ce le dădea dreptul să se holbeze la ea ca la o 
maimuță din cușcă? Cine mama naibii se credeau? Tâmpiţii 
dracului! 

După cincisprezece minute a urcat în Oresundstăg spre 
Helsingborg şi, când s-a dovedit că nici acolo nu era mai bine, s- 
a hotărât să le răspundă pe măsură. Să se uite în ochii lor și să-i 
fixeze până ce câştigă înfruntarea. Unul câte unul, avea să-i facă 
să privească în altă parte. Să-i facă să se târască înapoi în 
vizuinile lor până ce nu mai îndrăzneşte vreunul nici măcar să-i 
arunce o privire cu coada ochiului. 

A început cu băbătia care stătea în diagonală față de ea şi n-a 
fost nevoie de mai mult de una-două secunde ca s-o facă să-și 
întoarcă privirea. La fel şi cu tânărul care stătea alături. A 
coborât privirea spre telefon înainte ca ea să înceapă măcar. 

De ce nu se gândise până acum la asta? De ce să umble 
îngrijorată, purtându-se ca și cum ar fi fost sfârşitul lumii, când 
probabil că n-avea să se întâmple nimic? Acel bărbat din mașină 
probabil că era un șofer de taxi absolut normal, care avea tot 
dreptul să se întrebe ce naiba o apucase, şi toți oamenii care se 
holbau nu erau decât idioţi grosolani care puteau fi puși la 
punct cu o simplă fulgerare din ochi. Nu, de acum încolo n-avea 
să mai fie speriată şi avea să-şi reia viața obişnuită. 

Până ce trenul s-a apropiat de Helsingborg îi învinsese pe 
toți, în afară de un bărbat cu șapcă de baseball, care stătea mai 
în spate. Poate că își dăduse seama ce face ea și a hotărât să se 


prindă în luptă. Sau poate că nu era decât o încercare jalnică de 
flirt. Oricum ar fi fost, ea n-avea de gând să se dea bătură. 

Să te uiţi ţintă în ochii unui om complet străin e epuizant. Nu 
numai că făcea timpul să se târască și fiecare secundă să dureze 
o mică eternitate. Făcea totul să se oprească. Brusc, a putut să 
vadă fiecare amănunt al feţei lui. Smocul de perișori de pe un 
obraz, pe care îl ignorase când s-a ras. Petele maro închis de 
snus) de pe dinţii din față, când zâmbea. 

Nu-i plăcea că el îi tot zâmbea. Ca şi cum pentru el ar fi fost 
floare la ureche. Ca şi cum, de fapt, el se bucura că ea îi acordă 
toată atenţia. Nu, nu-i plăcea niciun pic, şi n-ar fi fost surprinsă 
dacă el şi-ar fi desfăcut şlițul și ar fi început să se masturbeze. 

Sau poate că era el. 

Fusese aşa de prinsă cu încercarea de a învinge, încât nu i-a 
dat asta prin cap până acum. 

Şi dacă era el? Dacă stătea acolo, pur și simplu, așteptând 
momentul potrivit? Având grijă să stea destul de departe ca să 
nu fie observat, dar destul de aproape ca s-o vadă cum se 
adânceşte în nebunie. 

S-a uitat pe fereastră. Erau în tunel, aşa că în curând aveau să 
ajungă la Knutpunkten, unde cobora toată lumea. Cel mai 
important era ca ea să coboare înaintea tuturor. Așa că s-a 
ridicat şi s-a dus la ușă, fără să cedeze nevoii imperioase de a se 
uita în spate. 

Trenul a încetinit. Într-un minut aveau să se deschidă ușile şi 
va putea să traverseze în goană peronul, să treacă prin sala de 
aşteptare şi să iasă pe partea cealaltă, apoi s-o ia peste 
Järnvägsgatan şi printre clădiri, topindu-se în mulțime. 

A numărat secundele ca să aibă ceva de făcut în vreme ce 
aştepta şi a auzit că vine cineva lângă ea. Când trenul s-a oprit, 
nu s-a putut abţine şi s-a răsucit, dând cu ochii fix de zâmbetul 
acela maro. 

Apoi ușile s-au deschis și a putut, în sfârșit, să dea buzna 
afară şi să fugă. Fără priviri în spate acum. Doar urmează 
planul, urcă pe scările rulante, prin sala principală şi ieşi pe 
partea cealaltă. Însă fuga s-a dovedit a fi imposibilă. Erau 
oameni peste tot. Călătorii se revărsau din toate direcțiile. Dar 


n-avea de ales. A trebuit să se înghesuie, să împingă și să 
îmbrâncească şi să nu se sinchisească de oamenii care strigau în 
urma sa. 

La fel era şi pe Jărnvăgsgatan. Oameni peste tot, oameni care 
nu aveau decât un scop în viață, și anume să-i stea în cale. Și 
încă o dată a cedat în fața instinctului de a privi în urmă când a 
păşit direct în stradă. 

Dintr-odată, cineva a prins-o de braț și a smucit-o înapoi, 
departe de pista bicicletelor, ca să nu fie doborâtă de un ciclist în 
costum de lycra viu colorat. A simţit brusc o împunsătură în 
fesa dreaptă. 

— Ai grijă, o să te calce ceva, a zis o voce pe care i s-a părut că 
o recunoaște. 

Când s-a răsucit, a dat cu ochii de un bărbat îmbrăcat în 
negru pe care nu-l mai văzuse niciodată. 

— Pe-aici nu se opresc pentru nimic. 

Dar cum se face că a recunoscut vocea lui? Nu se mai 
întâlniseră niciodată. Sau poate da? Aşa e, era bărbatul de pe 
Vespa care a strigat la ea când a traversat. Trebuie s-o fi urmărit 
pe tot drumul de la Landskrona. 

Fără să se gândească, i-a tras un genunchi în vintre, s-a smuls 
din strânsoarea lui şi s-a repezit peste pista pentru biciclete și 
Järnvägsgatan. Maşinile claxonau în jurul ei, dar a gonit în sus 
pe Prăsgatan spre Bruksgatan, cu toate că ştia în adâncul său că 
n-are niciun rost. 

Casa se afla la capătul drumului mărginit de câmpuri de 
rapiță unduitoare care, în cele din urmă, deveneau pădurile 
întinse, pajiștile și râpele adânci din rezervaţia naturală 
Săderăsen. Însă „idilic” era ultimul cuvânt pe care l-ar fi folosit 
Irene în descriere. Tot acel loc îi dădea o senzaţie atât de 
neplăcută, încât ar fi vrut să-i spună lui Klippan să întoarcă 
maşina și să meargă cât mai departe în direcția opusă. 

În loc de asta, a coborât din mașină și le-a făcut semn celor 
doi agenți în uniformă care veneau din spatele lor să blocheze 
drumul cu mașina. 

— Ei bine, trebuie să nădăjduim că am ajuns acum acolo 
unde trebuie, a zis Klippan, verificând magazia pistolului. 

— Acesta este locul. 

lrene a pornit spre casă, a împins cu piciorul poarta 
scârţâitoare de fier forjat şi a mers mai departe prin grădină, 
unde a zărit o maşină, acoperită de mântuială cu o prelată. 

— Te gândeşti la ce mă gândesc eu? a zis Klippan, care s-a 
dus la mașină şi a tras jos prelata. 

Oricât de incredibil de stupid părea s-o parcheze în propria 
grădină, era exact ceea ce făcuse Assar Skanăs. Pentru că iată-l. 
Acel Volvo portocaliu cu care fugise după ce l-a înjunghiat pe 
proprietar. 

Fără să zică nimic, Irene le-a făcut semn cu capul celor doi 
agenţi care tocmai li se alăturaseră să se ducă în spatele casei, în 
vreme ce ea şi Klippan se îndreptau spre ușa din faţă. 

În mod normal ar fi sunat la uşă și, dacă nu răspundea 
nimeni, ar fi chemat un lăcătuș. De această dată ea își luase 
propriul şperaclu, ca să câştige timp. Dar n-avea să fie nevoie de 
el, pentru că vedea că, de fapt, uşa nu era închisă de-a binelea. 

Aerul era îngreunat de umezeală și mucegai, simţea cum 
fiecare răsuflare îi trage în plămâni chestii care n-au ce căuta 
acolo. Au pășit pe holul maro-gălbui, asigurându-și reciproc cu 
pistoalele înaintarea. 

Holul a continuat cu un pasaj întunecos cu covor cenuşiu 


murdar, plin de pete, şi pereţii acoperiți de lambriuri de lemn 
fals, broderii înrămate și o colecţie de puști vechi. Cele două uși 
din ambele părți erau închise, ca și uşa din capăt. 

Prima ușă de pe stânga era a unui dormitor ordonat, cu un 
pat de o persoană, un birou, două gantere și o carte despre 
Mișcarea de Rezistență Nordică, intitulată Manual pentru 
activiştii din Mişcarea de Rezistență. 

Uşa de pe partea opusă era a unei bucătării cu o măsuță de 
două persoane. Pe ea erau, printre altele, o farfurie cu spaghete 
înecate în ketchup și un pahar pe jumătate plin cu lapte. Irene 
şi-a înmuiat arătătorul în lapte, era încă rece. 

Au mers fără zgomot la ușa următoare. În acest dormitor era 
harababură. Aşternuturi, reviste ferfenițoase Barbie şi My Little 
Pony, o cutie cu piese Lego nedesfăcută care, în mod ironic, 
conţinea un set pentru construirea unei dube pentru deținuți, 
un borcan cu plastilină roz și câteva figurine din Star Wars, 
precum și chiloței de copil. 

Irene s-a răsucit spre Klippan, care era chiar în spatele ei. 

— Mi-ai spus că n-are copii, a şoptit, şi şi-a dat seama imediat 
despre ce este vorba. 

Era limpede că Klippan presupusese corect. Assar Skanăs nu 
era doar un nazist înrăit, mai era și pedofil. 

S-au întors pe coridor și au mers spre uşa următoare, care 
avea desenat pe ea un băieţel care face pipi. La fel ca celelalte 
uşi, era închisă, dar neîncuiată. Spre deosebire de celelalte 
camere, se vedea că aici lumina este aprinsă. 

La semnalul lui Irene, au deschis brusc ușa și au năvălit în 
baia pustie, care nu părea să fi fost renovată de la construirea 
casei încoace. 

Dar nu asta i-a atras atenţia lui Irene. 

Şi nici svastica de un metru de pe peretele de lângă cadă. 

A fost sunetul slab al vocilor. 

Păreau voci de copii, două fetițe care începuseră brusc să 
vorbească între ele. 

S-a întors spre Klippan, care a făcut semn cu capul să meargă 
mai departe pe coridor. Cu cât pătrundeau mai adânc în casă, cu 
atât auzeau mai bine vocile. Dar nu păreau triste, și nu se 


auzeau plânsete. Dimpotrivă, păreau entuziasmate și jucăușe. 

Coridorul se termina cu o ușă cu geamuri de sticlă fumurie, 
prin care abia deslușeai ce se petrece în partea cealaltă. Irene a 
apăsat pe clanță. Această uşă era încuiată, sau poate doar 
înțepenită. Nu ştia şi nu-i păsa, a ridicat piciorul și a izbit-o. 

Priveliştea care a întâmpinat-o când a năvălit ca o furtună în 
living, cu pistolul pregătit era șocantă, dar, cu fiecare zvâcnire a 
pulsului, șocul se prefăcea în confuzie. Ceea ce a văzut erau doi 
copii foarte mici, două fetițe, care ședeau în pielea goală pe 
podea, cu picioarele larg desfăcute, încercând să-și încalțe 
șosetele. 

Mai văzuse de multe ori această scenă. De atâtea ori, că nici 
nu le mai știa numărul. Când era mică, fusese unul dintre 
serialele TV pe care le adora, şi acest episod anume, în care 
Madicken și sora ei mai mică, Lisabet, şed goale pe podea şi se 
îmbracă, şi-l amintea de parcă l-ar fi văzut ieri. 

Pe atunci, nici ea, nici altcineva nu privise cu dezaprobare 
goliciunea și nu reacționase în niciun fel la ea. Păruse cu totul 
firească şi fără nicio legătură cu sexualitatea. În ziua de azi era 
imposibil s-o vezi fără să te simţi ca un pedofil, și se vorbea de 
cenzurarea ei, împreună cu alte scene asemănătoare din opera 
lui Astrid Lindgren. 

Dar nimeni nu se uita la ecran. Televizorul derula DVD-ul în 
fața unei canapele roșii vechi, la fel de pătată ca acel covor din 
pasaj. Măsuţa de cafea era plină de un vraf de DVD-uri după 
cărțile lui Astrid Lindgren: Pippi Șoseţica, Lotta și bicicleta şi Emil 
din Lönneberga — în toate existând scene de nuditate care n-ar fi 
fost incluse dacă filmele ar fi fost făcute în zilele noastre. 

— Se pare că ai nimerit-o, a zis ea, uitându-se prin încăpere 
după alte uși. Motivul e pedofilia. 

— Dată fiind svastica de acolo, aş zice că amândoi am 
nimerit-o, a răspuns Klippan, îndreptându-se spre un birou pe 
care stăteau câteva dosare. 

Oare îi văzuse venind și a fugit? De aceea a lăsat ușa deschisă 
și un film rulând? 

Prin uşa de sticlă din spate, întredeschisă, Irene îi vedea pe 
cei doi agenţi în uniformă păzind grădina din spatele casei. 


— Hai să vezi asta, a zis Klippan, care lăsase din mână 
pistolul și își pusese ochelarii de citit. 

I-a întins unul dintre documentele din dosare și, de îndată ce 
a început să citească, Irene şi-a dat seama de ce îi păruse lui atât 
de interesant. 

[...] După o examinare inițială, se estimează că pacientul are 
deficiențe psihologice [...] clare tendințe pedofile [...] salon izolat [...] 
medicație și terapie [...] pretinde că aude voci [...] maladie mintală 
[...] 

Erau extrase din dosarul medical al lui Assar Skanâs şi 
păreau să arate că de ani întregi tot era internat şi externat din 
secția de psihiatrie a spitalului din Malmö. 

[...] Cu medicația curentă şi terapie regulată, nivelul pacientului 
de conştientizare a stării sale mintale este estimat suficient de înalt ca 
el să-și poată păstra echilibrul în mediul de acasă [...] 

Data documentului era 8 iunie 2012, ceea ce însemna că Assar 
Skanâs fusese externat cu numai cinci zile înainte de 
evenimentele din Bjuv. Reducerile de buget și lipsa paturilor şi a 
resurselor erau, probabil, explicaţia oficială. Incompetenţa era 
explicația adevărată. 

În afară de prima vizită în Tivoli, asta fusese, fără umbră de 
îndoială, cea mai frumoasă zi din viaţa sa. Cu toate că de-acum 
trecuseră câteva ore, adrenalina încă îi mai umplea venele. Nici 
măcar privind înapoi nu putea să-și închipuie cum ar fi putut să 
meargă mai bine. Poate că în acea dimineaţă i-a trebuit zarului 
ceva mai mult timp decât era de aşteptat ca să-şi aleagă victima 
în ICA Maxi. În afară de asta, totul a ieșit de minune. 

Cu toate acestea, s-a simţit neobișnuit de neliniștit și s-a 
temut să meargă acasă direct, fără să se asigure că nu este 
urmărit. Pur şi simplu, nu-i venea să creadă că e aşa de ușor. Că 
poate să facă, practic, orice, fără să bănuiască cineva, câtă vreme 
lasă hotărârile în seama zarului. 

Acum se întorsese în clădirea în care locuia. Dat fiind că ușa 
liftului de la etajul său se încăpățâna să scoată un mic scârţâit de 
câte ori era deschisă, cu toate că unsese balamalele, a urcat pe 
scări. 

Cel puţin uşa apartamentului său nu scârțâia și, de îndată ce 
a închis-o după el, a ferecat-o, întâi cu încuietoarea inițială, apoi 
cu cea suplimentară pe care o montase singur, cu cremone care 
fixau ușa în podea, în pereţi și în tavan. Apoi a pus lanţurile, şi-a 
lipit faţa de ușă și s-a uitat pe vizor. 

Palierul era gol, şi după un minut sau două lumina s-a stins. 
A mers mai departe prin apartament, s-a dus în spatele perdelei 
din dreapta ferestrei şi s-a uitat în jos, la stradă. 

Un taxi a oprit şi au coborât pasageri în dreptul Barului lui 
Sam, unde terasa era deja la fel de aglomerată pe cât erau 
clienţii de beţi. Cu alte cuvinte, părea o seară de vineri normală 
din iunie, şi ar fi trebuit să se poată dezbrăca, să-şi pună hainele 
în dulap şi să facă o baie fără griji. 

Cu perna plutitoare sub ceafă şi doar nasul, fruntea şi bărbia 
deasupra suprafeţei aburinde, a închis ochii. Avea nevoie de 
douăzeci de minute. Douăzeci de minute de destindere 
completă înainte să poată trece la faza următoare a misiunii sale 
actuale. 


Pentru că pe asta trebuia să se concentreze. Misiunea actuală. 
Fără concentrare totală, n-avea nicio șansă. Va trebui ca toate 
celelalte lucruri să aştepte până ce zarurile vor fi mai generoase 
cu timpul acordat. 

Ca de obicei, s-a trezit fără să-și fi dat seama că a adormit, şi 
în primele secunde a avut impresia că n-o să mai poată scăpa 
niciodată de moleșeală. Dar apoi a năvălit în el acea energie de 
care avea atâta nevoie, şi aproape că l-a făcut să țâşnească afară 
din cadă. 

Zarul îşi alesese victima, și acum era vremea să descopere 
cine este acea persoană. 

Şi-a pus halatul, a ieșit din baie și a traversat livingul spre 
dormitor, care era atât de mic, încât nu încăpeau decât patul, un 
birou mic la fereastră, într-un colț un scaun pe care stăteau 
grămadă haine şi în celălalt colţ, un dulap. 

Uşa dulapului era deja întredeschisă, așa că n-a trebuit decât 
să împingă într-o parte hainele şi să pășească înăuntru. Apoi a 
tras după el ușa până ce cei trei magneți s-au cuplat cu un clic. 
Cu mâna dreaptă a bâjbâit prin fundul dulapului până ce a găsit 
gaura, care era doar atât de mare cât să-și vâre degetul mijlociu 
şi să ajungă la placa dreptunghiulară din spate, chiar deasupra 
găurii. A împins placa într-o parte. 

Încuietoarea a făcut clic şi fundul dulapului s-a deschis. A 
mers mai departe prin întuneric, a închis în urmă fundul 
dulapului şi a împins placa de metal înapoi în locaş. Nu doar pe 
cea din mijloc, pe care tocmai o deschisese, ci și pe cea de sus și 
pe cea de jos, la care nu se putea ajunge decât de pe această 
parte, în cele din urmă a întins mâna spre storul negru, l-a tras 
peste ușa încuiată și a aprins plafoniera. 

Camera fără ferestre în care era acum nu exista în mod 
oficial. Nici măcar proprietarul n-o putea găsi, dacă hotăra să-l 
viziteze. Apartamentul avea în continuare două camere, aşa 
cum scria în contract, atâta doar că dormitorul era un pic mai 
mic. Şi câtă vreme nimeni nu căuta anume acei metri pătrați, 
nimeni n-avea să le observe vreodată lipsa. 

Pentru peretele suplimentar care împărțea dormitorul pe 
mijloc nu fusese nevoie decât de un weekend de muncă, cu 


toate că îl izolase și folosise plăci duble de rigips pe amândouă 
părţile. Chiar și așa, îi trebuiseră ceva mai mult de trei 
săptămâni ca să termine proiectul. 

A trebuit să pună tapet nou şi, ca să fie sigur că nu arată prea 
nou și modern, a ales unul albastru-cenușiu, de felul celor tipice 
anilor '60. Lumina dinăuntru se încăpățânase să se arate pe la 
marginile noului perete, dar rezolvarea problemei nu-i luase 
decât trei zile şi jumătate. 

Încăperea secretă avea aproape treizeci de metri pătrați și 
avea un pat îngust, o masă de lucru cu un laptop conectat la 
internet și un scaun de birou. Un corp de bibliotecă încastrat în 
perete ocupa întregul perete din spate, în afară de locul pe care 
era patul. Cele mai multe dintre rafturi erau încă goale. Spre 
deosebire de comodă, care era plină cu haine şi slujea și de 
noptieră. Lângă comodă era stocul de conserve de ravioli și apă 
potabilă care, după calculele sale, ar trebui să-i ajungă două 
săptămâni dacă trebuie să se dea la fund. 

Una dintre cele mai mari probleme a fost să-şi dea seama 
cum poate să evite un dezastru sanitar atunci când răspunde 
chemării naturii. Pentru urină a cumpărat zece flacoane de 
plastic de un litru şi jumătate, care se închideau ermetic. 

Pentru fecale a cumpărat o găleată de metal solidă, cu capac, 
şi a acoperit buza cu căptuşeală de spumă poliuretanică pentru 
ţevi, construind astfel un scaun de WC care era, de fapt, mai 
confortabil decât părea. Sacii din găleată puteau fi sigilați și 
înlocuiţi, dar rămânea de văzut dacă asta era suficient ca să 
împiedice duhoarea. 

S-a aşezat la birou, a deschis laptopul şi s-a dus la hitta.sel!%. 
Fireşte, Lennart putea să nu apară în niciuna dintre bazele 
accesibile publicului. Dar nu părea să fie o persoană care să-și 
dea seama că se află, implicit, în ele, în afară de cazul în care 
cere să fie scos. Cu atât mai puţin că ele ar putea să reprezinte 
un risc legat de securitate. 

O căutare rapidă i-a arătat că în Skâne sunt peste şapte sute 
de persoane care se numesc Lennart Andersson. După ce și-a 
limitat căutarea la o distanță de ICA Maxi din Hyllinge care 
poate fi parcursă cu motoreta, numărul s-a redus la 


cincisprezece, ceea ce era încă prea mult. 

A încercat pe Facebook, tastând în fereastra de căutare 
„Lennart Andersson” cu adaosul „Skâne” și a obţinut o listă cu 
opt nume. Din păcate, niciunul dintre ei nu era Lennart 
Andersson al său. Apoi a încercat site-ul ICA Maxi, căutând 
prin el supermarketul din Hyllinge. 

La „Raionul de carne” i-a găsit pe Lennart Andersson şi pe 
trei dintre colegii lui, care pozau în faţa tejghelei zâmbind cu 
gura până la urechi şi ținându-se pe după umeri. 

Pagina mai informa cititorul că Lillemor Ridell, Fridolf 
Aronsson, Lennart „Biftec” Andersson şi Magnus Brittner pun 
întotdeauna pe primul plan curăţenia și calitatea. Şi îi rugau pe 
clienți să nu se sfiască să întrebe dacă antricotul e de 
provenienţă locală, sau chiar să ceară o reţetă bună pentru puiul 
de vineri seara. 

Biftec, a repetat pentru sine. 

S-a înapoiat la Facebook şi a adăugat la căutare porecla. 

Şi iată-l. Bărbatul cu bronz fals care i-a vândut un copan de 
pui cu un zâmbet nepăsător şi i-a urat o zi bună. Avea același 
zâmbet în fotografia din profil, cu toate că în ea era dezgustător 
de transpirat, avea bentiță pe cap şi un maiou sintetic albastru- 
electric. Așadar, avea de-a face cu un fanatic al exerciţiilor fizice 
care probabil că avea atât forță, cât şi rezistenţă. 

S-a gândit dacă asta ar putea fi o problemă. Dar, de vreme ce 
încă nu știa care va fi metoda, ar fi însemnat să-și risipească 
timpul și energia cu aceste gânduri, așa că a derulat mai departe 
pagina. 

Lennart „Biftec” Andersson era un membru tipic al generaţiei 
sale în ceea ce priveşte Facebook-ul. Nu părea să considere că ar 
trebui să ascundă ceva, de vreme ce nu avea nimic de care să se 
ruşineze. 

Profilul lui folosea setarea „Prieteni”, ceea ce însemna că 
oricine putea să vadă că are 137 de prieteni, numele lor și, în 
unele cazuri, cu ce se ocupă ei. Îi plăceau Smokey, Gasoline, 
Queen şi, deloc surprinzător, Lasse Stefanz, Wisex și Robert 
Wells. 

Trebuie să-l fi pasionat şi genealogia, pentru că îi plăceau 


pagini precum Federaţia Societăților Genealogice Suedeze, 
Prietenii Rădăcinilor şi Arhiva Consiliului Districtual. În 
privinţa sporturilor, prefera culturismul, cu toate că părea să-și 
fi pus în gând să participe la competiţia Iron Man din Kalmar, la 
sfârşitul verii. 

Totuşi, ceea ce n-a putut să găsească a fost adresa de acasă 
sau vreo fotografie, în afară de aceea nesuferită din profilul de 
Facebook. Ca să aibă acces la aceste lucruri trebuia să-l facă pe 
Lennart să accepte o cerere de prietenie. 

N-o vedea printre prieteni pe colega lui, Lillemor Ridell, aşa 
că s-a apucat pe dată să-i creeze un profil, cu toate că, probabil, 
avea deja unul. Ca imagine pentru profil va trebui să se 
mulțumească cu decupajul din fotografia de pe site-ul Ica Maxi. 
După cinci minute trimisese o cerere de prietenie. 

Abia a avut timp să-și pună chiloţii, un tricou şi șosete înainte 
ca Lennart să accepte. 


Schimbul nu începe decât mâine la prânz, aşa că e timp din belşug 
pentru o oră de vâslit, o şedinţă la sală şi douăzeci de minute de soare! 
tplajă201 testiatatdebatrancattesimti! tironman-kalmar 


Cea mai recentă postare a lui Lennart era doar cu câteva 
minute înainte şi o însoțea un selfie îngâmfat, cu pieptul gol, 
făcut în fața oglinzii din baie. 

Era tot ce-i trebuia. 

Cine şi când erau bătute în cuie. Nu mai rămânea decât ca 
zarul să spună cum. 

Aruncarea inițială era ca să determine ce categorie să 
stabilească mai întâi. Numerele fără soț reprezentau armele 
uciderii, iar numerele cu soţ, felul morții. 

Trei. 

A scos lista de arme, numerotată de la unu la doisprezece, și 
a făcut o aruncare preliminară ca să stabilească dacă foloseşte 
un zar sau două. 


1. pistol 
2. funie 


3. arbaletă 

4. trupul meu 

5. suliță 

6. cuțit 

7. praştie 

8. sabie 

9. puşcă 

10. un obiect de la locul faptei 
11. o maşinărie 

12. bâtă de baseball 


Patru. 

Asta însemna că trebuie să folosească două zaruri, aşa că a 
mai luat unul și le-a scuturat în căușul palmelor, după care le-a 
dat drumul pe pâslă verde. 

Doi de cinci. 

Cu alte cuvinte, avea să folosească ceva de la locul faptei. 
Putea fi absolut orice, câtă vreme nu-l aducea cu el. În multe 
cazuri, acesta şi numărul unsprezece puteau să fie cele mai 
provocatoare opțiuni. Însă de această dată era, fără îndoială, cea 
mai bună. Mai ales dat fiind că avea mai puţin de douăsprezece 
ore de pregătire. 

Acum nu-i mai trebuia decât confirmarea finală. O ultimă 
aruncare a zarului cu douăzeci de fațete ca să-și pună planul în 
acțiune. 

Toate faţetele, în afară de cea marcată X, însemnau că putea 
să pornească. A luat repede zarul, l-a scuturat şi l-a rostogolit. 

X. 

S-a holbat la zar ca şi cum nu-i venea să creadă. Dar chiar era 
un X. Cu șanse de una la douăzeci, acea fațetă, la fel ca toate 
celelalte, ar trebui să fie un rezultat foarte neobişnuit. Acum era 
a doua oară în două săptămâni. 

Dar n-avea importanţă. Zarurile au fost aruncate, și lui nu-i 
rămânea decât să se îndrepte iarăşi spre bibliotecă şi să ia 
carnetul care avea pe copertă un X mare. 

În el erau 120 de pagini scrise ordonat, fiecare cu o unică 
misiune secundară pe care trebuia s-o îndeplinească. Putea fi un 


addendum la misiunea principală, cum ar fi să ia un trofeu sau să 
rănească şi unul dintre colegii victimei. Dar putea să fie și altă 
misiune completă, cu tot ce implica asta. 

Le concepuse el însuși, cu ajutorul zarului și, dacă unele 
dintre misiunile secundare erau relativ simple şi nevătămătoare, 
unele erau amănunțite și complet nebuneşti, și puteau să facă 
totul să se termine. 

Și aici, era nevoie de o aruncare preliminară ca să stabilească 
numărul de zaruri. Dar, de vreme ce erau 120 de misiuni, ar 
putea să aibă nevoie de douăzeci de zaruri, şi iată de ce 
icosaedrul alb avea să hotărască din nou. 

Șapte. 

A luat şapte zaruri de precizie cu şase fețe, le-a scuturat 
împreună mai mult de un minut şi le-a aruncat. 

Doi, cinci, alt cinci, şase, trei, unu şi încă un şase. 

A făcut adunarea celor șapte numere, a luat carnetul și l-a 
răsfoit până la pagina 28. 

Misiunea secundară era un adaos la misiunea principală de la 
ICA Maxi și era descrisă în doar cinci cuvinte. 

Trebuie să fie martori oculari. 

Computerul nu poate citi cardul de memorie al aparatului de 
fotografiat. 

Căutarea pe Google nu putea fi descrisă altfel decât ca un 
strigăt de ajutor, în ultimă instanţă, în încercările lui Fabian de a 
ajunge la conţinutul aparatului de fotografiat digital pe care l-a 
găsit în podul lui Einar Stenson. Dacă ar putea măcar să fie 
numite încercări reale, dat fiind faptul că nu spera să reuşească. 

Nu fusese surprins să vadă că bateriile erau descărcate, se 
scursese din ele lichidul și începuseră să ruginească. La urma 
urmei, aparatul fusese lăsat cel puţin cinci ani într-un pod cu 
umezeală. Dar chiar și după ce l-a curăţat cu multă grijă, cu 
beţișoare înfășurate în vată înmuiate în oţet, şi a schimbat 
bateriile, aparatul a refuzat să învie. 

Atunci a scos cardul de memorie și l-a curăţat, ca și locașul în 
care se afla, dar degeaba. A încercat să pună cardul de memorie 
în cititorul computerului său, ceea ce a făcut să apară pe ecran 
un mesaj descurajant: 


J: IDCIM/100CANON nu este disponibil. 
Fişierul sau catalogul este avariat şi nu poate fi citit. 


După două reiniţializări, cu același mesaj, era gata să arunce 
prosopul în ring şi să se ducă sus să se spele şi să se pregătească 
pentru externarea Matildei de a doua zi. Deja irosise prea mult 
timp cu micul aparat de plastic care, sperase, avea să-i dea un 
indiciu despre motivul pentru care Molander ar fi vrut să-și știe 
socrul mort. 

Dar n-a izbutit să se rupă de acolo. A rămas în pivniţă, 
alimentând ceea ce ajunsese să fie o obsesie legată de obținerea 
imaginilor de pe acel card de memorie. 

A încercat să-l introducă în aparatul de fotografiat al 
Matildei, care fusese un cadou de Crăciun, dar nu s-a ales decât 
cu mesajul format necunoscut. În acel moment, singura cale era să 
desfacă în bucăţi aparatul de fotografiat şi, calm şi metodic, să-i 


cerceteze măruntaiele, ca să se asigure că totul e în ordine. 
Pentru siguranță, a eliminat orice urmă de umezeală cu 
uscătorul de păr al Sonjei. 

Toate astea i-au luat mai mult de o oră şi jumătate, şi s-a auzit 
șoptind o rugăciune înainte să pună în locașul lor bateriile noi, 
să introducă atent cardul de memorie și să apese pe micul buton 
„pornire”. Ba chiar a închis ochii, sperând că aparatul o să 
scoată un sunet când porneşte. 

Nimic. 

Dacă ar fi avut la îndemână un ciocan, ar fi sfărâmat aparatul 
de fotografiat. Dar n-avea, aşa că acum stătea la computer și se 
uita la rezultatele căutării pe Google. 

Spre surprinderea sa, căutarea avusese mai mult de 133.000 
de rezultate. A dat clic pe al doilea, care l-a redirecționat la 
www.thephotosite.se, unde un anume Alfred_d părea să fi 
primit exact același mesaj, că fişierul sau catalogul e defect și nu 
poate fi citit. 

Încercase deja toate soluţiile sugerate. 

În afară de una. 

PC Inspector era un soft german gratuit care susținea că 
poate să reconstituie şi să repare fișierele de pe carduri de 
memorie externe. Chiar dacă, din greşeală, ai fi reformatat un 
card de memorie, programul te putea ajuta. Părea prea frumos 
ca să fie adevărat şi, dat fiind că era complet gratuit, fără 
îndoială conţinea un virus sau altceva ce nu ţi-ai dori în niciun 
caz să ai în computer. 

Cu toate acestea, a apăsat pe „descărcare”. 

Imediat i-a părut rău, dar nu se putea abține să aștepte cu 
nerăbdare ceea ce avea să se întâmple când pe bara de 
descărcare avea să se arate sută la sută şi, cu toate că știa că nu e 
bine, a urmat toate instrucţiunile, a fost de acord cu licența 
utilizatorului şi chiar și-a scris numărul cardului VISA și codul 
de siguranţă. 

De-abia după ce s-a încheiat procesul greoi de instalare și-a 
dat seama că a achiziționat versiunea completă a softului, cu 
actualizări gratuite în următorii ani. 

Cel puţin, părea un program adevărat și, din cât vedea, scana 


deja în căutarea unităților de memorie externă. Doar dacă nu 
cumva codifica întregul computer, ca să poată ameninţa că 
şterge tot dacă posesorul nu transferă o grămadă de bani într-un 
cont dintr-o bancă rusească. 


Găsit card de memorie Sandisk 8GB în slotul J. 
Vrei să recuperezi fişierele şterse și deteriorate? 


A apăsat pe DA ca să declanșeze procesul și, orice o fi fost 
ceea ce făcea programul, se părea că nu merge prea repede. 
Procentajul a rămas timp de câteva minute blocat la trei la sută 
până să treacă la patru. De-abia când a auzit clinchetul care 
semnala un e-mail și-a dat seama că picotea. 


De la: Zhex3h+fbpyhpq8xakfo&sharklasers.com 

Către: fabian.riskOg9mail.com 

Subiect: Theodor 

Presupun că îți dai seama că fiul tău este unul dintre ei. 

/D 

http://politiken.dk/indiand/art4925602/ Anklageren-forventer-hoje- 
straffe-for-medlemmer-af-den-sâkaldte-smileyliga-nâretssagen-starter- 
neeste-uge 


Link-ul îl trimitea la un articol din jurnalul danez Politiken. 
Era despre procesul iminent al celor patru adolescenţi suedezi 
care, cu măști smiley galbene, omorâseră trei oameni ai străzii în 
Helsingør în cele mai complicate şi brutale moduri imaginabile. 
În plus, filmaseră fiecare atac ucigaș şi postaseră filmele pe 
internet. 

Lui Fabian îi era foarte cunoscut cazul. Din motive evidente, 
făcuse vâlvă şi de partea suedeză a strâmtorii, şi lumea ceruse să 
se judece cazul în Suedia, pe motiv că doi dintre acuzați erau 
minori. Însă, dat fiind că omorurile fuseseră săvârşite în 
Danemarca, se pare că acolo avea să aibă loc procesul. Și anume, 
în Helsingør. 

A făcut o căutare despre „banda Smiley” şi a citit câteva 
articole despre cazul spectaculos. Dar nicăieri nu scria că ar fi 


existat al cincilea membru. Toate sursele menționau trei băieţi și 
o fată, toți aflaţi în prezent în arest în Danemarca. 

Ce aveau de-a face toate astea cu Theodor? Nu fusese în 
Danemarca, şi cu siguranță nu se afla în arest, așteptând 
procesul. În acest moment era la cinematograf, vizionând The 
Avengers, și curând ar trebui să fie în drum spre casă. Să fie o 
greşeală? 

Mesajul era scris în daneză și semnat D. 

Ar fi putut să fie trimis de oricine, însă, dacă era să ghicească, 
ar fi zis că este Dunja Hougaard. O colegă daneză, care cu doi 
ani înainte își sacrificase întreaga carieră împotrivindu-se 
șefului ei, Kim Sleizner, ca să-l ajute pe el într-o anchetă. Dunja 
ajunsese chiar să salveze viața lui Theodor când a fost răpit de 
un criminal în serie îngrozitor, care voia să-l pedepsească pe 
Fabian pentru relele săvârşite în trecut. De atunci nu ţinuseră 
aproape deloc legătura. 

În afară de luna trecută, când a dat peste ea în holul secţiei de 
poliție. Avusese nevoie de ajutorul lui ca să obţină numele 
persoanelor care locuiau la câteva adrese. Așa e, n-a zis ea ceva 
despre faptul că ar fi în apropiere de locuinţa lui? 

Dar n-a văzut nicăieri numele ei pomenit în legătură cu cazul 
smiley. Pe de altă parte Kim Sleizner apărea din plin, împreună 
cu un anume Sveistrup de la poliția din Helsingør. Oare ea a 
lucrat pe ascuns la investigaţie? De aceea îi ceruse lui ajutorul, 
nu lui Astrid Tuvesson? N-ar fi ceva surprinzător la ea. Mai ales 
dacă era implicat Sleizner. Să însemne asta că ea știe ceva ce nu 
ştie nimeni altcineva? 

A tras sertarul din mijloc din partea stângă, a scos o 
bocceluță, a pus-o pe birou şi a desfăcut-o. Era acolo pistolul cu 
care Theodor venise acasă în acea seară fatidică în care 
pământul li s-a surpat sub picioare. 

De atunci încoace, șederea Matildei în spital îi solicitase toată 
atenţia, şi nu s-a mai gândit nici măcar o dată la pistol, aproape 
că reuşise să uite de existența lui. Dar iată-l, aşteptând să fie 
predat, înregistrat și examinat, şi sigur că avea să facă asta, de 
îndată ce afla exact de unde îl luase Theodor. 

Era un Heckler & Koch USP Compact de 9 mm, un model 


destinat luptei la mică distanţă, folosit în mod obișnuit de 
poliția daneză. Atâta ştia şi el, dar, din cauză că numărul de 
serie fusese răzuit, nu avea cum să facă cercetări legate de pistol. 

Să fie asta legătura cu Danemarca? Să fie adevărat că propriul 
fiu era implicat în acele fapte odioase? Nu fusese în apele lui, 
asta era sigur. Dar chiar aşa de grav... Trebuia să fie o 
neînțelegere. 

A încercat să aducă subiectul în discuţia cu Theodor, şi nu 
doar o dată. Dar când nu se eschiva și nu se închidea în sine ca 
într-o cochilie, băiatul reacţiona cu furie, ca aseară. Şi propria 
vinovăţie îl făcea pe Fabian să umble ca pe ouă în jurul oricărui 
posibil conflict, oricât de mic. Însă trecuse acea vreme. De cum 
ajungea fiul său acasă de la film, adevărul avea să iasă la 
lumină. 

A găsit în telefon numărul Dunjei şi l-a format, ca să întrebe 
dacă este vorba chiar de ea. Au trecut câteva secunde până să se 
facă legătura, dar în loc de sonerie, a auzit vocea feminină a 
robotului. 

Numărul format nu mai este disponibil. Numărul format nu mai 
există. Numărul format nu mai este disponibil. Numărul format nu 
mai există. Numărul... 

A închis şi a încercat din nou, de această dată formând 
numărul manual, dar a fost întâmpinat de aceeaşi voce. 

Poate că era o eroare tehnică. Poate că ea schimbase rețeaua. 
Puteau fi oricât de multe motive pentru care numărul nu era 
bun. Însă era vorba de Dunja şi, dacă o cunoştea bine, era o 
opţiune bine chibzuită. 


De la: fabian.risk&gmail.com 

Către: Zhex3h+fbpyhpq8xakfo&sharklasers.com 

Subiect: Theodor 

Salut, Dunja. 

Se pare că ai alt număr de telefon. Te rog să mă suni ca să putem 
discuta la telefon. Presupun că tu eşti. Dacă nu, te rog să-mi spui cine 
eşti şi de ce mă contactezi în legătură cu fiul meu. 

Cu simpatie, 

Fabian Risk 


A trimis e-mailul şi răspunsul a venit aproape imediat. 


Destinatar final: Zhex3h+fbpyhpq8xakfo&sharklasers. Corn 

Acțiunea: eşuată 

Status: 5.1.1. 

Remote-MTA: dns; gmail-smtp-in. L-google.com 

(2000:14504010: cod:: lb, serverul pentru domeniul gmail.com) 

Cod diagnostic: smtp; 550-5.1.1. Adresa de e-mail la care ați 
încercat să ajungeţi nu există. Verificaţi încă o dată adresa 
destinatarului, ca să nu existe erori de tastare sau spații inutile. 


Fabian nu ştia ce să creadă. Numărul ei nu mai exista și 
trimitea mesaje enigmatice de la o adresă la care nu-i puteai 
răspunde. Ce punea la cale? 

A luat telefonul, a găsit numărul de mobil al lui Kim Sleizner 
şi era pe cale să-l formeze când, dintr-odată, a apărut o fereastră 
în mijlocul monitorului. 


Recuperarea cardului de memorie Sandisk 8 GB terminată. 
Vrei să vezi documentele? 


Aha. Fotografiile de pe cardul de memorie. A dat clic pe DA 
și s-a deschis altă pagină. 

O pagină plină de fotografii. 

A dat clic pe prima, care o înfățișa pe Flora Stenson fluturând 
mâna spre aparat din stratul de legume. Era din 13 septembrie 
2005. Cu doi ani înainte ca Einar Stenson să moară. Următoarea 
era un selfie făcut după șase minute, în picioare pe un 
debarcader de lângă lacul Ringsj5. Următoarea arăta două 
cotlete pe grătar, lângă cartofi în coajă înfășuraţi în folie de 
aluminiu și acoperiţi cu un munte de sos béarnaise. 

Pentru un fotograf profesionist, fotografiile erau surprinzător 
de mediocre. Era limpede că micul aparat digital nu fusese 
punctul forte al lui Einar şi, dat fiind că nu erau decât vreo 
douăzeci de cadre, probabil că s-a plictisit repede de el și l-a 
lepădat în pod. 


Şi celelalte fotografii erau personale și, din punctul de vedere 
al lui Fabian, cu totul neinteresante. Cele mai multe păreau să fi 
fost făcute de Crăciun în 2005 și, cu toate că nu fusese decât de 
trei-patru ori acasă la Molander, i s-a părut că recunoaște 
canapeaua bej și masa de sufragerie dreptunghiulară aranjată 
pentru ospăţul de Crăciun. În unele fotografii erau Molander și 
soţia sa, Gertrud, ea cu o fustă roșie, el cu o cămașă cu nasturi şi 
un jerseu de lână. 

Singura imagine pe care n-o înțelegea fusese făcută la câteva 
zile după Crăciun şi înfățişa un grup de vreo zece bărbaţi care 
ședeau la o masă aşternută într-un subsol. Toţi se prăpădeau de 
râs, ţinând în mâini pahare pline cu şnaps și privind aparatul de 
fotografiat. 

Pe peretele din spate apărea un logotip, şi când l-a mărit a 
văzut că scrie „Celuloid”, sub o siglă care înfățișa un aparat de 
fotografiat vechi, ca o cutie. Desigur, era un club al fotografilor. 
Un club care, dacă numele era un reper, nu accepta decât 
aparatele cu film, ceea ce explica amuzamentul când Einar a 
scos la iveală mica sa minune digitală. 

Nu putea fi sigur. Însă ceva îi spunea că făcuse, în cele din 
urmă, un progres. Nu încăpea îndoială că Hugo Elvin 
adulmecase o mare parte. Dar foarte probabil nu ajunsese aici. 
Asta nu însemna că era ceva demn de interes. Însă, dacă era, el 
de afla, în sfârşit, cu un pas şi înaintea lui Elvin, şi înaintea lui 
Molander. 

Încă nu există nicio declaraţie a Poliţiei din Helsingborg în privința 
arestării lui Sievert Landertz, în această dimineață, zicea reporterul. 
Însă, conform unor surse neconfirmate, arestarea este legată de 
incendiul din sediul Democraților Suediei din Bjuv. Și în interpelarea 
de astăzi, Jimmie Åkesson a profitat de ocazie ca să comenteze 
evenimentele. 

Asta este ceea ce eu numesc o amenințare la adresa democrației, a 
spus Åkesson. Irene simţea cum i se strică dispoziţia doar la 
auzul vocii lui. Poate cineva să creadă cu adevărat că sistemul nostru 
juridic ar putea vreodată să conceapă arestarea în acest fel a unui 
membru al Democraților Suediei, fără nicio dovadă concretă... 

Irene a închis radioul. Se săturase până peste cap. Dacă nu 
era o ameninţare la adresa democraţiei, era o ameninţare la 
adresa libertăţii de exprimare. De parcă n-ar fi existat dovezi 
concrete împotriva lui Landertz. Practic, avea tatuat pe frunte 
cuvântul vinovat, pentru numele lui Dumnezeu! 

Dăduse mașina înapoi între două tufe care creşteau exact în 
unghiul potrivit ca s-o ascundă de orice venea pe drumul cu 
pietriș. În plus, de acolo, vedea perfect casa lui Assar Skanâs, la 
vreo douăzeci de metri, și putea să cheme ajutoare în clipa în 
care vedea pe cineva că se apropie. 

După ce s-au asigurat că el nu se află nici în casă, nici nu 
pândeşte pe undeva, prin grădină, ea şi Klippan au hotărât să 
nu-l cheme încă pe Molander cu echipa lui şi să ţină sub 
observaţie casa peste noapte, în cazul în care s-ar fi întors. 

Dar era deja în maşină de mai bine de patru ore şi nu făcuse 
decât să se uite prin teleobiectiv la o casă părăsită, în vreme ce 
curgeau știrile despre Landertz și partidul lui afurisit, care 
probabil că era în stare să recruteze și mai mulți membri pe 
seama acestui dezastru. 

Şi apoi, instrumentele de pe bord arătau că afară sunt doar 12 
grade, ceea ce însemna că trebuia să dea drumul la încălzire și 
să se înfăşoare într-o pătură groasă ca să n-o răzbească frigul. 
Lucru care, la rândul lui, însemna că trebuie să pornească 


motorul o dată la fiecare sfert de oră şi să-l lase să meargă cel 
puţin trei minute. 

N-a izbutit să-şi stăpânească un căscat exact în momentul în 
care cifrele albastre de la bord au arătat 00:00. Mai avea două 
ore până se întorcea Klippan s-o înlocuiască şi, dacă nu se 
întâmpla curând ceva, avea să adoarmă și să plece atât de 
departe, încât putea să înceapă al Treilea Război Mondial fără ca 
ea să observe. 

A ieşit din maşină, s-a întins şi și-a umplut plămânii cu aerul 
umed al nopţii. Căzuseră de acord să nu intre niciunul în casă 
singur. În parte pentru ca Molander să găsească mai puţine 
lucruri care au fost atinse, dar și pentru cazul în care Skanâs se 
întorcea. Atunci ar fi fost într-un mare dezavantaj. Skanâs se 
dovedise foarte periculos și complet imprevizibil, iar în casă ar 
fi avut în plus avantajul terenului propriu. 

Însă casa era una, grădina era cu totul altceva. Când a 
pătruns adânc în ea, s-a oprit și s-a uitat în jur. La Volvoul pus 
acolo, acoperit doar în parte cu prelata, și la gazon, care abia 
acum observase că este proaspăt tuns, așa cum straturile de flori 
erau lipsite complet de buruieni. 

Ceva nu era în ordine, dar nu putea să-și dea seama ce 
anume, şi apoi telefonul său a început să cânte „Sommartid” al 
lui Magnus Uggla. Ceea ce însemna că nu Klippan este cel care 
sună. Atunci ar fi fost vechiul sunet „Bakelite”. Nu, sunetul 
acesta era unul dintre cântecele din fruntea preferințelor sale, 
ales anume pentru Hampus. O rămășiță a vremii în care fusese 
îndrăgostită până peste urechi, atât de tare, că o durea tot 
trupul. 

Era a treia lui încercare s-o sune în acea noapte. Probabil se 
întreba pe unde este și de ce nu răspunde. Nimic ciudat în asta. 
Dar, aşa cum nu putea suferi restul albumelor cumplit de 
convenţionale ale lui Magnus Uggla, tot așa nu suporta ideea că 
trăiește cu unul dintre Democraţii Suediei. 

Așa că a lăsat apelul să treacă în căsuţa vocală și a mers mai 
departe prin spatele casei, până la ușa care dădea în living. Era 
încă întredeschisă, așa cum fusese când au ajuns ei acolo. 

Totul arăta că Skanăs îi văzuse pe fereastră și o zbughise 


chiar pe această ușă. Dar unde s-a dus apoi? Şi Renaultul, 
propria lui maşină, unde era? Din cât vedea ea, nu avea unde să 
fie parcat în spate și n-avea unde merge de acolo. Nu exista nici 
măcar un drum, doar câmpuri. 

Brusc, a auzit o sonerie în casă, o melodie electronică 
răspândindu-se în întuneric. Dar nu era nimeni în cealaltă parte 
a casei care să apese pe sonerie. 

În schimb, a observat că s-a luminat ecranul telefonului fix 
fără fir pus la încărcat chiar dincolo de ușa de sticlă. 

A deschis ușa destul de mult ca să se strecoare înăuntru și s-a 
aplecat deasupra ecranului, care arăta numărul 072-684 43 82. 
În vreme ce melodia răsuna de parcă n-ar fi avut de gând să se 
mai oprească, a căutat pe mobilul său numărul, dar n-a găsit 
nimic, ceea ce însemna că este al unei cartele SIM. 

Ca să nu contamineze aparatul cu propriile amprente, şi-a 
tras mâneca peste mână, a luat telefonul și a apăsat butonul 
verde, oprind melodia. 

— Da, salut... a zis, dar n-a auzit niciun răspuns. 

Nu auzea decât pe cineva care respira greu, aproape gâfâind. 

— Scuze, cu cine vorbesc? 

Era un bărbat. Asta şi-a dat seama. Un bărbat care tocmai 
terminase antrenamentul la sală sau altă activitate care cerea 
efort fizic. 

— Ce cauţi în casa mea? 

Era el. Era chiar el. 

— Numele meu e... s-a auzit pe sine spunând înainte să fie 
întreruptă de un clic. 

Fabian tocmai intrase pe site-ul clubului fotografilor, 
Celluloid, când o pală de vânt care a străbătut brusc pivniţa a 
anunţat că ușa de la intrare fusese deschisă şi închisă. 

Theodor venise acasă. 

lată de ce stătea acum pe palierul de la etaj, în dreptul ușii 
închise a adolescentului, adunându-și forţele ca să bată în ea. 
Acesta era momentul. Indiferent cum reacţiona Theodor, era 
momentul. Dar n-a fost nicio reacţie, aşa că a bătut din nou, de 
această dată mai tare, și a fost răsplătit cu un oftat obosit din 
partea cealaltă. 

— Da... Ce-i? 

A deschis uşa, a intrat în întuneric și l-a văzut pe Theodor 
culcat în pat, mijindu-și ochii la lumina care venea de pe 
coridor. Sigur, era ora douăsprezece şi jumătate, dar nu erau 
decât câteva minute de când venise acasă. Se dusese măcar la 
baie să se spele pe dinţi? În plus, camera duhnea a tutun şi 
băutură. 

— Ai băut? s-a auzit că spune, în vreme ce observa că hainele 
lui Theodor sunt îngrămădite pe podea. 

— Ăăă, ce? 

Theodor a încercat să-și concentreze privirea spre el. 

— Am întrebat dacă ai băut. Duhneşte aici a băutură, a zis, 
dându-și seama că era, probabil, cea mai proastă cale de a 
începe o conversaţie intimă tată-fiu. 

Theodor a oftat. 

— Da, două beri. Mulţumit? Sau mai era şi altceva ce voiai să 
întrebi? 

— Mulţumit? De ce aș fi mulțumit? 

Regretul n-avea rost. Era deja prea târziu, cu toate că încă nu 
trecuseră treizeci de secunde de când se afla în camera fiului 
său. 

— Ştii ce am spus, mama ta şi cu mine, despre băutură 
înainte de optsprezece ani. 

Se pare că fiului său nu-i trebuia mult ca să-l dezechilibreze 


cu totul. 

Încercând să dirijeze conversaţia într-o direcţie mai blândă, a 
respirat adânc, s-a dus la el şi s-a așezat pe marginea patului. 

— Uite ce-i, nici eu nu eram cu totul abstinent la vârsta ta. 

A prins privirea lui Theodor. 

— Nu că n-aş înțelege că cei de vârsta ta au nevoie să încalce 
regulile și să încerce lucrurile interzise. Şi, între noi fie vorba, 
pot foarte bine să trec cu vederea dacă e vorba de două beri. Dar 
două beri nu e nici pe departe ce ai băut tu în seara asta. Putem 
fi de acord în privinţa asta? 

Theodor a chibzuit o vreme până să facă semn cu capul că da. 

— Bine. Pentru că, de fapt, nu despre asta voiam să vorbim. 

S-a întrerupt iarăși. 

— De ce? S-a întâmplat ceva? 

— Nu ştiu. Asta încerc să aflu. 

Pur și simplu, nu știa cum să continue. 

— Cu toţii greşim din când în când, nu-i aşa? Uite, eu, de 
exemplu. Am făcut ce am crezut că-i mai bine, însă aș fi primul 
care să recunosc că n-am fost cel mai bun sau cel mai implicat 
tată din lume. Și, în lumina a tot ce s-a întâmplat, e limpede că 
am făcut mai multe greșeli decât cei mai mulți taţi. Greşeli care, 
în unele cazuri, sunt atât de grave, încât va trebui să trăim cu ele 
restul... 

— Bine, gata, care-i treaba? l-a întrerupt Theodor. E miezul 
nopţii şi sunt obosit. Poate că am putea vorbi despre asta 
altădată? 

— Îmi pare rău. 

Fabian a clătinat din cap. 

— Acum e deja altădată, sau data de după aceea. Oricât am 
vrea, n-o mai putem amâna. Trebuie să știu chiar acum ce s-a 
întâmplat cu adevărat în seara în care ai venit acasă plin de 
vânătăi şi cu un pistol ascuns în pantaloni. 

În sfârșit, o reacţie. Sub forma ochilor daţi peste cap, sigur, 
dar era mai bine decât nimic. 

— Am vorbit deja despre asta. Nici nu mai știu de câte ori. 
Theodor a clătinat din cap. Mergeam prin Slottshagen să mă 
întâlnesc cu niște prieteni şi tipii ăia au apărut şi... 


— Ai dreptate, i-a tăiat vorba Fabian. Povestea asta am auzit- 
o cât să-mi ajungă pe restul vieţii. Dar nu-i ceea ce s-a întâmplat 
în realitate, nu? 

— Ba sigur că e, la dracu”! 

Theodor l-a fulgerat cu ochii injectați. 

Fabian a clătinat din cap. 

— Nu, nu mergeai prin Slottshagen şi n-au fost „tipi” care au 
aţintit pistolul spre tine până ce un al treilea „tip” a apărut cu 
un pitbull și i-a pus pe fugă. 

— Bine, crede ce vrei, a fornăit disprețuitor Theodor. Puțin 
îmi pasă... 

— Theo, văd. Se vede de la o poştă că... 

— Cum adică, vezi? Tu nu vezi nimic înainte să fie prea 
târziu, a şuierat Theodor. Ce mama dracului îți închipui că 
pricepi dacă te uiţi la mine? 

— Că nu ţi-e bine. 

Theodor a şovăit, ca şi cum ar fi fost ultimul răspuns la care 
se aștepta. 

— Văd că ai ceva pe suflet. Ceva apăsător, care te roade, şi 
dacă crezi că o să dispară de la sine, te înșeli. O să fie din ce în ce 
mai rău. Și dacă nu faci ceva în privinţa asta, în cele din urmă o 
să putrezeşti pe dinăuntru. 

Pentru prima dată, fiul lui părea că ascultă fără să protesteze. 

— Ai zis că nu văd niciodată ceva înainte să fie prea târziu, a 
continuat. Oricât ar fi de dureros, trebuie să recunosc că a fost 
adevărat de prea multe ori, dar încerc să schimb asta, şi iată de 
ce sunt aici acum și nu altcândva. Pentru că nu-i prea târziu. 
Există întotdeauna o cale pe care poți merge înainte, și a ta 
începe cu adevărul. Indiferent cât de greu şi cumplit ar fi, de 
acolo trebuie să începem. Altfel, totul o să se prăbușească. Aşa 
că te întreb din nou. Ce s-a întâmplat în seara aceea? 

Theodor tăcea, ochii lui căutau ceva pe care să se sprijine în 
vreme ce absorbea cele spuse. Dar când n-au putut găsi un 
punct sigur, bărbia a început să-i tremure. 

A trecut aproape un minut întreg până s-a uitat din nou în 
ochii lui Fabian. 

— Bine, a zis, cu o voce firavă ca aripa unui fluture. Ai 


dreptate. Nu eram în drum spre prieteni. Eram la bancomatul 
din Stortorget când au apărut. Dintr-odată erau acolo, fluturând 
pistolul şi spunându-mi să le dau toți banii. 

O minciună înlocuită cu alta. 

O vedea în ochii lui şi a simţit cum îl inundă dezamăgirea. 

— Theodor... Dunja a luat legătura cu mine. Ştii, Dunja 
Hougaard, cea care ţi-a salvat viața acum doi ani. 

Dintr-odată, în ochii lui Theodor era panică. 

— Ea spune cu totul altă poveste. Una care se petrece în 
Danemarca și în care tu ești unul dintre... 

— N-am fost eu! Îţi jur că n-am fost eu! M-au silit, n-am vrut, 
dar m-au silit să ţin de şase în vreme ce ei... 

Theodor s-a întrerupt și s-a schimonosit, luptând cu lacrimile. 

— În vreme ce ei ce? Au vârât o petardă mare pe gâtul 
victimei şi au aprins-0o? 

— Dar n-am fost niciodată părtaş. Îţi jur, n-am făcut nimic. 
Habar n-aveam. Am văzut doar, din întâmplare, unul dintre 
clipurile lor în care l-au împins pe tipul ăla într-un cărucior de 
supermarket. A fost groaznic. Se vedea cum se zbate să iasă, dar 
nu putea, pentru că l-au legat de cărucior și... La dracu’, e cel 
mai îngrozitor lucru pe care l-am văzut în viața mea... Drept pe 
autostradă, și apoi a venit un camion și... 

Theodor s-a întrerupt iarăşi, când suspine tăcute l-au copleșit, 
zguduindu-i tot trupul. 

Fabian ar fi vrut să-l aline și să-i spună că totul o să fie în 
ordine. Că timpul o să vindece toate rănile. Dar nu putea rosti 
niciun cuvânt. Era ca şi cum totul îi fusese scurt-circuitat — 
capacitatea de a vorbi, de a gândi, totul. 

— Au zis că o păţesc dacă spun cuiva. Tată, îţi jur. N-am vrut 
să fiu părtaş, dar a trebuit să-i ajut, n-am avut de ales. Ea a 
pierdut lănţişorul cu numele meu pe el și probabil şi cu 
amprentele mele. 

— Cine? Cine avea lănţișorul tău? 

Creierul său revenea brusc la viaţă. 

— Alexandra. Era amestecată în porcăria aia şi, când mi-am 
dat seama, n-am mai vrut decât să plec de acolo. Să plec şi să nu 
mă mai întorc. Însă Henrik, amicul ăla al ei, a refuzat. A zis că 


sunt unul dintre ei, că vreau ori nu. 

— Şi Dunja? Unde intră în toată povestea asta? 

— Habar n-am. Doar a bătut la ușa Alexandrei într-o zi. 
Tocmai văzusem clipul şi n-am ştiut ce să fac. 

— Şi ce ai făcut? 

— Ne-am ascuns până s-a lăsat păgubaşă. Cred că am stat 
mai bine de o oră după canapeaua aia. 

Într-un fel, fiul său era acum așa de mare, şi în câţiva ani avea 
să fie mai înalt decât el. Și totuși, era încă un băieţel care se 
pitula pe după canapele. 

— Şi pistolul? 

— Henrik mi l-a dat când ţineam de şase la Helsingør. Atunci 
a apărut ea din nou. N-am habar de unde a ştiut că suntem 
acolo. 

— Aşadar, cu Dunja te-ai încăierat? 

Theodor a încuviinţat. 

Trebuie să fi lucrat la investigaţie. De aceea îi ceruse ajutor să 
găsească numele câtorva locuitori din cartierul lui, Tågaborg. 

— Dar, ascultă... 

Theodor l-a privit în ochi. 

— Nu trebuie să-i spunem mamei despre asta, nu-i așa? 
Putem s-o păstrăm pentru noi, bine? 

— Theodor, trebuie să ştii că nu se poate. Fabian s-a străduit 
să pară mai calm decât se simţea. Sigur că va trebui să-i spunem. 
Şi trebuie, de asemenea, să te prezinți cât mai curând la poliția 
daneză. 

— Cum adică, să mă prezint? De ce? 

Theodor s-a albit la față. 

— Ca să dai o declaraţie şi să le spui de implicarea ta şi de... 

— Nu, ascultă! N-am făcut nimic! Singurul lucru pe care l-am 
făcut a fost să stau acolo și... 

— Exact, Theodor. Ai fost acolo. Cum ai ajuns acolo, dacă te-a 
silit sau nu cineva, nu contează în acest moment. Singurul lucru 
care contează este că ai fost acolo. 

Theodor s-a uitat lung la el, dar Fabian nu vedea în ochii lui 
neliniște sau îngrijorare, nici nefericire sau enervare. Nu, ochii 
lui străluceau de groază pură. Ceea ce era exact ce simţea și 


Fabian. Faţă de ceea ce îi aștepta și ceea ce avea să i se întâmple 
fiului său. 

— Dacă vrei să lași asta în urmă, singura cale este să dai o 
declarație în care să le spui celor de la poliție exact ce s-a 
întâmplat. 

Faţa lui Theodor s-a albit și mai tare. 

— O să merg cu tine şi o să am grijă să ai un avocat bun. Dar 
depinde de tine ca să... 

Semnele prevestitoare fuseseră acolo. Spaima din ochii lui, 
respiraţia şi fața de o paloare de moarte. Ar fi trebuit să ştie. Cu 
toate acestea, când Theodor a început să vomite, a părut că vine 
din senin. 

Cu toate că era încă devreme şi soarele de-abia se ițea peste 
vârfurile copacilor, pe Irene o treceau sudorile de parcă ar fi fost 
la menopauză. Asta după ce îşi scosese hanoracul și jacheta de 
lână şi, în afară de blugii care i se lipeau de picioare, acum nu 
mai avea pe ea decât un tricou vechi, care era și el ud leoarcă. 

A ieşit de pe cărare și s-a așezat pe o buturugă aflată la vreo 
zece metri în desiș, a scos una dintre sticlele cu apă din rucsac și 
a băut-o, în ciuda faptului că apa era călâie și avea un iz de 
plastic. 

S-a uitat la telefon şi a văzut că zona marcată pe hartă se 
schimbase din nou. De la forma de gogoaşă pe care o avusese cu 
ceva mai mult de o oră înainte, acum semăna mai degrabă cu un 
balon pe care se aşezase cineva. 

Molander, care făcea triangulaţia la sediu, explicase că forma 
depinde de numărul și de tipurile de relee la care este conectat 
telefonul respectiv la un moment dat. Şi de faptul că antenele 
sunt omnidirecţionale sau unidirecţionale, iar în al doilea caz, 
depinde de unghiul acoperit. 

In orice caz, zona era mult prea mare, acoperind între doi și 
trei kilometri pătraţi. Ceea ce nu părea prea mult în sine, dar 
terenul inaccesibil din Soderăsen, combinat cu faptul că ea și 
Klippan nu reușiseră să facă rost decât de doi agenți în 
uniformă, din pricina meciurilor de fotbal din acel weekend, 
făcea ca sarcina să fie mult mai grea decât găsirea unui ac în 
carul cu fân. 

Dacă ar fi avut zece oameni, ar fi putut să se înşire la 
marginea zonei și să înainteze spre centru în mod coordonat. 
Acum nu aveau încotro, încercau să-l înconjoare venind fiecare 
dintr-un punct cardinal, ceea ce lăsa mari porțiuni complet 
nesupravegheate, ușurând strecurarea prin ochiurile plasei. De 
fapt, asta se întâmplase deja de două ori și, dacă nu se schimba 
ceva curând, trebuia să abandoneze misiunea și să aștepte până 
după weekend, când urma să aibă mai mulţi oameni. 

Când chiar s-a schimbat ceva, a presupus că aplicaţia pe care 


o folosea ca să primească informaţii de la Molander a luat-o 
razna şi s-a blocat, cumva, așa că a închis-o şi a repornit-o. Dar a 
rămas la fel. Zona marcată pe hartă continua să arate ciudat. 

Rotundă ca o minge de tenis şi, în comparaţie cu precedenta, 
mică. 

Atât de mică, încât nu mai acoperea decât circa o mie de 
metri pătrați. 

Și, dacă asta nu era destul, ea însăși se afla cam la o sută de 
metri de centrul zonei. Dacă harta era corectă, asta trebuia să 
însemne că el intrase în contact cu câteva relee deodată, ceea ce 
însemna, de asemenea, că poate să dispară iarăşi în orice clipă. 

Se pare că te îndrepți direct spre el, i-a scris Klippan. Ajungem 
acolo cât de repede putem. 

S-a ridicat, a scos pistolul, şi-a îndesat în buzunarele de la 
spate alte două încărcătoare pline și a pornit repede. A ieșit 
înapoi la soare, a traversat cărarea și a mers mai departe printr- 
un mic luminiș cu crengi uscate şi rădăcini care și-au dat toată 
silința să-i agaţe picioarele și să-i scrântească gleznele. Dar a 
reuşit să evite catastrofele şi curând a intrat în pădure pe partea 
cealaltă. 

S-a mai uitat o dată la telefon, pe când trecea pe lângă un 
bolovan uriaș, şi a constatat că zona de pe hartă era în 
continuare mică şi drumurile lor aveau să se încrucișeze curând, 
în afară de cazul în care el îşi schimba brusc direcţia. 

A stat complet nemișcată, dar nu se auzea nimic în afară de 
muştele care bâzâiau în jurul gâtului său transpirat. Poate că o 
auzise deja și s-a oprit şi el. 

În cele din urmă, și-a părăsit ascunzătoarea din spatele 
bolovanului, s-a uitat în jur şi s-a adâncit și mai mult între 
copaci, al căror frunziş presăra bănuţi de soare. La început a 
alergat cu uşurinţă, sărind peste pietrele cu mușchi și copacii 
căzuţi, însă după o vreme a încetinit până la mers, aproape 
târâre, verificând din când în când pe telefon unde se află. 

După o vreme, copacii au început să se rărească şi pădurea s- 
a deschis într-un luminiș în care soarele era atât de puternic, 
încât ochii săi au avut nevoie de un moment ca să se adapteze. 
Dar, de cum s-au adaptat, a devenit limpede că nu alergau după 


o umbră. 

Pietrele afumate fuseseră împrăștiate, ce-i drept, însă nu i-a 
trebuit mult până să găsească locul în care probabil că el făcuse 
focul nu mai demult decât noaptea trecută. Ceva mai departe, 
iarba fusese turtită într-un dreptunghi perfect de circa doi metri 
pe unu şi jumătate. 

Ceva sclipea în iarbă şi, când s-a lăsat pe vine, şi-a dat seama, 
privind mai bine, că este un cartuş, dar chiar când își pusese o 
mănuşă de cauciuc şi era gata să-l culeagă, a încremenit la 
sunetul care venea chiar din spate. 

Nu era trosnetul unei crengi. Nici vreun vreasc. Nu erau nici 
măcar frunzele foșnind într-un fel pe care vântul nu l-ar fi putut 
isca niciodată. Ce anume era, nu știa. Poate că nu era decât 
închipuirea sa. Cu toate acestea, a ridicat mâinile, s-a răsucit 
încet şi a dat cu ochii de ochii lui negri. 

Cerbul stătea la un metru și ceva de ea şi părea cel puţin la fel 
de surprins. A izbit-o măreţia înfățișării lui, cu coarnele mari și 
ochii negri ca smoala, care o priveau ca şi cum ar fi putut să-i 
citească gândurile. 

Bubuitura a fost puternică, însă din cauza ecoului n-a putut 
să-şi dea seama din ce direcție venea. Șuieratul care a spintecat 
aerul chiar în dreptul feţei ei a făcut-o să-și dea seama că cineva 
trăsese în ea. Glonţul a lovit iarba un pic mai la stânga, în vreme 
ce ea plonja spre dreapta. Cerbul dispăruse deja, ca şi cum n-ar 
fi fost acolo niciodată. 

S-a târât prin iarbă, încercând să-și vină în fire. Un glonţ de 
puşcă obişnuit străbate aproximativ opt sute de metri pe 
secundă, de mai mult de două ori viteza sunetului. Însă 
bubuitura, şuieratul şi lovitura au fost aproape simultane, ceea 
ce însemna că țintașul nu poate fi mai departe de vreo cincizeci 
de metri. 

Avusese noroc. Când și-a dat seama de asta, șocul a copleșit- 
o. Dar acum nu era timp pentru şoc. Acum trebuia să plece de 
acolo cât mai repede cu putință. Măcar de l-ar fi zărit prin iarba 
înaltă. Dar nu îndrăznea să se ridice în picioare, așa că s-a târât 
mai departe perpendicular pe traiectoria glonţului. 

Nu putea decât să tragă nădejde că el n-o vede și nu vede nici 


mișcarea ierbii din jurul ei. Dacă ar putea să ajungă din luminiș 
înapoi în pădure, copacii ar ascunde-o și ar putea să dea ocol şi 
să ajungă la el din spate. 

Apoi a mai răsunat o împușcătură, şi alta. 

A îngheţat și şi-a ţinut răsuflarea, în vreme ce își făcea în 
minte inventarul corpului, ca să se asigure că nu fusese lovită, 
când a auzit o bufnitură înăbușită. Un sunet care a speriat-o 
mult mai tare decât împușcăturile. 

Să fi fost el, sărind jos din ascunzătoare? Dacă a fost într-un 
copac sau în adăpostul unui vânător, cu siguranţă a văzut-o. Nu 
cumva erau paşi ceea ce auzea acum? Da, auzea chiar şi un 
vreasc trosnind. 

Să se ridice și să încerce să fugă? Nu, asta ar transforma-o 
într-o ţintă şi mai ușoară. Mai bine să ţină pistolul pregătit și... 
Sunetul a făcut-o să nu mai gândească și să înceapă să acționeze. 
Sunetul a ceva metalic scos din teacă. 

Ţinând pistolul cu amândouă mâinile, s-a rostogolit şi i-a 
văzut silueta conturată de soarele orbitor, cu un cuţit de măcelar 
în mână și o pușcă atârnată pe umăr. 

Secundele se lungeau, ca și cum i-ar fi dat mai mult timp să-i 
ochească piciorul şi să apese tot mai tare cu arătătorul pe 
trăgaci. Dar ceva a făcut-o să se oprească. 

Cu toate că ochii, nasul și gura arătau așa cum îşi amintea de 
la cordonul de poliţie din Bjuv, era din ce în ce mai convinsă că 
ceva nu-i în ordine. De exemplu, lipsea rânjetul și, când un nor a 
acoperit, în cele din urmă, soarele şi i-a văzut mai bine faţa, şi-a 
dat seama pe loc care este problema. 

Nu era el. 

S-a așezat la un metru și ceva de zidul de piatră, pe digul 
Parapet din Portul de Nord din Helsingborg. Nu avea decât un 
pic peste un metru înălțime și se arcuia la fel ca tejgheaua 
raionului de carne al lui Lennart Andersson din ICA Maxi, în 
Hyllinge. N-avea rost să-și ia acum un avânt mai mare, de 
vreme ce n-avea să-și ia prea mult avânt atunci când avea să 
acţioneze cu adevărat. 

Prima încercare a fost așa și aşa. A șovăit şi n-a reuşit să aibă 
destul elan ca să treacă peste zid. A doua încercare a mers mai 
bine, iar la a treia a mers până la capăt, aterizând pe una dintre 
stâncile din partea cealaltă. La a patra încercare nici măcar n-a 
mai avut nevoie să se sprijine în mâini. 

La fel ca în multe împrejurări, era important să crezi că va 
merge. Ca atunci când era băieţel şi a învăţat să rupă un creion 
cu degetul arătător. S-a străduit un întreg weekend fără să 
reuşească şi părea că arătătorul o să se rupă, nu creionul. De- 
abia când şi-a pus în gând s-o facă fără şovăială a reușit, în cele 
din urmă, şi de atunci încoace n-a mai fost greu. 

A făcut al cincilea salt, şi acum părea cel mai uşor lucru din 
lume. Era întocmai ca misiunea suplimentară. Când a văzut X- 
ul a fost neliniștit, şi când i-a ieșit din aruncarea zarurilor 
pagina 28 a carnetului a fost convins că asta avea să fie ultima sa 
misiune. Pe de altă parte, acum era convins că totul va ieși de 
minune. 

Ba chiar aproape că uitase că poartă mască. Dacă nu s-ar fi 
prelins sudoarea pe dinăuntru, nici nu s-ar fi gândit la ea. Atât 
de bine i se potrivea. 

O comandase în SUA în momentul în care a terminat de scris 
cele 120 de misiuni suplimentare. L-a costat aproape o mie de 
dolari și, cu toate că plătise în plus pentru livrarea expres, n-a 
ajuns la el decât după cinci săptămâni. 

Dar i se potrivea perfect și, din cât își dădea seama, părea să 
funcţioneze perfect în public. Era prima dată când o purta în 
afara apartamentului. 


Cei mai mulți oameni au trecut pe lângă el fără să 
reacționeze, de parcă nu l-ar fi văzut. Câţiva s-au uitat mai bine, 
ca şi cum nu s-ar fi dumirit ce nu e în ordine. Alţii chiar s-au 
răsucit să se uite la el. Apoi a riscat să se plimbe pe porțiunea 
pietonală din Kullagatan spre sfârșitul unei dimineţi de 
sâmbătă. 

Totuşi, îi era cald cu masca. Și-a scos-o, a şters-o pe dinăuntru 
cu un prosop și a pus-o în rucsac, apoi s-a urcat pe bicicletă şi a 
pornit spre Hyllinge. 


33 


Era un proces cu totul lipsit de elemente electronice. Fără unu 
și zero. Fără rutine ale driverului, cabluri sau carduri de 
memorie. Doar chimia pură a hidrochinonei care se răspândea 
prin casetă şi intra în contact cu stratul de gelatină al filmului, 
unde începea să transforme în argint metalic halogenura de 
argint care fusese expusă la lumină. Un proces care dădea un 
negativ cu atât mai întunecat cu cât i se permitea să se 
desfășoare mai mult timp. 

Developarea filmului fotografic necesită atât pricepere, cât şi 
experienţă. Cel care developează trebuie să fie capabil să facă 
unele lucruri, cum ar fi să scoată filmul din casetă şi să-l încarce 
în tancul de developare pe nevăzute, doar din memoria 
musculară, de vreme ce acele lucruri trebuie să fie făcute fie într- 
un manşon special, fie în întuneric complet. 

Găsise rolele de film într-un compartiment încuiat, într-unul 
dintre dulapurile din clubul fotografic Celluloid. Odinioară, 
dulapul îi aparținuse lui Einar Stenson, şi a reușit să descuie 
compartimentul cu una dintre cheile din sertarul lui Hugo 
Elvin. Era cea mai mică dintre cheile marcate cu bandă adezivă 
verde și cu semn de întrebare. 

Şase role, fiecare cu douăzeci şi patru de fotografii care 
aşteptau să fie developate. Toate alb-negru, dar cu diferite 
granulaţii şi valori ISO, ceea ce necesita timpi de developare 
diferiți și concentraţii diferite ale revelatorului. 

Patru dintre membrii clubului își oferiseră serviciile. Au 
atârnat filmele developate ca să se usuce, apoi le-au tăiat în fâșii 
de câte patru fotograme și le-au pus în suportul aparatului de 
mărit, unde negativele filtrau lumina becului incandescent, 
proiectând timp de câteva secunde imaginile pe partea cu 
emulsie a hârtiei fotografice. 

De-abia după ce hârtia expusă a fost așezată în tava de 
developare a reușit Fabian să vadă, în fine, cum imaginile prind 
formă, apărând parcă de nicăieri. 

Dat fiind că Einar Stenson fusese fotograf sportiv 


profesionist, erau acolo o mulțime de fotografii din sporturi, de 
la handball până la curling, dar erau și fotografii frumoase din 
natură, cu lacuri ca nişte oglinzi, câmpuri de grâu unduitoare şi 
copaci ivindu-se din cețurile dimineţii. Mai erau, de asemenea, 
câteva portrete cu adevărat încântătoare ale soției lui Einar, 
Flora Stenson, şi o serie de fotografii cu două coţofene care 
construiau un cuib. Totuşi, ceea ce nu găsea Fabian era ceva ce 
ar fi putut să explice de ce Molander i-ar fi luat viaţa lui Einar. 

După prima sută de fotografii entuziasmul tuturor a scăzut. 
Fabian a fost mai puţin afectat decât cei patru voluntari, care, 
fireşte, sperau să descopere un subiect gras pentru bârfele de la 
cină. 

Unul îşi luase deja tălpăşița, iar ceilalți trei erau aşa de 
deprimați, că n-au reacționat când Fabian a zăbovit pe lângă 
tava cu revelator. 

La început, porțiunile care se întunecau treptat păreau sute 
de puncte care se uneau în petice mai mari. Ca nişte bălți de 
întuneric care, în cele din urmă, au desenat o mașină. O berlină 
gri cu uşa din partea șoferului deschisă şi cineva... la stai... 
Fabian a mai urmărit câteva secunde procesul de developare, ca 
să afle mai multe amănunte. 

Da, cineva tocmai deschisese portiera șoferului ca să urce la 
volan. Cineva cu ochelari, îmbrăcat parcă într-o cămașă în 
carouri pe sub un sacou. 

Faţa bărbatului era întoarsă de la aparatul de fotografiat, dar 
Fabian a recunoscut și aleea, şi casa. Îşi amintea că i-a dus acolo 
pe Sonja şi pe copii pentru prima dată cu doi ani înainte, fiind 
invitat la un grătar cu restul echipei, în mijlocul unei anchete. 

Sigur că era Ingvar Molander. Nici măcar nu era surprins. 

De acum vedea că mașina este un Saab gri 9-3 cu numărul 
HOT 378. Cu alte cuvinte, același model și aceeași culoare ca în 
fotografiile găsite de Hugo Elvin. Se simţea îndreptăţit să 
presupună că e aceeași mașină în care, în acele fotografii, urca o 
femeie încă neidentificată. 

Se pare că Einar Stenson îl urmărise pe Molander, şi în acea 
seară anume îl urmărise până la întâlnirea cu femeia 
necunoscută. Oare Molander avusese o aventură? Despre asta 


să fi fost vorba? Oare Einar descoperise că Molander o înșală pe 
fiica lui, Gertrud? 

Fotografia a fost mutată în baia de stopare, urmând să fie 
pusă în tava cu fixator şi apoi atârnată să se usuce, însă Fabian 
se uita deja cu atenţie la următoarea fotografie, ale cărei porţiuni 
întunecate începeau să se contureze mai bine. 

Din nou acel Saab, dar această fotografie era făcută din spate 
și în cu totul alt loc, cu copaci şi tufe pe fundal. Molander nu era 
decât o siluetă întunecată. Femeia era mai vizibilă, îmbrăcată cu 
aceeași rochie ca în fotografiile din sertarul lui Hugo Elvin și 
mergând spre maşină cu un zâmbet larg pe chip. 

Dar abia atunci când Fabian a văzut fotografia următoare, 
ultima, pentru că probabil lui Einar i se terminase filmul, a 
început să aibă o senzaţie intensă. O senzaţie de recunoaștere. 
Nu-și dădea seama unde o mai văzuse, dar cu cât se uita mai 
mult la faţa ei mărită de teleobiectiv, cu atât era mai convins că 
mai văzuse nu de mult acea femeie. 

Bărbatul care trăsese în Irene în Soderăsen o aștepta în 
camera de interogatoriu atunci când, în cele din urmă, ea a 
intrat şi a închis încet ușa. ÎI lăsase dinadins să fiarbă în suc 
propriu câteva ore în plus, fără nimic care să-i ţină de urât, în 
afară de un pahar mic de plastic cu apă. Asta ca să-l ajute să 
priceapă cine e la comandă. 

Dar în clipa în care s-a răsucit şi i-a întâlnit privirea, a ştiut că 
orele de carantină n-au fost suficiente. Paharul era neatins, și 
felul în care se uita la ea pe când se apropia și se aşeza în faţa lui 
era atât de intens, încât ochii ei s-au îndreptat spre podea, strict 
din instinct de conservare. 

Şi, de parcă asta n-ar fi fost destul de rău, ea i-a aruncat fără 
voie un zâmbet împăciuitor, după ce şi-a adunat destule puteri 
ca să ridice iar privirea. Toată treaba era atât de ridicolă, încât îi 
venea să-și tragă palme, ca să iasă din starea asta şi s-o ia de la 
capăt. 

— Eşti Igor Skanăs, fratele mai mic al lui Assar Skanâs? 

L-a privit drept în ochi, hotărâtă să nu-și abată privirea 
înainte s-o facă el. 

Igor Skanăs a dat din cap, părând cu totul netulburat de 
încercarea ei de a-l domina. 

— Aş prefera să răspunzi cu voce tare, de vreme ce este un 
interviu luat de poliție şi nu pantomimă, a continuat, în vreme 
ce o usturau deja ochii pentru că nu-şi îngăduia să clipească. 
Datul din cap nu este detectat de casetofon. 

— Mai mult ca sigur, dar poate că este detectabil pe una 
dintre multele camere de supraveghere. 

Acum el zâmbea, dar, de vreme ce nu clipise nici măcar o 
dată, asta nu făcea decât să amintească din nou cine domină. 

— Bine. Atunci, am stabilit cel puţin faptul că eşti în stare să 
vorbeşti. 

El a măsurat-o cu privirea. Dar nu într-un fel sexual. Nu era 
dorință în ochii lui. Nici flirt. Nici vreo aluzie obscenă cu care ea 
avea de-a face atât de des. Nu, era cu totul altceva, și mult mai 


meticulos, ceea ce, nu se știe de ce, o făcea să se simtă și mai 
vulnerabilă. 

— Să începem cu motivul pentru care ai tras în mine. 

— Dacă aş fi tras în tine, n-ai sta acum aici. 

Zâmbetul lui dispăruse, şi pentru o fracțiune de secundă s-a 
uitat în dreapta ei, după care a privit-o iar drept în ochi. 

— Prin urmare, susţii că ocheai cerbul, cu toate că sezonul de 
vânătoare începe abia peste patru luni? 

Ochii ei nu mai suportau, şi s-a prefăcut că tușeşte, ca să-i 
poată închide câteva clipe fără ca înfrângerea sa să fie prea 
vizibilă. 

— Așa este. 

El a zâmbit ca și cum i-ar fi ghicit mascarada jalnică. 

— Prin urmare, ca să spunem altfel, recunoşti un delict 
împotriva animalelor sălbatice? 

Oare se uitase la urechea ei? Urechile îi erau un pic depărtate 
de cap, după cum ştia prea bine. Dar nu destul cât să provoace o 
reacție. 

— Foarte bine. Atunci hai să lăsăm asta deoparte pe moment 
și să vorbim despre motivul pentru care suntem aici, care este 
fratele tău, Assar Skanăs. 

— Ce-i cu el? 

— E suspectat de uciderea lui Moonif Ganem, în vârstă de 
unsprezece ani. Poate că ai citit despre asta în ziare. 

Igor Skanâs n-a avut nicio reacţie, în afară de faptul că se 
poate să-și fi coborât un pic privirea. 

— Sau poate că nu eşti la curent cu ştirile, de vreme ce erai în 
pădure, la vânătoare? 

La ce se uita acum? La nasul ei? Ce mama dracu' avea de 
gând? 

— Ar trebui să încerci câteodată. După câteva ore poţi chiar 
să-ți auzi gândurile. 

— Şi care sunt gândurile tale? În privința acuzațiilor 
împotriva fratelui tău? 

Igor Skanăs și-a încrucișat brațele și s-a lăsat pe spătarul 
scaunului, zâmbind. 

— Presupun că e vorba de băieţelul cafeniu care a dat o tură 


prin mașina de spălat? 

— Poftim? 

Presupusese că glumește, testându-i limitele. Dar zâmbetul 
lui nu era al cuiva care glumește. Era, pur şi simplu, expresia 
încântării lui. 

— O tură prin mașina de spălat. Așa vezi tu asta? Că a fost 
ceea ce-i trebuia ca să-şi spele pielea cafenie murdară. Poate că 
ai fi preferat să toarne şi o sticlă de înălbitor, ca să facă băiatul și 
mai alb? 

— Sigur, de ce nu? 

Igor Skanâs a deschis o cutie cu snus, netulburat de 
izbucnirea ei. 

Acum lucrurile începeau să capete sens. Svastica, încăperea 
ordonată și Renaultul pe care l-a văzut 

Klippan la adunarea naziștilor. Toate astea erau ale fratelui 
lui Assar. 

— Dacă avem noroc, va sluji de exemplu și va rări hoardele 
de oameni care cred că pot să vină, pur şi simplu, aici şi să ia 
totul în stăpânire, a continuat el. Așa că, da, sigur. A luat snus 
între degetul mare, arătător și mijlociu și l-a împins sub buza de 
sus. Dacă ne gândim câţi omuleţi de turtă dulce mor de foame 
în fiecare zi, pare un preţ destul de mic de plătit pentru salvarea 
acestei ţări de dezastrul total. 

Era pe punctul de a-l contrazice. Avea argumentele aliniate ca 
pe banda unei mitraliere. Dar a păstrat tăcerea, deoarece tocmai 
îşi dăduse seama de ce o măsura aşa cu privirea. 

Ar fi dat mult să se poată ridica, să iasă din încăpere și să lase 
pe altcineva în loc. Dar nu era nimeni altcineva şi, oricât de 
odios era Igor Skanăs, nu el era cel pe care îl urmărea. 

— Fratele tău. E la fel de rasist ca tine? 

— Ar trebui să-l întrebi pe el. 

— Bine, doar că trebuie mai întâi să dau de el. Când l-ai 
văzut ultima dată? a zis, străduindu-se din răsputeri să nu-și 
lase sentimentele să se arate. 

— Oho, bine, presupun că schimbăm iar subiectul. 

— Suntem aici ca să vorbim despre fratele tău. Nu despre 
concepția ta perversă despre lume. 


Să-l ţină din scurt. Asta era tot ce putea să facă. 

— Deci, dacă binevoiești să te concentrezi pe răspunsuri, 
promit să pun întrebări. Cum ar fi asta: Când l-ai văzut ultima 
dată pe Assar? 

— Miercurea trecută, când s-a întors acasă, pe la trei sau 
patru după-amiază. 

— Ţi s-a părut ceva ciudat? Ceva ieșit din comun, care să sară 
în ochi? 

— Totul la Assar e ciudat. 

— Dar n-a fost nimic care să te facă să bănuiești că a omorât 
pe cineva? 

— Nu. 

— Nu l-ai întrebat unde a fost sau ce a făcut? Sau de ce s-a 
întors acasă într-un Volvo 240 portocaliu? 

— Oricum nu mi-ar fi spus, de vreme ce era într-o stare 
anume. 

— Ce fel de stare? 

— Închis. Retras în sine. Când e aşa, cel mai bine e să-l laşi 
într-ale lui. 

— Şi ce a făcut? 

— Ca de obicei. 

Igor Skanăs a ridicat din umeri. 

— A pus filme făcute după cărțile lui Astrid Lindgren. 

— Aşadar, el e pedofilul şi tu ești nazistul. Măi, să fie, părinții 
voştri au făcut o treabă minunată. 

— Nu mă deranjează să-mi exprim şi să-mi susțin concepțiile 
politice. Dar, cum ziceai, nu suntem aici ca să vorbim despre 
mine. În ce-l privește pe fratele meu, întotdeauna i-au plăcut 
copiii şi, într-un fel, el însuși e încă un copil. Are o imaginație ca 
nimeni altul, și, de când îl cunosc, a trăit în bula sa. 

— Dar, dacă totul e la fel ca întotdeauna și n-ai reacţionat la 
nimic, de ce l-ai sunat în noaptea trecută? 

— Aşadar, tu erai în casa noastră. Mi-am închipuit. 

— N-ai vrea să răspunzi la întrebare? 

— Voiam să mă asigur că e încă acasă, uitându-se la filme. 

— Dar el nu era acasă. 

— Se pare că nu. 


— Şi nici măcar atunci nu te-ai îngrijorat că s-ar putea ca ceva 
să nu fie în ordine? 

— Îngrijorat? Fratele meu e bolnav și are nevoie de ajutor. E 
bolnav de când îl știu. 

— Ai putea să-l descrii ca suferind de deficiență mintală? 

— Nu, l-aș descrie ca sărit cu totul de pe fix şi, după părerea 
mea, n-ar trebui să i se permită să umble prin lume. 

Igor Skanâs a chicotit şi a clătinat din cap. 

— Nu numai că aude voci, dar de obicei ascultă de ele. Dacă 
îi e frig, se poate hotărî să facă focul în mijlocul podelei, și acum 
câţiva ani era convins că e un viticultor francez. Timp de şase 
luni a umblat cu o basma roşie la gât și se prefăcea că vorbeşte 
în franceză, chiar şi în somn. 

— Bine, dar, dacă e aşa de grav, de ce locuieşte acasă? 

— Bună întrebare. N-am nici cea mai mică idee. 

— Nu, zău? Vreau să zic, pare foarte convenabil pentru tine 
să ai casa, mașina și ce-o mai fi înregistrat pe numele fratelui 
tău. N-am verificat, dar n-aş fi surprinsă dacă ar exista câteva 
amenzi de parcare neplătite. 

— Uite ce-i, am încercat de o mie de ori să-l internez la 
balamuc. Dar, de fiecare dată, îl ţin câteva zile, îl curăţă și fac 
micile lor studii care, mai mult sau mai puţin, arată că poate fi 
externat, câtă vreme îşi ia medicamentele. 

Igor Skanăs a fornăit dispreţuitor şi a clătinat din cap. 

— Şi ştii de ce? Pentru că nu-și pot permite să facă altceva. 
Pentru că, deşi avem unele dintre cele mai mari taxe din lume, 
nu putem găsi nici măcar banii ca să îngrijim pe cineva ca Assar. 
Asta poate să-ți pară cam ciudat, până ce îţi dai seama că toți 
banii se duc pe curcubeul de oameni care se revarsă peste 
graniţele noastre. Se pare că ăştia sunt oamenii de care trebuie 
să ne pese. Nu ai noştri. 

— Ce-ai spus aproape că sună ca și cum ar avea vreun sens 
toată peroraţia asta rasistă. 

S-a ridicat în picioare, mulțumită că a nimerit un punct 
sensibil. 

— Înţeleg, deci, că n-ai vorbit cu el de când te-ai dus în 
pădure. Așa că, dacă nu mai ai nimic de adăugat, cred că ar 


trebui să... 

— Am. Am vorbit cu el aseară. 

Irene s-a oprit la jumătatea pasului şi s-a răsucit spre el. 

— Aseară? Dar aseară nu era acasă. 

— Nu, aşa că am încercat pe telefonul lui mobil. Poate că ai 
auzit de ele. 

— Cum, are telefon mobil? Şi-mi spui asta abia acum. 

— N-ai întrebat. Și apoi, ai fi putut, pur şi simplu, să-l cauţi în 
cartea de telefon. 

Avea dreptate. Cum de a putut să-i scape acest lucru 
elementar? 

— Cum părea? 

— Agitat. Stresat. Cum e de obicei când nu și-a luat o vreme 
medicamentele și e pe cale să facă o criză. 

— A spus unde este? 

— Nu, n-am întrebat. l-am spus doar să se ducă la cel mai 
apropiat spital, dar asta l-a enervat şi a închis. 

Irene a dat din cap și și-a deschis carnetul la o pagină goală. 

— Vrei, te rog, să scrii aici numărul? 

Igor Skanăs s-a uitat lung la ea. 

— Da, știu că e în cartea de telefon. Dar tot aș vrea să-mi faci 
pe plac. Apoi poţi să pleci. 

— Deci, am terminat? 

— Pe moment. Dar vreau să mă suni dacă îţi mai vine în 
minte ceva. 

Igor Skanăs a scris neglijent numărul, s-a ridicat şi s-a 
îndreptat spre ușă. Însă înainte să ajungă s-a răsucit. 

— E ceva ce mă întreb. 

— Da? 

— Ai în tine sânge evreiesc, corect? Ai, nu-i aşa? 

Molly Wessman a avut nevoie de un moment, după ce şi-a 
revenit, ca să-și dea seama că trebuie să fi leșinat. Habar n-avea 
cât e ceasul, dacă e la începutul serii sau miezul nopții. Nu știa 
nici măcar unde se află, doar că zace pe ceva tare și rece. 

Orele dinainte de a-și pierde cunoştinţa fuseseră tortură 
curată. De fapt, acum se simțea un pic mai bine, şi poate că, 
oricare o fi fost problema, era pe cale să treacă. 

Trupul încă o durea, totuşi, mai ales stomacul și măruntaiele. 
Sau să fie rinichii? Se pare că pietrele la rinichi pot să fie al 
dracu’ de dureroase. Dar nu era atât de bătrână, şi niciodată nu 
se dăduse în vânt după mâncărurile grase. Nu, mai degrabă era 
un ulcer. La cât de stresată fusese în ultima vreme, era chiar 
remarcabil faptul că nu se pricopsise cu el mai demult. 

Perdeaua de duş cu puncte roşii. A recunoscut-o acum. Era a 
ei. Cel puţin era în propria baie. 

A încercat să se ridice, însă durerea din stomac a revenit cu 
atâta putere, încât avea impresia că cineva îi zgârie măruntaiele. 
Totul s-a întunecat şi nici măcar n-a îndrăznit să ţipe, de teamă 
că va fi şi mai rău. 

Când a mai lăsat-o durerea, a hotărât că va trebui să mai 
încerce o dată să-și bage degetele pe gât. Era singura cale dacă 
voia să supravieţuiască. În ritmul ăsta, în scurt timp avea să-și 
piardă iarăși cunoştinţa, şi de data asta s-ar putea să nu se mai 
trezească. 

Nu-i vorbă, întotdeauna simţea asta când îi era rău. Niciodată 
nu s-a descurcat bine cu starea de rău. Mai ales când a avut 
intoxicație alimentară sau gastroenterită virală. Nu era nimic 
mai rău decât să-i fie greață, iar acum îi era greață și avea și 
dureri crunte. 

A răsuflat adânc, ca să-și adune puterile, s-a agăţat de 
marginea WC-ului şi s-a tras în sus, ca să se poată apleca 
deasupra și să-şi bage degetele pe gât. 

Problema era că, oricât de adânc și-a împins degetele, 
singurul rezultat a fost o serie de convulsii care au făcut-o să se 


simtă ca şi cum era pe punctul să se rupă în două. Nici măcar 
când şi-a împuns cu degetul omușorul n-a reușit decât să verse 
un pic de fiere usturătoare. 

Şi sânge. Cheaguri negre de sânge. 

Asta a speriat-o cel mai tare. Un ulcer care sângera însemna 
că stomacul ar putea să-i fie perforat, lucru destul de grav în 
sine. Dar, dacă se gândea la asta, nu avusese niciun simptom 
până ieri, ceea ce însemna că, probabil, e cu totul altceva. 

Pentru prima oară în viață, a simţit o frică de moarte clară, 
neîndoielnică. Ceea ce cândva considerase cu dispreţ slăbiciune 
se căsca brusc în faţa sa, ca un hău. 

Nu era gata să moară, nici pe departe. Ea, care tocmai pornise 
și avea atâtea lucruri de trăit. Alţii ar putea să se întindă pe jos și 
să renunţe, dar nu şi ea. Ar fi nevoie de mai mult ca s-o 
înfrângă. 

Telefonul... Trebuia să-şi găsească telefonul şi să sune pe 
cineva. Pe oricine. Dacă mai aştepta mult, nu va mai fi în stare s- 
o facă. Unde l-a pus? A încercat să se ridice, dar era prea slăbită, 
aşa că a mers în patru labe până în hol. 

Soarele pătrundea prin fereastra din living până pe podeaua 
din hol, ceea ce nu se întâmpla decât după-amiaza. Așadar, îi 
fusese rău timp de zece până la cincisprezece ore, de când se 
întorsese acasă aseară. Observase că îi este greață pe când urca 
scările, și abia a reuşit să-şi scoată jacheta înainte să trebuiască 
să fugă în baie. 

Cizmele îi erau încă lepădate aiurea pe podea în dreptul ușii, 
şi se părea că şi-a făcut jacheta ghemotoc și a aruncat-o pe raftul 
de deasupra cuierului. Sigur că da, acolo era telefonul, cât mai 
sus posibil și, în starea ei de acum, practic imposibil de atins. 

Strângând din dinți de durere, a început să înainteze spre 
uşă. Dar după vreun metru a trebuit să se lase pe burtă și să se 
tragă cu mâinile pe ultima porţiune. 

Când a ajuns la uşă, a mai tușit câteva cheaguri de sânge 
până să-şi adune ultimele puteri şi să se tragă în sus cu ajutorul 
clanţei şi impermeabilului său atârnat în cuier. 

Dar când a apucat raftul ca să se ridice, l-a smuls din perete și 
a izbit-o în umăr, în vreme ce se lovea cu ceafa de podea. N-a 


băgat în seamă durerea. Nu era nimic în comparaţie cu ceea ce 
se petrecea în stomac. Singurul lucru de care reuşea să-i pese era 
faptul că telefonul chiar era în buzunarul jachetei și că era 
încărcat treizeci şi trei la sută. 

Tocmai reuşise să formeze 112 și să-l pună pe difuzor când 
telefonul i-a scăpat din mână, într-un alt acces de tuse cu sânge. 

— Aici serviciile de urgenţă, a rostit o voce de femeie la capătul 
celălalt. 

— Trebuie să veniţi aici. Mi-e foarte rău. 

— Scuze, puteți repeta? Nu vă aud prea bine. 

— Veniţi aici. Trebuie să veniţi aici. 

— Nu putem veni până nu ne spuneți ce s-a întâmplat şi unde vă 
aflați. 

— Sânge... Vomit sânge și nu mai rezist mult... 

— Aţi fost împuşcată sau rănită în altfel? 

— Nu... 

— Și n-aţi avut un accident de maşină? 

— Nu, doar mi-e rău... Foarte, foarte rău... 

— Bine, atunci vă recomand să vă sunați doctorul sau să mergeţi la 
cel mai apropiat A & E... Alo, mai sunteți pe fir?... Mă auziți?... 
Alo?... 

Un oftat iritat a fost urmat de un clic. 

Apoi tăcere. 

Dintre cele o sută patruzeci şi patru de fotografii developate, 
Fabian a ales şaisprezece și le-a așezat în ordine cronologică pe 
masa de lucru din pivniţă. Toate aparțineau aceleiași serii. 
Şaisprezece momente din timp încremenite care, laolaltă, 
schițau un eveniment, o întâlnire între un bărbat și o femeie. 

Fabian a studiat fotografiile una câte una, mai întâi cu ochiul 
liber și apoi la lumină, cu o lupă, ca să fie sigur că nu i-a scăpat 
niciun detaliu. Toate erau făcute de la o distanţă considerabilă, 
cu un teleobiectiv puternic, şi nu încăpea îndoială că aparatul 
fusese ținut de un fotograf profesionist. Cu toate că fotografiile 
fuseseră făcute seara târziu, în condiţii de iluminare precare, 
cele mai multe erau extrem de clare. 

Conturul întunecat din spatele volanului nu putea fi decât 
Ingvar Molander, și era clar că primele fotografii fuseseră făcute 
în dreptul casei lui, pe când ieșea în marșarier de pe alee în 
Saabul 9-3 gri care fusese înregistrat pe numele lui din 6 
ianuarie 2003 până în 21 septembrie 2007. 

Judecând după vegetaţia luxuriantă a grădinii şi sacoul 
descheiat al lui Molander, era undeva între iunie şi august şi, cu 
ajutorul lupei, a deslușit vinieta din mijlocul plăcii de 
înmatriculare. 

Acel 3 mare i-a spus că martie a fost ultima lună înainte de o 
nouă revizie şi de plata taxei, iar numerele mai mici — 07 — din 
colțul din dreapta, sus, i-au arătat că vinieta era valabilă până în 
2007. Ceea ce însemna că Einar Stenson a făcut fotografiile în 
vara lui 2006, cu ceva mai mult de nouă luni înainte să moară. 

Restul fotografiilor erau din cu totul alt loc și îl arătau pe 
Molander așteptând în maşină, care era parcată pe un fundal de 
frunze verzi. Lumina amurgului era aproape neschimbată față 
de fotografiile precedente, ceea ce sugera că nu trecuseră mai 
mult de vreo douăzeci de minute. Pe de altă parte, poţi ajunge 
destul de departe cu mașina în douăzeci de minute. 

Dar, mulțumită indicatoarelor de pe stâlpul negru din colțul 
din dreapta, sus, al imaginii, Fabian a putut să identifice locul, 


chiar dacă nu-și mai amintea când fusese ultima dată pe acolo. 

Indicatoarele arătau, printre altele, Izvoarele și Pavilionul 
Apelor, nume care nu se puteau referi decât la izvorul de trei 
sute de ani din Helsingborg, care se găsea în Ramlösa 
Brunnpark, şi se nimerea să fie la doar câteva minute cu mașina 
de casa lui Molander de pe Lindshulgatan. 

Femeia zâmbitoare, în rochie de vară, care mergea spre 
maşină şi se așeza pe locul pasagerului era mai greu de 
identificat. Avusese impresia că o mai văzuse undeva când a 
văzut prima dată fotografia, la clubul fotografilor, şi acum, că 
putea să o examineze mai bine, simţea exact același lucru. 

Dacă Molander a avut o aventură, ar fi trebuit, statistic 
vorbind, să fie cu o colegă. Dar, după ce a cercetat registrul de 
cadre al secţiei de poliție, a tras concluzia că nu lucra la poliția 
din Helsingborg, Malmö sau alta dintre localitățile mai mici. 
Nici la închisoarea regională și nici la Procuratură. Nu era nici 
din rândul numeroaselor asistente pe care le-a avut Molander în 
decursul anilor. 

Când perspectiva colegelor de serviciu a căzut, Fabian a 
apelat la idei mai neobișnuite, cum ar fi să caute fotografiile 
angajaţilor frizeriei din Väla Mall, unde ştia că se duce 
Molander de obicei să se tundă. Dar ea nu apărea nicăieri și, 
după ce şi-a petrecut mai bine de două ore cu căutarea, întregul 
proiect a început să pară inutil, aşa că s-a aşezat pe fotoliu ca să- 
și odihnească ochii şi să chibzuiască la ceea ce trebuie să facă. 

Era convins că o văzuse nu de mult. Dacă nu era asta, poate 
că ar fi putut să lase deoparte povestea şi să înceapă să se ocupe 
de alt indiciu. Aşa, era blocat cu totul și se simțea obligat să-și 
izbească iar și iar capul de același zid. Nici măcar faptul că urma 
ca Sonja şi Matilda să ajungă acasă în orice clipă... 

Cât de tâmpit putea să fie, să nu se fi gândit la asta? 

Prietenele lui Gertrud Molander. 

Erau mult mai puţine decât aventurile la locul de muncă. Însă 
prietenii, atât cei proprii, cât şi cei ai partenerului, continuau să 
se situeze ferm pe locul doi când venea vorba de aventuri, şi se 
înțelegea de la sine că Molander ar fi putut să-și găsească 
amanta printre ele. 


Molander nu avea pagină de Facebook. După părerea lui, 
rețelele sociale sunt începutul sfârşitului umanității şi o 
amenințare mult mai gravă decât schimbările climatice. Fabian 
avea pagină, dar nu intra pe ea niciodată. Și dacă intra, era ca să 
citească postările altora, niciodată ca să scrie el ceva. Dar, dacă 
ţinea bine minte, Gertrud Molander îi trimisese cu câteva luni 
înainte o cerere de prietenie. 

S-a ridicat şi s-a dus la computer, dar, înainte să apuce măcar 
să scrie parola, şi-a dat seama unde văzuse femeia. 

Fusese acolo tot timpul, chiar în faţa lui, atât de aproape, că 
nu i-a dat prin cap. Revelația a venit peste el ca un val îngheţat 
când s-a răsucit spre tablă și s-a uitat la fotografia ei, goală pe 
plajă, încâlcită în alge, lepădată de vânt și valuri pe mal, ca un 
ciot de copac. Avea ochii larg deschiși şi pe jumătate plini de 
nisip, iar un braț şi un picior erau încă prinse în şuruburi pe 
paiet. 

Numele femeii era Inga Dahlberg și a fost atacată pe 24 
august, cu cinci ani înainte, în vreme ce alerga în Ramlösa 
Brunnpark, apoi violată și împinsă în jos pe râul Rå cu braţele și 
picioarele ţintuite pe un palet. A fost aruncată la mal după 
douăzeci şi patru de ore, pe insula Ven din mijlocul Oresund, 
între Suedia şi Danemarca. 

Metoda folosită fusese asemănătoare cu modul de operare al 
violatorului în serie danez Benny Willumsen și, de vreme ce 
totul indica faptul că el traversase strâmtoarea în partea 
suedeză, materialul a fost încorporat în acel dosar. 

Dar la procesul care s-a ocupat de un șir de crime cu viol de 
tip tortură, Willumsen a fost declarat în cele din urmă nevinovat 
pe baza dovezilor insuficiente în aşa numita „crimă din Ven”, 
care a rămas nesoluționată. 

Însă Hugo Elvin l-a bănuit în secret pe Molander și, când 
Fabian a tastat „Inga Dahlberg” în fereastra de căutare şi i-a 
văzut adresa, și-a dat seama de ce. 

Ingvar Molander avusese o aventură cu femeia care locuia în 
casa de alături. 

Asta trebuie să fie ceea ce a descoperit tatăl lui Gertrud, 
Einar. O descoperire care l-a costat viaţa. 

Irene s-a uitat la numărul pe care Igor Skanăs îl scrisese pe 
carnetul ei. El avusese dreptate, numărul apărea și pe Eniro!!4), 
şi pe hitta.se alături de numele și adresa lui Assar Skanâs. Era, 
pur şi simplu, jenant că nu-i trecuse prin cap să caute. În mod 
normal, asta ţinea de verificările de rutină făcute de îndată ce 
era identificat un suspect. O sarcină care de această dată îi 
revenise ei şi pe care a trecut-o complet cu vederea. 

Sigur, putea să dea vina pe faptul că erau cu efectivul mult 
împuţinat și că stilul confuz de conducere al lui Klippan 
subminase orice fel de gândire logică şi făcuse practic 
imposibilă aplicarea celor mai simple rutine. Dar adevărul era 
că ea era cea vinovată. 

Acestea fiind spuse, era foarte neobișnuit ca un suspect care 
fugea de braţul legii nici măcar să nu se ostenească să-și 
cumpere o cartelă SIM preplătită. Cu toate că asta se potrivea 
cumva cu decizia lui remarcabilă să conducă Volvoul până 
acasă și să nu facă nimic mai mult pentru a-l ascunde decât să 
arunce peste el o prelată zdrenţuită. Era ca şi cum nu s-ar fi 
gândit nicio clipă la consecințe. 

Cel puţin acum vorbise, cu întârziere, cu Molander despre 
triangulaţia numărului, însă, deoarece el îşi petrecuse întreaga 
dimineaţă triangulând telefonul lui Igor Skanăs, i-a spus clar că 
va trebui să aștepte până ce termină el cu examinarea casei 
fratelui. Se înțelegea de la sine că și asta era o sarcină 
importantă, dar ea era departe de a fi convinsă că era calea 
corectă de a stabili priorităţile. 

Nu trecea nicio oră fără o amintire a faptului că duc lipsă 
cruntă de oameni. În mai puţin de trei săptămâni, echipa lor se 
înjumătăţise. N-avea să-l mai vadă niciodată pe Elvin, iar Risk, 
dacă înţelesese ea bine, n-avea să se întoarcă decât spre sfârşitul 
verii. 

În mod normal, felul lui de a ţine totul pentru sine ar fi iritat- 
o. Acum simţea lipsa lui şi a ideilor lui neaşteptate care, cu toate 
că nu erau întotdeauna corecte, erau invariabil interesante. 


Ca să nu mai vorbim de Astrid. Doamne, tare îi mai simţea 
lipsa! Nimeni nu ştia ca ea să le dirijeze munca sau să pună 
piciorul în prag fără să ofenseze pe nimeni. Acum pluteau în 
derivă, fiecare pe cont propriu, aproape la fel de dezorganizați 
ca Assar Skanâs. Era, în mare parte, vina ei. N-a fost în stare să 
ia în serios conducerea lui Klippan. Şi chiar mai puţin teoriile lui 
despre motivaţie. Și totuși, el a avut dreptate şi ea s-a înşelat. 

El ar fi putut să-i scoată ochii cu asta, dar se pare că era așa 
de intimidat, că nici măcar n-a zis „ţi-am spus eu”, cu atât mai 
puţin să-i ceară ca de acum încolo să-i urmeze instrucțiunile. Era 
ca şi cum ar fi renunţat complet la conducere. 

Cel mai bun lucru pe care putea să-l facă era să-și ceară 
scuze. Sperând că asta o să-i dea lui destulă încredere ca să ia 
din nou cârma. Poate că el chiar ar fi îndrăznit să-l înşface pe 
Molander de ceafă și să-i poruncească să înceapă căutarea 
telefonului lui Assar Skanâs înainte să fie prea târziu. 

A ieşit pe coridor şi a trecut de bucătărie. A ajuns până acolo 
înainte să-i sune telefonul și, aproape în aceeaşi clipă în care a 
văzut că e Klippan, el însuşi a dat buzna afară din biroul lui. 

— Aici erai. 

— Da, veneam să vorbesc cu tine. Ce s-a întâmplat? 

— Altă crimă. 

Sonja fusese întotdeauna cea care organiza petrecerile de ziua 
copiilor. În cel mai bun caz, el ajuta la desfăşurarea jocurilor sau 
înmâna pungile cu bunătăţi și, când copiii s-au făcut mai mari, 
se ocupa de playlist. Asta când era acolo, şi nu absorbit de cine 
știe ce investigație. 

De această dată, el era la conducere. Plăcinta cu mere mai 
avea de stat în cuptor douăzeci de minute și hamburgerii se 
odihneau sub învelișul de plastic, așteptând să fie prăjiți. Masa 
fusese așternută și bucătăria curățată. 

Singurul lucru care îi mai rămânea de făcut, în vreme ce 
Sonja şi Matilda îşi puneau hainele în cuier, era să oprească „Io 
the Sea” al lui Yello, din Pocket Universe, un album care 
întotdeauna îi dădea o dispoziţie bună, și să pună un CD pe 
care înregistrase câţiva dintre cântăreții preferați ai Matildei, 
precum Justin Bieber, Beyonce și Rihanna. 

— Bun venit acasă, a zis, ieşindu-le în întâmpinare. Eşti aici, 
în sfârșit. 

— Am venit, și casa arată minunat. 

Sonja i-a aruncat un zâmbet care, în mod normal, i-ar fi 
uşurat povara de pe umeri, dar acum era nelalocul lui, de vreme 
ce Matilda nici măcar nu s-a ostenit să se întoarcă spre el. 

— Mulţumesc, iubito, a zis şi a îmbrățișat-o. 

Poate că întrecuse măsura, dat fiind că în ultima vreme nu au 
avut niciun fel de contact fizic. Însă felul în care ea a tresărit și 
aproape că s-a tras înapoi arăta cât de mult se îndepărtaseră 
unul de altul, cu toate că s-a redresat rapid şi l-a îmbrăţişat și ea, 
de dragul aparenţelor. 

— Matilda! 

S-a răsucit spre ea, cu braţele desfăcute. 

— Capăt şi de la tine o îmbrăţișare? 

— Prefer să nu. Încă mă dor toate operaţiile. 

— Bine, dar să-mi dai de știre în clipa în care te simți mai 
bine. Habar n-ai cât de dor mi-a fost de tine. 

Matilda a dat din cap cu un zâmbet care nu semnala mai 


mult decât îngăduinţă. 

— Închipuie-ţi, din nou acasă, a continuat el, simțindu-se ca 
și cum ar fi încercat să accelereze cu frâna de mână trasă. 
Aproape nu-mi vine să cred că ești cu adevărat aici și suntem 
din nou împreună cu toții. 

— Da, e de necrezut, a fost de acord Sonja. Și, că veni vorba — 
unde e Theodor? 

— În camera lui. Mă duc să-l aduc. Sonja, vrei, te rog, să 
prăjești pâinea? E pregătit totul. Şi, auzi, Matilda, ghiceşti ce 
avem ca aperitiv? 

Sperase să fie ceva temporar, legat de trezirea ei în spital. Dar 
se părea că nu era așa, pentru că se arăta din nou. Acea privire 
ciudată, distantă. Ca și cum n-ar fi fost propria sa fiică cea care 
stătea acolo, privind în sus la el cu o expresie împietrită. 

— Toast Skagen! 

Şi-a stors un zâmbet şi și-a dorit să-l înghită pământul. 

— Ştii tu. Preferatul tău, cu creveţi curăţaţi cu mâna, 
maioneză şi toate celelalte. 

— Dumnezeule mare, sună delicios, a zis Sonja. Ţi-ai dat 
atâta osteneală. 

— Aşa se cuvine. Nu în fiecare zi îți vine fiica acasă după o 
lună în spital. Şi, ca să alunece pe gât, m-am gândit că ar trebui 
să bem un pic de... A deschis frigiderul şi a scos o sticlă de 
șampanie. Ta-daaa! 

— O, Fabian. Nu trebuia. Nu pentru mine. 

Dacă n-ar fi fost vocea, ar fi fost sigur că era Sonja. Dar, oricât 
de ciudat ar părea, cuvintele veneau de la Matilda. 

— Nu-ţi face griji, a zis, simțind cum îi creşte îngrijorarea. 
Sigur că există vin spumos fără alcool pentru tine și Theodor. 
De asemenea, nu te sfii să-mi zici „tată”. 

Și-a mai lărgit un pic zâmbetul înainte să se răsucească spre 
ea, dar a dat de ochii aceia care păreau să privească prin el, 
făcându-l să se simtă și mai stingherit. 

— Nu mai beau băuturi dulci. Mai bine mă duc sus să mă 
odihnesc un pic. 

Matilda s-a întors cu spatele și a pornit spre scări. 

— Nu, hei, stai un pic. De ce? 


A lăsat sticla din mână şi s-a dus repede la ea, căutând în 
adâncuri o urmă din fiica sa. 

— Nu te simţi bine? 

— Mi-e bine, sunt doar un pic obosită. Dar e în ordine. 
Adevărata problemă e cum te simţi tu. 

— Eu? Nu cred că înţeleg... Tu înţelegi ceva din toate astea? 

S-a uitat la Sonja, care părea să fie la o depărtare de kilometri 
întregi. 

— Sonja? 

Sonja a tresărit şi s-a întors spre el. 

— Scuze, nu te-am auzit. 

— Vorbesc despre toate astea. Șampania, baloanele, muzica. 
Toată mâncarea. 

— Ei bine, ce-i rău cu ele? 

— Totul e de-a dreptul exagerat. 

— Exagerat? Cum să fie exagerat? E pentru tine. Toate astea 
sunt ca să sărbătorim faptul că, în sfârşit, tu... 

— Fabian, nu ştiu pe cine crezi tu că păcălești. Dar asta... 

— Vrei, te rog, să nu-mi mai zici Fabian? 

Simţea cum se frânge ceva în el. 

— Încă sunt tatăl tău, ştii, chiar dacă pari să crezi că... 

— Fabian. 

Sonja i-a tăiat vorba, punându-i mâna pe braţ. 

— Încearcă mai bine să asculţi ce are de spus. 

— Bine, bine, fie. 

Şi-a smucit brațul de sub mâna ei, gestul fusese un pic mai 
mult decât o bătaie îngăduitoare pe creştet. Să asculte? Cine era 
ea să vorbească despre ascultat? 

— Nu voiam decât să fac ceva drăguţ ca să arăt cât de fericit 
sunt că Matilda s-a întors, în sfârșit, acasă. Dar știți ce? Hai s-o 
lăsăm baltă. 

— Oh, Fabian... a zis Sonja, cu același ton condescendent. 

— Nu, pe bune. Hai s-o lăsăm baltă. Dacă ea nu vrea, nu vrea 
Și gata. 

A înhăţat șampania şi a deschis ușa frigiderului atât de 
violent, că lucrurile așezate pe ea au căzut. 

— De parcă ceva din toate astea ar fi pentru mine. 


— Poftim? 

S-a răsucit spre Matilda, şi de data asta chiar că îl durea în cot 
de expresia din ochii ei. 

— Bine, mă duc sus să văd ce face Theodor, a zis Sonja brusc 
și a pornit spre scări. 

— Am zis că nimic din toate astea nu-i pentru mine, a repetat 
Matilda, împiedicându-l s-o strige pe Sonja ca să-i mulțumească 
de imensul ei sprijin. 

— Asta-i interesant. Și atunci pentru cine e? 

— Pentru tine. Pentru cine altcineva? 

Răspunsul a venit fără nicio şovăială şi, spre deosebire de el, 
ea încă nu ridicase niciun pic vocea. 

— Este vorba de faptul că te simţi vinovat. Nimic altceva. 

Era pe cale să protesteze și să se lanseze într-o declaraţie 
sforăitoare. Şi totuşi, chestia era că ea avea dreptate. Fiica sa de 
treisprezece ani pusese degetul exact pe rană. 

— Sigur că mă simt vinovat, a izbutit el să spună într-un 
târziu și şi-a dus mâna la obraz de parcă ar fi fost pălmuit. Ai 
fost la un fir de păr de moarte din cauza mea și a serviciului 
meu. Şi-a ilustrat vorbele cu degetul mare şi arătătorul. Cum aş 
putea să nu mă simt vinovat? Dacă n-ar fi fost Theodor care să 
vină acasă tocmai atunci cu pistolul acela... Nu știu. Nu pot nici 
măcar... 

I s-a frânt vocea şi și-a dat seama că plânge. O lună întreagă 
trecuse fără să fie în stare să verse măcar o lacrimă, și acum, 
dintr-odată, lacrimile îi șiroiau pe faţă, cu toate că tot simţea era 
mânie. 

— Dar n-ar trebui. Nimic din ceea ce s-a întâmplat n-a fost 
din vina ta. 

— Matilda, ascultă-mă. 

Şi-a şters lacrimile cât de bine a putut. 

— Dacă nu era ancheta mea, nimic din toate astea nu s-ar fi 
întâmplat. Bine? Dacă n-aș fi pus toate celelalte mai presus de 
cel mai important lucru din... 

— Dacă, dacă, dacă, l-a întrerupt Matilda. Poţi înşira oricâți 
de „dacă” poftești. Asta nu schimbă nimic. Ceea ce s-a 
întâmplat, s-a întâmplat, şi oricât de tare ţi-ai dori să fi putut 


face ceva ca să schimbi, nu există nimic. 

Şi iată că revenea la asta. Toată vorbăria ei despre tabla Ouija 
și despre faptul că nimic nu înseamnă cu adevărat ceva, pentru 
că oricum totul e predestinat. 

— Şi ce zice mama despre toate astea? Sau încă nu i-ai spus 
că eşti convinsă că ea, Theo sau eu o să murim curând din 
pricină că tu ai supraviețuit? 

— Fabian, nu-i ceva ce cred. Știu, a zis Matilda cu o 
seninătate care arăta că s-a împăcat cu asta. 

— Matilda, ai treisprezece ani. Poate să ţi se pară că eşti cu 
adevărat matură. Dar am trăit ceva mai mult decât tine și... 

— Cum poţi fi atât de sigur de asta? 

— A, acum o luăm și cu reîncarnarea? 

Nu ştia dacă să râdă sau să plângă. 

— Bine, poţi fi cât de bătrână vrei. Dar asta nu schimbă faptul 
că nimeni nu poate cunoaște viitorul. Crede-mă, e imposibil. 
Indiferent cât de mult am vrea, nimeni nu poate să prezică ce o 
să se întâmple. 

— Dar unii oameni pot, şi Greta se întâmplă să fie unul dintre 
ei. Matilda şi-a încrucișat brațele. Dar tu nu crezi nici măcar că 
ea există, aşa că de ce ai crede că are harul? 

— Aşadar, îmi spui cu toată seriozitatea că totul din viaţă este 
predeterminat? 

— Nu totul, dar lucrurile importante, da. Momentele mari, 
care înseamnă cu adevărat ceva, sunt aproape întotdeauna 
săpate în piatră. 

— Cum ar fi că un membru al familiei tale o să moara în 
viitorul apropiat? 

Matilda a dat din cap. 

— Aşadar, toate alegerile și acţiunile noastre sunt, de fapt, 
fără sens? 

— Au sens, dar numai pe o scară mică. Putem să ne modelăm 
calea, să alegem dacă o luăm la stânga sau la dreapta, sau 
înapoi, dar ţinta pe care o vom atinge în cele din urmă nu 
depinde niciodată de noi. Indiferent ce facem, acolo o să 
ajungem. 

L-a luat de mână, şi a fost surprins cât de caldă era mâna ei. 


— Ai făcut tot ce ţi-a stat în puteri. Cine poate să facă mai 
mult de atât? 

S-a ridicat pe vârfuri, l-a pupat pe obraz și s-a îndreptat spre 
scări. 

Fabian s-a uitat după ea și a simţit că nu-şi poate alunga 
ideea sâcâitoare că nu fiica sa e cea care dispare în sus pe scări. 

— Totul arată minunat. 

A deschis ochii şi a văzut că Sonja se întorsese în bucătărie. 

— E plăcut să aud că cineva apreciază, a zis şi şi-a şters ochii 
de urmele usturătoare ale lacrimilor. 

— Hei... Sonja s-a dus la el. Nu pune prea mult la inimă. 

— Sonja, ea crede în supranatural şi e convinsă că unul dintre 
noi o să moară doar din cauză că a supravieţuit ea. Cum să nu 
pun asta la inimă? 

— Sunt sigură că e ceva trecător. 

— Nu, e prietena ei, Esmaralda aia, care-i bagă în cap tot 
soiul de idei. 

— La spital mi-au spus că s-ar putea să treacă săptămâni 
întregi până să-și vină cu totul în fire. Așa că las-o să se joace de- 
a ocultismul o vreme. Nu, eu cred că treaba aceea cu Theodor e 
mult mai gravă. 

Fabian n-a putut decât să încuviințeze. 

— Atunci, cel puțin ţi-a spus. Tot e mai bine decât nimic. 

A tras afară taburetele înalte de sub insula din bucătărie și a 
adus două pahare de vin. 

— Trebuie să vorbim despre ce o să facem. Pe mine nu vrea 
să mă asculte. 

— Ce vrei să spui cu „o să facem”? Nici măcar nu ştim dacă e 
adevărat. Important este ca el să înceapă să meargă la terapie, ca 
să primească ajutor profesionist. Poate chiar medicamente. 

Fabian a desfăcut una dintre sticlele de vin pe care le 
cumpărase pentru felul principal şi a umplut paharele. 

— Sigur că are nevoie de ajutor. Dar procesul din DEA 
începe săptămâna viitoare şi nu văd altă cale decât să.. 

Închisese sunetul, ca să nu fie deranjat la cină. Însă, dat fiind 
că telefonul era lângă tocător, la marginea câmpului său vizual, 
n-a putut să nu observe că ecranul se luminează. Era Astrid 


Tuvesson și, dacă exista un lucru de care să fie sigur, era că în 
niciun caz ea n-ar suna dacă n-ar fi obligată s-o facă. 
Se întâmplase ceva. 

Asta era deja prea de tot. Era singurul gând din mintea lui 
Klippan în vreme ce intra în parcarea de la ICA Maxi. Prea de 
tot, prea de tot, prea de tot. Până în urmă cu două luni, timp de ani 
întregi nu se întâmplase nimic. Acum totul se întâmpla deodată. 

Nu numai că erau în toiul căutării urgente a lui Assar Skanăs. 
Arestarea lui Sievert Landertz devenise o problemă care 
crescuse ca bulgărele de zăpadă rostogolit şi le scăpase de sub 
control. În ultimele ore, nemulţumirea din rândurile 
simpatizanților Democraților Suediei se amplificase în mod 
exponențial şi mai era puțin până să blocheze serverul de e-mail 
al poliției. 

N-avea importanţă că sărea în ochi participarea lui Landertz 
la plănuirea incendiului din sediul partidului său, dacă nu 
puteau aduce curând dovezi concrete, va trebui să fie eliberat. 

Cel mai bine era nici măcar să nu te gândești la incendiul din 
tabăra de refugiați din Kvidinge. Tehnic vorbind, de asta se 
ocupa poliția din Bjuv. Totuşi, până în acest moment nu 
făcuseră niciun progres şi Klippan putea deja să-i audă pe 
criticii de stânga acuzând poliția de rasism. 

A parcat și s-a uitat spre intrare, unde oamenii se îmbulzeau 
cu cărucioarele lor de cumpărături goale, încercând să vadă ce 
se petrece înăuntru. Cel puțin asta însemna că a fost pus 
cordonul de poliţie şi magazinul a fost evacuat. Era ceva, chiar 
dacă nici pe departe suficient. Ar fi trebuit să fie închisă întreaga 
parcare, ca să dea loc de manevră ambulanţei şi maşinilor 
poliţiei. În cazul de față, fotografilor de presă, care fără îndoială 
erau deja pe drum încoace, nu le va fi deloc greu să fotografieze 
cu teleobiectivul prin uşi activitatea desfășurată de poliție. 

Acum responsabilitatea îi revenea lui. Era treaba lui să iasă 
din maşină, să-și facă loc prin mulţime, să se aplece pe sub 
banda poliţiei și să preia comanda investigaţiei. Să se asigure că 
totul este făcut aşa cum trebuie şi că nu le scapă nimic. Dar nu 
putea. Nu putea nici măcar să se hotărască să-și desfacă centura 
de siguranţă. 


Pur şi simplu, ăsta nu era el. Tot rolul „Eu sunt șeful şi ar fi 
bine să faci ce zic eu” nu i se potrivea deloc şi, ca să fie sincer, 
nu-l prea interesase niciodată. Dar ierarhia era ierarhie şi n-avea 
de ales, trebuia să strângă din dinţi şi să încerce să facă tot ce-i 
stă în puteri până la întoarcerea lui Astrid Tuvesson. 

După câteva respiraţii, a ieşit din mașină, a pornit spre 
mulțimea din fața intrării şi, ajuns acolo, s-a auzit pe sine însuși 
dând ordinul ca toată lumea să-și scoată maşinile din parcare şi 
apoi dându-le agenţilor în uniformă instrucțiuni clare despre 
extinderea cordonului de poliţie. 

Când a intrat în ICA Maxi, n-a trebuit decât să treacă prin 
bariera automată și raionul de jucării de plastic ca să-i vadă pe 
doi dintre asistenții lui Molander cum îşi pun echipamentul de 
protecţie, în raionul de fructe şi legume. lar în raionul brutărie, 
câțiva membri ai personalului din supermarket consolau o 
colegă care era foarte zdruncinată. 

— Ai venit, l-a strigat Molander, ieșind dintre rafturile cu 
Tex-Mex și condimente, în halatul său alb. Pe unde ai umblat? 
Suntem aici deja de o oră. 

— După cum ştii, mai avem și alte cazuri de care trebuie să 
ne ocupăm şi, că veni vorba, o să avem nevoie de încă o 
triangulaţie acum, că avem numărul lui Assar Skanăs. 

— Da, da, Irene mi-a spus deja. 

Molander a fornăit disprețuitor. 

— Ar fi fost bine să-i dea prin cap să se uite în cartea de 
telefon înainte să ne petrecem toată dimineața localizându-i 
fratele. 

— Ştiu, dar cel mai rău lucru pe care îl putem face acum este 
să ne luăm la harţă între noi. Mai bine spune-mi cum merge 
treaba. 

Molander a clătinat din cap. 

— Până acum, n-am reuşit în realitate decât să facem treaba 
ta. Am vorbit cu personalul şi câțiva clienţi care au fost de față 
la cele întâmplate. 

— De ce n-aţi început investigația tehnică? 

— Răspunsul la întrebarea ta începe cu „F” şi se termină cu 
„lătan”. Molander a fornăit din nou. Nu mă întreba de ce, dar 


pare să creadă că medicul legist are prioritate la locul crimei. 
Deja de aproape o jumătate de oră refuză categoric să ne lase să 
intrăm. Maniacul naibii. Se crede buricul pământului, cu 
pantalonii lui vărgaţi şi părul lung. 

— Bine, mă ocup eu de asta, a zis Klippan, cu toate că nu 
conflictele erau punctul lui forte. 

— Dacă cineva ar trebui să aibă prioritate, suntem eu şi 
echipa mea. 

— Ingvar, am zis că mă ocup eu de asta. 

Nu era nimic neaşteptat în faptul că Flătan și Molander se 
călcau reciproc pe bătături. Amândoi erau extrem de competenți 
în domeniile lor. Eul și comportamentul menit să atragă atenţia 
erau problema. Niciodată nu reușiseră să colaboreze bine şi nici 
nu vor reuși vreodată. 

— Spune-mi mai bine despre declaraţiile martorilor. 

— Bine. 

Molander a pornit împreună cu el spre locul faptei. 

— Unele informaţii se bat cap în cap, dar, de fapt, nu aşa se 
întâmplă întotdeauna când se petrece ceva ieșit din comun? Însă 
tabloul general al evenimentelor este că făptaşul, un bărbat 
negricios cu înfăţişare ciudată şi gluga trasă pe... 

— Înfăţișare ciudată? 

— Da, câţiva martori au spus exact așa, fără să poată preciza 
ce anume era aşa de ciudat. În orice caz, bărbatul se pare că 
stătea la coadă, așteptând să ajungă la tejghea, când dintr-odată 
a sărit în partea cealaltă, a înșfăcat unul dintre cuțite şi l-a înfipt 
în beregata victimei. 

Molander a tras de cablul care deschidea uşa marcată Accesul 
interzis şi a mers mai departe pe un coridor scurt cu pereții 
murdari și lumină fluorescentă dură. 

— Prin urmare, n-a fost nimic premeditat? 

— Hai să lăsăm asta în suspensie deocamdată, pentru că 
altercaţia nu s-a oprit acolo, a continuat Molander, în vreme ce îl 
conducea pe Klippan într-o încăpere unde o cărare de plăci pe 
care să pășești, așezate cu grijă, conducea la unul dintre 
asistenţi, lăsat pe vine, fotografiind ceva de pe podea. 

— Măi, să fie, s-a întors fiul risipitor, a exclamat Einar 


„Flătan” Greide, intrând pe uşa batantă care ducea în zona din 
spatele tejghelei. Ce sincronizare minunată, trebuie s-o spun! 
Tocmai am terminat. 

Şi-a scos mănușile de silicon pline de sânge, întorcându-le pe 
dos. Le-a vârât în servieta sa roasă, împodobită cu franjuri 
hippy şi semne ale păcii brodate, şi a scos o sticlă plină cu ceva 
verde și vâscos, din care a băut fără fasoane. 

— Unde rămăsesem? 

— Tocmai ai terminat, a zis Klippan, care, cu toate că era 
obișnuit cu gustul aparte al lui Flătan în materie de 
îmbrăcăminte, nu-şi putea dezlipi ochii de pantalonii cu dungi 
roşii şi albe care se ițeau de sub halatul pătat de sânge și îi 
făceau picioarele să semene cu acadelele acelea ca niște cârje 
răsucite. 

— Şi mi s-a dat de înţeles că tehnicienii criminalişti au fost 
făcuţi să aștepte un pic prea mult. 

— A, nu-i nimic, n-o să moară din asta. 

Flătan s-a răsucit spre uşa batantă, a împins-o cu cotul şi i-a 
poftit pe Klippan şi Molander în spaţiul din spatele tejghelei 
raionului de carne. 

— Desigur, o să efectuez o examinare mai amănunţită după 
ce duc cadavrul la morgă. Dar, așa cum vedeţi, nu-i nevoie de 
un geniu ca să stabilească faptul că victima a avut un șoc 
hipovolemic și curând după asta s-a golit complet de sânge. 

Balta de sânge avea diametrul de aproximativ un metru și, 
când Klippan s-a lăsat pe vine, a văzut stratul coagulat de la 
suprafață unduind în curentul abia simţit care venea prin uşa 
batantă. 

— Asta-i tot? a zis Molander. 

— Poftim? 

Flătan, care era pe punctul de a pleca, s-a oprit la jumătatea 
unei plăci și s-a răsucit spre Molander cu o expresie care arăta 
cum nu se poate mai limpede ce crede despre el. 

Balta principală nu era nici pe departe singurul loc cu sânge. 
Porţiuni mari ale podelei erau mânjite. La fel și peretele din 
spate, acoperit cu faianță albă, şi câteva dintre suprafețele de 
lucru. Chiar și butoanele cântarului și rola de hârtie de ambalaj 


erau stropite cu sânge. 

— Ei bine. Nu ai în minte un scenariu? Nici măcar unul 
ipotetic? a zis Molander, care nu părea să fie tulburat de 
expresia lui Flătan. 

Victima, care, conform ecusonului se numea Lennart 
Andersson, era de vârstă mijlocie, cu un semicerc de păr în jurul 
cheliei. Zăcea pe spate în mijlocul bălții de sânge. Avea braţul 
stâng, întins, iar cel drept era îndoit, cu mâna pe despicătura 
însângerată din gât. 

— Cum ziceam, ai putut să lucrezi netulburat destul de mult 
timp şi, din cât îmi dau seama, s-au întâmplat pe aici destule 
lucruri înainte să se instaleze şocul hipovolemic. 

— Desigur. Și o găină chioară ar putea să vadă asta. Dar nu 
obișnuiesc să-mi discut teoriile cu toată lumea. Prefer să aştept 
până ce am efectuat o autopsie completă și pot să prezint fapte. 

Halatul de lucru al victimei, cândva alb, acum era așa de plin 
de sânge, că părţile care rămăseseră albe păreau pete. Din 
satârul înfipt în piept se vedea doar mânerul. 

— Dacă te interesează presupunerile și teoriile fără nicio 
bază, ar trebui să te adresezi colegului meu Arne Gruvesson, a 
continuat Flătan. El e un fel de specialist când vine vorba de 
concluzii pripite şi rasoleală. 

Mai era şi o furculiță pentru carne în faţa victimei, înfiptă atât 
de adânc lângă nas, încât cei doi dinţi se iveau sub falcă. 

— Îndrăznesc să spun că aici sunt mai mult decât 
„presupuneri fără nicio bază”. E destul să te uiţi la stropii de 
sânge ca să vezi un scenariu destul de clar, dacă mă întrebi pe 
mine. 

Molander s-a uitat drept în ochii lui Flătan. 

— Habar n-aveam că ești expert în stropii de sânge. 

— Expert poate că e cam mult spus. Dar cel puţin ştiu despre 
ce vorbesc. Acea crăpătură, de exemplu, sugerează că făptaşul a 
sărit peste tejghea cam pe aici. Molander a arătat o crăpătură 
din sticla curbată a tejghelei. Apoi probabil că a înșfăcat unul 
dintre cuţitele de pe acest tăietor. 

— Nu unul dintre cuțite. Pe acela. Flătan a arătat spre colțul 
în care era pe podea un cuțit lung şi îngust. Se potriveşte cu 


rana de la gâtul victimei, şi jetul puternic de sânge arată că avea 
tensiunea arterială între 120 și 180, ceea ce trebuie să fie 
considerat cu totul normal, dacă ne gândim la situaţia în care 
era. Ergo, asta trebuie să fi fost prima tăietură. 

— Am impresia că sari peste niște etape și simplifici excesiv 
când presupui, pur şi simplu, că un jet puternic înseamnă 
presiune sangvină normală. 

— Păi, scuzele mele. Am rezumat asta în termeni un pic 
simplificați ca să înţelegeți voi. Flătan și-a îngăduit să 
zâmbească. Treaba este așa, dacă tai carotida unui om care nu 
are alte răni, jetul poate să ajungă cu ușurință până la doi metri 
la fiecare contracție a inimii. Şi dacă te uiţi mai bine la urmele de 
paşi din sânge, o să observi și că victima a rămas în același loc, 
nu s-a învârtit pe acolo sângerând. 

— Cu siguranţă nu vrei să dai de înţeles că a fost complet 
tăiată carotida? Molander a clătinat din cap. S-ar fi prăbușit în 
câteva secunde și jocul ar fi fost terminat. 

— E adevărat. A fost tăiată parţial, cu toate că, fără îndoială, 
destul de mult ca să creeze izvorul de sânge ale cărui efecte le 
vedem aici. De-abia când și-a smuls cuțitul cu mâna dreaptă ca 
să se apere a reuşit să oprească un pic cu mâna stângă 
sângerarea. 

— Ei bine, a zis Molander, schițând gestul cântăririi. Asta 
presupune ca făptaşul să-i fi luat sau azvârlit cuțitul din mână, 
sau să-l fi scăpat el însuși. Oricum, ar fi trebuit să se afle 
aproape de locul în care stătea, nu tocmai acolo. Pun pariu că l-a 
aruncat cât de departe a putut. 

— Ştii ce cred despre cei care pariază. Ar fi putut la fel de 
bine să-l scape din mână. Făptaşul ar fi putut să-l lovească cu 
piciorul. 

— Nu, după cum arată sângele de pe podea. Chiar și tu ai fi 
fost în stare să vezi asta dacă te-ai fi uitat mai bine, a zis 
Molander. Acel cuţit a zburat prin aer și s-a izbit de perete exact 
aici. S-a dus acolo, s-a lăsat pe vine şi a arătat o mică adâncitură 
din perete, în diagonală față de locul în care era cuțitul. Asta 
explică şi unele dintre declaraţiile martorilor, că victima striga la 
făptaş să se potolească. Lucru care, la rândul său, sugerează că 


nu există nicio legătură între victimă și făptaş. 

— De acord, probabil că a fost doar un nebun care a luat-o 
razna când n-a mai avut răbdare să-i vină rândul. 

— Da, e posibil. Oricum ar fi, se pare că a fost complet 
neplanificat. Pentru că, după ce cuțitul a ieșit din peisaj și 
victima stătea acolo cu mâna pe carotidă, încercând să-l 
potolească pe făptaș, presupun că a luat satârul acela şi l-a izbit 
drept în... 

— Nu, satârul vine mai târziu, când victima e pe podea. 
Rănile sunt atât de adânci, încât făptașul trebuie să-și fi folosit 
amândouă mâinile. În acel moment, a folosit asta. Flătan a arătat 
cuțitul care era încă înfipt în pieptul victimei. Și de data asta nu 
face greșeala să-l lase acolo. Îl ţine bine în pumn și-l înfige iar și 
iar, de cinci ori, până ce reușește să-l vâre între coaste și să taie 
aorta. Doar atunci victima nu se mai împotriveşte și se 
prăbuşeşte, moment în care făptaşul poate să ia satârul. 

— Şi furculița de carne? 

Molander a arătat cu capul spre furculița cu doi dinți din fața 
victimei. 

— Cireaşa de pe tort, presupun. De unde să știu? Flătan a 
ridicat din umeri. În acel moment deja se terminase totul. 

— Deja, e un fel de a zice. Eu aș spune că... 

— Fabian? a zis Klippan, cu ochii la ușa batantă pe care intra 
Fabian. Ce faci aici? 

— M-a sunat Astrid. 

— Cum? Vrei să zici, Astrid Tuvesson? E la dezintoxicare și 
ruptă de lume. Şi tu? Nu ești în concediu? 

— Se pare că nu mai sunt. Pentru că a mai fost o crimă. 

— Știm. S-ar zice că suntem în ea până la glezne, a zis 
Molander. 

— Numele ei este Molly Wessman, a continuat Fabian, fără 
să-l bage în seamă pe Molander. Vecina ei, care se întâmplă să 
fie bună prietenă cu Astrid, a găsit-o acum o oră. 


Partea a doua 

„Tot ce știi e greşit.” 
G. Paldynski 

Kim Sleizner s-a răsucit în pat. Simţea că cearşaful ieşise de 
sub saltea și era boţit sub el. Ca şi cum asta n-ar fi fost destul de 
rău, lumina se încăpăţâna să se furișeze prin spaţiul dintre 
storurile făcute la comandă. 

O privire aruncată telefonului i-a arătat că nu e decât cinci și 
douăzeci și trei de minute dimineața. Sperase că a trecut cel 
puţin de şase şi jumătate, dacă se gândea la veşnicia petrecută 
deja zvârcolindu-se, tot mai asudat şi mai încâlcit în 
blestematele de cearşafuri care l-au costat o avere și care, după 
spusele vânzătorului, lăsau corpul să respire şi îi ofereau un 
somn minunat de odihnitor. 

Odihnitor. Cuvântul îi dădea senzaţia că e scuipat drept în 
față. Nu dormise toată noaptea. De fapt, nu mai pusese geană 
peste geană din după-amiaza de vineri. 

Şi, din nou, era doar vina Dunjei Hougaard. 

De când lăsase să se scurgă în presă povestea că el se distrase 
cu o prostituată pe bancheta din spate a mașinii, misiunea sa 
personală era s-o zdrobească. 

Târfa era mai rău decât un nenorocit de gândac de bucătărie. 
Nu conta cât de mult tropăia el, dădea cu flit şi punea capcane. 
Într-un fel sau altul, ea izbutea întotdeauna s-o zbughească. 

Doar cu o lună înainte se folosise de poziția lui ca șef al 
Departamentului Omucideri al poliţiei din Copenhaga ca să-şi 
demonstreze puterea și să-i arate, odată pentru totdeauna, că n- 
o s-o mai fie niciodată în stare să scape de el, nici măcar dacă se 
ducea să-şi găsească slujbă tocmai la poliția din Helsingør. 

Şi totuşi, exact asta făcuse ea. 

Nu putea spune cu certitudine ce anume îi declanșase 
neliniştea, dar în ultima săptămână fusese din ce în ce mai 
convins că ceva nu-i în ordine. Fusese prea multă liniște. Mai 
ales dacă se gândea ce-i făcuse el. 

Din cine ştie ce motiv, ea nu se răzbunase. Aproape că a fost 
dezamăgit, cu toate că o parte din el s-a relaxat la gândul 
victoriei obținute cu uşurinţă. La gândul că, în cele din urmă, a 


reuşit s-o doboare de-a binelea și n-avea să se mai ridice 
niciodată. 

Însă după o săptămână îngrijorarea a început iarăşi să-l 
roadă. 

Pur şi simplu, era prea multă linişte. 

În acel moment a rechiziționat fişierele din computer. Cele pe 
care n-ar fi trebuit, de fapt, să le obţină fără un mandat, care nu 
era acordat decât în condiţii cu totul speciale, legate direct de 
securitatea naţională. Cele care scormoneau în viaţa ei, 
descriind fiecare amănunt sub forma unor lungi coloane de 
cifre. 

De vineri încoace a putut să vadă totul, de la sms-uri şi lista 
apelurilor până la e-mailuri. A putut să studieze traficul de pe 
adresa ei IP și să vadă toate site-urile pe care le vizitase. Dacă își 
cumpăra o pereche de chiloţi, el putea să vadă cât au costat şi de 
unde i-a luat. Dacă voia, probabil că putea să le afle chiar 
culoarea și mărimea. 

Problema era că toate blestematele de liste și tabele erau 
goale. Nici măcar un rând, nicio afurisită de cifră la care să se 
uite. Niciun reper temporal sau informaţie. 

La început a fost convins că ceva nu-i în ordine. Furios, l-a 
sunat pe Mikael Rønning de la IT, dar n-a aflat decât că totul e 
exact așa cum trebuie. Că fişierele cu adevărat nu aveau ce să 
ofere, doar tabele goale și coloane pline de zerouri. 

Oricât de improbabil părea, Dunja „Ştoarfa” Hougaard n-a 
cumpărat nimic, n-a trimis vreun e-mail, n-a sunat pe nimeni, n- 
a scos bani şi n-a călătorit în străinătate în ultima lună. Nici 
urmă de ea. 

N-a făcut nimic, adică zero. 

Nimic, adică a intrat în pământ. 

Adică îşi lingea rănile și clocea răzbunarea. 

Simţea asta, și îi pierise somnul. 

Pentru prima dată în viaţă, era cu adevărat îngrijorat. 

A încercat să doarmă, dar de fiecare dată n-a fost în stare să-şi 
ţină ochii închişi mai mult de treizeci de secunde. Şi asta după 
ce a băgat în el o friptură uriașă cu cartofi pai şi sos béarnaise, 
precum și două pahare mari de Coca Cola, peste drum, la Barul 
lui Sam. După aceea a făcut o serie de exerciţii fizice chinuitoare 
în apartamentul său și a continuat cu o oră de meditaţie în cadă. 

Dar nimic nu i-a ajutat. Chiar dacă în curând aveau să se 
împlinească douăzeci și patru de ore de la mica sa excursie la 
ICA Maxi din Hyllinge, încă era așa de agitat, că nu putea sta 
locului. 

Dar, ce-i drept, nu mai trăise niciodată aşa ceva. Nu încăpea 
comparație. Să știe că nimeni n-are nici cea mai mică idee, să 
stea acolo, la coadă, cu numărul de ordine în mână, așteptând 
momentul potrivit. Dumnezeule mare, trebuie să fi fost aşa de 
șocați. Nici măcar n-au țipat. Sau poate că era atât de concentrat, 
încât nu i-a auzit. Oricum ar fi, nimeni n-a încercat să intervină. 

Pe de altă parte, Lennart „Biftec” Andersson a fost întocmai 
aşa de vânjos cum se temuse şi, prin urmare, s-a împotrivit 
zdravăn. Dar, privind în urmă, a considerat asta un avantaj. În 
loc ca totul să se isprăvească în câteva secunde, a trebuit să 
trudească mai bine de un minut până ce omul s-a dat bătut, iar 
el a putut să fugă pe intrarea personalului și să ajungă acasă cu 
bicicleta. 

Peste câteva minute aveau să se împlinească șase ore din acea 
zi Şi, cu toate că avusese de gând să mai aştepte câteva ore, deja 
îl furnicau degetele. Avea nevoie de următoarea doză, și avea 
nevoie de ea în această clipă. 

A scos icosaedrul, care, cu cele douăzeci de feţe ale lui, avea 
să hotărască momentul în care va avea loc următoarea misiune, 
în afară de cazul în care dădea „unu”. Dacă s-ar fi întâmplat 
asta, ar fi trebuit, pur şi simplu, să renunţe pentru totdeauna. 
Sau poate că nu era chiar așa de simplu. Riscul să nu existe o 
dată următoare îi făcea stomacul să se chircească. 

A scuturat zarul, i-a dat drumul pe pâslă şi nu i-a venit să 


creadă ce vedea. 

Doi. 

Ultima dată nu avusese decât două zile ca să se pregătească. 
Şi acum era din nou doi. Pe de altă parte, asta era ceea ce-și 
dorea, şi prefera să fie presat de timp, nu să fie silit să stea cu 
braţele încrucișate timp de douăzeci de zile. 

A scos cutia de metal cu zarurile de precizie cu şase feţe, care 
aveau să hotărască unde își va găsi următoarea victimă şi cine 
va fi. După câteva aruncări, sorții au căzut pe Helsingborg, și 
anume Kărngrănd, numărul 4, etajul doi, oricine locuia în 
spatele ferestrei din extrema stângă. 

Apoi a trecut la felul în care avea să se întâmple, de această 
dată alegând din categoria „Feluri de a muri”. 

A scos o listă cu douăsprezece rezultate posibile și a făcut o 
aruncare preliminară, ca de obicei, ca să stabilească numărul 
zarurilor, în acest caz unul sau două. 

Trei. 

Primind astfel instrucţiunea să folosească un zar, l-a luat din 
nou în mână, l-a scuturat și l-a lăsat să cadă. 


1. Deshidratare 

2. Decapitare 

3. Inaniție 

4. Asfixiere 

5. Înec 

6. Electrocutare 

7. Decompresie 

8. Otrăvire 

9. Foc 

10. Golire de sânge 
11. Boală 

12. Accident de circulație 


Cinci. 

Prin urmare, persoana în cauză avea să fie înecată marți. Abia 
aştepta s-o facă, şi aproape că i se păreau prea mult două zile. 

Acum nu-i mai trebuia decât confirmarea finală. Ultima 


aruncare a icosaedrului, ca să verifice dacă asta e ceea ce trebuie 
să facă. Unda verde de care avea nevoie ca să înceapă 
pregătirile. 

Zecele, reprezentat printr-un X, era singurul lucru de care n- 
avea nevoie în acest moment. Intervalul de timp era prea mic 
pentru o misiune suplimentară complicată. Dar nu-și făcea griji, 
deja dăduse X de două ori la rând, așa că riscul ca el să se arate 
din nou trebuia să fie considerat minim. 

A simţit cum zarul cade pe pâslă și n-a știut dacă să râdă sau 
să plângă când a văzut X pentru a treia oară. 

Era ca şi cum zarul ar fi fost blocat într-o defecţiune, și-a zis 
când s-a dus să aducă acel carnet cu misiunile suplimentare 
numerotate de la 1 la 120 şi a aruncat din nou zarul cu douăzeci 
de fețe. 

Doisprezece. 

A scos douăsprezece zaruri de precizie cu şase fețe. Erau atât 
de multe, încât abia putea să le scuture în căușul palmelor fără 
să scape niciunul. 

Trei de trei, doi de cinci, patru de şase, doi de patru, un doi. 

A dat paginile până la misiunea suplimentară cincizeci şi trei 
și, de cum a început să citească, a simţit cum i se deschide sub 
picioare o prăpastie. 

Era cumplit de dezamăgit. 

A citit din nou, de data aceasta mai încet. Dar citise bine de 
prima dată, și oricât de mult ar fi vrut să ia din nou zarurile ca 
să le mai dea o şansă, nu putea decât să urmeze regulile și să 
înceapă pregătirile, chiar dacă misiunea părea imposibilă. 

Matilda nu se întorsese acasă nici măcar de douăzeci și patru 
de ore, și totuși, iată-l aici, la ultimul etaj al secției de poliție, 
într-o duminică, devreme, când ceața dimineţii încă nu se 
risipise, aşteptând ca toată lumea să-și toarne cafea, ca să poată 
începe ședința. 

Vina era în întregime a telefonului primit de la Astrid. ÎN 
pusese într-o răspântie în care partea sa curioasă voia să apese 
pe dată butonul verde al acceptării apelului, ca să afle ce se 
petrece. Cealaltă parte își dăduse deja seama că trebuie să fie 
ceva atât de grav încât, cu siguranţă, alături de investigația 
personală legată de Molander, avea să-i ocupe fiecare oră în care 
era treaz. 

— Croasanţii ăştia sunt vechi de câteva zile, a anunţat Irene, 
care părea să nu fi dormit nici pe departe atât cât trebuie. Uite. 

A luat unul şi l-a rupt în jumătate. 

În cele din urmă, Sonja i-a spus să răspundă și, așa cum 
bănuise, mai fusese o crimă, ceea ce însemna că acum colegii lui 
nu mai aveau în brațe una, ci trei anchete de omucidere 
complicate. 

— Înmoaie-l în cană, a propus Klippan. Eu așa fac. 

Dar, chiar ştiind asta, și în ciuda asigurărilor lui Astrid că n- 
ar fi sunat în ruptul capului dacă n-ar fi fost absolut necesar, a 
refuzat să-și scurteze concediul. 

— Sau poţi să-l arunci și să economiseşti caloriile până vor 
veni alții proaspeţi, a ripostat Molander, intrând în sală. 

De prea multe ori și-a pus serviciul înaintea familiei. De prea 
multe ori făptașul a fost pe primul loc, şi de fiecare dată n-a 
reuşit să vadă prețul pe care l-au plătit el și familia lui. 

— Risipă de hrană, părerea mea. 

Klippan a înmuiat croasantul în cana cu cafea, făcând-o să 
dea pe dinafară. 

Întotdeauna avea să fie încă un caz. N-aveau să înceteze să 
apară. Acelaşi lucru era valabil și în privința făptașilor şi a 
victimelor. Dar el nu avea decât o familie, și trecuse cu greu prin 


ultimele săptămâni, neputând să doarmă, îngrijorat că în curând 
ea nu va mai exista decât în fotografiile din albume, ca o 
amintire a eșecurilor sale. 

Astrid i-a respectat poziţia și n-a lăsat să răzbată niciun strop 
de dezamăgire când i-a urat numai bine în restul verii şi l-a 
rugat să le transmită alor săi toate gândurile bune. 

In schimb, Sonja a fost cea care a reacționat. Nu cu un zâmbet 
de uimire încântată sau poate chiar cu o îmbrăţișare. Nu, n-a 
făcut decât să clatine din cap și să-l întrebe ce-i cu el. De ce nu 
face ceea ce e firesc, să-şi ajute colegii. 

Matilda era acasă şi vindecată, iar ea, Sonja, putea foarte bine 
să se ocupe de casă. Pe cine crezi tu că păcălești? E ceea ce îţi 
doreşti, a zis ea, şi el a răspuns că singurul lucru pe care îl 
doreşte este să nu-și piardă familia. 

Ea i-a luat din mână telefonul, fără să mai spună nimic, a 
format numărul lui Astrid și, în vreme ce suna, el s-a întrebat 
dacă asta însemna că familia sa era deja pierdută. Că n-are 
importanță cât de mult se străduiește. Că ruptura este 
inevitabilă, orice cale ar alege el. 

În același timp, nu putea să nege că Sonja avea dreptate. Asta 
era ceea ce își dorea. Moartea ciudată a lui Molly Wessman avea 
toate ingredientele necesare pentru a-i stârni curiozitatea. Şi 
încă nu se afla decât la suprafaţa lucrurilor. 

Mai era și Molander. Rămânea de văzut dacă va fi în stare să 
lucreze cot la cot cu el și în acelaşi timp să desfășoare 
investigația din pivniţă. 

— Bine, dacă a terminat toată lumea cu mizeria, ar trebui să 
începem. 

Klippan s-a ridicat în picioare. 

— Nu prea ai ce mizerie să faci când toate sunt tari ca piatra, 
a comentat Irene. 

Klippan s-a dus la peretele cu tabla, care era deja plină de 
fotografii şi însemnări despre cele trei anchete. 

— După cum știți, avem... 

— Hei, aşteptaţi-mă şi pe mine. 

Klippan și ceilalți s-au răsucit spre ușă și au văzut-o pe 
Astrid Tuvesson, cu o tavă vârfuită cu croasanţi cu ciocolată, 


pateuri cu migdale și pahare cu latte dichisit, de la Cafe Bar 
Skâne. 

— Astrid? Credeam că ar trebui să fii la dezintoxicare câteva 
săptămâni și... 

— Ăsta era planul. 

A pus tava pe masă şi a început să înmâneze paharele cu latte. 

— Dar asta va trebui, pur şi simplu, să aştepte până ce se 
liniştesc lucrurile. 

— Serios acum, Astrid. Chiar este o idee bună să pleci de 
acolo în toiul programului? 

— Nu, dar, ca să fiu sinceră, nu prea am de ales. Acestea sunt 
împrejurări excepţionale și, ca să avem măcar o şansă de a 
rezolva aceste cazuri, va trebui să folosim toate resursele 
disponibile. De aceea este aici și Fabian. 

— Dar, Astrid, vorbim despre sănătatea ta, a zis Irene. N-ar fi 
mai bine să cerem ajutor de la Malmö? 

— Exact ceea ce voiam să propun. Klippan şi-a scos telefonul. 
Îi sun chiar acum. 

— Ei, fir-ar al naibii să fie, ba nu-i suni! Astrid a dat cu 
pumnul în masă. lerminaţi odată! Ce tot Astrid așa şi Astrid pe 
dincolo? Dacă mă întorc la muncă nu înseamnă că mă apuc iar 
de tras la măsea. Dacă sunteţi în halul ăsta de îngrijoraţi, mă 
puteți verifica periodic să vedeți dacă pot să închid ochii şi să- 
mi împreunez vârfurile degetelor, sau chestii de-astea. Cât 
despre Malmö, am luat deja legătura cu Thomas Winkel, care 
mi-a spus că nu-mi poate împrumuta nici măcar o gumă, pentru 
că și ei sunt prinși până peste cap cu o anchetă care necesită 
toate forţele lor. Mai e ceva? 

Astrid i-a privit pe rând în ochi pe lrene, Klippan și 
Molander, dar toţi au tăcut. 

— Minunat. Atunci propun să-i dăm drumul. Pentru că în 
mai puţin de patruzeci de minute mă întâlnesc cu Stina Hogsell 
pentru tipul acela din Democraţii Suediei. 

— Dacă te referi la Sievert Landertz, m-a hăituit și pe mine în 
legătură cu el, a zis Klippan. 

— Bine. Astrid s-a dus la fotografiile lui Landertz puse pe 
tablă, în diagonală sub cele cu spălătoria, victima Moonif 


Ganem și suspectul Assar Skanâs. După spusele Stinei Hogsell, 
l-am adus la secție pentru interogatoriu vineri dimineaţa, şi de 
atunci e în arest. E corect? 

— Întreab-o pe ea. Klippan a arătat cu capul spre Irene. 
Refuză să asculte, cu toate că e limpede ca lumina zilei că nu 
avem nici pe departe destul ca să-l reținem. 

— Ce-i cu acuzaţiile astea? Irene a lăsat din mână cafeaua din 
care se pregătea să bea. Nu refuz să ascult. Numai că nu-ți 
împărtăşesc părerea. Cred că avem mai mult decât suficient ca 
să-l ţinem până mâine la prânz. 

— Aşadar, ce avem, concret? a întrebat Astrid, cercetând 
fotografia cu cuva mașinii de spălat în care trupul firav al lui 
Moonif părea lipit de margini. 

— În primul rând, e bănuit de plănuirea incendiului din 
propriul birou. 

— Dar încă nu avem nicio probă, a intervenit Klippan și a 
luat un croasant din cei proaspeți. 

— Incendiatorul a folosit mașina lui. Şi s-a nimerit să fiu 
acolo când s-a întâmplat. El își dorea cu disperare să mă vadă 
plecând. Era aşa de agitat, că-i picura sudoarea de pe frunte. Ba 
chiar tocmai cumpărase un extinctor. Era încă în ambalaj. 

— Şi în al doilea rând? a zis Astrid. 

— M-a minţit de la obraz că nu-l cunoaşte pe Igor Skanăs. 
Ştiu că i-am arătat un portret-robot al fratelui său, dar arată la 
fel, nu-i aşa? Şi sunt convins că minte în privința mai multor 
lucruri care ne-ar fi putut ajuta în anchetă. În al treilea rând, 
prezenţa lui în Democraţii Suediei nu este decât o fațadă. În 
realitate, este un nazist înrăit, care ar ţopăi de încântare dacă ar 
vedea acele fotografii cu Moonif în mașina de spălat. 

— Din păcate, ăsta nu-i un delict, totuşi. 

— Sigur, dar incendierea unei tabere de refugiați este. 

— Doar nu spui serios că el a făcut asta? a zis Klippan. 

— Nu, dar cred că știe cine a făcut-o. Dacă nu, ce rost ar fi 
avut să dea foc propriului sediu și să afișeze on-line lista cu 
adresele taberelor de refugiaţi? 

— Oricum, ce mai e cu acea anchetă? a întrebat Astrid. Am 
înțeles că e făcută pe plan local, dar avem vreo veste de la 


poliția din Bjuv? 

— Nu ştiu decât că au făcut mulaje după urmele de 
cauciucuri de la fața locului. După părerea mea, ar trebui să fie 
comparate cu cele ale mașinii în care am fost pusă când m-au 
aruncat în grădina din fața casei mele. 

— A, da, am auzit. Trebuie să fi fost groaznic. 

— Asta ca să o spunem pe ocolite. Dar așa lucrează ei. 
Încearcă să te sperie ca să-ţi închidă gura. 

Irene a lăsat să-i scape un fornăit dispreţuitor și a sorbit din 
cafea. 

— Prin urmare, spui că s-ar putea să fie aceiași indivizi care 
au dat foc taberei de refugiaţi? a zis Klippan. 

— De ce nu? 

— În orice caz, sună a ceva ce trebuie să cercetăm, a zis 
Astrid. Dar asta nu schimbă faptul că trebuie să-i dăm drumul 
lui Landertz. Oricât am vrea să-l priponim pe el, cu tot ce 
reprezintă, nu văd altă variantă, aşa cum stau lucrurile. 

— Bine, a zis Irene atât de scurt, că aproape nu s-a auzit. 

— Hai să trecem la tipul ăsta, Assar Skanâs. Mi s-a spus că a 
fost dată alarma internă în privinţa dispariţiei lui. Astrid s-a dus 
la tablă şi a luat fotografia lui, pe care o găsise Klippan. Spuneti- 
mi ce știți despre el. 

— Ştim o grămadă, a răspuns Irene. Dar poate că ar fi mai 
bine să-ți trimit un raport mai încolo, ca să nu ocupăm timpul 
tuturor. 

— Merită să pomenim un lucru, a zis Molander, care părea că 
se străduieşte din răsputeri să-și ascundă un zâmbet. Eu și mica 
mea echipă am găsit o potrivire, sau, mai degrabă, câteva 
potriviri. 

— Ce fel de potriviri? 

— Amprente. Trei dintre amprentele de pe partea de sticlă a 
maşinii de spălat se potrivesc cu câteva dintre cele găsite acasă 
la Skanăs, pe jucării şi pe filmele pentru copii. 

— Și suntem siguri că nu sunt amprentele fratelui lui, Igor? 

— Absolut. 

Irene a schimbat priviri cu Klippan şi ceilalți. 

— Hei, asta-i grozav. Așadar, avem o probă solidă. Atunci 


poate că ar trebui chiar să te gândești să pui ca prioritate acea 
triangulaţie a mobilului de îndată ce terminăm aici? 

— Fără îndoială, câtă vreme promiţi să ţii pumnii să fie chiar 
mobilul lui, de data asta. 

— De asemenea, cred că ar trebui să-i publicăm fotografia, a 
zis Astrid. 

— Că veni vorba, a zis Klippan. Presa mă pisează să 
organizez o conferință. 

— Știu. Însă asta va trebui să aștepte până ce putem scoate 
capetele la suprafaţă. 

— Dar oamenii sunt îngrijoraţi, a zis Irene. Vor să știe ce se 
petrece. 

— Problema este că şi noi vrem asta, și înainte să ies în fața 
aparatelor de fotografiat și să-mi las la vedere vena jugulară, 
vreau ca treburile noastre să fie mai bine rânduite. Așa că hai să 
trecem mai bine la înjunghierea din Hyllinge. 

S-a răsucit spre Klippan. 

— Cum merge? Ai găsit ceva important? 

— Nu, până acum nu ştim mai mult decât am şti dacă am citi 
ziarele. Dar să sperăm că ceața se va ridica după ce Ingvar 
termină cu locul faptei şi primesc accesul la imaginile camerelor 
de supraveghere. 

— Bine. Atunci hai să așteptăm asta. În ritmul acesta, aș 
putea chiar să ajung la timp la întâlnirea cu Stina Hâgsell. În 
sfârșit, cea mai recentă victimă, Molly Wessman. 

— Păi, mă rog, nu suntem siguri sută la sută că e crimă, cu 
toate că mai multe lucruri indică această direcţie, a zis Fabian. 

— Hai să lăsăm deoparte această chestiune și să începem mai 
bine cu ceea ce ai aflat despre ea. 

— Nu mult mai multe decât că locuia singură pe 
Stuvaregatan nr. 7, în Norra Hamnen, avea treizeci şi doi de ani 
şi nu avea nici copii, nici frați sau surori. 

— Şi nici alte rude? a întrebat Molander. 

— Lucra la Mavia Technologies din Landskrona și... 

— Alo, te-am întrebat ceva, l-a întrerupt Molander, fluturând 
mâna ca pentru a stabili contactul. 

— Scuze, nu te-am auzit, a zis Fabian, încercând să dea 


deoparte gândul că vorbeşte cu un bărbat pe care îl bănuia nu 
numai că și-a omorât socrul, iubita şi pe colegul lor Elvin, ci 
poate că şi multe alte persoane. 

— Ştii tu, gen mamă, tată... de-astea, i-a sugerat Molander. 

— Au murit acum un an și, respectiv, acum un an și jumătate, 
la Cadiz, în sudul Spaniei, unde trăiau din '92, a răspuns Fabian, 
încercând să digere faptul că Molander putea să stea acolo, să se 
ţină de glume şi să pretindă că totul e normal. 

— Prin urmare, a primit banii? a întrebat Molander. 

— Care bani? 

— Eşti cam ruginit după concediu? 

— Fabian, Norra Hamnen nu-i cea mai ieftină zonă din oraș, 
a explicat Klippan. Așadar, dacă te gândeşti că era destul de 
tânără, trebuie să te întrebi dacă nu cumva a moștenit o avere, 
sau ceva de soiul ăsta. 

— Nu, din câte știu. Casa părinţilor ei a fost ipotecată la 
maximum. Dar vă pot spune că salariul ei a crescut considerabil 
în ultimii doi ani. 

— Unde zici că lucra? a întrebat Astrid. 

— La Mavia Technologies din Landskrona. Sunt în domeniul 
industriei auto. Mai mult nu știu. 

— Se pare că a avut o ascensiune fulgerătoare. 

— Dar compania se pare că are probleme. Ultimele trei 
bilanțuri anuale le-au ieșit pe pierderi şi au concediat aproape 
jumătate din personal. 

— Poate că ea a călcat pe cineva pe bătături? a zis Irene. 

Astrid a dat din cap şi a notat colegi sub suspecți posibili. 

— Nu ştiu ce gândiţi voi, a zis Klippan. Dar eu aş vrea să ştiu 
cum a murit. 

— lată ce ştim pe moment, a zis Astrid. Una dintre vecine, 
care se întâmplă să-mi fie foarte bună prietenă, scotea gunoiul 
când a observat că ușa lui Molly Wessman e întredeschisă. La 
început n-a reacționat, a mers mai departe spre ghenă. Dar la 
înapoiere a văzut o mână pe prag, ceea ce a făcut-o să deschidă 
uşa complet și a descoperit-o pe Molly moartă în hol. 

— Şi cauza morții, ce ştim despre ea? 

— Până acum, nimic. 


— Însă, de îndată ce terminăm aici, îl sun pe Flătan, a 
intervenit Fabian. Chiar dacă n-a terminat, ar trebui să aibă nişte 
rezultate preliminare. 

— Va trebui să te rog să laşi asta pe mâine, a zis Astrid. 

— De ce? 

Astrid a oftat și a schimbat o privire cu Klippan și Molander. 

— E ziua lui, şi nimeni nu-și ia mai în serios ziua de naștere 
decât Flătan. 

— Atunci colegul lui? Arne Gruvesson, sau cum îl cheamă. 
Nu poate să se ocupe el? 

— Ştii ce părere are Flătan despre Gruvesson. N-ar fi 
niciodată de acord să-i paseze un caz așa de complicat. 

— Apropo, aţi auzit ce a spus ultima dată când a venit vorba 
despre Gruvesson? a zis Molander. „Singurul fel în care acestui 
om ar trebui să i se permită accesul în morgă este în chip de cadavru.” 

Klippan şi Molander au izbucnit în hohote de râs. 

— Sunt de acord cu Fabian, a zis Irene. Ne aflăm în miezul a 
trei anchete. Cu siguranță putem să-l sunăm. Nu-i nici măcar o 
aniversare marcantă. 

— De când împlinirea a cincizeci şi opt de ani nu e marcantă? 
a zis Molander, ironic. 

— Erau vătămări vizibile? a întrebat Klippan. 

Astrid a clătinat din cap. 

— Nu, din câte ştim. 

— Bine, asta ar putea să pară o prostie. Însă, dacă nu există 
vătămări externe şi nu cunoaștem cauza morții, cum se face că 
eşti convinsă că e crimă? De ce prima noastră presupunere nu 
este că a murit de atac de cord sau că suferea de o formă gravă 
de diabet? 

— Crede-mă, chiar aș vrea să fi fost o criză de epilepsie sau 
un atac cerebral. Din nefericire, pur şi simplu nu e cazul. Nu 
putem fi siguri sută la sută, fireşte, dar există lucruri care indică 
faptul că cineva i-a luat viața. 

— Cum ar fi? 

— Cum ar fi faptul că miercuri s-a dus la poliţia din 
Landskrona chiar înainte de sfârşitul programului ca să depună 
o plângere, a zis Fabian. 


— O plângere despre ce? 

— Nu e clar, pentru că n-a fost dusă până la capăt. Din cât am 
desluşit, părea să aibă impresia că o urmărește cineva. Din 
păcate, agentul de serviciu n-a prea luat în serios nici propria 
muncă, nici pe ea, aşa că până la urmă, am înţeles eu, s-a lăsat 
păgubașă şi a plecat furioasă de la secția de poliţie. 

— O urmăreşte, în sensul de hărțuială? a întrebat Irene. 

Fabian a încuviinţat. 

— Problema este că n-a putut oferi o descriere, pentru că n-a 
văzut niciodată acea persoană. Era doar o „impresie” pe care a 
avut-o în zilele dinaintea morții. Agentul și-a pus pe marginea 
plângerii comentariile, descriind-o ca isterică, incoerentă şi ar face 
orice ca să fie băgată în seamă. 

Irene a clătinat din cap. 

— Şi de ce ne îndoim de evaluarea lui? 

— Din cauza asta. 

Fabian a scos şi a dat din mână în mână un print al fotografiei 
de pe mobilul lui Molly Wessman, în care ea dormea adânc, pe 
spate, în patul ei. 

— În plângere scrie că a trezit-o deșteptătorul de pe telefon, 
ca de obicei, dar când a vrut să-l oprească a descoperit că 
imaginea de fond fusese schimbată cu această fotografie. 

— Am examinat telefonul, a intervenit Molander. Și nu 
încape îndoială că fotografia a fost făcută la ora 1:32 în acea 
noapte. 

— Şi, dacă alegem s-o credem, a continuat Fabian, nu mai era 
nimeni în apartament, în afară de ea. 

— Aşadar, cineva i-a spart casa, a fotografiat-o cu mobilul ei 
în timp ce dormea și apoi i-a schimbat imaginea de fond, a zis 
Irene. 

— Așa se pare. 

— Ingvar, s-a răsucit Astrid spre Molander. Până unde ai 
ajuns cu investigația tehnică? 

— Am făcut doar ce trebuia ca să se poată lua cadavrul. Aşa 
cum stau acum lucrurile, voi reuși să ajung acolo de-abia în 
cursul zilei de mâine. 

— Încuietorile. Ai avut vreme să le examinezi? 


— Desigur. Şi răspunsul la următoarea ta întrebare este nu. 
Nu era vreun semn că ar fi fost forțate. 

— Ar fi putut cineva să le deschidă cu șperaclul? 

— Da şi nu. Molander și-a încrucișat brațele și s-a lăsat pe 
spătarul scaunului. Yala nu-i o problemă. Ca s-o deschizi nu 
trebuie decât s-o rogi frumos. Însă zăvorul e cu totul altceva şi, 
de vreme ce ea a fost destul de deșteaptă ca să aibă o cheie pe 
partea cealaltă, nu un buton, o sârmă vârâtă prin deschizătura 
pentru scrisori n-ar fi dat rezultate. 

— Prin urmare, vorbim despre cineva care are cheile. 

— În afară de cazul în care făptașul are ceea ce se numește 
„super-șperaclu”, despre care se spune că descuie, practic, orice. 

— Ştim măcar că a închis cu ambele încuietori, a intervenit 
Klippan. 

— Ea așa afirmă în plângere, a zis Fabian. 

— Şi mai este şi telefonul, a zis Irene. Cum a intrat cineva în 
meniu fără PIN-ul ei? Este posibil? 

— Fără îndoială, a zis Molander. Şi ăsta-i un iPhone, așa că 
nu-i mare scofală. Mai ales unul cu iOS 6, care a fost lansat pe 
piață de-abia acum o săptămână sau două. Se pare că are în el 
mai multe găuri decât șvaițerul. Îmi dă cineva telefonul? 
Fabian? S-a aplecat peste masă cu mâna întinsă, iar Fabian și-a 
împins telefonul spre el. Primul lucru pe care trebuie să-l faci 
este să suni la Siril și să întrebi cât este ceasul. A luat telefonul 
şi a apăsat pe tasta Acasă până ce telefonul a piuit. Salut, Siri. 
Cât este ceasul? A ridicat la vedere ecranul, care arăta ora din 
Helsingborg. Apoi dai clic şi apare semnul plus în colțul din 
dreapta, sus. Dai clic pe el ca să vezi cât este ceasul altundeva. 
Dar în loc să alegi o locaţie din listă, scrii altceva, absolut orice, 
cum ar fi mațe de pește. Apoi evidenţiezi cuvintele, aşa. Le-a 
arătat tuturor că mațe de pește este evidenţiat în fereastra de 
căutare. Apoi dai clic pe distribuire şi alegi mesaj. Asta 
declanșează cererea unuia dintre numele din lista de contacte. 
Dar tu tastezi un nume care nu este pe listă. Hai să luăm ceva 
simplu și să scriem Ravgni. 

— Și de ce e asta simplu? a întrebat Klippan. 

— Nu-ţi dai seama? E numele meu de la coadă la cap. Mă 


rog, dăm clic pe el o dată şi apoi încă o dată. Apoi dăm clic pe 
creează contact şi adaugă imagine. Și voilă. Acum nu mai trebuie 
decât să apeşi pe tasta principală şi am intrat în telefon! 

Cu mândrie prost ascunsă, a demonstrat că poate da clic fără 
restricții în programul telefonului. 

Lui Fabian i-a trebuit un pic prea mult timp ca să-și dea 
seama că asta nu era o idee prea bună. 

Se simţea din nou confuz. Și pierdut. Și nu-i plăcea. Nu, nu-i 
plăcea deloc. Ura asta, mai ales atunci când, ca acum, nu-și 
luase medicamentele. Străzile păreau că-şi schimbă locul una cu 
alta și lumea întreagă se învârtea în jurul lui. Ca băiatul acela. Şi 
el se învâlrtise. lar şi iar, aşa de repede, că după o vreme nici nu 
mai putea să-l vadă. 

Dar recunoștea împrejurimile, zău că da. Pentru ca era acea 
sculptură cu roata de tors roșie. Şi ea se învârtea de obicei. Cel 
puţin, când era el mic. Acum nu se mișca. Sculptură idioată. 
Dacă n-ar fi fost ramolitul acela care se holba la el, s-ar fi dus să 
se ușureze pe ea. 

Voia să meargă acasă, dar îi era frică. Probabil ca poliţiştii 
sunt acolo, cotrobăind peste tot, şi Igor o să se supere și o să 
creadă că el a făcut-o. Totul era aşa de greu. Şi nu voia să se 
întoarcă în salonul izolat. Aveau să-l silească să intre în cămașa 
aia de forţă şi să-l închidă. Și lui îi venea să urineze, aşa de tare, 
că aproape nu se mai putea ţine. 

S-a ridicat de pe bancă, a plecat din părculeț și a mers pe o 
alee pe care a recunoscut-o, dar nu ştia de unde s-o ia. Erau 
acolo copaci, şi copacii trebuie să fie udaţi. S-a dus repede la 
unul dintre ei, şi-a desfăcut fermoarul pantalonilor, şi-a scos 
mădularul, apoi a reușit să se ușureze, în sfârșit. 

Mai fusese aici, de multe ori. Aşa-i, la jocuri electronice. Asta 
era. Aveau jocul ăla spaţial în alb-negru, Asteroizi, și odată a 
strâns o mie de puncte și a primit o navă spaţială suplimentară. 
Fratele său juca ore în şir cu numai o krona, cu atâtea nave 
suplimentare că nici măcar nu încăpeau pe ecran. 

Igor. Oh, îi simţea aşa de tare lipsa lui Igor, cu toate că uneori 
era răutăcios. Dar nu l-ar da niciodată pe mâna poliţiei. Era 
sigur de asta. 

A încercat să-l sune de o grămadă de ori, dar telefonul ăla 
idiot nu voia să se lumineze, și aproape că l-a izbit de pământ. 
Ştia că are nevoie doar de încărcare, dar nu se putea abţine să 
creadă că e răutăcios. De ce nu putea să ţină cu el? Nu-l folosise 


chiar așa de mult. 

Un tâmpit din spatele lui tot zbiera că e dezgustător şi ar 
trebui să-i fie rușine. De cum termina cu urinarea, avea să-i 
închidă gura aia mare cu cuțitul său înjunghietor. Dar până 
atunci tâmpitul a plecat, închipuie-ţi. Nu-i de mirare, dar poate 
că era mai bine. Ceea ce îi trebuia era un încărcător. Un 
încărcător, ca să-l poată suna pe Igor. 

Apoi, brusc, s-a văzut pe sine. 

Ca un ecou neclar dintr-o vreme în care avea mai mult păr și 
lua medicamentele care îl îngrășau. 


PEDOFIL CUNOSCUT ÎN SPATELE CRIMEI 
DIN SPALATORIE! 


Dar era el în fotografie. Zău că da. De-aia se holba la el 
bătrânul? 

De ce nu puteau să-l lase, pur şi simplu, în pace? Acum 
trebuia iar să fugă, și nu-i plăcea să fugă. ÎI dureau genunchii şi 
rămânea fără răsuflare. 

Trebuie să fi mers în cercuri. Așa făcea întotdeauna. Acum 
era din nou în părculețul cu roata aia afurisită care nici măcar 
nu se învârtea. Dar acolo, de partea cealaltă, era o vitrină plină 
cu telefoane mobile. Aveau să-l poată ajuta. Şi dacă nu, avea 
pentru ei cuțitul. 

S-a grăbit într-acolo şi a trecut de vânzătoare, care mirosea 
prea tare a parfum. 

— Bine aţi venit la Telenor, a zis ea, sunând ca un robot 
telefonic. Vreţi să cumpăraţi un telefon mobil? 

— Nu, doar să-l încarc. 

A tras unul dintre cabluri și l-a racordat la telefonul său. 

— Mă tem că nu vă pot ajuta cu asta. Dar vindem 
încărcătoare, atât originale, cât şi... 

— Am zis, doar să-l încarc! 

— Bine, bine, scuze. 

Vânzătoarea s-a tras înapoi, speriată, în vreme ce telefonul s- 
a trezit la viaţă în mâna lui. 

Nu-i plăcea de ea. Mirosea prea tare şi se uita la el cu ochi 


care nu erau prietenoși. Nu erau prietenoşi deloc, de fapt. 

— Puţi, a zis, scoțând cuțitul și îndreptându-se spre ea. 

— Îmi pare rău, n-am vrut să vă supăr. Vânzătoarea și-a 
ridicat mâinile în fața pieptului. Puteţi să-l încărcaţi oricât de 
mult doriți. 

El s-a oprit şi a şovăit câteva clipe, după care a hotărât să 
bage cuțitul în ea, oricum, dar în acel moment i-a sunat 
telefonul. 

— Alo? Cine-i? Eşti fratele meu? Vreau să vorbesc cu fratele 
meu. 

— Assar, eu sunt, a zis o voce. 

— Tu ești, Igor? Am încercat de câteva ori să te sun, dar 
telefonul a fost idiot şi nu m-a lăsat. Urăsc telefonul ăsta. Îl 
urăsc, îl urăsc, îl urăsc! 

— Assar, potoleşte-te și spune-mi unde eşti. 

— Dar de ce nu zice că ești tu? De ce zice număr necunoscut? 

— Pentru că nu sun de la telefonul meu obişnuit. 

— De ce nu? De ce nu suni de la telefonul tău obișnuit? De ce 
nu poate să fie totul normal? 

— Assar, ascultă-mă. Lucrurile nu mai sunt normale. Eşti căutat, 
poliţiştii vin să te aresteze. 

— Ştiu. Sunt foarte răutăcioși. 

— Aşa sunt, şi de aceea nu te pot suna de la telefonul meu obişnuit. 
Acum spune-mi unde eşti, ca să vin să te inu înainte să vină poliţiştii. 

— Ştii magazinul cu multe telefoane mobile de lângă 
părculețul cu roata aia care se învârtea, când eram mici? 

Fabian nu pricepea, în ruptul capului, cum a putut să fie aşa 
de prost. Nu numai că i-a înmânat de bunăvoie telefonul lui 
Molander, dar l-a mai și lăsat să butoneze prin el mult prea mult 
timp până să-și vină în fire şi să-l ceară înapoi. Molander 
continuase, desigur, să scotocească prin telefon în vreme ce 
întreba, batjocoritor, ce soi de taine ascunde el acolo. 

O fotografie cu conţinutul sertarului lui Hugo Elvin. O 
singură fotografie ar fi destul ca să-i dea de ştire că a preluat 
investigația secretă și e pe urmele lui. Lucru care, la rândul lui, 
ar putea să însemne că şi el e într-o primejdie la fel de mare ca 
aceea în care fusese Elvin. 

Pe de altă parte, n-avea cum să ştie. Poate că Molander nici 
măcar nu se uitase la fotografii. N-avea cum să-şi dea seama, 
deoarece omul s-a purtat normal și n-a avut vreo reacție care să 
se vadă sau să se audă la nimic de pe ecran. 

Încercând să-şi amuţească gândurile, a deschis radioul. 

— Nu, nu, nu, acesta nu este un scandal politic. Nu eu sunt cel 
care a greşit aici. Ceea ce este, este un eşec al justiției! 

Vocea agitată a lui Sievert Landertz se scurgea din difuzoare, 
în vreme ce Fabian vira de pe Österleden pe Södra 
Brunnsvăgen. 

— Vinerea trecută, dis-de-dimineață, când cei mai mulți dintre noi 
încă eram în pat, cineva mi-a bătut la uşă. Nimeni altcineva decât cei 
de la poliţie, care, fără vreo explicație, m-au împins la perete şi mi-au 
pus cătuşe, în fața soției şi copilului meu. De atunci am petrecut în 
arest două zile și jumătate! 

— Şi care presupuneți dumneavoastră că este motivul arestării? s- 
a auzit vocea unui reporter. 

— Să presupun? Ştiu exact despre ce este vorba, vederile mele 
politice. 

Fabian a virat la dreapta pe Gravorgatan și a găsit un loc de 
parcare chiar în dreptul lui Ramlösa Wok-Express. 

— Aş merge până la a afirma că acțiunile poliției în această 
chestiune constituie o amenințare gravă la adresa democrației acestei 


țări. De aceea am să cer despăgubiri pentru arestare ilegală. De 
asemenea, am să dau în judecată detectivul care a săvârşit această 
încălcare a legii. Se numeşte Irene Lilja şi n-o să-mi aflu odihna până 
ce ea nu va fi pedepsită şi niciodată nu va mai... 

A oprit motorul şi a coborât din maşină. Fără să ştie cu 
adevărat cu cine votează Irene, era convins că ei doi nu sunt 
prea departe în spectrul politic. La fel ca ea, nu avea prea mare 
îngăduință față de Sievert Landertz sau partidul lui. Însă de 
această dată omul părea s-o fi nimerit şi, dacă hotăra să-și pună 
în fapt amenințarea, spera ca Irene să aibă argumente mai bune 
decât cele pe care le oferise în ședința de dimineaţă. 

A recunoscut bărbatul care stătea singur, cu o cană de cafea, 
de îndată ce a intrat în restaurant. Era soțul Ingăi Dahlberg, 
victima găsită pe Ven. ÎI chema Reidar Dahlberg și, cu toate că 
în aceşti ani își lăsase barbă, arăta ca în fotografiile pe care 
Fabian le găsise înainte să ia legătura cu el și să stabilească o 
întâlnire. 

— Trebuie să fii Fabian Risk, a rostit o voce de femeie în 
spatele lui. 

S-a răsucit spre femeia care se îndrepta spre el. 

— Da, eu sunt. 

— Beatrice Dahlberg, de doi ani soția lui Reidar. 

— Aha. Bună ziua. 

Au dat mâna. 

— După cum vezi, te aşteaptă. Dar, înainte să începi să 
deschizi o mulțime de răni vechi, vreau să știi că Reidar a lăsat 
în urmă povestea aceea îngrozitoare şi nu prea vrea să 
vorbească despre ea. 

— Fi bine, mă tem că nu ține de el, a răspuns Fabian, care 
deja își dăduse seama că femeia asta o să-i pună bețe în roate. În 
anchetarea unei crime ești obligat să răspunzi la întrebările 
poliţiştilor, că vrei sau nu. 

— V-aş fi recunoscătoare dacă măcar nu l-aţi presa prea tare. 

În loc să-i răspundă, Fabian s-a dus la masă. 

— Bună ziua, Reidar, a zis, încercând să prindă privirea 
aplecată a bărbatului. Eu sunt cel care te-a sunat. Fabian Risk. 

— Cred că atâta a înțeles și el, a zis Beatrice, așezându-se 


lângă soţul său. 

Fabian s-a aşezat în faţa lor și i-a făcut semn ospătăriței, care 
se îndepărta, că ar vrea și el cafea. 

— Înţeleg că poate să pară ciudat că vorbim despre asta, la 
atâţia ani după... 

— Da, chiar pare. Nu-i aşa, Reidar? 

Beatrice a așteptat ca Reidar să dea din cap înainte să se 
întoarcă spre Fabian. 

— Cum spuneam, acum doi ani Reidar a hotărât să tragă linie 
sub toată oroarea aceea şi să-şi vadă de viaţa sa. Și asta l-a făcut 
să se simtă mult mai bine. 

Şi-a pus mâna peste a lui. 

— Foarte bine. Dar, din nefericire, când tragi linie sub ceva 
nu înseamnă că faci să dispară, a zis Fabian, chibzuind cum s-o 
facă să-i lase singuri. Vedeţi, au ieşit la lumină niște informaţii 
noi, lucru care, la rândul lui, a adus noi întrebări. Dacă totul 
merge bine, am putea chiar să-l identificăm și să-l arestăm pe 
făptaş. 

Femeia a scos un hohot scurt de râs. 

— Asta ați spus ultima oară. Trebuia doar ca Reidar să vă 
răspundă la toate întrebările. Trebuia doar să vă lase să 
percheziționaţi casa încă o dată. Apoi totul avea să fie limpezit 
și făptașul să fie arestat. Dar apoi, după catastrofa aceea de 
proces, ați renunţat și l-aţi lăsat cu o rană vie. Și acum credeţi că 
puteți să veniţi, pur şi simplu, aici şi să deschideţi iar totul. 

— Nu vă supăraţi, dar cunoaşteţi toate acestea? A fost acum 
mai mult de cinci ani. ÎI cunoșteaţi pe Reidar pe atunci? 

— Nu, dar mi-a spus. Reidar mi-a spus tot. Cum l-aţi 
interogat și i-ai întors viaţa cu fundul în sus. Ca şi cum el ar fi 
fost cel care a violat-o și a bătut-o în cuie pe acel... lartă-mă, 
Reidar, dar sunt foarte supărată. 

— Beatrice, cred că ar fi mai bine să vorbesc cu Reidar între 
patru ochi. 

— Soţul meu și cu mine împărtăşim totul, și în acest moment 
are nevoie de sprijinul meu mai mult ca oricând. 

Fabian a oftat în sinea sa. 

— Reidar, aș vrea să vorbim despre tine şi Inga. Despre cum 


mergeau lucrurile între voi înainte ca ea să moară. 

— De minune. Lucrurile mergeau de minune. Nu-i așa, 
Reidar, că lucrurile mergeau de minune între voi? Poate nu 
chiar așa ca între noi doi, totuși, a chicotit Beatrice. Vezi tu, 
Reidar e un om cu care e minunat să trăieşti, pot să te asigur. 

— Ce drăguţ. Dar mi-ar plăcea foarte mult să-l lași pe Reidar 
să răspundă singur. 

— Sunt multe lucruri pe lumea asta care mi-ar plăcea. De 
exemplu, n-ar fi rea o explicație plauzibilă despre ce cauţi în 
realitate. 

— Cum ziceam, noi informaţii au... 

— leşit la lumină. Da, ai spus-o. Ciudat este că ziarele n-au 
scris nimic despre asta. Niciun cuvânt, din câte știu. Lucru pe 
care ar fi trebuit să-l facă, dat fiind caracterul senzațional al 
crimei. Corectează-mă dacă greşesc. 

— E adevărat. Dar pe moment am hotărât că e cel mai bine ca 
făptaşul să creadă că acest caz este închis. Din acest motiv am 
ales să păstrăm ancheta secretă, și în acest moment vreau să 
subliniez cât de important este ca această conversație să rămână 
între noi până ce este arestat făptașul. 

Beatrice s-a uitat la el fără nicio expresie, ca şi cum ar fi fost 
de cealaltă parte a unei mese de pocher, chibzuind dacă să-i dea 
pe faţă cacealmaua. În tot acest timp, Reider stătea lângă ea, 
subliniind tăcerea cu ochii săi lăsaţi în jos și gura închisă. 

Arăta puternic și în formă, cu umeri destul de lați ca să 
stârnească invidia majorităţii bărbaţilor. Și totuși, iată-l acolo, 
gârbovit, într-o poziţie care îl făcea să arate cu cincisprezece ani 
mai bătrân şi i-ar fi dat pe loc durere de cap oricărui 
chiropractician sau instructor de yoga. 

Tăcerea a fost spartă de telefonul lui Beatrice. 

— Da, sunt Beatrice... Auzi, pot să te sun eu? Sunt în mijlocul 
unei... A, așa, înțeleg... 

S-a ridicat, oftând, şi s-a îndepărtat. 

— E grozav că ai întâlnit pe altcineva. 

Asta era șansa lui. 

— Pare minunată. 

Dar n-avea mult timp. Ea avea să se întoarcă în curând, și uşa 


avea să se închidă în nas din nou. 

— Reidar, a continuat, aplecându-se peste masă. Motivul 
pentru care te întreb despre tine şi Inga este că există unele 
indicii că ea avea o aventură. 

Reidar a ridicat, în sfârșit, ochii din cana cu cafea şi a lăsat 
secundele să se scurgă, în vreme ce părea să-şi cântărească 
opțiunile. Apoi a golit cana, s-a ridicat și a pornit spre terasă. 

— E foarte plăcut aici, la soare. 

Fabian s-a uitat peste umăr şi a văzut-o pe Beatrice 
întorcându-se spre masă, ca să-i poată supraveghea. 

— Nu-ţi face griji. Nu-i place să stea afară. Dacă nu-i prea 
cald, e prea frig. Ca să nu mai vorbim de gângănii în această 
perioadă a anului. A râs un pic şi i-a făcut semn femeii să nu 
vină după ei. Dar e un om bun și e bine intenţionată. Nu ştiu 
cum m-aș fi descurcat fără Beatrice. 

— Reidar, înţeleg că ţi-e greu. Dar chiar trebuie să-ți cer să... 

— Ultima oară când poliţiştii mi-au pus toate aceste întrebări 
le-am spus că totul era în ordine. Reidar a închis ochii, cu fața la 
soare. Că lucrurile mergeau mai bine ca oricând. Exact astea au 
fost cuvintele mele. Era sâmbătă după-amiaza și eram în toiul 
unui meci de badminton când mi-a sunat telefonul. O dublă, şi 
după break era rândul meu să servesc. Am auzit tot ce au spus, 
fiecare vorbă. Că au găsit-o, aruncată de valuri pe Ven, prinsă cu 
cuie pe acel... Reider a şovăit și s-a întors cu spatele la soare. 
Dar nu eram în stare să pricep. Nu voiam decât să-mi astup 
urechile și să închid ochii, așa că am închis, ca și cum ar fi greșit 
numărul, și m-am întors pe teren și am servit. A scuturat din 
cap. Trei aşi. Nu cred că am servit vreodată mai bine. De-abia 
când am ajuns acasă am început să mă dumiresc. Că acele vorbe 
erau cu mult mai mult decât vorbe. Poliţiştii erau deja acolo, 
așteptând să mă ducă la secţie pentru interogatoriu. Şi le-am 
spus ce bine merg lucrurile între noi. Am spus ceea ce am crezut 
că trebuie să spun. Ce îndrăgostiți pasionaţi eram încă, după toți 
anii petrecuţi împreună. Că viața noastră sexuală nu fusese 
niciodată mai bună. Orice, ca să nu mă bănuiască pe mine. Ca să 
nu presupună că eu am fost cel din spatele acelei... S-a întrerupt 
şi părea că trebuie să-şi concentreze toate forțele ca să nu 


plângă. Dar totul era minciună. 

— Care părți nu erau adevărate? 

— Nimic nu era adevărat. Niciun cuvânt. Nu era acasă în 
vinerea aceea când m-am întors de la lucru. Dar m-am îngrijorat 
și am sunat la poliție? Reidar a clătinat din cap. Am presupus că 
m-a părăsit şi o să se întoarcă atunci când o să rămână fără bani. 
Nici măcar n-am fost îngrijorat. Relaţia noastră era atât de 
distructivă, încât acum, privind înapoi, habar n-am de ce a 
rămas cu mine. Am otrăvit totul și am avut grijă s-o distrug, ca 
s-o fac să aibă nevoie de mine. S-a răsucit și l-a privit în ochi pe 
Fabian. N-a spus-o niciodată deschis, dar îmi dădeam seama din 
privirea ei și citeam printre rânduri. Mă ura din toate puterile. 
Uneori, cred că își dorea chiar să mor. Și, privind înapoi, nu mi- 
e deloc greu să văd de ce. Să trăieşti cu mine trebuie să fi fost o 
tortură. Acum sunt alt om, dar pe atunci eram un ticălos care 
voia să controleze totul și o privea de sus. Şi, ca să răspund la 
întrebarea ta — sigur că eram convins că are o aventură, așa că o 
urmăream cu ochi de șoim. A clătinat din cap. Odată chiar îmi 
intrase în cap că se culcă cu vecinul nostru. A, da, poate că îl 
ştii? Ingvar Molander. Lucrează și el la poliţie, dar e tehnician 
criminalist. 

Fabian a ignorat întrebarea. Primise toate informaţiile de care 
avea nevoie. Se pregătea să-i mulțumească bărbatului că a 
vorbit cu el și să-i ureze o zi bună, când i-a strigat o femeie pe 
bicicletă. 

— Hei, salut! Fabian s-a uitat la femeie, care purta o cască de 
biciclist şi ochelari de soare, dar n-a ştiut de unde s-o ia. Eşti 
Fabian, nu? 

Totuși, i-a recunoscut vocea. 

— Bună, Gertrud, a zis Reidar, făcându-i semn cu mâna. Mi- 
am închipuit că voi doi s-ar putea să vă cunoaşteţi. 

Fireşte, nevasta lui Ingvar Molander trebuia să treacă pe 
acolo tocmai în clipa aceea. Aproape că nu-i venea să creadă, 
dar exact lucrul pe care încercase să-l evite când nu s-a dus 
acasă la Reidar tocmai se întâmplase, oricum. 

— Bună, a reuşit să rostească, în cele din urmă, și și-a fluturat 
mâna, încercând cu disperare să găsească o cale de a salva 


situaţia. Nu ne-am văzut demult. Ce mai faci? 

— Bine, mulțumesc. Acum Gertrud ajunsese pedalând până 
la ei. Dar nu ştiam că voi doi vă cunoaşteţi. 

— Nu ne cunoaștem, a răspuns Reidar Dahlberg. Dar au 
redeschis cazul Ingăi. Se pare că sunt informaţii noi, care, din 
cât îmi dau seama, sunt destul de interesante ca să spere că ar 
putea să ducă în cele din urmă la o arestare. 

Era prea târziu. Catastrofa era deja înfăptuită. 

— Nu, zău? Păi, ca să vezi. N-am auzit nimic despre asta. 

— Se pare că ţin totul secret până ce este prins făptașul. Aşa 
că nu-i ceva ce ar trebui să povestim și altora. Aşa-i? Asta ai 
spus, nu-i așa? 

Lui Fabian nu i-a rămas decât să dea din cap și vadă cum 
dezastrul pârjolitor înghite unul după altul zidurile tainei. 


45 
CRIMĂ LA ICA MAXI, HYLLINGE ÎN PLIN ŞOC! 
PEDOFILUL DIN SPĂLĂTORIE E ÎNCĂ ÎN LIBERTATE 


POLIŢIA E O AMENINȚARE LA ADRESA 
DEMOCRAŢIEI! VOR CADEA NIŞTE CAPETE! 


De data asta se întâmplau atât de multe, încât ziarele de 
scandal afișau titluri diferite. Totuși, erau unanime în mesajul 
despre iminenta criză a societăţii, şi în două dintre ele apăreau 
fotografii ale lui Sievert Landertz, curat și dichisit, dar 
spumegând, de-abia eliberat din arest. 

Irene era sigură că unul dintre capetele care aveau să cadă 
este al ei. Deja îi pomenise numele la radio, şi ar fi fost surprinsă 
să n-o răstignească și în ziare. Landertz avea obiceiul să atace, şi 
în acest moment ea era în vizorul lui. 

O durea fix în cot. Nu reușea nici măcar să fie necăjită. Erau 
doar ameninţări goale, încercări de a scăpa de acuzațiile 
împotriva sa şi a fiului său. Din acest motiv a reușit să se abțină 
să se furișeze în magazinul Furutor din apropiere ca să cumpere 
toate ziarele. În plus, nici n-avea timp de asta. 

Sarcina de a localiza telefonul lui Assar Skânas avusese 
rezultatul aşteptat. Molander a putut să le spună de la bun 
început că nu este depistabil, ceea ce putea să însemne orice, de 
la faptul că fusese, pur şi simplu, închis sau i se descărnase 
bateria, până la faptul că dormea alături de pești, pe fundul 
strâmtorii Oresund. 

Ceea ce au găsit a fost poziţia de la ultima conectare, care a 
reieșit că a fost chiar în dimineaţa aceea, imediat după ședință. 
În acel moment se afla în mijlocul zonei centrale a oraşului, 
aproape de piața Konsul Olsson, unde, la ora 10:54, a primit un 
apel de la un număr ascuns și peste douăzeci şi unu de minute a 
fost închis din nou, pe Söder, unde se afla secția de poliţie. 

Acum era unu şi un sfert, ceea ce însemna că are un avans de 


două ore și jumătate. Nu era prea mult timp, însă cu siguranță 
destul ca să treacă peste graniţă şi, cel puţin în teorie, să fie pe 
drum spre celălalt capăt al lumii. Dar teoria este una, practica 
alta. Un scenariu mai plauzibil era că s-a ascuns pe undeva, 
aşteptând să se liniștească lucrurile. 

Împreună cu Molander și Astrid a făcut o evaluare a 
riscurilor şi au hotărât că poate să meargă acolo neînsoțită. Ce-i 
drept, cu trei cazuri simultane, volumul lor de muncă fusese un 
factor important în luarea hotărârii, dar n-ar trebui să fie în vreo 
primejdie reală. 

A trecut pe lângă firma de pompe funebre de pe 
Furutorpsgatan. 

Cu toate acestea, trupul său era plin de adrenalină, ca şi cum 
s-ar fi pregătit pentru ce e mai rău, atunci când s-a apropiat de 
locaţia primită, la capătul de jos al străzii Carl Krooks. 

Zona fusese desemnată de cinci relee și arăta ca un oval cu 
raza mare de aproape douăzeci și doi de metri și cea mică de 
cinci metri. Centrul ovalului era la intersecţia dintre 
Furutorpsgatan şi Carl Krooks Gata și, cu toate că nu-şi amintea 
să mai fi fost vreodată pe acolo, nu i-a trebuit mult timp ca să 
tragă concluzia că era una dintre cele mai mohorâte intersecții 
din Helsingborg. 

Patru clădiri, câte una pe fiecare colţ, una mai urâtă decât 
alta. Şi asta în ciuda faptului că trei dintre ele aveau balcoane 
mari pe colț. Cu toate că era soare, pe ele nu se afla nimic în 
afară de antene de satelit, mizerie și câte un porumbel pe ici, pe 
colo. Era limpede că acesta este un colț uitat al orașului şi, din 
multe puncte de vedere, locul perfect pentru un ucigaş de copii. 

Acestea fiind spuse, el ar fi putut, fireşte, să treacă pe acolo, 
pur și simplu, când și-a dat seama că a uitat să-şi închidă 
telefonul. Poate că se îndrepta spre Sydhamnen!!0 traversând 
Malmâleden prin pasajul subteran. Erau acolo câteva blocuri de 
locuinţe. Dar, în afara lor, în acea zonă a orașului erau mai ales 
birouri, clădiri industriale și, mai ales, o mulțime de cargouri şi 
portcontainere. Cu alte cuvinte, o cale de a fugi dacă nu voiai să 
laşi urme. 

Pe parte, dacă era ascuns aici, existau, din cât vedea ea, doar 


două intrări posibile în limitele ovalului. Furutorpsgatan nr. 26 
și Carl Krooks Gata nr. 55. Dintre ele, intrarea de pe 
Furutorpsgatan era mai depărtată de centrul ovalului, așa că a 
hotărât să înceapă cu cealaltă. 

Clădirea avea cinci etaje şi fiecare etaj avea trei apartamente. 
Printre cele cincisprezece nume de pe panoul cu pâslă albastră 
cu litere de plastic prinse pe el erau doi Persson, doi Nilsson şi nu 
mai puţin de patru Stevensson. La etajul trei locuia un P. 
Milwokh. Nu mai auzise niciodată acest nume. Cel puţin, nu-şi 
amintea să fi auzit. Şi totuși, îi părea cumva cunoscut. 

Văzând că nu-şi poate da seama de ce, s-a dus la lift, care a 
pornit cu o smucitură și a luat-o în sus într-un ritm neobișnuit 
de lent și cu zdruncinături. Nu-i fusese niciodată frică de lifturi, 
dar acesta îi sporea starea de neliniște, care tot creştea de când 
trecuse pe lângă firma de pompe funebre. 

Când liftul s-a oprit, în sfârșit, n-a ştiut cum să iasă mai 
repede. A examinat cele trei uşi de pe palier, care păreau să fie 
întreținute la fel de grijuliu ca liftul. 

A. Andersson, B. Andersson şi C. Andersson. 

Îşi bătea cineva joc de ea, sau ce? 

Andersson din extrema stângă părea cel mai ordonat. Spre 
deosebire de ceilalți doi, nu avea în fața ușii nici saci de gunoi, 
nici încălțăminte. Dacă chiar era un el? Judecând după ilustrata 
cu trandafiri de pe ușă, era mai probabil să fie femeie. Pe de altă 
parte, Andersson din dreapta era fără îndoială bărbat, în afară 
de cazul în care era o ea care avea o pereche de pantofi uriași, 
numărul 50, demni de Guinness World Record. Şi-a îndreptat 
atenţia spre sacul de gunoi din fața uşii lui B. Andersson. 

S-a dus la el, s-a lăsat pe vine și l-a deschis. Un nor de 
musculițe s-a năpustit la ea. S-a tras înapoi, instinctiv, ceea ce a 
făcut sacul să se răstoarne și să-şi verse conţinutul pe podea. 

Pe lângă tot soiul de resturi de mâncare mucegăită, a văzut 
pliante de la magazinele cu preţuri mici Alfo Gross, o sticluță 
veche de ojă albastru electric și un sutien de la H&M. 

Cel mai probabil era ca B. Andersson să fie o femeie destul de 
tânără, care n-avea nimic de-a face cu bărbatul pe care îl căutau. 

Dar, de fapt, la ce se aşteptase? Să sară el afară şi să se 


predea, doar pentru că ea scormoneşte prin gunoiul oamenilor? 
Nu, ar trebui să cerceteze la iuțeală fiecare etaj şi apoi să 
încredințeze bătutul la uși unei perechi de agenţi în uniformă, 
pentru ca ea să poată face lucruri mai folositoare la secţie. 

Primul lucru pe care l-a văzut când a ajuns la etajul următor a 
fost biletul de pe ușa din mijloc. 

Subînchiriere avantajoasă, garsonieră, din 1 iulie. 5.300 coroane! 
lună. 

Fără să ştie dacă chiar o să telefoneze, a rupt una dintre 
fâşiuţele cu numărul de telefon şi apoi s-a răsucit spre uşa din 
dreapta. 

P. Milwokh. 

ÎI recunoștea, nu încăpea îndoială. Dar ca atunci când te 
întâlneşti cu un coleg din şcoala elementară, care acum arată 
altfel sau nu ţi-a lăsat o impresie de neșters, numele era doar un 
pic mai mult decât o combinaţie de litere. 

Nu exista decât o cale să afle, şi-a zis, s-a dus acolo şi a sunat. 
Dar n-a auzit soneria, aşa că a apăsat iar micul buton bej, mai 
lung de această dată. Tot nu se auzea nimic. Atunci a bătut la 
uşă, aşa de tare, că au durut-o încheieturile degetelor. 

Când şi asta a rămas fără rezultat, a hotărât să caute numele 
de îndată ce se întoarce la birou. Dar tocmai când se răsucea să 
plece, punctulețul de lumină din vizor s-a întunecat. 

Aşadar, era cineva înăuntru. 

A ciocănit din nou. 

— Poliţia! Vă rog să deschideţi ușa. 

Şi-a scos legitimaţia și a mai aşteptat câteva secunde, în care 
nu s-a întâmplat nimic, apoi şi-a scos telefonul. 

— Dacă nu deschideţi, nu-mi rămâne decât să chem ajutoare 
care să spargă uşa. 

Vizorul a rămas întunecat. 

Să se fi înşelat? Oare vizorul fusese, de fapt, întunecat tot 
timpul? 

Tocmai făcuse un pas spre ușă și pusese mana pe cutia de 
scrisori când ecranul telefonului s-a luminat. Era Hampus. 

El, care nu suna niciodată, fireşte că ar fi ales tocmai acest 
moment ca s-o caute, când nu avea nici timp, nici dorinţa să-i 


audă vocea. 

A respins apelul și s-a întors la cutia de scrisori, dar telefonul 
a sunat din nou. 

— Hampus, ce te-a apucat? a şuierat la telefon. Sunt ocupată 
Și nu pot... 

— Ştiu, dar cred că ai face bine să vii acasă imediat, a zis el, 
părând neobișnuit de calm și stăpânit. 

— De ce, ce s-a întâmplat? S-a întâmplat măcar ceva? Sau nu 
reuşeşti să găseşti Coca Cola? Pentru că, dacă e așa, îţi pot spune 
că nu mai avem şi va trebui să-ți aduni puterile să te duci la 
magazin şi... 

— Cum ziceam, cred că ai face bine să vii să vezi cu ochii tăi. 

„Einar Greide de la medicina legală, şi da, ai înțeles bine — sunt 
prea ocupat ca să vorbesc cu tine în acest moment. Şi nu, nu lăsa 
vreun mesaj. Dacă n-am timp să vorbesc cu tine, de ce aş avea timp să 
te ascult?” 

S-a auzit un bip şi Fabian a închis telefonul. Se ştia că Flătan 
urăște telefoanele, în special celularele, și are obiceiul să nu-şi ia 
cu el acasă telefonul obligatoriu de la serviciu. 

A mai sunat de două ori, ca să aibă inima împăcată. Așa, cel 
puţin, va putea spune că a sunat de trei ori înainte să se 
hotărască să meargă acasă la el. 

Nu mai fusese niciodată acasă la Flătan și nu s-ar putea zice 
că abia aştepta s-o facă. Adresa nu apărea on-line, și nimeni de 
la spitalul din Helsingborg nu părea s-o cunoască, în afară de 
cazul în care, de fapt, fusese primit ordinul să n-o dea în nicio 
împrejurare. 

Pe de altă parte, colegul lui, Arne Gruvesson, i-a dat-o 
imediat lui Fabian. De fapt, părea aproape îmbătat de gândul că 
Fabian se va duce acolo să-l sâcâie pe Flătan în weekend, ca să 
nu mai vorbim că era și ziua lui. 

A parcat pe Traktârsgatan, la nr. 38, şi a ridicat privirea spre 
casa de cărămidă cu două etaje care avea fațada pe lateral. Era 
liniște. Surprinzător de multă liniște, dacă ne gândim cât de 
aproape de Söder se afla. Odinioară, probabil că zona era plină 
de copii care învățau să meargă pe bicicletă, jucau şotron şi tenis 
pe stradă. Acum îşi luaseră cu toții zborul din cuib, lăsându-și 
părinţii să-şi lustruiască maşinile în vreme ce așteaptă vizita 
nepoților. 

Singurul lucru care nu se potrivea în peisaj era Flătan. N-avea 
nici mașină, nici copii, iar hainele lui ţipătoare și părul cărunt şi 
lung probabil că îi iritau cumplit pe unii dintre vecini. Știind, 
totuşi, că pe medicul legist îl durea în cot. 

Fabian a intrat pe portița de lemn şi i-a venit brusc în gând 
soţia lui Molander, Gertrud, care a nimerit drept la întâlnirea lui 
cu Reidar Dahlberg. A avut o reacție, asta era incontestabil. Însă 


nu era deloc clar dacă a fost la ideea de redeschidere a anchetei 
sau la faptul că nu ştiuse de asta. 

În al doilea caz, exista un mare risc să-și fi sunat deja soțul să- 
l întrebe de ce n-a pomenit nimic. În primul, probabil că avea să 
se abţină să vorbească până se întoarce el de la lucru. 

Dacă vorbeau despre astfel de lucruri. Era de presupus că 
Molander, aşa cum făcea el însuși, evita să vorbească despre 
munca sa la cină. Problema era dacă asta ar fi făcut-o pe Gertrud 
să nu aducă în discuţie subiectul. N-avea cum să ştie. 

Un lucru era sigur, că dacă i-a spus, totuși, va trebui să 
vorbească cu Astrid cât mai repede posibil despre ancheta 
secretă, ca să poată pregăti un mandat de arestare, rugându-se 
la toți sfinţii să aibă destule probe ca să obţină condamnarea. 

A sunat la uşă, dar nu-şi putea da seama dacă soneria 
funcționează. După câteva încercări, a renunţat și a încercat să 
meargă spre partea din spate, însă un zid înalt l-a oprit, așa că a 
traversat către aleea din cealaltă parte a casei. 

Garajul era încuiat, așa cum era de așteptat, şi dincolo de el a 
dat de gardul viu, crescut peste măsură, al vecinului. Era foarte 
puţin spaţiu, dar cu oarecare trudă și-a croit drum printre 
ramurile dure, pline de ţepi, şi zidul garajului. 

De cealaltă parte se deschidea o grădină mare. Era complet 
izolată și în copaci atârnau sute de mici sfere ca acelea din 
discoteci, care aruncau pete de lumină peste peluză, unde era, 
printre altele, un totem înalt, din lemn. O muzică electronică de 
ambianţă, cunoscută, pulsa din difuzoarele din jur la un volum 
agreabil. 

The Last Resort al lui Trentemøller. Avea în colecţia sa 
albumul şi, cu toate că nu-l mai ascultase de multă vreme, îl 
considera unul dintre cele mai bune albume venite din 
învecinată Danemarcă. Faptul că Flătan auzise măcar de el era 
impresionant. 

A trecut de niște tufe şi l-a văzut pe Flătan într-un jacuzzi 
mare, plin cu apă care scotea aburi, meditând cu ochii închiși, în 
vreme ce un Adonis bronzat, cu cel puţin douăzeci de ani mai 
tânăr, așezat în cadă în spatele lui, îi masa umerii. 

Gândul că probabil ar trebui să se furișeze înapoi pe unde 


venise şi să urmeze sfatul lui Astrid, să aştepte până luni, i-a 
venit prea târziu, tânărul îl observase deja și a încetat masajul, 
ceea ce l-a făcut pe Flătan să deschidă ochii şi să-i arunce lui 
Fabian o privire plină de lehamite. 

— Salut, a zis Fabian, făcându-i semn cu mâna în vreme ce se 
trudea să zâmbească. Îmi cer scuze, n-am ştiut că tu... 

Se simţea ca şi cum ar fi fost prins cu ocaua mică și trimis în 
biroul directorului. 

— Dacă preferi, pot să aştept până ce termini cu... a 
continuat, și a dat să pornească înapoi. 

— Nu încape îndoială că ar fi fost preferabil. Dar, din 
nefericire, deja ai perturbat câmpurile energetice. 

Flătan i-a făcut semn bărbatului din spatele său că şedinţa s-a 
încheiat. 

— Şi, pentru binele tău, sper că e ceva important. 

A împuns cu degetul spre Fabian. 

— Atât de important, încât să nu poată în niciun caz să 
aştepte până mâine. 

Tânărul a ieșit din cadă şi, cu toate că Fabian a întors privirea, 
a avut timp să observe că trupul lui cafeniu-auriu era cel mai 
apropiat posibil de desăvârşire. Nu era un trup care își petrecea 
zilele ridicând greutăţi într-o sală de sport. Nu, rămânea în 
formă în alt fel. Poate cățărare sau yoga. 

— Coge el floreado7! a zis Flătan într-o spaniolă fluentă, iar 
bărbatul a luat un halat de baie imprimat cu flori şi l-a ridicat, 
astfel încât Flătan să poată ieşi din cadă. Mientras tanto puedes 
adobar la carne. Y luego pásame mi maletín, por favor. Ya sabes, el 
marron.(18) 

Bărbatul a dat din cap şi a pornit spre casă, părând 
netulburat de faptul că era gol puşcă. 

— Ei bine? Despre ce-i vorba? a zis Flătan, legându-și 
cordonul halatului și netezindu-și părul cărunt, lung până la 
umeri. 

— Molly Wessman, a zis Fabian. Care a fost cauza morţii? 

Flătan s-a uitat la Fabian ca și cum întrebarea l-ar fi surprins. 

— Ca să înţeleg bine. Vii la mine acasă. Nepoftit. Poate că ai 
sunat la ușă, dar n-am de unde să ştiu. În orice caz, ţi se fâlfâie 


că nu răspunde nimeni, tu intri oricum. Nu dai doi bani pe 
faptul că e ziua mea. Că eram în mijlocul unei meditații. Că i-am 
spus anume lui Astrid că va trebui să aștepte până luni. Te 
doare undeva de toate astea. Singurul lucru la care te poți gândi 
este cauza morţii. De parcă întregul caz s-ar baza pe faptul că tu 
afli asta acum, în loc de, să zicem, peste optsprezece ore. 

Fabian a încercat să găsească o obiecţie rezonabilă, dar n-a 
putut decât să dea din cap, ceea ce l-a făcut pe Flătan să 
pufnească în râs şi să se îndrepte spre două canapele presărate 
cu perne viu colorate. 

— Oricât de iritant ar fi, trebuie să recunosc că asta îmi place 
la tine. Acum, nu trage concluzii pripite, încă mai cred că ești 
cam la fel de incompetent ca majoritatea detectivilor de la 
omucidere din ţara asta. Dar măcar ţie îți pasă. Ceea ce e mai 
mult decât se poate spune despre unii dintre colegii tăi amorțiți. 
Pot să-ţi ofer un ceai? 

— Nu, mulțumesc. 

Fabian s-a așezat pe o canapea atât de adâncă, încât era de-a 
dreptul imposibil să stea drept. 

— Deshidratare gravă. 

Flătan a luat termosul de pe masă și a turnat ceai într-una 
dintre ceștile subţiri ca hârtia până ce tensiunea superficială a 
fost singurul lucru care împiedica lichidul să dea pe dinafară. 

— Cauza morţii. Nu asta căutat? 

S-a dus la cealaltă canapea şi s-a așezat în poziția lotusului 
fără să verse niciun strop. 

— Deshidratare? 

Flătan a dat din cap şi a sorbit din ceai. 

— Probabil că a avut febră mare, transpiraţie, ca să nu mai 
vorbim de vomă și diaree violente. 

— Cu alte cuvinte, a fost bolnavă. 

— Chiar așa. 

— Deci, dacă te înțeleg bine, n-au fost semne de ucidere? 

— A, a fost omorâtă, nici vorbă. Flătan a sorbit din ceașcă. Îţi 
amintești de Georgi Markov? Ştii tu, transfugul bulgar care a 
fost ucis în 1978 pe Waterloo Bridge din Londra? 

— N-a fost otrăvit cu ricin? 


— Exact, şi Molly Wessman a păţit aproape la fel. În afară de 
umbrela tip James Bond, cu un grăunte de otravă în vârf. Nu, în 
acest caz, cel care a făcut-o nu s-a complicat și i-a injectat doar 
otrava cu o seringă. 

Tânărul atletic, care acum avea un şorț, s-a întors cu o 
servietă, pe care i-a dat-o lui Flătan și apoi s-a întors în casă. 

— Şi când i-a fost făcută? 

— Greu de spus cu exactitate. Dar probabil că între douăzeci 
şi patru şi treizeci şi șase de ore înainte să moară. 

Flătan a deschis servieta și a scos un dosar. 

— Așadar, cândva în ziua de vineri. 

Fotografia lui Molly Wessman de pe telefonul ei fusese făcută 
miercuri spre dimineață, în mod evident, o ocazie minunată s-o 
otrăvească. În loc de asta, făptaşul a aşteptat, nu se ştie de ce, 
încă două zile. 

— Aici e înțepătura. 

Flătan i-a înmânat o imagine mărită cu fesa dreaptă a lui 
Molly Wessman, unde se vedea o mică umflătură roşie. 

— Trebuie s-o fi durut, a zis Fabian. Vreau să zic, n-ai fi 
trebuit să reacționeze şi să se ducă la urgenţă de îndată ce i s-a 
făcut rău? 

— Asta presupune că ea a fost conştientă de ce i s-a 
întâmplat. Că a înțepat-o cineva cu o seringă. Însă, dacă în acel 
moment era afară, ar fi putut la fel de bine să-și închipuie că e o 
înțepătură de albină sau așa ceva. Apoi, când i s-a făcut rău, n-a 
văzut legătura cu înțepătura. Probabil şi-a zis doar că are 
gastroenterită virală sau intoxicație alimentară, iar mai aproape 
de sfârșit era prea slăbită ca să iasă din apartament. 

Flătan a băut restul de ceai şi a pus ceaşca pe masă. 

— Am terminat? 

Fabian a dat din cap şi s-a ridicat. 

— Îţi mulțumesc. Nu trebuie să mă conduci. 

Probabil că ar fi fost poftit să iasă prin casă, dar ceva îi 
spunea că erau acolo lucruri pe care n-ar fi trebuit să le vadă, 
așa că s-a întors spre garaj. 

— Prin urmare, n-ai de gând să întrebi dacă am găsit ceva 
ieşit din comun? 


Fabian s-a oprit şi s-a răsucit spre Flătan, care zâmbea, 
turnându-şi din nou ceai în ceașcă. 

— Cum ar fi? 

— Nu ştiu. Orice. Flătan a ridicat din umeri. Nu asta-i 
întrebarea care trebuie să fie pusă atunci când zbori orbește, fără 
să ai habar încotro s-o iei? 

— Deci, ce ai găsit? 

Fabian s-a întors la canapele. 

— Un mic tatuaj. Şi, da, ştiu exact ce gândești. N-are oricine 
un tatuaj în ziua de azi? Și ai dreptate. În meseria mea e greu să 
dai de un trup lipsit complet de fluturi oribili, cranii penibile și 
modele tribale. Flătan a tăcut și a sorbit tihnit din ceai. Dar 
acesta a ieşit în evidenţă. 

A lăsat ceașca din mână şi i-a dat altă fotografie mărită. 

Fabian şi-a dat seama imediat de ce Flătan a reacţionat. 
Tatuajul nu semăna cu nimic din ce văzuse vreodată. Nu flori 
viu colorate, hieroglife sau vorbe înțelepte. Într-un fel, era anost, 
neinteresant. Şi totuși, nu reușea să-și ia ochii de la el. 

Era într-o nuanţă clasică de gri-albăstrui şi era alcătuit din 
două părți. Cea de sus era un fel de simbol, cu o linie străbătută 
de o săgeată îndreptată în jos. Jos erau două cifre: 28. Nimic nu 
era drept sau centrat, și totul dădea impresia de amatorism, 
lipsă de planificare. 

— Unde anume era pe corp? 

— Drept în mijlocul muntelui lui Venus, ascuns sub părul 
pubian bine îngrijit, ca să zic aşa. De fapt, nici nu l-am observat 
până ce n-am ras-o. 

Când Irene a încetinit şi a virat spre Perstorp, acoperise 
distanța din sudul Helsingborgului în ceva mai mult de 
douăzeci şi două de minute. Nu era doar un record personal 
pentru ea și pentru Ducati. Era, de asemenea, atât de mult peste 
limita legală de viteză, încât nicio legitimaţie de polițist din 
lume n-ar fi salvat-o dacă era prinsă. 

Însă apelul lui Hampus prevestea ceva rău, ca să nu zicem 
mai mult. Se străduise mult s-o ascundă, dar nu încăpea 
îndoială că era speriat de-a binelea. În mod normal, îi mergea 
gura ca o moară stricată, dar de această dată nu voise să-i spună 
ce nu era în ordine sau de ce era așa de important ca ea să 
meargă repede acasă. 

În drum spre oraș a avut niște bănuieli, dar a încercat să le 
înlăture ca fiind exagerate și isterice şi să se gândească la 
altceva. 

Însă era tot mai îngrijorată de ceea ce avea să găsească acasă, 
şi nu s-a putut relaxa decât când a virat pe Jeans Vag şi a văzut 
casa, în spatele tufelor de ienupăr. 

Şi casa, și garajul arătau ca de obicei. Cărămizile şi varul alb 
erau la fel de anoste ca atunci când plecase ea. 

Poate că mașina de spălat de la second-hand pe care el 
insistase s-o cumpere a cedat şi a început să curgă. Asta n-ar fi 
surprins-o deloc. I se păruse de la bun început o idee proastă, 
mai ales că tocmai raşchetaseră podelele. Sau poate că era 
doar... Nu ajunsese decât până acolo când a intrat pe alee, a 
coborât cricul și a văzut grădina. 

Nişte tipi derapaseră prin ea pe motociclete, în ceea ce nu 
putea fi descris decât ca violarea peluzei lor. Lăsaseră în urmă 
rănile deschise ale smocurilor de iarbă smulse, bălți și urme de 
cauciucuri, care pe alocuri erau atât de adânci, încât săpaseră 
prin pământ până la stratul de lut de dedesubt. Nu prea plouase 
în ultimele două săptămâni, ceea ce însemna că trebuie să fi 
folosit furtunul pentru ca distrugerea să fie cât mai mare posibil. 
Cu alte cuvinte, știau ce făceau. Poate că ar trebui să-i fie frică. 


Poate că ar trebui să le spună colegilor săi, să facă o plângere și 
să ceară protecția poliției. Ceea ce ar fi fost exact ce voiau ei. 

Un poliţist speriat. 

Vedea deja titlurile din ziare. Prima pagină cu fotografii ale 
peluzei sale devastate. Reporteri care strigau care mai de care, 
încercând să pară că sunt de partea binelui, când nu-şi doreau 
decât un titlu care să vândă mai multe exemplare. Ce conta că 
ațâţau și mai mult ura? 

Ea n-avea de gând să le cânte în strună, firar să fie, să facă pe 
victima. Cel mai bine era să riposteze cu tăcere şi să pretindă că 
nu s-a întâmplat nimic. 

Problema era Hampus. El nu fusese doar speriat. Fusese scos 
din minţi de groază. 

A deschis uşa și și-a vârât capul în casă. 

— Am venit! 

— Aici, sus, a auzit o voce de undeva, din spate. 

S-a întors în grădină și s-a uitat în jur. 

— Unde eşti? 

— Aici, sus. 

A ridicat privirea și abia atunci l-a observat pe acoperiș, 
șezând cu braţele în jurul genunchilor trași la piept, legănându- 
se înainte și înapoi, ca şi cum încerca să se aline. 

— Dar ce faci? De ce eşti acolo? 

— Vino să vezi cu ochii tăi. 

Era pe cale să protesteze, din pură obişnuinţă, și să-i ceară lui 
să coboare. Dar ceva i-a spus că ar fi mai bine să-i facă pe plac. 
Arăta ca și cum cea mai mică împotrivire l-ar putea dărâma. În 
toți anii de când erau împreună nu-l mai văzuse niciodată așa 
de palid și fragil ca acum. 

— Bine, stai acolo. Urc. A pornit în sus pe scară. Şi, hei, sunt 
sigură că peluza poate fi reparată. Când a ajuns pe acoperiș, a 
păşit cu grijă pe ţigle spre Hampus. Oricum ziceai că trebuie 
refăcută, ca să scăpăm de mușchi. 

Hampus n-a răspuns, doar se legăna în faţă și în spate, cu 
braţele în jurul picioarelor şi cu ochii la peluza vandalizată. 

— Hei... O să fie bine. 

S-a aşezat lângă el şi era pe cale să-l înconjure cu brațul când 


și-a dat seama la ce se uită el. Brusc, totul a devenit limpede. 
Reacţia lui violentă, care i se păruse cam exagerată după ce s-a 
întors. Tăcerea, care nu-i stătea în fire. Insistenţa să vadă cu 
ochii ei. A devenit limpede până și motivul pentru care stătea pe 
acoperiș. 

Când era jos, considerase că masacrul din grădina lor exact 
asta era, masacru. Opera unor imbecili care derapaseră pe acolo 
la nimereală, încercând să provoace cât mai multe stricăciuni. 

Se înşelase cu totul. 

Oricine fuseseră cei care au vâjâit prin grădina lor ştiau exact 
ce fac. Unde să-şi lase cauciucurile să scurme mai adânc în 
noroi, unde trebuia să distrugă peluza şi unde să lase câteva 
petice. De-abia acum, privind de sus, își dădea seama ce 
făcuseră ei în realitate. 

Întreaga întindere, de la cărarea din dale aflată în dreptul ușii 
până la tufele de ienupăr care mărgineau strada, era acum 
umplută cu cea mai mare svastică pe care o văzuse vreodată. 

Cineva îi spusese odată că imobilele înșirate în Portul de 
Nord erau inspirate de corăbiile vechi. În ceea ce-l priveşte, 
Fabian credea că arată mai degrabă a hălci pătrate, cenușii, 
construite din piese de Lego. Cel puțin pe dinafară. 

După ce a găsit printre însemnări codul de la intrare, a 
descoperit că interiorul reflectă mai bine caracterul distins al 
adresei. Aşa cum dăduseră de înțeles Klippan și ceilalți, sugera 
că Molly Wessman, în ciuda tinereţii sale, urcase neobişnuit de 
repede în ierarhia companiei și poate că pe drum călcase pe 
câteva bătături. 

Însă părea prea puţin probabil ca un coleg de serviciu 
ranchiunos să intre pe ascuns în casa ei în crucea nopții şi să-i 
pirateze telefonul ca s-o fotografieze dormind, iar după două 
zile s-o omoare, otrăvind-o. Tatuajul ciudat era un indiciu mult 
mai promițător. 

Ce-i drept, acea săgeată cu vârful în jos putea să nu fie altceva 
decât o invitaţie sexuală vulgară. Însă asta nu explica linia 
orizontală sau numărul alcătuit din două cifre. Nici motivul 
pentru care tatuajul fusese ascuns sub părul pubian. 

Când a ajuns la etajul trei, a scos cheile pe care i le dăduse 
Molander, a descuiat uşa apartamentului și a intrat. 

Molander... 

În ultimele ore s-a străduit din răsputeri să nu se gândească 
la colegul său, ca să-i poată acorda lui Molly Wessman întreaga 
sa atenție. Însă îl rodea întrebarea cum ar trebui să gestioneze 
situația acum, când Gertrud ştia că ancheta a fost redeschisă. 
Când a intrat în hol şi a închis ușa în urma lui, a fost ca și cum 
înțelegerea intimă răzbise în cele din urmă prin ultima sa 
barieră de negare. 

Şi dacă Molander și-a dat deja seama că el a preluat 
investigația lui Elvin, independent de Gertrud și de fotografiile 
din telefonul lui? Și dacă îi punea deja la cale moartea? O 
moarte care, la fel ca a lui Elvin, avea să fie făcută să arate a 
sinucidere? 


N-ar fi fost greu de fabricat un motiv, dacă ne gândim că 
familia sa era pe pragul imploziei. Sau plănuia un accident? 
Dacă exista cineva care să poată aranja cablurile de frână fără să 
afle nimeni, acela era Molander. Mai ales de vreme ce el avea să 
conducă investigația tehnică. 

A hotărât să ia taurul de coarne şi să vadă în ce ape se scaldă 
Molander, aşa că şi-a scos telefonul și a format numărul 
colegului său. 

— Salut, Fabian. Cum merge? 

Răspunsul a venit înainte să audă apelul. Ca și cum colegul 
său ar fi aşteptat să răspundă când îl sună. 

— Bună, sunt eu, Fabian. 

— Da, văd asta şi întrebam cum merge. Ai terminat în 
apartamentul lui Molly Wessman? 

— Aproape, a zis, privind în jur ca să găsească ceva cât de cât 
relevant despre care să vorbească. 

— Aproape? Ce ai făcut toată dimineața? 

Întrebarea era sinceră, sau Molander se juca cu el? Judecând 
după ton, părea ca de obicei, orice o fi însemnat asta. Molander 
era un maestru al ironiei. Fabian nu reuşise niciodată prea bine 
să-şi dea seama când glumeşte şi când e serios, şi nu era un 
lucru neobișnuit ca oamenii să-și dea seama prea târziu că l-au 
înțeles greşit. 

— M-am ocupat mai întâi de ceva ce nu suferea amânare. 

S-a lăsat pe vine ca să se uite mai bine la etajera care zăcea în 
mijlocul podelei, printre pantofi, cu şuruburile atârnând din 
plăcile de fixare. Găurile de deasupra se căscau în zid, arătând 
că Molly Wessman probabil îl trăsese ea însăşi jos, încercând să 
se ridice în picioare. 

— Nu Zău, şi ce anume, dacă pot să te întreb? Nimic grav, sper? 

Problema era că raftul era deja menţionat în declaraţia 
vecinei. Avea nevoie de ceva mai puţin vizibil. Ceva despre care 
nu discutaseră încă. 

— Depinde cum priveşti lucrurile. 

S-a ridicat în picioare şi a făcut dinadins o pauză, ca să 
încerce să obţină o reacție. Însă singurul răspuns pe care l-a 
primit a fost o tăcere atentă. 


— Am trecut pe la casa lui Flătan, și s-a dovedit că terminase, 
practic, cu... 

— Nu mai spune, l-a întrerupt Molander. Ai fost azi acasă la 
Flătan? 

— Da, a zis, şi l-a auzit pe Molander că izbucneşte în râs. 

— E remarcabil, Fabian. Eşti cu adevărat singurul care ar fi putut 
să scape cu fața curată din aşa ceva. Ce n-aş fi dat să fiu o muscă pe 
zidul acela! Dar, de vreme ce eşti încă în viață, presupun că te-a primit 
fără o muştruluială exagerat de aspră. A găsit ceva interesant? 

— Da, un tatuaj ascuns sub părul ei pubian, a zis, şi a tras 
concluzia că fie Molander e un actor de talie mondială care dă 
cel mai bun spectacol din viaţă, fie Gertrud încă n-a zis nimic. 
Este o linie orizontală tăiată de o săgeată cu vârful în jos, iar 
dedesubt este un număr din două cifre. 

— Așadar, vorbim despre un simbol asociat cu un număr. 

Aproape că-l putea auzi pe Molander cum se lasă pe spătar 
ca să cugete. 

— Lucrul cel mai apropiat care îmi vine în minte este o linie tăiată 
de două săgeți cu vârfurile în direcții diferite, care este simbolul 
general acceptat pentru trecerea unei granițe. Mi se pare că îi zice 
Trecerea Barierei Fizice. Însă asta nu trebuie neapărat să aibă de-a face 
cu ce avem aici. Care era numărul? 

— Douăzeci şi opt. 

— Douăzeci şi opt... Nu, în afară de faptul că e după douăzeci şi 
șapte şi înaintea lui douăzeci şi nouă, nu-mi spune nimic. 

— Nu-ţi face griji. Voiam doar să văd dacă te face să te 
gândeşti la ceva. 

— Dar nu de asta ai sunat, nu-i aşa? 

— Poftim? 

Fusese pe cale să termine conversaţia, mulțumit că s-a putut 
convinge că Gertrud n-a spus încă nimic. Acum însă ajunsese iar 
de unde a pornit 

— Dacă ar fi fost aşa, ai fi sunat în clipa în care ai plecat de la 
Flătan. Acum, din cât îmi dau seama, aproape ai terminat în 
apartamentul lui Molly Wessman, ceea ce implică faptul că ai stat 
acolo o vreme, aşa că, logic, ar trebui să telefonezi despre ceva legat de 
asta. Corectează-mă dacă mă înşel. 


— N-aş spune neapărat că te înșeli, a zis, încercând să câştige 
timp. 

Sigur că Molander avea dreptate. Sigur că suna ca să 
vorbească despre ceva din apartamentul lui Molly Wessman. 
Întrebarea era despre ce anume. O carte de vizită de plastic alb 
se ițea dintr-unul dintre pantofi. Probabil căzută de pe panoul 
cu anunţuri când etajera s-a desprins din zid. 

— Chiar voiam să vorbesc cu tine despre tatuaj. Însă pare atât 
de urgent încât să nu poată aştepta până ne vedem. 

A ridicat şi a examinat cartea de vizită alb-gălbuie, pe care 
scria doar Spader!1s) cu litere aurii. 

— Dar aveai dreptate, nu era singurul lucru, a continuat și a 
zărit un cilindru pentru depozitarea cheilor fixat în colțul de sus 
al uşii de la intrare. Când crezi că ajungi aici pentru investigarea 
locului faptei? 

— Mâine-dimineaţă. 

— Bine, voiam doar să-ți plantez în minte o sămânță pentru 
când vii. 

Era aproape nimic. Însă în acel moment, aproape nimic era 
mai bine decât nimic. 

— Bine, a zis Molander, așteptând. 

— Uşa apartamentului are un cilindru de depozitare a 
cheilor. Ştii tu, un tub care se încuie şi în care poți lăsa cheile 
pentru un meseriaș sau pentru femeia care face curat, dacă nu 
eşti acasă. 

— Fabian, ştiu ce este un loc de depozitare a cheilor. 

— Da, scuze. Voiam doar să spun că cineva ar fi putut să vină 
aici să repare ceva şi să facă o dublură a cheilor ei. 

— Sigur că da. Dar ce vrei să fac în privința asta când vin mâine? 

Desigur. Ce ar trebui să facă Molander în privinţa asta? 

— Nu voiam decât să-ți amintesc să ţii ochii bine deschişi 
când ești aici, a zis, simțind cum se scufundă tot mai tare în 
nisipurile mișcătoare. 

— Fabian, meseria mea e să țin ochii bine deschişi. 

— Știu, mă gândeam de fapt la... la... A înghiţit în sec și şi-a 
şters cu mâneca transpiraţia de pe frunte. Ştii chestia aia despre 
meseriaşi şi alte persoane care n-ar trebui de fapt să aibă cheile 


apartamentului. 

— Da. Și? Vocea lui Molander începea să arate iritare. Vrei, te 
rog, să ajungi la subiect? Toată lumea e pe capul meu acum, şi chiar 
nu am la dispoziție întreaga după-amiază. 

— Vreau doar să reacţionezi dacă e ceva care nu-i în ordine, a 
zis, fără să aibă habar ce voia să însemne asta. Ar putea fi orice 
din apartament. Vreau să zic, din punctul de vedere al 
reparațiilor. Pricepi ce vreau să zic? 

— Nu. Dar nu trebuie să te agiți. O să țin ochii deschişi. Am 
terminat? 

— Sigur. Voiam doar să-ţi spun asta. 

— Grozav. 

Convorbirea îl sleise de puteri. Acum, cel mai important 
lucru era că Molander nu părea bănuitor şi era foarte probabil 
ca Gertrud să nu fi zis nimic. Ceea ce îi dădea timp să se 
gândească dacă să ia legătura cu ea sau nu. 

A început să examineze cartea de vizită misterioasă din toate 
unghiurile şi în toate luminile posibile. Dar singura informație 
pe care o vedea erau cele șase litere aurii. 

Spader. 

Putea să însemne orice. De la un cazinou ilegal până la o 
reţea neoficială pentru femei de carieră. În mod previzibil, o 
căutare pe Google a generat peste trei milioane de rezultate. Aşa 
că s-a dus la hitta.se, ca să poată limita căutarea la partea de 
nord-vest a provinciei Skâne. Numărul de rezultate s-a redus la 
două. 

Popicăria Spader Dam! din Allerum şi Klubb Spadere din 
Glumslöv. 

A tastat numărul celui de-al doilea și a fost întâmpinat de un 
robot. 

„Bine ați venit la Spader, clubul pentru toate gusturile.” 

„Ea o să moară.” 

Era sătul de ele până-n gât și nu-și dorea decât să nu le mai 
audă. 

„Oricum, nu merită să trăiască.” 

Voia să-l lase în pace. 

„Singurul lucru pe care îl merită eşti tu.” 

Afurisite de voci blestemate! 

„Poţi face orice vrei.” 

Dar, ca de obicei, refuzau. 

„Absolut orice vrei.” 

Totuşi, de data asta sunau altfel, pe bune. 

„Câtă vreme se termină cu moartea ei.” 

Mai intense și insistente. 

„Știm că vrei.” 

ÎI pisau de zor. 

„Că abia aştepţi.” 

Era ca şi cum s-ar fi blocat pe repetare şi n-aveau să înceteze 
decât când va face ceea ce îi spuneau. 

„Abia aşteptai să te descotoroseşti, în sfârşit, de toată inhibiția.” 

Cel puţin, asta le amuţea, de obicei. 

„O meriți cu adevărat.” 

Dar el nu voia întotdeauna s-o facă. 

„Tocmai tu.” 

Uneori, săvârşise ceva doar ca să le facă să tacă. 

„Stii că o să moară.” 

Cei din spital nu puteau să dea vina decât pe ei înșiși. 

„Ăsta e lucrul cuvenit.” 

La urma urmei, ei erau cei care au insistat de fiecare dată să i 
se dea drumul. Nu el. 

„Ştii ce ai de făcut.” 

Așa că, într-un fel, vocile o nimeriseră, de fapt. 

„Și chiar îti plac copiii, sigur că da.” 

Dreptul lui. 

„Nimănui nu-i plac copiii cum îți plac ție.” 


Blestematul lui de drept. 

În seara asta, 16-02. Mixt. Odengatan nr. 10, intrarea pe 
Heimsdalgatan. Sunteţi bine-veniţi. 


Textul fusese trimis de la un număr ascuns, la doar o 
jumătate de oră după ce își lăsase numele și numărul de telefon 
pe robot. În acel moment era deja patru și jumătate, iată de ce se 
dusese acolo direct de la apartamentul lui Molly Wessman, 
sperând că nu vor fi încă prea mulți oaspeţi. Dar, de cum a virat 
pe Heimdalsgatan din Glumslöv, și-a dat seama că asta n-avea 
nicio legătură cu realitatea. 

Un lung şir de maşini şi motociclete parcate de-a lungul 
drumului, în iarba înaltă. Erau chiar și un tractor și două 
biciclete, cu căștile atârnând de ghidon. Se părea că oamenii 
erau tare dornici să intre și să se despoaie. Și-a parcat mașina la 
câteva sute de metri mai departe pe stradă şi a mers pe jos 
înapoi. Ultimul lucru pe care și-l dorea era să fie blocat din toate 
părţile şi să trebuiască să ceară cuiva să-și miște mașina când se 
afla în toiul a Dumnezeu ştie ce. 

S-a strecurat prin spaţiul dintre două maşini şi a mers mai 
departe printr-o deschizătură din gardul viu neîngrijit, crescut 
prea mult. Probabil că puseseră intrarea în spate din cauza 
vecinilor, care, fără îndoială, făcuseră totul ca să se 
descotorosească de club, cu toate că părea să fie surprinzător de 
liniște pe acolo. Ideea că înăuntru se petrecea ceva mai desfrânat 
decât o serată şi poate o levată de bridge părea pur ştiințifico- 
fantastică. 

O potecă bătătorită ducea la o ușă gri din spatele casei. O 
firmă de bronz semnala că găsise Spader. A deschis ușa şi a păşit 
în întunericul dinăuntru. 

Era prima dată când intra într-un club de sex în grup. La fel 
ca multă lume, cochetase și el cu ideea, şi o dată sau de două ori 
se gândise serios dacă nu cumva era exact ceea ce Sonja și el 
aveau nevoie ca să-şi învioreze viața sexuală după anii de 
creştere a pruncilor. 


Dar n-a mers niciodată până la a-i pomeni de asta Sonjei. În 
principal pentru că era convins că ea o să explodeze și o să-l 
acuze că e de prost gust şi revoltător, și o să spună că penibila 
lui criză de la mijlocul vieţii nu-i problema ei. Mai mult, habar 
n-avea cum va reacţiona el însuși văzând-o cu alți oameni. 

Dar, privind înapoi, poate că ar fi trebuit s-o sugereze. Poate 
că relaţia lor ar fi fost diferită. Ca să nu mai vorbim de viaţa lor 
sexuală, care în ultimii ani se afundase într-o toropeală atât de 
profundă, încât nici măcar şocurile electrice n-ar mai fi putut s-o 
învie. Sau n-ar fi contat, de vreme ce, după filosofia Matildei, 
totul era oricum predestinat? 

După ce ochii i s-au obișnuit cu întunecimea, a constatat că se 
află într-un hol cu pereţii negri şi are în față o draperie roşu 
închis. Din cealaltă parte se auzeau muzică mângâietoare şi 
gemete senzuale, amestecate cu sunetul de piele plesnită pe 
piele într-un ritm tot mai accelerat. Şi, dacă nu se înșela, cel 
puţin o femeie, poate că mai multe, era aproape de orgasm. 

Fără să vrea, a simţit că sângele începe să-i fiarbă. Încercând 
să se potolească, s-a concentrat doar pe motivul pentru care se 
afla acolo și a tras deoparte draperia. 

— Bine ai venit, Fabian Risk, a zis femeia de la casa de 
marcat. 

Părea de vârsta lui şi purta un corset din latex muiat, care se 
asorta cu buzele roşii zâmbitoare și cu mănușile lungi până la 
cot. 

— Pentru prima dată, văd. 

Fabian a dat din cap în vreme ce se îndrepta spre casa de 
marcat, întrebându-se de unde ştie ea. 

— Mă tem că nu sunt aici decât pentru a discuta despre o 
anume Molly Wessman. O cunoşti? 

— Poate, a răspuns femeia, al cărei zâmbet a fost înlocuit la 
iuţeală de buzele strânse. În această lume nu discutăm despre 
oaspeţii noştri cu persoanele din afară. Așa că, orice taine ai 
putea avea, rămân între noi. Ar putea fi bine de ştiut, în cazul în 
care îţi ici vreodată inima în dinţi să vii aici ca să uiţi de 
inhibiţii. 

— Cu siguranţă. Dar se întâmplă ca Molly Wessman să fie 


moartă, ucisă. l-a arătat legitimaţia de poliţist. Preoţii, medicii și 
psihologii sunt unii dintre oamenii al căror drept la secretul 
profesional este protejat de lege. Practicanţii sexului în grup, 
sau oricum vă ziceţi voi, n-au de ales, trebuie să vorbească, 
adică în afara de cazul în care vrei să ţi se aducă acuzaţii grave. 

Femeia a aruncat o privire scurtă spre legitimaţia lui, după 
care l-a privit din nou în ochi. 

— Cum ziceam, nu vorbim cu persoanele din afara. Așa că 
ori aduci drăguţele tale de acuzaţii grave, dacă asta te face să te 
simţi bine, ori te arunci în necunoscut și devii membru. Devii 
unul dintre noi. Cine ştie ia ce ar putea duce? 

Zâmbetul ei revenise, o confirmare vizibilă a faptului că îl 
citise perfect, cu amenințările lui goale. De parcă el ar fi fost 
măcar pe aproape de a aduce acuzaţii. 

— Cât costă cotizaţia? 

— 4.500 pe an și 350 la fiecare vizită. Asta include un prosop 
şi un halat de baie, uleiuri și prezervative. Va trebui să-ți aduci 
tu Viagra. 

Nu numai că era prea scump, dar indiciul era prea slab ca să- 
i ceară lui Astrid decontare. Cu toate acestea, s-a pomenit că își 
scoate cardul din portofel, îl introduce în cititor şi tastează PIN- 
ul. 

— Aşa mai merge. N-a fost prea greu, nu? 

A rupt bonul şi i-a dat partea lui, odată cu cardul. 

— Cardul de membru te va aştepta data viitoare când te simţi 
destul de curajos ca să treci pe aici. 

— Nu va mai fi o dată viitoare. Acum aș vrea să-mi răspunzi 
la întrebări. 

— Uite halatul. 

A pus pe tejghea un halat alb împăturit și papuci la fel. 

— Găsești prosoape în vestiar. 

A arătat cu capul spre o uşă aflată mai departe pe hol. 

— Uleiurile și prezervativele sunt disponibile în toată 
clădirea. Şi prezervativele sunt obligatorii, aşa că ia cât de multe 
îți trebuie. Dar ţi-am fi recunoscători dacă ai binevoi să le arunci 
pe cele folosite într-unul dintre coșurile puse la dispoziţie. În 
afară de asta, există o singură regulă: „nu” înseamnă „nu”. Aici 


nimeni nu face ceva împotriva voinței sale. Dacă ai alte 
întrebări, putem discuta despre ele după ce ai făcut duş. 

Era pe cale să protesteze, când o pereche în jur de treizeci de 
ani a intrat și a arătat cardurile. 

— Bună ziua, bine aţi venit, a zis femeia și s-a răsucit să ia 
două halate. 

Fabian n-a văzut altă cale decât să-i urmeze instrucţiunile. Cu 
siguranță o cunoştea pe Molly Wessman și, în afară de cazul în 
care o citise greşit, avea câte ceva de spus despre ea. Sau poate 
că se amăgea singur? Ar trebui să renunţe și să se ducă acasă? 

Vestiarul era mic, dar curat, cu dulapuri de-a lungul pereţilor 
și o sală de baie cu patru dușuri. Un televizor montat pe perete 
arăta un film în care un bărbat musculos era culcat pe spate și o 
femeie îi făcea masaj. l-a mângâiat senzual pieptul, continuând 
până la membrul care, deși era doar pe jumătate în erecţie, era 
considerabil mai mare decât al lui. Și bărbatul, şi femeia erau 
raşi peste tot şi pielea lor scăldată în ulei reflecta lumina când ea 
l-a luat în gură. 

Personal, nu se dădea în vânt după filme porno. Să te uiţi la 
alţii care se desfată în loc să te desfeți tu însuţi era un lucru care 
nu-l atrăsese niciodată prea mult. Dar nu izbutea să-și smulgă 
privirea de la acest film. Pentru un film porno, era remarcabil de 
artistic, făcut cu mult bun-gust din punctul de vedere al 
eclerajul, al filtrului alb-negru și al alegerii muzicii. 

Şi-a dat jos haina și şi-a descheiat cămaşa. Apoi s-a descălțat, 
şi-a scos pantalonii şi a pus totul într-un dulap. Una dintre 
șosete era găurită la călcâi, şi s-a gândit dacă nu cumva ar trebui 
să le arunce și să meargă acasă doar în pantofi. Chiloţii 
decoloraţi de la atâta spălat, care fuseseră cândva albaștri cu 
dungi violete, nu prea erau nici ei motiv de mândrie și scoaterea 
lor a fost aproape o ușurare. 

Ce ar zice Sonja dacă ar şti unde este el în acest moment? l-ar 
păsa măcar? Probabil că nu. Probabil ar ridica doar din umeri și 
i-ar ura noroc. 

A încuiat dulapul și a pus cheia într-unul dintre buzunarele 
halatului, în drum spre duș, unde a intrat în cabina cea mai 
îndepărtată și a lăsat apa caldă să curgă peste el. Era plăcut şi 


putea, în sfârşit, să se destindă. 

Oricum, de ce se împotrivea? De ce se rușina? Practic, era 
divorţat, arăta bine pentru vârsta sa și, din puţinul pe care îl 
văzuse în diverse vestiare, era destul de bine dotat ca să se 
considere un pic deasupra mediei. 

S-a clătit de săpun şi, peste plescăitul apei, a auzit cum cineva 
face dragoste. La început a presupus că e la televizor. Însă când 
și-a scos capul de sub duş a auzit clar că vine din sauna 
alăturată. După sunet erau două femei și un bărbat și păreau să 
se simtă cum nu se poate mai bine. 

O parte din el voia să-și pună iar șosetele jerpelite şi chiloţii 
urâţi şi să se ducă acasă cât poate de repede. Dar numai o mică 
parte. Restul l-a făcut să oprească dușul şi să se ducă la ușa de 
lemn, a cărei clanţă se înnegrise de la toate mâinile ude care au 
atins-o. Înăuntru erau cel puţin trei persoane, poate cinci şi, 
judecând după sunete, petreceau împreună. 

Nu încercase niciodată sexul în grup. Nici măcar nu ajunsese 
pe aproape de o partidă în trei. Dacă era să fie cu totul sincer, nu 
era un lucru care să i se pară prea ispititor, mai ales dacă 
implica alt bărbat. N-ar fi putut spune de ce. Pur şi simplu, asta 
nu-l stârnise niciodată. 

Dar asta era înainte, acum treizeci de secunde. În acest 
moment, obiecțiile sale păreau cu totul neimportante. Unul sau 
mai mulţi bărbaţi, femei, nu conta. Tot ce voia era să intre și să li 
se alăture. Să guste toate acele lucruri despre care hotărâse, cine 
ştie de ce, că nu sunt pentru el. 

Mai avea nevoie doar de un prezervativ și, aşa cum spusese 
femeia de la casă, erau chiar acolo, într-un bol aflat la o lungime 
de braţ. A luat unul, a rupt în două ambalajul și a început să 
ruleze prezervativul pe mădularul care zvâcnea. Sigur că n-avea 
să facă nimic dacă nu era bine-venit. Dar de ce n-ar fi? Era 
limpede că înăuntru sunt mai mult de trei oameni. Şi dacă nu ei, 
erau alţii. Încă nici nu ieșise din vestiar. 

Şi-a luat inima-n dinţi și a pus mâna pe clanţă, ca să deschidă 
ușa. Însă era înțepenită, aşa că a trebuit să pună cealaltă mână 
pe cadrul ușii ca s-o smucească. 

L-a izbit un zid cald, umed. Un zid plin de sudoare și sex. 


Întreaga scenă era unul dintre cele mai dezgustătoare lucruri pe 
care le văzuse de când se ştia. Și totuşi, nu s-a putut opri să se 
holbeze, ca şi cum ar fi trecut pe lângă un accident de circulație 
cu bucăţi de trupuri presărate pe marginea drumului. 

Era un morman de carne care zvâcnea. Spinări păroase, 
mădulare tatuate şi funduri pline de coșuri se amestecau într-o 
orgie de prost gust. l-au trebuit câteva secunde ca să-și dea 
seama că nu sunt decât patru — doi bărbaţi și două femei, cu toţii 
destul de obezi ca să nu scapi cu viață, probabil, dacă ajungi sub 
ei. 

Înainte ca vreunul dintre ei să-l poată zări, s-a retras în sala 
dușurilor, şi-a scos prezervativul care acum era mult prea mare, 
s-a înfășurat în halatul de baie şi a încălțat papucii. 

Evenimentul i-a amintit de ce se afla acolo şi l-a dirijat spre 
uşa roşie care ducea la o încăpere mai mare, cu tavanul negru şi 
draperii roşii pe pereți. 

Cele câteva lumini erau atât de slabe, încât a trebuit să se 
oprească și să aștepte să i se obișnuiască ochii. Erau acolo 
oameni care stăteau de vorbă, având în mâini cești cu ceai sau 
cafea, ca şi cum ar fi fost o pauză de cafea la o parohie, cu mica 
diferenţă că cei mai mulți dintre ei erau în pielea goală. 

Erau acolo multă paloare şi obezitate pe care anii de 
gravitație lăsaseră semne de neşters. Ce-i drept, unii erau înalți 
și supli, însă poziţia lor părea că ar căuta cu lumânarea durerea 
de spate, şi aproape fiecare, indiferent dacă era scund şi 
voluptuos sau chel şi cu burtă așa de mare, că ascundea de-a 
binelea părțile intime, avea cel puţin două sau trei tatuaje. 

Din când în când, ca și cum ar fi reacționat la un semnal 
secret, o pereche sau un grup întreg mergea într-una dintre 
încăperile alăturate, şi el a primit câteva priviri îmbietoare. Dar 
s-a prefăcut că nu observă și, de îndată ce a văzut-o pe femeia 
de la casă că intră şi se duce în spatele barului, a mers acolo şi s- 
a aşezat pe un taburet. 

— Salut, cum e? a zis ea, servind-o pe femeia de lângă el cu 
un suc de zmeură. Ai reuşit să ţi-o pui? 

— Nu de asta mă aflu aici. 

— Aşa-i, eşti aici pentru anchetarea unei crime. Femeia a 


chicotit. Fiecare vine aici la început cu o scuză, cu toate că 
trebuie să recunosc că pe a ta n-am mai auzit-o niciodată. 

— Poate pentru că e adevărul, a zis el. 

A aşteptat până ce femeia de lângă el a plecat împreună cu 
un cuplu la vreo patruzeci de ani. 

— Aşadar, spune-mi, te rog, ce ştii despre Molly Wessman. 

— Cu riscul de a te dezamăgi, nu știu mult mai multe decât 
tine. A ridicat din umeri. Era dintre primii noştri membri, 
întotdeauna venea singură și a fost aici cam de vreo zece ori. 

— Care era orientarea ei? Vreau să zic, prefera ceva anume? 
Ceva în afară de tărâmul normalului? 

— Şi ce anume, mai exact, este în afară de tărâmul 
normalului? 

— Nu știu. Îi plăcea BDSM? Îi plăcea sexul dur? Sau era... 

— Așadar, BDSM nu este considerat normal? 

— Nu ştiu. Asta-i lumea ta. Nu a mea. 

— În lumea mea nu punem întrebări prosteşti. „i plăcea 
sexul dur?” 

Femeia a clătinat din cap, iar un bărbat scund, cu barbă şi 
ochelari, s-a apropiat de ei cu un DVD făcut acasă. 

— Te-ar deranja să pui asta pe ecranul din camera cu video? 

— Sigur că nu, s-a făcut. A luat discul din caseta pe care scria 
CREAM/23 şi l-a introdus într-unul dintre aparate. Așadar, tu și 
Sivan aţi făcut-o iarăși, nu-i așa? 

Bărbatul s-a luminat la față, dar n-a răspuns și apoi s-a făcut 
nevăzut. 

— În lumea ta, pe de altă parte, a continuat ea. Acolo, un loc 
ca acesta e considerat plin de dezaxaţi și de oameni care au 
orgasm la, să zicem, duşuri cu urnă şi strangulare. 

— Dacă ai fi fost atât de bună să-mi răspunzi la întrebări, în 
loc să le evaluezi, a zis Fabian, văzând că intră pe ușa roşie cele 
două cupluri obeze din saună, atunci asta n-ar fi durat decât 
câteva minute şi ai fi putut să te întorci la servirea de băuturi 
acidulate, iar eu aș fi putut să mă întorc la familia mea mai sărac 
cu 4.850 de coroane. 

— Bine. L-a privit în ochi. Dacă mă întrebi pe mine, era 
absolut normală. Exact ca tine sau ca oricine de aici, era 


interesată de sex. Exact ca tine, n-a făcut nimic prima dată, şi 
când s-a întors a fost, aşa cum este cazul de atâtea ori, foarte 
prudentă și cuminţică. Dar, cu trecerea timpului, a acceptat să 
încerce tot felul de lucruri. Exact așa cum o să faci și tu. 

— A fost cu persoane diferite, bărbaţi şi femei, sau 
întotdeauna cu aceleași? 

— S-a dus cu persoane diferite, bărbaţi și femei, exact aşa 
cum o să... 

— Hai să rămânem la Molly. Ştii dacă i s-a părut vreodată că 
lucrurile au mers prea departe, dacă-i era teamă de cineva? 

— Nu, de ce să-i fie? Una dintre reguli este că nimeni nu 
trebuie să facă ceea ce nu vrea. 

— N-ai auzit niciodată de oameni care încalcă regulile? 

— Poate în lumea ta. Nu aici. 

A pus pe tejghea anunţul Serviți-vă singuri. 

— Am terminat? Pentru că am oaspeţi care aşteaptă. 

Fabian s-a răsucit şi a văzut un grup de șapte-opt oameni de 
vârste diferite și în stadii diferite de despuiere care așteptau în 
spatele său. Probabil că ea avea dreptate. Nu doar în privința 
siguranţei acestui mediu, în comparaţie cu lumea de afară, ci și 
că viziunea lui îngustă despre sex a fost, probabil, ceea ce l-a 
făcut să vadă prea mult în faptul că Molly Wessman fusese 
membră a unui club de sex în grup. 

— Un ultim lucru, a zis, în vreme ce desena pe un șerveţel o 
linie dreaptă și adăuga o săgeată perpendiculară. Se întâmplă 
cumva să recunoşti acest tatuaj? 

A adăugat numărul din două cifre şi i-a dat șerveţelul. 

Femeia s-a uitat la desenul simplu, pregătindu-se să-l 
înapoieze fără să stea pe gânduri și să plece împreună cu 
oaspeţii. În loc de asta, a încremenit la jumătatea mișcării și s-a 
uitat de câteva ori de la el la schiţă şi înapoi, după care s-a 
răsucit spre grupul care aştepta. 

— Îmi pare rău, dar va trebui să începeți fără mine. Vin cât de 
repede pot. Ceilalţi au încuviinţat şi au plecat. E al lui Molly 
Wessman? 

Femeia a aruncat o privire peste umăr, ca şi cum ar fi vrut să 
se asigure că nu zăbovea nimeni pe acolo. 


— Așadar, îl recunoșşti? 

— Nu. 

Şi-a scuturat capul. 

— De fapt, nu l-am mai văzut niciodată. Dar am auzit 
zvonuri. Eşti sigur că e al lui Molly Wessman? Pentru că nu-mi 
amintesc să fi avut vreun tatuaj. 

— Spune-mi despre zvonuri. 

— Cel puţin, asta presupun că sunt. Că el vine în acest club. 
Uneori, se spune chiar că este în mai multe locuri deodată. Însă, 
cum spuneam, întotdeauna mi-am închipuit că nu-i decât un 
truc ca să atragă lumea. 

— Dar acum nu mai ştii ce să crezi. 

Femeia a clătinat din cap, continuând să se uite la desen. 

— Şi cine-i această legendă? 

— Am auzit de el acum vreo doi ani. Îşi zice Columb. Nimeni 
nu știe cine este în realitate, dar o grămadă de lume ar da orice 
pentru o noapte cu el. 

— De ce? 

De-abia acum femeia și-a smuls privirea de la șerveţel și s-a 
uitat la el. 

— Umblă vorba că e ca şi cum ţi-ai pierde fecioria a doua 
oară. Ca şi cum ai întâlni un virtuoz care poate să împingă pe 
oricine dincolo de limite. Şi cine nu-și doreşte asta? 

— Care limite? 

— Cele proprii. Ale cui altcuiva? 

Cu alte cuvinte, Molander nu fusese prea departe de ţintă 
când a bănuit că tatuajul este o variantă a simbolului Trecerii 
Barierei Fizice. 

— Şi tu? a zis, luând înapoi șervețelul. Cât ai da pentru o 
noapte? 

— Ultimul lucru de care am nevoie este să mă aventurez 
dincolo de și mai multe limite. Şi apoi, pledez pentru un meniu 
variat. 

— Meniu variat? 

— Sunt sigură că e doar un zvon, la fel ca celălalt. Dar atunci 
când a terminat cu tine, se spune că îi aparții. 

Autostrada E6 era, practic, pustie când s-a îndreptat spre 
casă. După cincisprezece minute, Fabian a virat pe Pålsjögatan 
şi a dat de un loc gol chiar în faţa casei întunecate. Dar când a 
oprit motorul și a dat să-şi desfacă centura de siguranţă, a simţit 
brusc că nu-i vine să meargă acasă şi să se culce. După vizita la 
Spader, erau prea multe imagini care îi fulgerau prin faţa ochilor, 
și şi-o imagina pe Sonja culcată cu spatele la el, în vreme ce el 
stătea cu ochii în tavan, încercând cu disperare să nu se 
gândească la nimic. 

Nu ştia dacă acesta a fost motivul suprem pentru care a 
răsucit cheia în contact și a pornit spre Johan Baners Gata, unde 
a virat la stânga, spre mare. Dar s-a simţit mult mai bine de 
îndată ce a ajuns acolo, a coborât geamul și și-a umplut 
plămânii cu aerul de mare plin de sare care sufla dinspre 
strâmtoare. 

A pornit radioul, care transmitea „Love is Stronger than 
Death” al celor de la The The. 

Nu se pricepuse niciodată la cântat. Nici măcar când prietenii 
l-au târât într-un local cu karaoke, la petrecerea dinainte de 
căsătorie, n-a vrut să urce pe scenă. Şi totuși, acum cânta cu 
atâta simţire, că a avut lacrimi în ochi pe tot drumul până la 
Hittarp, unde muzica a dispărut treptat, făcând loc ştirilor. 

„Mâine, luni, va fi prima zi a procesului celor patru adolescenți 
suedezi din aşa-numita Bandă Smiley, la Tribunalul Districtual din 
Helsingør. Cei patru sunt acuzați de uciderea a trei oameni ai străzii 
în Danemarca. Se spune că proba copleșitoare adusă de procuror sunt 
clipurile puse de acuzați on-line, care îi înfăţişează omorând prin 
metode care pot fi descrise cel mai bine ca tortură. Cu toate acestea, se 
spune că riscul unei achitări este considerabil. Rolf Sanden, profesor de 
drept, a comentat astăzi: 

«Problema este că erau mascaţi şi, foarte probabil, vor da vina unul 
pe altul. De fapt, nu se deosebeşte prea mult de unele dintre cazurile 
recente de viol cu mai mulți făptaşi care au fost prezentate în presă. Şi 
acolo am văzut câteva achitări, dat fiind că lipsa declarațiilor 


martorilor neimplicați a făcut, practic, imposibil să se stabilească cine 
a făcut ceva şi ce anume.»” 

A închis radioul, a încetinit și a oprit pe marginea drumului 
în apropiere de Svanebăck, unde terenul din jur era atât de plat, 
încât iarba părea să se topească în apa ca o oglindă şi, chiar dacă 
nu credea că o să reuşească, i-a găsit numărul și a sunat-o din 
nou. Trebuia să stea de vorbă cu ea și să afle ce ştie despre caz. 

„Numărul format nu mai este disponibil. Numărul format nu mai 
există. Numărul format nu mai este...” 

A sunat la informaţii, dar i s-a spus că nu pot găsi pe nimeni 
cu numele Dunja Hougaard în Danemarca. 

Se dăduse la fund şi, se pare, nu voia să fie găsită de el sau de 
oricine altcineva. Dar de ce? S-a întâmplat ceva? Sau era pe cale 
să se întâmple ceva? Ambele posibilități erau îngrijorătoare. A 
hotărât să meargă la Copenhaga de îndată ce va putea, ca să 
încerce să dea de ea. 

După douăzeci de minute a virat din nou pe Pålsjögatan şi a 
parcat în acelaşi loc ca mai devreme. Și-a scos pantofii pe 
treptele de la intrare, ca să n-o trezească pe Sonja. Ajuns 
înăuntru, şi-a pus haina în cuier și s-a dus în baia de la parter 
fără să aprindă luminile. 

Nu trecuseră decât câteva ore de la ultimul duș şi, cu toate că 
se gândise la asta, n-a trecut hotarul și n-a făcut nimic pentru 
care Sonja sau altcineva să-i găsească vreo vină. Şi totuși, se 
simţea murdar şi spera că un duş lung, fierbinte, l-ar spăla de 
cea mai mare parte a mizeriei. 

— De ce ai venit așa de târziu? 

S-a răsucit şi şi-a dat seama că stă cineva pe canapea. 

— Sonja? Tu eşti? 

Ea, care nu dormea niciodată la parter, stătuse trează, 
aşteptându-l să vină acasă. 

— E în ordine dacă nu vrei să spui, şi ce mai contează? De 
parcă aș avea vreun drept să întreb. 

— Am avut doar ceva de lucru. A intrat în living şi nu şi-a 
putut stăpâni o tresărire de bucurie, pentru că ei părea să-i pese 
cât de cât. S-a întâmplat ceva? 

S-a aşezat pe marginea canapelei, ceea ce a făcut-o să-și tragă 


imediat picioarele deoparte şi să se ridice. 

— Trebuie să vorbim. 

— Sonja, îmi dau seama că m-am supărat prea tare pe 
Matilda ieri, când aţi venit acasă. Dar ceva nu-i în ordine cu ea, 
și, ca să fiu sincer, sunt îngrijorat cu adevărat. 

— Ei bine, de data asta nu vorbesc despre Matilda. Sonja a 
turnat în două cești ceai dintr-un termos. E vorba despre 
Theodor. A împins spre el una dintre cești. Mi-a spus acum și 
mie şi mi-a oferit o variantă un pic mai nuanțată decât cea 
prezentată de tine. 

— Mai nuanţată? 

— Da, cred, pur şi simplu, că e mai ușor pentru el să-mi 
vorbească mie despre aceste lucruri. A sorbit din ceai. Că s-a 
îndrăgostit de fata din Banda Smiley şi a fost silit să ţină de șase 
şi a dat peste colega ta daneză, Dunja Hougaard. 

S-a întrerupt şi a părut să aibă nevoie să-şi adune puterile ca 
să continue. 

— Ţi-a spus şi că a ameninţat-o cu pistolul acela și a încercat 
s-o bată? 

— Fabian, ascultă-mă. Lucrurile pe care le-au făcut ei par 
oribile. De-a dreptul odioase. Nu-mi găsesc cuvintele cu care să 
încep măcar să le descriu. Dar nu despre asta e vorba. S-a uitat 
în ochii lui. Theodor al nostru n-a participat niciodată. 

— Nu? Cum numești ţinerea de șase și ameninţarea 
oamenilor... 

— Te rog, ascultă-mă. Nici măcar n-a știut. Era doar 
îndrăgostit şi, de îndată ce şi-a dat seama ce fac, a încercat să se 
îndepărteze de ei. Problema a fost că n-au vrut să-l lase să plece, 
ci l-au silit să-i ajute acea ultimă oară. Şi acum vrei să-l faci să se 
predea poliţiei. 

— Da, desigur. Este ceea ce se cuvine să facem. 

— Chiar? Ce te face să fii așa de sigur? 

— Adevărul. Orice am face, va ieși la iveală într-un fel sau 
altul. Fie raportează el la poliție și dă o declaraţie, se eliberează 
de povară și înfruntă consecinţele, fie merge mai departe pe 
calea pe care este acum și lasă asta să-l macine pe dinăuntru 
până se prăbuşeşte cu totul. 


— Dumnezeule, faci din asta așa o dramă! 

— Oare? Sau ţi-e ţie greu să vezi clar lucrurile din cauză că te 
comporți exact la fel ca fiul nostru? 

— Şi ce mama dracului vrea să însemne asta? 

— Sonja, câtă vreme alegi să nu-mi spui ce s-a petrecut între 
tine şi acel negustor de artă, n-o să putem merge mai departe și 
te vei simţi tot mai rău. 

— Nu vorbim despre mine, vorbim despre Theodor. Haide, 
te rog, să ne ocupăm de acest subiect. 

— Bine. Fabian și-a desfăcut braţele. O spun din nou: trebuie 
să se poată face dreptate, indiferent cât de mult vrem ca 
Theodor să... 

— Ce-i mai important? Justiţia sau fiul tău? 

— E o dilemă falsă. 

— Nu, nu e. Prin urmare, ce să fie? Justiţie sau Theodor? 
Haide, alege. 

— Şi ce te face să crezi că asta depinde de... 

— Dacă insişti în privinţa asta, l-a întrerupt Sonja, luptându- 
se cu lacrimile, Theodor o să se prăbușească. Ca să ştii. N-o să 
poată face față acestei situații. 

— Sonja. Fabian s-a tras mai aproape de ea pe canapea. Nu că 
n-aş înțelege că e greu. 

— Greu? Sonja s-a uitat la el cu scârbă. Asta e pentru tine? 
„Greu”? Nu-ţi dai seama că o să fie complet distrugător? Poţi 
măcar să ţi-l imaginezi pe Theodor în închisoare, condamnat la, 
nu știu, un număr de ani pentru ceva de care s-ar putea ca nici 
măcar să nu fie vinovat? 

— Nu, şi ştii de ce? Pentru că este foarte puțin probabil să 
primească orice fel de condamnare la închisoare. Cum ai spus tu 
însăți, implicarea lui va fi considerată minoră în comparaţie cu a 
celorlalți. Şi dacă, împotriva tuturor așteptărilor, va ajunge 
totuși să fie condamnat, nu va fi într-o închisoare, ci va fi trimis 
într-o instituție corecțională pentru minori. Şi acesta este cel mai 
rău scenariu. Cel mai probabil rezultat va fi o sentință cu 
suspendare sau o achitare deplină. Ambele pentru că a fost 
constrâns și pentru că n-a făcut aproape nimic. De asemenea, 
vor lua în considerare faptul că s-a predat de bunăvoie și 


dorește să coopereze. Dar nimic din toate astea nu ţine de noi, 
ține de tribunal. Închipuie-ţi doar cum ar arăta lumea dacă 
oamenii ar desconsidera justiția ori de câte ori nu le convine? 

— Bine, a dat din cap Sonja, cu lacrimile şiroindu-i pe obraji. 
Cel puţin ştiu care e poziţia ta. A încercat să-și șteargă lacrimile, 
dar a renunţat. Nici măcar n-ar trebui să fiu surprinsă. 
Întotdeauna a fost așa. Munca mai presus de orice altceva. Mai 
presus de tine, de mine şi, fără îndoială, de copiii tăi. Nu 
contează dacă ei se duc de râpă, câtă vreme justiția triumfă. 

— Care este alternativa? Să mături asta sub covor şi să te 
prefaci că nu s-a întâmplat nimic? Chiar crezi că asta o să-l facă 
să se simtă mai bine? Că cea mai bună alegere pentru el este să- 
și clădească întregul viitor pe o minciună? Dacă nu depune 
mărturie, acuzaţii vor da vina unul pe altul și probabil că vor 
ieși basma curată. 

— Bun, așadar, acum se presupune că el mai trebuie şi să 
ducă pe umeri povara întregului sistem juridic. 

— Nu, dar are o responsabilitate şi se află la o răscruce cu 
care va trebui să trăiască tot restul vieţii. Și dacă nu acum e 
momentul să-l îmboldim în direcţia cea bună, când e? 

Sonja a clătinat din cap și a sorbit din ceai, care se răcise 
demult. 

— Sonja... 

A încercat să-i prindă privirea, într-o ultimă încercare de a o 
convinge, dar ea a refuzat. 

— Când ai început să te vezi cu acel negustor de artă, am 
ştiut imediat că împărtăşiți mai mult decât interesul față de artă. 

— Grozav. S-a uitat la el o clipă, apoi a întors iar privirea. Iar 
am ajuns la asta. 

— Însă n-am zis nimic. Ba chiar te-am lăsat să lipsești toată 
noaptea, să vii şi să pleci după pofta inimii, fără nimic altceva 
decât scuze de două parale. 

— Nu te supăra, dar ce are asta de-a face cu Theodor? 

— Și ştii de ce? Ei? Ştii? 

— Ce faci? L-a privit drept în ochi. De ce trebuie să 
deschizi... 

— Pentru că era mai uşor! Nu pentru că eram indiferent și 


nu-mi păsa. Ba dimpotrivă. Pur și simplu n-am putut face față 
conflictului în acel moment, cu toate că faptul că mă înșelai era 
aşa de rău și al dracului de dureros, ca s-o spun de-a dreptul. 

— Bine, cred că înțeleg ce vrei să zici. 

— Cu toate că încă te iubeam şi nu-mi doream nimic mai 
mult decât să te întorci la mine, am stat cu braţele încrucișate și 
am lăsat totul să se întâmple. Nu ştiu ce ţi-a făcut, şi poate că n- 
o să vrei niciodată să-mi spui. Dar, orice o fi fost, eu am fost cel 
care a lăsat să se întâmple și n-o să-mi pot ierta niciodată că n- 
am pus piciorul în prag, că n-am declanșat acel conflict și nu mi- 
am respectat convingerile. Niciodată. 

Sonja tot n-a spus nimic. Dar în ochii ei, adânc de tot, i s-a 
părut că vede în fugă un „Îmi pare rău”, şi când a întins braţele 
spre el, toate îndoielile s-au topit. De-abia acum și-a dat seama 
cât de dor îi era de apropierea ei. Cât tânjise s-o ţină în braţe. 
Mirosul părului ei. Răsuflarea ei pe pieptul lui. Poate că era 
doar închipuire, dar avea impresia că ea se întorsese, și simțea 
deja o pâlpâire a speranţei că, poate, într-o bună zi, totul va fi iar 
cum trebuie. 

În vreme ce aştepta ca Astrid să termine de vorbit la telefon și 
să reia şedinţa, gândurile lui Fabian s-au întors la Sonja. Nici 
nu-și mai amintea ultima dată când fusese așa. Să se trezească, 
aşa cum a făcut în acea dimineaţă, în exact aceeaşi poziţie în 
care adormise — pe spate, având pe umăr capul ei şi braţul în 
jurul șoldului ei. Mare schimbare față de poziția sa obişnuită, 
cât mai departe posibil pe partea ei de saltea, cu spatele la ea. 

Nu şi-au mai spus nimic. Toate cuvintele fuseseră rostite 
când s-au ridicat de pe canapea și s-au dus la culcare. O 
apropiere intimă, aproape magică, i-a învăluit când ea i s-a 
ghemuit alături și l-a lăsat s-o cuprindă cu braţul. 

Ideea de a face dragoste fusese prezentă tot timpul, într-un 
fel era cadrul perfect. Trupul lui lângă al ei, creşterea căldurii şi 
dorinţei. Amândoi erau pregătiți și la câțiva milimetri de 
spargerea gheții. Și totuși, niciodată nu păruse mai îndepărtată. 

După câteva minute ea a tresărit, în vreme ce răsuflarea îi 
devenea mai profundă. El a mai rămas treaz cam o oră, 
încercând să înțeleagă ce se petrecuse. Dacă era un început şi 
aveau, în cele din urmă, să fie în stare să se ocupe de toate 
lucrurile care rămăseseră nerostite şi să clădească ceva 
împreună. Sau dacă nu cumva era doar un armistițiu în războiul 
lor rece. 

În orice caz, un lucru era limpede. Dacă lui Theodor nu-i 
venea mintea la cap și nu accepta să se predea, lui nu-i rămânea 
nimic de făcut. N-avea importanţă că are dreptate, sau că şi el 
riscă să fie acuzat dacă iese vreodată la iveală faptul că a știut de 
implicarea fiului său. Până ce Theodor și Sonja nu erau de 
acord, tot ce putea face era să aştepte. 

Asta era supărător, și nu putea decât să tragă nădejde că ei 
aveau să înțeleagă, în cele din urmă. 

Totuşi, îngrijorarea în această privinţă a fost înlocuită cu alta 
în clipa în care Molander a intrat în sala de ședințe și s-a așezat 
în diagonală faţă de el. Când au vorbit la telefon, cu o zi înainte, 
a fost aproape sigur că el nu știe nimic. De atunci, Gertrud 


avusese o grămadă de timp să-l pună la curent. 

În timpul şedinţei a încercat să analizeze fiecare amănunt al 
purtării colegului său, dar, în cele din urmă, a tras concluzia că 
singura opţiune este să se vadă cu Gertrud cât mai repede 
posibil şi să încerce să-și dea seama dacă i-a spus sau nu. 

În afară de asta, ședința de dimineaţă a fost neobișnuit de 
eficientă. Niciunul dintre ei n-a avut timpul sau liniștea 
sufletească pentru a se bucura de prima întâlnire din săptămână 
sau a sta la taclale. Cine ştie de ce, Irene și-a petrecut cea mai 
mare parte a timpului holbându-se la telefonul ei, iar atât 
Molander, cât şi Klippan au fost, cu ajutorul dirijării iscusite a 
lui Astrid, surprinzător de laconici și concentrați, şi iată de ce au 
ajuns la ultimul punct de pe ordinea de zi după doar douăzeci și 
cinci de minute, iar acum îl așteptau pe Klippan să-și conecteze 
laptopul şi să le arate clipuri de la camerele de supraveghere din 
ICA Maxi. 

Irene le spusese deja cum căutarea telefonului închis al lui 
Assar Skânas a condus-o la o clădire de pe Carl Krooks Gata şi 
că singurul lucru interesant pe care l-a găsit acolo a fost o 
garsonieră de închiriat. După o scurtă discuţie, au căzut de 
acord să nu-și dirijeze forțele spre căutarea din uşă în ușă în 
acea zonă. Însă aveau să se asigure că sunt în permanență 
pregătiţi să acționeze dacă telefonul devine activ. 

Molander reușise, de asemenea, cu ajutorul operatorului de 
reţea, să obţină lista apelurilor din săptămâna trecută de la și 
către numărul respectiv. S-a dovedit că Skânas l-a sunat de 
câteva ori pe Björn Richter, bărbatul cu păpușile care locuia în 
acelaşi bloc cu Moonif Ganem. Ba chiar încercase să-l sune la ora 
7:18 în dimineaţa crimei. 

O teorie era că Skânas s-a dus la Bjuv să-l viziteze pe bărbatul 
cu păpușşile şi, văzând că nu este acasă, a zăbovit pe scări până 
ce a coborât Moonif cu sacul pentru reciclare. În orice caz, era 
clar că cei doi se cunosc, așa că Astrid a trimis imediat doi 
agenți în uniformă la apartamentul lui Richter. 

Apoi Klippan a povestit conversațiile pe care le-a avut cu unii 
dintre colegii de serviciu ai lui Molly Wessman, care au vorbit 
cu toții de competenţa ei și capacitatea de a executa atât 


reducerile de personal, cât și restructurările. Totuşi, unii au spus 
că ea păruse schimbată în zilele dinaintea crimei. Se părea că 
fusese neliniștită şi, după ce şi-a întrerupt la un moment dat 
prezentarea în fața conducerii, a plecat în graba mare de la 
serviciu. 

Fabian le-a spus celorlalți de întâlnirea cu Flătan, care trăsese 
concluzia că Molly Wessman a fost otrăvită cu ricin, probabil la 
un moment dat din după-amiaza zilei de vineri. Le-a arătat 
fotografii ale tatuajului ei ascuns și le-a spus că asta sugera că a 
avut contact sexual cu un anume Columb, care, după cum se 
zvonea, ar putea să împingă pe oricine dincolo de limitele lui 
sexuale. 

Era, fără îndoială, cel mai promiţător indiciu, cu toate că 
Astrid a rămas sceptică și i-a cerut să cerceteze în continuare cât 
adevăr e în acele zvonuri şi dacă acest Columb e sau nu real. 

— Da. Minunat, acum știm. Mulţumesc. 

Astrid a pus jos telefonul și s-a răsucit spre ceilalți. 

— Îmi pare rău s-o spun, oameni buni, dar Assar Skânas nu-i 
pitulat acasă la Björn Richter, jucându-se cu păpuşile. 

— l-au verificat boxa din subsol? a zis Irene. 

Astrid a dat din cap şi a aruncat o privire spre ceas. 

— Klippan, cum te descurci? 

— Cred că acum merge. 

Klippan a luat telecomanda şi a pornit proiectorul de pe 
tavan, ceea ce a făcut să apară pe perete imaginea de fundal a 
ecranului — câinele său, Einstein, alergând după o minge. 

— O să dureze mult? Molander a dat pe gât restul de cafea și 
s-a uitat la ceas. Pentru că băieţii mei stau acum degeaba, 
așteptând să înceapă lucrul în apartamentul lui Molly Wessman. 

— O să dureze atât cât e nevoie. Așa că v-aș propune să nu 
mai pierdem timpul. 

Klippan a pornit clipul lung de 14,32 secunde, fără sunet, cu 
rezoluţie slabă şi definiţie a culorilor care lăsa mult de dorit. 

Cu toate acestea, Fabian nu putea să nege că era ceva 
fascinant în imaginile de la camerele de supraveghere din ICA 
Maxi. Era ceva aproape feng shui în mișcările bărbatului când, 
absolut din senin, şi-a făcut loc prin mulțimea care stătea la 


coadă, a pus o mână pe vitrină, s-a săltat peste ea ca şi cum ar fi 
fost cel mai ușor lucru din lume, a înșfăcat cuțitul lung şi subţire 
de pe tăietor şi a înjunghiat victima în gât. Totul într-o singură 
mișcare lină, pentru exersarea căreia trebuie să fi fost nevoie de 
ore în șir. 

Cel mai remarcabil lucru era lipsa completă a șovăielii în 
timpul acțiunii, cu toate că erau cel puţin zece martori în 
preajmă. Pentru asta era nevoie nu numai de nervi de oţel, ci și 
de planificare minuțioasă. În acelaşi timp, întregul act avea ceva 
spontan. Ca și cum ar fi fost doar ceva făcut dintr-un impuls. 

— Ai imagini cu el intrând în magazin? a zis Fabian, 
privindu-l pe furiș pe Molander, care părea complet absorbit de 
clip, cu toate că era la a treia vizionare. 

— Sigur că da. Însă, ca să ştiţi, sunt mai mult de cinci minute 
și nu se petrece mare lucru. Dar hai să ne uităm și la asta. 

Făptașul a intrat, a luat un coș şi a mers mai departe prin 
magazin în hainele sale lăbărțate, hip-hop, cu mănuși negre și 
bluzon cu glugă trasă pe cap, arătând sigur pe sine și îndrăzneţ. 
De parcă ar fi avut în minte un scop. 

În același timp, nimic din mișcările lui printre rafturi nu 
sugera că se află acolo pentru altceva decât cumpărături. Mai 
întâi un litru de lapte de ovăz Oaty și suc proaspăt stors marca 
Brămhult, de la raionul de lactate. Apoi s-a dus la raionul de 
brutărie şi a luat o pungă cu rulouri de secară Fazer, după care 
s-a îndreptat spre raionul de carne. 

Dar în loc să ia un număr de ordine, s-a uitat doar la vitrina 
cu carne în drum spre raionul de legume, unde a pus coșul jos și 
a pipăit nişte avocado, apoi s-a dus la mormanul de ciorchini de 
roșii și a ales câteva cu mare atenţie. 

După ce a legat punga cu roșii, a pornit spre cartofi. Dar la 
jumătatea drumului s-a răzgândit, cu un picior în aer, şi s-a 
întors la raionul de carne, unde a apăsat butonul 
distribuitorului de numere și s-a aşezat la coadă. 

Era practic imposibil să-i vezi bine faţa în oricare moment al 
clipului. N-aveai cum să ştii dacă asta era din cauză că ştia unde 
sunt camerele și a avut grijă să stea cu spatele la ele, sau pur și 
simplu s-a nimerit așa. 


Peste patruzeci şi trei de secunde s-a înghesuit din senin prin 
mulțime, a sărit peste tejghea şi l-a înjunghiat pe Lennart 
Andersson. 

Sângele a ţâșnit din gâtul lui Andersson timp de câteva 
secunde până ce omul a reușit să-și smulgă singur cuțitul, să-l 
arunce și să-şi pună o mână pe rană, cu ochii în egală măsură 
uluiți şi îngroziți. Nu era nimic care să sugereze că se mai 
întâlniseră. Apoi făptașul a luat alt cuţit de pe tăietor şi a lovit 
iar şi iar, în vreme ce victima, în ciuda rănilor grave, a reușit să 
rămână în picioare şi să riposteze. 

Dar când făptașul a izbutit să-i bage cuțitul între coaste, la a 
cincea încercare, s-a năruit pe loc. După aceea n-au mai văzut 
decât făptașul luând un satâr și ridicându-l deasupra capului. 

— Poate că e destul. 

Klippan a oprit clipul și s-a răsucit spre restul echipei. 

— Nu ştiu cum e cu voi, dar eu am două lucruri care merită 
să fie discutate. 

— Bine. Hai să începem cu ele, a zis Astrid. 

Klippan a încuviinţat şi a dat imaginea un pic înapoi. 

— Asta-i primul. A oprit exact în momentul în care făptașul a 
înfipt cuțitul în gâtul lui Andersson. Vede cineva ce-i asta? 

— Ce să fie? 

Astrid s-a aplecat în față ca să vadă mai bine imaginea 
încremenită, care părea mai degrabă unul dintre acele filme 
horror interzise din pruncia tehnologiei VCR. 

— Sigur, aş merge până la a afirma că e destul de evident, nu 
trebuie să-ți smulgi părul din cap ca să vezi, a zis Molander, 
care și-a pus ochelarii de citit și a început să-şi răsfoiască 
hârtiile. 

— Bine, a zis Klippan. A mai fost atent cineva în afară de 
Ingvar? 

— Haide, Klippan, a zis Irene, oftând obosită. Putem să lăsăm 
testele pentru petrecerea de Crăciun şi să ne facem treaba? 

— Ingvar v-a dat chiar şi un indiciu. Dar, fie. 

Klippan a luat și a făcut să treacă din mână în mână una 
dintre fotografiile de la locul faptei, în care se vedea Lennart 
Andersson zăcând pe spate într-o baltă de sânge, cu o furculiță 


pentru carne înfiptă aproape de nas. 

— Acum vedeţi? 

Fabian şi ceilalți au dat din cap, identificând pe loc indiciul la 
care se referea Klippan. 

În imaginea încremenită pe ecran victima părea să aibă capul 
acoperit de păr des. Dar în imaginea post-mortem cea mai mare 
parte a părului, în afară de un pic în lateral, lipsea. 

— Purta perucă? a zis Astrid. 

— Aşa se pare, a răspuns Klippan. 

— Aşadar, spui că făptașul a luat-o cu el. 

— E posibil. 

— Te gândeşti la bretonul ciopârţit al lui Molly Wessman, a 
intervenit Fabian. 

— Exact. Poate că e o legătură. 

— Ce fel de legătură ar fi? a vrut să ştie Astrid. În afară de 
păr, nu există nicio asemănare. 

— Nu știu, a ridicat Klippan din umeri. Poate că victimele se 
cunoșteau? Poate că erau legate de făptaş în alte feluri. Sau 
poate că, pur și simplu... 

— Ai face bine să te oprești aici, a zis Molander, scoțându-și 
ochelarii chiar în clipa în care telefonul a vibrat din nou în mâna 
lui Irene. Pentru că nu există nicio legătură. Nici măcar în 
privinţa părului. 

— Ce, ai găsit peruca? 

Molander a dat din cap. 

— Se pare că a alunecat sub tejghea. Scuze, Klippan. Nu 
voiam să-ţi stric clipa de glorie. 

— Nu-ţi face probleme. Era doar o teorie. 

Târfuliță evreică scârboasă. Hai să vedem cât de țantoşă te mai tii 
după ce ţi-am străpuns fiecare gaură până-ți dă sângele. Când ne-am 
pişat pe tine şi te-am împuns aşa de tare cu cuțitele, că nu ţi-a mai 
rămas nicio picătură de sânge evreiesc. Atunci o să vedem cât de mult 
te poate ajuta legitimaţia de polițist. 

P.S. Sper că-ți place noua ta peluză. 

— Irene, ce e? a zis Astrid. S-a întâmplat ceva? 

Irene a ridicat privirea de la telefon. 

— Nu-s decât un pic obosită. 


— Eşti sigură? 

— Absolut. Hai să mergem mai departe, ca să putem isprăvi 
cu asta azi. 

— Bine, a zis Klippan şi a apăsat pe butonul de pornire, ceea 
ce l-a făcut pe făptaş să reînceapă să înjunghie victima. După 
cum probabil că ştiţi, declaraţiile martorilor sunt contradictorii, 
ca să nu zic mai mult, în privinţa înfățișării făptașului. Unii zic 
că nasul lui era mare, alţii că era mic. Unul zice că dinţii de jos îi 
încălecau pe cei de sus, altul că dinţii de sus îi încălecau pe cei 
de jos. Singura descriere cu care par să fie de acord este că era 
„ciudat”. Se pare că toți au avut impresia că arăta ciudat. Şi n- 
am înţeles ce voiau să spună până ce am văzut asta. 

A oprit imaginea și a mers mai departe cadru cu cadru. 

Pentru prima şi singura oară, făptașul şi-a întors fața spre 
camera de supraveghere, și dintr-odată a devenit evident ce 
voia să spună Klippan. 

Înfăţișarea bărbatului era cu adevărat ciudată, într-un fel 
greu de descris. Avea pielea întunecată, dar nu asta era. Erau 
toate celelalte lucruri. Cum ar fi nasul, care era un pic strâmb și 
arăta de parcă omul tocmai ar fi ieșit învins dintr-un meci de 
box. Sau obrazul drept, care atârna mai jos decât cel stâng. Ca să 
nu mai vorbim de ochi. Faţa lui era, fără îndoială, ciudată. De 
parcă nu i-ar fi aparţinut. 

— Vedeţi asta? 

Klippan a pus laserul pe braţele făptașului, care erau ridicate 
deasupra capului, cu satârul, și s-a oprit la o porţiune mai 
luminoasă în spaţiul dintre mâneca bluzonului și mănușă. 

— Da, e încheietura lui, a zis Astrid. 

— Da, dar nu vedeţi diferența de nuanţă? Nu vedeţi că e mult 
mai deschisă decât faţa lui? 

Astrid a dat din cap. 

— Vrei să zici că faţa nu-i a lui? 

— Exact. Nu-i decât o mască. Sau așa ceva. Nu cred că e ceva 
cumpărat dintr-un magazin cu farse şi cadouri glumeţe. După 
părerea mea, a fost făcută de un profesionist. 

— Ceea ce înseamnă că toată treaba a fost plănuită și nu 
dintr-un impuls. 


— Întoemai. 

— Ceea ce sugerează că ar putea să existe o legătură între 
victimă şi făptaș, a intervenit Molander. 

— Adică? 

Molander a ridicat din umeri. 

— Ar putea să fie orice. O datorie la joc neplătită. Sau, de ce 
nu, o aventură cu nevasta vecinului, care a fost dată în vileag. 

O aventură cu nevasta vecinului. Lui Fabian aproape că nu-i 
venea să creadă că asta era ceea ce spusese Molander. Era o 
scăpare freudiană sau se juca cu el? Era felul lui de a spune că 
ştie şi că e cu atâția paşi în faţă, că nici măcar nu-și face griji? 

— Dar, auziţi, a exclamat brusc Irene, ridicând privirea de la 
telefon. Nu credeţi că toată chestia asta pare cam... Cum să-i zic, 
cumva schizofrenică? 

— Schizofrenică? 

Astrid a întins mâna spre termosul cu cafea şi a deșurubat 
capacul. 

— Ce vrei să zici? 

Şi a descoperit că e gol. 

— Nu-s sigură, dar aici ceva nu-i în ordine. Sau, cel puţin, nu 
mi se pare că are sens. Vreau să zic, dacă plănuieşti să omori pe 
cineva, cu siguranță nu alegi s-o faci în faţa camerelor de 
supraveghere și a unei cete de martori, la ICA Maxi. 

— Poate că a fost doar ca să ne bage în ceaţă pe noi și să pară 
spontan? a sugerat Molander. 

— Dar nu există o sută de feluri mai ușoare să faci asta? Cum 
ar fi să dai cu maşina peste cineva și să fugi de la locul faptei. 
Sau, dacă preferi cuţitele, n-ar fi prea greu să faci să pară un jaf 
care a luat-o razna. Dacă vrei să fie cu adevărat ușor, poți 
oricând să te prefaci că ești un drogat care atacă pe oricine îi iese 
în cale. 

— E adevărat, a zis Astrid, dar, oricât ar părea de ciudat, a 
ales să ucidă la ICA. E treaba noastră să ne dăm seama de ce, 
oricare ar fi motivul faptei. 

— V-aţi gândit că s-ar putea să fie taman pe dos? a zis Fabian, 
și dintr-odată toți s-au uitat la el, atenţi. Și dacă voia să fie 
văzut? Şi dacă tot şpilul era să aibă cât mai mulți martori cu 


putinţă? 

— Atunci de ce şi-a dat osteneala să poarte mască? a ripostat 
Molander. Ca să nu mai vorbim de camerele de supraveghere. 
Ar fi trebuit să se răsucească spre ele, dacă aşa ar sta lucrurile. 

— Camerele de supraveghere pe care le poate folosi poliția ca 
să mărească imaginea şi s-o analizeze sunt una. Martorii sunt cu 
totul altceva. Dar aș zice că punem întrebările greșite. În loc să 
întrebăm de ce purta o mască, ar trebui să întrebăm de ce purta 
o mască cu pielea întunecată. 

Dat fiind că toți au avut nevoie să se pătrundă de ceea ce 
tocmai spusese Fabian, s-a lăsat tăcerea, şi a durat până ce a 
spart-o Irene. 

— Dacă te înțeleg bine, spui că motivul ar putea să fie 
rasismul. 

— Ştiu că ai fost tot timpul pe această pistă și, cu toate că nu 
cred că ar trebui să punem mare accent pe asta, ar trebui cel 
puţin să ne gândim serios la posibilitate. 

— Singura problemă e că Assar Skânas e pedofil, nu rasist, a 
zis Klippan. Și apoi, n-ar fi fost niciodată în stare să izbutească 
un lucru atât de sofisticat. 

— Cine zice că a fost el? Poate că nu-i nici măcar cel care l-a 
omorât pe Moonif Ganem. Tot ce ştim sigur este că a fost în 
spălătorie în aceeași dimineaţă. 

— Fabian, ce încerci să ne spui? a zis Astrid. Sugerezi oare că 
există o legătură între uciderea lui Moonif Ganem şi uciderea lui 
Lennart Andersson? 

— Nu neapărat. Dar, dacă le pui una lângă alta, e greu să nu 
vezi legăturile. Mai întâi omoară un băieţel în cel mai brutal și 
senzațional mod posibil. N-a fost important cine era băieţelul. 
Singurul lucru care conta era culoarea pielii lui. Apoi am avut 
incendiul, care a omorât trei azilanţi. Şi acum el reacționează 
punându-și o mască cu pielea întunecată și omorându-l pe 
Lennart Andersson, un bărbat alb, heterosexual, de vârstă 
medie, în fața unei cete de martori. 

Cum ar reacționa un om dacă ar afla că partenerul său de 
viață a ucis cel puţin trei nevinovaţi, dintre care unul era tatăl 
acelui om? Ar fi măcar în stare să asimileze asta, sau ar 
respinge-o ca fiind o neînțelegere? 

In drum spre Gertrud Molander, Fabian a cugetat la modul în 
care să deschidă acest subiect fără s-o sperie, şi dacă exista sau 
nu o cale de a afla ce i-a spus soțului ei, fără să spună el tot ce 
știa. 

Dar a fost silit să tragă concluzia că, orice ar fi făcut, exista 
riscul iminent să înrăutățească lucrurile. Şi totuşi, nu putea 
decât să încerce. Dacă nu făcea nimic, era doar o chestiune de 
timp până ca Molander să-și ducă la bun sfârşit planul de a-i 
face de petrecanie. Din această perspectivă, tărăgănase deja prea 
mult. 

A deschis poarta şi a mers pe cărarea din grădină făcută din 
lespezi care, în ciuda formelor neregulate, păreau să se îmbine 
aşa de bine, încât niciun fir de iarbă nu reușise să răzbească la 
lumină printre ele. Când a ajuns la ușă, și-a învins ultimul strop 
de împotrivire, a sunat mai mult decât era nevoie, ca să se 
asigure că ea l-a auzit, şi s-a dat cu un pas înapoi, ca să nu stea 
în calea uşii care, în adevăratul spirit Molander, era tratată de 
curând și mirosea a ulei. 

Tăcerea care a urmat era palpabilă și l-a izbit gândul că nicio 
tăcere nu este ca aceea din intervalul dintre sunatul la ușă şi 
deschiderea uşii. Cât să aştepte până să sune din nou? Un 
minut? Două? Treizeci de secunde? 

Şi cum ar trebui să stea? Indiferent pe ce picior se lăsa, tot se 
simţea țeapăn și deloc în largul său. Și mâinile. Ce ar trebui să 
facă cu ele? A încercat să le lase să atârne pe lângă corp, dar așa 
părea nesigur și vulnerabil. N-a mers nici să le vâre în buzunare. 
Nici în buzunarele din față sau din spate ale blugilor, nici în ale 
hainei. După o vreme a făcut un pas în față şi a sunat din nou. 
De această dată a ţinut butonul apăsat atât de mult, încât atunci 
când s-a oprit avea o urmă rotundă pe vârful degetului. 


O fi văzut că era el? De aceea nu deschidea? Şi-a dat seama 
de ce este acolo și şi-a sunat soțul, care a plecat imediat din 
apartamentul lui Molly Wessman şi acum era în drum spre 
casă? 

Maşina ei era parcată pe alee și vedea lumină la unele dintre 
ferestre. Totuşi, nu se vedea pe nicăieri bicicleta cu care fusese 
ea în ziua precedentă. Poate că plecase cu o treabă. Încă nu 
începuse ploaia. Dar era în aer, ca un semn rău, așteptând să 
înceapă să toarne, şi ea va trebui să se grăbească să vină acasă 
dacă nu voia să fie murată. 

Probabil de aceea îi era așa de frig. Dacă ne gândim că mai 
erau doar câteva zile până în ajunul solstițiului de vară, era 
neobişnuit de rece. Sau poate că era la fel ca în fiecare an — cerul 
acoperit și patru sau cinci grade mai mult decât de Crăciun. Cu 
toate acestea, a simţit o picătură de sudoare cum se prelinge de 
pe una dintre vertebre în jos, pe şira spinării. 

El, care de obicei nu era agitat, acum tremura atât de tare, 
încât a fost silit să-şi îndese mâinile în buzunare când ușa s-a 
deschis și Gertrud a apărut, cu şorț de bucătărie și bigudiuri, 
uitându-se la el ca şi cum la început nu l-a recunoscut. 

— Dumnezeule mare, Fabian, tu ești? Habar n-aveam cine ar 
putea să fie la ora asta. 

— Bună, Gertrud. 

I-a întins mâna, cu toate că nu era nici pe departe fermă. 

— Ai un pic de timp? 

— Cred că da. Despre ce este vorba? Nimic grav, sper. 

— Aş prefera să discutăm înăuntru. Cred că în orice moment 
poate să înceapă ploaia. 

— Sigur, scuză-mă, te rog să intri. 

L-a lăsat să intre în hol și a închis ușa. 

— Hai să mergem în living. A, vrei cafea? 

— Nu, mulțumesc, nu vreau nimic. 

Şi-a scos pantofii, descoperind că poartă tot şosetele cu gaura 
în călcâi. 

— Nu durează mult. 

A mers mai departe până în living, care era bej, trecând pe 
lângă vitrina care adăpostea colecția de bufnițe de cristal a lui 


Gertrud și care, dacă era s-o creadă, crescuse necontrolat din 
cauză că prietenii lor ţineau morțiş să mai strecoare acolo câte 
una de fiecare dată când veneau în vizită. 

— Nu-i un scump? 

Gertrud a lăsat din mâini o tavă cu o carafă cu apă şi două 
pahare. 

— Scuze, cine? 

— Reidar, cine altul? Bărbatul cu care vorbeai ieri. 

S-a aşezat pe marginea canapelei. 

— Vrei apă? 

— Nu, mulțumesc, e în ordine, a răspuns, pentru simplul 
motiv că mâna încă îi tremura prea tare ca să ţină un pahar cu 
apă fără s-o verse. 

S-a aşezat pe unul dintre fotolii, întrebându-se dacă nu 
cumva l-a pomenit pe Reidar pentru că şi-a dat deja seama de ce 
se află acolo şi voia să-l ajute. 

— Trebuie să spun că mi se pare impresionant că a reuşit să 
treacă peste asta şi chiar să-şi găsească o nouă soție şi așa mai 
departe. Nu oricine poate, chiar și după un divorţ obișnuit. 
Sincer, nu ştiu cum se poate ridica din pat dimineața. 

Şi-a dus mâna la piept şi a clătinat din cap. 

— E groaznic să te gândeşti la asta. 

Sau, de fapt, era pregătită pentru vizita lui şi încerca să-i 
sondeze bănuielile? 

— Nu ştiu cum m-aş descurca dacă i s-ar întâmpla ceva lui 
Ingvar. Dar, cel puţin, aţi redeschis ancheta. E un pas înainte. 

— Adevărat, şi, de fapt, este ceea ce voiam să vorbesc cu tine. 

— Da? S-a întâmplat ceva? Adică, știți cine a făcut-o, sau 
chiar l-aţi arestat? 

— Gertrud, mă tem că nu pot... 

— Și ce are asta de-a face cu mine? Ingvar n-a pomenit nimic. 
Eu doar s-a nimerit să locuiesc alături și... 

— Gertrud. 

Fabian a întins spre ea mâna care, în fine, părea rezonabil de 
fermă. 

— Aşa cum sunt sigur că înţelegi, nu pot vorbi despre starea 
exactă a investigaţiei. 


Neliniştea ei avea un efect liniştitor asupra lui. Ea nu se 
prefăcea și nici nu avea gânduri ascunse. 

— Ceea ce îți pot spune este că, din cauza unor detalii 
tehnice, am hotărât să fim foarte discreţi şi nu vom face nicio 
declaraţie publică. Din acest motiv, voiam să te rog să nu 
vorbeşti cu nimeni despre caz sau să spui că a fost redeschis. 

— Desigur, nici prin cap nu mi-ar trece. Drept ce soi de 
găgăuță mă iei? Sunt măritată de aproape treizeci de ani cu un 
poliţist. Cum ar părea dacă m-aş apuca să vorbesc în stânga şi-n 
dreapta despre tot ce-mi spune Ingvar? 

— Prin urmare, tu și Ingvar discutaţi lucruri care ar trebui să 
fie confidenţiale? 

Gertrud a oftat. 

— Fabian, să nu-mi zici că nu i-ai spus niciodată Sonjei ceva 
ce n-ar trebui să ştie. 

— Sunt sigur că s-a întâmplat. Dar, pentru binele ei, încerc să 
fie cât mai puţin. Și, dacă tot vorbim de asta, i-ai spus ceva lui 
Ingvar? 

— Nu cred că te înţeleg. Dacă i-am spus ce? 

— Ancheta. Că e din nou activă. 

Gertrud s-a uitat la el ca și cum ar fi simțit nevoia să 
revizuiască felul în care îi interpretase vizita, dându-și seama 
abia acum că trebuie să-și cântărească vorbele cu grijă. În clipa 
aceea stropii de ploaie au început să izbească în geam. Apoi ea 
s-a luminat la faţă şi a scos un hohot de râs. 

— Nu. Ştii, de-abia îl văd de câteva zile. Sincer, n-am habar 
când a ajuns acasă aseară. Dar trebuie să fi fost la ore mici, 
pentru că eu dormeam buştean. 

— Așadar, nu l-ai văzut toată ziua de ieri? 

— Ba l-am văzut, a venit acasă la cină ca de obicei. Dar apoi a 
fost o alarmă sau ceva la telefon și a trebuit să plece. 

— Ce fel de alarmă? 

— N-am nicio idee. Ar trebui să-l întrebi pe el. 

— Aşa că, pur şi simplu, n-ai avut timp să-i spui. 

— Presupun că poţi să zici așa. 

Nu-i spusese, la urma urmei. 

— Bine, a zis el, dând din cap. Şi ţi-aș fi foarte recunoscător 


dacă ai continua să ţii asta pentru tine. 

— De ce? Doar lucraţi în aceeași echipă, ce naiba? Și acum 
iată-te aici, spunându-mi ca în niciun caz să nu-i zic lui. 

A clătinat din cap. 

— Sincer, nu pricep ce se întâmplă. 

— Gertrud, ştiu că poate să pară ciudat. 

Trebuia să rămână calm şi să nu vorbească prea repede sau 
prea rar. Cea mai mică șovăială, şi ea l-ar citi perfect. 

— Motivul este că e atât de devreme, încât nu-i limpede dacă 
putem vorbi încă despre o anchetă. Şi înainte să am mai multe 
de arătat, aş prefera să păstrez cât mai multe lucruri pentru 
mine. 

— Vrei să zici că Astrid şi echipa nu știu? 

Fabian a dat din cap. 

— Având în vedere câte avem acum pe cap, Astrid n-ar fi 
încântată să afle că am petrecut o oră încheiată ieri cu Reidar. 

Ea încă nu era convinsă. O vedea în ochii ei, şi s-a hotărât să 
mizeze pe faptul că mâna îi este destul de fermă ca să ia carafa 
Şi să-şi toarne apă. 

— Şi nu ştiu cum e Ingvar acasă. Dar la lucru îi place să 
vorbească, şi n-aş fi surprins dacă ar lăsa să-i scape ceva într-o 
pauză de cafea. 

— Nu-ţi face griji, a zis Gertrud, chicotind. Jur să nu divulg 
secretul. 

— Nu-i vorba despre divulgarea secretului, e vorba despre... 

— Fabian. Înţeleg exact despre ce este vorba. 

L-a privit cu o seriozitate pe care n-a știut cum s-o 
interpreteze. 

— Dacă tăcerea mea te ajută să-l găseşti pe cel care a făcut 
asta, o ai. 

Femeia a înghiţit în sec şi a închis ochii. 

— N-am să uit cât voi trăi ziua în care Ingvar a venit acasă și 
mi-a spus ce s-a întâmplat. 

Dar nu-și putea împiedica rimelul să se scurgă şi, în cele din 
urmă, a reuşit să scoată un șervețel. 

— Că legistul cu păr lung a reușit să identifice cadavrul care 
a fost aruncat pe insula Ven. Ştii, nu erau doar vecinii noștri. 


Cinam împreună, iar Inga şi cu mine mergeam la yoga în fiecare 
săptămână. Încă nu înţeleg cum poate cineva să facă altă ființă 
omenească să treacă prin ce a trebuit să treacă ea. 

— Când ţi-a spus? 

— Era într-o luni după-amiază, acum aproape cinci ani. Cinci 
ani. Despachetam și spălam rufe după un weekend prelungit la 
Berlin, pe care Ingvar îl organizase ca o surpriză, când el s-a ivit 
brusc în ușa spălătoriei şi mi-a spus să vin în bucătărie și să şed. 
Ba chiar a turnat un pahar de... 

— Stai un pic, a întrerupt-o Fabian, lăsând din mână paharul 
cu apă din care încă nu se băuse. Când aţi fost la Berlin? 

— De joi seara până duminică după-masa. Ingvar a aranjat 
totul, pentru aniversarea noastră. Hotelul, biletele de avion și 
chiar câteva rezervări pentru cină. Atât de neobișnuit pentru el, 
dacă stau să mă gândesc. 

— Prin urmare, spui că tu și Ingvar erați la Berlin când a fost 
săvârşită crima? 

— Da, ce-i cu asta? 

— Nimic. Doar că nu ştiam. A încercat să-și stoarcă un 
zâmbet, cu toate că vedea cum întreaga sa investigaţie i se 
prăbușește sub ochi. În acea vreme eram încă la Stockholm. 

Dacă Molander avea un alibi pentru uciderea Ingăi Dahlberg, 
tot restul se prăbușea ca piesele de domino. Indiferent cât s-ar fi 
luptat el și Elvin să le alinieze, una după alta. Dacă Molander nu 
era ucigașul, nu exista motiv. Pur și simplu, nu putea să fie 
adevărat că el era la Berlin. 

— Îmi pare rău dacă pricep mai greu, dar ești absolut sigură 
că a fost weekendul în care aţi fost la Berlin? 

— Cum ziceam, îmi amintesc ca și cum ar fi fost ieri. 

— Şi aţi fost împreună tot timpul, tu şi Ingvar. Nu v-aţi 
despărțit niciodată și... 

— Fabian, ce vrei să zici? 

— Nimic. Doar... 

— Doar ce? Ce-i asta? Nu știu de unde ţi-a venit așa idee, însă 
sună, de fapt, ca și cum l-ai bănui pe Ingvar al meu. 

— Nu, nu, nu, nici vorbă. Dumnezeule mare, nu, a încercat s- 
o liniștească. Sunt doar nedumerit, pentru că nu se potriveşte cu 


informațiile pe care le am eu. 

— Ce informaţii? 

S-a ridicat şi şi-a ațintit degetul spre el. 

— Ingvar şi cu mine eram la Berlin, că vrei tu s-o crezi sau 
nu. 

— Minunat, am înţeles. Voiam doar să fiu sigur. 

— Pot chiar să-ţi arăt o fotografie. 

A trecut pe lângă el spre bibliotecă şi a luat una dintre 
fotografiile înrămate de pe ea. 

— Gertrud, nu-i nevoie, zău. Te cred. 

Ea i-a pus fotografia în poală. 

— Poţi să vezi cu ochii tăi. 

— Gertrud, îmi pare rău. Nu voiam să sune ca şi cum nu te- 
aş fi crezut. S-a uitat la fotografie, care îi înfățișa pe Gertrud și 
Molander care beau cafea, având între ei un ștrudel cu mere pe 
jumătate mâncat. Doar că am fost surprins că aţi fost la Berlin în 
acel weekend. Asta-i tot. 

— Nu ştiu dacă ai fost acolo, dar fotografia este făcută la Cafe 
Einstein Stammhaus, una dintre puţinele cafenele clasice din 
Berlin care a supravieţuit războiului. 

— De fapt, am fost acolo, a zis, studiind fotografia care îi 
oferea lui Molander exact alibiul de care avea nevoie. 

— Îmi amintesc bine ce mi-a povestit Ingvar, că Goebbels i-a 
făcut cadou amantei sale clădirea, înainte să fie transformată 
într-un cazinou. Părea impregnată de istorie. Şi, uite aici. A 
răsucit cadrul, a îndepărtat partea din spate, a scos fotografia şi 
a pus arătătorul pe data 24 august 2007 marcată de aparatul de 
fotografiat în partea de jos. Sunt sigură că știi asta mai bine 
decât mine. Dar cred că a fost exact ziua în care a fost omorâtă 
Inga Dahlberg. 

Fabian a dat din cap. Avea dreptate. A fost chiar în acea zi. 
Poate că n-a fost colegul lui, la urma urmei. Dar singurul lucru 
pe care îl simţea era dezamăgirea. Până acum fusese convins că 
și el, și Hugo Elvin fuseseră pe pista corectă. Piesele de puzzle 
se așezau la locul lor, una după alta, şi se cristaliza încetul cu 
încetul un motiv pe cât de groaznic, pe atât de plauzibil. Dar 
acum dispăruse temelia întregului caz și el nu mai rămăsese cu 


NIMIC. 

— Şi, dacă nu cumva îmi amintesc greşit, mai sunt și alte 
fotografii, a continuat Gertrud. De fapt, cred că avem un întreg 
album. Numai să nu mă întrebi pe unde e. 

— Nu te osteni. 

Telefonul a început să-i vibreze în buzunar, dar cu siguranţă 
nu era momentul să răspundă. 

— Telefonul tău sună? 

Fabian a dat din cap şi l-a scos ca să respingă apelul, când a 
văzut că e Molander. 

— Salut, credeam că ești prins cu Molly Wessman și nu 
trebuie să fii deranjat cu niciun preţ, a zis, examinând fotografia, 
în căutarea oricărui detaliu nelalocul lui. 

— E perfect adevărat, a răspuns Molander. Dar să sun eu și să te 
deranjez pe tine, asta-i cu totul altă mâncare de peşte. 

Ar putea fi orice. O siluetă care pare artificială, umbre lipsă 
sau lumini care nu se potrivesc cu restul scenei. 

— Ai găsit ceva? 

— Ba bine că nu. Ţi-aş propune să laşi orice faci în clipa asta şi să 
ajungi aici în goana mare. 

Orice care să arunce în aer afurisitul de alibi, așa încât 
adevărul urât mirositor să se poată prelinge afară odată pentru 
totdeauna. 

Fabian a parcat în spatele dubiţei albe a lui Molander și a 
oprit motorul. Radioul, la care Astrid era tocată mărunt din 
cauză că vânarea suspectului de crimă pedofil Assar Skanâs era 
deja la a cincea zi, a amuţit, iar ştergătoarele și-au oprit mișcarea 
la jumătatea parbrizului, făcând ploaia, devenită torențială, să se 
adune în băltuțe care se uneau și se tot măreau, până ce 
tensiunea superficială era învinsă de gravitație. 

Molander păruse la telefon entuziasmat și încântat. Nu 
răzbătuse nicio umbră de bănuială. Poate că era doar el însuşi, 
mândru şi nerăbdător ca nimeni altul să se împăuneze cu 
rezultatele pe care se părea că le-a obținut. 

Cu toate acestea, era departe de a fi pregătit să acorde 
încredere acestei impresii. Faptul că Molander a sunat când 
Fabian era chiar în casa lui, vorbind cu Gertrud despre el, putea, 
desigur, să fie o coincidenţă. Dar putea la fel de bine să fi fost 
pentru că le ascultase conversaţia prin intermediul unui 
microfon ascuns şi hotărâse să le întrerupă întâlnirea înainte să 
ajungă prea departe. 

În acest caz, întrebarea era care este planul lui Molander. 
Părea improbabil să aleagă să-l lichideze în apartamentul lui 
Molly Wessman, cu toate că nu putea trece cu vederea 
posibilitatea. O persoană murise acolo de curând și, apoi, 
Molander era la conducerea investigaţiei. Ceea ce o făcea 
improbabilă era prezența celor doi asistenţi și, câtă vreme 
aceştia erau de faţă, ar trebui să fie în siguranţă. 

Cu toate acestea, şi-a luat pistolul, a pus în el un încărcător 
plin și l-a băgat în tocul atârnat de umăr, sub haină. Apoi, ca 
precauţie suplimentară, i-a trimis lui Astrid un SMS în care scria 
că Molander afirmă că a găsit ceva interesant acasă la Molly 
Wessman și că se duce să vadă despre ce e vorba. 

Şi-a lăsat mașina cu cheile în contact și s-a dus repede la ușa 
principală. O distanţă care, deși nu era decât un pic mai mare de 
cinci metri, a fost suficientă ca să fie udat până la piele. Un 
opritor împiedica ușa să se închidă și în faţa liftului, alături de o 


trusă cu unelte, erau câteva găleți împodobite cu triunghiuri de 
avertizare roșii, aşa că a luat-o pe scări. 

În dreptul apartamentului lui Molly Wessman a așteptat ca 
apa să se scurgă, apoi și-a trecut degetele prin păr, a pornit 
funcţia de înregistrare a telefonului și a intrat. 

Se gândise, firește, să nu meargă, însă a conchis că asta n-ar 
face decât să ridice o mulţime de întrebări, dacă Molander 
găsise cu adevărat ceva. 

I-a trecut prin cap, de asemenea, să-l ia cu el pe Klippan sau 
pe altcineva din echipă. Asta probabil că l-ar fi împiedicat pe 
Molander să-și pună în aplicare planul, dacă avea cu adevărat 
unul. Dar numai temporar. Dacă omul hotărâse să-i ia viața, să 
se asigure că nu sunt niciodată singuri nu era o soluție de 
durată, şi nici fuga nu era. 

Nu, asta nu-i lăsa decât o opţiune — confruntarea directă. Şi 
asta ar putea la fel de bine să fie acum sau altădată. În mod 
paradoxal, ar fi putut să fie în avantajul său, de vreme ce încă nu 
reuşise să găsească o probă decisivă. O încercare de asasinat 
eșuată ar fi mai mult decât suficient ca să fie arestat şi să se 
lanseze o anchetă oficială. 

Așadar, cea mai bună variantă era să fie pregătit și să nu 
şovăie să preia controlul de îndată ce se petrecea ceva ieşit din 
comun. Orice o însemna ieșit din comun când era vorba de 
Molander. 

— Hei, salut, vino, vino! 

Molander şi-a tras jos gluga costumului de protecție în vreme 
ce se îndrepta spre el pe hol. 

— Emil şi Janos tocmai au dat o fugă să prânzească, așa că 
avem la dispoziţie tot locul. 

Fabian a dat din cap şi a păşit pe folia de plastic transparent 
care acoperea podeaua holului. Sigur că nu erau decât ei doi. 

— Nu se întâmplă să ai şi pentru mine un costum hazmat, 
nu? 

— Nu, câtă vreme nu te apropii de dormitor nu se întâmplă 
nimic. Acolo lucrăm încă. Dar aici am terminat, aşa că poţi să 
mergi liniştit. 

S-a lăsat tăcerea. Fabian a profitat de ocazie ca să facă un pas 


în spate. Distanţa de o lungime de braţ părea o cerință minimă. 

— Ce-ai găsit? 

Molander s-a luminat la faţă. 

— Vino aici. O să-ți arăt. 

S-a tras în spate pe hol și i-a făcut semn să vină, fluturându-şi 
mâna. 

De ce nu putea să-i spună și gata? Dacă n-ar fi fost atât de 
tipic pentru Molander să exploateze la maximum aceste situații, 
ar fi refuzat să meargă mai departe. Aşa, nu putea decât să se 
supună. 

— Mi-ai cerut să-mi țin ochii cât mai deschişi, îți aminteşti? 
Fabian a dat din cap, cu toate că n-avea nici cea mai mică idee 
despre ce vorbea Molander. Nu fi aşa surprins. Nu-ţi aminteşti? 
Când m-ai sunat și o ţineai una și bună cu dispozitivul acela de 
depozitare a cheilor. Molander a arătat spre uşa apartamentului. 
Sincer să fiu, n-am priceput de ce-i tot dai cu gura despre asta şi 
despre posibilitatea ca un meseriaș să fi avut acces la cheile 
casei. Dar iată dovada. Molander a făcut un pas spre el. Nu 
întotdeauna trebuie să înțelegem ceva din prima. Sau, cum zicea 
cineva: Când alegi să fii nedumerit, viața se manifestă în feluri 
misterioase. 

— Ingvar, a zis Fabian și s-a mai dat înapoi cu un pas. De ce 
mă aflu aici? 

— Măi, măi, că supărăcios mai suntem azi! Molander i-a 
aruncat o privire zâmbitoare pe deasupra ochelarilor, care 
păreau că stau să-i cadă de pe vârful nasului. Vezi tu, e 
neobișnuit pentru mine să fiu în această poziţie. Mai exact, abia 
a doua oară. A ridicat două degete. Ceea ce face toată treaba 
deosebit de delicată. 

Lui Fabian i s-a părut că înțelege mult prea bine ce vrea să 
spună. Acum două luni, Hugo Elvin a descoperit tainele lui 
Molander. Și acum era rândul lui să-l înfrunte pe Molander. 
Problema era că nu se simțea în stare să scoată pistolul și să 
preia controlul asupra situaţiei. La urma urmei, Molander n-a 
spus sau făcut până acum nimic care să garanteze o arestare. 

— Dar, din fericire, nu suntem aici decât noi doi, ceea ce, de 
fapt, ușurează lucrurile pentru un om mândru ca mine, a 


continuat Molander. Pentru că adevărul este că, dacă n-ai fi 
insistat să mă uit cu și mai multă atenţie la acel obiect anume, e 
foarte probabil că mi-ar fi scăpat. 

Fabian a fost azvârlit înapoi în confuzie, bâjbâind după ceva 
de care să se agaţe. Poate că exact asta încerca Molander să facă. 
Să-l năucească şi să-l facă să-și piardă concentrarea. 

— Vezi firul acela de pe tavan? 

Molander a făcut semn spre un punct din spatele lui, în 
dreapta. 

Era ultimul lucru pe care ar fi vrut să-l facă, dar n-avea 
încotro, trebuia să-i întoarcă spatele lui Molander. Şi iată-l, într- 
adevăr, un fir, un cablu electric alb absolut obișnuit care se 
întindea pe partea dreaptă a holului, acolo unde zidul se 
întâlnea cu tavanul, și dispărea printr-o gaură. 

— Acela se întâmplă să fie un cablu de internet de mare 
viteză în bandă largă. Un așa-numit cablu cu fibră optică. 

— Bine. Sigur, a zis, încercând să pară interesat, în vreme ce 
se răsucea la loc spre Molander. 

— Nimic ciudat în asta. În câţiva ani, toată lumea o să aibă 
rețea de fibră optică. Dar atunci când am observat unde se duce 
acel cablu, am simţit că trebuie să-l examinez mai atent. Reţeaua 
a fost instalată în modul obișnuit, aducând un cablu din subsol, 
unde este hub-ul, prin casa liftului şi apoi pe fiecare etaj. Şi, ca să 
rămână scăzut costul instalaţiei, modemul și ruterul sunt 
așezate de obicei undeva în hol, într-un dulap sau așa ceva. Dar, 
după cum vezi, în acest caz l-au dus prin apartament până în 
dormitor. Şi au făcut o treabă bună, așa că ştim că n-a fost ieftin. 

— Poate că a vrut ruterul în dormitor și a acceptat bucuroasă 
să plătească în plus pentru el. 

Fabian a ridicat din umeri. Unde voia să ajungă cu asta? 
Despre ce mama naibii era vorba? 

— Poate. E sigur că întotdeauna am avut o recepţie groaznică 
în dormitor. Cel puţin după părerea lui Gertrud, care ţine 
morțiş să joace Wordfeud în pat jumătate din noapte. 

A clătinat din cap. 

— Dar asta nu explică de ce cablul trece prin perete. 

A arătat spre tavan, în locul în care cablul dispărea printr-o 


gaură. 

— Ce e în partea cealaltă? 

— Exact, ce e în partea cealaltă? În sfârşit, ajungem undeva. 

Molander şi-a ciocănit tâmpla cu degetul. 

— Vino cu mine şi o să vezi cu ochii tăi. 

S-a tras înapoi pe hol, dincolo de o ușă pe care a deschis-o cu 
o mână. 

— Ce aștepți? Ei, am crezut că ești cu adevărat curios. 

Molander i-a făcut semn să vină în cameră, aşa cum ar fi 
momit un copil cu dulciuri. 

Fabian și-a dus mâna la piept cu discreţie, ca să se asigure că 
pistolul este unde ar trebui să fie, şi abia apoi s-a dus la 
Molander și s-a uitat în baie, care avea spoturi pe tavan, faianță 
pictată manual până la înălțimea pieptului şi WC-ul, bideul și 
chiuveta aliniate pe peretele din dreapta. În partea cealaltă erau 
o maşină de spălat și un uscător, cu câteva găleți de plastic pe 
capac, iar drept în față era o cadă mare cu hidromasaj. Cu alte 
cuvinte, o baie frumoasă, scumpă, în care nimic nu părea ieşit 
din comun. 

Şi aici podeaua era acoperită cu folie de plastic, unul dintre 
obiceiurile lui Molander când terminaseră cu o încăpere, dar nu 
și cu restul proprietăţii. Rostul plasticului era să poţi intra fără 
să contaminezi nimic. Fabian nu-și dorea nimic mai mult decât 
să iasă de acolo. Dar ca să vadă cablul despre care vorbea 
Molander trebuia să intre de-a binelea și să se răsucească. 

Lumina de la spoturile de pe tavan l-a orbit și l-a silit să-și 
umbrească ochii cu o mână. De asemenea, era cald, cu câteva 
grade mai mult decât în restul apartamentului. Mai ales aproape 
de podea. Să fi fost dată la maximum încălzirea din podea? 
Dacă da, de ce? Era complet năucit şi simţea cum limba i se 
lipește de cerul gurii, în vreme ce transpiraţia îi înmuia hainele 
deja leoarcă. 

Ceea ce avea nevoie cu adevărat era să stea şi să bea un pahar 
mare cu apă rece. Dar nu-și putea permite să coboare garda. Nu 
conta că dogoarea îi stârnea greață. Ce trebuia să facă era să 
rămână concentrat, să încerce să înțeleagă ce plănuise Molander 
pentru el și să aștepte momentul potrivit. 


Şi a înţeles, de îndată ce a văzut cablul. Cum ieşea din perete, 
aşa cum era de așteptat, şi mergea mai departe pe tavan, printr- 
o cutie mică, după care dispărea prin altă gaură. Dintr-odată, 
totul a căpătat sens. Toată vorbăria despre apelul lui de 
duminică şi propriile gânduri incoerente despre un meseriaş cu 
un set suplimentar de chei, cablul și folia de protecție de pe 
podea, căldura crescută și acele găleți, care acum observa că au 
aceleași triunghiuri de avertizare ca acelea de pe scară. 

— Acum vezi? a zis Molander din spatele lui. 

Şi a văzut. A văzut cum colegul său folosise acel cablu ca să-l 
ademenească în baie, aşa încât să-l poată împinge în baie. 

Acid fluorhidric. Nu cumva e atât de coroziv, încât nu-l poţi 
depozita în borcane de sticlă, doar în găleți de plastic? Atât de 
coroziv, încât ar putea preface un corp omenesc într-un noroi 
vâscos, însângerat, așa încât nu trebuia decât să-ți aminteşti să 
culegi oasele înainte să arunci totul în WC şi să tragi apa? 

Și-a băgat mâna în haină şi a cuprins cu degetele țeava 
pistolului. Nu ştia dacă are destule probe. Dar n-avea 
importanţă. Nu mai putea să aștepte. Dacă nu acționa acum, 
Molander avea să vină la el cu un soi de seringă sau o bucată de 
pânză îmbibată cu o substanţă chimică. 

— Nu-i ciudat? 

Molander a intrat în sala de baie alături de el. 

— Cred că e puţin spus, a zis Fabian, în vreme ce începea să 
tragă pistolul afară din toc. 

— Nu-i aşa? Molander s-a răsucit și a arătat spre tavan. 
Vreau să zic, de ce să tragi pe aici cablul? Primul meu gând a 
fost că e complet inutil. Doar ca să sfredelești acel perete, care, 
apropo, este de rezistenţă, ai nevoie de un rotopercutor, și apoi 
să-l scoţi prin același perete, acolo. Molander a clătinat din cap. 
Cu neputinţă de înțeles. Dacă nu era cutiuța aceea din mijloc. 
Pentru că acolo se găsește explicaţia. S-a răsucit brusc spre 
Fabian. Te simţi bine? 

— Poftim? 

— Păi, te-ai albit cu totul la față şi arăţi de parcă ai fi pe cale 
să leșini. 

— Nu, sunt bine, mi-e doar un pic prea cald. 


A dat drumul pistolului. 

— Ştiu, e o saună aici. Janos tot dă mai tare încălzirea din 
podea ca să vadă cât de cald se poate face. Are de gând să-și 
renoveze baia de acasă. Dar lasă asta. În fine, mi-am luat 
îngăduinţa de a mă uita mai bine la acea cutie și, de cum am 
deschis-o, am știut ce este. 

Fabian a dat din cap şi şi-a şters transpiraţia de pe frunte cu 
mâneca hainei. 

— Prin urmare, dacă încă nu ţi-ai dat seama, e momentul să 
întrebi. 

— Îmi pare rău, dar nu cred că înţeleg ce... 

— Dumnezeule mare, chiar că nu ești în apele tale azi. 
Molander a clătinat din cap. A fost la fel şi la ședința de 
dimineaţă. Nu știu unde îți zburau gândurile. Dar cu siguranță 
nu erai prezent. 

— Va trebui să mă scuzi, dar am o grămadă de lucruri pe cap 
acum şi ţi-aş fi recunoscător să ne întoarcem la motivul pentru 
care ne aflăm aici. Vreau să zic... 

— Vrei să vezi, l-a întrerupt Molander. 

— Ăăă, poftim? 

— M-ai auzit bine. În cutia aceea este o micuță cameră video, 
cea mai mică de pe piaţă, şi se uită drept la oricine stă frumos, 
comod, în cadă. Încântător, nu? 

— Bine, stai un pic. Ce, o cameră video racordată la internet? 
Vorbeşti serios că aici este o... 

— Aha. Şi, de parcă n-ar fi destul de rău, mai e una exact la 
fel în dormitor. 

Kim Sleizner şi-a parcat mașina pe locul rezervat persoanelor 
cu handicap din fața restaurantului Thai Pan de pe 
Thorupsgade, a pus pe bord permisul pe care izbutise să i-l 
smulgă doctorului său când a făcut operaţia la șold şi a mers 
mai departe pe jos pe Korsgade. După vreo cincizeci de metri a 
luat-o la dreapta, pe Blågårdsgade, și pe dată a simţit cum i se 
umflă gâtul, bolborosind ca şi cum i-ar fi dat fierea în clocot. 

Existau puţine locuri pe care să le deteste la fel de mult ca 
Blågårdsgade. Nu-i vorbă, era ceva pitoresc în toate terasele 
localurilor, pline de tineri pe care nu-i ducea mintea să facă mai 
mult decât să-şi irosească viața bând încă un macchiato mult prea 
scump, făcut cu boabe organice pe care le-a răhăţit o afurisită de 
mâţă indiană. Sigur, fusese şi el cândva tânăr şi putea, dacă 
chiar se străduia, să dezgroape una sau două amintiri bune din 
toate nopţile de băutură pe care le petrecuse în acest cartier. 

Dar îşi dorea tare mult să distrugă tot locul ăsta. Să radă tot și 
să construiască altceva. O parcare sau ce-o fi, n-avea importanţă, 
câtă vreme nu mai rămânea nici urmă din ce e vechi. Ura sa, 
pentru că era cu adevărat ură, nu izvora din toate împușcăturile 
trase pe aici sau din faptul că una dintre bandele din oraş își 
avea teritoriul în cartier. 

Nu, vina o purta Dunja Pizda Hougaard. Îi distrusese somnul 
şi-i desenase cercuri întunecate sub ochi, pe care nu le putea 
ascunde niciun fard corector din lume, și cu cât se apropia de 
apartamentul ei de pe Blågårdsgade nr. 4, cu atât îi creştea 
proasta dispoziţie. 

După evenimentele din Helsingør de luna trecută, când a 
reuşit s-o împiedice să-și asume meritul de a fi rezolvat un caz 
privind uciderea unor oameni ai străzii, a hotărât că n-o să mai 
aibă nimic de-a face cu ea. Izbutise să-i blocheze avansarea în 
carieră și acum avea să stea cât mai departe putea, observând-o 
de la o distanţă sigură şi văzând cum se smochinește și în cele 
din urmă moare într-o baltă a propriului eşec. 

Dar tăcerea ei asurzitoare nu i-a dat pace. Oricât de tare își 


dorea, nu mai putea să stea cu braţele încrucișate, mulțumindu- 
se să nu agite spiritele, în vreme ce încerca să se convingă pe 
sine că totul e în ordine. 

Să dispari fără să laşi nicio urmă electronică este mult mai 
greu decât ar putea crede lumea. Una e să-ţi iei o cartelă SIM 
preplătită pentru telefon şi să-ţi închizi conturile din rețelele 
sociale. Să renunți la cardurile bancare și să nu te atingi de banii 
din conturi e altceva. 

În cel mai bun caz, n-avea de ce să-și facă griji. La urma 
urmei, o lună nu-i prea mult timp. Poate că ea era pur și simplu 
acasă, încovrigată în poziţie fetală, încercând să priceapă cum a 
reuşit el s-o învingă din nou. 

Pe interfonul de la intrare scria, într-adevăr, Carsten Rohmer & 
Dunja Hougaard. Dar nu era nevoie să sune și s-o avertizeze. 
Avusese grijă să facă o dublură a cheilor ei de acasă de cum și-a 
început activitatea în departamentul lui, în 2009. Făcuse asta cu 
toți angajaţii, dar ale Dunjei au fost singurele pe care a ajuns să 
le folosească. 

De această dată, ușa blocului nu era închisă cum trebuie, aşa 
că a putut să intre şi să urce până la ușa ei, unde cheia pe care o 
avea a alunecat în broască la fel ca într-o fecioară care consimte. 
După două secunde fără niciun sunet, stătea în holul ei, 
adulmecând. 

Mirosea a haine care nu s-au uscat complet și a unsoare 
prăjită. Exact așa îşi închipuise și sperase că trăiește. În mizerie. 

Dar nu arăta așa cum își amintea. Sau da? Nu avusese ea în 
hol postere înrămate cu Louisiana? Acum erau tablouri cu 
Marele Zid din China, elefanţi şi tot soiul de temple la asfinţit. 
Era de un prost gust insuportabil, şi o lampă chinezească roşie, 
cu ciucuri și alte chestii atârna deasupra mesei de bucătărie pe 
care era așternută o mușama roșie cu elefanţi. 

— Ce mama dracului cauţi aici? 

Cuvintele veneau de la un chinez scund, cam dolofan, cu 
voce scârțâită şi păr vâlvoi. 

— Bună ziua, numele meu este Kim Sleizner. 

S-a dus la el să-i strângă mâna, cu toate că încă se auzea apa 
trasă la WC şi ştia prea bine că igiena nu e o prioritate pentru 


chinezi. 

— Mă doare-n cot care ţi-e numele, Kim Sleizner ori Kim- 
bulangiul-Sleizner. 

Chinezul şi-a fluturat degetul arătător. 

— Vreau să ştiu ce mama dracului cauţi în casa mea. 

— Îmi pare rău, sunt un vechi prieten al Dunjei Hougaard. 
Sleizner s-a trudit să nu râdă. Eram prin apropiere. 

— Hm, interesant. Chinezul și-a mângâiat țăcălia și a dat din 
cap, maimuţțărind cugetarea profundă. Atunci poate că Kim- 
bulangiul-Sleizner îmi poate spune cum se face că s-a „nimerit” 
să intre drept în apartamentul meu? 

Şi-a încrucișat braţele şi l-a fixat cu privirea pe Sleizner, care 
i-a răspuns cu unul dintre zâmbetele sale standard. 

— Îmi cer iertare, n-am avut intenţia să deranjez. Dar foarte 
buna mea prietenă Dunja Hougaard locuia aici, cel puțin până 
acum vreo lună. Și, de vreme ce a avut încredere să-mi dea 
cheile — a fluturat cheile — și n-a deschis nimeni când am sunat la 
uşă, voiam să mă asigur că totul este... 

— Ai sunat la ușă. Ce ciudat! Cu siguranţă că n-am auzit 
soneria. 

— Poate că am atins din greșeală butonul pentru lumină. 
Sleizner a ridicat din umeri şi a simţit că răbdarea îi este pe 
terminate. Dar dă-mi voie să ajung la motivul pentru care am 
trecut pe aici. Nu cumva ştii unde este Dunja? 

— Şi de ce aş şti asta, când nici măcar nu ştiu cine e? E ca și 
cum ai întreba un elefant dacă poate să zboare pe Lună. 

— Dar ai pe uşă numele ei, așa că trebuie să știi ceva. 

— N-am numele ei pe uşă. De ce l-aş avea? Chestia e că pe 
ușa mea nu e acum niciun nume, și asta-i vina nimănui altcuiva 
decât a lui Kim Sleizner. Bărbatul, care era cu două capete mai 
scund decât Sleizner, stătea acum foarte aproape de el şi-l 
împungea cu arătătorul în piept. Pentru că dacă n-ai fi dat 
buzna aici îndrugând prostii, ar fi fost pus până acum. 

S-a dus la masa din hol, a scos dintr-o punguţă de plastic o 
plăcuţă de alamă şi a ridicat-o în fața lui Sleizner. Pe ea scria 
Qing Who, şi Sleizner n-a putut decât să dea din cap. 

— Bine, dar pe interfon, la intrare, scrie „Dunja Hougaard”, 


măcar atâta ştiu. 

— Și cu ce sunt eu vinovat? l-am spus proprietarului de mai 
multe ori decât literele din cuvântul „elefant”. 

— Bine, bine, bine, a zis Sleizner, care se săturase de 
ciorovăială. Prin urmare, nu știi nimic de Dunja Hougaard? 

— Doar că pare să aibă obiceiul să dea cheile mele oricărui 
trecător. 

Bărbatul a smuls cheile din mâna lui Sleizner. 

— Bine, atunci asta este. 

Sleizner era pe cale să facă un pas înapoi. Însă nu se putea 
hotărî să dea înapoi din fața unui nenorocit de elefănțel 
chinezesc. Pur și simplu, nu putea. 

— Atunci, cel puţin cheile au ajuns acasă. Asta e de bine. 

— E un fel de a spune, a zis chinezul, care insista să stea așa 
de aproape de Sleizner, că îi putea mirosi respirația împuțită, în 
ciuda diferenței de înălțime. Eu prefer să spun „Pa, nu mi-a 
părut bine să te cunosc. La nicio revedere”. 

Idiotul era mult mai rău decât un nenorocit de maidanez al 
cărui creier e prea mic ca să priceapă că, în loc să latre, ar trebui 
să fugă cât îl țin picioarele 

Foarte probabil, nu mai era nimeni altcineva în apartament, și 
nu i-ar fi fost greu să-l surprindă pe chinezoiul mic și umflat cu 
o lovitură puternică în fluierele picioarelor. Dar încă nu ajunsese 
acolo, cu toate că se gândea deja cu plăcere să folosească, 
accidental, un pic prea multă forță când îi răsucește chinezului 
braţele la spate şi aude trosnetul unui umăr care se dislocă. 

— Sigur, nu-ţi face griji. Fireşte că plec, a zis, surprins de 
propria răbdare. Dar înainte s-o fac, vreau doar să te întreb ceva. 
Ne putem gândi la asta ca răsplată pentru că ţi-am adus cheile. 
Aş putea să mă uit un pic pe aici? Doar un pic, cinci-şase 
minute, nu mai mult. 

Bărbatul s-a uitat în sus spre Sleizner, s-a scobit în nas, a făcut 
cu degetul mare şi arătătorul o biluță din cele găsite acolo și a 
azvârlit-o cu un bobârnac. 

— Eşti mai încet la minte decât un elefant retardat. Care parte 
din „adio” n-o înţelegi? 

— Înţeleg perfect, a zis Sleizner și s-a pomenit plănuind deja 


cum să curețe stropii de sânge de pe pereți și să scoată cadavrul 
din apartament. Dar problema e că ea a împrumutat de la mine 
un CD şi alte câteva lucruri și s-ar putea să le fi lăsat aici. 

— Un compact disc cu ce? 

— Poftim? 

— Ai zis că a împrumutat un CD. Ce CD? 

— Păi, ăăă... De ce spusese asta? Nici măcar nu-i plăcea 
muzica. Huey Lewis and the News. Cele mai bune melodii ale 
lor. Dar era cu autograf, de când i-am văzut ultima oară 
împreună pe scenă, aşa că avea o mare valoare sentimentală. 

In mod surprinzător, Pampa tul a părut că chibzuiește. În loc să 
scuipe imediat un „nu”, stătea acolo, scărpinându-şi țăcălia 
jalnică. 

— Oho, a zis în cele din urmă și a dat din cap. Huey Lewis 
and the News, asta-i una dintre formațiile mele preferate. I-a 
întins mâna și a zâmbit. Şi i-ai văzut pe scenă. Asta-i mai mult 
decât pot spune eu. 

Sleizner a luat fără tragere de inimă mâna care umblase prin 
nas și a sperat că strângerea mâinilor n-o să fie urmată de o sută 
de întrebări tâmpite la care nu putea să răspundă. 

— Din păcate, n-am văzut pe aici niciunul dintre albumele 
lor. În afară de al meu, desigur. Dar am găsit o cutie de pantofi 
pe raftul de sus din dulap. Ceva dinăuntru ar putea să fie al tău. 
Aşteaptă, o aduc. 

Bărbatul a dispărut în casă. Sleizner a prins ocazia să-şi bage 
capul în living și a tras concluzia că tipul e obsedat de elefanți. 
Totul, de la draperii şi covor până la pernele de pe canapea, era 
acoperit cu elefanţi de diferite culori. La fel şi suvenirurile din 
bibliotecă şi figurinele de lângă televizor. Elefanţi, elefanți și iar 
elefanţi. Până şi picioarele măsuţei de cafea aveau forma 
picioarelor de elefant. 

— Poftim. 

Bărbatul i-a înmânat o cutie de pantofi. 

Așadar, până la urmă curviștina uitase ceva acolo. Nu știa la 
ce să se aștepte. Dar, cu un pic de noroc, ar fi putut fi ceva 
interesant. O adresă, un număr de telefon, o chitanţă de la Netto 
sau cupoane de la Joe & the Juice. Nu conta ce anume, câtă 


vreme era un embrion de informaţie care i-ar putea arăta 
direcţia cea bună. 

În partea de sus erau câteva ilustrate nefolosite, care în 
realitate erau reclame deghizate. Un ceas de mâna se oprise la 
unsprezece fără șapte minute, în data de douăzeci și unu. Mai 
erau câteva stilouri, o gumă roasa și o cutie de pastile Ga-Jol», 
care a zdrăngănit când a scuturat-o. La fund a găsit un carnet cu 
vreo jumătate din foi rupte, și când l-a ţinut la lumină a cules, în 
sfârşit, roadele muncii sale. 

Întocmai așa cum a sperat, ea mâzgălise ceva și apoi a rupt 
foaia, crezând că nu lasă nicio urmă. Proasta apăsase aşa de tare 
cu pixul, că putea citi cu uşurinţa urmele de pe foaia următoare. 
Era un număr din zece cifre. Probabil un cod numeric personal 
sau un număr de mobil. N-avea importanţă care dintre ele. 
Oricare ar fi, avea să-l ajute să înainteze. 

— Mulţumesc foarte mult. Ai fost de mare ajutor. Sleizner a 
rupt foaia şi era pe cale să înapoieze cutia de pantofi când a 
descoperit alte însemnări pe pagina următoare. Și acestea erau 
complet vizibile, în cerneală. 


Poţi să încerci dacă vrei 

Dar ăsta nu-i nici cod numeric personal, nici număr de mobil 
E doar un şir de cifre la nimereală 

Așa că nu te mai osteni să cauţi 

Pentru că n-o să mă găsești niciodată 

Dar eu o să te găsesc 

Când nici nu te aştepţi 

Unde doare cel mai tare 

Fabian a coborât din mașină, a văzut că ploaia se oprise și a 
încuiat portierele, cu senzaţia că stă în echilibru precar pe 
marginea unei prăpăstii, legat la ochi. Era viu, dar nu știa dacă 
să se simtă uşurat sau dezamăgit că Molander nu-şi dăduse 
arama pe față. Totul era din nou în desfășurare. 

Până şi uciderea Ingăi Dahlberg devenise un uriaş semn de 
întrebare, sub forma unui alibi din Berlin, şi până nu reuşea să-l 
demonteze nu putea decât să încerce să-şi vadă de treburi ca de 
obicei, exact aşa cum făcea Molander. 

Camerele video ascunse erau, fără îndoială, un indiciu foarte 
semnificativ în investigaţie. Primul său gând fusese că Molly 
Wessman trebuie să fi ales ea însăşi să le instaleze în baie și în 
dormitor. N-ar fi fost surprinzător să aibă o latură 
exhibiționistă, dat fiind tatuajul şi faptul că era membră a 
clubului Spader. După părerea lui Molander, a fost nevoie de 
mult timp şi bani pentru ascunderea camerelor, dar asta ar fi 
putut fi ca să nu-i tulbure pe potenţialii musafiri. 

Însă, dat fiind că Molander n-a reușit să localizeze serverul la 
care trimiteau informații camerele și n-a reușit să le închidă, în 
afară de cazul în care le tăia cablurile, au căzut de acord că 
Molly Wessman probabil că nu ştia că este supravegheată. 

De asemenea, era clar că acele camere fuseseră instalate odată 
cu cablurile de internet de mare viteză. O treabă care, după 
spusele preşedintelui asociaţiei de locatari, a fost făcută în 
decursul unei săptămâni din toamna lui 2009 de către 
Fiberbolaget AB. 

A sunat la firmă, încercând să dea de proprietar, Eric 
Jacobsen, dar centralista i-a spus că este plecat într-o inspecție şi 
nu e așteptat înapoi decât după-amiază. N-a vrut să-i dea un 
număr de mobil. Totuși, s-a oferit să transmită un mesaj și l-a 
rugat să sune din nou. 

Eric Jacobsen era un nume obișnuit, însă numai unul dintre ei 
avea un venit care îi permitea să locuiască pe Slottsvăgen din 
Laröd, lângă Helsingborg, la nord. Era pe partea dreaptă a 


Larodvăgen, în partea veche a orașului, lângă apă. Judecând 
după mașinile parcate pe aleile din faţa caselor, Jacobsen nu era 
singurul din cartier care o ducea bine, cu toate că părea să fie un 
pic în faţa haitei. 

Erau nu mai puţin de patru mașini parcate pe aleea de la 
numărul 10. Lângă duba neagră cu logoul Fiberbolaget erau un 
Lexus mare, albastru închis, un Lamborghini roşu strălucitor și 
un Volksvagen „broscuţă” galben-deschis, bine întreținut. 

Pe ușa casei era un ciocănel vechi clasic, în forma unui pumn 
de alamă, însă înainte ca Fabian să poată pune mâna pe el, ușa a 
fost smucită în lături de un bărbat cu umeri laţi, în costum și 
cămașă albă, care ieşea ținând o servietă diplomat. 

— Scuze, eşti cumva Eric Jacobsen? 

— Eu sunt. Bărbatul s-a oprit şi s-a uitat la Fabian nedumerit. 
Despre ce este vorba? 

— Mă numesc Fabian Risk, de la poliția din Helsingborg. A 
ridicat legitimaţia. Ai un minut? 

— Nu prea. 

Bărbatul și-a trecut o mână prin părul blond. 

— De fapt, întârzii la întâlnirea cu un client. Se pare că sunt 
un optimist incurabil. Nu poate să aştepte până mâine, sau, şi 
mai bine, până la sfârșitul săptămânii? 

— Mă tem că nu. Dar să sperăm că nu va dura mult. Am 
dreptate dacă cred că ați fost cei care au instalat toamna trecută 
cablul de mare viteză în bandă largă pe Stuvaregatan, în Norra 
Hamnen? 

— Probabil. În acest moment conectăm cea mai mare parte 
din nord-vestul provinciei Skâne. Dar, hei, dă-mi voie să 
propun ceva. Ce-ar fi să vii cu mașina mea, şi putem vorbi pe 
drum? lar în cazul în care n-o să am timp să te aduc înapoi, și 
probabil n-o să am, plătesc eu taxiul. Toată lumea câștigă, aş 
zice. Ce crezi? 

— Bine. 

Fabian a urcat pe locul pasagerului din dubă şi nici măcar n-a 
avut timp să-şi prindă centura de siguranță până ce Jacobsen a 
pornit în marșarier pe alee. 

— Prima oprire, Husenjd, ceea ce ar trebui să ne lase vreo 


cincisprezece minute. A trecut în viteza întâi și a pornit în 
trombă pe stradă. Unde rămăsesem? 

— Stuvaregatan. 

— Așa-i. 

Fără să ia piciorul de pe acceleraţie, și-a conectat telefonul la 
un dispozitiv hands-free şi a format un număr. După un singur 
apel a răspuns o femeie. 

— Bună, Eric. Ce pot să... 

— Stuvaregatan, în Norra Hamnen, i-a tăiat vorba Jacobsen. 
Vrei, te rog, să verifici dacă avem asta pe conştiinţă? 

— Desigur. De îndată ce termin  PowerPoint-ul pentru 
conducere... 

— Nu, Lina, chiar acum, te rog. 

Cineva de afară a strigat „Hei! Eric! Aşteaptă!”, ceea ce l-a 
făcut pe Jacobsen să calce frâna atât de tare, încât cauciucurile 
au scrâșnit. A coborât geamul. 

— Salut, i-a zis bărbatului care venea repede spre dubă, în 
echipament de sport şi cu şapcă de baseball. E totul în ordine? 

— Absolut. Nicio plângere. Voiam doar să te întreb dacă 
Wilhelm poate merge acasă cu Rutger după antrenamentul la 
fotbal de miercuri. Trebuie să dau o fugă până la Bruxelles şi nu 
mă întorc până joi după-masă, iar Emelie are Pilates, sau cum s- 
o numi ce a zis ea. 

— Nicio problemă. Îl iau și pe el. Emelie poate să vină să-l ia 
după cină, sau poate că vrea să vină să mănânce la noi. Oricum 
ar fi, sunt de acord, cât timp te întorci pentru petrecerea de la 
piscină de sâmbătă. 

— Desigur. N-aş rata evenimentul anului. 

Bărbatul s-a răsucit spre Fabian şi a băgat mâna în mașină, ca 
să se prezinte. 

— Salut. Sunt Axel Stjărnstrom, vecinul lui Eric. 

— Ai grijă ce-i spui. 

Jacobsen a ridicat un deget, atenţionându-l. 

— E agent de poliție. Hei, apropo, ăsta nu-i un interogatoriu, 
nu? 

— Depinde. 

Fabian a zâmbit, strângând mâna lui Axei Stjărnstrom. 


— Salut, sunt Fabian Risk. 

— La naiba, aş face bine să am grijă, a zis Jacobsen. 

— E în ordine, garantez eu pentru el şi o să depun mărturie 
pentru caracterul lui, la nevoie, a chicotit vecinul. Sincer să fiu, 
nu-mi pot imagina un vecin mai bun decât Eric, asta-i sigur. 
Fără el, strada asta n-ar fi fost cum este astăzi. Și, hei, că veni 
vorba... 

— Salut, am revenit, a zis asistenta în difuzoare. 

— Şi ai găsit ceva? 

Jacobsen a ambreiat și mașina a pornit încet. 

— Axel, vorbim mai mult când te întorci de la Bruxelles. 

Vecinul i-a făcut semn cu degetele mari ridicate, în vreme ce 
Jacobsen a ridicat geamul şi a pornit în viteză. 

— Da, am fost acolo. 

— Când? 

— Acum doi ani şi jumătate, în octombrie 2009. 

— Măi să fie. E mai mult decât îmi amintesc. Jacobsen s-a 
răsucit spre Fabian. Mulţumit de răspuns? 

Fabian a dat din cap, cu toate că i-a trebuit o vreme ca să-şi 
amintească ce anume întrebase, cu toţi vecinii și asistentele.. 

— Mulţumesc, Lina. Ca întotdeauna, se poate baza omul pe 
tine. Şi, da, dacă ai putea să-mi faci un sendviș cu avocado şi un 
ou fiert moale înainte de ședința de după-amiază, ți-ar rămâne 
veşnic recunoscător. 

— Nu promite prea mult. 

— Pupici. 

Jacobsen a încheiat convorbirea, în vreme ce vira pe drumul 
111 şi apăsa acceleraţia până la podea. 

— Să ştii că mă bazez pe faptul că n-o să fiu amendat câtă 
vreme ești în mașină. 

A chicotit și a trecut pe banda de depășire. 

Fabian a lăsat comentariul fără răspuns. Cunoştea prea bine 
genul lui Jacobsen. Plin de succes și tupeist. Niciun obstacol nu 
era atât de mare încât să nu poată fi învins cu un zâmbet, o 
strângere de mână fermă și un spirit heirupist. Dacă ţine, ţine. 

— Nu vreau să-mi las clienţii să aștepte prea mult şi să risc să 
se adreseze altcuiva. Ştii, în acest moment piața fibrei optice e 


aşa de fierbinte, că sunt companii care stau la coadă să ne ia 
locul. Bătea cu degetele în volan. De aceea trebuie să ne 
asigurăm că suntem întotdeauna cei mai buni, cei mai ieftini şi 
cei mai iuți. 

Un camion dădea să treacă pe banda de depășire în faţa lor, 
dar a renunţat când Jacobsen a accelerat și a semnalizat cu 
farurile. 

— Ştii, am pornit firma în 2001. Toţi credeau că mi-am 
pierdut minţile. Cum să-mi părăsesc postul de la Sydsec 
Bevakning)? Dar mă săturasem până-n gât să am un director 
incompetent care ia toate hotărârile importante. Jur că o 
maimuţă care joacă Darts s-ar fi descurcat mai bine. Au trecut 
șapte ani până să demareze, dar apoi chiar şi-a luat avânt. 
Brusc, nu mai era destul un computer în fiecare casă, fiecare 
avea nevoie de unul propriu și de atunci ne-a mers din ce în ce 
mai bine. O nebunie. 

— Cine face instalarea pe teren? a întrebat Fabian, observând 
că viteza lor era deja mult peste limita admisă. 

— La început am fost doar eu, cum ziceam. Acum avem 
cincisprezece tipi care întind cabluri de la șapte la patru, cinci 
zile pe săptămână, uneori șapte, și la sfârşitul anului presupun 
că vor fi douăzeci. E uimitor, evident, cu toate că în zilele astea 
treaba mea este, în principal, să stau prin jur, fiind imaginea 
firmei, în costum şi zâmbind larg. Dar destul despre mine. 
Despre ce este vorba? Pe bune. Adică, ce vrei de la mine? 

— Suntem în mijlocul unei anchete de omucidere şi sper să 
ne poți ajuta să lămurim unele dintre mistere. 

— E crima aceea de la ICA Maxi din Hyllinge? Lennart, ori 
cum l-o fi chemând. De fapt, am fost acolo cu fiul meu în ziua 
dinainte să se întâmple. 

— Nu, e alt caz. Numele victimei este Molly Wessman și 
locuia pe Stuvaregatan. Sună cunoscut? 

— Nu, n-aş zice. 

Jacobsen a trecut la loc pe banda interioară ca să lase altă 
maşină să depășească. 

— Aşa că nu ştiu cum pot fi de ajutor. 

— Trebuie să aflu cine a instalat cablul de bandă largă în 


apartamentul ei. 

— Atunci nu cu mine trebuie să vorbeşti, ci cu Lina, care 
tocmai era la telefon. 

A scos din nou telefonul și a format numărul, în vreme ce 
trecea iar pe banda de depăşire ca să-i facă loc unei maşini care 
venea de pe drumul de acces pe autostradă. 

— Bună, Eric, ce pot... 

— Scuze, ştiu că ai o sută de lucruri de făcut. Dar știi de 
lucrarea aceea de pe Stuvaregatan? 

— Da. 

— Ai putea să afli care dintre băieții noştri a făcut-o? 

— Sigur că da. Din fericire, încă n-am pus dosarul la loc. 

— Bine. 

I-a făcut cu ochiul lui Fabian. 

— Stuvaregatan ai zis? La ce număr? 

— Şapte. 

— Bun, se pare că au fost doi. Jocke Olsson şi acel... 

— E un anumit apartament, și mă întreb dacă evidenţele 
noastre de acum doi ani și jumătate sunt aşa de amănunțite. 

— Te asigur că da, de când sunt eu pe aici. 

— Nu ţi-am spus că e un om pe care te poţi bizui? 

Jacobsen s-a întors spre Fabian. 

— Cu Lina în echipa voastră, ați rezolva fiecare caz, poți să 
mă crezi. 

Fabian a dat din cap, trudindu-se să-și dea seama dacă a 
pomenit numărul şapte. 

— Ce apartament? a întrebat Lina. 

— O anume Molly Wessman. 

— Mă gândeam eu. A fost tipul ăla al cărui nume nu mi-l pot 
aminti niciodată. Christofer Comorowski. 

— Minunat, acuma știm. Mulţumesc. Şi, da, nu uita de 
sendvișul cu avocado. 

A închis telefonul și a semnalizat dreapta ca să iasă de pe 
autostradă. 

— Acest Christofer. E unul dintre angajaţii tăi? 

— Nu, nu-i decât un tip pe care-l chemăm când suntem prea 
ocupați. 


Jacobsen a virat pe Filbornavăgen și a mers până pe 
Sockengatan, unde a virat la stânga. 

— Pot să întreb de ce anume este suspectat? Nu de crimă, 
sper. 

— Nimeni n-a zis că ar fi suspectat de ceva. Am doar nevoie 
să iau legătura cu el. Ai datele lui — numărul de telefon, codul 
numeric personal și adresa — sau trebuie să vorbesc cu Lina? 

— În mod normal, cu ea ar trebui să vorbeşti, dar, din păcate, 
nu în acest caz. Despre Christofer nu ştim decât că e din Polonia 
sau Ucraina. Ca să fiu sincer, nu sunt cu totul sigur că Christofer 
e numele lui. 

— Nu? Cum adică? 

Jacobsen a aprins luminile de avarie, a încetinit și a oprit într- 
o staţie de autobuz, privind în gol. 

— Ştii, în clipa în care ai pomenit de Stuvaregatan am avut o 
bănuială c-o să ajungem aici. Adevărul e că l-am plătit la negru. 
Ştiu, e un lucru rău, dar n-am avut de ales. 

— Nu-ţi face griji, a zis Fabian, în vreme ce îl copleşea 
dezamăgirea. Nu sunt la vânătoare de evazionişti fiscali. 
Singurul lucru care mă interesează e să dau de... 

— Vreau doar să fie limpede că nu-i vorba de evaziune 
fiscală. Contribui din belșug, asta-i sigur. De asemenea, i-am 
oferit de câteva ori o slujbă permanentă, dar se pare că siguranța 
locului de muncă nu-i un lucru după care să se dea în vânt omul 
ăsta. 

— Eric, spune-mi doar cum să dau de el. Poţi discuta celelalte 
aspecte cu contabilul tău. 

Jacobsen a oftat şi s-a răsucit spre Fabian. 

— Problema este că el e cel care ia legătura cu mine. Fabian s- 
a gândit dacă mai are sau nu alte întrebări, dar a hotărât că nu-i 
rămâne decât să-și desprindă centura de siguranţă, să iasă din 
maşină și să spere că nu va dura prea mult până să găsească un 
taxi. 

Fabian a pus calupul congelat de carne tocată în tigaie, unde 
a început să sfârâie şi să împroaște cu uleiul de măsline 
fierbinte. Presupusese că Sonja se apucase deja să pregătească 
cina când ajunge el acasă. În loc de asta, a nimerit într-o 
bucătărie în care coji de pâine, borcane de gem deschise şi 
brânzeturi cu broboane de apă se înghesuiau printre farfurii 
murdare, unt pe jumătate topit şi pahare pline cu resturi de suc, 
coji de ouă şi pliculeţe vechi de ceai. 

A găsit-o pe Sonja adormită în dormitorul lor, ca şi cum nu s- 
ar fi sculat din pat de când a plecat el, de dimineaţă. A trezit-o 
cu blândeţe și a întrebat-o cum se simte. Dar ea a scuturat din 
cap şi i-a cerut s-o lase în pace, aşa că, după douăzeci de minute 
de curăţenie, acum râcâia strat după strat din calupul de carne 
tocată, încercând să prepare ceva comestibil. 

Cu toate că era în miezul unei anchete criminale, hotărâse să 
vină acasă la cină, așa încât familia să poată fi împreună cel 
puţin o dată pe zi. Şi în această seară anume nu fusese prea 
greu, dat fiind că indiciile pe care le găseau duceau, unul după 
altul, invariabil, la o fundătură. 

A împins de pe tocător ceapa tocată, a strivit căţeii de usturoi, 
care erau prea uscați, și a asezonat cu boia, chili și un cub de 
supă concentrată. 

Cineva ţinuse sub supraveghere locuinţa lui Molly Wessman. 
Şi acum această persoană avea un nume. Un nume care era 
destul de neobişnuit ca să nu fie prea greu de localizat. Dar 
căutarea lui Christofer Comorowski nu dăduse nici măcar un 
rezultat, în niciuna dintre bazele lor de date. La fel şi cu tatuajul 
ascuns al lui Molly Wessman, care se presupunea că a fost pus 
acolo de un atlet sexual legendar care îşi zicea Columb. 

A renunţat să caute roşii conservate şi a umplut cratița cu 
apă, pastă de tomate, rămășițele dintr-un borcan cu roșii uscate 
la soare, cinci morcovi păliţi, pe care i-a curăţat şi i-a ras, şi o 
conservă expirată de fasole mare. 

Apoi i-a căzut fisa. Pe când gusta sosul improvizat, care mai 


avea nevoie de un cub de supă și puţin piper, a văzut brusc o 
posibilă legătură între cele două indicii. 

Christofer Comorowski şi Columb. 

Să fie aceasta legătura de care aveau nevoie ca să înainteze? 

Cristofor Columb. 

Așa se potriveau cele două? Cei doi erau, de fapt, aceeași 
persoană? 

De-abia când prăjitorul de pâine a scos un pocnet în spatele 
său a observat că Theodor e în bucătărie, pe cale să-şi ungă cu 
Nutella pâinea proaspăt prăjită. 

— Bună, Theodor. Mă bucur să te văd. Nu te-am auzit 
intrând. 

— Bine, a zis Theodor, aşternând meticulos un strat gros de 
Nutella pe una dintre felii. 

— Să ştii că cina o să fie gata în cincisprezece-douăzeci de 
minute. 

— Dar mi-e foame acum, așa că-i în ordine. 

În ordine? Voia să-i răspundă că nici vorbă să fie în ordine. 
Că sunt în picaj şi riscă în orice secundă să se strivească de 
pământ dacă nu fac curând niște schimbări. Că o să stea la masă 
cu familia sa, de bunăvoie sau cu de-a sila. Că tot zahărul acela 
o să-l îmbolnăvească de diabet dacă n-are grijă. Dar n-a spus 
nimic din toate astea. N-a făcut decât să stea acolo, paralizat. 

— Nu ştiu dacă ai auzit ştirile, a reușit să spună, în cele din 
urmă, cu toate că își jurase să nu atingă subiectul câtă vreme 
Sonja nu era de partea sa. Acum se desfășoară procesul din 
Helsingør. 

— Da. Ca să vezi. 

Theodor s-a apucat să clădească un munte de gem de 
portocale pe cealaltă felie de pâine prăjită. 

— Aşa cum mă temeam, în primele declarații dau vina unul 
pe altul. Singurul lucru de care sunt siguri cu toții este că ei 
înşişi n-au făcut, practic, nimic. 

— Da, aşa ai zis. Bravo ție. 

Fără să-i arunce măcar o privire, Theodor şi-a pus pâinea pe 
o farfurie şi şi-a turnat lapte într-un pahar mare. 

Fabian a simţit că se frânge ceva în el. 


— Asta-i tot ce ai de spus? Un comentariu ironic ai cărui 
singur scop este să mă umilești? O fisură care s-a lărgit până ce 
tot digul s-a rupt. Chiar crezi că-i amuzant? Că-i ha, ha, ha? Dar 
nu putea să-şi lase sentimentele să-l domine. Nu acum. Îţi dai 
seama ce înseamnă asta? Ai cea mai mică idee la ce o să ducă 
asta? 

Theodor punea în lapte lingură după lingură cu praf de 
ciocolată. 

— Vor fi achitaţi. Înţelegi asta? În afară de cazul în care tu, 
care îi cunoşti și știi ce a făcut fiecare, alegi să mărturiseşti, 
justiția nu are nicio şansă. Chiar şi după ce au sărit pe rând pe 
pieptul acelui om al străzii până ce i-au rupt toate coastele, vor 
fi achitați și peste câteva luni vor umbla din nou pe stradă. În 
ciuda faptului că au vârât un alt om al străzii într-un cărucior de 
supermarket, l-au înlănțuit înăuntru şi l-au împins pe 
autostrada E4 la ora de vârf. În ciuda tuturor acestor lucruri, tot 
ce poți tu să faci e să ridici din umeri şi să faci comentarii 
sarcastice. 

Fără să ştie cum s-a întâmplat asta, s-a trezit că stă în spatele 
lui Theodor și s-a văzut cum îl prinde de umeri și îl răsucește 
spre el. 

— Uită-te la mine când îţi vorbesc, a zis, mult prea tare. Am 
zis, uită-te la mine! 

Dar ochii goi ai lui Theodor alunecau într-o parte, de parcă 
erau un magnet cu aceeași polaritate ca al său. 

— Asta este real, nu pricepi? a continuat, zgâlțâindu-l pe 
Theodor, ca să-i provoace o reacţie. 

Orice, orice reacție. 

— Sau crezi că e vreun blestemat de joc video în care poţi s-o 
iei de la capăt dacă ţi-ai terminat vieţile? Ha? Răspunde-mi! 

În cele din urmă, Theodor s-a uitat în ochii lui. În sfârșit, o 
reacție și un fel de contact. 

— Ai terminat? 

Întrebarea l-a lovit ca o palmă, atât de tare, că obrazul îl mai 
ustura pe când îl privea pe Theodor cum merge spre scări cu 
farfuria într-o mână și paharul cu lapte cu ciocolată în cealaltă. 
Câtă vreme Sonja era de partea lui, părea că nu are limite în 


comportamentul lui urât. 

Sunetul delicat de xilofon părea cunoscut, dar n-a reuşit să-și 
dea seama de unde, până şi-a amintit că e soneria lor. E 
adevărat, erau la Helsingborg de aproape trei ani, dar rareori 
suna cineva la ușă. 

Fata cu cozi blonde de pe palier părea să aibă mai mult de 
douăzeci de ani, dar şi-a amintit că e colegă cu Matilda și n-are 
decât treisprezece. În parte, vina putea să fie a rochiei viu 
colorate din anii '60 şi a vestei de piele, uzată. Dar principalul 
motiv era privirea ei calmă. 

N-o mai văzuse din acea noapte fatidică în care Matilda a fost 
împuşcată. Fuseseră amândouă în pivniţă, jucându-se cu tabla 
Ouija, când făptaşul a dat buzna peste ele şi le-a silit să urce în 
living, unde era Sonja. 

— Bună, Esmaralda, a zis, întinzându-i mâna. Ce mai faci? 

— Mult mai bine acum, când știu că Matilda e bine și o să se 
vindece. 

— Am crezut că ai știut tot timpul. Nu poți să-ţi întrebi, pur 
și simplu, stafiile? Greta, ori cum o chema-o. Fabian a chicotit, 
încercând să-și salveze încercarea nepotrivită de a glumi. Dar a 
eșuat dureros. Presupun că eşti aici ca s-o vezi pe Matilda, a 
continuat, încercând să ignore faptul că Esmaralda reușise, 
cumva, să-l privească de sus, cu toate că era mult mai scundă. 

— Bună, Esma! Intră. 

Fabian s-a răsucit spre Matilda, care stătea în spatele lui. 

— Fabian, vrei, te rog, să te dai deoparte, ca să poată intra? 

— Desigur. Scuze. 

Fabian s-a tras înapoi în hol. 

— Dar să ştii că cina va fi gata în douăzeci de minute, aşa că 
ea va trebui să plece acasă. 

Îi venea să-și muște limba. Însă era prea târziu. Frustrarea 
stârnită de Theodor şi de toată situaţia ieșise la iveală. 

— Dacă terminăm, a zis Matilda, în vreme ce Esmaralda 
păşea înăuntru. Şi dacă nu, sunt sigură că e destul şi pentru ea. 

Voia să zbiere nu, la dracu”, nu e. Ea nu era decât o 
adolescentă și el era cumplit de aproape de cincizeci de ani. 
Nimeni n-avea să-i poruncească ce o să fie cu cina lui, pe care el 


a gătit-o. Și nu era, mama dracului, în ordine nici să te ascunzi 
în camera ta și să te îndopi cu zahăr. Nu era vorba că este sau 
nu destulă mâncare. Esmaralda avea să plece acasă, şi putea să- 
și ia cu ea nenorocita de tablă Ouija. 

Dar de această dată a reușit să-și țină în frâu sentimentele. 

— Sigur că e destul, a zis, pe tonul cel mai calm și mai 
înţelegător pe care a reușit să-l ia. Dar cred că Esmaralda 
înţelege că avem nevoie să fim doar în familie, dacă ne gândim 
la toate cele întâmplate. 

Ding-ul telefonului din mâna sa a fost atât de slab, că 
aproape nu l-a auzit. Cu toate acestea, Matilda a profitat de 
ocazie ca s-o tragă pe Esmaralda în sus pe scări şi a dispărut 
înainte ca Fabian să aibă timp să reacționeze. Dacă mesajul 
primit n-ar fi fost de la Gertrud Molander, ar fi alergat după 
Matilda şi i-ar fi arătat limpede că vorbește serios. 

În loc de asta, s-a repezit în jos, în pivniţă. 


58 


Irene Lilja a intrat pe alee, a lăsat jos cricul şi a coborât de pe 
Ducati. Se înapoia târziu, dacă ne gândim că plecase de la secţie 
de mai bine de două ore. Şi motivul nu era că fusese blocată în 
trafic sau că i se terminase benzina. 

Nu, pur şi simplu simţise nevoia să fie singură, de aceea 
cedase unui impuls în Åstorp şi, în loc s-o ia pe 21 spre est, a 
virat la stânga pe 112, spre nord. 

Erau mesajele care nu se mai opreau. Primise șase până în 
acel moment. Fiecare mai ameninţător decât cel dinainte. Nu 
avea doar să fie violată când se aştepta mai puţin. Avea să fie 
biciuită, lovită cu pietre şi regulată până ce afurisita ei de pizdă 
evreiască n-o să mai fie decât carne tocată. Aveau să se ușureze 
pe ea şi s-o scuipe şi să-i tragă şuturi, şi a ținut așa toată ziua. 

Nu spusese încă nimănui. Nici Astrid, nici altcineva din 
echipă nu ştia de ameninţări, în afară de cele pe care Sievert 
Landertz le făcuse în gura mare, în ziare. Nu că nu le-ar fi luat în 
serios sau nu le considerase tulburătoare. Dimpotrivă, era 
zguduită profund și, probabil, într-un fel de șoc. 

Acel gând i-a venit când a izbucnit brusc în plâns după ce a 
mers până la farul Kullen şi s-a așezat pe una dintre băncile de 
pe promenadă, ca să lase vântul s-o bată, în vreme ce privea 
marea, unde valurile cu creste albe erau neîmblânzite și veșnicia 
putea fi atinsă. 

Dar în niciun caz nu avea să cedeze în faţa fricii şi s-o lase să 
câştige. Dacă îi spunea lui Astrid, ar fi fost silită să ia 
contramăsuri, ceea ce ar duce la şi mai multe titluri în ziare. 
Exact ceea ce voiau ei. Se hrăneau din atenţia acordată. Să lupte 
și să aibă uşa păzită de agenţi în uniformă era totuna cu 
dezgolirea beregatei, ceea ce i-ar face pe ei şi mai puternici. 

Ce rost avea să înspăimânte oamenii dacă nimeni nu se lăsa 
înspăimântat? Ce rost avea o demonstraţie cu brațul drept 
ridicat dacă nu se uita nimeni? Nu tu jurnalişti, nu tu blițurile 
aparatelor de fotografiat, nu tu contraproteste gălăgioase. 

Şi-a scos casca, a asigurat motocicleta şi a mers în grădină, 


unde Hampus muncea ca să refacă peluza. Muștele bâzâiau în 
jurul lui, atrase de sudoarea ai cărei aburi răzbăteau prin maiou. 
Probabil că muncea de ore întregi. Grădina nu mai arăta ca un 
șantier de construcții şi peluza revenise la locul ei. 

Însă svastica era încă vizibilă, din unele unghiuri chiar mai 
clar decât înainte. Era imposibil de spus dacă din cauza 
șanțurilor din pământ sau doar din cauză că pământul era mai 
bătătorit şi înnoroit acolo unde Hampus trudise mai mult. 

Era ca şi cum întreaga peluză fusese însemnată cu fierul roșu 
pentru totdeauna. Ca și cum n-ar fi contat cât de mult ar săpa, ar 
grebla şi ar încerca să niveleze solul. Svastica era acolo pe vecie 
și acolo iarba avea să fie întotdeauna un pic mai scurtă sau mai 
verde sau cu mai puţine păpădii. 

— A, grozav, iată-te. Hampus a înfipt lopata în pământ, s-a 
răsucit spre ea şi şi-a dat deoparte părul de pe faţă. Unde mama 
dracului ai fost? 

— Am fost la muncă, a zis ea și s-a înfipt mai bine pe 
picioare, ca să semnaleze că n-are chef de tâmpeniile lui. Avem 
câteva lucruri de care trebuie să ne ocupăm, în cazul în care n-ai 
observat. 

— Cât de ocupată poţi să fii dacă ai considerat că poţi să pleci 
acum mai mult de două ore? I-a zâmbit şi şi-a vârât niște snus 
sub buza de sus. Chiar așa. Vezi tu, mi-am permis să sun și să-l 
întreb pe roboțelul ăla pe care îl aveţi la recepţie. După spusele 
lui, ai plecat demult. 

— Bine, am ocolit pe la Kullen. Aveam nevoie de ceva timp în 
singurătate. 

— Aveai, zău? Interesant. Şi nu ţi-a dat prin cap că poate ar 
trebui mai bine să vii acasă şi să mă ajuţi la asta? 

Hampus a arătat spre peluză. 

— De fapt, nu. A clătinat din cap. Şi de ce ar fi trebuit? Tu eşti 
cel care a avut absolută nevoie de o casă cu grădină, nu eu. Ai 
uitat că ăsta e micul tău proiect? 

— Al meu? Hampus şi-a împuns pieptul cu degetul așa de 
tare, că trebuie să-l fi durut, şi a făcut un pas spre ea. Ce mama 
dracului vrei să zici cu „al meu”? Asta-i din vina ta! Dacă nu 
erai tu cu nenorocita ta de slujbă, nu s-ar fi întâmplat nimic din 


toate astea. 

Furia pompa atât de tare prin venele de pe gâtul lui, încât n- 
ar fi fost surprinsă dacă una dintre ele ar fi explodat. 

— Ăsta-i un fel de a privi lucrurile, a zis, cu toate că hotărâse 
să nu aducă subiectul în discuţie. În ce mă privește, nu văd de 
ce ar fi vina mea doar pentru că îmi fac treaba într-o anchetă de 
omucidere care se întâmplă să mă ducă în ape cafenii. 

Hotărâse nici măcar să nu pomenească asta, ci să lase 
celelalte defecte ale lui și dinamica lor distructivă să fie motivul 
pentru care îl părăsește. Însă nu se mai putea abţine. 

— Treaba ta? Hampus a clătinat din cap şi a părut aproape 
fericit, ca și cum ar fi putut în orice clipă să izbucnească în râs. 
Departe de mine gândul să-ţi spun cum să-ți faci treaba. Dar 
zâmbetul nu era decât o ultimă fentă înainte de împușcătura 
decisivă. Dar, cu mâna pe inimă: chiar era justificat să-l reţii pe 
Sievert Landertz atât de mult? 

Nu s-a putut opri. Cu toate că ştia că greșeşte, era prea târziu. 

— În ce mă privește, nu pot să-l învinuiesc că se simte 
nedreptăţit, a continuat Hampus. 

— Sigur că nu poți. De ce ai putea? Ai votat dracului pentru 
el! 

— Ce? 

În sfârșit, acel zâmbet prefăcut i s-a şters de pe față. În sfârșit, 
zidul s-a crăpat și el stătea acolo, despuiat, bâjbâind după ceva 
de care să se țină. 

— De ce pari aşa de surprins? O durea în cot de urmări. Da, 
știu că ești membru al Democraților Suediei. Vezi tu, mi-am 
permis să mă uit prin lista lor de membri, și de cine am dat 
acolo, dacă nu de Hampus, rasistul nedeclarat. 

— Să te fut, a zis el, şi acum îl vedea cu adevărat. 

Vedea întunericul din ochii lui. 

— Să mă fuţi? Eu sunt cea care ar trebui să-ți spună asta. Tu 
ești cel care ai umblat pe la spatele meu, nu invers. Nu pricepi 
că ăsta este lucrul pentru care ai votat? A arătat svastica de pe 
peluză. Așadar, ca să fiu cu totul cinstită, nu înțeleg de ce te 
chinuieşti așa de tare să scapi de ea. Sincer, ar trebui să fii 
mândru şi să stai aici făcând sieg-heil în fiecare dimineaţă când... 


Nu putea spune că nu era pregătită. Şi totuși, când pumnul 
lui a izbit-o în faţă, a fost surprinsă. 

Albumul n-a fost uşor de găsit, dar totul depinde de perseverență. 
Am copiat toate fotografiile noastre din Berlin, aşa că poți să vezi cu 
ochii tăi că soțul meu şi cu mine am fost cu adevărat acolo. În cazul în 
care încă mai ai îndoieli. Salutări, Gertrud 

Lângă text erau câteva imagini ale unor pagini de album care 
păreau să fie pline de fotografii cu Ingvar şi Gertrud Molander 
în Berlin. Într-una dintre ele se ţineau de mână în faţă la 
Checkpoint Charlie, iar în alta erau cu halbe la una dintre 
numeroasele berării din Berlin. Toate fotografiile aveau acelaşi 
tip de marcare a datei pe marginea de jos ca fotografia înrămată 
din cafeneaua berlineză clasică. 

Fabian avea fotografii asemănătoare, cu data în partea de jos, 
în unele dintre albumele sale, dar erau din anii '70 şi '80, nu din 
2007. Cei mai mulți oameni, în afară, poate, de membrii clubului 
Celluloid, încetaseră demult să-și trimită fotografiile la developat 
şi să le pună în albume. Şi totuşi, asta făcuse Molander, acel 
mare expert în tehnologie. 

Faptul că a făcut-o i-a dat un alibi care era, practic, perfect. 
Cel puţin la prima vedere. Nu l-ar fi surprins ca escapada la 
Berlin să nu fie altceva decât o distragere a atenţiei pusă la cale 
de Molander. O iluzie, care la prima vedere pare plauzibilă, dar 
în cele din urmă se bazează pe nimic altceva decât perdele de 
fum, miraje şi muzică bubuitoare. 

La fel ca toate trucurile magice, cheia era să fii atent la lucrul 
spre care nu arată magicianul. La amănuntele din afara cercului 
de lumină. Din acest motiv, a transferat fotografiile de pe 
telefon pe computer, unde putea folosi un ecran mai mare ca să 
le examineze până la ultimul pixel. 

La fel ca fotografia din cafenea, restul imaginilor din Berlin 
nu prezentau semne de retușare vizibile. Oricât le-a mărit, a 
trebuit să tragă concluzia că nu erau falsificate. 

La fel și datele din partea de jos a cadrului alb. O comparație 
cu vechile sale fotografii a confirmat faptul că erau identice. 
Datele mergeau din 23 până în 26 august 2007, şi erau 


reprezentate toate zilele, inclusiv 24 august, când a fost săvârşită 
crima. 

N-ar fi fost greu să schimbe data internă a aparatului de 
fotografiat şi să meargă la Berlin în weekendul dinainte sau de 
după. Dar era improbabil, de vreme ce l-ar fi pus pe Molander 
în situația de a o include în schemă pe Gertrud și de a avea 
încredere în capacitatea ei de a minţi despre data excursiei lor. 

Acestea fiind spuse, mai exista un unghi de abordare în 
privinţa timpului. Un unghi care i-a apărut abia acum, când a 
mărit fotografia din cafeneaua berlineză, cu pereţii ei îmbrăcaţi 
în oglinzi, coloanele placate cu marmură şi măreţele candelabre 
de cristal. 

Nu Gertrud și Molander, cu ceștile lor de cafea și ștrudelul cu 
mere pe jumătate mâncat, erau ceea ce îl interesa, ci bărbatul de 
la măsuța din spatele lor. Sau, mai degrabă, ceasul de la mâna 
lui. Arătătoarele erau la nouă fără un sfert şi, judecând după 
lumină şi faptul că pe mese erau mai multe cești de cafea decât 
pahare de vin, era înainte de prânz. 

În altă fotografie din acea zi, Gertrud avea ochelarii ridicați 
pe cap, studiind o hartă turistică într-un loc care părea să fie 
holul unui hotel, cu ceasuri care arătau ora la New York, Tokyo 
şi Berlin. Arătătoarele erau la șapte și unsprezece minute, 
probabil chiar înainte să plece la cafenea. 

Mai erau trei fotografii din 24 august. Într-una pozau în fața 
turlei bisericii bombardate, care se înălța din asfalt fără acoperiş, 
goală, o amintire a faptului că al Doilea Război Mondial era încă 
foarte prezent în capitala Germaniei. 

Singurul lucru care părea renovat era cadranul ceasului, care 
lucea ca aurul proaspăt lustruit, în contrast intens cu fațada de 
piatră înnegrită de funingine. Arătătoarele erau la nouă și 
douăzeci, şi aici nu încăpea îndoială că este seară. Acum și 
Gertrud, şi Ingvar erau îmbrăcaţi pentru o ieșire într-un loc 
elegant, fără hanoracele și încălțămintea comodă pe care le 
aveau de dimineaţă. Ea purta o rochie de seară violetă, tocuri 
înalte şi o haină de piele, el un costum albastru cu papion şi 
pantofi de lac. 

În a doua fotografie ședeau la un bar, ridicând spre aparat 


paharele cu cocktail, iar în a treia mâncau fructe de mare într-un 
restaurant. Restul fotografiilor erau din alte zile şi îi arătau 
făcând ce fac turiștii prin Berlin. 

Fotografiile le arătau îndeletnicirile de dimineața până seara 
şi erau făcute cu o regularitate rezonabilă, la intervale de câteva 
ore. Cel puţin în ce priveşte joi seara, când au sosit, sâmbătă și 
duminică. Pe de altă parte, vineri era cu totul altceva. Era o 
întrerupere de nu mai puţin de douăsprezece ore și jumătate. 
Între vizita la cafenea de la nouă fără un sfert dimineaţa și până 
la nouă și douăzeci seara nu era nicio fotografie. 

Ce făcuseră în toate acele ore? 

Ce-i drept, era aniversarea lor, dar îi era greu să creadă că şi- 
au petrecut întreaga zi în așternut, în camera lor de hotel. 

A dat clic pe Momondo şi a căutat o călătorie de la Berlin la 
Copenhaga şi înapoi într-o vineri din august, luată la 
întâmplare. Lista plecărilor arăta că traseul era deservit în 
principal de SAS, Norwegian, Easy Jet şi KLM. Norwegian nu 
avea zboruri de mai puţin de patru ore, deoarece rutele lor 
necesitau o escală fie la Stockholm, fie la Oslo, iar KLM nu avea 
niciun zbor în acel interval de douăsprezece ore. 

Pe de altă parte, dacă plecai din Berlin cu SAS la ora 13:30, 
ajungeai la Copenhaga exact după o oră. Dacă nu aveai bagaj, 
puteai pleca din aeroport cu mașina după douăzeci de minute. 
Drumul peste pod până la Ramlösa Brunnpark, unde se pare că 
a fost atacată Inga Dahlberg, dura exact o oră, conform Google 
Maps. 

Era un zbor Easy Jet de la Copenhaga la Berlin la 19:05. Dacă 
Molander făcuse înregistrarea online și îşi printase tichetul de 
îmbarcare, nu-i trebuia mai mult de o jumătate de oră ca să 
treacă prin dispozitivul de control şi să ajungă la poarta de 
îmbarcare. 

Asta îi lăsa la dispoziţie două ore ca s-o atace, s-o drogheze și 
s-o transporte pe Inga Dahlberg din parc în locul izolat de pe 
malul râului Rå, s-o violeze și să-i fixeze în șuruburi braţele şi 
picioarele pe palet, s-o împingă în râu și să curețe locul faptei 
înainte să urce în maşină și să gonească spre Aeroportul 
Copenhaga. 


Era un interval strâns, incredibil de strâns. Teoretic vorbind, 
putea să funcţioneze. În practică, o mie și unu de lucruri puteau 
s-o ia razna. Un accident pe autostrada E6, și ar fi fost blocat în 
trafic, ratând zborul. Un trecător care s-a nimerit să fie prea 
aproape, sau doar o reacţie neașteptată din partea Ingăi. Dar, 
aşa cum se întâmpla atât de des cu Molander, diferența dintre 
teorie şi practică era ca şi inexistentă. 

Gertrud și-a mai pus cu pămătuful un pic de fard pe obraji și 
a examinat în oglindă rezultatul. Voia să arate frumoasă și 
atrăgătoare, dar în niciun caz prea împopoţonată sau machiată. 
Era un echilibru greu de obținut, de vreme ce nu obișnuia să 
folosească altceva decât rimel și un pic de creion de ochi într-o 
zi de luni obișnuită, cum era aceasta. 

Ca să fie sigură că Ingvar n-o să înceapă să pună întrebări, s-a 
îmbrăcat cu blugi și o bluză albă, pe care a lăsat-o pe dinafară. 
La fel şi în privinţa părului. Nu l-a spălat, nu l-a uscat cu 
foehnul şi nu l-a aranjat. Şi l-a prins în vârful capului cu două 
beţişoare chinezeşti, ca şi cum ar fi fost prinsă cu curăţenia şi 
felul în care arăta era ultimul lucru care o preocupa. 

La fel şi cina. Nici nu-şi mai amintea de când se îngrijise aşa 
de cele mai mici amănunte. Nu doar gătitul, ci şi ingredientele 
şi, mai presus de toate, planificarea. Nu trebuia să pară prea 
copioasă sau festivă. În același timp, trebuia să fie delicioasă şi 
să dureze mult până să fie mâncată, ca ea să nu simtă că trebuie 
să se grăbească. 

Pentru că acesta era scopul jocului. Să facă lucrurile să dureze 
cât mai mult posibil, așa încât să poată afla ce urmărea Risk, 
colegul lui Ingvar. 

Cumva, el reuşise să atingă câteva puncte sensibile, despre 
care abia acum, privind înapoi, își dădea seama că sunt 
dureroase. 

Cum ar fi acel weekend la Berlin de acum cinci ani. 

Ingvar chiar că a buimăcit-o atunci când, în vreme ce ea 
pregătea cina, i-a cerut să meargă cu el la maşină, unde îi 
aşteptau o valiză și biletele de avion. Cu siguranţă nu obişnuia 
s-o surprindă cu o escapadă. Sau cu orice altceva, dacă-i pe-așa. 
Cele câteva dăți când își amintise să-i cumpere flori de 
aniversarea lor puteau fi numărate pe degetele de la o mână. 
Prin urmare, era plină de uimire și încântare când s-a așezat la 
masa acelui bar cu fructe de mare din Aeroportul Copenhaga și 
a comandat un pahar de şampanie. 


Weekendul a fost minunat. Nu numai că au mâncat bine și au 
fost în prea multe locuri frumoase ca să le poată număra. Au 
avut timp şi să facă o mulțime de fotografii, lucru pe care nu-l 
făceau niciodată. Şi de data aceasta Ingvar chiar le-a developat 
și le-a pus într-un album. 

Și totuși, era ceva care o rodea când se gândea la acea 
călătorie la Berlin. O disonanţă tulburătoare, pe care nu reuşise 
niciodată să pună degetul, lucru care a făcut-o aproape să 
reprime amintirea acelui weekend. De fapt, în ultimii ani nu se 
mai gândise deloc la el, până în această după-amiază, când 
Fabian Risk a trecut pe la ea cu întrebările lui ambigue. 

Privind înapoi, era foarte înceţoşat. Dintr-odată i-a fost rău, 
atât își mai amintea. A bănuit că e vina acelui ștrudel cu mere de 
la Cafe Einstein, şi după aceea au fost siliți să se întoarcă la 
hotel, unde s-a culcat, tremurând şi năclăită de sudoare. 

S-a simțit aşa de prost, şi îngrijorarea că e bolnavă, când erau 
într-o călătorie și ar fi trebuit să se distreze, a copleșit-o. Dar 
Ingvar a fost atât de înțelegător și drăguţ, asigurând-o că 
probabil n-are nevoie decât să stea culcată, şi o să-şi revină cât ai 
bate din palme. 

După aceea, s-a gândit la ciudățenia comportamentului lui. 
El, care de obicei era departe de îngăduință când ea se simțea 
rău. El, care întotdeauna se purtase ca și cum lumea lui se 
prăbuşea, nu a ei. De parcă ei i s-ar fi făcut rău dinadins sau îi 
era prea lene să se dea jos din pat. 

La Berlin el s-a purtat cu totul altfel. A fost tandru și blând și 
deloc iritat. A ajutat-o să se dezbrace, a învelit-o bine și i-a adus 
apă. Ca şi cum n-ar fi fost cu adevărat surprins. 

Când s-a trezit, nici măcar nu-şi dăduse seama că ațipise. De 
fapt, fusese așa de dusă de pe lume, că la început n-a ştiut unde 
se află. Amintirile n-au început să se întoarcă decât atunci când 
Ingvar s-a așezat pe marginea patului și i-a spus că este într-o 
cameră de hotel, la Berlin. A avut nevoie de câteva minute ca să 
asimileze faptul că fusese „dusă de pe lume” mai mult de zece 
ore. 

Pe de altă parte, Ingvar a şezut acolo, pe pat, de parcă totul 
era în ordine și a întrebat-o cum se simte și dacă are chef să iasă 


în oraş să sărbătorească aniversarea lor. Şi, spre marea sa 
surprindere, s-a simţit uimitor de bine după ce a băut câteva 
pahare cu apă și a făcut un duș. După aceea au petrecut 
împreună o seară uluitoare, ba chiar i-a fost foame și a cutezat 
să atace un platou cu fructe de mare. 

De-abia după vreun an, când s-a operat de apendicită, a izbit- 
o asemănarea dintre somnul din spital și cel de la Berlin. Sintetic 
și complet negru, de parcă cineva ar fi închis-o de la un 
comutator fără ca ea să-şi dea seama. Singura diferenţă a fost că 
la operaţie fusese dusă de pe lume doar o parte din acel timp. 

— Măi să fie, ce-i cu toate astea? a exclamat Ingvar în clipa în 
care a intrat în hol şi a observat masa așternută pentru cină, 
castroanele cu carne crudă de pui, porc și vită, sos de usturoi, 
unt cu usturoi și maioneză cu chili, iar în mijloc vasul ţinut cald 
de flacăra albastră de dedesubt. Fondue. Nici nu-mi mai 
amintesc de când n-am mai mâncat. Ce sărbătorim? 

— Nimic, a zis ea și a încercat să-și însoțească răspunsul cu 
un hohot de râs nepăsător. Nu-i nevoie să intri în panică. 

Şerveţelele de pânză. Trebuie să fi fost şerveţelele de pânză. 
De ce n-a adus mai bine o rolă cu şervete de hârtie? 

— E o uşurare. O clipă mi-am făcut griji. Ingvar şi-a pus 
haina în cuier și a intrat în cameră. Credeam că am uitat 
aniversarea noastră sau altceva. 

— Nu, făceam curățenie prin dulapurile din bucătărie, am 
dat de vasul pentru fondue și mi-am zis, de ce nu? A ridicat din 
umeri. Aşază-te și aduc eu restul. 

Ingvar s-a aşezat și şi-a făcut de lucru cu furculițele mici, cu 
coada colorată. 

— Le iau pe cele albastre și tu le iei pe cele roşii. E bine? 

— Sigur, a zis ea, întorcându-se cu cartofii copţi în coajă. 

— Oho, asta-i o adevărată plimbare pe aleea amintirilor. Mai 
știi când am fost în Franţa, în acel concediu la schi? N-a fost 
atunci prima dată când am mâncat fondue? 

— Ba da, dar am actualizat un pic reţeta — mai mult vin roşu 
și mai puțin ulei —, aşa încât, dacă n-ar fi cartofii, ar fi cu 
adevărat mâncare cu indice glicemic scăzut. 

— Ştiu că nu-i decât luni, dar acest fel de cină practic obligă 


la un pahar de vin roșu, nu crezi? 

— Câtă vreme nu ne facem din asta un obicei, a zis ea 
zâmbind şi s-a așezat în faţa lui. E o pantă alunecoasă. 

Ingvar a chicotit și s-a ridicat. 

— S-ar părea că ar trebui să bem o sticlă întreagă. 

I-a făcut cu ochiul și a ieșit. 

Gertrud s-a ciupit de braţ ca să nu se lase dusă prea mult de 
valul atmosferei joviale. 

— Ce-ai zice de un Marchesi Atinori din Toscana? 

Molander i-a întins o sticlă, ca un ospătar. 

— Este ceea ce am numi un vin de corpolență medie, cu 
aromă de cireşe, prune şi ierburi. E aromat și are un gust 
persistent, cu note lemnoase. 

— Sunt sigură că va fi foarte potrivit. A gustat stropul pe care 
i l-a turnat el în pahar. Mmm, delicios. 

Molander a umplut paharele și au luat cu furculițele bucăţi 
de carne. 

— Cum a fost azi la lucru? 

Gertrud a scufundat furculiţa în zeama care clocotea și a 
înşirat pe alta ciuperci, roşii Roma şi cepe mici. 

— A fost în ordine. Un pic prea mult de lucru pe moment. 

— Aşa se pare. Câte cazuri aveţi acum? 

— Dau impresia că ar fi o mie. Şi nici nu sunt simple. Dar, pe 
de altă parte, cine a zis că lucrurile simple sunt mai bune? 

— Într-adevăr, ţie îţi plac provocările. 

— Crede-mă, oricare dintre aceste cazuri ar fi fost deja mult. 

Ingvar a ridicat una dintre furculițele sale, ca să vadă dacă e 
pătrunsă carnea. 

— Şi Fabian? E încă în concediu sau... 

— A, nu, s-a întors şi răspunde de una dintre anchete, cu 
toate că trebuie să spun că eforturile lui par cam fără tragere de 
inimă. 

— Ei, cum așa? 

— Păi, ştii tu, nu se concentrează şi pare să fie cu mintea în 
altă parte. 

Ingvar a tăiat un X în coaja unui cartof și a împins laturile ca 
să-l desfacă. 


— Dar presupun că nu-i de mirare, dacă ne gândim prin ce a 
trecut familia lui. 

— Așa-i, Dumnezeule, ce coșmar! 

A ridicat amândouă furculițele și a tras pe farfurie carnea şi 
legumele. 

— Trebuie să fi fost groaznic. Şi fiica lui, cum o cheamă? 

— Matilda. 

— Aşșa-i. Cum se simte? E bine? 

Ingvar a dat din cap, în vreme ce urma exemplul lui Gertrud 
şi culegea ce pusese pe furculiţe. 

— Din cât am înţeles, o să se vindece deplin. 

— Slavă Domnului! 

A înfipt o bucată de carne de vită în maioneza cu chili și a 
început să mestece. Dar, întocmai ca toate întrebările pe care nu 
mai putea să le ignore, ca să nu mai vorbim de neliniștea la 
gândul răspunsurilor care ar putea veni, bucata de carne ațoasă 
era greu de înghiţit, ca şi cum ar fi fost de cauciuc. Tăcerea s-a 
lungit prea tare şi, în cele din urmă, a fost silită să împingă pe 
gât carnea cu ajutorul unei înghiţituri mari de vin. 

— Deci, de ce caz se ocupă Fabian? 

Ingvar a lăsat din mână paharul şi s-a uitat atent la ea, cu ochi 
care îi pătrundeau prin piele și nu numai că îi citeau gândurile, 
dar îi măsurau tensiunea, respiraţia şi nivelul de stres. Nimeni 
nu putea citi oamenii ca Ingvar, sau nu știa mai bine ce butoane 
să apese ca să-i aducă acolo unde voia el. 

A fost întrebarea ei, desigur. Dacă se gândea bine, era 
complet nepotrivită şi, dacă până în acel moment Ingvar n-a fost 
bănuitor, acum cu siguranţă era. 

— Gertrud, ai vreo idee măcar la ce cazuri lucrăm? 

— Ştiu câte ceva. A sorbit din vin. E totul în ziare, ştii. 

În acest moment ar fi luat orice care ar fi putut s-o ajute să se 
liniștească. 

— E chestia aceea cumplită cu băiatul imigrant din maşina de 
spălat, apoi bărbatul care a fost înjunghiat în fața oamenilor la 
ICA Maxi, chiar aşa. Vreau să zic, Dumnezeule mare, încotro se 
îndreaptă lumea? 

Bătea din nou câmpii. 


— Nu ești singura care îşi pune această întrebare. 

Ingvar a tăcut şi a studiat-o cu afurisitele lui de raze X atât de 
intens, încât n-a ştiut ce să mai facă. Fiecare clipă părea 
nefirească, și durerea din şale țipa tot mai tare să fie uşurată 
prin întindere. Dar nu putea să se apuce să facă exerciții pentru 
spate la mijlocul cinei. 

— N-ai de gând să mănânci? 

Așa-i, să mănânce. Cum a putut să uite de asta? 

— Voiam doar să-mi las cartoful să se răcească un pic. 

La fel ca Ingvar, a desfăcut cartoful ca pe o floare şi a pus în 
deschizătură un bot de unt cu usturoi. 

— Să se răcească? Păi nu trebuie să se topească untul? 
Molander şi-a aruncat în gură o bucată de carne de pui. Bine, de 
vreme ce vrei așa de mult să știi, Fabian lucrează la o anchetă de 
care încă n-am spus nimic presei. 

— A, da, şi ce este? 

— Naiba să mă ia dacă ştiu. În acest moment nu suntem 
siguri decât de faptul că victima, o femeie, a murit dintr-o cauză 
neobişnuită, otrăvire cu ricin. Și îi erau supravegheate atât 
dormitorul, cât şi baia. 

— Supravegheate? De cine? 

— Exact asta încercăm să aflăm. 

— Şi cum merge cealaltă anchetă? 

— Care anchetă? 

— Ştii tu, despre moartea Ingăi Dahlberg. 

— Ce tot spui acolo? Ingvar a lăsat din mână paharul din care 
se pregătea să bea. După cum ştii foarte bine, acest caz a fost 
închis de ani întregi. 

— O, aşa-i, desigur. 

A ridicat din umeri şi s-a concentrat pe înghiţirea altei bucăți 
de carne. 

— Mă gândeam doar că ar fi putut să fie redeschis. Se mai 
întâmplă, la urma urmei. Vreau să zic, se găsesc noi urme şi 
indicii, care, la rândul lor... 

— Gertrud, înţeleg, ce vrei să zici. 

— Dar presupun că nu. 

Iar bătea câmpii. 


— Nu, din câte știu eu. 

— Atunci bine, grozav, acuma știu. 

— Da, acuma ştii. 

Au reînceput să mănânce, şi tăcerea a devenit atât de intensă, 
încât fiecare îmbucătură, fiecare gură de vin pe care o luau ea şi 
Ingvar era amplificată, de parcă ar fi avut în gură microfoane. El 
era îmbufnat şi nu voia să vorbească despre asta. Dar ea nu se 
putea opri. Nu acum, când ajunsese atât de departe. 

— Şi totuşi, închipuie-ți ce bine ar fi dacă am afla ce s-a 
întâmplat, a zis, apoi a scufundat în fiertură altă furculiță, care 
avea în ea doar carne de pui. Ce ar însemna pentru Reidar. Ce 
chestie îngrozitoare! Da, ştiu că acum are o nouă soție, dar, 
totuşi... Doar să ştie cine a fost şi să lase justiția să-şi urmeze 
cursul. Ca să nu mai vorbim de tine şi de colegii tăi. Ai muncit 
atât de mult atunci. Nu-i așa? 

— Da, dar uiţi ceva foarte important. 

Ingvar a mâncat o ciupercă. 

— Ce anume? 

— Că l-am rezolvat. 

— Scuze, nu pricep. Ce vrei să zici cu „l-am rezolvat”? 

— Cazul. Poate ai uitat, dar chiar am identificat ucigaşul și l- 
am arestat. Numele lui era Benny Willumsen, era din 
Danemarca, dar locuia la Malmö, pe Konsultgatan nr. 29, dacă 
mai țin bine minte. Între timp a murit, din păcate. 

— Cum? Vrei să zici bărbatul pe care a trebuit să-l... 

— Eliberăm. Exact. Ingvar a dat pe gât restul de vin şi şi-a 
umplut iar paharul. Problema era că avea un alibi pe care 
instanţa l-a considerat destul de solid. A clătinat din cap şi a 
sorbit iar din vin. Ce păcat, lui Reidar n-o să i se facă niciodată 
dreptate. 

— Dar atunci n-a putut să fie el. Dacă avea alibi, vreau să zic. 

Molander a râs. 

— Păi, presupun că e un fel de a privi lucrurile. Pe de altă 
parte, a putea să prezinţi un alibi nu prea e același lucru cu a fi 
nevinovat. 

— Stai un pic. Dacă ai un... 

— Scumpo, ascultă-mă. Ingvar s-a aplecat peste masă. Dacă 


eşti bine pregătit și ştii cum să procedezi, fabricarea unui alibi 
nu-i așa de grea. Aproape că aş zice că, de fapt, e destul de 
ușoară. 

— Dar, Ingvar, doar nu vrei să zici că... 

— Da, este exact ce vreau să zic, i-a tăiat el vorba şi i-a 
umplut şi ei paharul. Ai fi surprinsă să afli cât de puţin îi trebuie 
unei instanţe să înghită pe nemestecate un alibi fals. Crede-mă. 
Ştiu ce spun. 

A ridicat paharul şi ea l-a imitat, a ciocnit cu el și a băut, 
îngrozită că el ar putea să-și dea seama doar privind-o că în 
sfârșit, după toți aceşti ani, începea să se confrunte cu ceea ce s-a 
întâmplat cu adevărat în weekendul de la Berlin. 

După ce şi-a acoperit părul cu un ciorap, şi-a pus pe cap 
peruca buclată căruntă şi a potrivit-o în fața oglinzii până ce s-a 
aşezat perfect. Pe dată, a arătat cu totul altfel. Într-adevăr, e 
ciudat să te gândeşti cât de mult din personalitatea cuiva ține de 
păr. Doar câteva șuviţe, care, atunci când cad, le răpesc celor 
mai mulţi bărbaţi încrederea în sine. 

Purta deja dres, sâni falși și rochia bleu cu cordon. Ba chiar îşi 
pusese un machiaj de bază: un strop de cremă de faţă și un strop 
și mai mic de pudră. 

Și totuși, în ciuda tuturor acestor lucruri, încă arăta ca un 
travestit confuz, sau poate cineva în drum spre un bal mascat. 
De-abia când şi-a pus peruca toate au început să se aşeze la 
locul lor şi, după ce pălăria albă de soare a fost pusă cum se 
cuvine, alături de cercei şi de şiragul de perle, transformarea lui 
a fost completă. 

Zarul spusese mătușă, dar acum, studiindu-şi imaginea din 
oglindă, a trebuit să schimbe asta în o dulceaţă de mătuşica. 

Cu numai două zile înainte, hotărârea zarului l-a făcut să-i 
sară capacele. Oricât de mult a răsucit-o în minte, n-a putut s-o 
considere altfel decât foarte nedreaptă. 

Sigur, dăduse un X, şi misiunea suplimentară a fost cum nu 
se poate mai limpede. Și totuși. După toată truda și realizările, a 
fost ca o palmă zdravănă pe obraz, al cărei singur scop a fost să- 
i arate că n-ar trebui să și-o ia în cap. 

Dar, gândindu-se mai bine, în ciuda tuturor acestora, a tras 
concluzia că era exact ceea ce îi trebuia. O palmă pe obraz și 
amintirea faptului că trebuie să rămână smerit. Că nu e nimic 
altceva decât un pasager care nu se va apropia niciodată de 
cârma navei. 

Şi apoi, s-a dovedit că zarul a avut din nou dreptate. Prin 
faptul că a desemnat o misiune suplimentară care părea, practic, 
imposibil de îndeplinit, mai ales dacă ne gândim că nu avea 
decât două zile ca să se pregătească, putea acum, când nu mai 
rămăseseră decât câteva ore, să spună cu mâna pe inimă că toată 


treaba a ieșit cu mult mai bine decât ar fi îndrăznit să spere. 
Chestia era că a fost atât de fabulos de norocos, încât o 

mulțime de oameni ar fi susținut că trebuie să fie, cumva, 

binecuvântat şi, dacă ar fi fost credincios, probabil că ar fi fost 

de acord. Practic, totul se potrivise perfect, pur și simplu, şi tot 

ce-i mai rămânea de făcut era să-și pregătească rucsacul, să-şi 

mai dea cu pudră și să-și pună haina bej și pantofii cu toc bleu. 
După aceea, nu mai ţinea de el. 

Fabian nu mai ştia de câte ori examinase fotografiile alb- 
negru în care Inga Dahlberg cobora din maşina lui Molander în 
acea seară de vară. Nu numai că le-a examinat cu lupa, le-a și 
scanat, folosind o rezoluţie atât de mare, încât aproape că a 
ocupat tot spațiul de pe hardul computerului său. 

Când a cercetat din nou fișierul, mărind diferite detalii, a fost 
ca și cum s-ar fi studiat în oglindă. Nu era nimic nou. Nicio 
surpriză. Știa cine este femeia, de ce se află acolo, cu cine se 
întâlneşte şi cine a făcut fotografiile. Cu toate acestea, era 
convins că era ceva ce-i scăpase. Un amănunt pe care îl trecuse 
cu vederea. 

În ferestrele pivniţei creştea lumina, cu toate că nu era decât 
puţin trecut de patru și jumătate dimineaţa. Încă două zile, apoi 
o să se schimbe şi o să înceapă să fie mai întuneric. Era în miezul 
verii și zilele erau cele mai lungi, și totuși se simțea melancolic 
la gândul că de atunci încolo o să intre pe panta descendentă. 

Dar nu era singurul motiv pentru care a stat în pat, treaz, ore 
întregi, şi în cele din urmă s-a ridicat şi s-a dus înapoi, în 
pivniţă. Gândurile i s-au învârtit în jurul lui Molander. Acum, 
că găsise o spărtură în alibiul lui de la Berlin, nu mai rămâneau 
prea multe îndoieli. 

Problema era că, în ciuda tuturor orelor de trudă, încă nu 
avea niciun fir de dovadă concretă. Nici unul dintre multele 
lucruri pe care le descoperise, trăgând concluzii, nici măcar nu 
se apropia de ceva care poate rezista la tribunal. 

A reușit să umple niște goluri, e adevărat, și a strâns destul 
material ca să clădească un caz circumstanţial puternic. Dar, 
oricât de puternic ar fi fost, ceea ce avea nu echivala în niciun 
caz cu o dovadă concretă. 

Era ca alibiul de la Berlin. Putea să arate că există o 
posibilitate rezonabilă ca Molander să nu fi fost, de fapt, în 
capitala germană când a fost ucisă Inga Dahlberg. Dar, câtă 
vreme Gertrud susținea că a fost cu el tot timpul, nu avea nimic 
concret. 


Totuşi, Hugo Elvin trebuie să fi avut. 

Nu putea exista decât un motiv ca Molander să fi riscat să 
meargă atât de departe încât să-şi omoare colegul: ca Elvin să fi 
găsit ceva destul de incriminant ca să constituie o ameninţare 
reală. Întrebarea era unde ascunsese dovada. Oricum, cu 
siguranţă nu în sertarul biroului. 

Ori de câte ori i-a examinat conținutul, a fost silit să tragă 
concluzia că toate indiciile, fotografiile și însemnările erau din 
categoria foarte suspect. Cu toate acestea, a hotărât să mai treacă 
o dată în revistă totul. 

A pus deoparte fotografiile Ingăi Dahlberg, a scos jurnalele 
lui Elvin și a dat filă după filă, recitind însemnările scurte și 
uneori criptice. Dar nu era acolo nimic ce nu cercetase deja. 

În cele din urmă, a luat inelul cu cele şapte chei marcate cu 
bandă adezivă de diferite culori, care le împărțea pe grupuri. 
Una dintre cele trei verzi, care avea scrise pe bandă semne de 
întrebare, deschisese acel dulap de la clubul fotografilor 
Celluloid care îi aparținuse tatălui lui Gertrud, Einar Stenson. 
Celelalte două erau, într-adevăr, încă semne de întrebare. La fel 
şi cele două albe, una dintre ele având pe banda adezivă un 
peşte, iar cealaltă un cod: 759583. 

Poate că nu era un cod, ci un număr de telefon. A încercat să 
sune, punând prefixul zonei, dar a primit un mesaj de eroare, 
care l-a informat că numărul nu există. A obținut același rezultat 
şi când a încercat prefixul din Malmö, Landskrona, Göteborg și 
Stockholm, după care a lăsat deoparte cheile albe și s-a 
concentrat pe cele două albastre, cele la care se gândise cel mai 
puțin. 

Cea mai mare era și ea marcată cu cifre. De această dată 
patru: 0388. Cheia era de la o yală obișnuită și cele patru cifre 
probabil că erau codul de intrare într-o clădire sau așa ceva. 
Intrebarea era care clădire? 

Cea mai mică era mai demnă de interes. Avea partea plată 
asimetrică, parțial ovală. Aproape că arăta ca un craniu din 
profil. A luat lupa ca să se uite mai atent la detalii. Nu încăpea 
îndoială că este veche. Era acoperită de zgârieturi, pământ și 
ulei. Nimic ciudat în asta. Ce era ciudat erau punctuleţele albe 


care sub lupă arătau ca nişte cristale micuţe. 

Când a atins uşor unul dintre ele cu vârful arătătorului, a 
alunecat pe masă ca o pietricică. Poate că ar fi trebuit s-o lase pe 
Hillevi Stubbs să facă analiza acelei substanțe, dar a făcut 
propria analiză, culegându-le cu arătătorul și punându-le pe 
vârful limbii. 

Aşa cum se așteptase, erau sărate. 

N-ar fi putut spune dacă forma aparte a cheii sau sarea i-a dat 
ideea. Probabil că o combinaţie a lor. Oricum ar fi, a scos cheia 
de pe inel şi s-a apucat să dea jos banda adezivă, care, după 
atâţia ani, a lăsat urme lipicioase. 

Dar, după ce partea plată a fost rezonabil de curata și a putut 
să vadă logoul Neiman, în care primul „n continuă, formând un 
fel de acoperiş deasupra celorlalte litere, a fost sigur. 

Era o cheie de contact, probabil de la un Volvo Penta vechi, 
unul dintre cele mai obișnuite motoare pentru ambarcaţiuni din 
Suedia. 

Trecuseră doi ani de când venise de la Stockholm la 
Helsingborg și începuse să lucreze cu Hugo Elvin. Doi ani de 
prânzuri, pauze de cafea şi lungi ședințe. Niciodată Elvin nu 
spusese că are o ambarcaţiune. Nici Molander, de fapt, dacă se 
dovedea că este a lui. Pe de altă parte, se dovedise că amândoi 
aveau atât de multe secrete, încât nu mai era demult surprins. 


63 


Nu ştia de unde să-l ia, şi totuși i se părea că-l recunoaște pe 
bărbatul cu ochelari de soare care stătea pe bancă alături de un 
rucsac, zâmbind, cu o jachetă bej şi pantaloni traşi un pic prea 
sus. Şi dacă era pedofilul pe care îl căuta poliția? Nu, n-ar 
îndrăzni să se arate aşa, la lumina zilei, cu toți oamenii din jur. 
Ca doamna care s-a așezat lângă el, silindu-l să-și pună rucsacul 
în poală. Nu, probabil că era ceva la el care-i spunea că nu 
trebuie să-l scape din ochi și să rămână vigilentă. 

Victor şi Samuel erau cel mai aproape de el şi, ca de obicei, se 
ciorovăiau care să pedaleze pe tricicletă și cui îi venise rândul să 
împingă. Erau acolo şi Sonja şi Niki, zbierând în vreme ce 
Ruben îi fugărea. În acest moment, cu toţii se distrau mai bine 
ca oricând, dar ea ar fi pus pariu pe verigheta străbunicii că în 
mai puțin de un minut unul dintre ei avea să izbucnească în 
lacrimi. 

Le lipsea un om, şi aproape nimic nu era mai rău decât asta. 
În plus, dacă o cunoștea bine pe Josefin, n-avea să catadicsească 
să se arate la muncă înainte de sfârşitul săptămânii. Febră și 
dureri peste tot, probabil gripă, mormăise pe robot în dimineața 
aceea. Cât de proşti îi credea? De parcă n-ar fi ştiut că și-o 
pusese cu cine știe ce individ penibil găsit pe site-ul Tinder şi 
acum era mult prea cheaună ca să muncească. 

Sinceră să fie, nu pricepea în ruptul capului cum de tocmai 
Josefin putea să găsească aşa de uşor bărbaţi dispuşi s-o 
călărească. Ea, în schimb, încercase orice după divorţ, de la orele 
petrecute cu crearea unui profil până la un anunț personal clasic 
în ziarul local. Ba chiar s-a dus la Dickens şi s-a matolit destul de 
tare ca să se încumete pe ringul de dans. 

Pe de altă parte, Josefin nu trebuia decât să pocnească din 
degete și să-și desfacă un pic picioarele ca toți să dea năvală. 
Nici măcar nu arăta bine. In afară de faptul că era slabă, prea 
slabă, dacă e să fim cinstiţi, nu avea nimic. Aproape că nu 
mergea niciodată la coafor. Şi totuşi, uite-o cu încă o amintire 
între picioare, prefăcându-se bolnavă. 


Îi era caracteristic s-o doară-n cot că martea era zi de ieşit în 
parc şi că tot grupul se ducea acolo, deşi cu doar două zile 
înainte plouase așa de tare, că a fost convinsă că o să apară la 
ştiri. Singurul motiv pentru care n-au anulat ieșirea şi nu s-au 
jucat în interior a fost potopul de nemulțumiri din partea 
părinţilor, care inevitabil aveau să-i sară la beregată la 
următoarea ședință. 

Şi, fireşte, erau prezenți toți copiii. Până şi Rigmor, care era 
aşa de răcită, că lumânările care i se uscaseră la nas s-ar fi 
potrivit de minune ca recuzită în Exorcistul. Ar fi trebuit să fie 
ştearsă la nas demult. Sau, mai degrabă, cineva ar fi trebuit s-o 
şteargă, dar acel cineva se pare că a considerat că ea trebuie să fie 
cea care o face. 

De parcă n-ar fi contribuit mai mult decât îi revenea cu 
hainele de ploaie, n-ar fi făcut un pachet cu prânzul pentru 
Asta, ai cărei părinți preferaseră, ca de obicei, să uite, şi nu s-ar 
fi asigurat că au luat cu ei trusa de prim-ajutor, care deja se 
dovedise folositoare când Edvin s-a împiedicat şi a căzut pe 
mâini. Dumnezeule mare, ce-a mai urlat! Nimeni nu putea să 
zbiere atât de mult pentru așa de puţin ca mucosul ăla răzgâiat. 

Nu, ajunsese la capătul răbdărilor. Durerea din genunchi se 
lua la întrecere cu ciocul din călcâi, şi fiecare părticică a trupului 
era epuizată. Epuizată să aibă grijă de copiii tuturor, în afară de 
ai săi. Epuizată de toate zbieretele şi de faptul că nu avea parte 
niciodată de o conversaţie între adulți fără să fie întreruptă. 

Nici măcar nu se putea gândi la pedagogie. Sigur, pe hârtie 
era frumos, mereu atât de modern și suna grozav ca reclamă 
când veneau părinţii în prospecţie. În realitate, de prea multe ori 
era vorba despre pură supravieţuire. Să ajungi la sfârşitul zilei 
fără prea multe dezastre. 

Era mai ușor de spus decât de făcut când copiii nu voiau să 
stea locului mai mult de două secunde. Vâjâiau de colo colo ca 
niște veverițe turbate, țipând, n-aveai cum să-i supraveghezi. 
Mai ales aici, la terenul de joacă din Slottshagen, unde puteau cu 
uşurinţă să se rătăcească prin restul parcului. 

Cel puțin bărbatul cu rucsac pleca. Un motiv de veselie. 
Probabil că observase că îl supraveghează şi se simţea acuzat pe 


nedrept. Dar ei nici că-i păsa. Vinovat sau nevinovat, n-avea de 
ce să se ațină pe lângă terenul de joacă de vreme ce întregul parc 
era plin de bănci. 

S-a întors spre soare, care tocmai găsise o crăpătură printre 
nori, şi i-a simţit căldura pe față. Ar putea fi o zi cu adevărat 
frumoasă, la urma urmei. 

— Angela! Siri trebuie să meargă la toaletă. S-a răsucit și l-a 
văzut pe Harald cu Siri în braţe. Vrei s-o duci, sau s-o duc eu? a 
continuat el, dându-și deoparte bretonul din ochi. 

Harald, despre care nu ştia ce să creadă, cu toate că lucrau 
împreună de aproape un an şi jumătate. Era, incontestabil, 
uimitor din toate punctele de vedere. Entuziast și atât de plin de 
energie, încât termina fiecare tură cu un drum la sala de sport. 
Copiii îl adorau și, cu toate că nu avea pregătire oficială, nu 
încăpea îndoială că era un angajat extrem de valoros. Cu toate 
acestea, nu era sigură în privinţa lui. 

— E în ordine, a zis și a pornit spre ei. Mă duc eu. 

Nu se putea abține. Nu conta cât de corect politic ești. Cu cât 
entuziasm îmbrăţișai ideea egalităţii de gen și, eventual, cea de 
pace în întreaga lume. Nu puteai nega faptul că Harald e bărbat 
și, cu foarte puţine excepţii, cei care abuzau de copii erau 
bărbați. 

— Nu, nu Angela, a urlat Siri, care n-o putuse suferi din 
prima zi. Să mă ajute Harald. 

Pe de altă parte, nici ei nu-i plăcuse niciodată de Siri. 

— Vreau să zic, pe bune, nu mă deranjează. 

Harald a săltat fetița pe umerii săi de parcă gâlma aia 
îndopată nu cântărea nimic. 

— Nu, o duc eu. Oricum trebuie să merg şi eu, a mințit ea, şi 
a tras-o pe Siri, care se împotrivea, de pe umerii lui Harald. 

Nimeni nu putea să-i spună că nu ştie despre ce vorbește. Nu 
după cele întâmplate cu Krister. Și ea lucrase cu acel bărbat mai 
mult de cinci ani. Cinci ani, în care el fusese preferatul copiilor, 
întotdeauna bucuros să-și scoată chitara și să le cânte sau să 
citească o carte cu glas tare şi cu multă simtire, în afară, desigur, 
de cazul în care născocea o poveste. Tocmai el le-a făcut unor 
copii lucruri atât de îngrozitoare, că ea încă nu putea să şi le 


scoată din minte. 

Câte o colegă îi spusese chiar, în taină, că nu se putea abține 
să-l bănuiască de lucruri de negândit. Și de fiecare dată ea i-a 
luat apărarea, uneori mergând aşa de departe, că ajunsese la un 
conflict cu acea colegă. 

Niciodată, şi-a jurat după acea trezire brutală, niciodată nu-și 
va mai băga capul în nisip, fără să aibă habar de ceea ce suferă 
copiii. lată de ce nu-l lăsa niciodată pe Harald singur cu copiii, 
dacă îi stătea în puteri. Fără să facă mare caz de asta, 
întotdeauna avea grijă să fie de față ea sau altcineva din echipă. 

Era evident că Harald voia să știe care e problema ei, și 
mersese până la a o întreba pe față într-una dintre ședințele de 
personal. Dar ea a negat cu încăpățânare că ar avea de-a face cu 
faptul că este bărbat. În schimb, s-a referit la propria 
interpretare a programei analitice, în care scria că întotdeauna 
copiii trebuie să fie supravegheați de cel puțin un educator cu 
studii complete și, până când el nu va avea acele studii 
complete, ea n-are ce să-i facă. 

Ca să înrăutățească lucrurile, nu se putea întoarce repede. 
Dintre toți copiii de care se ocupase de-a lungul anilor, Siri era 
singura pe care nu o putea lua în braţe fără să se aleagă cu 
zgârieturi şi zbierete de protest. Aşa că au mers în ritmul unui 
melc. 

După o veșnicie, când inima îi bubuia în urechi, au trecut 
prin arcada acoperită de frunze. Siri s-a desprins imediat din 
mâna ei și a tulit-o să se joace cu Quentin și Nova, care 
adunaseră un morman de pietre și acum le așezau într-o linie 
dreaptă. 

L-a văzut pe Harald jucându-se cu Samuel, Ruben, Lisen și 
Sonja în celălalt capăt al terenului de joacă, iar Ebba, Halva, Niki 
și Victor erau pe leagănul cel mare, așteptând să fie împinși. A 
zărit ciuful de un portocaliu aprins al lui Vincent, care se 
îndrepta spre podul către copia miniaturală a turnului medieval 
din Helsingborg, Kărnan, ca să se dea pe tobogan. lar Melvin 
era în groapa cu nisip. 

La prima vedere, totul părea liniştit, aproape mai liniștit ca 
de obicei. Şi totuşi, toate alarmele din capul ei sunau așa de tare, 


că-i era greu să gândească. 

Banca pe care stătuse bărbatul cu rucsac era ocupată acum de 
două mame cu cărucioare care trebuie să fi costat cât hrana unui 
întreg, sat african. Dar cine nu era acolo? Cine lipsea? Era cineva, 
putea să bage mâna-n foc. Fiecare celulă din corpul său ţipa la 
ea că ceva e pe cale s-o ia razna rău de tot. 

Ester. Ester era cea pe care n-o văzuse? Aproape întotdeauna 
se juca cu Lisen, însă acum Lisen era cu Sonja, așteptând ca 
Harald să le dea leapşa lui Ruben și Samuel. La dracu’, la 
dracu’, la dracu’! Nu din nou, şi-a zis, răsucindu-se pe călcâie 
încă o dată. 

— Harald, a strigat, cu o voce care deja renunţase la speranţă. 
Ai văzut-o pe Ester? 

— Ester? a răspuns Harald, cercetând cu privirea terenul de 
joacă, cu o expresie uluită. 

— Da, Ester Landgren, cu jachetă galbenă și colanţi albaștri, a 
zis, cu toate că era sigură că el ştie. 

— Juca leapşa şi avea de gând să fugă și să se ascundă. 

— Unde, Harald? a zis, prinzându-l de jachetă. Unde a fugit şi 
s-a ascuns? 

— Nu ştiu. 

— Nu știi? 

— Nu, aveam ochii închiși și număram până la douăzeci. Dar 
sunt sigur că e pe aici, pe undeva. 

— A fost pe aici, pe undeva! Unde este acum, se pare că n- 
avem habar! 

— Turnul. Ai verificat turnul? Uneori se ascund acolo. 

Nu, nu verificase turnul, şi mergând într-acolo mei măcar nu 
era în stare să încerce să spere că o vor găsi pe fetiță. Deja 
renunțase şi nu mai putea decât să urmărească scenariile care i 
se perindau prin minte, unul mai rău decât altul. Cu toate 
acestea, a izbucnit în plâns peste câteva secunde, când s-a uitat 
printr-una dintre deschizăturile turnului și a avut confirmarea 
lucrului pe care îl știa deja. 

Picioarele n-o mai ţineau, și s-a năruit pe nisip. N-a putut nici 
măcar să-i răspundă lui Harald când a strigat că merge să caute 
în afara terenului de joacă, să se asigure că fetița nu se ascunde 


după un copac. 

Desigur, mai erau multe locuri de căutat înainte să fie absolut 
siguri. Apoi aveau să cheme poliția şi se va da alarma. Dar mai 
mult de dragul aparenţelor. Ca să scape cu fața curată şi să 
poată susține că au făcut totul. Orice se presupunea că trebuie 
făcut atunci când ceea ce nu trebuia să se întâmple niciodată 
tocmai se întâmplase. 

Din nou. 

Se uitau. Își dădea seama că se uită toţi, aproape că se 
holbează, cu toate că se străduiau din răsputeri să ascundă asta. 
Trebuia să recunoască, nu era cu totul surprinzător, dat fiind că 
de obicei nu se machia, în afară, poate, de un strop de ruj când 
mergea la o nuntă sau ceva de genul ăsta. Astăzi se tencuise din 
gros. 

Dar nimeni n-a spus nimic. Şedeau cu toții acolo, așteptând 
să înceapă şedinţa, sorbindu-şi cafeaua ca și cum ar fi fost într-o 
drumeţie și lichidul căldicel ar fi fost clocotit. Şi îşi dădea seama 
de ce. Ce ar fi trebuit să spună? Chiar dacă bănuiau ce se 
ascundea sub straturile de fard corector şi pudră, nu prea 
puteau face altceva decât să-și ţină gurile ferecate. 

Era prima dată când Hampus a lovit-o. Dar nu era prima 
dată când a ridicat mâna, furios, cu toate că până acum 
preferase să-şi verse mânia pe cea mai apropiată piesă de 
mobilier, sau orice altceva se nimerea la îndemână. 

Dar de această dată pumnul lui şi-a completat traiectoria prin 
aer fără întrerupere şi, într-un fel sucit, ea a simţit uşurare, un 
soi de recunoștință, că el a întrecut în sfârșit măsura, şi nimic 
din lume nu putea să şteargă asta. 

Nici nu mai știa de câte ori l-a părăsit. Dar el nu acceptase 
niciodată ideea că erau mai mult decât ameninţări goale, ceea 
ce, într-un fel, şi erau. Pentru că, în ciuda tuturor problemelor și 
urâţeniei, mai era o parte din ea care îl iubea. Dar asta a fost 
atunci. Acum totul era diferit. 

Așa cum era de așteptat, el s-a apucat să-şi ceară scuze 
exagerate şi a jurat că n-o să se mai întâmple niciodată. Ca să nu 
mai vorbim de justificările lui penibile, că avea zahărul din 
sânge redus după ce muncise toată ziua la peluză, sau că se 
simţise groaznic în ultima vreme, pentru că ea l-a făcut să se 
simtă respins. Ceea ce o făcea, cumva, complice. La urma urmei, 
întotdeauna sunt două părți într-un conflict, şi bla-bla, bla-bla. 

Putea să spună ce voia. N-avea nicio importanță. Era 
terminat. Așa de incredibil de al dracului de terminat. 


— Irene? 

Irene s-a uitat la Astrid, care se răsucise spre ea. 

— E vreo problemă? 

— Nu, cemă tot întrebi? De ce ar fi? 

De-abia în acel moment și-a dat seama că ceilalți din echipă o 
privesc și ei, fără măcar să încerce să se ascundă. 

— Doar că pari atât de... absentă. S-a întâmplat ceva? 

— Nu, ce să se întâmple? 

— Nu ştiu. Dar eu, una, aș considera atacurile lui Sievert 
Landertz din ziare cam greu de înghițit. 

— O fi. Dar nici că ar putea să-mi pese mai puţin de ce spune 
el. 

— Bine, minunat. Evident că sunt ameninţări goale, dar dacă 
se întâmplă ceva nu ezita să ceri ajutor, bine? 

Astrid s-a întors spre ceilalți. 

— Unde rămăsesem? 

— Investigarea locului faptei de la ICA Maxi, a zis Molander 
și s-a răsucit spre Irene. Unde am stabilit că făptaşul a ieşit pe 
uşa personalului și a plecat pe bicicletă. 

— Ştiu, a minţit Irene şi şi-a golit ceașca de cafea. 

— Şi ce ştim despre victimă, Lennart Andersson? a întrebat 
Astrid. 

— Nu prea multe, doar că era divorţat, a făcut mult sport și 
părea să fie foarte pasionat de genealogie, a răspuns Klippan. 
Am vorbit cu fosta lui nevastă, care a fost dărâmată când a auzit 
vestea. După spusele ei, era unul dintre cei mai buni oameni pe 
care îi cunoștea. 

Astrid a dat din cap. 

— Vreo teorie nouă în privința motivelor? În afară de 
încercarea de a declanșa un război rasial, cum a sugerat deja 
Fabian. 

— Nu, până acum nu. Însă fosta nevastă mi-a dat o listă cu 
prietenii și cunoştinţele lui. Îi verific unul câte unul. De 
asemenea, am cerut benzile camerelor de supraveghere din 
săptămâna dinaintea crimei. Poate că găsim ceva care să ne ajute 
să înaintăm. 

— Bine. Hai să trecem la Molly Wessman și la camerele video 


ascunse, care, dacă am înţeles eu bine, au fost găsite şi în alte 
apartamente. 

Astrid s-a dus la tablă, unde a făcut loc altor victime alături 
de fotografiile şi însemnările legate de Molly Wessman. 

— Da, până acum am identificat patru alte femei care erau 
supravegheate, a zis Fabian, silindu-se să evite privirile pe care i 
le-a aruncat Molander de îndată ce a deschis gura. Dacă e s-o 
credem pe Lina Parnerud de la Fiberbolaget, Christofer 
Comorowski a instalat cabluri cu fibre optice în douăsprezece 
clădiri de când lucrează ea la firmă. În câte alte apartamente a 
lucrat el înainte de asta, nu ştie nimeni. 

— Şi în cele mai recente sunt tot în dormitor și baie? 

— Da, a zis Molander, luându-și, în sfârşit, ochii de la el. 

— Şi cum te descurci cu camerele video? 

— Cum să mă descurc? Încă nu m-am uitat la niciuna. 

— De ce nu? a zis Irene, umplându-și iar cana de cafea. 

— În primul rând, pentru că putem presupune, cred eu, că 
sunt în aceeași poziție şi au acelaşi model ca acelea din 
apartamentul lui Molly Wessman. 

— Şi în al doilea rând? 

— O să las asta în grija domnului Risk, de vreme ce el a fost 
cel care mi-a cerut în mod expres să le las în pace până îmi 
spune el. Molander s-a răsucit iar spre Fabian. Nu-ţi face griji. 
Sunt cu totul de acord. Uneori, cel mai bine este să laşi leul 
adormit să doarmă. 

— Nu-mi fac griji că ești sau nu de acord cu mine. 

Fabian s-a uitat şi el la Molander, dar nu i-a răspuns la 
zâmbet, apoi s-a întors spre ceilalți. 

— Mă tem că o să-şi dea seama că suntem pe urmele lui dacă 
începem să demontăm și să examinăm prea multe dintre 
camerele video. 

— E adevărat, a zis Astrid. Dar ce cred despre asta femeile 
respective? 

— Ştiu ce aș crede eu, a zis Irene. 

— Una s-a mutat la hotel, alta a hotărât să-și viziteze părinţii, 
la Båstad, până se termină totul. Celelalte două au fost de acord 
să se poarte în continuare normal. 


— Dacă poți face asta cu o cameră video în dormitor. 

— Sigur, e discutabil. Dar au promis să încerce, și eu le-am 
promis în schimb protecţia poliției. 

— Bine. Astrid a oftat și s-a întors spre Molander. Atunci 
întrebarea ar trebui să fie cum te descurci cu camerele video din 
locuința lui Molly Wessman, pentru că presupun că le-ai 
examinat măcar pe acelea. 

— Într-adevăr, şi trebuie să spun că sunt chiar impresionat de 
acest Comorowski, adică dacă el este, în realitate, cel care le-a 
construit şi montat. 

— Şi serverul, sau ce-o fi obiectul căruia aceste camere îi 
transmit imaginile, ai reuşit să-l localizezi? 

— Nu. Molander a zâmbit larg. Şi acesta este motivul pentru 
care sunt aşa de impresionat. După cum poate ştiţi, cele mai 
multe camere video se bazează pe USB, ceea ce înseamnă că e 
nevoie de un procesor şi de destule componente electronice 
pentru ca datele să fie transformate în ceva care să poată fi 
transferat printr-un cablu de internet obișnuit. Simpla conectare 
a electricităţii la camera video poate fi o problemă, dat fiind că 
standardul IEEE 802.3 la PoE+- nu dă mai mult de 25 de waţi. 

— Ingvar, treci, te rog, la subiect. 

— Scuze, ultima parte a fost o paranteză. Însă restul chiar 
este subiectul, pentru că acelaşi procesor este programat să 
creeze şi un tunel VPN, şi un router TOR. Inteligent, nu? 

Astrid a schimbat priviri cu ceilalți. 

— Ştie cineva despre ce vorbeşte el? 

— Zău că nu-i complicat. Un tunel VPN este un canal de 
informații care codifică toate datele transportate prin el, ceea ce 
face imposibil ca o a treia parte să vadă conţinutul. Problema 
este că adresa emiţătorului şi cea a receptorului, la intrarea şi 
ieşirea din tunel, nu sunt anonime, așa că pot fi urmărite cu 
ajutorul unui soft adecvat. Ca să evite asta, Comorowski i-a 
adăugat lanţului semnalelor un așa-numit router TOR - The 
Onion Router!5), cum i se spune. Face ca emițătorul și receptorul 
să fie anonime, trimițând informaţiile de colo colo, la servere 
intermediare. În acest fel, nu numai că se asigură că acel 
conținut nu poate fi descifrat de privirile iscoditoare, dar face să 


ne fie imposibil să-l urmărim. 

— Prin urmare, singurul lucru pe care l-ai aflat este că nu 
putem afla nimic altceva. 

— Poţi să-i zici şi așa. 

Astrid nu şi-a dat osteneala să-și ascundă iritarea. 

— Şi acel tatuaj, atunci? ÎL are și vreuna dintre celelalte femei? 

— Din păcate, nu, a zis Fabian. 

— Asta înseamnă că trebuie să renunțăm la ipoteza că acel 
Christofer Comorowski și Columb sunt una şi aceeași persoană. 

— Nu-i cam pripit? 

Astrid a ridicat din umeri. 

— Din cât văd eu, nu există nimic care să sugereze o legătură 
între ei. 

— Nu? a zis Fabian. Avem un tip care instalează camere 
video ascunse în locuințele unor femei singure şi altul care se 
învârte prin circuitul sexului în grup, marcând femeile ca pe 
vite după ce a avut relaţii sexuale cu ele. Aș zice că sunt multe 
puncte de contact. 

— Unul pare mai degrabă voyeur, iar celălalt mai degrabă 
practician, după părerea mea. 

— Se poate. Dar, totodată, există nenumărate exemple de 
observatori care s-au săturat să stea pe margine şi au hotărât să 
se implice. Și avem numele. Știu că pare tras de păr, însă 
Christofer Columb nu poate să fie coincidenţă. 

— De ce nu? a întrebat Irene. 

— Pentru că putem presupune, cred, că acest Columb este un 
nume pe care şi l-a luat cineva, și numele pe care ni le luăm au 
întotdeauna o semnificaţie, fie ea conștientă sau subconștientă. 

— Prea bine, să mai lăsăm o vreme deschisă acea uşă. La 
urma urmei, mai ai câteva nume pe listă, a zis Astrid. la 
legătura cu acele persoane cât mai curând posibil. S-ar putea ca 
unele dintre ele să fie însemnate de el. 

— Dar este un lucru pe care nu-l înțeleg în toate astea. 
Klippan vorbea pentru prima dată de o vreme încoace, și ceilalți 
s-au răsucit spre el, ca şi cum ar fi uitat că e în încăpere. Care 
este motivul? a continuat el. Să presupunem că este acelaşi tip. 
Care este motivul lui? I-a privit în ochi pe rând. Spionează 


câteva femei în locuinţele lor. Până aici, sunt de acord cu voi. 
Cele mai multe dintre ele au, din cât am înţeles, între douăzeci 
și patruzeci de ani, și toate sunt rezonabil de atrăgătoare. Nu 
saci de cartofi, ci adevărate păpuşele, cum ar fi zis tatăl meu. 
Nici în asta nu-i nimic ciudat. În acelaşi timp, dacă mergem pe 
teoria lui Fabian, se învârte prin cercurile de sex în grup unde, 
dacă e să dăm crezare zvonurilor, femeile fac coadă să se culce 
cu el și să se aleagă cu părțile intime marcate. N-am mai auzit 
vreodată aşa ceva, dar poţi auzi multe în lumea asta, de-ți cad 
urechile, deci hai să zicem că-i așa. Însă, și aici nu mai pricep, de 
ce s-o omoare pe Molly Wessman? 

— Nu era ceva despre faptul că-i aparţin? a zis Irene. De 
aceea le marchează, nu? 

Fabian a dat din cap, cu toate că i se părea că Klippan pusese 
degetul, de fapt, pe zaua cea mai slabă din lanţul motivelor. 

— Şi presupun că de aceea le ține sub supraveghere, a zis 
Molander. Ca să se asigure că nu calcă pe de lături. 

— Dar în cazul acesta ar trebui să fie marcate toate, nu doar 
Molly Wessman, a zis Klippan. 

Fabian a încuviințat. Klippan avea dreptate. Oricum ai fi 
privit lucrurile, nu se potrivea. Pe de altă parte, logica nu era 
întotdeauna la baza motivelor unui făptaş. De fapt, de obicei 
opusul era mai aproape de adevăr. 

— Şi apoi, a continuat Klippan, mi-e greu să-mi închipui că 
Molly Wessman ar fi până acum prima şi singura femeie care l-a 
părăsit. Mai ales dacă ne gândim cât de multe trebuie să fie, 
dacă presupunem că numărul reprezintă ordinea. 

— Sau... a zis Astrid, dar s-a întrerupt când telefonul lui 
Molander a sunat şi el a răspuns. 

— Sau ce? a zis Klippan. 

— Poate că este prima peste care am dat. 

— Hei! Nu te supăra! 

Fabian a auzit vocea de departe, dar a preferat să meargă mai 
departe prin parcarea din fața secţiei de poliție. Flătan tocmai 
acceptase să se întâlnească cu el și să verifice o listă de femei 
decedate de curând ale căror morţi nu fuseseră considerate 
dubioase. Fireşte, n-avea să accepte în ruptul capului ideea că el 
însuși ar fi greşit sau i-ar fi scăpat ceva. Pe de altă parte, colegul 
lui, Arne Gruvesson, avea obiceiul, dacă era să dai crezare 
spuselor lui Flătan, să treacă cu vederea cele mai evidente 
cazuri. 

— Hei, ai un pic de timp, te rog? 

Fabian, care tocmai deschisese portiera, s-a răsucit şi a văzut 
un bărbat care alerga după el prin parcare. 

— Înţeleg că eşti ocupat. Dar nu durează decât câteva minute. 

— Îmi pare rău, dar nu deţin cabluri de pornire, dacă asta 
căutaţi, a zis Fabian, înainte să-şi dea seama că îl recunoaște pe 
bărbat. 

— Salut, ne-am întâlnit ieri. Sunt Axel Stjărnstrom, vecinul 
lui Eric Jacobsen. 

— Da, îmi amintesc. Fabian a dat mâna cu bărbatul care cu o 
zi înainte venise repejor la mașina lui Jacobsen, în echipament 
de sport şi șapcă de baseball, iar acum era îmbrăcat în costum și 
cravată. Despre ce este vorba? Îmi pare rău, dar merg la o 
ședință. 

— O să încerc să nu mă lungesc, a zis Stjărnstrm, trăgându- 
și sufletul. E limpede că am spus niște lucruri ieri. Despre Eric, 
vreau să zic. Şi-a îndreptat cravata, deși nu era nevoie. Nu prea 
ştiu cum să zic, dar aseară mi-am dat seama că ar trebui, poate, 
să schimb o parte din ceea ce ţi-am spus. 

Fabian a dat din cap, cu toate că nu-şi amintea ce spusese 
omul. 

— După cum sunt sigur că-ţi amintești, n-am avut nimic rău 
de zis despre el, și chiar este un om uimitor în multe privinţe, 
plin de energie. 


— Scuze, dar unde vrei să ajungi? 

— „Nu există prânz gratuit”, mi-a spus odată cineva. 
Stjărnstrâm s-a uitat fix la Fabian. N-am înţeles atunci ce voia să 
zică. Dar acum, după câţiva ani de când Eric s-a mutat pe strada 
noastră, e cum nu se poate mai limpede. Nimic nu-i pe gratis. 
Corect? Totul are un preţ. 

— Sunt sigur că e adevărat, dar, cum spuneam... 

— Şi când e vorba de Eric, aş zice că preţul e foarte, foarte 
mare. 

— În ce sens? 

— Cum să-ţi explic? Se petrece pe nesimţite. La început nu te 
gândeşti la asta. Totul e ca de obicei, doar că un pic mai bine și 
cu mai multă distracţie. Ştii ce vreau să zic, un pic mai şic şi mai 
palpitant. Singurul lucru la care cugeţi este de ce ai așteptat atât 
de mult ca să începi să te bucuri de viață. Dar în acel moment e 
deja prea târziu. Atâta doar că încă nu ţi-ai dat seama. 

Fabian n-avea nici cea mai mică idee unde vrea omul să 
ajungă cu  divagaţiile astea. Voia să-l întrerupă, să-i 
mulțumească pentru că a stat de vorbă cu el și să-i ureze noroc 
în viaţă. 

— Ştii cum procedează cucii? a continuat Stjărnstrâm, fără să 
aştepte răspunsul. Femela îşi depune ouăle în alte cuiburi când 
părinţii sunt plecaţi în căutare de hrană, apoi găurește unul 
dintre ouăle de acolo şi mănâncă puiul, ca părinţii să nu-şi dea 
seama. 

— Da, am auzit de asta. Dar nu ştiu în ce fel toate astea... 

— Aşa e Eric. La fel ca puiul de cuc, are grijă să iasă din ou 
înaintea celorlalți pui, aşa că e un pic mai mare. Dar nimeni nu 
observă. Nu, până ce el nu împinge afară din cuib ceilalți pui, și 
atunci ce mai contează? 

Fabian a dat din cap. 

— Bine, prin urmare, asta ai vrut să-mi spui? 

Stjărnstrâm a încuviințat. 

— Foarte bine, deci. Mulţumesc. 

Fabian i-a strâns mâna și a urcat la volan. Întârziase deja cinci 
minute, şi îi mai trebuiau cel puţin cincisprezece ca să ajungă la 
spital, unde să fie beştelit de Flătan. 


A băgat cheia în contact, a răsucit-o şi a întins mâna spre 
portieră, s-o închidă. Însă Stjărnstrom l-a împiedicat. 

— Scuze, dacă ai putea să te dai un pic într-o parte, ca să... 

— În ce mă privește, a sărit peste cal când a început să flirteze 
cu nevastă-mea. 

— Da, nu sună bine. Dar va trebui să mă scuzi, sunt în 
întârziere. 

— Şi trebuie să ştii că Eric nu se mulţumeşte cu câteva 
ocheade. Stjărnstrom a continuat, fără să se sinchisească de 
evidenta nevoie a lui Fabian de a pleca. A devenit din ce în ce 
mai fățiș, ca și cum n-aş fi fost în aceeași cameră și eu, sau 
nevastă-sa, dacă-i pe-aşa. În acelaşi timp, a început să-mi arunce 
aluzii că m-am îngrăşat și că nu-i cumpăr niciodată flori 
frumoasei mele neveste şi o neglijez. A clătinat din cap. N-am 
putut să fac altceva decât să râd și să ridic paharul spre el. Păi, 
doar nu vrei să le strici cheful celorlalți când eşti invitat la cină 
şi aşa mai departe. 

— Nu, aş zice că nu. 

Fabian şi-a dat seama că Stjărnstrom n-o să se dea dus până 
ce termină ce are de zis, așa că a oprit motorul. 

— Problema e că Emelie a luat totul în serios. A înghiţit pe 
nemestecate lingușeala lui şi, în numai câteva luni, el a izbutit s- 
o facă să-l privească în felul în care îmi doream de atâţia ani să 
mă privească pe mine. 

— Ai încercat să vorbeşti cu el și să-i spui cum vezi lucrurile? 
Ai încercat să-l faci să vadă că purtarea lui e deplasată? 

Stjărnstrm a lăsat să-i scape un hohot de râs şi a clătinat din 
cap. 

— Nu poţi vorbi aşa cu Eric. Alunecă, fentează și se dă 
deoparte şi, înainte să te dezmeticești, eşti despuiat în sauna lui 
cu o bere în mână, plănuind o excursie împreună. A amuţit, de 
parcă și-ar fi adunat puterile ca să continue. Dar, în cele din 
urmă, am discutat cu Emelie, şi ea a jurat că n-o impresionează 
deloc. Întocmai ca mine, îl consideră prea vulgar și stângaci. Şi 
am fost destul de prostănac ca s-o cred, naivul de mine, și apoi, 
după câteva luni, am descoperit... A fost la cină, acasă la mine. 
Eram doar eu, Emelie, Eric și soţia lui. Discutam despre 


uciderea lui Osama bin Laden, când mi-am dat seama că are 
piciorul... între picioarele soției mele. A înghiţit în sec din nou, 
dar emoția îl copleșea. Şi ea stătea acolo, prefăcându-se că nu se 
întâmplă nimic. Firar să fie! 

— Poate că ar trebui să vorbeşti cu cineva despre asta. 

— Poate. Da, presupun că ar trebui. Dar, sincer, nu știu la ce 
ar folosi. Că doar n-am făcut nimic rău. 

— Te-ai gândit la mutare? 

— În fiecare zi. Însă Emelie nici nu vrea să audă. 

— Vreau să zic mutare în sensul s-o părăseşti. 

Stjărnstrâm l-a privit pe Fabian în ochi. 

— Poate că trecem acum printr-o perioadă zbuciumată, dar 
avem doi copii, o ipotecă şi o viață împreună, și presupun că 
încă mai sper că o să ieşim cumva la liman. În orice caz, la 
câteva seri după acel incident m-am uitat în telefonul ei. Spre 
surprinderea mea, nu-şi scriseseră decât despre copii și cinele la 
care eram invitat şi eu. N-am putut să găsesc niciun e-mail. 

— Aşadar, ce ai găsit? 

— O fotografie. Una diferită de toate celelalte. La început n- 
am înţeles ce este. N-avea niciun sens, până ce mi-am dat seama 
că este un plan apropiat al unui munte al lui Venus... Mai exact, 
muntele lui Venus ai lui Emelie, care era ras și avea un tatuaj. 

Assar Skanăs și-a deschis rucsacul, a scos două sticle de 
plastic pline cu apă şi le-a așezat lângă fată. Era ea. Era sigur că 
e ea. Cea despre care vocile îi spuseseră că o merită. Cea cu care 
putea să facă tot ce poftea. 

Însă el era un om drăguţ, chiar era, și avea să se poarte 
drăguţ cu ea. Cel puţin în timpul actului. Desigur, şi ei ar trebui 
să-i placă. După aceea... După aceea era după aceea. 

Sânge. Nu-i plăcea sângele. Picurase din rană peste ureche şi 
se uscase. Dar nu destul ca să reacționeze cineva. Toţi s-au uitat 
în altă parte sau şi-au făcut de lucru cu telefoanele, 
presupunând că era un tată obişnuit care îşi duce în braţe fiica 
obosită. 

N-a vrut s-o lovească. Nu putea suferi să se lupte, însă ea l-a 
zgâriat și a țipat, chiar așa, atât de tare că l-au durut urechile. N- 
a vrut s-o lovească așa de tare. Niciodată nu voia, şi totuşi, 
aproape întotdeauna se întâmpla așa. 

Ceasul de mână pe care i-l dăduse Igor a lovit-o în tâmplă așa 
de tare, că era încă leşinată. Era vina ceasului. Nu a lui. Lui îi 
plăceau copiii şi prefera să se joace cu ei când sunt treji. 

A scos ligheanul de plastic și a golit în el una dintre sticlele 
cu apă. Apoi a deschis buzunarul din faţă al rucsacului şi a tras 
afară pompiţa flaconului cu săpun lichid. 

Lavandă, cel mai grozav miros din lume. Nimic nu mirosea 
mai frumos, și spuma aromată din lighean l-a făcut pe dată să se 
simtă mai liniștit, în vreme ce își spăla cu grijă mâinile, metodic, 
un deget după altul, o unghie după alta. Voia să fie curat, cât 
mai curat cu putinţă. La urma urmei, ea era fecioară, şi nu există 
nimic mai curat pe lume. 

Întotdeauna a gândit așa. Însă n-a spus nimic nimănui. Era 
micul lui secret. De la acel moment de la piscină a rezistat, a fost 
cuminte. Foarte cuminte, după cum i-au spus mai mulți oameni, 
şi se prefăcuse că e de acord cu toți că dorinţa sa specială e 
foarte rea şi e interzisă. De parcă dorinţa ar putea să fie rea. De 
parcă ar fi fost mult mai rea decât dorinţa de a se hrăni cu carne 


sau de a merge în concediu în celălalt capăt al lumii. 

Dar nimic nu mai avea acum importanţă. Vocile i-au spus, în 
cele din urmă, să nu se mai prefacă. l-au spus ceea ce simţise 
întotdeauna în adâncul său. Însă de data asta au sunat altfel, au 
vorbit mai rar ca de obicei şi aproape niciodată nu s-au 
suprapus. Însă au fost de partea lui, chiar au fost, nu ca toți 
psihologii ăia care trăncănesc. 

Ea era a lui, i-au spus vocile. A lui, a lui, a lui. Singurul motiv 
pentru care s-a născut a fost ca să-i poată face lui plăcere, și 
după aceea gata cu ea, ca atunci când floarea cea mai de preţ e 
culeasă de pe pajiște ş şi se ofileşte într-o vază. 

S-a grăbit să se îndepărteze cât mai mult de terenul de joacă. 
Departe de toţi proştii ăia care voiau să ia ce-i al lui. Însă copacii 
din parc, sau poate că toate aleile alea cu pietriș, l-au năucit 
iarăşi, şi curând toate se roteau și îşi schimbau locurile între ele. 

De-abia când și-a luat inima-n dinţi să se oprească şi să ridice 
privirea, a văzut cum Kärnan se înalţă deasupra tuturor. Atunci 
şi-a dat seama, în sfârşit, unde se află. Oh, cât de drag îi era acel 
turn vechi, care a făcut ca toate să se oprească din rotire. 

Şi-a desfăcut cureaua, şi-a tras în jos fermoarul, apoi 
pantalonii şi chiloţii. 

Dorinţa încă nu se transformase în excitație. Nici măcar nu-şi 
vedea mădularul din păr. A bâjbâit cu o mână, a smucit un pic 
de el, ca să-l trezească, și a tras pielea înapoi. Mirosul rânced al 
necurăţeniei s-a amestecat cu cel de lavandă, făcându-l să se 
simtă murdar și nevrednic. Dar era sigur că va fi mai bine de 
îndată ce începe să-l spele și să-l săpunească. 

Nu știuse unde să se ducă, însă, la fel ca acum câteva zile, 
totul s-a rezolvat de la sine. Dintr-odată, cobora acele scări spre 
centrul orașului, şi era atât de obosit să o care pe fată, că 
aproape s-a rostogolit. Dar a reușit să ajungă până la prima 
cotitură. 

După aceea a cărat-o mai departe până la a doua cotitură, 
însă a fost silit să dea înapoi, pentru că un grup de bărbaţi cu 
costume și căști de protecţie îi blocau calea şi se holbau. Dacă n- 
ar fi fost fata, i-ar fi înjunghiat. 

Aproape că a scăpat-o pe jos de câteva ori urcând înapoi, era 


aşa de obosit, că a trebuit să se oprească şi să-și tragă sufletul 
înainte de ultimul rând de trepte. Atunci a observat că una 
dintre acele uşi care erau întotdeauna închise este crăpată. 

Poate că erau bărbaţii cu căști de protecţie, nu știa. În orice 
caz, nimeni nu l-a văzut că se strecoară înăuntru cu fata şi se 
ascunde în spatele unui morman de mobile și cutii. Puțin după 
aceea a auzit că intră cineva, ia ceva și pleacă iar. 

S-a strecurat mai departe în clădire şi a urcat pe o scară în 
spirală până la o cameră murdară, ticsită. Cu toate acestea, 
tavanul înalt, pereţii din cărămidă fără zugrăveală şi fereastra 
de unde se vedea întregul oraș îl făceau să se simtă ca un rege. 

A luat ligheanul cu apă, l-a pus între picioare și s-a clătit de 
săpun. Era întocmai atât de încântător și ațâțător cum 
nădăjduise și, după ce s-a uscat fără să se şteargă, nu era doar 
curat, ci şi destul de vârtos ca să facă ceea ce aştepta de atâta 
timp. 

Acum nu mai trebuia decât să pregătească fata. 

Faptul că Eric Jacobsen ar putea să fie, de fapt, vestitul 
Columb aproape că părea o glumă proastă. Ceva imposibil. Nici 
vorbă să dea impresia că ar fi un fel de zeu al sexului, în stare să 
le facă pe femeile care fac pelerinaj la el să-și depășească limitele 
sexuale și să se lase tatuate. Însă nu încăpea îndoială că tatuajul 
pe care vecinul lui, Axel Stjărnstrom, îl găsise pe nevasta sa era 
la fel cu cel al lui Molly Wessman, în afară de număr, 103. 

Şi-a parcat maşina în fața casei lui Jacobsen, în Laröd, și a 
observat că atât Lexusul, cât și Lamborghiniul roșu lipsesc de pe 
alee. Totuşi, după spusele lui Molander, telefonul lui Jacobsen 
era în casă şi în ultima jumătate de oră îi dăduse două telefoane 
nevestei lui Axel Stjărnstrom, Emelie. 

La vizita dinainte, Fabian nu avusese ocazia să folosească 
ciocănelul. Era surprinzător de sonor şi l-a făcut să se tragă 
înapoi un pas şi să ducă instinctiv mâna la cătuşele din 
buzunarul hainei. 

Dar în loc de Jacobsen, ușa a fost deschisă de un băiat blond 
de vreo zece ani. „lake Me Out” a lui Franz Ferdinand zbiera de 
undeva, din casă, acompaniat de un riff de chitară care era unul 
dintre cele mai puțin armonioase sunete auzite de el vreodată. 

— Salut, mă cheamă Fabian. Pe tine cum te cheamă? 

— Rutger. 

— Tatăl tău e cumva acasă? 

— Nu. 

— Rutger, e rândul tău! a strigat cineva după ce muzica s-a 
stins, în cele din urmă. 

— A, nu? Atunci unde este? Tatăl tău, vreau să zic. 

Băiatul a ridicat din umeri. 

— La lucru sau pe undeva. 

— Şi mama? Poate că aş putea să vorbesc cu ea? 

— Ruuutger! Altfel o să câştig eu iarăși! 

— Nu, e rândul meu! 

— Ştii cumva când o să se întoarcă unul dintre ei? 

— Nu, dar acum trebuie să mă întorc la prietenul meu. 


— Înţeleg. Pot să intru şi să aştept? 

Rutger chibzuia, părând că nu ştie cum să reacționeze, când a 
început „I Love Rock “n” Roll” al lui Joan Jett & The Blackhearts, 
cu un acompaniament de chitară care măcelărea cu totul 
cântecul. 

— Era rândul meu! 

Rutger a dispărut în casă, lăsând ușa deschisă. 

Poate că Jacobsen era totuşi acasă. Poate că fiul lui era atât de 
absorbit de jocul video în care era prins cu un prieten, încât nu 
observase când s-a întors tatăl său. La urma urmei, telefonul lui 
era aici şi o sunase pe soţia vecinului cu mai puțin de o jumătate 
de oră înainte. 

A închis ușa după el și s-a uitat prin hol. Haine şi pantofi 
zăceau pe podea. Și-a scos și el pantofii, i-a aşezat ordonat lângă 
perete şi a mers până într-un living aşa de mare, că era mobilat 
pe secțiuni. 

Lângă șemineu erau presărate pe podea câteva perne mari 
acoperite cu piele. Dincolo de ele, lângă bucătăria deschisă, era 
o masă de sufragerie lungă, cu şapte lămpi atârnate deasupra, 
într-un șir, din tavanul înclinat. 

În celălalt capăt al încăperii, două canapele de colț alcătuiau 
un U în fața ecranului derulat, pe care un proiector de pe tavan 
arăta Guitar Hero, în vreme ce din difuzoare urla cântecul lui 
Joan Jett, care s-a oprit brusc când prietenul lui Rutger se pare 
că a apăsat de prea multe ori pe butoanele greşite. 

Auzise despre joc, dar nu pricepea ce e distractiv în a apăsa 
câteva butoane de plastic în ritmul unor cântece rock depășite. 
Totuşi, nu s-a putut abţine să meargă acolo ca să vadă mai bine. 

Rutger era mult mai bun decât prietenul lui, şi când a luat 
chitara și a început să cânte „Message in a Bottle”, izbind în 
butoane de parcă ar fi fost o chestie de viață şi de moarte, 
Fabian aproape că a avut chef să încerce şi el. În loc de asta, 
ochii i-au fost atrași de un telefon care zăcea pe canapea, printre 
toate cablurile şi comenzile, și care s-a luminat la primirea unui 
mesaj. 

Nu era nimic ciudat în faptul că Rutger are un telefon. Nici 
nu era de mirare că este ultimul model de iPhone 4, care numai 


ieftin nu era. Nu, ceea ce l-a făcut pe Fabian să reacționeze a fost 
imaginea de fundal a soției lui Axel Stjărnstrom. 

— Rutger, acesta este telefonul tău? 

— Nu, al lui tati, a zis Rutger, fără să rateze nicio bătaie pe 
chitară. 

— Parcă ziceai că nu-i acasă. 

Fabian a luat telefonul şi a citit mesajul. 

— Nu-i. 

Vrei să-i spui lui Wilhelm să vină acasă cel mai târziu la cină? Pup, 
Emelie. 

— Bine, prin urmare tu ai sunat-o pe mama lui Wilhelm un 
pic mai devreme? 

Rutger s-a oprit din joc şi s-a întors spre el. 

— De unde ştii? Wille, m-ai pârât? 

S-a răsucit spre celălalt băiat de pe canapea. 

— Nu te uita la mine. N-am făcut nimic. 

Rutger s-a întors iar spre Fabian, în vreme ce cântecul 
formaţiei Police se prăbușea în flăcări în spatele său. 

— Te-a trimis tata? Bine, ascultă. Telefonul meu e stricat și a 
trebuit să-l împrumut ca să-l chem aici pe Wille. 

— Nu-ţi face griji. 

Fabian a ridicat mâinile. 

— Tatăl tău nu m-a trimis aici să te spionez. Cum ziceam, am 
venit să-l văd. 

— Pentru că nu m-am uitat prin el, şi promit să-l încarc şi să-l 
pun la loc în biroul lui. 

— În cemă privește, e în ordine. 

Rutger a oftat uşurat şi i-a dat comanda lui Wilhelm. 

— E rândul tău. 

— Dar e ceva ce nu pricep, a zis Wilhelm, în vreme ce regla 
cureaua, așa încât chitara să fie la înălțimea potrivită. Dacă vrei 
să-l vezi pe tatăl lui, de ce eşti aici când ştii că nu e acasă? 

— Da, de fapt, de ce eşti aici? s-a băgat în discuţie Rutger. 

— Vezi asta? 

Fabian i-a înmânat legitimaţia de poliţist. 

— Eşti agent de poliţie? 

Fabian a încuviinţat. 


— Oho... la uite aici. 

Rutger i-a dat legitimaţia prietenului său. 

— Deci, ce, cum s-ar zice, anchetezi o infracţiune? 

— Da, presupun că poţi spune asta. 

— Ce fel de infracţiune? a zis Wilhelm. A fost omorât cineva? 

— Mă tem că asta e confidenţial. 

— Şi ce treabă ai cu tata? 

— Speram că mă poate ajuta să lămuresc niște lucruri. Dar 
poate că mă puteți ajuta voi doi în locul lui? 

Rutger s-a luminat la față. 

— Ce vrei să facem? 

Fabian a ridicat celularul. 

— Mai întâi, ar trebui, aşa cum ai zis tu însuţi, să-l punem la 
locul lui. Nu vrem ca tatăl tău să se întoarcă acasă și să 
descopere că e descărcat. Așa că ai putea începe prin a-mi arăta 
unde este biroul lui. 

— Bine. 

Rutger a sărit peste spătarul canapelei de parcă făcea parkour 
și a luat-o repejor prin living spre o scară în spirală. 

Fabian l-a urmat până la subsol, pe lângă o zonă spa cu 
șezlonguri, o saună şi uși glisante de sticlă care dădeau spre 
piscina de afară. După câteva uși și un hol scurt, Rutger s-a oprit 
și s-a întors spre el. 

— Dar promite-mi să nu-i spui că am o cheie. 

— Promit. 

Rutger a scos din buzunar un snop mic de chei, a găsit-o pe 
cea potrivită, s-a răsucit spre una dintre uși și a băgat cheia în 
broască. Fabian a observat că era o încuietoare serioasă, din cele 
pe care le vezi în mod normal la ușa din faţă. 

— Dar stai un pic, Rutger, a zis Wilhelm când Rutger era pe 
cale să răsucească cheia. Dacă tatăl tău este suspectul? 

Rutger s-a uitat la Fabian. 

— Este? Este tata suspectul? 

— Nu, nu este. 

Lui Fabian nu-i plăcea să mintă. Mai ales copiii. Acestea fiind 
spuse, Jacobsen depăşise stadiul în care era doar suspect, așa că 
asta ar scuza o parte din minciună. 


— Şi, aşa cum sunt sigur că înțelegeţi, nu vă pot spune exact 
despre ce este vorba. 

Băieţii s-au uitat unul la altul și, când Wilhelm a dat din cap, 
în cele din urmă, Rutger a descuiat ușa. 

— Mulţumesc. 

Fabian a intrat în cameră. 

— Duceţi-vă sus şi jucaţi-vă, o să vă spun dacă mai am 
nevoie de ajutor. 

— Sau am putea să așteptăm aici până ce termină el. 

Wilhelm și-a încrucișat braţele pe piept. 

— Nu, hai să ne jucăm, a zis Rutger și a dispărut, cu Wilhelm 
imediat în urma lui. 

— Dar să vii să-mi spui în clipa în care se arată vreunul 
dintre părinții tăi! 

— Bine! a strigat Rutger de pe scara în spirală. 

Fabian a aprins una dintre cele două lămpi de pe masă şi a 
observat imediat ce curat şi ordonat era biroul. Spre deosebire 
de hol și living, în această încăpere era un fel de ordine 
obsesivă, cu toate așezate meticulos la locul lor. 

În afară de asta, arăta cam ca un birou normal. Mese de lucru 
cu calculatoare, fişete și o imprimantă, rafturi pline cu 
bibliorafturi aranjate pe culori şi inevitabilele teancuri de facturi 
și plicuri nedesfăcute. Singurul lucru care sărea în ochi era un 
mic banc de lucru cu componente electronice, letcoane şi plăci 
cu circuite. 

A deschis computerul, care, după cum era de așteptat, a cerut 
parola. A sărit peste cele obişnuite, ca 123456, parolă sau fotbal şi 
în schimb a încercat Columb. 

Parolă incorectă. 

Prea evident. Jacobsen era mai deștept. Putea fi orice, 
desigur, un șir de cifre la întâmplare și litere mici şi mari. Într- 
un fel, caracterul aleatoriu era un zid imposibil de străpuns. 
Însă Jacobsen părea prea organizat și controlat ca să se lase 
dominat de caracterul aleatoriu. Dimpotrivă, în timpul 
drumului cu mașina vorbise destul de mult despre faptul că e 
important să preiei controlul şi să fii stăpânul vieții tale. 

Christofer1492. 


S-a gândit un pic. Putea să fie asta parola, dar putea și să fie 
complet altceva. Era destul de sigur de trei lucruri. Dacă una 
dintre litere era majusculă, ar fi prima, iar dacă existau cifre, ar 
fi la sfârşit. Acesta era aproape întotdeauna felul în care oamenii 
își alegeau parolele. De asemenea, era convins că este legată 
într-un fel sau altul de Columb. 

Parolă incorectă. 

Jacobsen îi povestise cu mândrie cum a fost când a pus pe 
picioare firma și că nimeni nu crezuse în el. Poate că vedea asta 
ca felul de cucerire pe care o făcuse Columb în 1492. Ca punctul 
în care a luat în mâini cârma vieţii sale și a început să-şi traseze 
propriul drum. 

Christofer2001. 

Parolă incorectă. 

Dar, dacă se gândea la asta, firma putea să nu fie cea mai 
șocantă parte a vieţii lui Jacobsen. Banii, succesul şi, mai presus 
de toate, ocazia de a trage cu ochiul la femei pe care nu le 
cunoștea, cu siguranță. Dar evenimentul cel mai important a 
fost când a devenit Columb. După spusele femeii de la clubul de 
sex în grup, zvonurile despre el începuseră să circule cu vreo 
doi ani înainte. 

Christofer2010. 

Ecranul s-a înnegrit câteva secunde şi apoi s-a luminat din 
nou, arătând imaginea unei picturi în ulei cu trei corăbii în 
largul mării. Şi-a dat seama imediat că trebuie să fie corăbiile lui 
Columb, Niña, Pinta şi Santa Maria. 

Intrase. 

Assar Skanăs a scos din rucsac bocceaua, a desfăcut-o pe 
masă, lângă fetiță, şi s-a asigurat că uneltele sunt frumos 
rânduite și la îndemână. Erau acolo o foarfecă de grădină, două 
cuțite de bucătărie de mărimi diferite, o sulă, o toporișcă, un 
ciocan şi un fierăstrău. Aliniate așa, arătau înspăimântător, zău 
aşa, şi nu-i plăceau. Dar, când avea să ajungă la ele, fata oricum 
n-avea să mai simtă nimic. 

S-a uitat pe fereastră, la oamenii care mișunau ca niște furnici 
înnebunite jos, foarte departe de el. Nimeni nu părea să aibă 
măcar timp să se oprească şi să se uite la mașinile de poliție cu 
girofarurile pornite care opreau în mijlocul pieţei. 

Și dacă îl căutau pe el? Chiar așa să fie? Nu, trebuia să fie 
altcineva. În orice caz, n-aveau să-l găsească. Niciodată. Nu 
trebuia să-și facă griji. De fapt, niciun pic. 

Colanţii bleumarin cu căluţi albi ai fetiţei au alunecat în jos cu 
un pârâit de electricitate statică. Picioarele ei erau albe ca 
sideful, ceea ce scotea și mai mult în evidenţă cele trei vânătăi 
de sub genunchiul drept. De ce n-o fi adus cu el ceva care să le 
acopere? 

Rochia, și ea cu căluţi, a tăiat-o. La fel și chiloțeii. O tăietură 
într-o parte, una în cealaltă, și au fost înlăturați cu o mică 
smucitură. 

În afară de vânătăi, priveliștea care i se înfățișa era cea mai 
frumoasă pe care o văzuse vreodată, şi a făcut să-i crească 
dorinţa atât de mult, încât era sigur că nu fusese niciodată mai 
puternică. Voia să fie în ea, și voia asta acum. Imediat. 

Dar asta era rău. Ştia că o să fie rău şi prea repede dacă nu se 
controlează. Așa că și-a luat mădularul în mână şi a început să-l 
tragă înainte şi înapoi. La început cu mișcări calme, atente. Însă 
vederea pielii ei moi, de culoarea fildeșului, l-a făcut să se miște 
tot mai repede și, la sfârșit, nu s-a mai putut opri. 

În vreme ce-și trăgea sufletul, l-a simţit cum i se înmoaie, cu 
sângele plecând din el, umflat şi pe jumătate în erecție după 
mânuirea dură. S-a uitat pe fereastra murdară şi a observat 


sosirea altei mașini cu girofarul pornit, în vreme ce agenţii de 
poliție se răspândeau în direcţii diferite. 

A tăiat cu foarfecele de grădină o bucată de pânză și a folosit- 
o ca pe o cârpă ca să se şteargă. Apoi a deschis gura fetei și a 
numărat cinci respirații umede, după care a făcut din cârpă 
ghemotoc pe care i l-a îndesat în gură și a acoperit totul cu două 
bucăţi mari de bandă adezivă. 

Fata a început, la fel de liniştită, să respire pe nas, fără altă 
reacție. Chiar o lovise așa de tare, că era într-un fel de comă? 
Asta avea unele avantaje, însă îi amintea prea mult de moarte, și 
nu-i plăcea moartea. De fapt, nu-i plăcea deloc. 

A prins-o de braţul drept şi a tras de el ca să-i răsucească 
trupul inert cu 180 de grade, ceea ce a făcut capul ei să-l atingă. 
Apoi a întors-o pe burtă și a tras-o de amândouă braţele până ce 
capul i-a atârnat peste marginea mesei. 

Apoi a luat ligheanul cu apa parfumată cu lavandă și l-a lăsat 
în jos, sub capul ei. L-a apucat cu amândouă mâinile, ca să nu se 
verse, a îngenuncheat şi l-a ridicat până ce toată faţa ei a ajuns 
sub apă. 

Doamne, dă să nu fie în comă. Dacă era, va trebui să se 
grăbească, până nu se răcește și înțepeneşte. Pentru că auzise 
despre asta. Oamenii morţi sunt reci şi țepeni, iar lui nu-i plăcea 
deloc asta. 

Apoi ea a tușit, în fine, şi și-a revenit cu o tresărire violentă. Îi 
vedea mușchii de sub omoplaţi încordându-se ca niște arcuri 
când şi-a scos fața din apă şi s-a uitat la el. 

El i-a zâmbit, cu cel mai dulce zâmbet al său, ca ea să 
înţeleagă că asta e ceva frumos. Ceva care trebuie s-o facă 
fericită. Dar nu arăta fericită. Cu toate că o mângâia pe păr 
foarte blând, ea a reuşit să scuipe cârpa şi să ţipe cât o ţineau 
plămânii. Şi lui nu-i plăceau țipetele. 

De fapt, niciun pic. 

După douăzeci de minute petrecute în fața celor două 
calculatoare, dând clic pe fişiere şi documente, Fabian nu găsise 
altceva decât contabilitate, liste de clienți şi o puzderie de 
fotografii cu Jacobsen însuşi, prietenii și rudele la piscină şi în 
diferite vacanțe. 

Nimic despre alter ego, Columb. Nici vreun server extern, fie 
prezent în birou, fie în cloud, iar istoricul căutărilor nu arăta 
decât vizite nevinovate pe Facebook, Google şi site-uri de ştiri. 

A început să închidă ferestrele deschise, ca să se ocupe de 
conţinutul rafturilor şi dulapurilor, când i-a atras atenţia una 
dintre ferestre marcată Arhivă documente. 

Conţinea toate fișierele de pe hard drive, cele pe care tocmai 
le văzuse. Însă nu ceva de pe listă îl făcuse să reacționeze, ci una 
dintre setările din colțul de sus, dreapta, care controla ce se 
vede. Nu se gândise niciodată că există o astfel de setare, dar 
iat-o acolo. 

Fişiere ascunse, scria, sub Detalii şi Vizualizare curentă. 

A bifat căsuţa de alături şi a început să deruleze din nou lista 
care, la prima vedere, părea neschimbată. Dar după un minut a 
observat un fişier pe care era sigur că nu-l văzuse înainte. Se 
numea Santa Maria şi era unul dintre cele mai mari de pe hard, 
cu cei trei sute de giga. L-a deschis, ceea ce a făcut să apară într- 
o fereastră o mulțime de fişiere. L-a ales pe primul de sus, 
marcat TAT, al cărui conţinut fusese modificat cu trei zile 
înainte. 

S-a deschis o listă lungă de dosare, fiecare cu un număr. A 
ales unul la întâmplare, în care se aflau fotografii ale unei femei 
tolănite pe o canapea de piele. Avea pe sfârcuri cârlige de rufe, 
și în altă fotografie se uita direct în sus la aparatul de fotografiat, 
în vreme ce i-o lua în gură bărbatului care fotografia. 

Toate dosarele, până la ultimul, conţineau fotografii de femei 
în diferite poziţii. Erau acolo de toate felurile, de la asiatice până 
la negrese, blonde şi roşcate. Unele purtau cizme înalte până la 
genunchi, alte vinilin şi piele, dar cele mai multe erau goale- 


puşcă. Din Jacobsen, dacă el era, nu se vedea mai mult de o 
mână, un tors frumos dăltuit şi, din când în când, se vedea un 
penis în erecție tatuat cu o săgeată. 

Toate femeile păreau să fie vii. Ce-i drept, unele aveau ochii 
închiși și unele păreau să fie îngrijorate sau chiar speriate. Dar 
n-a văzut niciuna care să pară drogată sau, în general, dusă de 
pe lume. Dimpotrivă, cei mai mulți dintre ochii pe care i-a mărit 
erau sticloşi datorită dorinţei, voluptății şi excitaţiei pure. 

O fotografie le era comună tuturor. Un prim-plan al muntelui 
lui Venus dezvelit, care tocmai fusese ras și tatuat cu o linie 
străpunsă de o săgeată și un număr. 

A derulat lista până la fişierul cu numărul 28. Aşa cum se 
aştepta, era Molly Wessman. Era culcată pe o masă de lemn 
negeluit, cu braţele și picioarele legate, şi era biciuită. Dar în 
niciuna dintre fotografii n-a văzut ceva fundamental diferit față 
de celelalte, care ar fi putut să explice de ce a trebuit să fie 
otrăvită şi ucisă. 

A închis fereastra și a deschis fișierul marcat DATE. Nu 
conţinea decât un program numit Opera, care s-a dovedit a fi un 
motor de căutare. Fabian folosea Internet Explorer, cu toate că 
auzise că mai există alte câteva mult mai bune. 

N-a găsit niciun favorit, însă istoricul căutărilor a arătat 
câteva site-uri de întâlniri. 

A ales Badoo, unde câteva profiluri de femei fuseseră alese ca 
favorite. Toate erau mai frumoase decât media, cu toate că unele 
dintre ele îşi măriseră un pic prea mult sânii și buzele. 

Ingela Kjellson trecuse la principalele interese, printre altele, 
sex. Altul era roluri, şi al treilea sex în trei. La fel şi Tina Erej, 
Hanna Idun şi Sofia Ohmann. În afară de filme, cine romantice şi 
muzică, toate femeile alese de Jacobsen puseseră în lista 
intereselor lor diferite forme de sex. 

Nu părea că el le-ar fi contactat. Totuşi, avea însemnări 
bogate despre fiecare dintre ele. Printre altele, le aflase adresa de 
acasă, dacă stăteau cu chirie sau locuinţa era proprietatea lor, 
cine este proprietarul sau cine este președintele asociației de 
locatari și, în cele din urmă, ce fel de serviciu de internet aveau. 

Așadar, de aici îşi pescuia Jacobsen victimele. 


S-a întors la fişierul Santa Maria şi a deschis unul dintre 
celelalte dosare, marcat TOR. „The Onion Router” scria în partea 
de sus a ferestrei ca a unui motor de căutare. Nu mai fusese 
vreodată acolo, dar a ştiut pe loc că este darknet:26). 

Desigur, pe aici își petrecea vremea Jacobsen. Anonim și 
imposibil de urmărit printre traficanții de arme ilegale, 
traficanţii de carne vie, pedofili şi așa-numitele Red Rooms27 în 
care erau prezentate execuții în direct. 

Unul dintre site-urile favorite era marcat În direct, şi când a 
dat clic, ambele ecrane s-au înnegrit. Dar apoi, pe măsură ce 
prindea viteză transferul, pixelii au revenit la viață şi pe ambele 
ecrane a apărut câte o grilă cu pătrate de cinci pe cinci. Ceea ce 
vedea erau imagini în direct din cincizeci de dormitoare şi băi 
diferite. 

Fiecare pătrat era marcat cu un prenume, ca Stina, Greta, 
Ingela, Fia, Ylva şi aşa mai departe. Pătratul marcat Molly era 
negru și însemnat cu un X roșu. 

Cele mai multe dintre pătrate înfățişau încăperi goale, dar era 
jumătatea după-amiezii. Lisa era acasă, totuşi, pe cale să iasă din 
cadă şi tocmai îşi ştergea cu mâna apa de pe sâni, înainte să se 
înfăşoare într-un prosop. Carina părea că doarme, iar Amanda 
citea în cadă. Pe de altă parte, Kelly avea ca oaspeţi doi bărbaţi 
de vreo treizeci de ani, care o penetrau prin faţă şi prin spate. 

În ciuda imaginii cu granulaţie mare, aproape că se simţea 
ascuns după draperia din dormitorul ei. Înainte ca senzaţia 
înecăcioasă de repulsie şi ruşine să devină copleșitoare, a închis 
motorul de căutare TOR și a deschis fişierul marcat MOV. 

Conţinea o listă cu vreo cincizeci de fișiere, marcate şi ele cu 
prenume. A derulat până la cel marcat Molly și l-a deschis. 
Conţinea imagini care păreau să fie selectate de la camerele 
ascunse în dormitor şi baie, în care fie se masturba, fie făcea 
dragoste cu unul sau mai mulţi bărbaţi, şi uneori și cu femei. 

Cel mai recent clip era vechi de exact doi ani şi arăta un 
bărbat care nu purta nimic în afară de o vestă de piele, o pălărie 
de cowboy şi un toc la brâu, cu pistolul în el, luând-o pe la spate 
în ceea ce părea să fie un act de sex anal foarte brutal. 

Ca să ajungă cât mai adânc posibil, cowboy-ul o ţinea cu 


mâinile de şolduri și se împingea atât de puternic, încât pistolul 
o lovea ori de câte ori el ajungea la capăt, însă pe Molly nu 
părea s-o deranjeze. Dimpotrivă, plăcerea ei părea să fie bazată 
pe brutalitate. 

După o vreme, bărbatul a ieşit din ea, a înşfăcat-o de păr cu o 
mână și a tras-o spre el. Cu cealaltă mână a scos pistolul și i l-a 
lipit de tâmplă, în vreme ce ea i-o lua în gură. 

Din când în când îi împingea capul atât de departe, încât 
Fabian o vedea cum se îneacă, iar bărbatul n-a tras-o de păr în 
sus decât când a ejaculat şi... 

— Ce mama naibii se petrece aici? 

Fabian s-a răsucit și a văzut în cadrul uşii o femeie care se 
uita de la el la scena de sex violent de pe ecran și înapoi. 

Irene stătea în mijlocul pieţei, lăsându-și privirea să 
rătăcească peste fațade. Faptul că telefonul lui Assar Skanăs era 
deschis părea aproape prea frumos ca să fie adevărat. Molander 
primise vestea în timpul ședinței lor, după care şi-au strâns la 
repezeală lucrurile şi au zbughit-o. În sfârşit, aveau să pună 
mâna pe el. 

Însă bucuria ei a fost de scurtă durată. Nu mult după aceea, a 
ajuns la el vestea că Ester Landgren a dispărut fără urmă de pe 
terenul de joacă din Slotthagen, în apropiere de Kărnan. 

Molander a restrâns aria la o zonă circulară cu centrul în 
partea estică a pieţei Stortorget, între clădirea Trygg-Hansa și 
hotelul Elite. Cercul, cu o rază de cincizeci de metri, se întindea 
de la statuia lui Magnus Stenbock până la Kărnan, ceea ce 
însemna că acele două evenimente erau prea apropiate 
geografic ca să nu fie legate între ele. 

În comparaţie cu zona de căutare de pe Săderăsen, asta era 
un fleac. Acestea fiind zise, centrul oraşului era departe de a fi 
ușor de scotocit. Piaţa și scările care duceau la Kărnan nu erau o 
problemă. În afară de ceva vegetaţie și diferite unghere, erau 
zone relative deschise, pe care doi agenţi în uniformă putuseră 
să le cerceteze în câteva minute. 

Nu, cealaltă parte a cercului, între Mariakyrkan?! și 
Stromgrănden, era cea mai dificilă. Erau acolo de toate, de la 
hoteluri, birouri şi locuinţe, până la magazine, pivnițe şi curți. 

Oricum ar fi abordat problema, avea să fie nevoie de ore 
întregi ca să caute peste tot. În plus, nu puteau să folosească 
toate resursele pe care le aveau, pentru că mai mult de jumătate 
dintre agenții în uniformă asigurau perimetrul, astfel încât 
Skanâs să nu poată fugi. Pentru că aveau să-l aresteze. În 
privinţa asta nu-și făcea griji. Era îngrijorată de ceea ce ar avea 
timp să-i facă fetei până să-l găsească. 

După spusele lui Molander, telefonul nu se deplasase în 
ultima oră. Asta făcea mai ușor de organizat căutarea. Dar mai 
însemna și că, probabil, găsise un loc în care îşi putea trăi 


perversiunile bolnave. Sau, altă variantă, că a aruncat telefonul 
într-un coş de gunoi ca să-și piardă urma, iar cum se afla cu 
totul altundeva. 

— Oricât de mulţi ne puteţi da, l-a auzit pe Klippan cum 
aproape că strigă la telefon, în vreme ce venea spre ea peste 
piatra cubică. Nu, am nevoie de ei chiar acum. 

A închis telefonul şi s-a răsucit spre Irene. 

— Am o echipă care caută în amândouă hotelurile și una care 
se ocupă de H&M și de birourile din clădirea Trygg-Hansa. Dar 
o să dureze. 

— Mi-am închipuit. Câţi mai vin încoace? 

— Vreo zece. Mă gândeam că ar putea să alcătuiască a treia 
echipă şi să caute prin proprietățile mai mici. Însă o să treacă cel 
puţin o jumătate de oră până să ajungă, și însăşi obţinerea 
accesului în toate locurile o să fie un coşmar. 

— Da, Klippan, știu că pare deprimant, dar ce ar trebui să 
facem? 

— Ce-ai zice să-l sunăm, pur şi simplu? 

— Ce aş zice despre asta? Aş zice că cred că o să-şi dea seama 
că i-am prins urma şi avem numărul lui de telefon, ceea ce o să-l 
facă să-l închidă iar, şi în acest moment aș zice că e ultimul lucru 
pe care ni-l dorim. Tu? 

— Sunt convins că știe de o vreme că i-am prins urma. Nu 
trebuie decât să deschidă un ziar. Și nu prea are cum să fie un 
șoc faptul că avem numărul lui, de vreme ce e în cartea de 
telefon. Ciudat este că l-a deschis iar, ceea ce sugerează că nu-și 
controlează acțiunile. Sigur, riscăm să închidă din nou telefonul 
sau să se descotorosească de el în clipa în care îşi dă seama că 
suntem noi. Însă asta tot ne-ar da câteva secunde valoroase de 
informaţii despre unde ar putea să fie. În plus, am avea o șansă 
să-l convingem să renunţe. 

Irene a dat din cap, cu toate că îi era greu să nu se gândească 
la posibilele consecinţe. 

— Foarte bine, hai să încercăm. Nu era timp să dezbată 
meritele. Dacă voiau să aibă o șansă cât de mică să dea de el 
înainte să fie prea târziu, trebuia să tragă un foc de armă în 
întuneric și să ţină pumnii strânşi. Hai să-l sunăm din 


laboratorul lui Ingvar, ca să poată să înregistreze şi să analizeze. 

Klippan a încuviințat. 

— E pregătit, aşteaptă semnalul. 

Așadar, deja discutaseră pe la spatele ei și luaseră hotărârea. 
Şi dacă ea zicea nu? Ar fi făcut-o, totuşi? 

— Uite care-i treaba, a explicat Molander, așezat la panoul de 
comandă din dubă, cu căştile atârnate la gât şi ochii la unul 
dintre ecrane, care arăta o hartă a zonei de căutare. Am pregătit 
câteva numere neînregistrate, pentru eventualitatea în care 
trebuie să sunăm... 

— Cum adică neînregistrate? l-a întrerupt Irene. 

S-a aşezat pe unul dintre taburetele mici, în vreme ce Klippan 
închidea în urma lor uşa glisantă. 

— Sunt anonime și nu pot fi căutate. În acelaşi timp, apar pe 
ecran ca orice număr normal, nu scrie „număr ascuns”. l-a dat 
lui Irene căștile. Dacă ești gata, hai s-o facem. 

De cum a auzit primul apel şi-a dres glasul, ca să fie sigură că 
totul funcţionează bine. Când a răsunat al treilea apel, aproape 
că şi l-a putut imagina pe Assar Skanâs întrerupându-se din 
orice o fi fost ceea ce făcea și gândindu-se dacă să răspundă sau 
nu. 

„Numărul la care ați sunat nu este disponibil în acest moment. Vă 
rugăm să reveniti.” 

Molander a oprit apelul şi s-a răsucit spre ceilalți. 

— N-ar trebui să mai încercăm o dată? a zis Klippan. 

— Nu, n-ar trebui, a răspuns Irene. 

— De ce nu? Dacă i-a oprit sunetul şi n-a ajuns la el la timp? 

— De fapt, înclin să fiu de acord cu Klippan, a zis Molander, 
dând din cap ca să sublinieze câtă dreptate are. 

— A, nu zău, eşti? a zis Irene, căutând argumentul potrivit ca 
să le demonstreze de ce e o idee aşa de proastă. 

Dar înainte să fi găsit vreunul, telefonul a început să sune. 

— Ele? 

Molander a încuviinţat şi a dat clic pe răspunde. 

— Alo? 

Vocea de la celălalt capăt părea fără suflu şi stresată. 

— Assar, tu eşti? 


— Cine e la telefon? 

— Mă numesc Irene Lilja și sun de la... 

— De ce? Ce vrei? 

— Vreau doar să știu cum te simţi și unde ești. 

— Nu acum. Nu-i timp. Va trebui să vorbim altădată. La revedere. 

— Nu, Assar. Nu închide. N-ai putea... 

— Totul e în ordine. Minunat. Mai bine ca oricând. Cred că acum 
trebuie să închid. 

— Fata, Assar. E la tine? 

— Care fată? 

— Ester Landgren, cea pe care ai luat-o de la terenul de joacă. 

— Nu ştiu despre ce vorbeşti. N-am nicio fată. 

— Cea cu părul roşcat şi colanţi albaștri cu căluți. 

— Ti-am spus, n-am nicio fată! Știu că nu-i voie. 

— Dar nici să minţi nu-i voie. 

— Nu ştiu despre ce vorbeşti. Eşti rea şi probabil ai greşit numărul. 

— Nu, n-am greşit, și ştii exact despre ce vorbesc. 

S-a lăsat tăcerea, nu se auzea decât respiraţia greoaie a lui 
Assar Skânas. 

— Assar, ascultă-mă, o să-ţi spun cum va fi. 

A avut grijă să intercaleze o pauză de efect. 

— Dacă se dovedeşte că mă minţi în privinţa fetei, o să am 
grijă să nu mai poţi vedea în restul acestei luni niciunul dintre 
filmele tale cu copii. Şi să-ți iei adio de la dulciuri. 

— Cum, de ce? E a mea. Fata îmi aparține mie, numai mie! 

— Assar, ştiu ce zici. Dar înţelegi că trebuie să-i dai drumul, 
da? 

— Nu, nu-i dau drumul. Mă auzi? Niciodată! Am aşteptat mai 
mult ca oricine şi acum e rândul meu să fac ce poftesc. Ce poftesc! Aşa 
au Zis vocile, şi cu asta, basta. 

— Dar, Assar, noi... 

— Ele comandă, nu tu! 

Convorbirea s-a încheiat. 

— Zău că nu ştiu de unde să încep. Nu-i un lucru despre care 
să-mi placă să vorbesc, după cum sunt sigură că înțelegeți. 
Karolina Jacobsen, îmbrăcată cu o fustă până la genunchi şi o 
bluză alb-gălbui, şi-a netezit părul negru, lung până la umeri, cu 
toate că era perfect aranjat. Însă comportamentul lui Eric în 
privinţa intimităţii și a actului sexual n-a fost niciodată cu totul 
normal. 

Fabian încercase să închidă cele două monitoare cât de 
repede a putut atunci când soţia lui Jacobsen a năvălit în birou. 
Însă ea l-a smuls, pur și simplu, de lângă tastatură şi s-a uitat la 
Molly Wessman care era supusă de cowboy unui tratament 
brutal. 

— Ce vrei să zici? 

Fabian a scos un șerveţel din cutia pe care o găsise într-unul 
dintre sertare și i l-a dat. 

— În cei cincisprezece ani de când suntem căsătoriți n-am 
ajuns niciodată aproape de o viață sexuală funcțională, și 
probabil nu vom ajunge niciodată. Nici măcar pe Rutger nu l- 
am conceput în mod natural. 

Vocea i s-a frânt și şi-a șters ochii cu șerveţelul. 

Trecuseră câteva minute de când îl rugase să oprească clipul 
şi să-i spună cine este şi ce face în biroul soţului ei. 

— Sigur, avem o mulţime de alte lucruri. Bani, prieteni, o 
viață la care mulți oameni nu pot decât să viseze. Dar atunci 
când nu te mai gândești la toate astea și accepți faptul că 
lucrurile sunt aşa cum sunt, totul îţi explodează în față. 

A făcut semn cu capul spre ecranul întunecat. 

— Înţeleg că poate fi greu să vorbeşti despre asta. Dar, așa 
cum am spus, suntem în mijlocul unei... 

— Bine, dar de ce anume este suspectat? Este măcar 
suspectat? 

— Clipul pe care l-ai văzut nu este un film porno obișnuit. 

— Nu? Dar nu înţeleg. Ce... 

— În realitate, cuplul din el n-are habar că este filmat cu o 


cameră ascunsă. 

— Da? Și vrei să zici că Eric a pus-o acolo? 

Fabian a dat din cap. 

— Şi acea femeie a murit acum trei zile, otrăvită. 

— Stai, aşteaptă un pic. Doar nu crezi că Eric ar fi putut s-o 
omoare... Karolina şi-a astupat gura cu mâna şi a clătinat din 
cap. Nu, te înșeli. Eric n-ar fi putut. Trebuie să fie o greşeală. Mă 
asculți? Ai făcut o greșeală. L-ai confundat cu altcineva... 

— Recunoști asta? 

Fabian a ridicat o fotografie a tatuajului lui Molly. 

Karolina s-a uitat la ea ca şi cum ar fi fost contagioasă, şi fața 
i-a devenit din roşie şi iritată, albă ca varul. 

— O, Sfinte Dumnezeule... 

— Am găsit asta la femeia ucisă, şi bănuim... 

Karolina l-a întrerupt, descheindu-și bluza cu mâini 
tremurânde și cu lacrimi șiroind pe faţă. Apoi a tras-o în jos şi 
şi-a dezvelit umărul stâng, pe care era un tatuaj asemănător, cu 
o linie străpunsă de o săgeată. 

— Karolina. Fabian a încercat să-i prindă privirea, înțeleg că 
trebuie să-ţi fie foarte greu. Dar mă tem că trebuie să... 

— Cu ce pot să ajut? Karolina a ridicat privirea şi s-a uitat în 
ochii lui. Spune-mi doar cum pot să te ajut să-l prinzi pe 
ticălosul ăla. 

— Dacă ştii unde este sau cum să dăm de... 

Fabian a fost întrerupt de ușa care s-a deschis și Rutger a 
intrat, cu răsuflarea tăiată. 

— Mamă, ne trebuie o gustare. Suntem morți de foame. 

— Va trebui să vă descurcaţi singuri. Avem iaurt şi cereale, 
sau sendvișuri, dacă preferi. 

— Ei, haide. Nu poţi? Suntem în toiul unui Guitar... 

— Nu, mama e ocupată. Acum pleacă, să putem vorbi. 

— Da' de ce? O să vărs pe jos și... 

— Rutger! Karolina a ridicat un deget ameninţător. Ştii ce ţi-a 
spus tata. Nici măcar n-ai voie să intri aici. 

— Da' tu ai? Şi el? Nimeni în afară de tata n-are voie... 

Karolina l-a înșfăcat de braţ. 

— Afară! Bine? 


S-a ridicat de pe scaun și l-a împins spre ușă. 

— Dar... 

— Niciun „dar”. Ori îţi faci o gustare, ori nu. Nu-mi pasă, 
câtă vreme nu vii aici. Ai priceput? 

A închis ușa după el și s-a întors spre Fabian. 

— Scuze. S-a aşezat la loc şi a încercat să se liniștească. Din 
păcate, n-am nicio idee unde este. De multe ori rămâne în oraș 
până spre dimineaţă. 

— Poate că ai un număr de telefon? Cel pe care îl avem noi 
este al telefonului pe care l-a lăsat aici. 

— Nu cunosc pe nimeni cu mai multe telefoane decât Eric. 
Am trei în lista mea de contacte, aşa că le poţi încerca, cu toate 
că am bănuit întotdeauna că mai sunt cel puţin încă două. 

Şi-a scos telefonul, a găsit numele soțului și i-a dat aparatul 
lui Fabian, care i-a trimis imediat informațiile lui Molander. 

— Îmi cer scuze dacă întrebările mele sunt supărătoare, 
însă... 

— Te rog, nu te mai scuza atât. Promit să-ţi spun tot ce știu. 

— Bine. 

Fabian a dat din cap. 

— Ai spus că n-aţi avut niciodată o viaţă sexuală funcțională. 
Dar cu siguranţă la început trebuie să fi avut. Așadar, ce s-a 
întâmplat în jurul momentului în care s-a sfârșit? 

Karolina a răspuns cu un zâmbet. 

— Corect. Așa se presupune că trebuie să fie. Nu-ţi doreşti 
decât s-o tot faci, până te prinde din urmă realitatea. Dar nu aşa 
s-a întâmplat cu Eric și cu mine. A clătinat din cap. N-am făcut 
dragoste. Nici măcar o dată. Am încercat de câteva ori, fireşte, 
dar el nu s-a ridicat la înălțimea așteptărilor, și ceea ce am 
izbutit cu siguranţă nu poate fi definit ca raport sexual. 

— Prin urmare, nu tu ai fost cea care... 

— Ba dimpotrivă. Nu-mi doream nimic mai mult pe lume, și 
n-am putut să-mi dau seama ce nu-i în ordine. 

— Aţi vorbit despre asta? 

Karolina a oftat. 

— Am încercat să aduc vorba de câteva ori, dar el s-a eschivat 
şi a zis că nu vrea să forțeze lucrurile. La început chiar am 


crezut că, în fond, e drăguţ faptul că el nu-i ca toți ceilalți, 
încercând doar să se înfrupte cât mai repede, fără să-i pese ce 
simt eu. Dar apoi, într-o zi în care am venit acasă mai devreme 
decât de obicei, l-am găsit în faţa computerului, ocupându-se de 
sine. S-a dovedit că are computerul ticsit cu lucruri absolut 
oribile pe care le-a cumpărat sau descărcat. În acel moment 
eram deja împreună de şase luni, și am avut impresia că mă 
înșelase tot timpul. Mi-am ieșit din fire, am smuls computerul 
din perete, cu toate cablurile, şi l-am azvârlit de la balcon. 
Locuiam la etajul trei în Văstra Berga, şi nici nu vreau să mă 
gândesc ce-ar fi ieșit dacă se nimerea să treacă cineva pe stradă. 

— Şi el cum a reacționat la asta? 

— N-a avut încotro, a trebuit să mărturisească şi să jure că nu 
mă iubește decât pe mine. Dar am pus piciorul în prag şi l-am 
silit să aleagă între mine și pornografie. 

— Și a fost de acord. 

— Păi, hardul nu mai putea fi salvat şi, din cât am înțeles, 
cheltuise o avere pe acele filme. În orice caz, a început să meargă 
la un specialist în terapia sexuală. Nu mi-a picat bine niciodată 
chestia asta. Dar, în acelaşi timp, nu voiam să fiu eu problema, 
așa că am făcut tot ce mi-a stat în puteri ca să-l ajut pe Eric. 

— Şi ce puteai să faci? 

— Asta m- am întrebat. Era evident că este dependența lui 
Eric, nu a mea. Însă specialistul părea să creadă că am un rol 
important în acest proces. 

A oftat şi a clătinat din cap. 

— A fost un chin. Ideea era să facem progrese tot mai mari. 
Așa că ne-a dat teme pentru acasă, cum ar fi ca Eric să stea lângă 
mine în pat şi să mă privească masturbându-mă. Nu ştiu cum 
am putut să fiu de acord cu asta. Dar am fost. Zăceam acolo, 
zvârcolindu-mă și umilindu-mă ca o prostituată de doi bani, ca 
lui să i se scoale și să aibă poftă să vină la mine. Problema e că n- 
a făcut-o niciodată. Stătea doar acolo şi se holba şi se rezolva 
singur. Fabian i-a mai dat un șerveţel. Am făcut aproape tot ce 
mi-a cerut timp de mai mult de un an până să mă satur și să 
renunţ. 

— Aproape? Cu ce n-ai fost de acord? 


Karolina l-a privit în ochi. 

— E relevant, sau ești doar curios? 

— Aşa cum spuneam, înțeleg deplin dacă ești stingherită. Dar 
ceea ce caut eu este un motiv, și cred că ar putea să fie găsit în 
clipele de răscruce, într-un moment crucial care ar fi putut să-l 
facă să treacă de la privitul unor imagini porno la amplasarea de 
camere ascunse în dormitoarele altora. 

Karolina a dat din cap. 

— Voia să mă vadă făcând dragoste cu altcineva. Atunci am 
zis nu. S-a supărat pe mine, desigur, și mi-a spus că-i distrug 
programul de recuperare. Dar acesta a fost momentul în care 
am pus piciorul în prag. 

— Și ce s-a întâmplat apoi? 

— De fapt, nimic. 

Karolina a dat din umeri. 

— În cele din urmă, m-am resemnat că, pur şi simplu, nu 
poate s-o facă. Desigur, ar fi trebuit să-l părăsesc, dar în loc de 
asta am hotărât să încercăm să avem un copil prin inseminare 
artificială. Nu mă întreba de ce, dar în acea vreme părea să fie o 
soluţie la problemele noastre. 

— Şi când a fost asta? 

— 2001. Rutger s-a născut peste un an. 

Era același an în care Jacobsen și-a părăsit serviciul 
permanent ca să-și înceapă propria afacere. Să fi fost refuzul 
Karolinei să-l lase s-o privească ceea ce i-a declanșat hotărârea? 
Asta să fi fost ceea ce l-a făcut să înceapă să instaleze camere 
ascunse? 

Părea improbabil. Însă pentru Jacobsén, cu experiența din 
domeniul securităţii şi cunoștințele despre cea mai recentă 
tehnologie de supraveghere, cu siguranţă era posibil. 

Ceea ce nu găsise era vreo legătură logică cu Columb. Ce 
anume l-a făcut să treacă de la a privi la a face? 

— Aşadar, în toți anii în care ați fost împreună, n-aţi făcut 
niciodată dragoste? 

— Am făcut, o dată. Cu toate că a fost mai aproape de viol. 
Era după miezul nopţii. Era aici, ca de obicei, lucrând până 
târziu. De obicei la ora aceea dorm deja, dar tocmai citeam 


Bărbaţi care urăsc femeile şi nu puteam să las cartea din mână. Era 
la câţiva ani după ce apăruse. De obicei nu citesc cărți polițiste. 
Toate sunt la fel. În fine, era mult prea târziu şi izbutisem, în 
cele din urmă, să mă smulg și să sting lumina, când a intrat el în 
cameră. Vocea i-a pierit și a înghițit în sec. N-aveam chef de 
vorbă, așa că m-am prefăcut că dorm. De obicei merge, pentru 
că am tendinţa să adorm în câteva minute. Însă în acea noapte a 
venit și s-a lipit de mine, ceea ce nu face niciodată. Era ca și cum 
m-ar fi atins pentru prima oară. Dintr-odată, mâinile lui erau 
peste tot, pe sâni şi în chiloţii mei. Stăteam acolo, zicându-mi că, 
în cele din urmă, se întâmplă. Ba chiar avea erecţie. Aşa că m- 
am răsucit şi eram pe cale să-l sărut, când, dintr-odată, obrazul 
mi-a luat foc. Era întuneric şi la început n-am înţeles ce s-a 
întâmplat. Apoi m-a lovit încă o dată şi mi-a șuierat să nu mă 
mai uit niciodată la el. Apoi mi-a poruncit să mă așez în patru 
labe. Dar eu zăceam doar acolo, într-un soi de șoc, și nu 
pricepeam ce se întâmplă. Așa că m-a smucit de braţ şi aproape 
că mi l-a scos din umăr. Habar n-aveam că este atât de puternic 
şi, brusc, uite-mă în patru labe, simțind cum mă pătrunde. Dar 
nu unde ar fi trebuit, așa că în cele din urmă am fost sfâșiată şi a 
început să-mi curgă sânge. ÎI simţeam picurând pe partea 
dinăuntru a coapselor. l-am spus să se oprească, dar a şuierat 
doar să tac. Că sunt o târfă jegoasă care ar trebuie să-şi țină 
fleanca. Este exact ce a zis, apoi şi-a văzut de treabă până ce a 
terminat. 

— Asta a fost acum doi ani? 

— Da, de fapt exact acum doi ani. Cu doar câteva zile înainte 
de solstițiul de vară. De unde ai ştiut? 

l-ar fi putut spune că și filmul în care Molly Wessman primea 
același tratament era făcut cu doi ani înainte și ar fi putut să-l 
inspire pe soțul ei. Însă asta va trebui să aștepte. 

— Şi tatuajul. L-ai făcut după incident? 

Karolina a dat din cap. 

— Ziua mea de naștere este la o săptămână după solstițiu, şi 
întotdeauna mi-am dorit un tatuaj. Știu că nu-i cu adevărat stilul 
meu, așa cum Eric nu obosea să spună ori de câte ori am adus 
vorba despre asta. Dar atunci a vrut, dintr-odată, să-mi ofere 


unul. L-a proiectat el însuși și mi-a spus că linia mă 
simbolizează pe mine, iar iubirea lui pentru mine e reprezentată 
de săgeată. Că sunt pentru el numărul unu, primul și cel mai 
important lucru din viața sa. Am crezut că e felul lui de a-și cere 
iertare. Dar asta a fost înainte să-mi dau seama că nu sunt decât 
prima dintr-un lung șir de femei. 

Fabian i-a mulțumit pentru ajutor și s-a ridicat de pe scaun. 
Primise răspuns la aproape toate întrebările. Singurul lucru care 
rămânea necunoscut era ce anume îl făcuse pe Jacobsen să se 
hotărască să comită prima crimă. 

— Cum merge? Ai găsit ceva? a zis Irene, încercând să se 
dezmorțească în spațiul strâmt din spatele dubiței lui Molander. 

— Depinde ce înţelegi prin „ceva”, a răspuns Molander, 
cercetând ecranele, care erau pline de curbe audio mărite, 
corectoare de distorsiune şi clipuri audio ale conversației 
înregistrate. Nu găsesc niciun semn că ar fi prezentă o fetiță. 

— Cum? Vrei să spui că nu-i acolo? 

— Nu, îţi spun că nu aud niciun semn că mai e în viață. 

— Ar putea fi leşinată sau cu căluș, a zis Klippan. 

— Sau doar în altă cameră, a adăugat Irene, apoi a lăsat să 
cadă trei bucăţi de zahăr în cafeaua călâie, a amestecat şi a dat-o 
pe gât. 

— Să sperăm, a zis Molander. Că veni vorba de camere, cred 
că putem să lăsăm deoparte orice am numi „cameră normală”, 
cum sunt cele de hotel, birourile, magazinele și locuinţele. 

— De ce? 

Molander a oftat. 

— E cam greu să-i explic unei novice cum ești tu. 

— Poate că ai putea, pur și simplu, să ne spui ce ai auzit? 

— Nu-i vorba despre ce am auzit. E mai degrabă despre ce n- 
am auzit, sau, mai exact, ce pot să aud în tăcere. Dar, evident, 
habar n-am cât de versată eşti în minunata știință a undelor 
sonore. 

— Adevărat, dar ştiu că îţi place grozav să tărăgănezi de 
dragul efectului dramatic. Poate că ai putea să te abţii, totuşi, 
până altă dată, de vreme ce avem de-a face cu o fetiță de şase 
ani pentru care fiecare secundă pare, probabil, câteva ore 
petrecute în iad. Așa că ți-aş fi recunoscătoare să... 

— Acustica încăperii, a întrerupt-o Molander. Sau, mai 
degrabă, aşa-numitul timp de reverberare — este neobișnuit de 
lung. Ascultaţi asta. 

„Cum, de ce? E a mea. Fata îmi aparține.” 

— Pare să fie într-o pivniţă. 

Irene își dădea seama după expresia lui Klippan că și el își 


punea aceeași întrebare ca ea. Cum a putut să le scape asta? 

— Exact. O pivniţă sau alt spaţiu cu podea şi pereţi din piatră 
sau ciment, care fac sunetul să ricoşeze, în loc să-l absoarbă. 

— O să redirecționez echipele spre cercetarea zonelor în care 
sunt pivnițe. 

Klippan a luat radioul. 

— Stai un pic, a zis Irene. Ce alte spaţii avem? Nu pot să fie 
doar pivnițe. 

— Aş zice că există două spații evidente, a intervenit 
Molander. Mariakyrkan și Kărnan. Ambele au ziduri dure și 
tavan înalt. 

— Dar el nu poate fi în biserică, nu? a zis Klippan. Nu se 
perindă mereu lumea pe acolo? 

Molander a ridicat din umeri. 

— N-am mai călcat printr-una de când mă ducea mama la 
slujba de la miezul nopţii. Poate că există spaţii dosnice. Cum ar 
fi pe balcon sau în spatele orgii? 

— Klippan către echipa B, terminat. 

— Şi Kärnan? a zis Irene. La fel şi acolo, nu? O mulțime de 
turişti care mișună pe scări. 

— Nu în acest moment al zilei. 

Molander s-a uitat la ceas. 

— De obicei, e destul de multă linişte între trei și cinci. 
Turiştii obosesc și preferă să stea la o cafenea, iar noi, ceilalți 
muritori, ne grăbim să terminăm treburile înainte să fugim 
acasă, să luăm copiii de pe unde sunt și să pregătim cina. 

— Vreau să opriți imediat căutarea prin hoteluri şi să vă 
concentrați pe Mariakyrkan, a zis Klippan. E clar? Terminat. 

— E clar. 

— S-ar zice că mergi des acolo, a zis Irene. 

— Cu siguranţă de câteva ori pe an. Cel puţin. Nu există loc 
mai bun în care să cugeţi la evenimentele zilei decât din vârful 
turnului Kärnan, plimbându-ți privirea peste Helsingborg, 
Danemarca și strâmtoare. 

— N-am mai fost acolo din clasa a șasea. Dar îmi amintesc că 
era cineva la intrare care ne dădea drumul înăuntru şi, sincer, 
mi-e tare greu să-mi imaginez cum a trecut el... 


— De multe ori nu e nimeni la recepţie. Presupun că e la 
toaletă sau se uită pe Facebook sau așa ceva. Ce ştiu eu? Nu o 
dată m-am strecurat înăuntru. N-am de ce să stau acolo și să 
aştept, doar pentru că persoana aceea nu-i în stare să-și facă 
datoria. Am dreptate? Sau ar trebui să mă simt vinovat? 

Irene n-avea timp să răspundă. Deja sărise din dubă și 
mergea repede pe piatra cubică spre terasele cu trepte care 
duceau la Kărnan. Pe povârnișul din stânga ei era un ascensor. 
Dar cu câţiva ani înainte încercase să meargă cu el, când era în 
cârje, după ce avusese un accident de motocicletă. Trecuseră 
câteva minute până să vină, şi a trebuit să aştepte să se mai 
adune pasageri până să-şi înceapă urcușul leneş. 

Până acum niciuna dintre echipe nu căutase prin Kărnan. 
Motivul era că se afla la marginea zonei de căutare și 
presupuseseră, greşit, că o să fie plin de turiști. Dar, privind 
înapoi, era o modalitate stupefiantă de a stabili priorităţile. Era 
în linie dreaptă de la terenul de joacă de pe care dispăruse fata 
și, dacă existau uși care puteau să fie închise în oricare dintre 
încăperile turnului, ar fi fost, de fapt, ascunzători perfecte. 

Când a ajuns la poalele treptelor a trebuit să se oprească, să-și 
tragă sufletul, înainte să se grăbească în sus pe deal spre 
Kărnan, a cărui intrare, colac peste pupăză, era cu câteva etaje 
mai sus şi, desigur, începea cu altă serie de scări. 

În hol, aşa cum zisese Molander, nu era picior de turist. Dar 
greşise în privinţa recepţiei. De fapt, era acolo o tânără cu căști 
la urechi, care era fascinată de ceva de pe telefonul ei. 

— Scuze, a zis, apropiindu-se de birou. N-ai văzut cumva un 
bărbat de vreo patruzeci de ani cu o fetiță? 

Fata nu s-a clintit, ca şi cum ar fi fost hipnotizată de telefon. 

— Hei, cu tine vorbesc! 

Fata n-a ridicat privirea decât atunci când Irene s-a aplecat 
peste birou şi și-a fluturat mâna prin faţa telefonului. 

— Un bilet pentru adulți? 

— Nu, nu cumpăr bilet. Sunt de la poliţie, caut... 

— Primul etaj e gratuit. Dacă vreți să mergeţi până în vârf 
costă cincizeci de coroane. 

— Pentru numele lui Dumnezeu, nu vreau bilet! 


— Scuze, nu v-am auzit. 

Fata și-a scos din ureche una dintre căşti. 

— Căutăm un bărbat de vreo patruzeci de ani care e cu o 
fetiță. A venit azi o astfel de persoană? 

— Ăăă... Nu prea ştiu... Sau, staţi așa, da, de fapt. Un bărbat 
și o fetiţă. El avea un tricou verde? 

Irene a urcat în fugă până la primul etaj, care era pustiu. La 
fel şi al doilea și al treilea. La al patrulea, uşa spre acea încăpere 
era închisă şi, când a încercat s-o deschidă, s-a dovedit că e şi 
încuiată. 

Era o uşă de lemn, groasă, și cu mare semnificație culturală. 
Dar n-avea încotro. A scos pistolul din tocul de la umăr și 
tocmai îl aţintea spre încuietoare, când a auzit de departe un 
plâns de copil, stârnind ecouri pe scara din spatele său. 

De această dată n-a alergat, ci s-a furișat în sus pe trepte 
făcând cât mai puţin zgomot cu putință. Când a ajuns în vârf 
pierduse numărul etajelor pe lângă care a trecut. 

Prin crăpătura uşii care era întredeschisă auzea clar un copil 
plângând şi, înainte să mai treacă secunde de suferință, a smucit 
în lături uşa şi şi-a aţintit pistolul spre bărbatul cu tricou verde 
care stătea în genunchi, suflând peste braţul fiului său ca să-i 
ușureze durerea. 

Femeia care a intrat și s-a uitat în jur înainte să se ducă să ia 
un număr de ordine semăna, fără îndoială, cu Dunja Hougaard. 
Părul, hainele şi geanta aia oribilă erau doar câteva dintre 
asemănări. Dacă s-ar întoarce și ar ridica privirea spre camera 
cu circuit închis, ca să-i poată vedea fața... 

Afurisiţii de suedezi zgârie-brânză, care își închipuie că o scot 
la capăt cu o prăpădită de cameră video într-un hol de mărimea 
aia. Unghiul din care privea nu era decât o glumă proastă. 

Cel puţin îi putea studia mersul, cu toate că, din nefericire, 
nu semăna deloc cu al Dunjei. Dacă ea părea că alunecă pe 
podea și apare brusc în alt loc, această femeie mergea cu pași 
neobişnuit de apăsaţi, aproape milităreşte. 

De asemenea, părea mai înaltă decât Dunja, care n-avea nici 
măcar 1,70 m. A derulat înapoi banda şi a oprit-o când femeia a 
trecut prin dreptul camerei de supraveghere de pe perete care 
arăta înălțimea. În ciuda faptului că purta adidași uzați, ajungea 
destul de departe în zona roşie, ceea ce indica o înălțime de circa 
1,80. Kim Sleizner a simţit un junghi de dezamăgire, cu toate că 
era departe de a se lăsa păgubaş. Nu conta cât de mult va trebui 
să stea acolo şi să parcurgă nesfârşite înregistrări video, n-avea 
să se oprească până ce nu avea să dea de ea. 

Îngrijorarea sa era cu totul îndreptăţită. Nu-și luase un 
concediu prelungit ca să-și lingă rănile. Nu se mutase pentru că 
voia un apartament mai mare sau un nou început. Nu, 
pizdulicea se făcuse anume nevăzută, având un singur scop. 

Unde doare cel mai tare, scrisese ea. Când nici nu se aşteaptă. 

Îi arătase degetul mijlociu, în scris, îl amăgise să pice în 
capcana ei și, cu un rânjet, i-a arătat că acum ea e la comandă. 

Vizita în apartamentul ei fusese de-a dreptul umilitoare, și 
era ultima dată când îşi îngăduia s-o subaprecieze. De acum 
încolo, gata. 

Război deplin. 

Primul pas era s-o găsească, ceea ce se dovedise a fi mai ușor 
de zis decât de făcut. Târfuliţa se dovedise surprinzător de 


isteață, avusese grijă să taie toate legăturile cu fosta ei viață. Dar 
nimeni nu putea să dispară fără urmă. Nici măcar Dunja, în 
afară de cazul în care era arsă pe rug, ca o vrăjitoarea ce era. 

Dacă avea cineva mijloacele să dea de ea, acela era el. 
Autoritatea sa avea să se dovedească utilă, combinată cu rețeaua 
sa socială întinsă și influența pe care a reușit să şi-o asigure 
asupra unora dintre contactele sale. 

Întrebările la care cugetase în cea mai mare parte a ultimelor 
douăzeci și patru de ore erau cum reușise ea să nu-şi folosească 
niciun card de credit, de unde își lua banii și, mai presus de 
toate, în ce fel. 

Răspunsul la prima întrebare l-a găsit la fisc. Cu ajutorul 
directorului Kai Mosedahl a obţinut accesul la toate informaţiile 
fiscale despre ea. De vreme ce Kai era, de asemenea, membru al 
Clubului, era la fel de interesat ca restul grupului s-o oprească 
odată pentru totdeauna. 

Poliția din Helsingør o plătise cu peste cinci sute de mii de 
coroane, într-o tranșă. Era o sumă șocant de mare pentru o 
amărâtă de secție de poliţie provincială. Dar, desigur, trebuie să 
fi fost gogoaşa aia umflată de Ib Sveistrup, care n-avea destulă 
bărbăţie ca să-i spună „nu” unei muieri. 

Banii n-au fost depuși în contul ei obișnuit de la Danske 
Bank. Nu fuseseră depuși în niciun cont danez, ceea ce explica 
de ce nu i-a descoperit mai repede, însă șeful securității băncii, 
vechiul său coleg Ryan Frellesen, reuşise să dea de urma banilor 
într-un cont dintr-una dintre sucursalele lor suedeze, de cealaltă 
parte a strâmtorii, în Malmö. 

Fusese mult mai greu să obțină informații de la ei, dar, în cele 
din urmă, a reușit. S-a dovedit că ea a făcut o retragere. Nici mai 
multe, nici mai puţine. O retragere a întregii sume, cu mai puţin 
de o săptămână înainte. 

Asta i-a spus lui două lucruri importante. 

În primul rând, a avut ajutor din afară. Cineva care nu numai 
că era dispus să-i împrumute bani, dar se mai și pricepea la 
rămânerea în anonimat. Competenţele ei erau acceptabile, în 
linii mari, dar erau departe de ceea ce făcea acum. 

În al doilea rând, trebuie să fi fost înregistrată de camerele de 


supraveghere ale băncii, la care Frellesen i-a oferit, amabil, 
accesul. 

Retragerea a avut loc în miercurea dinainte, la 12:33, la 
sucursala Danske Bank de pe Neptunigatan, în Malmö şi, ştiind 
ora exactă, n-ar fi trebuit să fie greu s-o găsească. Dar se pare că 
era. 

O parte din explicaţie era că, pentru a ridica o sumă atât de 
mare în numerar, nu puteai, pur și simplu, să intri într-o 
sucursală, să iei un bon de ordine şi să aştepţi să se elibereze un 
casier. Trebuia să te programezi cu câteva zile înainte, ca să-i dai 
băncii timp să se pregătească. Şi nici retragerea nu s-ar fi făcut la 
casierie, ci într-una dintre încăperile din spate, or la imaginile 
camerelor de supraveghere din acele încăperi nu reușise să 
capete acces. 

Nu existau informaţii despre momentul în care intrase în 
bancă, aşa încât, ca marjă de siguranţă, se uitase la imaginile 
camerei de supraveghere de la intrare cu două ore înainte şi o 
oră după retragere. A apăsat de câteva ori pe „pauză”, a dat 
banda înapoi şi a mărit imaginea, ca să fie sigur că nu i-a scăpat. 
Dar orele petrecute în fața ecranului n-au dus la nimic. 

Dacă era să-l creadă pe directorul băncii, ea nu intrase nici pe 
una dintre ușile folosite de angajaţi. Dar poate că nu el era cel cu 
care trebuia să vorbească. Sigur, exista regula ca în niciun caz 
clienţii să nu folosească ușa angajaţilor. Dar nu el era cel care se 
ocupase de ea, așa că, în realitate, el n-avea nicio afurisită... 

Şi-a dat seama că putea la fel de bine să fi fost ajutată de 
cineva care n-avea legătură cu banca. S-a aşezat la loc. Sigur, aşa 
s-a întâmplat. 

Şi-a redeschis computerul și a setat timpul cu cincisprezece 
minute înainte de retragere. A început să deruleze imaginea de 
la camera de supraveghere și s-a uitat din nou la clienţii care 
intrau și ieșeau din bancă. De această dată nu examina femeile, 
ci bărbaţii, însă niciunul dintre ei nu i-a atras atenţia. 

Marcajul timpului a depășit momentul retragerii și a hotărât 
să mai aştepte o jumătate de oră înainte să renunţe. Dar n-a 
ajuns până acolo. După numai şase minute, a zărit un bărbat cu 
rucsac în spate care pleca. Era scund, nu ajungea nici măcar la 


zona galbenă de pe indicatorul înălțimii. 

A recunoscut bărbatul, un indian, care cu douăzeci de minute 
înainte intrase în bancă fără rucsac. Acum nu mai trebuia decât 
să se uite după rucsacul care intra, ceea ce nu i-a luat mai mult 
de câteva minute. 

De-abia când a pus clipul pe pauză şi a mărit imaginea și-a 
dat seama că femeia care ducea rucsacul prin hol era Dunja. Nu- 
i de mirare că îi scăpase. 

Bocancii grei, blugii vechi și tricoul de camuflaj fuseseră 
destul ca să-i abată atenţia spre toate celelalte femei. Acum mai 
era şi rasă în cap şi, dacă n-ar fi fost rujul şi cerceii mari, ar fi 
luat-o drept victimă a cancerului. 

Avea răspunsurile, dar nu-l încurajau deloc. Ceea ce simţise 
și bănuise, cumva, tot timpul fusese confirmat, şi încă cum! Nu 
numai că avea bani, mai era și ajutată de un bulangiu de indian 
și, dacă nu cumva imaginea cu granulaţie mare era înșelătoare, 
părea să fie într-o formă și mai bună. 

Cu toate acestea, se simţea entuziasmat. Reușise să dea de ea. 
Sigur, doar pentru câteva secunde, pe banda camerei de 
supraveghere. Însă acum era pe urma ei, și de obicei asta era tot 
ce trebuia. 

În sfârșit, se întâmpla. În sfârșit, îşi simţea mădularul 
mărindu-se iarăși. Mai ales când îl strângea în mână. Când făcea 
asta, putea chiar să vadă venele cum se umflă ca nişte viermi 
grași care se zvârcolesc în jurul lui. Încă un minut şi avea să fie 
gata. 

Întocmai așa cum sperase, fetița s-a potolit și a renunţat la 
încercările prosteşti de a se elibera, ca să nu mai vorbim de 
tipetele alea care aproape că l-au scos din minţi. Cârpa pe care i- 
o îndesase din nou în gură le-a mai înăbușit, dar nu le-a făcut 
mai puţin enervante. Nu-i de mirare că a avut nevoie de atâta 
timp ca să-şi revină. 

Acasă, pe canapea, uitându-se la filmele sale, aproape 
niciodată nu durase mai mult de câteva minute. Dar, dacă-i pe 
aşa, acum era pe bune. Fetiţa nu era la televizor. Zăcea chiar în 
faţa lui, cu ochii holbaţi. Nu-i de mirare că se simțea cam agitat. 

Tocmai scotea tubul de lubrifiant când a auzit ceva departe, 
ca o petardă. S-a uitat în jur, dar nu și-a dat seama ce era. Poate 
că nu erau decât muncitorii aia din construcții care lucrau încă. 
Probabil că asta era. Nu trebuie să se agite iar. Nu trebuie să 
gândească prea mult. Făcuse mult asta, și niciodată n-a ieşit 
bine. Absolut niciodată. 

A smucit de câteva ori mădularul și a hotărât că e gata. Era 
acum sau niciodată. Şi-a pus cu blândeţe mâna liberă pe fată. Ea 
a tresărit și s-a apucat iar să se smiorcăie în spatele benzii 
adezive. Blestemata de smiorcăială! Probabil că era o răsfăţată 
căreia i se făceau toate voile. 

Dar curând avea să-i placă. Era sigur de asta. La urma urmei, 
era un cadou și pentru ea. Într-un minut-două, avea să se 
desfete, la fel ca el. Îi răpea fecioria şi, în schimb, ea îi răpea lui 
fecioria. Ce ar putea să fie mai frumos? 

S-a uns bine, şi-a curățat mâinile de chestia aia vâscoasă şi a 
prins-o de şolduri. 

— la mâinile de pe ea şi culcă-te pe podea, cu braţele și 
picioarele desfăcute! 


S-a răsucit spre voce şi a văzut o femeie care îl aţintea cu 
pistolul. 

— Am zis să iei mâinile de pe ea și să te culci pe podea! 

Cum a ajuns ea acolo? Cum l-a găsit? Nu pricepea. Dar n- 
avea importanţă. Nimic n-avea importanţă. Nimeni n-avea să-l 
deranjeze acum, când era pe cale să petreacă așa de bine cu fata. 
După aceea, când isprăvea, avea s-o facă să guste din cuțitul lui 
înjunghietor. 

Apoi a auzit iar bubuitura, un pic mai tare, dar tot departe, 
aproape ca şi cum ar fi venit din cu totul alt loc. Ca și cum n-ar fi 
auzit-o deloc. De-abia când a văzut sângele prelingându-se din 
rana dintr-o parte a burţii și-a dat seama că trebuie să fi fost 
împușcat. Dar nu durea. Aproape că n-o simţea, și nu-i era greu 
să înceapă lucrul după care tânjeau amândoi de atâta vreme. 

În sfârșit... în sfârșit se bucura de răsplata aşteptării de-o 
viață. Şi cum se mai bucura! Ca să nu mai vorbim de fetiță. 
Simţea că îl dorește. ÎI doreşte şi nu se mai satură de el. 

Poate că a mai fost o bubuitură. Nu prea știa. Dar acum mai 
avea o rană care nu durea, cu toate că vedea cum sângele 
ţâşneșşte din el, șiroind pe vintre şi făcându-i scrotul roșu şi 
lipicios. 

Dar, stai așa... Ceva nu era în ordine. Ceva era cu totul 
aiurea. Nu pricepea. Nici măcar nu era în ea. De aceea fusese 
aşa de uşor? Oricât se străduia, nu-și putea vedea mădularul, cu 
tot sângele ăla. Nici măcar nu și-l simţea. 

Și apoi a fost iar sunetul ăla blestemat. De ce nu-l puteau lăsa 
în pace? Ăsta ar fi trebuit să fie momentul lui. Nici măcar n- 
avusese ocazia s-o omoare. Asta îi spuseseră vocile. Că era cel 
mai important lucru, după ce termina. 

Trebuia să folosească apă. Asta îi spuseseră vocile. Trebuia s- 
o arunce în apă. Dar nu era timp, nu cu idioata aia în cameră. 
Așa că avea să fie toporişca aflată lângă ea. A înşfăcat-o şi a 
ridicat-o în aer, în vreme ce femeia cu pistolul striga. Dar n-a 
putut să audă ce spunea şi, cu toate că n-a priceput ce s-a 
întâmplat, podeaua de piatră s-a răsturnat brusc și l-a izbit crunt 
în ceafă. 

Lasagna era, de fapt, specialitatea Sonjei, nu a lui Fabian. 
Nimeni nu putea găti lasagna ca ea. Lui i se părea că e nevoie de 
prea multe etape până să ajungă, în sfârşit, în cuptor, și apoi te 
pomeneai cu o adevărată harababură în bucătărie. Cu toate 
acestea, a hotărât să încerce. Poate că mirosul avea să-și croiască 
drum până în dormitor şi s-o învioreze. 

După ce a convins-o pe Karolina Jacobsen că cel mai bun 
lucru pe care-l putea face era să se ducă împreună cu copilul la 
părinţii săi, în Växjö, a pus casa sub supraveghere, în caz că Eric 
se întorcea. Apoi s-a dus acasă, aşteptându-se ca Sonja să se fi 
ridicat din pat şi să pregătească cina. 

Dar, de parcă nimic nu i-ar fi putut schimba starea de spirit, 
ea era tot în pat, cu draperiile trase. Era a doua zi la rând, și 
Fabian începea să-şi facă griji că Sonja e pe cale să cadă într-o 
depresie gravă dacă nu se schimbă nimic. 

Uşa închisă a camerei lui Theodor nu reuşea prea bine, ca de 
obicei, să împiedice muzica death să răsune prin toată casa. 
Când Fabian a ciocănit la ușă şi a deschis-o, a descoperit un 
vârtej de lenjerie de corp murdară, cutii de pizza cu resturi 
uscate, cearșafuri pătate, doze de băuturi, pungi cu chips şi 
dulciuri, CD-uri și DVD-uri, cutii cu snus şi comenzi pentru 
jocuri electronice. 

Theodor stătea în faţa ecranului, în mijlocul dezastrului, în 
chiloți şi maiou, încălcând nenumărate reguli de circulație ca să 
scape de mașinile de poliţie ale căror sirene urlau. L-a șocat să 
vadă cât de masiv era fiul său. Nu masiv în sensul de adult, ci în 
sensul de umflat. El, care fusese întotdeauna așa de slab, încât 
erau siliți să-i pună smântână în mâncare. Acum era aproape 
obez și atât de palid, încât petele luceau pe faţa lui ca luminile 
de frână. 

Dar n-a zis nimic despre toate astea, doar a intrat și a deschis 
fereastra, calm. Apoi a dat mai încet combina stereo și i-a spus 
lui Theodor să facă un duş și apoi să coboare ca să ajute la 
pregătirea cinei. Dar Theodor era prea prins în încercarea de a 


scăpa de mașinile poliţiei ca să răspundă. 

Nu-şi dorea nimic mai mult decât să închidă și muzica, și 
computerul și să discute serios despre faptul că lucrurile nu mai 
pot continua în acest fel. Despre faptul că era vremea ca 
Theodor să se confrunte cu ceea ce a făcut, oricât de greu i-ar fi 
fost. Dar avea nevoie ca Sonja să-l susțină şi, câtă vreme nu erau 
de acord şi ea rămânea închisă în dormitor, el avea mâinile 
legate. 

Şi-a permis un pahar cu vin şi a hotărât să pună niște muzică. 
A ales primul album al celor de la The Orb, un album dublu de 
la începutul anilor '90 cu un titlu aşa de lung, că nu reușise 
niciodată să-l ţină minte. 

Vocea de fetiță care apărea în „Littke Fluffy Clouds” l-a făcut 
să se gândească la Matilda. Nu era acasă, şi asta cu siguranţă nu 
era în ordine, dat fiind că nu trecuseră decât câteva zile de la 
ieșirea din spital. lar faptul că nici Sonja, nici Theodor nu păreau 
să ştie unde ar putea să fie n-a contribuit cu nimic la liniştea lui 
sufletească. 

Dar pe la jumătatea pregătirii cinei, tocmai când dăduse de 
nucşoară în talmeș-balmeşul de pungi vechi cu condimente din 
dulap și a început s-o răzuie în sosul bechamel, i s-a părut că-i 
aude vocea. Ca să se asigure că nu e o parte din colajul audio al 
formaţiei The Orb, a dat muzica încet și, da, Matilda era cea pe 
care o auzea în pivniță. 

A luat cratița de pe foc, a coborât iute scările și s-a pomenit că 
o pânză roșie îi stă în cale. Într-un fel, era surprins, cu toate că ar 
fi trebuit să ştie că e locul în care o să fie ea. Totuși, nu se simţea 
ușurat. 

De cealaltă parte a pânzei roşii, câteva lumânări care 
pâlpâiau proiectau umbrele mișcătoare ale Matildei și prietenei 
sale, Esmaralda. Când a făcut un pas în față, printr-o 
deschizătură mică a draperiei improvizate a văzut-o pe Matilda, 
aşezată în fața Esmaraldei, cu spatele la el. 

Îi acoperea în mare parte vederea, însă nu era greu de bănuit 
că şedeau de amândouă părțile tablei Ouija, cu degetele pe 
indicatorul care trebuia să se deplaseze pe şirul de litere ca să 
formeze cuvinte. 


— Cred că e pregătită, a zis Esmaralda. 

— Bine, hai s-o facem, a zis Matilda şi şi-a dres glasul. Greta, 
a continuat, acum cu o voce solemnă care părea cu câţiva ani 
mai mare decât cea normală. Exact acum o lună şi o zi ai spus că 
un membru al familiei mele o să moară. Am fost pe aproape, 
dar am supraviețuit. Acum trebuie să ştiu dacă vorbeai despre 
mine și ceva n-a mers cum trebuie, sau despre fratele meu sau 
unul dintre părinți. 

Tăcerea de după ce n-a mai vorbit era așa de plină de 
aşteptarea fetelor, încât era aproape tangibilă. Sau era vorba 
despre el? Oare chiar credea că indicatorul o să înceapă să se 
miște și o să le dea un răspuns? De aceea nu dădea, pur şi 
simplu, draperia deoparte și nu le spunea să termine cu 
tâmpenia aia? El, care nu credea în stafii, duhuri sau orice or fi 
fost alea. 

— De ce nu răspunde? a zis Matilda, din nou cu vocea ei. 

— Poate că nu vrea? 

— Cum adică, nu vrea? Nu poate să ne dea doar o jumătate 
din poveste şi apoi să amuţească. 

— Ba sigur că poate. Asta-i toată chestia. Ele pot să facă orice 
vor. De aceea nu trebuie niciodată să le provoci. 

— Esma, ce faci? Nu-ţi poţi lua mâna de acolo. 

— Chiar eşti sigură că vrei să faci asta? 

— Da, sunt. Am vorbit despre asta. Nu poţi să dai înapoi 
acum. 

Esmaralda şi-a înclinat capul, așa încât Fabian a zărit-o în 
treacăt dincolo de Matilda. 

— Bine, încă o încercare. Dar numai una. Apoi trebuie să plec 
acasă. Greta, eşti aici cu noi? 

Fabian s-a aplecat în față, dar nu vedea decât o parte mică din 
tabla Ouija. 

— Uite, cel puţin e aici, a zis Matilda. 

— Greta, vrei să răspunzi la întrebarea Matildei? Dacă nu, 
poţi să spui nu. 

— O să moară totuși cineva din familia mea? 

După câteva secunde de aşteptare în tăcere, Matilda s-a întors 
un pic spre stânga, în vreme ce îşi mișca brațul drept în aceeaşi 


direcţie, şi când Fabian s-a ridicat pe vârfuri, a văzut indicatorul 
de sub degetele ei. 

— Un A, a zis Matilda. Vezi? Vrea să răspundă. 

— Dar cine din familia ta are numele care începe cu A? 

— Mama... Al doilea ei nume este, de fapt, Amanda... 

Îşi dădea seama că Matilda este pe cale să-şi piardă 
cumpătul, aşa că a hotărât să intre şi să pună capăt şedinţei de 
spiritism, dar înainte să poată acţiona a văzut că indicatorul se 
mișcă peste tablă. 

— Un C, a exclamat Matilda. Vezi? Şi acum un E. 

Părea că se mişcă repede. 

— Atunci nu poate să fie mama. 

— Şi acum alt E și A, a zis Esmaralda. Să fie al doilea nume al 
altcuiva? 

— Nu care să înceapă cu ACEEA. Ceva nu-i în ordine. Greta, 
spui un nume sau... 

— Aşteaptă, mai vine ceva, i-a tăiat vorba Esmaralda. 

Aşa de repede, că se străduiau din răsputeri să ţină pasul. 

— CE, a zis Matilda. ACEEA CE? Ce vrea să spună cu asta? 

Fabian auzea că indicatorul continuă să se miște iute peste 
tablă şi, dacă era să le crezi pe fete, alcătuia cuvinte de neînțeles. 

— ACEEA CE ȘTII, a auzit-o pe Matilda exclamând. Ce vrea 
să spună cu ACEEA CE ŞTII? 

— Trebuie să te potoleşti. Nu faci decât s-o superi. 

— Greta, vrei, te rog, să-mi răspunzi la întrebare? Cineva din 
familia mea o să moară, sau ai greşit tu? 

— Matilda, ai uitat ce s-a întâmplat ultima dată? Când ai 
încălcat toate regulile și... 

— Dar ceva nu-i în ordine. Nu răspunde, şi eu trebuie să... 

— Singurul lucru pe care trebuie să-l faci e să mă asculți! Eu 
conduc ședința de spiritism, nu tu! Vezi, n-a terminat. Eşti 
atentă? Un E. Și... S, T. Bănuiesc că e ESTE. 

— ACEEA CE ŞTII ESTE, a zis Matilda, şi Fabian o vedea 
clătinând din cap. Nu pricep. Dar tu? 

Esmaralda a ţistuit-o. 

— G, R E, 9, Işiun T. 

— GREȘIT, au zis în cor. ACEEA CE ŞTII ESTE GREŞIT. 


Au aşteptat ca indicatorul să se mişte în continuare, dar n-a 
făcut-o. 

— Greta, dacă ai terminat, vrei, te rog, să explici? a zis 
Matilda. 

— Poate că am înţeles greşit data trecută. Poate că asta 
încearcă să ne spună. 

— Cum adică, am înţeles greșit? Nu era nimic care să fie 
înțeles greşit. Ascultă-mă pe mine, ceva nu-i în ordine aici. A 
spus, ştiu că a spus, că cineva din... 

— Dar chiar a spus? Dacă noi am... 

— Esma, nici măcar nu încerca. Ştii la fel de bine ca mine ce a 
spus. Hei? Greta, eşti încă aici? Mai eşti cu noi? 

Au aşteptat, dar nu s-a întâmplat nimic. Indicatorul se oprise. 

Aceea ce ştii este greșit. 

Fabian a repetat în gând cuvintele. Indicatorul s-a mișcat pe 
tablă. L-a văzut cu ochii lui. Să fi fost Esmaralda cea care l-a 
dirijat dinadins ca să încerce s-o liniștească pe Matilda? Ca s-o 
ajute să lase în umbră toată moartea şi suferința? Dar, dacă era 
aşa, de ce n-a scris M-am înşelat? Sau, simplu, Nimeni. 

Aceea ce ştii este greșit. 

Explicaţia era, desigur, că indicatorul s-a mișcat așa de ușor 
pe tablă pentru că fetele nu-și dădeau seama că ele sunt, de fapt, 
cele care îl mișcă. 

Aceea ce ştii este greșit. 

Şi de această dată s-a nimerit ca literele să alcătuiască o 
întreagă propoziţie care ar putea s-o liniștească pe Matilda. 

Aceea ce știi este... 

Nici nu observase că draperia a fost trasă într-o parte. Dintr- 
odată, Matilda stătea acolo, arătându-l cu degetul. 

— Ţi-am zis eu că ceva nu-i în ordine. 

Irene şi-a lepădat hainele pe podea, a intrat sub duș, care 
fusese deschis de câtva timp ca să vină apa caldă, şi-a umplut 
mâna cu gel și a început să-și curețe machiajul sub șuvoiul 
fierbinte. Ştia foarte bine că există produse speciale de 
demachiere, dar nu avea acasă aşa ceva şi, dacă se cunoștea 
bine, nici nu va avea vreodată. 

Pentru prima dată în cariera ei, ziarele o declaraseră eroină, 
în urma arestării lui Assar Skanăs. Trecuse de la extremista de 
stânga arătată cu degetul de Sievert Landertz la protectoarea 
orașului, motivul pentru care oamenii simțeau că îşi pot lăsa din 
nou copiii să se joace prin parcuri. 

Dar în niciun caz nu se simţea o eroină şi o protectoare. 

Faţa încă o durea în locul în care o lovise Hampus, iar apa 
caldă, împreună cu lipsa de somn din ultimele zile, ajuta 
oboseala să triumfe asupra furiei. Nu era decât opt şi un sfert, 
cel mult opt şi jumătate. Și totuși, ar fi fost în stare să adoarmă 
acolo, în picioare, sub duş. 

În ultimele zile îşi cheltuise ultimele rezerve de putere cu 
Skanâs, pe care nu puteau pune mâna și îi făcea de râsul lumii. 
Cel puţin, acum era la terapie intensivă și probabil că avea să 
poarte tot restul vieții punga pentru anus contra naturii, iar 
mădularul n-o să mai fie niciodată în stare să i se învârtoșeze, 
oricât de excitat s-ar simți. 

Ar fi putut să-i ochească fluierele picioarelor, dar n-a făcut-o, 
cu toate că era exact ceea ce avea să susţină la investigația care 
urma. Că doar nu era vina ei că el s-a îndoit brusc, tocmai când 
a apăsat pe trăgaci. Nici vorbă să se simtă vinovată. Orice i-o fi 
făcut ea lui Skanăs, n-ar ajunge nici măcar pe aproape de 
trauma pe care trebuie s-o fi suferit Ester Landgren. Și nici nu 
puteai să te gândești la ceea ce s-ar fi întâmplat dacă îi găsea cu 
cinci minute mai târziu. 

Mâine, după ce se odihnea, avea să-şi ia o zi liberă şi să bifeze 
câteva treburi de pe lista personală. Cum ar fi să se asigure că 
banca transferă jumătate din banii din contul comun cu 


Hampus în contul ei personal de economii. Nu aveau decât 
unsprezece mii șapte sute patruzeci şi trei de coroane, dar 
trebuia să se facă împărţeală dreaptă. 

Avea să se uite la acea garsonieră pe care o găsise în oraș, pe 
Carl Krooks Gata. Nu era partea sa preferată din Helsingborg. 
Dar măcar era central, iar femeia care i-a răspuns când a sunat 
părea tare drăguță şi chiar fusese de acord să scadă chiria dacă 
voia să semneze un contract pe doi ani. Şi, dat fiind că era 
disponibilă din acea duminică, nu prea avea cum să găsească 
ceva mai bun. 

Până atunci, se gândea să doarmă pe o saltea în biroul ei de la 
secţie. Asta făcea de obicei când îl părăsea pe Hampus. Însă de 
această dată a hotărât să nu dispară înainte de venirea 
transportatorului. De această dată era de-a binelea, iar Hampus, 
încolțit, ar fi fost în stare de orice. Cum ar fi să-i taie hainele, să-i 
vândă sau chiar să-i ardă mobila. 

De cum se întorcea el, în jurul orei cinci, avea să ia taurul de 
coarne şi să-i spună. Direct, fără ciorovăială, avea să-i explice 
exact cum o să arate restul săptămânii. Că el poate să doarmă pe 
canapea sau pe unde poftește, câtă vreme nu e în patul ei. Că 
vor avea cât mai puţin de-a face unul cu altul până ce ea se mută 
şi că bucătăria e a ei la micul dejun, iar el e liber s-o folosească în 
tot restul zilei și nopții. 

Problema era că el nu s-a întors la ora cinci. Încă nu era acasă, 
ceea ce însemna că încearcă să-și înece vinovăția la Pallas. Într- 
un fel, era plăcut că evitase confruntarea, și cu siguranță n-avea 
să-l aştepte trează până ce vine acasă beat ca un porc şi dornic 
de afecțiune. Avea să recupereze somnul și să se asigure că nu 
mai este în casă când se trezește el. 

Totul era pregătit. Scrisoarea în care a așternut tot ce plănuia 
să-i spună, cu litere mari, clare, ca să fie sigură că lui nu-i scapă 
nimic, chiar dacă vedea încă dublu. Toate hainele lui, pe care le- 
a scos și le-a pus frumos pe fotoliu, ca el să nu le poată folosi ca 
scuză să se strecoare în dormitor. Micul dejun, care era deja 
pregătit şi aştepta în frigider, şi termosul cu cafea fierbinte. 

Ca ultim amănunt, a aprins lampadarul şi i-a îndreptat 
lumina spre scrisoare. Apoi s-a dus în dormitor, s-a strecurat în 


aşternut și a pus ceasul să sune la cinci și jumătate. 

Hampus a intrat în casă după douăzeci de minute, însă Irene 
dormea deja prea adânc pentru orice altceva decât propriile 
vise. Nici măcar telefonul de pe noptieră n-a reușit s-o aducă la 
realitate când, după o oră, s-a luminat și a scos sunetul care 
anunţa primirea unui mesaj. 

Curând, pizdulicea evreiască o să plângă cu lacrimi de sânge. 
Curând... 

Fabian şi-a pus o mănușă căptuşită şi a scos lasagna din 
cuptor. 

— Matilda, vrei, te rog, să urci şi să le spui mamei şi lui Theo 
că e gata cina? 

— Mmm, a zis Matilda, care continua să fie bosumflată din 
pricină că el trăsese cu urechea la ședința lor de spiritism. 

Încercase s-o convingă că, probabil, Gretei nu i-a păsat deloc 
de prezenţa lui. El, care nici măcar nu credea în duhuri. Şi 
încercase s-o convingă că acele cuvinte, Aceea ce ştii este greșit, nu 
era decât felul ei de a le spune că i-au înţeles greșit vorbele cu o 
lună înainte, sau că ea însăşi s-a înșelat, și nu-i niciun motiv de 
îngrijorare. 

Dar ea nu i-a acceptat argumentele și, dacă era să fie sincer, 
nu era sigur că le acceptă el însuși. Cumva, nu puteai ocoli 
faptul că toată treaba era foarte ciudată. 

Aceea ce ştii este greșit. 

Nici propria explicaţie, că e un şir de litere la nimereală, nu 
stătea în picioare. Și dacă nu era asta, atunci ce era? 

Ce-i la cină? 

A citit mesajul lui Theo și a răspuns Lasagna şi a adăugat un 
mic Haide. O să fie delicios. Şi drăguț.:) 

— Matilda, du-te să-i spui mamei. 

— Of, Dumnezeule mare, mă mai pisezi mult? Calmează-te. 

— Sunt calm, dar mâncarea se răcește. 

Sar peste cină, o să mănânc mai târziu un sendviş sau ceva. 

Mesajul era aşa de tipic pentru fiul lui! O ridicare din umeri 
nepăsătoare ca să arate cât de puţin îi pasă. 

Nu, Theo, nu sari, a scris cât de repede a putut. O să cobori şi o 
să cinezi cu restul familiei tale. Şi o s-o faci acum. 

— Dacă-i aşa de important, de ce nu te duci tu? a zis Matilda. 

N-aş crede. PS: Poate că-i un pic cam târziu pentru toată chestia 
asta cu tatăl despotic. 

Fabian a plecat din bucătărie fără să răspundă, a urcat scările 
din câţiva paşi şi a izbit de perete ușa lui Theodor. 


— Cine mama dracului te crezi? a zis, intrând în cameră, 
unde Theo stătea la birou, fumând în dreptul ferestrei deschise. 
Şi ce am vorbit despre fumat? 

A smuls ţigara din gura fiului său și a strivit-o de tăblia 
biroului. 

— Ce am vorbit despre bătutul la ușă? 

Theodor a suflat fumul, ca şi cum nu s-ar fi sinchisit de faptul 
că Fabian era acolo. 

— Crezi că nu ştiu ce faci? Ha? Crezi că nu te citesc perfect pe 
tine și teatrul pe care-l joci acum, că o ai pe mama de partea ta? 

Theodor a oftat din greu. 

— Pari să crezi că poți face tot ce pofteşti. Că nu-ţi stă nimeni 
în cale, pentru că mama e prea obosită ca să se ocupe de 
conflictul ăsta. Dar asta nu ţine. 

— Cum adică, nu ţine? Despre ce dracu vorbeşti? 

— Asta! Despre ce mama dracului credeai că vorbesc? Fabian 
și-a desfăcut brațele. Să te închizi aici, fără să faci altceva decât 
să te joci pe computer, să mănânci chipsuri și să te îngraşi tot 
mai tare. Nici măcar nu încerci să ascunzi ţigara când eşti prins 
fumând. Duhoarea, când deschide cineva uşa și intră în cocina 
asta. Vorbesc despre tine, Theo! Tu şi rolul ăsta imbecil de 
martir care îşi plânge de milă pe care se pare că-l joci. 

— Așa. Bine. Ai terminat? 

— Nu, n-am terminat. Nici pe departe. Şi vreau să te uiţi la 
mine când îţi vorbesc. L-a prins pe Theodor de bărbie și l-a silit 
să se uite în ochii lui. Există niște limite, și ai încălcat atât de 
multe, că m-am săturat. 

— A, da, bănuiesc că e rău pentru tine. 

— Şi pentru tine! În primul rând pentru tine, pentru că de 
acum înainte o să înfrunţi consecințele deciziilor tale. 

— Cum adică, deciziile mele?! Toată chestia e că n-am avut 
de ales! 

— Întotdeauna ai de ales. Și ai ales să-ţi tragi gluga pe cap şi 
să li te alături, în loc să vii la mine. 

— La tine? 

— Da, la mine! Dacă ai fi făcut asta, i-am fi putut aresta 
înainte să mai omoare pe cineva. 


— Pe cine dracu încerci să amăgești? Theodor s-a smuls din 
strânsoarea lui Fabian. De parcă aș fi putut să-ţi cer ție ajutorul. 

Fabian a răsuflat adânc de câteva ori, încercând să-şi recapete 
o brumă de calm. 

— Poate că am fost naiv, dar, de fapt, am avut întotdeauna 
impresia că poți să vii la mine cu orice problemă. Și, desigur, mă 
doare să mi se spună că m-am înșelat în tot acest timp. Să mi se 
spună cât de puţin am izbutit să te fac să simți că întotdeauna 
poţi apela la mine. Dar, spre deosebire de tine, eu pot cel puțin 
să accept asta fără să simt nevoia să dau vina pe tot restul lumii. 
Acelea au fost alegerile mele. Dacă aş putea să întorc timpul, o 
mulțime de lucruri ar fi fost altfel, crede-mă. Totuși, ceea ce pot 
să controlez sunt alegerile pe care le fac acum și în viitor. Şi una 
dintre ele este să încerc să devin un tată mai bun, la care poți să 
vii cu orice problemă. Poate că e prea târziu. Dar mai bine mai 
târziu decât niciodată. De aceea te bat la cap cu cina în familie. 
De aceea stau acum aici, în ciuda faptului că nu-ţi dorești nimic 
mai mult decât să mă dai afară şi duhoarea mă îngrețoșează. De 
asemenea, am hotărât să nu te las să te scufunzi tot mai adânc în 
depresie. 

— Când ești deprimat, eşti deprimat. Theodor a ridicat din 
umeri. Nu poţi să alegi să se termine. 

— Nu, dar poţi să alegi s-o abordezi aşa cum trebuie, în loc să 
pretinzi că nu se întâmplă nimic. 

— Cum adică „cum trebuie”? Nu există niciun „cum trebuie” 
în această nenorocită... 

— De fapt, există, şi începe cu adevărul! 

Theodor se lupta cu un nod din ce în ce mai mare în gat. 

— Şi apoi ce urmează? După ce le spun? a zis cu o voce atât 
de încordată, încât părea pe cale să se frângă. Ce se întâmplă? 
Ce se întâmplă cu mine? 

Fabian s-a gândit cum să-i răspundă, însă n-a mai apucat. 

— Theo, nimeni de aici n-are răspunsurile, nimeni nu-ți poate 
spune exact ce o să se întâmple. 

Fabian s-a răsucit și a văzut-o pe Sonja în prag. 

— Ceea ce încearcă tata să-ți spună este că nu exista 
alternativă. 


— Dar spuneai că nu trebuie s-o fac, dacă nu vreau. Că 
depinde de mine, dacă... 

— Da, ştiu că am spus asta. Dar m-am gândit aproape două 
zile şi mi-am dat seama că tata are dreptate. Oricât ne-am dori, 
nu ne putem preface că nu s-a întâmplat nimic. Povestea o să te 
urmărească până ce o înfrunțţi, odată pentru totdeauna. 

Fabian nici nu-şi mai amintea când mai fuseseră pe aceeași 
poziţie el și Sonja. A prins-o de mâna și a strâns-o, mulțumindu- 
i în tăcere. 

Theodor s-a uitat de la unul la altul, în vreme ce se lupta cu 
nodul din gât. S-a lăsat tăcerea. O tăcere pe care nici Fabian, nici 
Sonja nu voiau s-o spargă cu o vorbă nepotrivită. 

Gândurile cu care se chinuia Theodor păreau să-l doară atât 
de tare, încât putea să se năruie în orice clipă. În loc de asta, şi-a 
șters ochii şi a dat din cap. 

— Bine, atunci hai s-o facem, a zis. Mergem acolo mâine, şi 
vin la cină după ce fac un duş. 

Fabian ar fi vrut să-și îmbrăţișeze băiatul şi să spună ceva 
încurajator, că o să iasă totul bine, dar n-a reușit decât să 
zâmbească şi să dea din cap. 

Oricât de obosită ar fi fost când s-a dus la culcare, Irene 
fusese convinsă că avea să fie deplin trează în clipa în care 
Hampus bagă cheia în ușă și o deschide. Apoi avea să stea 
trează, ascultând fiecare pas pe care îl face în afara ușii 
dormitorului ei. 

Umblatul în linişte nu era unul dintre punctele lui forte. Mai 
ales după o seară petrecută la Pallas. In acele seri era mai 
degrabă ca un bursuc care tocmai a nimerit în tomberoanele de 
gunoi. 

Însă de această dată nu s-a trezit. Poate că era prea obosită, la 
urma urmei. Sau poate că el a fost atât de incredibil de grijuliu 
să n-o trezească, încât a izbutit. În acest caz, era din pricina 
conştiinţei lui încărcate și, dacă îl cunoștea cât de cât, nu va mai 
rămâne nici urmă din asta când o să se trezească din beţie. 

Dar... Acum era trează. Nu-i așa? Sau, de fapt, era tot 
adormită? 

A întins mâna spre telefonul de pe noptieră ca să vadă cât 
este ceasul, însă n-a putut ajunge la el, de parcă cineva ar fi tras 
noptiera de lângă pat. Sau poate că era doar braţul ei care nu se 
mișca? Era greu de spus. 

În orice caz, o dureau încheieturile mâinilor și gleznele şi, 
cine știe de ce, gura. De parcă ar fi fost legată, dar nu era. Cel 
puţin, nu din cât îşi putea da seama. Şi ce era mirosul ăla? Era 
aşa de puternic, că a început să ameţească şi îi era din ce în ce 
mai greu să-şi concentreze privirea. 

Asta trebuie să fi fost ceea ce a trezit-o. Ce mama dracului l-a 
apucat? N-a priceput și a încercat să se ridice, dar n-a putut, era 
ca şi cum ar fi ținut-o ceva culcată. 

Apoi a auzit râsete. Sau poate că erau mai degrabă chicoteli și 
șuşoteli. Și șuieratul acela. Da... Ce mama naibii? Brusc, a 
înțeles. 

Era mirosul de spray cu vopsea. 

Dar de ce? 

A încercat din nou să se ridice în capul oaselor, însă n-a reușit 


decât să-şi salte un pic capul. Totuși, a fost destul ca să vadă că 
Hampus şi doi tipi din gaşca lui desenau de zor cu spray o 
svastică uriaşă pe unul dintre pereţii dormitorului. A strigat la 
ei să înceteze, dar n-a ieșit decât un fel de bolboroseală. 

Unul dintre ceilalți doi s-a răsucit şi a arătat spre ea. 

— Uite, s-a trezit. 

Hampus s-a întors, cu un tub de spray în mână, şi a râs aşa 
de tare, că snus-ul i-a alunecat pe dinţi în jos. 

— Hei, puiule! Tăticu-i acasă. 

A dat din cap spre svastică. 

— Îţi place? Arată fain, nu-i aşa? M-am gândit că, ce naiba, 
am putea să mergem până la capăt, şi apoi să vedem cât de 
repede se vinde casa. 

— Hampus, unde-i veceul? a întrebat unul dintre ceilalți. 

— Ce, eşti chior? Acolo, în colţ, evident, a răspuns Hampus şi 
a continuat să împrăştie vopseaua roşie, iar amicul lui şi-a tras 
fermoarul, râzând, s-a dus într-un colț şi a început să urineze cu 
atâta forță, că a stropit pereții. 

Era drogat, sau ce? A încercat iar să strige la ei să înceteze, 
dar din gură nu i-a ieşit decât salivă. 

— Scuze, am auzit un chițăit acolo? Hampus s-a răsucit din 
nou spre ea și și-a făcut mâna pâlnie la ureche. Hm, presupun 
că nu. De obicei ești așa de meşteră la răspunsuri şi la 
împroșcarea cu argumente corecte politic, până obţii exact ceea 
ce vrei. Dar acum nu mai eşti așa îngâmfată, nu? Nu mai eşti 
detectiva cea mare şi rea. Ştii ceva? Aproape că ești drăgălaşă 
cum stai acolo, mormăind, întrebându-te ce mama dracului se 
întâmplă. S-a dus la pat și a încălecat-o. Crezi că te poţi 
descotorosi de mine cât ai bate din palme? Că nu trebuie decât 
să scrii o scrisoare şi ai terminat? Păi hai să-ţi spun eu, nu-i aşa 
de ușor. Pentru că, oricât de tare ţi-ai dori să ţi-o tragi cu Fabian 
Risk ăla, ori cum l-o chema - a scuturat tubul de spray, a dat 
deoparte pilota — eşti a mea! Și a început să-i vopsească 
pijamaua. Mai întâi două cercuri roșii în jurul sânilor, apoi un 
punct la mijlocul cercurilor. Nu tu ești aia care refuză 
întotdeauna să se machieze? În afară de momentul în care ţi se 
dă o lecţie, desigur. la uite ce drăguță e cu un strop de vopsea. 


Hampus a vopsit-o mai jos. 

A încercat să se elibereze, însă n-a putut decât să-l 
urmărească desenând un buric, o talie mai îngustă și şolduri 
care se întindeau pe cuvertură. 

— Firaş al naibii, de fapt arăţi foarte bine. Hei, ia veniţi aici 
să vedeți. 

I-a desenat între picioare un vagin. 

Unul dintre ceilalți a venit la capul ei. 

— Măi, măi, arată pregătită pentru asta. 

S-a aplecat peste ea şi a strâns-o de sânii acoperiți cu vopsea 
aşa de tare, că a durut-o. 

Hampus a aruncat tubul cu vopsea. 

— Aproape că-ţi vine să te distrezi pe bune. 

I-a înşfăcat bluza de pijama şi a smucit-o aşa de tare, încât a 
auzit nasturii căzând pe podea. 

Renunţase la încercările de a striga și acum își ţinea ochii 
strâns închişi, sperând că o să se sfârșească acest coșmar. Nu s-a 
sfârşit. L-a simţit cum îi sfâşie pantalonii de pijama și îi mângâie 
interiorul coapsei. „Asta nu se întâmplă” era singurul gând care 
îi venea în minte. 

Hampus avea o latură întunecată, ştia, dar asta era altceva. 
Pur şi simplu, nu putea să fie adevărat. Dar când a simțit că își 
împinge un deget în ea, și-a dat seama că speranţa era inutilă. 

— Se trezeşte, a zis o voce care nu era nici a lui Hampus, nici 
a unuia dintre ceilalți, şi ea a pus în cele din urmă lucrurile cap 
la cap. Să-i mai dăm o doză? 

Visase. Nu erau Hampus și cei din gașca lui. Acum se trezea, 
și şi-a dat seama că realitatea era chiar mai rea, dacă asta era 
posibil. 

— Nu, de ce? a zis altă voce. Practic, am terminat. 

Cu toate că nu voia cu adevărat să vadă, a deschis ochii şi, 
într-adevăr, nu Hampus era cel așezat călare, care își scotea 
degetul și îl adulmeca. Era Adolf Hitler, sau cineva care purta 
masca lui Hitler. Cineva cu barbă şi păr lung, îmbrăcat cu o 
vestă de blugi zdrenţuită, lăsând la vedere un tatuaj cu 
Terminator care îi ajungea până pe gât. 

— Ce crezi? a zis cealaltă mască a lui Hitler, care era aplecată 


peste ea și îi strângea sânul cu o mână căreia îi lipsea degetul 
mijlociu. N-ar fi vremea să spargem pizda asta evreiască? 

— Aproape, dar nu chiar, a zis al treilea bărbat, aflat undeva 
unde nu-l vedea. Trebuie să lăsăm ceva care să fie aşteptat cu 
nerăbdare. 

— Ne mai vedem. 

Bărbatul care stătea călare pe ea s-a dat jos din pat, râzând tot 
timpul, şi a plecat împreună cu ceilalți. 

Irene a rămas acolo, neîndrăznind să facă nimic altceva decât 
să se uite la svasticile desenate cu spray pe pereţii ei. 

În vreme ce aştepta ca Theodor să coboare după duș, lasagna 
s-a întors în cuptor şi Fabian a stat în bucătărie cu Sonja și 
Matilda, pălăvrăgind. Din când în când, Sonja râdea de ceva ce 
spusese Matilda, şi uneori încerca și el să zâmbească. Dar îi era 
greu, zâmbetul lui era mai degrabă o grimasă stingherită. 

Într-un fel, ar trebui să se simtă ușurat. Sonja şi cu el erau, în 
sfârșit, pe aceeaşi poziție și împreună îi băgaseră un pic minţile 
în cap lui Theodor. Nu încăpea îndoială că ceea ce trebuia făcut 
era să meargă la Helsingør şi să ia legătura cu procurorul danez. 
Dar îngrijorarea lui în privinţa a ceea ce avea să se întâmple 
după aceea era în continuare acolo, ca o rană care supurează. În 
plus, trecuseră deja cincisprezece minute, şi nu cunoștea pe 
nimeni care să facă duş mai repede decât Theodor. 

— Mă duc să văd ce face. S-a ridicat și a plecat de la masă. 
Ce-ar fi să începeţi? 

— Nu, așteptăm să fim aici cu toţii, a zis Sonja, umplându-și 
iar paharul cu vin. 

Când a ajuns pe palierul de la etaj, s-a dus la ușa închisă a 
băii şi a ascultat cum curge apa înăuntru. 

Asta să fi fost, de fapt, ceea ce i-a stârnit îngrijorarea? Nu se 
gândise la asta înainte, dar tot n-a fost surprins niciun pic. 
Duşul era pornit, dar sunetul lui a făcut să-i dispară podeaua de 
sub tălpi. 

Să fi fost vina lui? L-a silit prea tare? Sau Theodor avea 
dreptate, era prea târziu? Întrebări la care nu se putea răspunde 
îl bombardau când a scos din buzunar o monedă și, cu mâinile 
tremurând, a reușit să desfacă zăvorul şi să deschidă ușa băii. 
Poate că ar fi trebuit să asculte sfatul Sonjei şi să pretindă că nu 
s-a întâmplat nimic. 

Apa rece ca gheaţa care nu reuşise să dispară în scurgerea pe 
jumătate înfundată și inundase podeaua băii i-a udat șosetele. 
Dar asta era ultima lui grijă când şi-a băgat capul sub jet, a 
răsucit robinetul şi s-a dus repede la fereastra deschisă. 

Era prea sus ca să sari. Probabil că Theodor s-a lăsat în jos pe 


burlanul de lângă fereastră. Însă unde s-a dus după aceea era o 
întrebare cu un număr practic infinit de răspunsuri posibile. 

Uşa de la magazia din grădină era întredeschisă, ceea ce 
sugera că şi-a luat bicicleta. Lucru care, la rândul lui, sugera că 
ajunsese destul de departe ca să fie greu de găsit, dacă nu voia 
să fie găsit. Acest gând a făcut să i se taie picioarele, şi a trebuit 
să se rezeme de chiuvetă ca să nu-și piardă echilibrul. 

Dar nu era momentul să-și piardă capul. Era ultimul lucru pe 
care şi-l putea permite în acest moment. Cu fiecare minut care îi 
aluneca printre degete, fiul lui se îndepărta cu încă o jumătate 
de kilometru. Va trebui ca jalea şi introspecția să aştepte, dacă 
voia să aibă o şansă cât de mică. 

A ieșit repede din baie şi a coborât scările. 

— Theo a fugit, le-a strigat celor două. Va trebui să mâncaţi 
fără mine. O să sun când aflu ceva. 

Sonja a strigat după el ceva, dar n-a avut timp să audă ce 
anume până să țâșnească pe ușă şi să pornească pe stradă. 

Mâinile îi tremurau atât de tare, încât a trebuit să le 
folosească pe amândouă ca să bage cheia în contact şi s-o 
răsucească, tot fără vreo idee încotro s-o ia. 

Theodor nu avea prieteni la care să se ducă aşa, pe nepusă 
masă. Din păcate, nu părea să-și fi făcut nici măcar un prieten 
bun de când se mutaseră aici. Cu alte cuvinte, n-avea rost să-şi 
piardă timpul în cartierul lor sau în zona din jurul școlii. 

Direcţia cea mai probabilă părea să fie sudul, spre centrul 
orașului. Dar asta presupunând că era cineva cu care să se poată 
întâlni acolo. Altfel, ţinta lui ar putea să fie trenul sau 
feriboturile spre Danemarca. 

Dar pentru a fugi din ţară e nevoie de bani și de un plan cât 
de cât, iar Theodor n-avea nimic din toate astea. Nu era o 
evadare premeditată. Era o reacţie emoțională. La panica şi 
groaza care îl aşteptau în acea sală de tribunal. De fapt, dacă era 
un loc pe lume în care să nu vrea să meargă în acest moment, 
probabil că era Danemarca. 

Pe baza acestui raționament, Fabian a hotărât să meargă în 
direcția opusă, spre Pålsjö, în vreme ce se trudea să alunge 
gândurile care îl roseseră în ultimele ore și acum amenințau să-l 


copleșească. 

A virat la dreapta, pe Johan Baners Gata, şi apoi la stânga, pe 
Romares Väg, cu pădurea Pålsjö în stânga. 

Nici măcar nu credea în supranatural. Că ar exista duhuri în 
partea cealaltă, care au capacitatea de a vedea viitorul, şi că 
pentru a vorbi cu ele nu-ţi trebuie decât o tăbliță cu litere pe ea. 
Pentru el, viitorul fusese întotdeauna simplul rezultat al 
diferitelor lanţuri de reacţii, în care o consecinţă duce la alta. 

Fără să stea să se gândească de ce, la sensul giratoriu a luat-o 
la stânga pe Christer Boijes Văg şi a mers mai departe pe lângă 
crematoriu, cu şanţul din jur, şi prin pădurea Pålsjö, unde 
frunzișul des întuneca deplin noaptea luminoasă de vară. 

Şi totuşi, nu putea să facă abstracţie de îngrijorarea Matildei. 
Era reală, nu încăpea îndoială. Era limpede că ea o simţise cu o 
lună înainte, dar nu putuse să le spună înainte să fie împuşcată 
în stomac și să se prăbuşească pe podea. Când s-a trezit la spital, 
după toate operaţiile, a fost primul lucru despre care a vrut să 
vorbească. 

Dacă ea supravieţuise, cine din familie avea să moară? 

Pista de biciclete mergea alături de drum, pe dreapta, printre 
copaci, dar n-a văzut vreun far de bicicletă sau altceva care să 
sugereze că e pe drumul bun. 

Știința, logica, bunul-simţ îi spuneau că ar trebui să nu se mai 
gândească la asta. Însă, oricât de mult ar fi vrut, nu putea să 
ignore teama care străbătuse întreaga viaţă a lui Theodor, din 
primii ani de școală până în ziua de azi. 

Tot ce trebuia pentru a explica și a înțelege era acolo, dacă 
priveai înapoi. Toate acţiunile şi consecinţele care, de-a lungul 
anilor, se adunaseră ca să-l înghesuie atât de tare într-un colț, 
încât nu mai vedea cum ar putea să iasă. 

Supranatural sau nu. Ce mai conta? 

Dacă l-ar fi întrebat cineva pe Fabian, n-ar fi fost în stare să 
dea o explicaţie bună. Nu existau argumente solide sau motive 
raționale ca să apese brusc pe frână așa de tare, că au scrâșnit 
cauciucurile, să întoarcă mașina dintr-o mişcare şi să meargă 
înapoi treizeci de metri, apoi s-o ia pe cărarea cu pietriș şi să 
meargă mai departe de-a dreptul prin pădure. Nu ştia decât că 


luase un viraj greșit, dar acum era din nou pe calea cea bună. 

A condus până la Pavilionul Pålsjö, o cafenea care, în ciuda 
așezării nepotrivite, în inima pădurii, de obicei era ticsită cu 
clienți care molfăiau vafe din clipa în care se arăta soarele. 
Fusese acolo cu Theodor de trei ori şi de fiecare dată au fost 
nevoiţi să aştepte să se elibereze o masă. Acum era pustie. Nici 
urmă de clienţi. Nici urmă de angajaţi. Nici urmă de Theodor. 

Şi totuşi, n-a şovăit nicio clipă. Era ca şi cum ar fi știut, în 
ciuda faptului că n-avea cum să ştie. 

După vreo cincizeci de metri a luat-o la stânga şi, după alte 
câteva sute de metri, a ajuns la pasarela peste calea ferată. 

Era la fel de pustie ca şi cafeneaua. Noaptea umpluse groapa 
cu atâta ceaţă, că șinele care treceau la zece metri mai jos nu 
puteau fi văzute. Nu vedea nici măcar celălalt capăt al pasarelei. 
Totul era în ceaţă, şi n-a zărit bicicleta lui Theodor pe jos decât 
atunci când a ajuns la mijlocul pasarelei. 

A găsit locul, dar a ajuns oare prea târziu? În vreme ce 
Theodor venise cu bicicleta direct aici de-a lungul prelungirii 
Pålsjögatan, el o luase pe drumul cel lung, ocolind jumătate de 
pădure. 

— Theodor? a strigat în ceață. Theodor, eşti acolo? 

Dar singurul răspuns a fost ecoul propriei voci disperate, care 
a scăzut şi a devenit tot mai difuz și neclar pe măsură ce se 
depărta. Era ca și cum şi-ar fi auzit propria jale când şi-a dat 
seama că temerile sale cele mai rele deveniseră realitate. 

Ceva s-a mișcat în spatele său. S-a răsucit ca să vadă mai bine, 
însă prin ceața deasă nu deslușea decât o mișcare în umbre. Dar 
era ceva acolo. Ceva care plutea în aer la doi-trei metri deasupra 
pasarelei. 

S-a dus la balustradă, care fusese înălțată cu un gard înalt, cu 
ultima jumătate de metru în unghi spre exterior, ca să le 
îngreuneze încercarea celor care voiau să termine cu toate. Era 
clar că asta nu-l făcuse pe fiul ui să renunţe. Pentru că era acolo, 
sau, mai degrabă, era umbra lui. 

De-abia când s-a uitat în jos și a văzut aripa de metal care 
ieşea din mijlocul pasarelei deasupra şinelor a început să pună 
lucrurile cap la cap. Fiul lui era cocoţat pe vârful aripii, care nu 


părea destul de solidă ca să suporte o persoană adultă. Era clar 
că Theodor e destul de uşor, totuși, în ciuda kilogramelor puse 
pe el în ultimul timp. 

Ceaţa s-a ridicat o clipă şi Fabian l-a văzut aşezat acolo, cu 
picioarele legănându-se în gol, așteptând următorul tren. 

— Theodor, a zis, trudindu-se să nu lase spaima să-i 
umbrească vocea. Theodor, dragul meu. Ce-ar fi să vii aici şi să 
vorbim? 

— Nu-i nimic de vorbit. Du-te acasă la ai tăi și lasă-mă să mă 
ocup de asta. 

— Dar eşti de-al meu. Hei... Te rog, vino aici. 

— Sunt un ciudat, asta sunt. Un ciudat nenorocit. 

— Nu, Theo, nu eşti... 

A fost întrerupt de sunetul pe care îl cunoștea atât de bine 
din anii petrecuţi la Stockholm. Acolo era aşa de obişnuit, încât 
în cele din urmă nici nu-l mai observa, în afară de cazul în care 
era aşa de puternic, încât trebuia să-şi astupe urechile. Aici, 
susurul abia auzit și totuși foarte ameninţător al șinelor era 
destul ca să-l sperie de-a binelea. 

— Te rog, vino aici! Nu ştia cât de departe este trenul. Putea fi 
oriunde, de la o distanță de câteva minute până la câteva 
secunde. Theo, te implor! a strigat. Vino acum, până nu-i prea 
târziu. 

Theodor nici n-a răspuns, nici nu s-a răsucit spre el. Ședea 
doar acolo, cu ochii ațintiți în jos la ceaţă, retrăgându-se tot mai 
mult în sine. 

Că era panică sau un refuz încăpățânat de a accepta ideea că 
Greta avusese dreptate cu prezicerea ei, n-avea importanţă. N- 
avea de ales. Nu putea să stea acolo şi să se uite cum fiul lui 
renunţă la viață. 

N-a fost prea greu să urce pe gard, cu toate că unghiul spre 
exterior era mai greu de escaladat decât crezuse. 

— Theodor, te rog! a strigat, în vreme ce şinele n-au mai 
susurat, ci au început să scrâșnească. Nu este ceea ce vrei. 

Cu o mână pe balustrada veche de lemn din exteriorul 
gardului de protecţie și cu un picior pe marginea pasarelei, a 
pus cu atenţie celălalt picior pe aripa de metal cât de departe a 


putut. 

— Nu ești dintre cei care se dau bătuți. Eşti un luptător. Mă 
auzi? Un afurisit de luptător! Întotdeauna ai fost. 

Şi-a lăsat cât de multă greutate îndrăznea pe piciorul din 
afară. 

— O să reușeşti. Știu că o să reuşești! 

Scârţâitul de sub el era înecat de urletul șinelor. Dar n-avea 
nevoie să le audă ca să știe că aripa de metal e pe cale să cedeze 
sub greutatea lui. 

— Firar să fie de treabă, Theodor! a zbierat, şi fiul său s-a 
răsucit, în sfârşit, şi a întins mâna. 

În clipa următoare, trenul a apărut şi totul s-a petrecut atât de 
repede, încât privind în urmă Fabian nu-și mai amintea decât 
frânturi răzlețe. Cum ar fi că trenul care trecea ca tunetul 
dedesubt părea să nu se mai sfârșească. Sau că aripa de metal a 
scârţâit iar și, dintr-odată, s-a înclinat așa de tare, că Theodor a 
trebuit să se ţină bine ca să nu alunece de pe ea. Că el, Fabian, a 
strigat. 

Ce anume, nu și-a mai amintit niciodată. Doar că a strigat 
îngrozit, și apoi a simţit mâna lui Theodor într-a lui. N-avea să 
poată explica vreodată cum a ajuns acolo, sau cum a reușit să o 
ţină, cu toate că metalul pe care stăteau a dispărut. N-avea să-şi 
amintească nici ce s-a întâmplat după aceea. Nu știa decât că, în 
cele din urmă, zăceau pe pasarelă, îmbrăţișați. 

Prea obosiţi ca să vorbească. 

Să plângă. 

Să gândească. 

Poate că au adormit. 

Poate că nu. 

Fabian stătea în mașină, cu Theodor adormit alături, când 
telefonul lui a spart tăcerea, nu pentru prima, ci pentru a treia 
oară. Iarăşi Sonja, desigur. Nu-i de mirare că îşi ieşise din minți 
de îngrijorare. Problema era că nu știa ce să-i spună. Cum va fi 
vreodată în stare să pună în cuvinte ceea ce tocmai trăiseră el şi 
Theodor? 

Poate că exact aşa a fost și cu ea, cu evenimentele de acum o 
lună. Poate că şi amantul ei o făcuse să treacă prin lucruri care 
nu pot fi puse în cuvinte. Oricum ar fi, el n-avea s-o mai întrebe 
despre asta. Absolut niciodată. 

Dar când telefonul a sunat a patra oară, a trebuit să răspundă. 

— Bună, Sonja, a zis încet, ca să nu-l trezească pe Theodor. 
Îmi pare rău că n-am sunat. Însă.. 

— Sonja? i-a tăiat vorba femeia de la celălalt capăt. Hmm... 
Frumos nume. Din păcate, nu-i al meu. 

— Scuze, cu cine vorbesc? 

— Sigur, aş putea să-ți spun un nume. Aş putea să-ți spun mai 
multe. Din păcate, nu-ți vor fi de niciun folos, de vreme ce nu ne-am 
prezentat cum se cuvine când ne-am întâlnit. Dar ce-ai zice de un 
indiciu? Hjărter!?). 

Spader, a răspuns Fabian, care a recunoscut vocea femeii de la 
clubul de sex în grup. 

— Drăguţ. De fapt, impresionant. Poate că nu eşti chiar așa de 
tăntălău, la urma urmei. 

— Nu te supăra, ce doreşti? E unsprezece și jumătate noaptea 
Și... 

— O, vai de mine! Nu mi-am dat seama că eşti în pijămăluță şi pe 
drum spre tărâmul viselor. Şi hop şi eu, care credeam că duci o viață 
un pic mai interesantă. Fiind tu reprezentant al legii și aşa mai 
departe. 

— Despre ce este vorba? 

— Ce-ar fi să începem prin a recunoaşte faptul că am fost un bun 
cetățean și m-am interesat un pic pentru tine? 

— Despre ce te-ai interesat? 


— Poate că eşti prea obosit și ai nevoie să-ți faci somnul de 
frumusețe, ce ştiu eu? Dacă nu, n-ar fi rău să faci un drum până în 
Danemarca, pentru că se zvoneşte că însuși Columb are de gând să 


onoreze cu prezența lui în seara asta un eveniment privat din 
Snekkersten. 

În clipa în care s-a deschis ușa şi Ingvar a intrat în dormitor, 
ea a închis ochii. Până atunci stătuse culcată la marginea saltelei, 
încercând să doarmă. 

Luase unul dintre şervetele pe care le ținea într-o cutie sub 
pat pentru momentele în care Ingvar voia să facă dragoste, l-a 
îndoit şi l-a pus peste radioul cu ceas, ca să împiedice cifrele 
albastre să lumineze camera. N-avea nevoie să vadă cât e ceasul 
ca să ştie că stătuse trează ore în șir. 

Trecuseră douăzeci și patru de ore de când a vorbit cu Ingvar 
și au fost cele mai rele douăzeci și patru de ore din viaţa ei. Nici 
măcar pierderea tatălui în acel tragic accident din casa de vară 
n-o făcuse să sufere atât de mult. 

Dintr-odată, piesele din puzzle s-au așezat la locul lor, una 
după alta. Toate nopţile în care n-a fost acasă, dând vina pe 
muncă, deşi nu exista nicio investigaţie. Dispoziţia lui oscilantă. 
Accesele de furie. Ca să nu mai vorbim de Hugo Elvin și toate 
întrebările supărătoare şi insinuante pe care le-a pus ori de câte 
ori s-a ivit ocazia. Întrebări care, recunoștea acum, n-au fost 
rezultatul colateral al faptului că băuse prea mult. 

N-a avut o intoxicație alimentară căpătată în acea cafenea 
berlineză clasică. Ingvar a drogat-o. Apoi a sedat-o, în camera 
de hotel. Propriul soţ. Nu-i venea să creadă, însă era singura 
explicaţie logică. Ce urmărea el era alibiul, nu sărbătorirea 
aniversării lor. Acel alibi despre care se interesase colegul lui, 
Fabian, în anchetarea morţii Ingăi, soţia lui Reidar. O anchetă pe 
care a redeschis-o fără ştirea soțului ei. 

Toată treaba asta deschisese ușa unei întunecimi atât de 
adânci, încât ea a zăbovit în bucătărie, tărăgănând curăţenia, 
mai bine de un ceas. De obicei, acolo se simţea în siguranţă. În 
bucătărie. Era domeniul ei, spre deosebire de dormitor, care, 
cine ştie de ce, îi aparținuse întotdeauna lui. Cu toate că ea era 
cea care petrecea mai mult timp acolo, citind și ascultând 
emisiunile de la radio. 

Când Ingvar trecea pragul dormitorului, ea spera 


întotdeauna că doarme destul de adânc ca s-o lase în pace. De 
cele mai multe ori aşa se întâmpla şi, cu trecerea anilor, ea 
devenise mai pricepută la prefăcătorie. Însă de această dată 
părea imposibil să se destindă, să ajungă la acea respiraţie 
liniștită, cu toate că era moartă de oboseală după două nopți 
nedormite. 

Şi-a petrecut ziua curățând fiecare ungher al casei, cu toate că 
nu trecuseră decât trei zile de la ultima curăţenie generală. A 
spălat şi a călcat perdelele din living, şi-a şters de praf colecţia 
de bufniţe de cristal şi a dereticat prin bucătărie. A fost un șir de 
activități fără rost, în încercarea disperată de a-și face un plan. 
Ar trebui să ia legătura cu cei de la poliție şi să pună să fie 
arestat, sau ar trebui, pur şi simplu, să-l părăsească şi să încerce 
să ajungă cât mai departe posibil? 

Chestia era că n-avea habar ce ar face poliţia când ar constata 
că ea n-are nicio dovadă concretă, sau unde ar putea să fugă 
astfel încât el să n-o mai găsească. lar când şi-a dat seama de 
asta, a copleşit-o spaima. Spaima de ce i-ar face el dacă şi-ar da 
seama că ştie. Așa că a rămas acolo, cu pămătuful de pene în 
mână, cu pulsul răpăind ca o mitralieră. Încă nu se liniștise. 
Oare de aceea venise spre ea şi începuse să dea deoparte pilota 
în care se înfăşurase tocmai ca să n-o poată atinge? Îi simțea 
galopul pulsului? 

— Hei? Eşti trează? 

S-a aplecat spre ea atât de mult, încât şi-a dat seama după 
respiraţia lui urât mirositoare că folosise aţa dentară, ceea ce era 
în sine un semn al intenţiilor lui. 

Îi venea să izbucnească în plâns și să ţipe. Dar nu putea. Nu 
acum. Va trebui să aștepte. Până ce se termină asta. Problema 
era că nu se va termina niciodată. Orice s-ar întâmpla, orice 
întorsătură ar lua lucrurile, era ceva cu care trebuia să trăiască 
tot restul vieții. Divorțul, închisoarea pe viață, schimbarea 
numelui. Nimic nu ar da timpul înapoi. 

— Gertan!50)... A venit tăticu'. 

Oricât de mult şi-ar fi dorit, nu avea cum să dea timpul 
înapoi până în vremea în care putea să umble zâmbind, 
prefăcându-se neşștiutoare și susținând că totul stă pe roze. 


Cunoașterea deschisese sub picioarele ei o prăpastie, şi de 
atunci cădea mereu. 

Gândul la ceea ce-i făcuse el Ingăi Dahlberg a umplut-o de 
groază. Ceva atât de teribil era de neimaginat. Și de cât timp 
dura? Ce fel de monstru era cel cu care își împărțea viața de 
aproape patruzeci de ani şi care acum își freca vârful nasului de 
obrazul ei drept? 

— Gertan, i-a şoptit la ureche. Hei... eşti aici? 

Ştia de multă vreme că Ingvar nu-i ca toată lumea, încă de 
când a invitat-o la el acasă în ajunul Anului Nou și a fiert 
homari. Încercând s-o impresioneze, a ținut homarii vii cu capul 
în jos, sprijiniți pe cap și pe clești, şi a apăsat cu degetul niște 
puncte de pe gâtul lor, zicând că îi hipnotizează. Au stat acolo 
înşirați, nemişcați, până i-a aruncat unul câte unul în apa 
clocotită. 

Ei i s-a părut cruzime pură, dar el a râs și a zis că e bine că n-a 
fost cu el în China când a mâncat „pește yin yang”. Un peşte 
prăjit care, cu ajutorul gheții şi a unui şervet ud în jurul capului, 
era ţinut viu în timpul gătitului și servit în acest fel. A zis că a 
fost unul dintre cele mai gustoase lucruri pe care le-a mâncat în 
viața lui. 

— Hei? Gertan? a tors el și şi-a trimis o mână în cercetare pe 
şoldul ei în jos. Nu mă amăgești. Văd că eşti trează. 

Senzaţia de ireal era sporită de vălătucii de ceaţă care pluteau 
prin întuneric, de apele înșelător de liniștite din Öresund, la 
stânga lui Fabian, și de şirurile de vile opulente care se trudeau 
să se eclipseze una pe alta în dreapta lui. De parcă n-ar fi fost el 
la volan, conducând spre sud pe Strandvejen, pe Riviera 
Daneză. 

Dar el era. Cu toate că nu trecuseră decât câteva ore de când 
îşi salvase fiul de la săritura spre moarte, acum se îndrepta spre 
o petrecere privată la care se zvonea că va participa Columb. 

Se zvonea... 

Se părea că nu era nevoie de mai mult ca să-l facă să simtă că 
n-are încotro şi că totul se bazează pe folosirea ocaziei care 
tocmai i se ivise. Era ca și cum nimic nu depindea de el, nu era 
decât o acumulare de circumstanţe. Ca şi cum ar fi existat, de 
fapt, un adevăr în afirmaţia Matildei că totul este predestinat. 

Încercând să-şi limpezească mintea, a coborât geamul și 
tocmai trăgea în piept aerul rece al nopţii când l-a sunat Astrid. 

— Bună, cum merge? 

— Bine, cred că am ajuns, a zis pe când trecea de o casă 
impozantă, care avea ferestre înalte cu multe ochiuri, arcade şi 
terase, şi doi paznici la capătul aleii. Şi tu? Ai dat de Sleizner? 

— De fapt, de asta te sun. În mod surprinzător, a răspuns de la 
primul apel. Şi, dacă-ți vine să crezi, a fost amabil şi îndatoritor, pe 
deasupra. 

— Presupun că nu vrea să facă aceeaşi greşeală ca ultima 
dată când ai încercat să dai de el. 

Fabian a intrat într-o parcare pentru clienți din dreptul unui 
supermarket închis și a oprit mașina. 

— Se poate. În orice caz, o să-ți trimită zece poliţişti, care ar trebui 
să ajungă acolo într-o jumătate de oră. 

— Zece? 

— Chiar aşa, şi dacă ai nevoie de mai mulți, nu trebuie decât să 
suni. 

— Riscăm să-l alertăm dacă sunt prea mulți. Și ăsta e ultimul 


lucru pe care ni-l dorim. 

— Nu-ţi face probleme. Vor sta deoparte până ce le dai semnalul, a 
zis Astrid, apoi i-a urat noroc şi a închis. 

Trecuseră puţin mai mult de trei ore de când femeia de la 
clubul Spader îl sunase ca să-i spună de petrecerea la care se 
presupunea că va merge Columb. Sigur, nu era decât un zvon, 
de aceea planul era să intre și să verifice înainte să-i cheme pe 
Sleizner cu echipa lui SWAT. 

După ce Theodor s-a trezit, în cele din urmă, s-au întors acasă 
la Matilda şi Sonja, care, spre surprinderea lui Fabian, n-a pus 
nici măcar o întrebare, doar i-a îmbrățișat şi le-a spus că le-a 
pregătit ceai cu miere. 

După două căni mari, Theodor a început să vorbească, 
încercând să pună în cuvinte ce s-a petrecut cu el. Că ideea de a- 
şi lua viaţa tot apăruse şi dispăruse în ultimii ani, dar mai des în 
ultima vreme, tot mai puternică, până ce totul a părut că nu mai 
are vreun sens. Ca o nesfârşită trudă de a urca o pantă, până ce 
se termina, în sfârşit. 

A spus că a șezut acolo, pe margine, așteptând să vină trenul, 
simțind că nu mai are nimic de pierdut. Că nu mai conta decât 
să se lase să cadă la momentul potrivit, ca să fie sigur că nu 
ratează. Dar când tatăl său — da, într-adevăr i-a zis tată — a venit 
să-l salveze, riscându-și propria viață, totul se schimbase. Dintr- 
odată, avea de pierdut totul. 

Sonja n-a rostit nicio vorbă în tot acest timp, doar a dat din 
cap din când în când şi le-a strâns mâinile, lui și lui Theodor, 
din ce în ce mai tare. 

Începeau, în sfârşit, să-şi găsească drumul de întoarcere, și-a 
zis Fabian în vreme ce ieșea din maşină și pornea pe jos printre 
copacii din spatele caselor. Simţea fizic că evenimentele recente 
marcau un început. Ceva care, dacă mergea bine, ar fi putut să 
fie foarte bun. 

Partea din spate a grădinii era o peluză mare pe care patrula 
al treilea paznic, cercetând zona de parcă ar fi păzit o ambasadă. 
Maşinile de lux parcate într-un şir pe o latură a peluzei erau 
calea lui de intrare. Ghemuit în spatele lor, putea să ajungă 
aproape până de spatele casei, unde câteva trepte duceau la o 


ușă. 

Nu mai rămâneau decât vreo zece metri în care n-avea să 
aibă nicio acoperire. S-a uitat la paznic, care acum stătea în 
mijlocul peluzei. O flacără s-a ivit în întuneric și a fost urmată 
de un punct roşu, arătând că bărbatul s-a oprit să-şi aprindă o 
țigară. 

În clipa în care strălucirea ţigării a dispărut, Fabian a ţâșnit 
din ascunzătoarea sa din spatele unui Jaguar și a traversat 
peluza, rugându-se ca paznicul să stea cu spatele destul de mult 
timp ca să ajungă la trepte şi la ușa din capătul lor. 

A ajuns. Din păcate, ușa era încuiată, şi nici măcar n-a avut 
timp să scoată şperaclul înainte ca senzorul de mişcare şi spotul 
de deasupra ușii să-l scalde în lumină. 

— Hei! Tu! a strigat paznicul. 

Fabian aproape că îl auzea stingând ţigara și fugind spre el 
peste peluză. 

Opțiunile fulgerau prin mintea lui Fabian ca o roată a 
norocului care se învârtea și, în cele din urmă, s-a oprit la 
încercarea de a ajunge la terasa semicirculară de deasupra. Fără 
să aibă habar ce-l așteaptă, s-a repezit la burlan. 

— Ce mama dracului? Hei! 

Metalul avea muchii tăioase și, practic, era imposibil să se 
ţină de el, alunecos cum era de la aerul umed al nopţii. Dar lui 
Fabian nu i-a trebuit mult ca să ajungă destul de sus şi să se 
salte peste balustrada de lemn, până pe podeaua umedă a 
terasei. 

Auzea cum paznicul își cheamă colegii prin staţie, dar, în loc 
să se oprească şi să încerce să descifreze ce spunea în daneză, s-a 
târât pe lângă niște șezlonguri până la ușa terasei, care era 
întredeschisă. 

A intrat într-un dormitor în care o muzică sugestivă, pe care 
a recunoscut-o, dar nu și-a dat seama de unde, izvora din boxele 
ascunse undeva, în tavan. În afară de asta, încăperea era 
mobilată cu o canapea, câteva fotolii și o măsuţă de toaletă, 
dominate de un pat mare cu baldachin, aflat în mijloc. Era 
imposibil de spus câți oameni se aflau în el. Fabian a estimat că 
sunt vreo zece bărbaţi și femei, toți despuiați și atât de încâlciți, 


încât nu deslușea cui aparţin braţele, capetele și organele 
sexuale. 

Ca să nu atragă atenţia, Fabian și-a scos la iuțeală hainele şi 
le-a lepădat pe podea în spatele canapelei. Apoi a mers mai 
departe spre pat, unde fiecare era supt, penetrat sau în plin 
orgasm. Ca un singur trup mare care era prea ocupat să se 
desfete ca să-l bage în seamă. 

În ceea ce-l privea, Fabian nu simţea nimic. De fapt, chiar era 
dezgustat de trupurile care gemeau și se plesneau unul de altul, 
ca şi cum ar fi fost în plină turnare a unui film porno, când 
aparatele de filmat au fost oprite și regizorul a plecat demult 
acasă. 

A mers în jurul patului ca să cerceteze din toate unghiurile, 
aplecându-se peste mormanul de piele dezgolită, organe 
sexuale cu piercinguri şi picioare desfăcute. După ce s-a asigurat 
că Eric Jacobsen nu se află acolo, a ieşit din încăpere. 

În hol, pereţii erau plini de fotografii înrămate ale unei familii 
tradiționale daneze care părea perfect normală, cu trei copii 
blonzi de vârste diferite. Peder și Lykke Madsen erau numele 
celor doi adulți care locuiau acolo. Oare ei erau cei care dădeau 
petrecerea, sau Peder era într-o călătorie de afaceri suficient de 
departe ca Lykke să invite la ea niște prieteni? Și unde erau 
copiii? La vreun internat șic din Jylland? 

Una dintre uşi s-a deschis și două femei, pe ale căror trupuri 
suple sânii enormi arătau disproporționat, au ieşit împreună cu 
un bărbat cu piele întunecată, toți trei încă șiroind de apa 
dușului care se auzea curgând în continuare. 

Fabian a intrat în baie, s-a asigurat că nu este nimeni acolo şi 
a luat un halat pe care l-a găsit împăturit pe un raft, după care a 
ieşit. 

O scară largă l-a dus într-un hol mare cu rafturi încastrate în 
zid, ticsite cu cărți. Muzica hipnotică din dormitor se auzea și 
aici, şi bănuia că-i aparține formaţiei The Future Sound of 
London. Luminile erau scăzute, însă destul de puternice ca să 
arate că încăperea era plină de siluete angajate în acte sexuale. 
Pe canapele şi şezlonguri, pe mese şi scaune, şi pe podea. Peste 
tot, se împerecheau de parcă era sfârșitul lumii, cu toate că mai 


erau și unii care făceau o pauză la bar, sorbind vin, preparând 
cocktailuri sau doar trăgând pe nas o linie, două. 

S-a preumblat pe acolo, încercând să zărească fiecare 
persoană, fără să atragă prea mult atenţia asupra sa. Jacobsen 
nu se vedea pe nicăieri. 

— Ce avem noi aici? 

O femeie s-a târât pe podea spre el. Părul roșcat și creț îi 
atârna pe umeri, făcând-o să semene un pic cu un leu care se 
furişează prin savană în căutarea următoarei prăzi. 

— Bună. Scuze, nu mă interesează. 

— Daţi-i zor, avem un suedez... 

A zâmbit şi şi-a trecut limba peste picioarele lui. 

— Mmm... 

— Scuze, dar vorbesc serios. 

Femeia s-a ridicat şi i-a desfăcut halatul, care a căzut pe 
podea când ea l-a făcut să-i alunece de pe umeri. 

— Da, văd. Chiar că arată obosit. Aşa că întrebarea este ce 
căutați voi doi aici? 

— Pe Columb. Se pare că este aici. Nu cumva l-ai văzut? 

— Poate că da. Poate că nu. 

S-a lăsat în genunchi, i-a cuprins în palmă scrotul și a început 
să-l maseze. 

— Opreşte-te. l-a dat deoparte mâinile. L-ai văzut, şi, dacă 
da, unde? 

— Nu îl cauţi tu pe Columb. Te caută el pe tine. 

Fabian se gândea cum să-i interpreteze răspunsul, când și-a 
dat seama că, în ciuda împotrivirii sale, era pe cale să-l cuprindă 
cu buzele. Nu acum, și-a zis, şi era pe cale s-o împingă când altă 
femeie s-a apropiat pe la spate, l-a prins de braţe și a început să- 
l sărute pe gât. Nu mai trăise niciodată așa ceva. Dar nu acum, 
nu putea. Nu după tot ce se întâmplase. Gura umedă a celei 
dintâi. Limba celeilalte în spatele urechii lui. N-avea importanţă. 
Nu de aceea se afla aici. 

Şi totuşi, nu putea să reziste și să facă ceea ce ar fi trebuit. Ca 
un biet animal, era tras tot mai jos de cele mai josnice instincte şi 
a renunţat la un gând după altul, până când niciunul n-a mai 
avut importanţă. 


Apoi a observat săgeata neagră îndreptată în jos de pe şalele 
roșcatei. Brusc, era acolo şi, la fel de brusc, ea s-a ridicat, s-a 
înfăşurat în halatul lui și l-a lăsat acolo în picioare, cu sângele 
pulsând, ca și cum trupul lui nu voia să accepte faptul că s-a 
terminat. 

S-a descotorosit de femeia care era lipită de spatele lui și a 
urmat-o pe roşcată, care a dispărut împreună cu un bărbat pe o 
uşă vopsită în acelaşi verde închis ca peretele. Ușa dădea într-un 
coridor lung şi a trebuit să se repeadă ca să ajungă la uşa din 
celălalt capăt înainte să se închidă cu totul după ei. 

După ce a zăbovit un minut, a deschis-o şi a coborât o serie 
de trepte care duceau la o încăpere pardosită cu gresie şi alte 
câteva uși, dintre care una se închidea. 

Dacă n-ar fi fost zumzetul distinctiv, n-ar fi înțeles la ce se 
uită în camera alăturată, în vreme ce crăpătura ușii din faţa lui 
se tot îngusta. Însă sunetul nu i-a lăsat nicio îndoială. Înăuntru, 
într-un loc care arăta a spa, Eric Jacobsen era aplecat peste o 
femeie, tatuând marca personală între picioarele ei desfăcute. 

S-a dus repede la ușă, a deschis-o și a fost întâmpinat de 
bărbatul pe care îl văzuse intrând cu roșcata. 

— Ce faci aici? Bărbatul a închis ușa în spatele lui. N-ai ce 
căuta aici. Ar trebui să te întorci sus. 

— Mă numesc Fabian Risk şi lucrez la poliția din 
Helsingborg. 

— Poliția? 

— Mă aflu aici ca să-l arestez pe Eric Jacobsen, care este 
suspectat de crimă şi de alte câteva lucruri. 

— Nu există niciun Jacobsen aici. 

— De fapt, există. Însă îşi zice şi Columb, ceea ce ar putea să 
sune mai cunoscut. 

— Acum ascultă la mine. În afară de cazul în care vrei să te 
arunc afară, o să te întorci şi... 

— Poate că nu m-ai înţeles. Sunt... 

— Am înţeles foarte bine! Bărbatul a început să-l împingă pe 
Fabian spre scări. Dar până nu-mi arăţi legitimaţia, nu ești 
altceva decât un suedez prostănac care o să plece de aici cât mai 
repede posibil. 


— Sfinte Sisoe, ești retardat sau aşa ceva? a zis Fabian, 
hotărând să nu se grăbească să urce ca să-și ia hainele şi 
legitimaţia. Sunt polițist! 

Riscul ca Jacobsen să-i scape era prea mare. Așa că și-a 
proptit mâinile în pieptul bărbatului, împingându-l înapoi în 
anticameră. 

Bărbatul, luat complet pe nepregătite, a încercat să se 
împotrivească, dar n-a avut nicio șansă, pentru că Fabian a 
reuşit să-l înşface de revere și să-i tragă haina în sus, peste 
umeri, până la coate. Apoi i-a secerat picioarele. Omul s-a 
prăbuşit şi Fabian i-a înfipt un genunchi în spate și i-a legat 
mânecile hainei. 

Bărbatul se zvârcolea ca un şarpe rănit când Fabian a smucit 
în lături ușa spre spa, unde Jacobsen se pregătea acum s-o 
încalece pe roșcata care stătea întinsă pe spate în jacuzzi, 
mângâindu-i erecţia. 

— Bună, Eric. Îţi aduci aminte de mine? Sau preferi să-ți zic 
Columb? a zis Fabian intrând, pe când femeia care tocmai fusese 
tatuată se ridica şi ieşea. 

— Ce faci aici? a zis Jacobsen, în vreme ce roșcata își vedea de 
treabă ca şi cum nu s-ar fi întâmplat nimic. 

— Poate că numele Molly Wessman îţi spune ceva? Sau Vera 
Brahe, sau oricare alta dintre femeile pe care le spionai? 

Jacobsen a înșfăcat-o brutal pe femeie de buclele roșii şi a 
îndepărtat-o. 

— Cred că acum ai face mai bine să pleci. 

— Dar noi... 

— Altă dată. Hai. Şterge-o. 

Femeia a oftat, a ieşit din jacuzzi și s-a dus fără grabă la uşă 
fără să-i arunce lui Fabian nici măcar o privire. Ușa s-a închis în 
spatele ei şi, în același timp, un pumn s-a înfipt în stomacul lui 
Fabian cu atâta forță, încât i-a ieșit tot aerul din plămâni şi s-a 
încovoiat de durere. 

Când şi-a recăpătat suflarea, Jacobsen era deja aproape de 
ieşire. 

— Stai, a strigat Fabian, apoi, stăpânindu-şi durerea, s-a 
repezit după Jacobsen şi l-a îmbrâncit destul de tare ca să-l facă 


să-şi izbească faţa de ușă. 

Nu era deloc o strategie elegantă, însă scrâșnetul nasului lui 
Jacobsen şi sângele care picura pe dalele albe ale pardoselii 
arătau că era, cel puţin, eficientă. 

N-avea nicio experiență de luptă, dar știa instinctiv că nu 
poate doar să stea și să aştepte ca Jacobsen să-și revină, așa 
încât, cu durerea arzându-i pieptul la fiecare bătaie a inimii, a 
prins în îndoitura cotului gâtul lui Jacobsen și l-a tras înapoi în 
cameră. 

Jacobsen, care era surprinzător de puternic, s-a luptat cu el și 
a reuşit să-l pocnească de câteva ori, în ciuda unghiului 
nefavorabil. Fabian a răbdat loviturile pe care le-a primit în cap, 
până a izbutit să-și împingă adversarul pe podea. 

Dar, în cele din urmă, acidul lactic l-a copleșit şi, când 
Jacobsen a reuşit să-l încolăcească cu picioarele şi să-l 
rostogolească pe jos, a fost într-un dezavantaj incontestabil. 
Lovitura pe care a primit-o în tâmplă peste o clipă a făcut să se 
întunece totul şi, când şi-a revenit, peste câteva secunde, nu și-a 
putut aminti unde se află, până când n-a văzut nasul spart al lui 
Jacobsen la vreo treizeci de centimetri deasupra, cu sângele 
picurând în apă. 

A încercat să iasă din jacuzzi, dar mâna care îl prinsese de gât 
l-a adâncit și mai mult. În acel moment, spaima şi-a înfipt de-a 
binelea ghearele în el. Curând, avea să înceapă să-i intre apa în 
plămâni. Jacobsen avea de gând să-l omoare? Până atunci, lui 
Fabian nu-i dăduse asta prin cap. Să fugă era una. Dar să 
omoare un poliţist? 

Pe de altă parte, nu existau martori, şi probabil că se aflau pe 
acolo destule droguri ca să facă să pară că a luat o supradoză. Şi 
apoi, Jacobsen era acolo sub un nume fals și foarte probabil avea 
pregătit un alibi. Dar asta n-ar fi destul. Colegii săi din 
Helsingborg aveau să dibuiască adevărul și să-l aresteze de cum 
punea piciorul în Suedia. 

Lipsa de oxigen făcea să-i ardă plămânii, şi pentru prima oară 
în viaţă simţea că se gândeşte să se dea bătut, pur și simplu. Și 
probabil chiar ar fi făcut-o, dacă n-ar fi fost discul de metal de 
care au dat degetele sale pe marginea căzii. 


O apăsare ușoară pe cercul perforat a fost destul ca să 
declanșeze jeturile de masaj, care au făcut ca apa să fie 
înspumată de bulele de aer. Neavând nimic de pierdut, a 
deschis gura și a supt aerul. 

A mers, deşi a aspirat şi un pic de apă, ceea ce l-a făcut să 
tuşească şi să tragă în piept şi mai multă apă. Apoi mâna de pe 
gâtul lui s-a descleştat brusc și a dispărut. 

Peste o secundă, Fabian a ieşit la suprafaţă şi l-a văzut pe 
Jacobsen pe podea, cu doi poliţişti SWAT peste el. 

— Oho! a făcut Kim Sleizner când a intrat în încăpere. Oho 
ho-hoooo! Trebuie să spun că nu în fiecare zi vezi doi bărbaţi 
distrându-se împreună așa de bine. Asta numesc eu dragoste 
adevărată. 

Sleizner a zâmbit cu gura până la urechi și a întins o mână ca 
să-l ajute pe Fabian să iasă din jacuzzi. 

— Îmi cer scuze că nu ţi-am aşteptat semnalul. Dar nu-s decât 
un om, şi cine n-ar vrea să meargă la o petrecere ca asta? 

I-a făcut cu ochiul şi i-a aruncat un halat uscat. 

Era limpede că exteriorul de lemn nu fusese îngrijit cum se 
cuvine de mulți ani. Capetele scândurilor erau uscate ca niște 
oase şi absorbeau petrolul ca niște bureți. După un minut 
lemnul era iar uscat, aşa încât a fost nevoie de patru canistre de 
cinci litri ca să ude bine fațada pe toate patru laturile. Însă nu 
asta era problema. Mai erau trei în mașină, la nevoie. 

Ceea ce i se termina ei era timpul. 

După ce studiase ferma de departe timp de o oră şi jumătate, 
știa că recentele incendii au avut ca rezultat sporirea măsurilor 
de siguranţă. Parţial, sub forma a doi câini care alergau pe acolo 
liberi; parţial, sub forma unui paznic, uneori până la trei, care 
dădeau ocol clădirii o dată la cincisprezece sau douăzeci de 
minute. 

Fusese surprinzător de uşor să se ocupe de câini. Fiecare 
înfulecase fericit o halcă de carne presărată cu Propavan și n- 
aveau să se trezească înainte ca pompierii să termine salvarea și 
inspecția. Cu paznicii era altă poveste. Puteau să se ivească în 
orice clipă şi să-şi dea seama că ceva nu-i în ordine. 


Flacăra portocalie a brichetei a mângâiat lemnul îmbibat cu 
benzină. Dar, cine ştie de ce, peretele refuza să se aprindă. Cel 
puţin, nu la fel de repede cât ţi-ai fi închipuit după ce a fost udat 
cu toată benzina aia. 

Auzea acum că ies paznicii, strigând câinii în noapte. Era 
imposibil de spus cât avea să le ia până găsesc câinii și, prin 
extensie, pe ea. 

A fost nevoie de două minute întregi până ca focul să înceapă 
să se propage. Lent la început, apoi din ce în ce mai repede, 
silențios ca şi cum ar fi avut un fitil înșirat pe partea de jos a 
fațadei și apoi pe după colţuri. 

În vreme ce flăcările urcau pe pereţi, paznicii au început să 
strige la oamenii din clădire. După mai puţin de un minut, 
întregul hambar era în flăcări şi panica dinăuntru era deplină. 

În afară de câteva femei îmbrăcate sumar, cei mai mulți 


dintre cei care ieşeau în goană din clădire erau bărbaţi cu plete, 
bărbi, tatuaje şi veste de blugi zdrenţuite. Unii dintre ei erau beţi 
și se clătinau. Alții se aruncau la pământ şi se rostogoleau ca să- 
și stingă focul de pe haine. Toţi erau complet nepregătiți pentru 
împușcături. 

Irene a tras un glonţ și apoi altul. Unul a sfâşiat piciorul unui 
bărbat cu tatuaj Terminator. Celălalt a spulberat rotula 
bărbatului din spatele lui. Amândoi au căzut, zbierând de 
durere. Ea nu și-a coborât arma și nu s-a dus spre ei decât când 
n-a mai ieşit nimeni din flăcările infernale. 

— Blestemată de pizdă evreiască, a şuierat tatuatul. Eşti 
moartă, pricepe odată. Al dracu' de moartă. 

Irene s-a dus la el, s-a lăsat pe vine şi i-a privit în tăcere 
piciorul însângerat. Pantalonii plini de sânge, orificiul mai mic, 
de intrare, din partea din față a coapsei, şi cel de ieşire, mai 
mare, din spate. 

— Îţi închipui că știi ce le facem pizdelor polițiste ca tine, a 
continuat el. Dar habar n-ai. N-ai nici cea mai mică idee. 

Ea i-a susținut privirea fără să rostească o vorbă și s-a ridicat, 
a lăsat să cadă magazia goală a pistolului și a pus în loc una 
plină. Apoi s-a răsucit spre ceilalți. 

— Îmi cunoaşteţi numele și știți unde locuiesc. Unii dintre voi 
ați fost acolo şi v-aţi mânat motocicletele pe peluza mea, iar unii 
dintre voi mi-aţi intrat cu forța în casă și ați vopsit cu spray 
pereţii pe când dormeam. Acum trebuie să se termine! 

— Ce te face să crezi că o să se termine vreodată, afurisită de 
degenerată evreică ce ești? a mârâit tatuatul. ladul tău nici n-a 
început. 

— Nu ştiu dacă voi, ceilalți, aţi auzit, dar micul vostru 
prieten Terminator de aici a pus o întrebare. Se întreba de ce ar 
trebui să mă lăsaţi în pace. Şi e o întrebare cinstită, mai ales că 
tocmai v-am ars micul club. Numai că se întâmplă să fiu 
convinsă că voi sunteţi cei care aţi incendiat în acest an câteva 
tabere de refugiați! 

— Nu poţi s-o dovedești, a strigat cineva. 

— Asta-i adevărat. Avem atâta de lucru, că pur și simplu n- 
avem timp să verificăm dacă urmele de cauciucuri se potrivesc 


cu ale voastre. Dar știți ceva? În ce mă priveşte, n-are 
importanţă dacă se potrivesc sau nu. De fapt, nu dau pe asta 
nicio ceapă degerată, de vreme ce, oricum ar fi, voi avea grijă să 
se potrivească! Şi dacă nu asta, atunci altceva. O amprentă în 
locul nepotrivit, sau poate asta? 

S-a aplecat şi a smuls câteva fire din părul lung al tatuatului 
și le-a ţinut în mâna ridicată. 

— Ţin în mână destule dovezi ca să te trimit în închisoare de 
zece ori! Mai e vreo întrebare despre asta? 

Sirenele și girofarurile pompierilor, care fuseseră alertați cu 
douăzeci de minute înainte de un telefon anonim, se apropiau. 
Irene s-a întors la maşina ei, s-a așezat la volan și a pornit pe 
drumul mărginit de copaci, cu adrenalina zvâcnindu-i în vene. 
În același timp, clipul pe care-l trimisese la toate agenţiile de 
ştiri din ţară, în care Landertz saluta în stilul nazist, era deja pe 
cale să se împrăștie ca o epidemie. 

— Nu-i niciun deranj. 

Kim Sleizner a zâmbit larg, ca şi cum ar fi încercat să întreacă 
soarele care răsărea și care făcuse deja să dispară ceața de peste 
strâmtoare. 

— ÎL ţinem aici până ce vine unul dintre voi să-l ia. S-a făcut? 

Fabian a dat din cap. 

— Desigur. Astrid îmi spune că echipa de transport e deja pe 
drum. 

— Păi, asta-i minunat, e grozav! a zis Sleizner, străduindu-se 
să se exprime cât mai corect în suedeză. Nu trebuie decât să-l 
luaţi înapoi în Suedia și să ne ajutaţi să păstrăm curăţenia în 
Danemarca. Sunteţi mulțumiți, suntem mulțumiți. Grozav! 

Sleizner a râs și a întins mâna. 

Fabian şi-a îngăduit să zâmbească şi i-a strâns mâna. 

— Şi, din nou, mulțumiri pentru ajutor. Sincer, nu ştiu ce s-ar 
fi întâmplat dacă n-ai fi apărut. 

— Cu plăcere. Sleizner a ridicat din umeri și şi-a deschis larg 
mâna liberă, în vreme ce continua să scuture cu cealaltă mâna 
lui Fabian. Facem tot ce putem ca să ne ajutăm între noi, nu-i 
aşa? 

Fabian a încuviințat și a încercat să se desprindă, însă 
Sleizner l-a ţinut strâns şi a continuat să-i scuture mâna. 

— Probabil ar merge oricum, zic eu. Cum se spune? lubirea şi 
cearta merg mână-n mână. 

Sleizner a chicotit şi a scuturat mâna lui Fabian de parcă n-ar 
mai fi avut de gând să-i dea drumul. 

— Prea bine, atunci, e vremea să-mi văd de drum, a zis 
Fabian, străduindu-se să se exprime cât mai corect în daneză. 
Așa cum spui, vrem să păstrăm curăţenia în Danemarca. 

Au râs amândoi, crispați. 

— Hei, tocmai mi-a mai venit în minte ceva. 

— Da? 

— Dunja Hougaard. 

Sleizner a încetat să-i scuture mâna lui Fabian, dar tot nu i-a 


dat drumul. 

— Da? 

— Poate că mă înșel, dar am avut impresia că v-aţi plăcut 
unul pe altul? 

— Da. 

Fabian a dat din cap. 

— Ca să fiu sincer, Dunja a fost singura de la voi care m-a 
ajutat şi a avut o importanţă crucială în rezolvarea acelui caz de 
acum câţiva ani. De asemenea, i-a salvat viața fiului meu. Așa 
că, da, e adevărat. 

— Bine. Mi-am închipuit. Și, aşa cum sunt sigur că înţelegi, 
există un motiv pentru care lucrurile au mers așa cum au mers 
atunci. Dar, hei, ce-a fost a fost. Te ajut și mă ajuţi, şi în acest 
moment am nevoie de noua ei adresă și noul număr de telefon. 
Nu-i mare lucru. Doar adresa și numărul de telefon. Apoi te las 
să pleci. 

Sleizner a chicotit și s-a apucat iar să-i scuture mâna. 

— Îmi pare rău. 

Sleizner s-a crispat. 

— Poftim? Nu înţeleg. 

— Îmi pare rău, dar n-am aceste informații. Fabian şi-a tras 
mâna din strânsoarea lui Sleizner. Aşa că mă tem că nu te pot 
ajuta. 

A ridicat din umeri, ca să-și sublinieze vorbele, dar asta a 
părut să aibă efectul contrar celui dorit de el. 

— Aşadar, stai aici, în fața mea, şi-mi spui că n-ai primit nicio 
veste de la Dunja în ultima lună? 

Fabian s-a gândit la e-mailul criptic care îl informa despre 
implicarea lui Theodor în Banda Smiley și că trebuie să fi venit 
de la Dunja. Dar, cu toate că Sleizner tocmai îl ajutase să-l 
aresteze pe Jacobsen, era ultima persoană din lume în care să 
aibă încredere, așa că a hotărât să clatine din cap. 

— Îmi pare rău. Nici măcar nu ştiam că s-a mutat și şi-a 
schimbat numărul de telefon. 

Sleizner l-a privit pe Fabian în ochi. 

— Nu știu de ce, dar ceva îmi spune că nu poate fi chiar așa. 

— Îmi pare rău, Kim, dar așa este. Şi chiar trebuie să plec. 


— M-aş supăra rău de tot dacă s-ar dovedi că mă minţi. Mai 
ales după tot ce am făcut pentru tine. 

— la stai un pic. Mă acuzi că mint? 

— Sigur că nu. Nu acuz pe nimeni. Spun doar că m-aş supăra 
rău de tot. Și crede-mă, ultimul lucru pe care ţi l-ai dori ar fi să 
mă superi. 

Cumva, totul părea nou, diferit, când a scos vechiul icosaedru 
de marmură și l-a încălzit în mână. La început, nu fusese sigur 
că merită măcar să-l scoată. Nu era deloc ceva de la sine înţeles, 
și situaţia în care se afla acum fusese imposibil de prevăzut. 

Dar, ca întotdeauna, a putut să întrebe unul dintre zarurile 
sale cu şase fețe, și acesta i-a dat permisiunea neîndoielnică de 
a-l scoate pe cel cu douăzeci de fețe ca să vadă dacă va fi o nouă 
misiune, şi dacă da, când. 

A dat drumul zarului, lăsându-l să cadă pe pâslă verde. Dar, 
ca și cum i-ar fi fost greu să se hotărască pe care dintre multele 
feţe să se oprească, s-a tot rostogolit neobișnuit de mult timp. 

De fiecare dată până atunci îi fusese groază că o să iasă un 
unu. Singura cifră care îi putea opri mica delectare. Însă astăzi 
simţea altfel. Hotărâse că avea să accepte rezultatul dacă ieşea 
un unu. Nu că s-ar fi săturat, dar cu siguranţă nu mai era așa de 
avid cum fusese. 

Fusese o călătorie extraordinară, oferind atât piscuri, cât și 
hăuri, dezamăgiri şi euforie pură. Din când în când, crezuse că 
zarul se înșală de-a binelea, că așteaptă prea multe lucruri 
deodată, că a complicat inutil lucrurile sau că a fost și răutăcios, 
și nedrept. Dar, privind înapoi, îşi dădea seama că, de fapt, îi 
depăşise cele mai nebunești așteptări şi avusese dreptate absolut 
de fiecare dată. 

Șapte. 

A lăsat aerul să-i iasă din piept. Practic, era cel mai bine 
posibil. Distracţia încă nu se terminase. Și totuși, avea o 
săptămână până să trebuiască să lovească din nou. 

A scos cutia cu zarurile de precizie cu şase fețe, a luat unul și 
a făcut aruncarea preliminară, ca să stabilească numărul de 
zaruri. 

Trei. 

Asta însemna să folosească un singur zar, aşa că l-a luat iar în 
mână și l-a rostogolit. 

Doi. 


S-a dus la harta prinsă în ţinte, care era împărțită într-o rețea 
de pătrate de douăsprezece pe douăsprezece. A doua coloană 
era specială, plină de contradicții, începea de sus, cu idilicul sat 
Arild din nordul provinciei Skåne, și sfârşea cu ceva total opus, 
partea de sud din Copenhaga, numită şi Amager. Dacă norocul 
era în dispoziție bună, victima sau victimele lui s-ar fi putut găsi 
chiar la Aeroportul Internaţional Kastrup. 

A mai făcut o aruncare preliminară. 

Patru. 

Numărul de pătrate pe verticală avea să fie stabilit de două 
zaruri, așa că a mai luat în mână unul. 

Unu și şase. 

Ca și cum pulsul său şi-ar fi dat deja seama, îl auzea prinzând 
viteză şi forță când şi-a întors privirea spre hartă şi a observat că 
zona aleasă de zaruri pentru următoarea misiune era în plin 
Oresund, un pic mai la nord de insula Ven. 

Fabian şi-a împins degetul sub pielea găinii și a desprins-o 
uşor de piept, făcând un buzunar, unde a turnat un pic de ulei 
de măsline și a aruncat un praf de sare de mare și un praf de 
piper proaspăt măcinat, pe care le-a frecat apoi de carne. Apoi a 
împuns cu cuțitul găina în câteva locuri bine alese și a împins în 
despicături căţei de usturoi curăţaţi și tăiați în două. 

Era duminică şi hotărâse s-o facă în stil mare şi să gătească 
găină la cuptor după propria reţetă, pe care o ţinuse secretă în 
toți aceşti ani, făcând mare caz de ea. Era renumit pentru acest 
fel de mâncare şi, după părerea lui, nimeni nu era nici măcar pe 
aproape de a găti mai bine carnea de găină. 

Trecuseră patru zile de la arestarea lui Eric Jacobsen într-o 
vilă luxoasă din partea daneză a strâmtorii. Fabian și-a petrecut 
cea mai mare parte din acest timp acasă, cu familia, cu toate că, 
ce-i drept, nu reuşise să lase cu totul deoparte anchetarea morții 
lui Molly Wessman, care, dacă totul mergea conform planului, 
ar fi trebuit să se încheie în săptămâna care venea. 

Jacobsen mărturisise fără rezerve că este bărbatul din spatele 
personajului Columb, precum şi cel care supraveghea în secret 
optzeci şi şapte de apartamente din tot nord-vestul provinciei 
Skâne. Explicaţia acțiunilor sale era că un lucru duce la altul. De 
la consumul patologic de pornografie la dorința de a privi 
lucruri reale, ajungând, în cele din urmă, la participare intensă. 

Totuşi, a negat categoric că ar fi avut de-a face cu uciderea lui 
Molly Wessman, iar când a fost pomenită încercarea de a-l ucide 
pe Fabian în jacuzzi, a spus că n-a fost decât din pricina panicii 
și că niciodată n-a avut de gând să-l omoare de-a binelea. O 
explicație care n-avea să fie considerată valabilă la tribunal. 

În plus, Molander și cei doi asistenţi ai lui mai aveau destul 
până să termine cercetarea casei lui Jacobsen şi erau convinşi cu 
toții că, dacă vor căuta destul de atent, vor găsi părți din 
bretonul ciopârţit al lui Molly Wessman, urme de extract de 
ricin sau altă probă acuzatoare. 

Pe de altă parte, uciderea lui Lennart Andersson rămânea 


nesoluționată. Nimic dintre indiciile și probele colectate de la 
ICA Maxi din Hyllinge n-a dus nicăieri, şi singura persoană pe 
care au reușit s-o identifice cu ajutorul amprentelor a fost, lucru 
destul de ironic, Jacobsen, care fusese acolo la cumpărături cu 
fiul său în ziua dinaintea crimei. 

Toată nădejdea lor era acum la Klippan, care se ocupa de 
examinarea imaginilor de la camerele de supraveghere din 
săptămâna dinaintea crimei şi care anunţase că le va prezenta 
situaţia la următoarea şedinţă de dimineaţă. 

Cu un pic de noroc, ar putea să fie aproape şi de rezolvarea 
acelui caz. În orice caz, titlurile apocaliptice fuseseră înlocuite 
de unele mult mai pline de speranţa că locuitorii din 
Helsingborg ar putea, în sfârșit, să se simtă mai în siguranţă. Ba 
chiar primiseră laude personale, atât de la Comisarul Poliţiei 
Naţionale, cât şi de la Ministerul Justiţiei, pentru activitatea 
susținută care a dus la arestarea lui Jacobsen și Skânas. 

Fabian nu era deloc pregătit pentru cântecul care a izbucnit 
din difuzoare și, cu toate că a recunoscut instrumentele cu 
coarde, melodia şi maracas de pe fundal, nu ştia exact ce este. S-a 
răsucit și a văzut-o pe Sonja intrând din living. 

— Îţi aminteşti? a zis, zâmbind, şi el a dat din cap, cu toate că 
n-avea nici cea mai mică idee. 

— E Prefab Sprout cu „Hey Manhattan”, prostuţule. 

A turnat vin în două pahare şi a început să cânte și ea. 

— Nu-ţi amintești că puneai acest album ori de câte ori eram 
în pasă proastă? 

Fabian a încuviințat. Acum îşi amintea. Albumul se numea 
From Langley Park to Memphis şi îi păruse cam prea pop când a 
apărut pe piaţă. Însă Sonjei i-a plăcut, și se înveselea când el i-l 
punea. lar acum, privind înapoi, trebuia să admită că nu era 
acolo niciun cântec nereușit. 

Dar nu la asta se gândea acum, ci, de fapt, se întreba dacă nu 
cumva era prima oară, de ani întregi, când Sonja punea orice fel 
de muzică. În mod normal, el era cel care punea muzică, iar ea 
cea care îi spunea s-o dea mai încet sau, şi mai bine, s-o închidă 
de tot. Acum, ea dăduse muzica destul de tare. Când i-a mai dat 
şi un pahar cu vin și l-a ridicat pe al ei ca să ciocnească, a simţit 


că seara nici că ar fi putut să înceapă mai bine. 

Nu trecuseră decât câteva zile de când îl împiedicase pe 
Theodor să-şi ia viața, însă cele întâmplate deasupra căii ferate 
din Pădurea Pålsjö începeau deja să pară o amintire din ce în ce 
mai încețoşată din altă viață. Era ca şi cum ar fi ajuns la fundul 
gropii și se răsuciseră în sus și acum începeau, în sfârșit, să se 
întoarcă spre un fel de pace și armonie. 

Găteau împreună în fiecare seară, jucau jocuri de societate, se 
uitau la filme sau, pur și simplu, stăteau împreună. De 
asemenea, Sonja a găsit un terapeut la care voia să-l ducă pe 
Theodor săptămâna următoare, cu toate că el părea deja să se 
simtă mult mai bine. 

E drept că încă petrecea o mare parte din zi în camera lui. 
Dar, cel puţin, făcuse curățenie generală şi se apucase din nou 
de citit, în loc să se joace doar pe computer. Şi la cina din ajunul 
solstițiului de vară le-a spus chiar că urmărea desfășurarea 
procesului celor patru membri ai Bandei Smiley și a hotărât să 
se ducă la Helsingør după weekend și să-i spună procurorului 
danez adevărul. 

Nici el, nici Sonja nu mai pomeniseră de asta. Hotărârea îi 
aparţinea în întregime lui Theodor și, chiar dacă nimeni nu 
putea fi sigur de ce va urma, părea să fi recunoscut faptul că nu 
are de ales. 

— Ce-ai zice de un „cine știe câștigă” pe teme muzicale în 
seara asta, după ce se duc copiii la culcare? 

Sonja a zâmbit şi s-a apropiat de el, cu paharul în mână. 

— N-ai nicio şansă. 

S-a aplecat spre ea. 

— Firaş a naibii, am picat prost? Ne întrebam dacă n-aveţi 
nevoie de ajutor. 

S-au răsucit spre Matilda, care tocmai coborâse împreună cu 
Theodor. 

— Sigur că n-aţi picat prost. De ce să picați prost? 

Sonja a ridicat din umeri. 

— De ce-i tata aşa de roşu la față? a zis Theodor, făcându-i pe 
toți să izbucnească în râs. 

— Bine. Mărturisesc. 


Fabian a lăsat din mână paharul. 

— Eram pe cale s-o sărut pe frumoasa voastră mamă, așa că 
momentul pe care l-aţi ales e cum nu se poate mai prost. Dar, 
dacă tot sunteți aici, sunt cartofi de spălat, morcovi şi sfeclă de 
curăţat. Apucaţi-vă de asta. Voiam să fac o salată. 

Theodor şi Matilda au dat din cap și s-au dus la frigider. 

— Minunat, atunci eu o să pun masa. 

Sonja a scos farfurii și tacâmuri şi, în câteva minute, toată 
lumea muncea de zor. 

— Hei, facem ceva în vacanţa de vară? 

Matilda a fost cea care a deschis subiectul și, când Fabian a 
prins privirea Sonjei, şi-a dat seama că e la fel de consternată ca 
el. Fuseseră desprinși de realitate, niciunul dintre ei nu avusese 
puterea să se gândească la faptul că au ajuns la jumătatea 
vacanței de vară. 

— Cred că ne-am gândit un pic, a zis el. 

— Zău? 

— Se pare că nu, a zis Theodor, amestecând bucăţi de sfeclă 
cu alte rădăcinoase într-un vas termorezistent. 

— Părinţii Esmaraldei au o barcă. Am putea să ne luăm și 
noi. Pare foarte confortabilă. 

— Barcă? 

Pentru prima dată după câteva zile, Fabian s-a gândit la cele 
două chei care l-au convins că Hugo Elvin avea o ambarcaţiune. 

Acum nu mai era aşa de sigur. Nu numai că luase legătura cu 
Norra Hamnen din Helsingborg, care era cel mai logic loc de 
ancorare pentru adresa lui Elvin, dar verificase și la toate 
celelalte porturi pentru ambarcaţiuni mici de pe coastă, și la 
nord, şi la sud de Helsingborg, fără să găsească nimic pe numele 
lui Elvin sau Molander. 

— Când eram copil, familia mea avea o barcă, a zis Sonja. Ştii 
câtă muncă cere? Toată toamna şi toată primăvara nu făceam 
altceva decât să răzuim și să șlefuim, până ne degerau degetele. 

— Dar aia nu era, cum îi zice, o vechitură de lemn? a zis 
Theodor. Am putea cumpăra o barcă de plastic. 

— Vechitură de lemn. Muşcă-ţi limba. Îmi insulţi întreaga 
copilărie. 


Pe de altă parte, nu scria nicăieri că Elvin şi, dacă-i pe așa, 
Molander, trebuia neapărat să aibă o barcă pe numele lor. Ar fi 
putut la fel de bine s-o împrumute de la cineva, de aceea şi-a 
petrecut o mare parte din acea joi căutând prin Norra Hamnen. 

— Şi, dacă vrei să ştii, şi o barcă din fibre de sticlă dă mult de 
lucru, a zis Sonja. 

Găsise, printre altele, trei Pettersson vechi, și oricare dintre 
ele i-ar fi putut aparţine lui Elvin. Din păcate, niciuna dintre 
chei nu se potrivea. La ele sau la celelalte bărci pe care le-a 
verificat. 

— Trebuie să le vopseşti și să le ceruiești şi toate alea. 

Sonja a clătinat din cap şi a scos șerveţele şi tacâmuri. 

Încercase chiar să folosească acel cod din patru cifre de pe cea 
mai mare dintre chei ca să deschidă hangarul bărcilor din port, 
dar nu s-a ales decât cu o luminiţă roșie, furioasă. 

— Dar putem să ajutăm şi noi. Matilda s-a răsucit spre 
Theodor. O să ajutăm, nu-i așa? 

— Da, clar, a zis Theodor, dând din cap. 

— E foarte drăguţ din partea voastră. Dar oricum îţi trebuie o 
jumătate de viață ca să obţii un loc de ancorare în port. Îmi 
amintesc că aveam dana cincizeci și doi şi tata era pe lista de 
aşteptare pentru o dană de alături, care era mai mare cu vreo 
doi metri. Dar n-am obținut-o niciodată. 

Cum de nu i-a dat prin cap? Sigur că asta însemnau cifrele 
0388 de pe cheie. Nu era un cod, cum crezuse, era numărul unei 
dane și, dat fiind că erau patru cifre, trebuia să fie într-unul 
dintre cele mai mari porturi, cu peste o mie de dane. 

— Fabian, n-ai vrea să mă ajuţi un pic? 

Sonja s-a întors spre el. 

— Ăăă, scuze... Dar portul Råå nu este destul de mare? Este, 
nu-i aşa? 

— Ce vrea să însemne asta? 

Sonja şi-a plimbat privirea de la Fabian la copii, care păreau 
să fie la fel de surprinși, şi înapoi. 

— Oho, Theo, auzi? 

Matilda și-a îmbrățișat fratele. 

— E de partea noastră. 


Dacă Elvin avusese acces la o barcă, sigur că ar fi fost 
ancorată în Råå. 

Irene Lilja a scos ultimul sac de gunoi cu haine din dormitor 
şi a închis uşa în urma ei. Împachetase aproape tot weekendul. 
Cutie după cutie, dintre care cel puţin jumătate aveau să ajungă 
direct la groapa de gunoi. Dar merita. N-avea să lase în urmă 
nici măcar o agrafă. Când avea să termine, nu va mai rămâne 
niciun semn că a pus vreodată piciorul pe acolo. 

Așa cum era de așteptat, Hampus s-a ţinut după ea ca un 
câine care se gudură, dându-se peste cap s-o facă să se 
răzgândească. A încercat totul, de la flori în fiecare vineri până 
la o călătorie în Arhipelagul Galapagos. Ba chiar s-a oferit să 
meargă la terapie și s-o lase pe ea să aleagă partidul cu care să 
voteze la următoarele alegeri. 

Dar, spre deosebire de celelalte dăţi, ea a rămas pe poziţie și 
l-a ignorat. Așa cum era de așteptat, lui nu i-a trebuit mult să 
treacă de la neliniște la furie canalizată în ameninţări, că n-o să 
scape niciodată de el şi că n-are importanţă că nu vrea să-i 
spună unde se mută, pentru că tot o să afle. 

Exact de aceea i-a spus că se mută luni, nu chiar acum, când 
el era la Ring Knutstorp, bând bere și uitându-se la mașinile 
care se învârtesc pe o pistă cu denivelări, contribuind la 
schimbarea climei. 

Singura întrebare era când o să ajungă el acasă. 

În orice altă duminică la Ring Knutstorp, el ar fi dat fuga 
acolo dimineaţa și nu s-ar fi întors până la cină. Astăzi s-a 
întâmplat pe dos. A tândălit, zicând că nu se simte bine, şi 
aproape că nu s-ar mai fi dus deloc, cu toate că își cumpărase 
bilet. Era clar că-şi dă seama că ea pune la cale ceva, de aceea ea 
a plecat de acasă înainte de prânz, spunând că trebuie să încheie 
ancheta legată de Moonif Ganem. 

În realitate, Assar Skânas era încă la terapie intensivă cu 
rănile de glonţ și încă nu putea fi interogat. Dar asta nu prea era 
o problemă, deoarece Molander îi găsise amprentele pe geamul 
de sticlă al mașinii de spălat, ceea ce însemna că interogatoriile, 
oricând vor avea loc, vor fi mai degrabă o formalitate. 


În orice caz, Hampus putea să ajungă acasă în orice clipă, aşa 
că trebuia să iasă din casă și să se ducă... 

Mâna de pe umăr a făcut-o să încremenească. 

— Așadar, aici te ascundeai. 

Vocea nu se potrivea cu persoana căreia crezuse că-i aparține 
și, cu toate că nu i-a trebuit decât o fracțiune de secundă, părea 
că a trecut o veșnicie până să se lămurească. 

— Doamne, cum m-ai speriat. 

S-a răsucit spre Klippan. 

— Scuze, uşa era deschisă, așa că am... 

— Nu-ţi face probleme. Ai adus remorca? 

— Şi duba vecinului meu. 

— Perfect. Știi, vreau să plec de aici cât mai repede posibil. 

— Atunci hai să ne apucăm de treabă. Propun să începem cu 
chestiile mari: canapele, paturi, dulapuri și așa mai departe. 
Adică, dacă nu te deranjează să mă ocup eu de încărcare. 

Irene a râs și a clătinat din cap. 

— Se înțelege de la sine că am încredere în tine. 

— Ei, bravo, acum îmi spui. Să vedem ce crezi după ce 
terminăm. Hai să începem cu patul. 

S-a întors spre ușa dormitorului și era pe cale s-o deschidă, 
când Irene s-a repezit să-i taie calea. 

— Ştii, de fapt voiam să-l las aici. Viaţă nouă, pat nou. 

— Bine, sunt alte mobile mari în dormitor care vin cu noi? 
Dulap sau comodă? 

— Nu. 

Irene a clătinat din cap. 

— Nimic. Aşa că n-are rost să intrăm. 

Klippan a dat din cap, dar părea nedumerit. 

— Bine, atunci. Hai să luăm canapeaua. 

Au cărat împreună canapeaua prin hol, prin grădina din față 
şi spre aleea pe care Klippan decuplase deja remorca, să poată 
încărca direct în dubă. 

— Ce-a păţit peluza ta? a zis Klippan pe când se întorceau în 
casă. Arată groaznic. 

— Nu mă-ntreba. Hampus are un plan ca să scape de muşchi. 
Haide, să ne vedem de treabă. 


Însă Klippan a rămas pe loc, privind peluza distrusă. 

— Klippan, n-avem toată ziua la dispoziţie. 

Reuşise să-l împiedice să intre în dormitor, dar aici, afară, nu 
putea decât să spere că el n-o să observe svastica din spatele 
șezlongurilor şi roabei pe care le scosese şi le aranjase strategic 
ca s-o ascundă. 

— Te rog, Hampus poate să se întoarcă în orice clipă. 

— Nu văd niciun pic de muşchi. 

— Aşa-i, cred că era vorba de păpădii, acum, că ai pomenit de 
asta. 

— Nu văd nici păpădii. 

— Păi, nu, a scăpat de ele. 

A oftat, sperând că destul de tare ca să audă Klippan. 

— Ăsta a fost și scopul. Oricum, ce are de-a face cu mutarea 
mea? 

Klippan s-a răsucit și a privit-o drept în ochi. 

— Irene. Cum îți merge, în realitate? 

— Şi ce ar vrea să însemne asta? Zău, la ce ajută? 

N-avea chef de așa ceva. Nu era timp de asta acum. 

— Nu putem să luăm, pur și simplu, lucrurile şi... 

— Nu eşti în apele tale, a întrerupt-o Klippan. Ai fost retrasă 
în tine şi ciudată toată săptămâna, iar la şedinţe te-ai uitat tot 
timpul la telefon. Care e problema? 

— Nu-i nicio problemă! Habar n-am despre ce vorbeşti. Ai 
venit să mă ajuţi să car lucrurile sau să faci pe terapeutul? 

— Am venit să te ajut, de aceea te întreb care e problema. N- 
am voie să intru în dormitorul tău. Hampus nici măcar nu 
trebuie să ştie că te muţi astăzi, și acum asta. Klippan s-a dus 
spre șezlonguri. Orice o fi, n-are nimic de-a face cu mușchiul 
sau cu păpădiile. 

— M-a lovit. Hampus m-a lovit. Acum ești mulțumit? 

— Ce? Ce spui acolo? Klippan s-a oprit şi s-a întors spre ea. 
Vorbeşti serios? Hampus? 

Irene a dat din cap şi şi-a șters o parte din fondul de ten. 
Klippan s-a apropiat de ea şi s-a uitat la vânătaia mare, care 
luase toate culorile curcubeului. 

— Dumnezeule... A îmbrăţișat-o. Nu faci plângere? Irene a 


clătinat din cap. Bine. Klippan a dat din cap, ca şi cum ar fi vrut 
să se convingă pe sine. Presupun că te-ai gândit mult la asta. 
Cred că-i mai bine să plecăm până nu se întoarce ticălosul ăla. S- 
a răsucit și a pornit spre casă. Așa-i, tot uit să întreb. Unde te 
muţi? 

— Într-o garsonieră de pe Carl Krooks Gata, în oraş. Am dat 
de ea când îl căutam pe Assar Skânas. Apropo, nu cumva știi 
cine e P. Milwokh? 

— Milwokh? 

Klippan s-a oprit și s-a întors spre Irene. 

— Da, garsoniera mea e chiar alături. 

— Ai zis Milwokh? 

— Da. Nu ţi-am spus că am sunat la ușa lui și n-a vrut să 
deschidă? 

Klippan a clătinat din cap. 

— Nu-mi amintesc. 

— Ei bine, ştii cine este? 

Klippan a rămas pe gânduri. 

— Nu. Pentru o clipă mi s-a părut că numele îmi sună 
cunoscut, dar probabil că doar mi-am închipuit. 

Fabian a virat pe Văstindiegatan şi a parcat în spatele 
clubului Asociaţiei Navigatorilor din portul Råå. Noaptea de 
vară era întunecată şi începuse ploaia, la fel ca în ajunul 
solstițiului de vară. Picături mărunte care păreau că nu vor 
înceta niciodată. 

Dar, în ciuda vremii urâte, inima lui Fabian era ușoară în 
vreme ce deschidea umbrela, încuia mașina şi traversa parcarea 
deschisă, pustie, spre docul cu şirurile de pontoane la care se 
înghesuiau sute de vase. După-amiaza fusese un succes 
indiscutabil, şi când mai târziu, spre seară, i-a spus Sonjei că 
trebuie să plece, ea i-a promis să ţină patul cald pentru când se 
va înapoia. 

Când a ajuns la marginea docului, s-a oprit și a privit portul 
pentru ambarcaţiuni mici, care, cu toate că era în plin sezon, 
avea ceva paşnic, ca şi cum ar fi hibernat. Nu se vedea nici 
țipenie de om. O parte din explicaţie era, desigur, faptul că era 
în toiul nopții. De asemenea, vremea era așa de urâtă, că 
probabil toți proprietarii de bărci aflați în concediu erau în saci 
de dormit dubli, tremurând ca să se mai încălzească. 

Poate că arăta paşnic, dar nu era liniște. Dimpotrivă, era o 
vagă cacofonie: şuierul vântului printre vele și straiuri, fungi 
care se loveau de catarge şi lipăitul valurilor. Ca să nu mai 
vorbim de miile de apărători de cauciuc presate între bordajele 
înghesuite. 

A scos cele două chei marcate cu albastru pe care le găsise în 
sertarul lui Elvin și a mai verificat o dată cifrele 0388 scrise de 
mână. 

Era sigur că sunt cheile unei bărci și, dacă numărul semnala 
cu adevărat o dană, barca trebuia să fie ancorată într-un port 
mare, iar Råå era de departe cel mai mare din apropiere de 
Helsingborg. 

Din fericire, Fabian nu trebuia să meargă să verifice fiecare 
dintre cele vreo cinci pontoane lungi de vreo două sute de 
metri, pentru că erau etichetate exact cu informaţia de care avea 


nevoie. 

Pe panoul din dreptul primului scria 0087-0236. S-a dus la 
următorul, pe care erau danele 0237-0402, şi a mers mai departe 
pe pontonul de ciment lung la care erau legate de fiecare parte 
ambarcaţiuni cu motor şi cu pânze, mari și mici. Cele mai multe 
erau cu prova spre ponton, întunecate şi abandonate din cauza 
unei veri neobișnuit de reci. Dar pe ici, pe colo, se vedea prin 
câte un hublou o lumină îmbietoare și, privind mai de aproape, 
se vedeau înăuntru oameni care beau vin şi jucau yams sau se 
uitau la filme, cuibăriți în pat. 

Mergând mai departe pe ponton, a trecut pe lângă o 
Hallberg-Rassy mare, amarată la pupa. Era o adevărată 
minunăție, cu puntea din tec, cabină de pasageri la pupa și 
cabină de comandă mare, primitoare, cu o masă în mijloc. 
Catargul solid era atât de înalt, încât era echipat cu două 
crucete. Și aici, hublourile de pe carenă erau luminate, aruncând 
peste apă o lumină caldă, şi a trebuit să recunoască faptul că era 
ceva atrăgător în întregul tablou. 

Un bărbat de vârsta lui a deschis tambuchiul și a urcat în 
cabina de comandă cu o sticlă de vin şi două pahare pe care le-a 
aşezat pe masă, sub copertină. A fost urmat de o femeie de 
aceeaşi vârstă care ţinea într-o mână un felinar și în cealaltă un 
mic difuzor din care se auzea o melodie de jazz veche, cu note 
grave. 

Poate că Theodor şi Matilda aveau dreptate. Poate că asta le- 
ar trebui. O barcă. Un proiect comun care să-i ajute să găsească 
pacea și armonia prin puzderia de porturi primitoare din 
Oresund. 

— Nu te supăra, vrei ceva anume sau doar te uiţi? 

Fabian s-a trezit brusc din visare și s-a răsucit spre bărbatul 
din cabina de comandă. 

— Scuze, de fapt mergeam spre barca mea. Dar a trebuit să 
mă opresc ca să admir minunăţia asta. Trebuie să fie incredibilă 
în larg. 

— Sigur, se poate descurca în orice condiţii, cu toate că până 
acum n-am avut decât ape line de la Kalmar încoace. 

— Pot să întreb unde mergeţi? 


— Următoarea oprire e Humlebæk, direct peste strâmtoare, 
în partea daneză. De cum se face frumos, vreau să zic. Apoi un 
drum de noapte până la Göteborg, iar după aceea tot ce ştim e 
că vom naviga în jurul lumii, a zis bărbatul, zâmbind, în vreme 
ce un băiat de vreo zece ani își ițea capul din cabină. Ne-am 
vândut casa şi am luat un concediu de doi ani. Pentru început — 
mai vedem dacă ne întoarcem. 

Bărbatul a râs şi a turnat vin în pahare. 

— Vincent, credeam că ai adormit, a zis femeia, îmbrățișând 
băiatul. 

— Vreau să dorm cu voi în noaptea asta. 

— Dar de ce, când ai camera ta şi tot ce-ţi trebuie? 

— Și dacă e vreun monstru? O să fiu singur în partea din 
spate. 

— Vincent, nu există monștri, știi asta. 

— Mda, dar totuși... Te rog... 

— Sigur că poţi, scumpete. Așa e, Frank? 

— Credeam că am vorbit despre toate astea. Dar, bine, cu o 
condiție. Ca înainte de culcare tu și cu mine să ne asigurăm că 
nu există vreun monstru în cabina de la pupa. Şi vorbesc de o 
căutare amănunțită. 

Femeia a râs şi i-a făcut cu ochiul soțului său, apoi l-a condus 
pe băiat înapoi sub punte. 

— Şi ce fel de barcă ai? 

— Aăă, e aici, la dana 388, şi nici nu se compară cu... 

— 388? l-a întrerupt bărbatul, încruntându-se. Dar e chiar 
aici. 

A făcut semn cu capul spre dana de alături, care era goală. 

Fabian s-a dus şi a văzut că pe micul panou scria 0388. 

Așadar, dana nu era ocupată. De fapt, era singura goală pe 
amândouă părţile pontonului. 

— Scuze, dar suntem aici de patru zile și a fost goală în tot 
acest timp, a continuat bărbatul. 

Să fi interpretat greșit? Era alt port pentru ambarcaţiuni mici, 
sau numărul reprezenta altceva decât o dană? Oare Molander 
fusese deja aici, acoperindu-și urmele? 

— E absolut scandalos. Nimic nu mai este în siguranță. 


— Călătorie frumoasă. 

Fabian s-a întors spre doc. 

— Sper că ai o asigurare solidă, a strigat bărbatul în urma lui. 

Ajuns înapoi pe uscat, Fabian s-a uitat din nou peste portul 
pustiu, dar n-a văzut decât mașini parcate ordonat în locurile 
amenajate. S-a dus repede în capătul de nord, care se deschidea 
spre portul propriu-zis. 

Imediat la dreapta sa era o zonă cu pietriș plină de suporturi 
goale. Dar nicio barcă. Totuși, a zărit una de cealaltă parte a 
râului, aproape de vechiul muzeu al portului. Nu putea fi sigur, 
fireşte, însă părea o Pattersson veche, decolorată, pusă pe suport 
și, dacă își imagina un gen de barcă pe care s-o aibă Elvin, era 
una veche, de lemn. 

Peste zece minute ocolise cu mașina pe Kattegattsgatan și 
Râăvăgen şi parca de cealaltă parte a râului, lângă 
ambarcațiunea care, din motive evidente, dacă presupunea că 
este a lui Elvin, nu fusese dată la apă în acest an. 

Pe o parte a carenei atârna un cablu electric, mergând până în 
spatele clădirii muzeului, şi din prelata care acoperea barca nu 
mai rămăseseră decât niște zdrenţe care fluturau în vânt. Sub 
suport Fabian a dat de o scară, pe care a sprijinit-o de pupa 
bărcii. 

După ce a ajuns în cabina de comandă, care era plină de nisip 
și alge, a scos iar cheia și a băgat-o în broască. S-a înțepenit pe la 
jumătate, dar se gândise la asta, avea la el lubrifiant şi, după 
câteva încercări, a putut să descuie şi să deschidă tambuchiul. 

Priveliştea care l-a întâmpinat era exact ceea ce sperase. 
Cabina îngustă, în care trebuia să stai cocoșat ca să nu dai cu 
capul de tavan, îi amintea de propriul birou din pivniţă. 

Nu era doar un computer, mai erau și câteva hard-discuri 
externe etichetate fie cu PC Molander — Acasă, fie cu PC Molander 
— serviciu, urmat de o dată. Tabla nelipsită era plină de 
însemnări de-ale lui Elvin, idei și fotografii pe care nu le mai 
văzuse. De fapt, părea să fie acolo destul material ca să-l ţină 
ocupat zile întregi, dacă nu săptămâni. 

Conţinutul sertarului lui Elvin era, clar, doar vârful 
aisbergului. Acesta fusese adevăratul birou al lui Elvin. Aici 


putea să lucreze netulburat, în siguranță, departe de Molander. 

A apăsat pe un comutator de pe peretele din dreapta 
tambuchiului şi câteva beculeţe s-au aprins din cabină, într-un 
mic corp de bibliotecă a observat un dosar pe care scria Berlin. 

L-a deschis. Primul lucru pe care l-a văzut a fost o copie a 
fotografiei înrămate din cafeneaua berlineză tradițională, în care 
Gertrud şi Molander ședeau alături, cu două cești de cafea şi un 
ștrudel cu mere pe jumătate mâncat pe masa din faţa lor. Data 
din josul fotografiei era încercuită cu roșu, însă ceasul de la 
mâna bărbatului de la masa de alături nu era încercuit, ceea ce 
arăta că Elvin nu descoperise intervalul de douăsprezece ore și 
jumătate care lipsea. 

Totuși, printase cele două tichete de îmbarcare. Probabil că 
fuseseră trimise pe computerul de acasă al lui Molander și 
făceau parte din conţinutul pe care Elvin îl copiase pe hard 
discul extern. 


SAS Boarding Pass 

Mr Ingvar Molander — Fast Track Available 

Flight Date Time From To Seat 
Boarding 


SK1673 24 Aug 13:30 Berlin Copenhagen 14F 13:10 
2007 TXL CPH 


Easy Jet Boarding Pass 
Mr Ingvar Molander 
Flight Date Time From To Seat 
Boarding 
EZY8627 24 Aug 19:05 Copenhagen Berlin Free 18:45 
seating 
2007 CPH TXL 


Era piesa din puzzle pe care o căuta. Era tot ce-i trebuia ca să 
anuleze alibiul lui Molander. Acesta trebuie să fi fost lucrul de 
care şi-a dat seama Molander. Trebuie să fi fost motivul pentru 
care l-a ucis pe Elvin. În sfârșit, avea destul ca să-i poată spune 


lui Astrid Tuvesson. 

Fabian şi-a scos telefonul ca să vorbească cu ea. A sunat și a 
tot sunat, până ce a intrat căsuţa vocală. În loc să lase un mesaj, 
a închis şi a sunat din nou. Era târziu și nu era deloc 
surprinzător că doarme. Dar asta nu putea să aştepte, aşa că a 
sunat a treia oară. 

— Da, alo? 

— Bună, Astrid, sunt... 

— Alo! Cine-i? a bălmăjit ea. 

— Bună, sunt Fabian. Îţi cer iertare că sun așa de târziu. 

— Am zis, cine mama dracului eşti? 

— Sunt Fabian. Fabian Risk. 

— Risk? Firar să fie, de ce nu mă laşi în pace? Ce mama dracului 
mai vrei acum, blestemat... 

— Nimic, am format din greșeală numărul tău. Îmi pare rău. 
Ne vedem mâine. 

A închis şi nu s-a putut abţine să-şi spună că a avut noroc că 
nu i s-a destăinuit mai înainte. Asta ar putea fi prima ei recidivă. 
Dar aveau să mai fie și altele, multe altele. 

A împăturit printul cu tichetele de îmbarcare, l-a pus în 
buzunarul interior şi a început să caute. A răsfoit un teanc de 
fotografii pe care nu le mai văzuse și s-a uitat într-o cutie de 
pantofi în care erau câteva bufniţe de cristal la fel ca acelea pe 
care le colecționa Gertrud și o bormaşină de precizie cu câteva 
capete pentru șlefuit şi burghie. 

A luat una dintre bufnițe și a observat că nu e de sticlă, ci de 
plastic, cu o baterie rotundă, plată, în partea de jos. A încercat să 
găsească o explicație, dar a fost silit să renunțe. 

Apoi s-a așezat la computer și l-a deschis. N-a fost nevoie de 
parolă. Evident, Elvin fusese sigur că Molander n-o să găsească 
niciodată acest loc. 

Pe ecran era deschis un program care i-a amintit lui Fabian de 
softul de procesare a sunetului pe care îl folosea Molander. Erau 
diferite dreptunghiuri cu diagrame de sunet pe o axă a 
timpului, şi a dat clic pe unul dintre ele. 

Din difuzoarele computerului s-a auzit un sunet monoton, și 
i-a trebuit o vreme ca să-și dea seama că e un aspirator. Dar de 


ce să înregistrezi un aspirator? Cea mai recentă înregistrare era 
de marţi, 19 iunie, ora 11:26. Ceea ce însemna că nu Elvin o 
făcuse, aşa că trebuie să fi fost automată. 

Părea că există două înregistrări din ziua precedentă. Una în 
cursul dimineţii și alta seara târziu. De-abia când a verificat ora 
din colțul stâng de sus al dreptunghiului și-a dat seama că era 
momentul în care o vizitase pe Gertrud. 

A dat clic și și-a auzit propria voce. 

— Nu durează mult. 

— Nu-i un scump? 

— Scuze, cine? 

— Reidar, cine altul? Bărbatul cu care vorbeai ieri. Vrei apă? 

— Nu, multumesc, e în ordine. 

Să fi instalat Elvin pe ascuns un microfon într-una dintre 
bufnițe? De aceea avea aici o colecţie? 

Era mult prea tehnic ca Fabian să priceapă cum funcționa. 
Asta ar fi trebuit să fie valabil și pentru Elvin. 

Era chiar mai nepriceput la tehnologie decât Fabian. Singura 
explicație era că folosise cumva priceperea lui Molander 
împotriva lui. 

A dat clic pe a doua înregistrare din acea zi și a auzit vocea 
lui Molander. 

— Fondue. Nici nu-mi mai amintesc de când n-am mai mâncat. Ce 
sărbătorim? 

— Nimic, s-a auzit răspunsul lui Gertrud. Nu-i nevoie să intri 
în panică. 

— E o ușurare. O clipă mi-am făcut griji. Credeam că am uitat 
aniversarea noastră sau altceva. 

— Nu, făceam curățenie prin dulapurile din bucătărie, am dat de 
vasul... 

Dintr-odată redarea s-a oprit şi marcajul timpului, care 
devenise roșu, a sărit la prezent. 

Fabian întinsese mâna instinctiv spre mouse ca să dea 
marcajul înapoi la conversaţia pe care o asculta, când și-a dat 
seama că se înregistrează ceva nou. 

— Stai un pic. Despre ce ați vorbit? spunea Molander. Gertrud, 
am zis stai! 


— Ingvar, mă înspăimânți. 

— Vreau să ştiu despre ce ați vorbit! 

— Trebuie să-ți cer să te linişteşti. 

— Sunt liniştit! Trebuie doar să... 

— Nu, nu eşti! Şi apoi, e târziu. Va trebui să discutăm asta altă 
dată, pentru că mă duc să mă culc în camera de oaspeți. Și ți-aş fi 
recunoscătoare dacă mi-ai respecta intimitatea. 

— O să-ți ofer toată intimitatea pe care o pofteşti, de îndată ce-mi 
spui ce Dumnezeu căuta aici Fabian Risk! 


MULȚŢUMIRI 


Să scrii o carte e ca și cum ai traversa un ocean. Sunteţi doar 
tu, apa şi orizontul, în orice parte ai privi. Sau, cel puţin, aşa 
poate să pară uneori. Adevărul este că, fără ajutor şi îndrumare, 
n-aş fi ajuns prea departe până să-mi intre, inevitabil, apa în 
plămâni şi să mă las în jos pe fundul oceanului. 

Soţia mea, Mi, a fost prezentă întotdeauna, cu barca de 
salvare, ca să mă încurajeze, să citească ciorne și să-mi ofere 
feedback — un feedback nepreţuit, care în cele din urmă m-a 
ajutat să ajung la țărm şi să simt din nou pământul sub tălpi. Îţi 
mulțumesc. 

Cei doi copii mai mari, Kasper şi Filippa, m-au sprijinit când 
valurile păreau primejdios de înalte și povestea era imposibil de 
terminat. Vă mulţumesc că mă ascultați întotdeauna şi îmi 
spuneţi exact ceea ce am nevoie să aud. 

Cei doi mai mici, Sander și Noomi. Vă mulțumesc că existaţi 
și că îmi amintiți că mai sunt și alte lucruri pentru care să 
trăieşti, în afara muncii şi a cărților următoare. Fără voi aș fi, din 
nefericire, bătrân din toate punctele de vedere. 

Redactorul meu, Andreas. Aceasta este a patra carte 
împreună, şi cu fiecare este tot mai plăcut. Fără tine n-aş fi 
cutezat să mă îndeletnicesc cu ceea ce este interesant și nu cu 
ceea ce este sigur. Îţi mulțumesc pentru asta şi pentru accesul la 
gândirea și ideile tale. 

Julia, timpul zboară și în curând vor fi doi ani. N-aș fi ajuns la 
un milion de cititori în cele peste treizeci de țări în care au fost 
publicate cărţile mele dacă n-ai fi fost tu. 

Adam, Sara şi Hanna de la Forum. Excelenţă concentrată. Vă 
mulțumesc pentru tot ce faceți şi mai mult de atât. 

King of Salesisu. Nu pot afirma că aceste cărți n-ar fi existat 
fără tine, dar niciodată n-ar fi ajuns la o audienţă atât de largă ca 


acum. Ai fost acolo de la debutul meu, Victimă fără chip, şi ai 
avut grijă ca editura din Sveavăgen care le-a publicat să pună 
tot sufletul pentru aceste cărți. 

În sfârşit, vreau să le mulţumesc lui Johanna Björkman şi 
Thomas Vedel Larsen pentru competenţa lor. 


În timp ce Fabian Risk veghează asupra fiicei sale, Matilda, impuș- 
cată și aflată în comă la spitalul din Helsingborg, un băiat refugiat din 
Siria este ucis în mod brutal, aruncând poliția orașului într-o nouă 
investigație complexă a unei crime de natură rasială. 

Dar nimic nu este atât de clar pe cât ar părea și, atunci când sunt 
comise mai multe crime, Lilja, Klippan și colegii lor de la politia din 
Helsingborg pornesc într-o vânătoare disperată după mai mulți ucigași. 
În cele din urmă, Fabian este forțat să revină mai devreme la serviciu, 
chiar dacă ar prefera să se concentreze asupra familiei, iar șetul 
poliției, Astrid Tuvesson, trebuie să-și scurteze programul în doispre- 
zece pași pentru alcoolici ca să supravegheze investigațiile paralele, 
în ciuda faptului că abia a început tratamentul. 

Între timp, Fabian se luptă cu informaţiile lăsate în urmă de colegul 
său ucis, Hugo Elvin, și începe propria anchetă secretă care ar putea 
să schimbe pentru totdeauna strâns unita echipă de investigație. 


„Motivul X al lui Ahnhem trebuie citit cu siguranță. [...] 
Este un roman polițist excelent, care iși merită cititorii. 
Maltei SES 0 copaci e Ma ţa Dn aa pana 


„Stefan Ahnhem a scris din nou un roman politist de cea mai bună 
calitate. L...) Aştept cu nerăbdare continuarea la Motivul X” 
Krimifan, Danemarca 
„Motivul X este o carte pe care n-o poți lăsa din mână și pe care 
nici un fan al romanelor polițiste nu ar trebui s-o rateze,” 
BTJ, Suedia 


„Fascinant de la prima până la ultima pagină.” 


În suedeză, klippa - „pisc", „stâncă“. 
Portul de Nord 
Cariera de piatră 


2 


Tip de rafturi creat de arhitectul și designerul suedez Nils Strinning. 
În suedeză, hălsa - „sănătate”. 

Eşarfă cu model alb şi negru care se poartă pe cap sau în jurul gâtului. 
Veşmânt femeiesc tradițional în unele țări islamice. 

8 
9) (literal) Ramă pentru animal de companie 


{ 
{ 
{ 
{ 
{ 
{ 
{ 
{8} Termenul nazist pentru „presă mincinoasă“. 

{ 

{10} Trenul care traversează strâmtoarea dintre Suedia şi Danemarca. 
11) Melcii ucigași (în limba engleză în original). 

{12} Praf de tutun umezit, care se aşază între gingie și buza de sus. 

{13} Motor de căutare suedez pentru adrese, numere de telefon şi hărți. 


{14} Eniro AB este o companie scandinavă cu sediul la Stockholm, care oferă 
servicii de căutare de informaţii din mai multe țări. 

{15} Aplicaţie tip asistent virtual, cu funcţie de recunoaștere a comenzilor 
vocale, integrată în sistemele de operare ale telefoanelor iPhone. 

(16) Portul de Sud 

{17} Ia-1 pe cel înflorat. (în limba spaniolă în original) 

(18) Între timp poți să condimentezi carnea. Şi apoi adu-mi, te rog, servieta. 
Ştii tu, cea maro. (în limba spaniolă în original) 

19) Spade (plural, spader) - la cărţile de joc - „pică“ (în limba suedeză) 

20) Dama de pică 

21) Clubul Spadelor 

22) Marcă daneză de produse alimentare. 

23) Firma de Supraveghere Sydsec 


24) Cel mai faimos punct de trecere din Zidul Berlinului. 


a” 

, cu multiple straturi de codificare. 
26) (aprox.) „Reţeaua întunecată“ 

27) Camere roşii 

28) Biserica Maria 

29) În limba suedeză, Inimi; la cărţile de joc, cupe. 

30) Forma de alint pentru Gertrud. 


(19) 
(20) 
(21) 
(22) 
(23) 
(24) 
{25} „Routerul-ceapă 
(26) 
(27) 
(28) 
(29) 1 
(30) 
(31) 


31) Regele vânzărilor (în limba engleză în original) 


